
Αθήνα, σήμερα στις 10 Νοεμβρίου 2026, ημέρα Τρίτη και ώρα 12.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-11-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΕ΄ συνεδριάσεώς του, της Τρίτης 10 Νοεμβρίου 2026, σε ό,τι αφορά την ψήφιση του Σχεδίου Προϋπολογισμού Δαπανών της Βουλής, οικονομικού έτους 2027 και την έγκριση του Απολογισμού Δαπανών της Βουλής, οικονομικού έτους 2025 και του παραρτήματος αυτού (Απολογισμός 2025 των πεπραγμένων του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία).
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και ένας συνοδός εκπαιδευτικός από το Ιδιωτικό Δημοτικό Σχολείο «Εκπαιδευτήρια Λαμπίρη». 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Εισερχόμεθα τώρα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των Οδηγιών (ΕΕ) 2018/2001 και (ΕΕ) 2019/944 και λοιπές διατάξεις».
Η Διάσκεψη των Προέδρων αποφάσισε στη συνεδρίασή της στις 5 Νοεμβρίου 2026 τη συζήτηση του νομοσχεδίου σε μία έως δύο συνεδριάσεις, ενιαία επί της αρχής, επί των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Τον λόγο έχει ο εισηγητής της Νέας Δημοκρατίας, ο συνάδελφος κ. Εμμανουήλ Κόνσολας, για δεκαπέντε λεπτά. 
Παρακαλώ να ανοίξει το σύστημα της ηλεκτρονικής εγγραφής ομιλητών. 
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κύριε Πρόεδρε.
Κυρία και κύριε Υπουργέ, κυρία και κύριε Γενικέ Γραμματέα, κυρίες και κύριοι Βουλευτές, είμαστε πολύ χαρούμενοι που υποδεχόμαστε σήμερα τους μελλοντικούς πολίτες που θα στελεχώσουν τις κρατικές δομές, την επιστήμη, την τεχνολογία, την πολιτική. Χάρηκα, κύριε Πρόεδρε, που υποδεχτήκατε με ιδιαίτερη θέρμη τους μαθητές, γιατί αυτό είναι το μέλλον. Κι επειδή προσβλέπουμε στο μέλλον, πρέπει να πούμε ότι και αυτή η νομοθετική πρωτοβουλία της Κυβέρνησης, κυρίες και κύριοι Βουλευτές, αφορά την προοπτική βελτίωσης της ευημερίας των πολιτών, της κοινωνίας, μέσα από σημαντικές, ρεαλιστικές και πραγματικές πολιτικές που προτείνει αυτό το νομοσχέδιο. 
Θέλω από την αρχή, κύριε Υπουργέ, και σε εσάς, στο πρόσωπό σας, κυρία Υφυπουργέ, να συγχαρώ συνολικά την ηγεσία του Υπουργείου Περιβάλλοντος για αυτή την πρόταση που καταθέτετε, κάτι το οποίο ετονίσθη και στην συζήτηση κατά τη διάρκεια των Επιτροπών, κυρίως όμως κατά τη διάρκεια της διαβούλευσης και της συζήτησης με τους φορείς, όπου εκεί αποτυπώθηκε η αναγκαιότητα, η χρηστικότητα, αλλά και η επικαιρότητα αυτής της νομοθετικής πρωτοβουλίας. Οι παρεμβάσεις, λοιπόν, που βελτιώνουν τις συνθήκες διαβίωσης των πολιτών είναι πολύ σημαντικές και δεν πρέπει να τις προσπεράσει κανείς. Εύχομαι σήμερα η Αντιπολίτευση να καταθέσει το θετικό της πρόσημο γι’ αυτή τη νομοθετική πρωτοβουλία. 
Το νομοσχέδιο του Υπουργείου Περιβάλλοντος και Ενέργειας που έρχεται σήμερα στην Ολομέλεια της Βουλής προς συζήτηση και ψήφιση, αποτελεί μια ουσιαστική παρέμβαση στον χώρο της αγοράς, ενεργοποιεί το Ταμείο Απανθρακοποίησης για τις νησιωτικές περιοχές και αντιμετωπίζει υπαρκτά χωροταξικά και περιβαλλοντικά ζητήματα. 
Ο ρόλος της Αντιπολίτευσης, όπως είπα και κατά τη δεύτερη ανάγνωση του νομοσχεδίου στην Επιτροπή Παραγωγής και Εμπορίου, είναι να ελέγχει την Κυβέρνηση, αλλά και να καταθέτει ρεαλιστικές και εποικοδομητικές προτάσεις σε κάθε νομοθετική πρωτοβουλία που έρχεται στο Κοινοβούλιο. Η άσκηση ελέγχου από την πλευρά της Αντιπολίτευσης δεν μπορεί να περιορίζεται στην τυφλή κριτική, στη μονομέρεια και στην αντιπολιτευτική διάθεση, στοιχείο που κυριαρχεί στην Αντιπολίτευση, ενώ το προηγούμενο διάστημα δεν ασκούσε ρεαλιστικές προτάσεις που θα μπορούσαν να αποτελέσουν αντικείμενο μιας συνθετικής, μια ολιστικής διαδικασίας. 
Κι όμως, κυρίες και κύριοι συνάδελφοι, ο δρόμος των αλλαγών, των τολμηρών παρεμβάσεων στην αγορά ηλεκτρικής ενέργειας ταυτίζεται με τον δρόμο της συναίνεσης, με βάση τις συνθήκες που επικρατούν. Κι αναρωτιέμαι: Εάν σε αυτή τη συγκυρία, τις γεωπολιτικές εξελίξεις, τα τεκταινόμενα στη γειτονιά μας, δεν γίνει αντιληπτό, πότε θα γίνει αντιληπτό από μερίδα των συναδέλφων της Αντιπολίτευσης;
Η Κυβέρνηση, όμως, δεν μπορεί να περιμένει. Δεν μπορεί να περιμένει γιατί έχει επωμιστεί την ευθύνη και την υποχρέωση να δίνει λύσεις στα προβλήματα των πολιτών. Η παγκόσμια ενεργειακή κρίση αναδεικνύει την ανάγκη παρεμβάσεων που στοχεύουν στη στήριξη των νοικοκυριών, των μικρομεσαίων επιχειρήσεων, αλλά και την κυριαρχία στην αγορά ηλεκτρικής ενέργειας. Κυρίως, όμως, υπάρχει δικαιοσύνη, διαφάνεια και έλεγχος, πάντα προς όφελος του καταναλωτή, πάντα προς όφελος των πολιτών. Αυτά τα στοιχεία διαπνέουν τη φιλοσοφία του νομοσχεδίου.
Όπως τόνισαν ο Υπουργός και ο Υφυπουργός κατά τη διάρκεια της συζήτησης του νομοσχεδίου, στόχος σ’ αυτήν τη συγκυρία είναι τα οφέλη από την ανάπτυξη των Ανανεώσιμων Πηγών Ενέργειας, η ενίσχυση των δικτύων και ο εκσυγχρονισμός της αγοράς να είναι ορατά και ουσιαστικά, αλλά κυρίως να αντανακλώνται στην καθημερινότητα των πολιτών και στη λειτουργία των επιχειρήσεων. 
Πέρα από την αναγκαία ενσωμάτωση στην εθνική νομοθεσία της Οδηγίας 2024/1711 του Ευρωπαϊκού Κοινοβουλίου και του Συμβουλίου, διαμορφώνονται οι συνθήκες για τη νέα «αρχιτεκτονική» σε ό,τι αφορά την αγορά ηλεκτρικής ενέργειας. Αυτό πρακτικά θα μπορούσε να πείσει κάποιους από τους συναδέλφους τι σημαίνει αυτό για τον πολίτη της Αλεξανδρούπολης, της Γαύδου, των Διαπόντιων και του Καστελόριζου. Σημαίνει συμβόλαιο με σταθερές τιμές που δεν θα μεταβάλλονται. Το τονίζω και πρέπει να το επαναλάβω απ’ αυτό το Βήμα, κύριε Πρόεδρε. Σημαίνει το συμβόλαιο του πολίτη με τους παρόχους για σταθερές τιμές που δεν θα μεταβάλλονται. Σημαίνει συμβάσεις ορισμένου χρόνου με τους παρόχους που θα έχουν σταθερή τιμή και διάρκεια τουλάχιστον ενός έτους, μέσα στο οποίο δεν θα μπορούν να αλλάξουν οι όροι. 
Σημαίνει πρόσθετα ότι κάθε νοικοκυριό θα γνωρίζει τι θα πληρώνει για το χρονικό διάστημα της σύμβασης και αυτό δεν θα αλλάζει. Μα, δεν είναι ένα επίτευγμα σημαντικό αυτό; 
Σημαίνει επίσης ότι δεν θα μπορεί να γίνει αποσύνδεση από το δίκτυο όσο βρίσκεται σε εξέλιξη μια διαδικασία επίλυσης της διαφοράς. Νομίζω ότι όλοι είμαστε ενεργοί πολίτες που συνομιλούμε με τους συμπολίτες μας και αυτή η παράμετρος είναι πολύ σημαντική και δίνει μια οριστική λύση στην παθογένεια που υπήρχε μέχρι τώρα. 
Σημαίνει επίσης μείωση κατά 50% της ενιαίας χρέωσης για τις υπηρεσίες κοινής ωφελείας στην πρώτη κλίμακα κατανάλωσης από 1η Ιανουαρίου. Η συγκεκριμένη χρέωση θα μειωθεί από τα 6,9 ευρώ στα 3,45 ευρώ ανά μεγαβατώρα.
Σημαίνει, τέλος, ότι διευρύνεται το χρονικό όριο εκπροσώπησης από τον προμηθευτή τελευταίου καταφυγίου από τρεις μήνες που ήταν μέχρι σήμερα σε τουλάχιστον έξι μήνες. Αυτό τόνισαν και οι φορείς πόσο σημαντικό είναι και αυτό προβλέπει το νομοσχέδιο. 
Ταυτόχρονα, ο καταναλωτής θα έχει τη δυνατότητα υπό προϋποθέσεις να συνάπτει περισσότερες από μία συμβάσεις για πρώτη φορά προμήθειας ή συμφωνίες κοινής ενέργειας μέσω διαφορετικών μετρητών στο ίδιο σημείο σύνδεσης. Άρα, στη χρήση του ο καταναλωτής θα έχει τη δυνατότητα να συνάψει συμβάσεις με διαφορετικούς παρόχους.
Μια επίσης σημαντική καινοτομία είναι η δυνατότητα που δίνεται πλέον σε νοικοκυριά, μικρές και μεσαίες επιχειρήσεις και δημόσιους φορείς να μπορούν να μοιράζονται ενέργεια από Ανανεώσιμες Πηγές μέσω ιδιωτικής συμφωνίας ή κοινού σχήματος.
Για όσους από τους συναδέλφους παρευρέθηκαν στο συνέδριο της ΚΕΔΕ, εκεί κατέθεσαν οι αυτοδιοικητικοί συνάδελφοί μας την αναγκαιότητα αυτής της ρύθμισης που φέρνει σήμερα το νομοσχέδιο, που είναι μια πολύ σημαντική πρόβλεψη. Προϋπόθεση είναι επίσης η κοινή χρήση ενέργειας να μην αποτελεί την κύρια εμπορική ή επαγγελματική δραστηριότητα των συμμετεχόντων. 
Ας δούμε, όμως, κυρίες και κύριοι Βουλευτές, τι σημαίνουν οι αλλαγές που επέρχονται με το νομοσχέδιο για τους παρόχους και τους προμηθευτές. 
Κατά πρώτο λόγο, οι προμηθευτές ηλεκτρικής ενέργειας θα πρέπει να λαμβάνουν μέτρα για τον περιορισμό του κινδύνου από μεγάλες αυξομειώσεις -και εννοώ αυξομειώσεις των τιμών στη χονδρική αγορά- μέσω στρατηγικών αντιστάθμισης κινδύνου. 
Κατά δεύτερο λόγο, πέρα από την παραπάνω αναφορά, προβλέπονται και δοκιμές αντοχής, το πλαίσιο των οποίων καθορίζει η Ρυθμιστική Αρχή Αποβλήτων, Ενέργειας και Υδάτων, οι αρμοδιότητες της οποίας ενισχύονται τώρα με την πρόβλεψη του νομοσχεδίου. 
Παράλληλα, ανάλογες υποχρεώσεις τήρησης της διαφάνειας αναλαμβάνουν και φορείς όπως ο ΔΕΔΔΗΕ και ο ΑΔΜΗΕ που υποχρεούνται να αναρτούν και να δημοσιεύουν ανά τρεις μήνες πληροφορίες για τη δυνατότητα νέων συνδέσεων ανά περιοχή. Μέσα απ’ αυτό το πλαίσιο οι αιτήσεις σύνδεσης θα υποβάλλονται αποκλειστικά ψηφιακά και οι ενδιαφερόμενοι θα ενημερώνονται για την πορεία τους ανά τρίμηνο. 
Κομβικό σημείο του νομοσχεδίου είναι επίσης η ενεργοποίηση του Ταμείου Απανθρακοποίησης για τις νησιωτικές περιοχές. Βλέπω συναδέλφους από τα νησιά και νομίζω ότι όλοι μπορούμε να καταλάβουμε αυτήν την αναγκαιότητα, γιατί όπως είχα τονίσει και στις τοποθετήσεις μου στην Επιτροπή Παραγωγής και Εμπορίου, η Κυβέρνηση ενεργοποιεί τον Εθνικό Μηχανισμό Διαχείρισης και Αξιοποίησης των πόρων του Ταμείου Απανθρακοποίησης Νήσων για την υλοποίηση επενδυτικού προγράμματος 2,3 δισεκατομμυρίων ευρώ, μια ρύθμιση που αφορά αποκλειστικά την Ελλάδα. Αυτό είναι μια κατάκτηση της ηγεσίας του Υπουργείου Περιβάλλοντος και του Πρωθυπουργού πάρα πολύ σημαντική, γιατί δίνει ώθηση όχι μόνο στην επιχειρηματικότητα, αλλά κυρίως στις ανάγκες των νησιωτών και σε όλο το εύρος της παραγωγής και της διαδικασίας που στα νησιά είναι οι οικονομίες μικρής κλίμακας. Οι πόροι της χρηματοδότησης θα προέλθουν από τα έσοδα που θα προκύψουν από την δημοπράτηση έως 25 εκατομμυρίων δικαιωμάτων εκπομπών αερίων του θερμοκηπίου, τα οποία έχουν αποδοθεί ειδικά στην Ελλάδα στο πλαίσιο της Οδηγίας για το Ευρωπαϊκό Σύστημα Εμπορίας Δικαιωμάτων Εκπομπών Αερίων του Θερμοκηπίου. Την ευθύνη της δημοπράτησης έχει η Ευρωπαϊκή Τράπεζα Επενδύσεων που θα αποδώσει στη χώρα μας τις προβλεπόμενες ενισχύσεις.
Οι στόχοι του Ταμείου Απανθρακοποίησης για τις νησιωτικές περιοχές είναι πολυεπίπεδοι, κυρίες και κύριοι συνάδελφοι. Είναι η ενεργειακή ασφάλεια και η αυτονομία των νησιών. Θυμάστε τι συνέβη στη Ρόδο και στη Σαντορίνη. Έχουμε ζήσει όλοι τέτοιες περιπτώσεις. Είναι η απεξάρτησή τους από τη διαδικασία παραγωγής ενέργειας με πετρέλαιο, διαδικασία που έχει μεγάλο οικονομικό κόστος και που είναι ρυπογόνος. Είναι η δημιουργία υποδομών χρήσης και κατανάλωσης καθαρής ενέργειας για τους κατοίκους και τις επιχειρήσεις των νησιών.
Επίσης, είναι σημαντική η πρόβλεψη της χρηματοδότησης έργων που θα ενισχύσουν το «πράσινο» αποτύπωμα των νησιών στο επίπεδο της ηλεκτρικής ενέργειας. Ουσιαστικά μέσα από το Ταμείο Απανθρακοποίησης θα μπορεί να χρηματοδοτηθεί το 60% μιας επένδυσης έργων παραγωγής ενέργειας Ανανεώσιμων Πηγών, αλλά και υποδομές αποθήκευσης ενέργειας, ηλεκτρικές διασυνδέσεις και αναβάθμιση ηλεκτρικών υποδομών, υποδομές φόρτισης ηλεκτρικών οχημάτων και επίσης φράγματα πολλαπλού σκοπού. Η διαχειριστική αρχή του Ταμείου Απανθρακοποίησης θα είναι η Γενική Γραμματεία Ενέργειας και Ορυκτών Πρώτων Υλών του Υπουργείου Περιβάλλοντος και Ενέργειας που θα έχει και την ευθύνη για τη διαχείριση των πόρων, την παρακολούθηση και τον συντονισμό των έργων, τους ελέγχους και τη συνεργασία με την Ευρωπαϊκή Επιτροπή, αλλά κυρίως με την Ευρωπαϊκή Τράπεζα Επενδύσεων. 
Κλείνοντας, κυρίες και κύριοι συνάδελφοι, επιτρέψτε μου να αναφερθώ σε μια σειρά θετικών ρυθμίσεων που περιέχει το νομοσχέδιο που αντιμετωπίζουν υπαρκτά ζητήματα και είμαι βέβαιος ότι θα αναφερθούν πολλοί από τους συναδέλφους όλων των κομμάτων, όπως είναι για παράδειγμα η καθιέρωση συμβάσεων σύνδεσης ευέλικτης ισχύος για περιοχές που δεν υπάρχει επαρκής χωρητικότητα για νέες συνδέσεις εγγυημένης ισχύος και η διαμόρφωση ενός νέου θεσμικού πλαισίου για τα data centers. Στο εξής προβλέπεται ότι οι επενδυτές θα καλύπτουν το κόστος σύνδεσης και των αναγκαίων έργων ενίσχυσης του ηλεκτρικού συστήματος, θα δεσμεύσουν ηλεκτρικό χώρο, όταν διαθέτουν πραγματική οικονομική και επενδυτική ωριμότητα και καλύπτουν τουλάχιστον το 60% της ετήσιας κατανάλωσής τους από Ανανεώσιμες Πηγές Ενέργειας. 
Επίσης, υπάρχει πρόβλεψη για τους οικιακούς καταναλωτές που εγκαθιστούν φωτοβολταϊκά έως 10,8 κιλοβατώρες για αυτοκατανάλωση. Προβλέπεται ότι κατά την αποζημίωση της ενέργειας που περισσεύει, οι αρνητικές τιμές της χονδρεμπορίας της αγοράς θα υπολογίζονται ως μηδενικές, αφού δεν επιβαρύνονται αυτοί οι οικιακοί καταναλωτές πλέον. 
Επίσης, η αλλαγή και η αυστηροποίηση του πλαισίου για τα ιδιωτικά δίκτυα σταθμών παραγωγής ενέργειας από Ανανεώσιμες Πηγές Ενέργειας είναι πάρα πολύ σημαντική πρόβλεψη, κάτι το οποίο εξήραν ως θετική νομοθετική πρωτοβουλία οι εκπρόσωποι των σχετικών κατασκευαστικών σταθμών. 
Επίσης, η εκ νέου αξιολόγηση των έργων κατά την περιβαλλοντική αδειοδότηση από Ρυθμιστική Αρχή στο πλαίσιο του νέου Ειδικού Χωροταξικού Πλαισίου για ΑΠΕ είναι μια άλλη σημαντική πρόβλεψη. 
Είναι αλήθεια ότι η πρόβλεψη, σύμφωνα με την οποία δήμοι και περιφέρειες απαλλάσσονται από τα τέλη υποβολής αιτήσεων για τα έργα Ανανεώσιμων Πηγών Ενέργειας και στους διαχειριστές από το τέλος δέσμευσης φυσικού και ηλεκτρικού χώρου, ενώ θα έχουν και τη δυνατότητα να ολοκληρώσουν αυτά τα έργα, είναι πάρα πολύ σημαντικά ζητήματα, αφού υπάρχουν εκκρεμείς τέτοιες δράσεις που πρέπει να ολοκληρωθούν και με την ώθηση αυτής της πρωτοβουλίας δίνεται αυτή η δυνατότητα. 
Είναι σημαντικό να αναφερθούμε στους επαγγελματίες αγρότες, που θα μπορούν να υποβάλλουν την υπεύθυνη δήλωση για το 2025 στον διαχειριστή ανανεώσιμων πηγών ενέργειας και εγγυήσεων προέλευσης και να λάβουν την αυξημένη τιμή αποζημίωσης, ενώ προβλέπεται η παράταση λειτουργίας αιολικών σταθμών, προκειμένου να αποζημιώνονται σύμφωνα με τις συμβάσεις που έχουν συνάψει.
Και τέλος, θα ήθελα να αναφερθώ στη διάταξη με την οποία η αναγνώριση δημοτικών ή κοινοτικών δρόμων για τις εκτός σχεδίου δόμησης θα γίνεται με προεδρικό διάταγμα. Ο κ. Παππάς, ο κ. Μπουκώρος, ο νησιωτικός χώρος, τα γνωρίζουμε πολύ καλά πόσο σημαντικό είναι και πρέπει, κύριε Υπουργέ, να επιταχύνουμε τις διαδικασίες και να τεθεί χρονοδιάγραμμα για την έκδοση των προεδρικών διαταγμάτων. Είμαι βέβαιος, επειδή ξέρω τις ευαισθησίες σας, ότι θα ολοκληρωθεί σε σύντομο χρόνο. 
Η διάταξη αυτή, θέλω να τονίσω, ότι διασφαλίζει τα δικαιώματα των ιδιοκτητών ακινήτων, βάζει τέλος στην απαξίωση της μικρής ακίνητης περιουσίας των πολιτών και δημιουργεί συνθήκες ασφάλειας δικαίου για έκδοση οικοδομικών αδειών, αγοραπωλησίες, μεταβιβάσεις και άλλα θέματα που αφορούν την οικοδομική δραστηριότητα αλλά και την κληρονομιά πολλών από τους συμπολίτες μας που ζουν στα νησιά. 
Μέχρι σήμερα, κυρίες και κύριοι Βουλευτές, δεν αναγνωρίζονταν δημοτικοί δρόμοι που είχαν κατασκευαστεί εδώ και χρόνια μπροστά από τα συγκεκριμένα οικόπεδα, αν και πρόκειται για δρόμους με άσφαλτο, από τους οποίους διέρχεται μάλιστα και δίκτυο ή δίκτυα κοινωνικής ωφέλειας, ενώ οι ιδιοκτήτες των ακινήτων έχουν φορολογηθεί και φορολογούνται για τα συγκεκριμένα οικόπεδα. Με βάση την απόφαση του Συμβουλίου της Επικρατείας του 2018, θεωρούνταν ιδιωτικοί δρόμοι και δεν αναγνωρίζονται, με αποτέλεσμα να μην μπορούν να εκδοθούν οικοδομικές άδειες σε οικόπεδα με έκταση μικρότερη των τεσσάρων στρεμμάτων. 
Με το προεδρικό διάταγμα δεν υπάρχει κίνδυνος ακύρωσης και αυτό που απομένει είναι να επιταχυνθεί η σχετική διαδικασία. Γι’ αυτό για άλλη μία φορά από αυτό το Βήμα στέκομαι σε αυτή τη ρύθμιση, που νομίζω ότι δίνει διέξοδο στην παθογένεια που έχει δημιουργηθεί από την απόφαση του Συμβουλίου της Επικρατείας. 
Κυρίες και κύριοι συνάδελφοι, όπως είπα και στην αρχή της ομιλίας μου, η Κυβέρνηση δεν έχει «πολυτέλεια» να κάνει σκιαμαχίες και να εγκλωβιστεί σε μια συγκρουσιακή τοξική αντιπαράθεση, όπως επιδιώκουν μερίδα συναδέλφων από την Αντιπολίτευση. Έχει την ευθύνη αλλά και την υποχρέωση να στηρίζει τους πολίτες σε περιόδους εξωγενούς και παγκόσμιας ενεργειακής κρίσης, όχι μόνο για τις τιμές των καυσίμων αλλά και για την αγορά της ηλεκτρικής ενέργειας.
Γι’ αυτό η Κοινοβουλευτική Ομάδα της Νέας Δημοκρατίας υπερψηφίζει το νομοσχέδιο και καλώ και τους υπόλοιπους συναδέλφους να πράξουν το ίδιο. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Εμείς ευχαριστούμε τον κ. Κόνσολα.
Και να καλέσω τώρα στο Βήμα τον εισηγητή του ΠΑΣΟΚ-Κινήματος Αλλαγής, τον συνάδελφο κ. Φραγκίσκο Παρασύρη. 
Κύριε Παρασύρη, έχετε τον λόγο. 
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, η Κυβέρνηση παρουσιάζει ένα νομοσχέδιο δήθεν για την ενσωμάτωση μιας ευρωπαϊκής οδηγίας. Στην πραγματικότητα, όμως, έχουμε ένα πολυνομοσχέδιο ενενήντα άρθρων, ένα νομοθετικό μωσαϊκό  ετερόκλητων ρυθμίσεων για την αγορά ηλεκτρισμού, τα data centers, τα δίκτυα φυσικού αερίου, τη χωροταξία, αθλητικές διατάξεις, διατάξεις ακόμη και για την άμυνα. Διατάξεις, δηλαδή, διαφορετικής βαρύτητας, χωρίς συνεκτικό σχεδιασμό και χωρίς στρατηγική, κάτι το οποίο μας δυσκολεύει πάντα να ασκήσουμε και την κριτική μας. Πότε τα κάνει όλα αυτά; Σε μια στιγμή που η ενεργειακή ακρίβεια γονατίζει νοικοκυριά, επιχειρήσεις και δήμους.
Το πρόβλημα της χώρας δεν είναι ότι δεν γίνονται ενεργειακές επενδύσεις. Είναι ότι καμία από αυτές δεν μεταφράζεται σε φθηνότερο ρεύμα, σε ανταγωνιστικότερη παραγωγή, σε πραγματική ανακούφιση για την κοινωνία. Ας πάμε στην ενσωμάτωση της Οδηγίας του 2024/1711. Η ενσωμάτωσή της είναι θεσμική υποχρέωση. Το ΠΑΣΟΚ είχε προειδοποιήσει εγκαίρως, η Κυβέρνηση, όμως, καθυστέρησε με αποτέλεσμα η Ευρωπαϊκή Επιτροπή να μας εγκαλεί ήδη από τον Σεπτέμβριο με διαδικασία παράβασης. 
Όμως, πίσω από την οδηγία κρύφτηκε το άρθρο 6, όπου προβλέπεται ότι την ώρα που εκκρεμεί η διαφορά καταναλωτή και παρόχου ενώπιον του ενεργειακού διαμεσολαβητή, ο προμηθευτής μπορεί μέσα σε ενενήντα μέρες και πριν βγει πόρισμα να κατεβάσει τον διακόπτη. Δεσμευτήκατε στην επιτροπή, κύριε Υπουργέ, ότι θα αλλάξετε αυτή τη διάταξη και περιμένουμε να το δούμε. Δεν νοείται ο πολίτης να μένει στο σκοτάδι, ενώ περιμένει τη δικαίωσή του. 
Όμως, το μεγάλο ερώτημα παραμένει αμείλικτο. Θα δει με αυτή την ενσωμάτωση της οδηγίας κάποια διαφορά ο πολίτης στον λογαριασμό του; Τον Οκτώβριο η μέση χονδρεμπορική τιμή ηλεκτρικής ενέργειας εκτινάχθηκε κατά 26,1%. Το κύμα νέων επιβαρύνσεων ήρθε κυρίως για όσους βρίσκονται στα κυμαινόμενα πράσινα τιμολόγια. Τον Σεπτέμβριο υποσχόσασταν μείωση 30%. Άραγε ισχύει ακόμα αυτή η δέσμευση ή προετοιμάζετε την κοινωνία για ένα νέο ηλεκτροσόκ αυξήσεων; 
Το ΠΑΣΟΚ έχει καταθέσει μια ξεκάθαρη πρόταση: Την οργανωμένη μετάβαση των οικιακών καταναλωτών σε σταθερά τιμολόγια, διάρκειας τουλάχιστον ενός έτους, με απόλυτο δικαίωμα επιλογής για όποιον θέλει κάτι διαφορετικό. Άλλο να υποχρεώνεις στα χαρτιά τους παρόχους να προσφέρουν σταθερά τιμολόγια και άλλο να σχεδιάζεις μια πραγματική ασπίδα προστασίας για τα νοικοκυριά.
Καταθέτουμε, λοιπόν, σήμερα για δεύτερη φορά νέα τροπολογία για τη μετάπτωση όσων βρίσκονται σε πράσινα κυμαινόμενα τιμολόγια, σε σταθερά μπλε τιμολόγια, με απόλυτη ασφάλεια για όλα τα μέρη, στο πνεύμα της οδηγίας που σήμερα ενσωματώνεται, προκειμένου άμεσα να μειωθούν οι λογαριασμοί ρεύματος για τους καταναλωτές. 
Σας κάναμε κριτική από την αρχή για τα πολύχρωμα τιμολόγια, ότι αφήνετε εκτεθειμένους τους καταναλωτές στις διακυμάνσεις της χονδρεμπορικής, αλλά εσείς παραμένατε βράχοι ακλόνητοι. Ήρθε, όμως, να επιβεβαιώσει τα λεγόμενά μας η ΡΑΑΕΥ και αυτό είναι το διάγραμμα και οι διαφορές των τιμών μεταξύ των πράσινων τιμολογίων για το 2025 και των μπλε τιμολογίων. Το καταθέτω και για τα Πρακτικά της Βουλής.
(Στο σημείο αυτό ο Βουλευτής κ. Φραγκίσκος (Φρέντυ) Παρασύρης  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Με βάση τα στοιχεία αυτά στην έκθεση, όλοι όσοι είχαν μπλε τιμολόγιο αντί για πράσινο το 2025 με 330 κιλοβατώρες κατανάλωση είδαν μείωση κατά 17% στο κόστος ρεύματός τους, ενώ για την κατανάλωση 660 κιλοβατώρες η μείωση έφτασε στο 22%. Εκτίμησή μας είναι ότι με τις επιλογές της Κυβέρνησης να μεταφέρει όλους στο πράσινο τιμολόγιο, οι καταναλωτές πλήρωσαν μόνο το 2025 πάνω από μισό δισεκατομμύριο ευρώ παραπάνω, χρήματα τα οποία μεταφράστηκαν σε απόλυτα κέρδη των παρόχων και μόνο. Σωρευτικά για την τριετία 2024, 2025 και 2026 οι καταναλωτές από μόνο αυτή την επιλογή, επιβαρύνθηκαν πάνω από 1,2  δισεκατομμύρια ευρώ χωρίς κανέναν λόγο, μόνο και μόνο επειδή έμειναν εγκλωβισμένοι στο πράσινο τιμολόγιο.
Η τροπολογία μας δεν επιφέρει καμία δημοσιονομική δαπάνη, δεν θεσπίζει επιδοτήσεις, δεν επιβαρύνει τον κρατικό προϋπολογισμό, ούτε τον ειδικό λογαριασμό ΑΠΕ. Μόνο τους καταναλωτές θα ωφελήσει, μειώνοντας το ενεργειακό κόστος.
Ταυτόχρονα εισάγουμε και μία δεύτερη ρύθμιση για την υποχρέωση αναγραφής του ποσού που θα είχε προκύψει αν ο πολίτης είχε σταθερό τιμολόγιο, συμβάλλοντας με τον τρόπο αυτό στην απόλυτη διαφάνεια και την ενημέρωση. Δεχτείτε τη, λοιπόν, τώρα και μην έρθετε πάλι να μας πείτε ότι δεν γίνεται, όπως κάνετε πάντα και στο τέλος τα υιοθετείτε όλα λίγο αργότερα.
Έτσι συνέβη και στο συνέδριο της ΚΕΔΕ προχθές την Παρασκευή, όπου ο κ. Μητσοτάκης υποσχέθηκε βιομηχανικό τιμολόγιο για τους δήμους. Λοιπόν, σας έχω νέα και σε αυτό. Ορίστε η ερώτησή μου, στις 8.1.2025 όπου σας ζητάω ξεκάθαρα «αναγκαία η στήριξη των ΔΕΥΑ μέσω θέσπισης ενός ειδικού τιμολογίου ρεύματος στα πρότυπα του βιομηχανικού». Την καταθέτω και αυτή για τα Πρακτικά.
(Στο σημείο αυτό ο Βουλευτής κ. Φραγκίσκος (Φρέντυ) Παρασύρης  καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η απάντηση τότε ήταν ότι «δεν γίνεται, γιατί φτιάχνουμε το Πρόγραμμα “Απόλλων”». Τελικά αναζητούμε να δούμε πού είναι αυτό το Πρόγραμμα «Απόλλων». Εξαφανίστηκε ξαφνικά στις 4 Ιουνίου 2006, όταν απεντάχθηκαν οριστικά τα πρώτα 100 εκατομμύρια από το Ταμείο Ανάκαμψης -σας κάναμε και τότε την κριτική- και το Πρόγραμμα «Απόλλων» διακόπηκε. 
Ούτε λοιπόν ηλεκτρικό χώρο δώσατε στους δήμους, ούτε χρηματοδότηση για έργα ΑΠΕ απευθείας δώσατε στους δήμους, ούτε το πρόγραμμα «Απόλλων» φτιάξατε για τους δήμους, και έρχεστε τώρα προεκλογικά να υποσχεθείτε αυτό που σας λέγαμε από πέρυσι, βιομηχανικό ρεύμα. Οι πολίτες και οι άνθρωποι κυρίως της αυτοδιοίκησης, οι δικοί σας άνθρωποι, εύχομαι να ακούνε και να κρίνουν. 
Πάρτε και αυτό για τα Πρακτικά. Είναι η απάντηση του Υπουργείου τότε.
(Στο σημείο αυτό ο Βουλευτής κ. Φραγκίσκος (Φρέντυ) Παρασύρης   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Το βαρύ πυροβολικό του νομοσχεδίου είναι τα Data Centers. Για να είμαστε ξεκάθαροι, δεν είμαστε απέναντι στην τεχνολογική πρόοδο, την τεχνητή νοημοσύνη προφανώς ή την ψηφιακή μετάβαση. Απλά εδώ υπάρχουν δύο σχολές σκέψης. Υπάρχει η δική σας, η επιθετική, η νεοφιλελεύθερη, που θέλει να ενσωματώσει τα Data Centers με έναν συγκεκριμένο τρόπο. Και υπάρχει η δική μας, η σοσιαλδημοκρατική οπτική, η οποία εντάσσει τα Data Centers αλλά με κανόνες και προφανώς με αντισταθμιστικά οφέλη για τις τοπικές κοινωνίες. 
Είμαστε κατηγορηματικά απέναντι σε ένα μοντέλο που ιδιωτικοποιεί τα κέρδη και κοινωνικοποιεί τις ζημιές. Δεν θα δεσμευτούν στην Ελλάδα το ρεύμα, το νερό και η γη για να εξυπηρετηθούν ιδιωτικά συμφέροντα, χωρίς κανόνες και ουσιαστικό όφελος για τις τοπικές κοινωνίες.
Ακούσαμε στην Επιτροπή ότι υπάρχουν αιτήματα ισχύος 10 γιγαβάτ. Μια τέτοια γιγαντιαία ζήτηση θα απαιτούσε στιβαρό θεσμικό πλαίσιο και όχι μόνο εννέα πρόχειρα άρθρα και μία παράγραφο για τα ανταποδοτικά, όπως υπάρχει στο υπό συζήτηση νομοσχέδιο. Απαιτείται προφανώς ολοκληρωμένο πλαίσιο με κανόνες -κανόνες χωροταξικούς, πολεοδομικούς και ενεργειακούς- με διαφάνεια, με δημοκρατικό και δημόσιο διάλογο και προφανώς με δεσμευτικά αντισταθμιστικά. 
Αντί γι’ αυτό, παραπέμπετε κρίσιμα ζητήματα σε μυστικά μνημόνια μεταξύ ιδιωτών, στα λεγόμενα «MoUs», όπως αυτό μεταξύ της ΔΕΗ και της Amazon, αφήνοντας τη χώρα ακάλυπτη και την κοινωνία στο σκοτάδι, χωρίς λογοδοσία, χωρίς να υπολογίζετε τις τοπικές κοινωνίες που επί δεκαετίες σήκωσαν στις πλάτες τους την ηλεκτροδότηση της χώρας.
Δείτε τι γίνεται έξω. Η άναρχη ανάπτυξη Data Centers στην Ιρλανδία γονάτισε το ενεργειακό σύστημα, και έρχεται τώρα εσπευσμένα να πάρουν μέτρα. Στη Βόρεια Βιρτζίνια, και όχι μόνο εκεί, αλλά σε αρκετές πολιτείες -και αυτός ήταν ένας από τους λόγους για τους οποίους καταψηφίστηκαν οι Ρεπουμπλικάνοι- ξεσηκώθηκαν οι πολίτες λόγω της υποβάθμισης της ποιότητας ζωής τους από αυτή την εκτεταμένη εγκατάσταση των Data Centers. Στη Βόρεια Ευρώπη όμως σχεδίασαν σοβαρά, με χωροθετήσεις, κανόνες, αντισταθμιστικά μέτρα, αξιοποιώντας ακόμα και την απορριπτόμενη θερμότητα για τηλεθέρμανση ακόμη και ολόκληρων πόλεων επτά έως δώδεκα χιλιάδων νοικοκυριών.
Το δίλημμα λοιπόν δεν είναι αν θέλουμε τις επενδύσεις. Το δίλημμα είναι με ποιους όρους θα γίνουν και ποιος θα πληρώσει το τίμημα. Γι’ αυτό καταθέτουμε τη δική μας τροπολογία με τους κανόνες για την αντιμετώπιση των σοβαρών επιπτώσεων από την άναρχη χωροθέτηση των Data Centers. Σας είχαμε προϊδεάσει άλλωστε, μόλις πριν από λίγο καιρό, με τη συνυπογραφή από όλη την Κοινοβουλευτική Ομάδα σχετικής ερώτησης, μετά από πρωτοβουλία του πρώην Πρωθυπουργού και πρώην Προέδρου του ΠΑΣΟΚ, Γιώργου Παπανδρέου, για το θέμα.
Μπαίνω στις λεπτομέρειες. Η υποχρέωση κάλυψης του 60% της κατανάλωσης από νέες ΑΠΕ, που λέτε, μοιάζει εντελώς πρόχειρη, χωρίς μελέτη για την ισορροπία του συστήματος, ώστε και τις περικοπές να αποφύγουμε -επειδή έχουμε εκτεταμένες περικοπές- αλλά την ίδια στιγμή να μην επιβαρυνθεί ο καταναλωτής. Δεν φαίνεται να προκύπτει από καμία εκτεταμένη διερεύνηση ή μελέτη, την οποία να έχετε επικαλεστεί για να φέρετε αυτό το άρθρο.
Την ίδια ώρα, στο άρθρο 22 φωτογραφίζεται ειδική κατηγορία προτεραιότητας για αιτήματα άνω των 200 μεγαβάτ, εφόσον εξασφαλίζουν κατανεμόμενη μονάδα ή αποθήκευση. Φωτογραφίζετε, δηλαδή, την επένδυση της Amazon, η οποία θα ηλεκτροδοτείται από την «Πτολεμαΐδα 5» όταν θα τη μετατρέψετε σε φυσικό αέριο, όπως έχετε αυτή την πρόθεση. 
Παραδίδουμε, δηλαδή, μια υποδομή την οποία χρυσοπληρώσαμε στην Amazon, έτοιμη στο πιάτο. Και το πιο εξοργιστικό είναι το εξής. Ενώ σχεδιάζετε τεράστιες νέες καταναλώσεις, προχωράτε βιαστικά στην απολιγνιτοποίηση, στο γκρέμισμα του Αγίου Δημητρίου, και όλα αυτά εν όψει ενός βαρέος χειμώνα, όταν έχει εκτοξευτεί το φυσικό αέριο και όταν η λειτουργία του λιγνίτη μπορεί φέτος να αποδειχθεί ότι θα ήταν ενδεχομένως και φθηνότερη.
Τα 20.000 ευρώ ανά μεγαβάτ ως ανταποδοτικό τέλος είναι πραγματικά ψίχουλα. Οι μεγάλες εγκαταστάσεις άνω των 200 μεγαβάτ, τα Giga Centers, οφείλουν να επιστρέφουν πραγματικό ενεργειακό και ψηφιακό μέρισμα στις κοινωνίες, να αξιοποιούν την απορριπτόμενη θερμότητα για τηλεθέρμανση ή για τη δημιουργία θερμοκηπίων. Να υπάρχει ειδικό μειωμένο τιμολόγιο ρεύματος για τους κατοίκους των περιοχών υποδοχής. Να υπάρχει έκπτωση 50% στις υπηρεσίες cloud για τις τοπικές επιχειρήσεις και, προφανώς, δωρεάν πρόσβαση για τα πανεπιστήμια της περιοχής και τα ερευνητικά κέντρα. 
Αυτή είναι για εμάς μια συμπεριληπτική και ισορροπημένη πολιτική, μια πολιτική που ευθυγραμμίζει τις κοινωνικές δυνάμεις, ώστε να υποδεχθούν θετικά τα Data Centers, αντί να οδηγηθούμε σε ένα νέο κύμα δαιμονοποίησης, όπως έγινε με τις ανεμογεννήτριες.
Πάμε τώρα στο Ταμείο Απανθρακοποίησης Νήσων με πόρους 2,3 δισεκατομμύρια ευρώ. Εδώ υπάρχει μια αλήθεια. Τα εικοσιπέντε εκατομμύρια δικαιώματα εκπομπών εξασφαλίστηκαν χάρη στην καθοριστική παρέμβαση του Νίκου Ανδρουλάκη στο Ευρωκοινοβούλιο το 2017. 
Και σας τιμά, κύριε Υπουργέ, ότι στην Επιτροπή το αναγνωρίσατε. Ο Πρωθυπουργός όμως επιχειρεί κατά καιρούς να το καρπωθεί προσωπικά. Πέραν όμως από την πολιτική αποκατάσταση, υπάρχει η ουσία. Η αξία των δικαιωμάτων ρύπων διακυμαίνεται. Ειδικά μετά την άνοδο της Ακροδεξιάς στην Ευρώπη, δημιουργούνται εύλογες ανησυχίες σχετικά με το ύψος που θα φτάσουν αυτά τα δικαιώματα ρύπων. Αν δεν υπάρξει άμεσα ένα δεσμευτικό επενδυτικό πλάνο με ώριμα έργα και αυστηρά χρονοδιαγράμματα, αυτοί οι πόροι κινδυνεύουν να μειωθούν. Ο ευρωπαϊκός αυτός θησαυρός πρέπει να γίνει υποδομές, φθηνό ρεύμα και απτό όφελος για τους νησιώτες μας.
Ταυτόχρονα, πρέπει να πω ότι δεν επιτρέπεται να παίζουμε με την ενεργειακή ασφάλεια της Κρήτης. Τα περιστατικά της 7ης Σεπτεμβρίου 2026 μετά τη βλάβη στη διασύνδεση και το βραχυκύκλωμα στον Ασπρόπυργο, αλλά και τα νέα προβλήματα στα τέλη Οκτωβρίου έχουν χτυπήσει καμπανάκι. Οι τοπικές μονάδες παραγωγής παραμένουν το μοναδικό μέχρι σήμερα δίχτυ ασφαλείας. Η παράταση του υβριδικού μοντέλου μέχρι τις 31 Ιανουαρίου 2025 δείχνει ότι έχετε υποτιμήσει τη σοβαρότητα των γεγονότων. Η επιλογή της ψυχρής εφεδρείας εγκυμονεί τεράστιους κινδύνους. Αν μείνουμε χωρίς ρεύμα το καλοκαίρι στην Κρήτη, οι συνέπειες για την οικονομία και τον τουρισμό θα είναι καταστροφικές.
Επίσης, μπαίνοντας τώρα στο άρθρο για τον ΔΕΣΦΑ, στο άρθρο 52, σας ακούσαμε στην Επιτροπή. Δεσμευτήκατε προσωπικά ότι δεν πάτε σε ιδιωτικοποίηση. Όμως νομίζω ότι απαιτούνται επιπλέον ασφαλιστικές δικλείδες τις οποίες πρέπει να θέσετε, έτσι ώστε να δημιουργηθεί ασφάλεια για όποιον το θελήσει στο μέλλον.
Και κλείνω με την κατάφωρη αδικία στην κατηγορία 5 των αυθαιρέτων. Δίνετε τη δυνατότητα τακτοποίησης στο Δημόσιο, σε σχολεία, σε νηπιαγωγεία, καθώς και στα ακίνητα τα οποία έχουν δεσμεύσει οι τράπεζες και τα οποία μπορούν να τακτοποιούν οι τράπεζες. Απορώ γιατί πετάτε στο πυρ το εξώτερο τον απλό πολίτη. 
Στην Κρήτη, αλλά και σε όλη την Ελλάδα, υπάρχουν οικογένειες εγκλωβισμένες που απειλούνται με εξοντωτικά πρόστιμα 200 και 300 χιλιάδων ευρώ για το ίδιο τους το σπίτι. Πώς νοείται το κράτος και οι τράπεζες να ρυθμίζουν τα ακίνητά τους και ο πολίτης να οδηγείται στην οικονομική εξόντωση και τη διαρκή ομηρία; Σε μια περίοδο οξείας στεγαστικής κρίσης, αυτό λέγεται κοινωνική αναλγησία. 
Η ρύθμιση πρέπει να επεκταθεί άμεσα και με σαφείς όρους και για τις κατοικίες των πολιτών. Για τον λόγο αυτό, θα κατατεθεί τροπολογία για την αποκατάσταση της ισότητας και της ασφάλειας δικαίου, με την οποία απαιτείται η άμεση επαναφορά της δυνατότητας υπαγωγής στην κατηγορία 5 τουλάχιστον μέχρι τον Μάρτιο του 2028 για όλα τα φυσικά πρόσωπα. Η ρύθμιση πρέπει να αφορά τα αυθαίρετα προ της 28ης Ιουλίου του 2011, ώστε να αξιοποιηθεί το υφιστάμενο κτηριακό απόθεμα και να ανακουφιστεί η στεγαστική αγορά.
Κυρίες και κύριοι συνάδελφοι, να πω κλείνοντας ότι στην πολιτική συγκρούονται δύο διαφορετικές αντιλήψεις. Από τη μία, έχουμε τη δική σας αντίληψη για μια αγορά προσανατολισμένη στα ισχυρά συμφέροντα όπου τα κέρδη ιδιωτικοποιούνται και το κόστος διαρκώς μεταφέρεται στους πολίτες και για μια πολιτική που μετρά την επιτυχία μόνο με δείκτες επενδύσεων, αφήνοντας τον πολίτη να αιμορραγεί στους λογαριασμούς του και στην καθημερινότητά του. Από την άλλη πλευρά, είναι η δική μας αντίληψη για μια οικονομία που δημιουργεί πλούτο και τον μετατρέπει σε κοινωνική πρόοδο, μια ενεργειακή πολιτική που υπηρετεί την παραγωγή, την ασφάλεια της χώρας και την αξιοπρέπεια της καθημερινής ζωής, γιατί η πρόοδος δεν κρίνεται από το πόσες επενδύσεις προσελκύει η μία χώρα, αλλά από αν βελτιώνεται η ζωή των ανθρώπων της. Αυτή είναι η πολιτική μας διαφορά και αυτή τη διαφορά θα συνεχίσουμε να την αναδεικνύουμε με σχέδιο, πρόγραμμα, τεκμηρίωση και ευθύνη. 
Ευχαριστώ θερμά. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Παρασύρη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο συνοδοί εκπαιδευτικοί από το ιδιωτικό Δημοτικό Σχολείο «Εκπαιδευτήρια Λαμπίρη», το δεύτερο Τμήμα. 
Η Βουλή σάς καλωσορίζει. Σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Παρακαλώ να κλείσει το σύστημα της ηλεκτρονικής εγγραφής ομιλητών και να καλέσω στο Βήμα την ειδική αγορήτρια του Κομμουνιστικού Κόμματος Ελλάδος, τη συνάδελφο κ. Αφροδίτη Κτενά.
Ορίστε, κυρία Κτενά, έχετε τον λόγο. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Συζητάμε σήμερα ένα νομοσχέδιο με τίτλο: «Βελτίωση του σχεδιασμού της αγοράς ηλεκτρικής ενέργειας». Το ερώτημα, βέβαια, εδώ είναι για ποιον συνιστά βελτίωση. 
Στο νομοσχέδιο νομοθετείτε για, όπως λέτε, επέκταση των δυνατοτήτων για τους αυτοκαταναλωτές. Η μετάφραση είναι: ΑΠΕ με αποθήκευση μέσα από διάφορα σχήματα, όπως ενεργειακές κοινότητες, φωτοβολταϊκά στη στέγη κ.λπ.  .
Φέρνετε κοινή χρήση ενέργειας, το energy sharing, δηλαδή τη δημιουργία μικρής εσωτερικής αγοράς, παραδείγματος χάριν σε μια ενεργειακή κοινότητα, αυτό που λέτε οι υπόλοιποι ενεργειακή δημοκρατία, όπως αρκετοί το υποστηρίζετε εδώ μέσα. 
Προωθείτε τον ενεργό πελάτη, τον λεγόμενο, δηλαδή νοικοκυριά, αγρότες, μικρές επιχειρήσεις, που θα συμμετέχουν ενεργά στη λιανική αγορά ηλεκτρικής ενέργειας για να αποτελέσουν τη μαρίδα για τα μεγάλα ψάρια, που λέει και ο Πρωθυπουργός, που κολυμπάνε στα βρώμικα νερά της επιχειρηματικότητας. 
Θεσμοθετείτε, επίσης, την ευέλικτη διαχείριση των δικτύων σε αυτή τη φάση, τις ευέλικτες συνδέσεις γι’ ακόμα περισσότερα ΑΠΕ, ακόμα και σε κορεσμένα δίκτυα, γιατί αυτή είναι η απάντηση της Ευρωπαϊκής Ένωσης του 21ου αιώνα στην ενεργειακή φτώχεια που μαστίζει όλους τους λαούς και τον δικό μας με διπλάσιο ποσοστό.
 Από τη μια, δηλαδή, μετατίθεται το ρίσκο στα λαϊκά στρώματα με ατομική ευθύνη για να πολεμήσει τη φτώχεια του και, από την άλλη, θωρακίζετε τα κέρδη των μεγάλων και στη λιανική αγορά τώρα. Αυτή είναι η βελτίωση που φέρνετε. 
Βέβαια, εσείς εστιάζετε την υπεράσπιση του νομοσχεδίου στις ρυθμίσεις για την προστασία, όπως λέτε, του καταναλωτή, οι οποίες είναι τρεις-τέσσερις σε ένα νομοσχέδιο 90 άρθρων, αν βάλουμε και το hedging, δηλαδή την ασφάλεια των προμηθευτών από ριψοκίνδυνες κινήσεις. Για να δούμε μία-μία τι φέρνετε, τις προστασίες, όπως λέτε. 
Πρώτον, νομοθετείτε το σταθερό μπλε τιμολόγιο. Τι λέτε, δηλαδή; Μέχρι τώρα το μπλε οι εταιρείες το προσέφεραν ως άλλη μια επιλογή χρωματιστών τιμολογίων, ως άλλη μια επιλογή δηλαδή για προσέλκυση και συγκράτηση πελατών, με κύριο κριτήριο βέβαια την κερδοφορία τους. Γι’ αυτό πότε το πράσινο ήταν ακριβότερο, πότε το μπλε κ.τ.λ.. Έτσι, μπήκε ο καταναλωτής στο παιχνίδι να αναλαμβάνει ο ίδιος το ρίσκο, το ατομικό ρίσκο, να επιλέγει τιμολόγιο, να επιλέγει τη στιγμή που θα αλλάξει, να την πατάει με τα ψιλά γράμματα κ.τ.λ.. είναι ατομική ευθύνη. Διαμορφώσατε, δηλαδή, μια νέα σχέση του καταναλωτή με τον λογαριασμό του ρεύματος. Εκεί που περίμενε ο παθητικός καταναλωτής κάθε έναν-δύο μήνες τον λογαριασμό, τον άνοιγε και σκεφτόταν πώς θα καταφέρει να τον πληρώσει, τώρα τον ανοίγει και θέλετε να σκέφτεται «μήπως έκανα λάθος με το τιμολόγιο που διάλεξα;». Αυτό κάνατε. Τον μπάσατε, δηλαδή, στην ένα προς ένα σχέση με τις εταιρείες, ο μεροκαματιάρης από τη μία, το ενεργειακό μονοπώλιο από την άλλη και η ΡΑΕ να κάνει τον επόπτη αγώνων. 
Και τώρα λέτε ότι το νομοθετείτε το μπλε τιμολόγιο, το επιβάλλετε δηλαδή, αντί να το διαθέτουν από μόνες τους οι εταιρείες; Γιατί τώρα; Γιατί μέχρι τώρα δεν γινόταν αυτό; Γιατί βλέπετε η ευρωπαϊκή νομοθεσία δεν επιτρέπει τη μόνιμη διαρκή υποχρεωτικότητα στην τιμολόγηση από τους παρόχους. Δηλαδή, η Ευρωπαϊκή Ένωση, για να καταλάβουν και όλοι όσοι στηρίζουν την Ευρωπαϊκή Ένωση, δεν επιτρέπει να υποχρεώνει μια κυβέρνηση μια εταιρεία κοινής ωφελείας -γιατί ρεύμα πουλάει, όχι τσιμπιδάκια- σε διατίμηση, γιατί αλλιώς δεν λειτουργεί η αγορά. Το είπατε και χθες. Και αν η ηλεκτρική ενέργεια, που είναι βασική ανάγκη, διατίθεται σε χαμηλή εγγυημένη σταθερή τιμή, χάνουν οι εταιρείες και χωρίς εταιρείες τι να το κάνουμε το ρεύμα; Έτσι κι αλλιώς η ηλεκτρική ενέργεια για εσάς υπάρχει για να κερδίζουν και να γιγαντώνονται οι εταιρείες, όχι για να καλύπτουν τις βασικές τους ανάγκες οι άνθρωποι και να λειτουργεί η παραγωγή. Αυτός είναι ο ανορθολογισμός της αγοράς. Γι’ αυτό εμείς λέμε για να κερδίσει ο λαός πρέπει να χάσουν τα μονοπώλια. 
Το άλλο ερώτημα είναι «γιατί τώρα;». Γιατί έρχεται η Ευρωπαϊκή Ένωση με την οδηγία της και προβλέπει το μπλε τιμολόγιο; Γιατί σε μια πλήρως απελευθερωμένη λιανική αγορά ηλεκτρικής ενέργειας η τιμολόγηση θα είναι δυναμική, δηλαδή όχι μόνο πράσινα, κίτρινα, μπλε, πορτοκαλί και ό,τι άλλο. Η τιμή θα παίζει εντός της ημέρας, όπως και η χοντρική. Αυτό είναι στο βάθος. Και ο παθητικός καταναλωτής, όπως τον λέτε, που μέχρι τώρα ανοίγει τον λογαριασμό και παθαίνει πανικό, θα πρέπει να μετασχηματιστεί σε ενεργό πελάτη, όπως τον λέτε, που θα τρέμει το φυλλοκάρδι του αν με τις επιλογές του - ο Θεός να τις κάνει- τις τοποθετήσεις και επενδύσεις που νομίζει ότι έχει επιλέξει θα μπορέσει να καλύψει τις ενεργειακές του ανάγκες. Ο ενεργός πελάτης θα πρέπει να συμμετέχει στην ευελιξία του συστήματος, να παράγει, να αποθηκεύει και να επιλέγει ποιες ώρες της ημέρας θα καταναλώνει ηλεκτρική ενέργεια με βάση την τιμή της κάθε ώρας. Αυτό εννοείτε όταν μιλάτε για μετάβαση σε ένα αποκεντρωμένο, «έξυπνο» και συμμετοχικό μοντέλο αγοράς με ενεργό ρόλο των καταναλωτών. Να γιατί τώρα η οδηγία της Ευρωπαϊκής Ένωσης προβλέπει πλέον το μπλε τιμολόγιο που εσείς θεσμοθετείτε. 
Ξέρετε πολύ καλά ότι και αυτή η φάση της πράσινης μετάβασης, το άνοιγμα δηλαδή της λιανικής αγοράς, θα περάσει σαν οδοστρωτήρας πάνω από τα λαϊκά στρώματα, όπως γνωρίζετε πολύ καλά -το γνωρίζατε όλοι σας πολύ καλά που κυβερνήσατε μέχρι τώρα- ότι η απελευθέρωση της χονδρεμπορικής αγοράς που στηρίξατε όλοι -τον νόμο του ΠΑΣΟΚ του 2011 τροποποιείτε, το Χρηματιστήριο Ενέργειας που θεσμοθετήθηκε επί ΣΥΡΙΖΑ- και όλα αυτά θα οδηγούσαν στην αύξηση των τιμών της ενέργειας. Ήταν στόχος αυτός. 
Όσους χάρτες και αν δείξετε, κύριε Υφυπουργέ, ξέρετε ότι υπάρχουν άλλοι τόσοι για να στηρίξουν ακριβώς το αντίθετο από αυτό που ισχυρίζεστε κάθε φορά, γιατί οι χάρτες αποτυπώνουν στιγμιότυπα, γιατί όλα αυτά έχουν ξεκινήσει πολύ πριν από την ενεργειακή κρίση, πίσω από την οποία κρύβεστε όλοι σας. Αν θέλετε, δείξτε την εξέλιξη της τιμής του κόστους του ρεύματος από την πρώτη οδηγία της Ευρωπαϊκής Ένωσης για την απελευθέρωση των αγορών μέχρι σήμερα. Δεν υπάρχει ούτε μία χώρα της Ευρωπαϊκής Ένωσης που να εφαρμόζει αυτές τις πολιτικές και να μην έχει δει τις τιμές του ρεύματος να εκτοξεύονται.
Γι’ αυτό περιορίζεστε οι της βολικής Αντιπολίτευσης σε σχόλια περί αδιαφάνειας και τάχα μερική εφαρμογή της οδηγίας και τέτοια παραπλανητικά. Γιατί συμφωνείτε. Συμφωνείτε και με την πράσινη ληστεία και με την απελευθέρωση των αγορών και με το χρηματιστήριο. 
Και, βέβαια, από τη μια φέρνετε το μπλε τιμολόγιο, αλλά δεν γίνεται λόγος για το κόστος, την τιμή του τιμολογίου. Πόσο θα κοστίζει; Με τι κριτήριο θα κοστολογείται; Φυσικά της κερδοφορίας των εταιρειών, γιατί δεν πρόκειται να δεχτούν να χάσουν. Άσε που το απαγορεύει και η Ευρωπαϊκή Ένωση, οι τέσσερις ελευθερίες του Μάαστριχτ. Τους έχετε ψηφίσει όλοι πλην Λακεδαιμονίων. Να μην ξεχνιόμαστε. 
Το μπλε λοιπόν δεν αρκεί, πρέπει να έχει και χαμηλή τιμή, ας πούμε εκεί που ήταν και οι μισθοί στα προ 2009 επίπεδα, επτά λεπτά την κιλοβατώρα. 
Δεύτερο προστασίας που φέρνετε: Σε όσους χρωστούν δυο λογαριασμούς και κινδυνεύουν να τους κόψουν το ρεύμα τώρα τους δίνετε το περιθώριο να προσφύγουν σε κάποιο είδους διαμεσολάβηση, όπου ουσιαστικά θα απολογηθούν γιατί προτίμησαν να αγοράσουν τρόφιμα ή να πληρώσουν το νοίκι αντί να πληρώσουν το ρεύμα -γιατί εκεί τους έχετε καταντήσει-, και όσο θα περιμένουν να βγει η απόφαση δεν θα τους κόβουν το ρεύμα. Αν σε ενενήντα μέρες δεν βγει η απόφαση, θα τους το κόβουν. Αυτή είναι η επιπλέον προστασία, τρείς μήνες τράτο και στο έλεος των διαμεσολαβητών φυσικά, αν θα επιλέξουν να βγάλουν απόφαση. Κι αυτό είναι Οδηγία της Ευρωπαϊκής Ένωσης. 
Γιατί τώρα φτάνει η μεγαλόψυχη Ευρωπαϊκή Ένωση των 92,7 εκατομμυρίων κάτω από το όριο της φτώχειας, που είναι το 20,9% του πληθυσμού σύμφωνα με στοιχεία της Eurostat, να θεσμοθετεί κάτι τέτοιο; 
Καταλαβαίνετε τι περιμένουν ότι θα συμβεί τα επόμενα χρόνια, τη στιγμή μάλιστα που ετοιμάζονται και για πόλεμο, όπως είπε ξεκάθαρα χθες και ο Υπουργός Οικονομικών. Άρα, θέλουν άφθονη και φθηνή ενέργεια για την πολεμική βιομηχανία και τις μεταφορές. Και ποιοι θα πληρώσουν; Οι λαοί. 
Επειδή σας αρέσουν οι συγκεκριμένοι, μετρήσιμοι, ιχνηλάσιμοι στόχοι, γιατί δεν βάζετε στόχο τη μείωση του λογαριασμού, στα επίπεδα του 2009 για παράδειγμα, τον επόμενο χρόνο; Γιατί δεν βάζετε στόχο τον μηδενισμό των αποσυνδέσεων; Γιατί δεν βάζετε στόχο τη μείωση της ενεργειακής φτώχειας, με συγκεκριμένα ποσοστά και προθεσμίες; Γιατί ούτε σας ενδιαφέρουν αυτοί οι στόχοι ούτε φυσικά μπορείτε να τους πιάσετε. Και έτσι, μετράτε συμβόλαια και ευέλικτες συνδέσεις. 
Εμείς τι λέμε; Καμία διακοπή ρεύματος για τα εργατικά λαϊκά νοικοκυριά και τους επαγγελματίες που δεν μπορούν να ανταποκριθούν στους υπέρογκους λογαριασμούς και διαγραφή μέρους των χρεών τους. Επανασυνδέσεις στο κομμένο ρεύμα, με μόνη προϋπόθεση τον διακανονισμό οφειλών με ευνοϊκούς όρους, χωρίς προκαταβολή, χωρίς πανωτόκια και με πολλές δόσεις. Καμία διακοπή παροχής ρεύματος και φυσικού αερίου σε σχολικές μονάδες, σε μονάδες φροντίδας υγείας και πρόνοιας, σε αθλητικές εγκαταστάσεις και άλλες κοινωνικές υποδομές
Πάμε στο τρίτο μέτρο προστασίας. Θεσμοθετείτε -λέτε- τους παρόχους τελευταίου καταφυγίου. Μάλιστα! Δηλαδή, όταν ένας προμηθευτής βαρέσει κανόνι, οι πελάτες του περνάνε στον πάροχο τελευταίου καταφυγίου, για να μην μείνουν χωρίς ρεύμα ή φυσικό αέριο, χωρίς να φταίνε κιόλας. 
Τι λέτε, δηλαδή; Αυτό είναι καθαρή ομολογία ότι τα επιχειρηματικά παιχνίδια και ρίσκα των προμηθευτών τα πληρώνουν πάντα τα λαϊκά στρώματα. Τα μονοπώλια παίρνουν τα λεφτά και τρέχουν. 
Γι’ αυτό εισάγετε και προβλέψεις για διαχείριση κινδύνου, το hedging, από τη μεριά των προμηθευτών, για να μειώσουν την έκθεσή τους σε επιχειρηματικούς κινδύνους. Γιατί, όπως παραδεχτήκατε πολλές φορές, η όποια αποτυχία των επιχειρηματιών μετακυλίεται στους καταναλωτές. Έτσι λειτουργεί η αγορά, κερδίζουν λίγοι, πληρώνουν πολλοί. Δεν είναι αστοχία, είναι κανονικότητα. 
Με αυτά τα τέσσερα άρθρα, άντε και με τις μειώσεις των ΥΚΩ, που είναι ένα πολύ μικρό μέρος των λογαριασμών, τελειώνουν τα μέτρα προστασίας και ανακούφισης για τα λαϊκά νοικοκυριά και τα υπόλοιπα όλα είναι μπίζνες. 
Πάμε τώρα στο Ταμείο Απανθρακοποίησης Νησιών. Εδώ δρομολογούνται επενδύσεις ύψους 2,3 δισεκατομμυρίων ευρώ με πόρους που θα προέλθουν από τη δημοπράτηση δικαιωμάτων ρύπων. Μιλάμε δηλαδή για δικαιώματα που προέρχονται από την ολέθρια αρχή «ο ρυπαίνων πληρώνει», που επιτρέπει σε μονοπώλια να εξαγοράζουν το δικαίωμα καταστροφής του περιβάλλοντος. Και σε αντιστάθμισμα της καταστροφής του περιβάλλοντος τα δικαιώματα εκπομπών ξεπλένονται μέσα από την επένδυση σε πράσινες μπίζνες, δηλαδή γυρνάνε πάλι πίσω στα μονοπώλια από άλλη πράσινη διαδρομή αυτή τη φορά. 
Έχετε προβλέψει μία σειρά κατηγοριών έργων που θα χρηματοδοτηθούν απ’ αυτά τα 2,3 δισεκατομμύρια. Ρωτάμε και εδώ ποια θα είναι τα κριτήρια επιλογής των επενδύσεων. Οι ανάγκες των νησιωτών για φθηνή και ποιοτική ηλεκτρική ενέργεια ή οι πράσινες μπίζνες και ο τουρισμός; Ρητορικό το ερώτημα! Έχετε δώσει απαντήσεις και δείγματα γραφής. 
Άλλο θέμα που φέρνει το νομοσχέδιο είναι το πλαίσιο για την ανάπτυξη κέντρων δεδομένων. Τα κέντρα δεδομένων εδώ αντιμετωπίζονται ως ένα νέο πεδίο κερδοφορίας, όπου συναντιούνται ουσιαστικά η πράσινη και η ψηφιακή μετάβαση, δηλαδή τα πράσινα και τα ψηφιακά μονοπώλια, σαν να λέμε ΔΕΗ για παράδειγμα, με αξιοποίηση βέβαια ΑΠΕ -αλίμονο!- για τη μερική κάλυψη της τεράστιας ενεργειακής κατανάλωσης, η οποία με τη σειρά της οδηγεί σε αύξηση της τιμής της ενέργειας, και βέβαια σε νέες εγκαταστάσεις και παραγωγής και αποθήκευσης, που προωθούνται και με διάφορα άρθρα μέσα σε αυτό το νομοσχέδιο, αύξηση όμως που θα πλήξει τους καταναλωτές και το περιβάλλον, όχι τους επενδυτές. Άρα, όλα καλά! 
Μας λέτε ότι κάνουν ουρά οι επενδυτές για μια άδεια κέντρων δεδομένων στη χώρα μας σε μια εποχή που υπάρχουν ενδείξεις φούσκας στην ανάπτυξη υποδομών τεχνητής νοημοσύνης. 
Τι τις προσελκύει, κύριε Υπουργέ; Μήπως η πάμφθηνη γη που διατίθεται στις περιοχές της απολιγνιτοποίησης; Μήπως το ειδικευμένο, αλλά απαξιωμένο ανθρώπινο δυναμικό; 
Δίνετε στην κυριολεξία -στην κυριολεξία, όμως- γη και ύδωρ στους επιχειρηματικούς ομίλους για κερδοφόρες επενδύσεις, που καμία σχέση ωστόσο δεν έχουν ούτε με τις ανάγκες του λαού για ψηφιακές υποδομές ούτε για την ανάπτυξη των νέων τεχνολογιών προς όφελος της ευημερίας του. 
Αυτό το νομοσχέδιο, μας λέτε, δεν αφορά τις περιβαλλοντικές επιπτώσεις και τις κοινωνικές επιπτώσεις των κέντρων δεδομένων, που είναι γνωστές, είναι πραγματικά εξοντωτικές -αυτή είναι η εμπειρία που έρχεται μέχρι τώρα από το εξωτερικό-, αλλά λέτε ότι αφορά μόνο στη σύνδεση των κέντρων δεδομένων με το δίκτυο. Γι’ αυτό εξαγοράζετε τους πεινασμένους για έσοδα δήμους με 15.000 ευρώ το μεγαβάτ, με το ΠΑΣΟΚ και τον ΣΥΡΙΖΑ να παζαρεύετε για την τιμή; Κατά τα άλλα κόπτεστε για το περιβάλλον! 
Θα κλείσω με το άρθρο 52, που αφορά στη μεταβίβαση των μετοχών του ΔΕΣΦΑ σε άλλη δημόσια εταιρεία, όπως αναφέρεται, φωτογραφίζοντας, απ’ ό,τι φαίνεται, τη ΔΕΠΑ Εμπορίας. Και ρωτάμε ξανά. Γιατί δεν την ονοματίζετε ρητά στο νομοσχέδιο; Θα αλλάξει όνομα;
Καθησυχάζετε από την άλλη τους εργαζόμενους του ΔΕΣΦΑ, που ούτε μπήκατε στον κόπο να τους ενημερώσετε ότι είναι εξασφαλισμένες οι θέσεις εργασίας τους. Αλλά, ξέρετε πολύ καλά ότι ούτε θέλετε ούτε μπορείτε να τις εξασφαλίσετε, γιατί ο μόνος Θεός που προσκυνάτε είναι το κέρδος. 
Εμείς στηρίζουμε τα αιτήματα και τους αγώνες των εργαζομένων του ΔΕΣΦΑ ενάντια στην παραπέρα ιδιωτικοποίηση κρίσιμων υποδομών για καμία βλαπτική μεταβολή -στη -εντός εισαγωγικών- «δημόσια» ΔΕΠΑ η αναλογία συμβασιούχων προς μόνιμους είναι δέκα προς ένα-, για μέτρα ασφάλειας και υγιεινής στην εργασία και για συλλογικές συμβάσεις. 
Σας ρωτήσαμε επίσης στις επιτροπές και σας ρωτάμε και τώρα γιατί προχωράτε σε αυτή τη μεταβίβαση τώρα. Οι γενικόλογες τοποθετήσεις περί επενδύσεων στα δίκτυα δεν αρκούν. 
Σε μια εποχή που τα παζάρια και οι ανταγωνισμοί για τον κάθετο διάδρομο χτυπούν κόκκινο και οδηγούν σε αναδιατάξεις και τα διασταυρούμενα συμφέροντα ΗΠΑ, Ρωσίας, Κίνας, Ευρωπαϊκής Ένωσης για το φυσικό αέριο και όχι μόνο δεν αρκούν αυτές οι διαβεβαιώσεις. Πρέπει να εξηγήσετε στον ελληνικό λαό τι επιδιώκετε με αυτή την κίνηση, ποιανού συμφέροντα εξυπηρετείτε και τι θέλετε να αποφύγετε. Και σας καλούμε να αποσύρετε τη διάταξη. 
Κλείνοντας, ούτε θέλετε ούτε μπορείτε να εξασφαλίσετε άφθονη και φθηνή ενέργεια για τον λαό, όπως συχνά λέτε. Η πράσινη μετάβαση δεν σχεδιάστηκε γι’ αυτό, αλλά για να δημιουργήσει επενδυτικά πεδία, ευκαιρίες και εγγυημένες αποδόσεις για λιμνάζοντα κεφάλαια σε βάρος του περιβάλλοντος, σε βάρος των ενεργειακών αναγκών του λαού μας. 
[bookmark: _Hlk245209556]Ειδικά σε εποχή πολεμικής προετοιμασίας, χρειάζεται σύγκρουση με την οικονομική και ενεργειακή πολιτική της Ευρωπαϊκής Ένωσης, με τους πολεμικούς σχεδιασμούς των ΝΑΤΟ, ΗΠΑ, Ισραήλ, Ευρωπαϊκής Ένωσης στην περιοχή. 
Η μόνη διέξοδος είναι η πρόταση του ΚΚΕ: Αξιοποίηση όλων των ενεργειακών πηγών της χώρας και του λιγνίτη. Αξιοποίηση όλων των νέων τεχνολογιών, με κοινωνική ιδιοκτησία σε υποδομές και άλλα μέσα παραγωγής, με κεντρικό σχεδιασμό για ανάπτυξη, με κριτήριο τις ανάγκες του λαού και όχι τα κέρδη των λίγων. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο, την κ. Κτενά.
Να καλέσω τώρα στο Βήμα τον ειδικό αγορητή του ΣΥΡΙΖΑ-Προοδευτική Συμμαχία, τον συνάδελφο, τον κ. Χρήστο Γιαννούλη.
Κύριε Γιαννούλη, έχετε τον λόγο.
[bookmark: _Hlk245210061]ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, θα ήθελα να αφιερώσω λίγα λεπτά για το μείζον θέμα της επικαιρότητας, που έχει δημιουργήσει και με ένταση στη δημόσια σφαίρα ιδιαίτερα αιχμηρές αντιπαραθέσεις.
Κύριε Παπασταύρου, έχω εμπιστοσύνη και στο ένστικτο και στην ευαισθησία και στην εμπειρία σας για την αναγκαιότητα να προταθεί είτε στον Πρωθυπουργό είτε στους επιτελείς του Υπουργείου Εξωτερικών μια απλή αλήθεια.
Θα ξεκινήσω από αυτήν την έωλη κατηγορία σε σχέση με την πόντιση του καλωδίου για την ενεργειακή σύνδεση και στήριξη της Κύπρου. Έχετε πάρα πολύ εύκολους τους αφορισμούς και τις κατηγορίες περί μειωμένης πατριωτικής αντίληψης για όσους σας ασκούν κριτική, ελέγχουν ή θέτουν ερωτήματα.
Τα ερωτήματα, όταν τίθενται στη δημόσια σφαίρα με ηπιότητα και ουσία, δεν αποτελούν πράξη μειοδοσίας, αλλά πράξη ευθύνης. Άρα, για να τελειώνει αυτό το παραμύθι ότι μια ρηματική διακοίνωση είναι ένα συλλυπητήριο τηλεγράφημα, ένα ραβασάκι αγάπης ή ένα χαρτάκι υπόμνησης, η ρηματική διακοίνωση είναι μια διπλωματική ενέργεια του γαλλικού κράτους. Και το ερώτημα που έχουμε θέσει, ως επισπεύδουσα Αντιπολίτευση και ως Αντιπολίτευση με θέση ευθύνης, που δεν έχει εύκολες τις βερμπαλιστικού τύπου κατηγορίες περί προδοτών και μειοδοτών, ζητούμε να γνωρίζουμε ή να γνωρίζει η πολιτική ηγεσία της χώρας αν ήταν σε γνώση του ελληνικού κράτους, του Ελληνικού Υπουργείου Εξωτερικών και αν όχι, να υπάρξει ενημέρωση για το περιεχόμενο και τις πιθανές επιπτώσεις και παρενέργειες. Τελεία, παράγραφος.
Πού βρίσκονται, πού εδράζονται όλες αυτές οι εθνικοπατριωτικές κορώνες, ότι εμείς ρίχνουμε νερό στον μύλο του τουρκικού αναθεωρητισμού και όλες αυτές οι ανοησίες; Και σας το θέτω και προσωπικά; Συμμερίζεστε το να εκτρέψουμε μια προσπάθεια για την οποία όλοι συμφωνούμε -δεν έχω δει κάποιον να διαφωνεί για το τελικό αποτέλεσμα- της πόντισης του καλωδίου; Αυτό τι σημαίνει; Ότι το μήνυμα μέχρι να ολοκληρωθεί «είναι μη μιλάτε»;
Κύριε Παπασταύρου, αυτό προκύπτει. Έρχεται ο Θεοχάρης, έρχεται ο ένας, έρχεται ο άλλος, έχουν εύκολους τους αφορισμούς, αλλά δεν καταλαβαίνουν ότι, πρώτον, η ένταση μεταφέρεται στην κοινωνία που έχει ήδη σοβαρά προβλήματα και σοβαρά ζητήματα να αντιμετωπίσει. Εάν βλέπει και τον πολιτικό κόσμο διχασμένο ή, για παράδειγμα, τον πάντα μετριοπαθή και ήρεμο συνομιλητή Στέλιο Πέτσα, εν εξάλλω…
[bookmark: _Hlk245210228]ΣΤΥΛΙΑΝΟΣ ΠΕΤΣΑΣ: Τι έκανα πάλι;
ΧΡΗΣΤΟΣ ΓΙΑΝΝΟΥΛΗΣ: Εν εξάλλω, ξέρετε εσείς.
ΘΕΟΦΙΛΟΣ ΞΑΝΘΟΠΟΥΛΟΣ: Για καλό το λέει!
ΧΡΗΣΤΟΣ ΓΙΑΝΝΟΥΛΗΣ: Για καλό το λέω.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε.
Συνεχίστε, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Πέσατε σε μια παγίδα υψηλών τόνων, χωρίς να χρειάζεται για ένα θέμα που θα πρέπει να μας βρίσκει σύμφωνο στη διαχείρισή του.
ΣΤΥΛΙΑΝΟΣ ΠΕΤΣΑΣ: Δεν κατάλαβα τι έκανα!
ΧΡΗΣΤΟΣ ΓΙΑΝΝΟΥΛΗΣ: Ναι, τον παίρνει η μπάλα, γιατί έχει το λιγότερο μερίδιο ευθύνης.
Άρα, οι κατηγορίες ας μπουν στην άκρη και ας μπούμε στην ουσία. Εάν θεωρείτε, ως Κυβέρνηση, ότι δεν χρειάζεται να ενημερώσετε τα κόμματα της Αντιπολίτευσης στο επίπεδο και στον βαθμό ασφαλείας που πρέπει ανάλογα με το θέμα, εκεί αλλάζει επίπεδο η συζήτηση. Όμως, σίγουρα δεν μπορεί να έχουμε παράλληλους μονολόγους, χαοτικούς, αδιέξοδους για ένα ζήτημα που θα έπρεπε να έχει λυθεί σε λίγες ώρες.
Ένα δεύτερο που θέλω να παρατηρήσω, κύριε Πρόεδρε, είναι ότι οφείλω να διατυπώσω τη στήριξη του ΣΥΡΙΖΑ-Προοδευτική Συμμαχία στην τροπολογία που κατέθεσε η Κοινοβουλευτική Ομάδα του ΠΑΣΟΚ για τη σύσταση προσωποπαγών θέσεων στον Οργανισμό Φυσικού Περιβάλλοντος και Κλιματικής Αλλαγής, γνωστότερο ως ΟΦΥΠΕΚΑ. Και νιώθω, ξέρω ότι είναι δύσκολο, ξέρω ότι είναι ανέφικτο, γιατί υπάρχει ένας κομματικός πατριωτισμός που δεν αφήνει το Ελληνικό Κοινοβούλιο πολλές φορές να λειτουργεί με μεγαθυμία και αποτελεσματικότητα, αλλά στη συγκεκριμένη περίπτωση δεν βρίσκω τον λόγο που αυτή η τροπολογία δεν υιοθετείται και από την Κυβέρνηση, ώστε να μπει στην ψηφοφορία.
Σε ό,τι αφορά το νομοσχέδιο το οποίο συζητήσαμε με επάρκεια στις Επιτροπές, κυριαρχεί ένα ερώτημα: Σε τι βαθμό περιβάλλον και πολίτης παραμένει λιγότερο ή περισσότερο απροστάτευτος σε σχέση με τα αποτελέσματα και τις πιθανές επιπτώσεις του συγκεκριμένου νομοθετήματος στο κομμάτι που αφορά το αντικείμενο της ενέργειας; Διότι για μια ακόμη φορά οφείλω να παρατηρήσω ότι η κοινοβουλευτική πρακτική τού σε ένα νομοσχέδιο φέρνουμε παράλληλα νομοσχέδια με τη μορφή άσχετων άρθρων ή τροπολογιών είναι μια πεπατημένη που δεν θα κουραστούμε να την επισημαίνουμε, δεν θα κουραστείτε να την επαναλαμβάνετε και η ζωή θα συνεχίζεται, με επιδείνωση ενός φαινομένου που υπήρχε και στο παρελθόν, αλλά εδώ, όπως λέει ο λαός μας, εσείς το τερματίζετε.
Άρα, λοιπόν, πόσο προστατευμένος νιώθει ο πολίτης για το περιβάλλον και την οικονομική του σταθερότητα; Διότι βλέπει μέχρι στιγμής, ακόμα και αυτές τις ώρες που μιλάμε, την ανεξέλεγκτη κερδοσκοπία μεγάλων ομίλων του φυσικού αερίου και των γιγαντιαίων έργων ανανεώσιμων πηγών ενέργειας.
Είπαμε και πάλι ότι υπήρξε αδικαιολόγητη καθυστέρηση στην αδειοδότηση κέντρων αποθήκευσης και αυτό μας έχει φέρει στην τελευταία σχεδόν θέση της Ευρωπαϊκής Ένωσης. Υπήρξε μια καθυστέρηση, επίσης, στην έκδοση χωροταξικού πλαισίου εγκατάστασης ΑΠΕ και χρόνου εξυπηρέτησης στο ΔΕΔΔΗΕ, συνέχιση υψηλής χρέωσης υπηρεσιών κοινής ωφέλειας, παρά τις υποβρύχιες διασυνδέσεις με Κρήτη και άλλα νησιά και μια σειρά από ολιγωρίες που οδήγησαν στην ύπαρξη ενός καρτέλ, το οποίο υπάρχει -θέλουμε να το πιστέψουμε, δεν θέλουμε να το πιστέψουμε, κρυβόμαστε πίσω από το δάχτυλό μας- ένα καρτέλ που εξουθενώνει πολίτες, μικρομεσαίες επιχειρήσεις και ενεργοβόρες βιομηχανίες.
Θα σας θυμίσω και στην Ολομέλεια την αναφορά που έγινε στην Διαρκή Επιτροπή. Τον Σεπτέμβρη, η Ελλάδα εξήγαγε 587.263 μεγαβατώρες και εισήγαγε 143.022. Εξάγει φθηνή ηλιακή ενέργεια, κυρίως μεσημεριανές ώρες, με μέση τιμή στην αγορά της επόμενης ημέρας περίπου 61 ευρώ ανά μεγαβατώρα και εισάγει ακριβή ενέργεια το βράδυ, με περίπου 234 ευρώ ανά μεγαβατώρα, κυρίως από τη Βουλγαρία.
Επειδή έχει ιδιαίτερη σπουδή και εμπειρία ο κ. Τσάφος στα ζητήματα αυτά, πρέπει να συμφωνήσουμε ότι η στατιστική απεικόνιση αυτών των δεικτών δεν μπορεί να έχει διττή ανάγνωση. Είναι μία και πρέπει να είναι συγκεκριμένη. Ειδάλλως, μία από τις δύο πλευρές κάπου δεν λέει την αλήθεια.
Στην αιτιολογική έκθεση του νομοσχεδίου αναφέρεται ότι τα οφέλη από την ανάπτυξη των ανανεώσιμων πηγών ενέργειας, η ενίσχυση των δικτύων και ο εκσυγχρονισμός της αγοράς θα περνούν ουσιαστικά στην καθημερινότητα των πολιτών και στη λειτουργία των επιχειρήσεων. Αυτός, τουλάχιστον, είναι ο διακηρυκτικός σκοπός του νομοσχεδίου.
Στην πραγματικότητα, βέβαια, αυτός ο διακηρυκτικός σκοπός του νομοσχεδίου δεν εξυπηρετεί ή δεν αναδεικνύει καμία ενεργειακή μετάβαση που δεν μπορεί να υλοποιείται με μετακύλιση του κόστους της υπανάπτυξης των δικτύων ΑΔΜΗΕ και ΔΕΔΔΗΕ και των μεγάλων ενεργοβόρων επενδύσεων στους λογαριασμούς των νοικοκυριών στις πλάτες των μικρομεσαίων παραγωγών ανανεώσιμων πηγών ενέργειας.
Αν πραγματικά σας ενδιέφερε κάτι τέτοιο, η καθημερινότητα δηλαδή των πολιτών, θα ξεκινούσε το νομοσχέδιο με μια ρητή αναφορά στην καταπολέμηση της ενεργειακής φτώχειας και την ισότιμη πρόσβαση των τοπικών κοινωνιών, των ΟΤΑ και των ενεργειακών κοινοτήτων στον ελεγκτικό χώρο. 
Μόλις χθες ο κ. Παπασταύρου άφησε ανοιχτό -και μένει να το δούμε στην εξέλιξη της συζήτησης στην Ολομέλεια, πιστεύω θα το επιβεβαιώσει ο κ. Τσάφος αυτό- ότι με βάση τα όσα ειπώθηκαν στη διαβούλευση από τους εκπροσώπους των τοπικών κοινωνιών, υπάρχει ακόμα δρόμος, υπάρχει ακόμα πεδίο και χώρος να αναπτυχθεί η διασύνδεση των αποφάσεων και με την εκφρασμένη άποψη των τοπικών κοινωνιών, κυρίως από τον χώρο της τοπικής αυτοδιοίκησης, για τις ενεργειακές κοινότητες και τον ηλεκτρικό χώρο. 
Την ίδια στιγμή, στη χώρα μας υπάρχει ταχύτατη ανάπτυξη των πολυσυζητημένων Data Centers, η οποία δημιουργεί ένα νέο πεδίο συζήτησης για το ενεργειακό κόστος, τη χρηματοδότηση των ελεγκτικών υποδομών και τις πιθανές επιπτώσεις στους λογαριασμούς των Ελλήνων πολιτών και καταναλωτών. 
Υπάρχει λάμψη -είναι αλήθεια- στους πηχυαίους τίτλους των επενδυτικών πρωτοβουλιών. Βέβαια, όπως σας είπαμε και τις προηγούμενες ημέρες, στο ερώτημα «ποιος πληρώνει τον λογαριασμό;» υπάρχουν μερικές ερωτήσεις. Υπάρχουν ερωτήσεις για το ποιος επιβαρύνεται με το υψηλό κόστος αρχικής σύνδεσης, ποιος χρηματοδοτεί τα πρόσθετα δαπανηρά έργα στα δίκτυα μεταφοράς και διανομής και με ποιον τρόπο κατανέμονται οι γενικότερες δαπάνες του ηλεκτρικού συστήματος. 
Θέλω να είμαι ξεκάθαρος σε κάτι, γιατί πάλι επιχειρείται μια λαθροχειρία από την πλευρά της Συμπολίτευσης. Λέτε «είστε κατά των επενδύσεων». Δεν σας τα είπαν καλά. Απλά, δεν θεωρούμε επενδύσεις στην Ελλάδα τη μονοκαλλιέργεια του real estate και του υπερτουρισμού. Και πάλι, είναι σαν αυτό που σας περιέγραφα για την ευκολία με την οποία αποδίδετε κατηγορίες και πολιτικές θέσεις που όχι μόνο δεν αντιστοιχίζονται στην πραγματικότητα, αλλά είναι και χυδαία πολιτικά ψεύδη. Σημαίνει ότι δεν θέλω τις επενδύσεις ή δεν επιθυμώ τις επενδύσεις, όταν αυτές πρέπει να γίνονται με κανόνες; Το ότι είστε κατά των κανόνων το έχει αποδείξει ο επταετής και πλέον κυβερνητικός σας βίος. Και αυτό αποτυπώνεται και στην εικόνα που έχει η κοινή γνώμη για το ποια πρέπει να είναι η πολιτική σας τύχη. 
Δεν είμαστε, λοιπόν, αντίθετοι σε ουσιαστικές επενδύσεις. Είμαστε υπέρ των κανόνων. Η πολιτεία οφείλει να εγγυηθεί διαφάνεια και κοινωνική δικαιοσύνη. Τα δίκτυα μεταφοράς και διανομής είναι δημόσιο αγαθό και η ανάπτυξή τους πρέπει να υπηρετεί το κοινό όφελος, εξασφαλίζοντας φθηνή και αξιόπιστη ενέργεια για όλους.
Είπαμε -και επιμένουμε και ελπίζω ότι έχει γίνει κατανοητό- να μην υποτιμήσετε τη γνώμη των ανθρώπων που βιώνουν στο πεδίο τη νέα, σύγχρονη περιβαλλοντική πραγματικότητα που επηρεάζεται από τη χρήση και την αξιοποίηση υδάτινων πόρων, την υπερκατανάλωση νερού -αναφέρομαι για διακομιστές που παράγουν τεράστια θερμότητα- ρύπανση και θόρυβο και τη δέσμευση γης. Είναι τρεις βασικοί παράγοντες, τρεις βασικοί πυλώνες που έχετε ιερή υποχρέωση, στο τέλος αυτής της ημέρας ή αύριο όταν ολοκληρωθεί η ψήφισή του, να είναι απολύτως προστατευμένα. 
Θέλω να κλείσω με το ζήτημα της απανθρακοποίησης των νησιών, μια μεγαλεπήβολη προσπάθεια, ένα μεγαλεπήβολο έργο, το οποίο πραγματοποιείται με πόρους 2,3 δισεκατομμύρια και την εκποίηση κάποιων εκατομμυρίων από τα δικαιώματα των ρύπων. Στην ουσία, πρέπει να μας εξηγήσετε εάν στο τέλος ο λογαριασμός αυτής της προσπάθειας θα βαρύνει και πάλι τον Έλληνα φορολογούμενο, χωρίς καμία αναπτυξιακή ή καινοτόμο προσπάθεια να υπάρξει η χρηματοδότηση με τόσα εργαλεία που υπάρχουν στη διάθεσή μας. 
Και μια τελευταία κουβέντα για τη σπουδή σας και την πρεμούρα σας, εν πάση περιπτώσει, για το 34% της ΔΕΣΦΑ στη ΔΕΠΑ. Ακούω το επιχείρημα «μα, ξέρετε, η ιδιωτικοποίηση της ΔΕΣΦΑ έγινε επί των ημερών της Κυβέρνησης ΣΥΡΙΖΑ». Ωραία. Από εκεί και πέρα, αυτό σας δίνει τη δυνατότητα σε μία αδιαφανή, ανεξέλεγκτη, τουλάχιστον μη τεκμηριωμένη απόφαση, να φύγει και το 34% που κατέχει το Δημόσιο προς τη ΔΕΠΑ; 
Υπάρχει ένα παράδειγμα, το οποίο είναι χαρακτηριστικό και θα πρέπει να το γνωρίζουν οι Έλληνες πολίτες. Διότι με τέτοιου είδους μετοχικές αλλαγές στον ελληνικό προϋπολογισμό, στον δημόσιο προϋπολογισμό, στα δημόσια οικονομικά, στον δημόσιο οικονομικό χώρο που με τόση θέρμη προασπίζεστε ως άβατο, το οποίο όμως όταν μας εξυπηρετεί γίνεται ευέλικτο, υπάρχει μια διελκυστίνδα. Στη ΔΕΘ είχατε 2,2 δισεκατομμύρια. Μετά έγιναν 3 δισεκατομμύρια. Μετά έγιναν 4 δισεκατομμύρια. Κάπου βρίσκετε χρήματα. Ξέρουμε πού τα βρίσκετε, από την υπερφορολόγηση των έμμεσων φόρων ΦΠΑ και τον ειδικό φόρο κατανάλωσης, αλλά αυτό είναι μια άλλη συζήτηση. 
Στο αεροδρόμιο «Ελευθέριος Βενιζέλος», λοιπόν, παραχωρήσατε και το τελευταίο ποσοστό του Δημοσίου, το οποίο απέφερε ετησίως 650 εκατομμύρια έσοδα στον ελληνικό δημόσιο προϋπολογισμό και έγινε πλήρης καναδοποίηση. Η ΔΕΠΑ ανήκει στο ΤΑΙΠΕΔ. Είναι πολύ εύκολο για εσάς, με έναν νόμο και ένα άρθρο, να κάνετε αυτό που κάνατε. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Αυτά εσείς τα κάνετε. 
ΧΡΗΣΤΟΣ ΓΙΑΝΝΟΥΛΗΣ: Η ιστορία τρολάρει πολλές φορές, κύριε Σιμόπουλε. Καμιά φορά, όταν ο θύτης μετατρέπεται σε θύμα, όπως εσείς, η ιστορία δεν παράγει σοβαρά αποτελέσματα. Αυτό το παράδειγμα στο αεροδρόμιο «Ελευθέριος Βενιζέλος» είναι στίγμα και για τις επόμενες γενιές. Τα 650 εκατομμύρια δεν τα βρίσκεις στον δρόμο για τον προϋπολογισμό της χώρας. Εάν αυτή είναι και η τύχη του ποσοστού της ΔΕΣΦΑ προς τη ΔΕΠΑ και στο τέλος πάρει τον δρόμο τον καναδικό -καναδέζικα δεν έλεγαν παλιά στο στρατό κάποια αυτοκίνητα;- τότε σίγουρα ο μόνος που δεν είναι ωφελημένος είναι ο Έλληνας πολίτης. Ελπίζω η συζήτηση που θα ακολουθήσει να είναι δημιουργική και να υλοποιηθούν και οι δεσμεύσεις του κ. Παπασταύρου, κύριε Υφυπουργέ και κυρία Υφυπουργέ. 
Για το άρθρο 6 -και κλείνω με αυτό- εκεί όπου οι ενενήντα ημέρες είναι η παγίδα του καταναλωτή και ενός μηχανισμού που ξέρουμε ότι λειτουργεί με σοβαρές παθογένειες, ο κ. Παπασταύρου χθες, στην τελευταία συνεδρίαση της Επιτροπής, δεσμεύθηκε να υπάρξει αλλαγή, όπως προτείναμε, για να μην βρεθούν μέσα στον χειμώνα άνθρωποι με κομμένο το ηλεκτρικό, γιατί κάποιος δημόσιος ή δορυφορικά προς το Δημόσιο επικουρικά φορέας έχασε την ημερομηνία, την προθεσμία των ενενήντα ημερών. Θα είναι μια πολύ κακή υπηρεσία από τις τόσες που έχετε προσφέρει, δυστυχώς, σε αυτή τη χώρα. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Γιαννούλη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το 77ο Δημοτικό Σχολείο Θεσσαλονίκης. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο. 
Σας καλωσορίζουν, όμως, ιδιαίτερα τρεις Βουλευτές από την περιοχή σας: Ο κ. Σιμόπουλος από τη Νέα Δημοκρατία, ο κ. Γιαννούλης από τον ΣΥΡΙΖΑ και ο κ. Αμανατίδης από τον ΣΥΡΙΖΑ.  

ΣΤΥΛΙΑΝΟΣ ΠΕΤΣΑΣ: Κύριε Πρόεδρε, θα ήθελα τον λόγο επί προσωπικού. 
ΠΡΟΕΔΡΕΥΩΝ (Αθανάσιος Μπούρας): Κύριε Πέτσα, δεν προβλέπεται διαδικασία παρέμβασης. Δεν χάνει το νόημά της κάθε απάντηση. Όταν θα πάρετε τον λόγο, θα δώσετε και τη δέουσα απάντηση.
Καλώ, λοιπόν, στο Βήμα τον ειδικό αγορητή της Ελληνικής Λύσης, τον συνάδελφο Κώστα Μπούμπα. 
Κύριε Μπούμπα, έχετε τον λόγο.
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ πολύ, κύριε Πρόεδρε.
Κύριε Υπουργέ και κυρία Υφυπουργέ, συνηθίζω να μην έχω πολλά χαρτιά στις ομιλίες, αλλά μπαίνοντας στο άρθρο 52, έκανα φύλλο και φτερό χθες το βράδυ ένα γνωμοδοτικό σημείωμα -για το οποίο θα σας πω στη συνέχεια- το οποίο ενώ το έχει ο Υπουργός, θα το καταθέσουμε στην Ελληνική λύση, αλλά και στα Πρακτικά, γιατί μελετάμε κύριοι. Βέβαια, εδώ θα έπρεπε να είναι ο κ. Παπασταύρου που είναι νομικός. Διότι εσείς, κύριε Τσάφο, είστε πολύ καλός σε θέματα ενέργειας σε πολλούς οικονομικούς ομίλους ανά τον κόσμο και έχετε αυτή την εμπειρία και στα οικονομικά, ενώ και η κ. Σούκουλη είναι επιχειρηματίας και πολιτικός μηχανικός με κατασκευαστικές εταιρείες, αλλά εδώ θέλουμε νομικό. Εγώ δεν είμαι νομικός, αλλά χθες έβγαλα τα μάτια μου γι’ αυτό το γνωμοδοτικό σημείωμα και έχουμε σταχυολογήσει κάποια σημεία γι’ αυτή τη μεταφορά του ΔΕΣΦΑ στη ΔΕΠΑ, όπου έχουμε σύγκρουση συμφερόντων, αφού οι ενεργειακές μετοχές του ΔΕΣΦΑ θα γίνουν εμπορικές. Είναι πονηρό αυτό το σημείο, κύριοι και πρέπει να το προσέξουμε. Δεν είναι απλό το άρθρο 52, δεν πρόκειται για μία απλή μεταφορά. Ελλοχεύει κινδύνους και δεν αφορά μόνο το ότι θα καταστρατηγηθούν τα εργασιακά δικαιώματα, αλλά και ότι θα εκχωρηθεί σε ιδιώτες ο έλεγχος που μέχρι τώρα ανήκει στο κράτος των δικτύων. Αντιλαμβάνεστε; Ωστόσο, για όλα αυτά θα μιλήσω σε λίγο. 
Σε λίγη ώρα θα μιλήσει και ο Πρόεδρος της Ελληνικής Λύσης, ο Κυριάκος Βελόπουλος. Και αυτό το λέω για όλους εμάς που μιλάμε για την πόντιση του καλωδίου και για την ενεργειακή πολιτική, γιατί και αυτό ενεργειακή πολιτική είναι, η ηλεκτρική διασύνδεση της Ελλάδας με το νησί της Αφροδίτης, την Κύπρο μας. Ας μάθουμε, λοιπόν, πρώτα όλοι τι είναι Αποκλειστική Οικονομική Ζώνη, τι είναι υφαλοκρηπίδα και τι είναι εθνικά χωρικά ύδατα. Ας το μελετήσουμε καλά, γιατί όταν τα έλεγε αυτά ο Κυριάκος Βελόπουλος το 2007, έλεγα -γνωριζόμαστε εδώ και τριάντα χρόνια- τι είναι αυτά. Τώρα, λοιπόν, επαληθεύεται, γιατί ούτε ΑΟΖ τολμάμε ακόμα να οριοθετήσουμε ούτε ενιαίο αμυντικό δόγμα μπορούμε να κάνουμε με τα τρία νησιά μας, τη Στρογγύλη, τη Μεγίστη και το νησί της Ρω που τέμνουν την ΑΟΖ της Κύπρου και στη συνέχεια του Ισραήλ. Αυτά σε λίγο. Ας μάθουμε πρώτα τι είναι ΑΟΖ που έχουμε και όλη την επιφάνεια πάνω του νερού και το Διεθνές Δίκαιο της θάλασσας. 
Πάμε τώρα στη λέξη -την οποία θέλω να πω σωστά, γιατί στις επιτροπές την έκανα συνέχεια λάθος- αντλησιοταμίευση. Εδώ είναι το ζητούμενο. Αυτή τη στιγμή, λοιπόν, έχουμε ένα χρηματιστηριακό προϊόν, όπως είναι το ηλεκτρικό ρεύμα και έχουμε τρελάνει τον καταναλωτή σε πράσινα, κόκκινα, κίτρινα και μπλε καραβάκια του Αιγαίου. Έχουμε το κίτρινο τιμολόγιο που είναι το κυμαινόμενο, το πράσινο τιμολόγιο που είναι το ειδικό, το πορτοκαλί τιμολόγιο που είναι το δυναμικό και το μπλε τιμολόγιο που είναι το σταθερό, με αποτέλεσμα ο καταναλωτής να έχει μπλέξει. Δεν μπορεί ο καταναλωτής να σηκώνεται πρωί πρωί σε ένα χρηματιστηριακό προϊόν και να βλέπει τι χρώμα τιμολογίου θα πάρει για να πληρώσει φθηνότερο ηλεκτρικό ρεύμα. Πού είναι, μωρέ, το κοινωνικό αγαθό, αυτό που λέγεται «ηλεκτρικό ρεύμα»; Από τη στιγμή, κύριοι, που είναι χρηματιστηριακό προϊόν, ο απώτερος σκοπός είναι το εμπορικό κέρδος.
Μάλιστα, με βάση τα στατιστικά, βλέπουμε, κυρία Σούκουλη και κύριε Τσάφο, ότι τα πράσινα τιμολόγια τον προηγούμενο μήνα έχουν πάει 76% επάνω, με αποτέλεσμα 3,1 εκατομμύρια καταναλωτές, δύο στους τρεις, να υποφέρουν. Αντιλαμβάνεστε για τι στοιχεία μιλάμε; Για να πετύχουμε τι; Τα μπλε τιμολόγια είναι τα μόνα σταθερά και είναι κατά 41,3% φθηνότερα. Τι μας λέει, δηλαδή, όλο αυτό το στατιστικό πλάνο που έχουμε; Ότι το χρηματιστηριακό προϊόν, όπως είναι το ηλεκτρικό ρεύμα, παύει να είναι κοινωνικό αγαθό. Τέλος! Αυτό είναι κάτι που πρέπει να πούμε κατάματα στον ελληνικό λαό. Έχει εμπορικό κέρδος, ρίσκο χρηματιστηρίου και έχουμε καταφέρει, όπως κάναμε ένα καρτέλ στην κινητή τηλεφωνία με την τιμοληψία, να κάνουμε το ίδιο και στο ηλεκτρικό ρεύμα, ενώ ακολουθεί και το νερό. Εμείς τα έχουμε πει όλα αυτά στο συνέδριο της ΚΕΔΕ, γιατί, όπως ξέρετε, και στο νερό δεν πάνε καλά τα πράγματα μετά την ιδιωτικοποίηση ΕΥΔΑΠ και ΕΥΑΘ, τα δύο μαγαζιά φιλέτα σε Αττική και Θεσσαλονίκη. 
Για να ξέρει, λοιπόν, ο κόσμος, ποιος είναι ο απώτερος σκοπός στο θέμα της ενεργειακής πολιτικής της Κυβέρνησης Μητσοτάκη είναι ότι πήραμε και βάλαμε το κάρο μπροστά από το άλογο. Αυτό έχουμε κάνει! Ενώ πρεμούρα της Κυβέρνησης ήταν ότι ευαγγελιζόταν την πράσινη ανάπτυξη, εμείς στην Ελληνική Λύση το έχουμε πει, το έχουμε σταχυολογήσει, το έχουμε αναφέρει, καταργήσατε τους λιγνίτες φέρνοντας τη Δυτική Μακεδονία και πολλούς Έλληνες σε απόγνωση. Επίσης, πουλάμε λιγνίτη στα Σκόπια -άλλη αμαρτία κι αυτή, την οποία θα αναλύσουμε σε άλλη συζήτηση-, όταν μεγάλες και βιομηχανικά αναπτυγμένες χώρες, όπως παραδείγματος χάριν η Γερμανία -το ξέρετε, κύριε Βιλιάρδο- δεν τον έχουν καταργήσει. Άρα, λοιπόν, εδώ μιλάμε για μία βίαιη προσαρμογή στην ενεργειακή πολιτική.
Επίσης, μέσα αναφέρεστε στα φωτοβολταϊκά. Εμείς, στο συγκεκριμένο άρθρο προστατεύουμε τη γεωργική γη, την ευφορία της γεωργικής γης, διότι τα στατιστικά στοιχεία είναι δυσοίωνα. Μπείτε μέσα και δείτε! Τα τελευταία δεκατρία χρόνια έχουν χαθεί έξι εκατομμύρια καλλιεργήσιμης της. Το καταλαβαίνετε; Άμα βάζετε εσείς και τα φωτοβολταϊκά και λέτε δεν καταλαμβάνει ούτε το 1% του εμβαδού της χώρας, ακόμα είναι οι καταγγελίες από τον συνεταιρισμό Λειβαδιάς που χωρίς τίτλους κυριότητας παραχωρήθηκαν χωράφια σε εταιρείες φωτοβολταϊκών. 
Το ζητούμενο δεν είναι απλά να ενσωματώσετε την ευρωπαϊκή Οδηγία, αλλά το αν θα υπάρχει φθηνότερο ρεύμα για τον Έλληνα καταναλωτή; Όλα αυτά που γίνονται με τα άρθρα 19 και 32 που αφορούν την κατάργηση της απόλυτης προτεραιότητας των μεγάλων κέντρων δεδομένων, την κατοχύρωση στον νόμο του 60% και των κυρώσεων, υπάρχουν δεσμευτικά όρια στη χρήση νερού και την απαγόρευση χρήσης πόσιμου νερού για ψύξη; Υπάρχει ειδικό τέλος που να είναι συνδεδεμένο με την πραγματική κατανάλωση και να βαρύνει και τα κέντρα που ήδη λειτουργούν; Εμείς ζητάμε να μην υπάρχει καμία επιβάρυνση του καταναλωτή από έργα για την υποδοχή του, σταθερή τιμή -αυτό ζητάμε για τα οικιακά φωτοβολταϊκά- με κάλυψη της διαφοράς από τον ειδικό λογαριασμό ΑΠΕ και τους πόρους που αποδίδουν τα κέντρα δεδομένων. Αυτό ζητάμε εμείς. Δεν υπάρχει δέσμευση για τη λελογισμένη διαχείριση του νερού. 
Δίνετε μία απόλυτη προτεραιότητα στο δίκτυο για τα κέντρα δεδομένων -προσέξτε!- άνω των 200 μεγαβάτ, μόνο δηλαδή για τους μεγάλους, μόνο για τους ολίγους. Αυτή η Κυβέρνησή σας είναι για μία ακόμη φορά πολύ καλή για τους πολύ ολίγους, για μια ολιγαρχική μερίδα, για ένα λόμπι, για μια συγκεκριμένη κάστα! Πώς την κερδίζουν; Με υπεύθυνη δήλωση; Όλα τα μικρότερα κέντρα είναι ουρά. Το νομοσχέδιο που καταθέτετε μιλάει για 60% πράσινη ενέργεια. Όμως, μία υπουργική απόφαση μπορεί να το μειώσει, χωρίς όμως το νομοσχέδιο να λέει το πόσο, ενώ και τα κέντρα που ήδη λειτουργούν εξαιρούνται εντελώς. Ούτε 60% ούτε ειδικό τέλος. 
Τον Δεκέμβριο του 2025 το Υπουργείο Περιβάλλοντος και Ενέργειας κήρυξε την Αττική σε κατάσταση έκτακτης ανάγκης, λόγω της λειψυδρίας. Και σήμερα το ίδιο Υπουργείο, κύριοι, φέρνει νόμο για τα κέντρα δεδομένων χωρίς κανέναν όρο για το νερό που θα καταναλώσουν, ενώ σιγά σιγά θα έχουμε και την ιδιωτικοποίηση του νερού, τόσο του πόσιμου όσο και της άρδευσης. Άλλη ιστορία αυτή!
Έρχομαι τώρα στα φωτοβολταϊκά που θα μπουν στη στέγη του Έλληνα. Όταν αμείβετε με την τιμή της αγοράς τις ώρες αρνητικών τιμών, η ενέργειά του πληρώνεται μηδέν. Ο τίτλος του άρθρου το λέει καθαρά «μηδενικές τιμές σε φωτοβολταϊκά έργα αυτοκατανάλωσης σε οικιακούς καταναλωτές». Μελετώντας, λοιπόν, όλα αυτά τα άρθρα, εμείς έχουμε τους προβληματισμούς μας. Απαιτούμε να δοθεί προτεραιότητα στα ακριτικά νησιά, να προστατευθεί το φυσικό περιβάλλον και να διασφαλιστεί ότι οι τοπικές κοινωνίες θα έχουν ένα ουσιαστικό οικονομικό και ενεργειακό όφελος. Οι τοπικές κοινωνίες είναι απούσες για μία ακόμη φορά. 

Η ενέργεια ως ζήτημα εθνικής κυριαρχίας, κοινωνικής συνοχής και οικονομικής επιβίωσης έχει μια τριπλέτα. Δεν μπορεί να μετατραπεί, κύριοι, σε ένα πεδίο ανεξέλεγκτης εξυπηρέτησης μεγάλων επενδυτικών συμφερόντων και ευρωπαϊκής γραφειοκρατίας. 
Κύριε εισηγητή της Νέας Δημοκρατίας, κύριε Κόνσολα, εδώ μιλάμε για απανθρακοποίηση των νησιών, που πρέπει να δώσουμε μια βαρύτητα στις ιδιαιτερότητες των μικρών νησιών και το θέμα δεν πέρασε από την Υποεπιτροπή Νησιών, που ηγείστε και είμαι και εγώ μέλος και εκπροσωπώ την Ελληνική Λύση, το κόμμα μου. Είναι δυνατόν; Δεν φταίτε εσείς, κύριε Κόνσολα, το Υπουργείο φταίει. Είναι δυνατόν να μιλάμε για απανθρακοποίηση των νησιών και να μη συμμετέχει η Υποεπιτροπή Νησιών; Τι την κάναμε, ρε παιδιά, τότε; Σε λίγο θα κάνετε και Επιτροπή για τον συναχωμένο πιγκουίνο και δεν έχουμε μόνιμη επιτροπή για τον πρωτογενή τομέα. 
Εμείς τι λέμε στην Ελληνική Λύση; Μόνιμη επιτροπή, ουσιαστική, νομοπαρασκευαστική, τώρα. Πού; Στην Επιτροπή Περιφερειών. Γιατί δεν μπορείτε να μιλάτε για περιφερειακή αποκέντρωση, κύριοι, και να συμμετέχετε και να λέμε όλοι βαρύγδουπες δηλώσεις στο Συνέδριο της ΚΕΔΕ και να μην έχουμε μια μόνιμη, ουσιαστική, νομοπαρασκευαστική Επιτροπή Περιφερειών και να παρακάμπτεται μια Υποεπιτροπή των Νησιών.
Η Υποεπιτροπή των Νησιών δεν ασχολείται με κάτι άλλο, το λέει και η λέξη, με τα νησιά ασχολείται. Αυτό τώρα με την υπόθεση του Δήμου Παλαμά, ναι συμφωνούμε, εννοείται οι άνθρωποι έπρεπε να αποζημιωθούν -όχι τώρα- εκατόν ογδόντα ιδιοκτήτες. Η καθυστέρηση της καθυστέρησης, όμηροι, δέσμιοι όλη αυτή η ιστορία. Εδώ και χρόνια αυτό έπρεπε να λυθεί. 
Για τις καλύβες του Έβρου, εννοείται ότι συμφωνούμε, κύριοι. Το θέμα είναι εθνικό. Δεν είναι απλά εκεί πέντε καλύβες. Είναι εθνικό το ζήτημα στα δικά μας εδάφη. Έπρεπε να το έχουμε λύσει ήδη. Συμφωνούμε. Έχει μιλήσει πόσες φορές ο Πάρις ο Παπαδάκης, ο Βουλευτής μας από τον Έβρο και γι’ αυτό το ζήτημα. Έλεος πια.
Προχωράμε τώρα. Εδώ απέναντι σ’ αυτό το οποίο λέτε, στην ενσωμάτωση, θα πάμε στο πιο επίμαχο άρθρο. Φαντάζομαι συμφωνείτε και κάποιοι που είστε νομικοί και οικονομολόγοι. Πήρα αυτό το Γνωμοδοτικό Σημείωμα και άρχισα όλο το βράδυ χθες να το διαβάζω και βλέπω ότι αυτός ο -δεν τον ξέρω τον άνθρωπο- -Κωνσταντίνος Τοκατλίδης, δικηγόρος με γνώσεις και σπουδές και στο Λονδίνο, παρ’ Αρείω Πάγω, -γιατί και ο κ. Παπασταύρου είναι νομικός- βάζει μια σειρά από ερωτήματα σε ό,τι αφορά, κύριε Βιλιάρδο, το άρθρο 52. Και λέει εδώ ο άνθρωπος. Η ΡΑΑΕΥ δεν δεσμεύεται να χορηγήσει σύμφωνη γνώμη. Η Ανεξάρτητη Αρχή οφείλει να αφήσει ανεφάρμοστη εθνική διάταξη, αντίθετη προς το ενωσιακό δίκαιο και να αρνηθεί τη σύμφωνη γνώμη, αν διαπιστώσει ασυμβατότητα. Όμως, έχει άμεσο αποτέλεσμα, όπως το άρθρο 60 της Οδηγίας, δεν μπορεί να καλύψει τους όρους της σύμφωνης γνώμης, τα εχέγγυα που ο νόμος παραλείπει.
Επίσης, βάζει ότι εδώ ανατρέπεται η παραδοχή πάνω στην οποία πιστοποιήθηκε ο ΔΕΣΦΑ το 2018 ότι τα δύο Υπουργεία είναι χωριστά και ότι ο Υπουργός Οικονομικών δεν αποφασίζει για τον ΔΕΣΦΑ. Επιπλέον, η ρήτρα αποσύνδεσης των δικαιωμάτων δεν καλύπτει την περίπτωση αποκτώσας εταιρείας που ελέγχει επιχείρηση προμήθειας.
Αυτό εδώ, που είναι σημαντικά και κρίσιμα νομικά επιχειρήματα, τα οποία δεν συνάδουν με το ενωσιακό δίκαιο, το έχει ο Υπουργός, να το μελετήσετε ενδελεχώς και να δείτε πώς θα αντικρούσετε τα νομικά βέλη στη φαρέτρα του συγκεκριμένου δικηγόρου. Το καταθέτω για τα Πρακτικά.
(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Πάμε όμως τώρα, να μείνουμε στο άρθρο 52, για να δούμε αυτή η εταιρική αναδιάρθρωση ποιον εξυπηρετεί; Γιατί φεύγει ο έλεγχος από τον ΔΕΣΦΑ, τον διαχειριστή και πάει στη ΔΕΠΑ; Ένα λεπτό, ρε παιδιά. Εδώ λέμε ότι θα έχουμε απώλεια κρατικού ελέγχου με τη μεταβίβαση του 34%. Ο ΔΕΣΦΑ είναι το τελευταίο ανάχωμα κρατικής υπόστασης και ελέγχου στα δίκτυα. Ο ΔΕΠΑ, που ανήκει στο ΤΑΙΠΕΔ, έχει αρνητικό πρόσημο. Άρα, εδώ όταν δεν συνενωθούν αυτοί οι δύο, θα υπάρχει σύγκρουση εμπορικών συμφερόντων, κύριοι. Θα υπάρχει σύγκρουση μετοχικής αναδιάρθρωσης, δηλαδή εμπορικός και νομικός εγκλωβισμός των δικτύων. Οι μετοχές του εθνικού διαχειριστή θα απολέσουν -προσέξτε- την εθνική τους υπόσταση και θα γίνουν ενεργητικές στον εμπορικό, όπως είναι η ΔΕΠΑ. Η ΔΕΠΑ μπορεί να πει κάλλιστα: εγώ δεν συμφωνώ για αύξηση μετοχικού κεφαλαίου, διότι είμαι ζημιογόνος εταιρεία και πρέπει να καλυφθώ. 
Άρα, λοιπόν, το ευρωπαϊκό δίκαιο απέναντι σε έναν διαχωρισμό των μερισμάτων που λέει: πάμε κόντρα και θα εκτεθούμε σε διαιτησίες, σε διεθνή φόρουμ, σε διεκδικήσεις. Και αυτό τι σημαίνει; Σημαίνει ότι όλη η σύνθεση πλέον η μετοχική -τα ξέρετε οι οικονομολόγοι, δεν είμαι οικονομολόγος, προσπαθώ να βγάλω μια άκρη- θα είμαστε βορά τρίτων, θα είμαστε ευάλωτοι προς τρίτους δανειστές. 
Το ζητούμενο, όμως, με αυτό που κάνετε στο άρθρο 52 είναι ότι δεν είναι ένα απλό άρθρο, άντε παίρνουμε τις μετοχές από τον ΔΕΣΦΑ, που είναι κερδοφόρος -προσέξτε- και το πάμε σε ένα σχήμα άλλου Δημοσίου. Το έχουμε δει. Σιγά - σιγά ανοίγει η κερκόπορτα για ιδιωτικοποίηση. Το έχετε πράξει σε πολλές καταστάσεις, δεν είναι της παρούσης. Και στο νερό έτσι γίνεται σταδιακά - σταδιακά. Έτσι θα γίνεται τώρα και με τον ΔΕΣΦΑ. 
Άρα, λοιπόν, ο έλεγχος από ποιον θα είναι; Θα είναι από τον ΔΕΣΦΑ; Η ΔΕΠΑ είναι εμπορικός εταίρος. Ο ΔΕΣΦΑ, ο διαχειριστής, κύριοι, είναι εθνικός διαχειριστής. Υπάρχει ειδοποιός διαφορά. Όταν, όμως και στους συνεταιρισμούς ή στον μηχανοκίνητο αθλητισμό -ενθυμούμαι τώρα- βάζετε τον ιδιώτη να παίρνει αποφάσεις, ο οποίος προωθεί τα δικά του συμφέροντα, να είναι και στο μετοχικό κεφάλαιο, το ίδιο πράττετε και τώρα. Δεν είναι μία αθώα μεταφορά αυτή, όπως φαίνεται. Έχει τον σκοπό της. Μπαίνουν και εγείρονται νομικά ερωτηματικά. 
Πάμε τώρα και στον παράγοντα άνθρωπο. Εδώ μιλάμε για εξακόσιες πενήντα οικογένειες, όπου οι άνθρωποι εύλογα ανησυχούν για τις εργασιακές συνθήκες, γιατί έτσι έχει γίνει και στα νοσοκομεία με κάτι ιδιώτες και αλλού και οι άνθρωποι δεν παίρνουν επιδόματα, έχουν εξατομικευμένες συμβάσεις, δεν είναι δηλαδή συμβάσεις οι λογικές να τους προστατεύουν και θα μπουν σιγά - σιγά σε άλλα ιδιωτικοοικονομικά κριτήρια και αντιλαμβάνεστε γιατί ανησυχούν. Ανησυχούν για τους μισθούς τους, ανησυχούμε για τις συμβάσεις τους. Επίδομα γάμου δεν παίρνουν. Επίδομα παιδιού δεν παίρνουν. Τριετίες ως προϋπηρεσία δεν αναγνωρίζονται. Τους κάνετε και αυτήν τη μεταφορά, παρά τη διαβεβαίωση ότι δεν διακυβεύονται και δεν θα καταστρατηγηθούν τα εργασιακά δικαιώματα. Εδώ, όμως, κύριοι, εμπιστοσύνη δεν υπάρχει στη Νέα Δημοκρατία. Δεν υπάρχει, την έχετε χάσει την εμπιστοσύνη. Πώς θα σας εμπιστευτούν; 
Τώρα οι ιδιώτες που έχουν μπει στα νοσοκομεία, πόσος κόσμος έχει απολυθεί ή έχουν μειωθεί οι απολαβές τους; Αφήστε αυτά περί του κατώτατου μισθού που λέει ο Πρωθυπουργός σας. Εδώ η αγορά στενάζει από τον κάματο και από μία σταθερή δουλειά στους περισσότερους. Όλοι είναι επί ξύλου κρεμάμενοι.
Έρχεται, λοιπόν, ένα νομοσχέδιο στο οποίο εμείς ζητάμε, πρώτον, να αποσύρετε τώρα το άρθρο 52. Για εμάς είναι ύποπτο. Είναι ύποπτο, διότι θέλετε να περάσετε την κυριαρχία, την κυριότητα, τον έλεγχο και την εποπτεία του Δημοσίου σε έναν νομικό εγκλωβισμό από ιδιώτες. Δεν θα υπάρχει η εθνική κυριαρχία, που ήδη την έχουμε απολέσει, αλλά τώρα πάμε να την ενσωματώσουμε -επαναλαμβάνω- στο ΔΕΠΑ που είναι αυτή τη στιγμή όμηρος του ΤΑΙΠΕΔ. 
Να σας θυμίσω ότι αυτά τα έχετε κάνει. Το είχαμε συζητήσει το 2014, όταν η ΕΥΔΑΠ και η ΕΥΑΘ ήταν να πάνε στο Υπερταμείο. Υπήρχε μια απόφαση του ΣτΕ που έλεγε: «Κύριοι, το ύψιστο αγαθό, το νερό, δεν μπορείτε να το βάλετε υπό το πρίσμα ιδιωτικοοικονομικών κριτηρίων». Και το πήραν πίσω, γιατί ήταν έκνομο. Και πληρώσαμε πόσα, κύριε Βιλιάρδο; Πληρώσαμε 400 εκατομμύρια. Δηλαδή, πληρώσαμε τα του οίκου μας. 
Και έρχεστε μετά από χρόνια και ενώ είχατε ψηφίσει τον Κώδικα Τοπικής Αυτοδιοίκησης και μιλούσατε για οικειοθελή συγχώνευση, πήγατε και το κάνατε μετά από δεκαπέντε μέρες υποχρεωτικό απέναντι σε ΔΕΥΑ εύρωστες, όπως η ΔΕΥΑ της Θέρμης, με εισπραξιμότητα 86,7% και την ιδιωτικοποιήσατε και είναι δύο εταιρείες. Μπορούμε να σας εμπιστευθούμε; Η ενσωμάτωση και ο εγκλιματισμός με την Ευρωπαϊκή Οδηγία σίγουρα πρέπει να γίνει, αλλά εδώ υπάρχουν ύποπτα σημεία. Αποσύρετε το άρθρο 52 τώρα.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Μπούμπα. 
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 11 Νοεμβρίου 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 229/9-11-2026 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Ακατάλληλο και μη επαρκές το νερό στη Δημοτική Ενότητα Μυγδονίας του Δήμου Ωραιοκάστρου».
Θα καλέσω στο Βήμα τον ειδικό αγορητή της ΝΙΚΗΣ, τον συνάδελφο κ. Σπύρο Τσιρώνη. 
Κύριε Τσιρώνη, έχετε τον λόγο. 
ΣΠΥΡΙΔΩΝ ΤΣΙΡΩΝΗΣ: Σας ευχαριστώ πολύ, κύριε Πρόεδρε. 
Κύριε Υφυπουργέ, κυρία Υφυπουργέ, κυρίες και κύριοι συνάδελφοι, δεν γίνεται να μην ξεκινήσω κι εγώ από το φλέγον θέμα της επικαιρότητας που έχει να κάνει με το καλώδιο ηλεκτρικής διασύνδεσης Ελλάδας και Κύπρου. Και σας είχα πει από την πρώτη Επιτροπή που κάναμε, κύριε Υφυπουργέ, ότι όλα αυτά είναι ακριβώς το ίδιο. Εμείς ποτέ δεν αντιμετωπίσαμε ένα νομοσχέδιο ή μια ευρωπαϊκή οδηγία μονομερώς. Όλα είναι κομμάτια ενός παζλ της γεωπολιτικής σκακιέρας και δυστυχώς -σας το είπα και τότε- ότι οι Υπουργοί λειτουργούν ως CEOs ξένων συμφερόντων. Γιατί αυτά τα μεγάλα γεωπολιτικά συμφέροντα, όπως σας είπα και στην Επιτροπή, είναι αυτά που μπορούν να κάνουν δηλώσεις ότι μπορεί να ρίξουν ένα Υπουργό ή ακόμα να ρίξουν και την ίδια την Κυβέρνηση. Άκρως προσβλητική δήλωση! Και βλέπουμε και στο νομοσχέδιο αυτό -στην υποτιθέμενη ενσωμάτωση- ότι επιχειρείτε μια βίαιη συγκέντρωση για μια ολοκλήρωση του ενεργειακού πλούτου της χώρας στα χέρια ελαχίστων, όχι μόνο επιχειρηματικών ομίλων, αλλά και γεωπολιτικών συμφερόντων. 
Και σας ρωτάω ευθέως, απλώνοντας το ερώτημα σε όλη την εξωτερική πολιτική: Έχετε επιδοθεί σε ρεσιτάλ μυστικής διπλωματίας σε όλα τα Υπουργεία, σε οτιδήποτε αφορά την εξωτερική πολιτική; 
Ξεκινάω από το καλώδιο και σας ρωτώ το εξής: Εξασφαλίσατε από την γαλλική εταιρεία -πριν της αναθέσετε το έργο- να μην προβεί σε επίσημη γραπτή ενημέρωση; Προφανώς όχι. 
Δεύτερο ερώτημα: Σας αιφνιδίασε ή το γνωρίζατε ότι θα το κάνει; Γιατί στην εξωτερική πολιτική έχετε αιφνιδιαστεί σε πάρα πολλά από αυτά που λέγατε και περιμένατε. Από τη στιγμή που η Ελληνική Δημοκρατία και η Κύπρος βγάζουν NAVTEX, δεν χρειάζεται καμία άλλη ενημέρωση. Οποιαδήποτε ενημέρωση θα χρησιμοποιηθεί διαπραγματευτικά από την Τουρκία. Αυτή η ανακοίνωση δεν εξυπηρετεί ούτε την Ελλάδα ούτε την Κύπρο. Άρα, ποια συμφέροντα εξυπηρετεί η ρηματική διακοίνωση; Προφανώς και της Τουρκίας. 
Και έρχομαι και σε αυτό. Αποδέχεστε τις δηλώσεις του Βουλευτή σας, του κ. Συρίγου, ότι δεν είμαστε σε θέση να ολοκληρώσουμε στο πεδίο η Ελλάδα και η Κύπρος, εάν βγει το Πολεμικό Ναυτικό της Τουρκίας; Αποδέχεστε τέτοια δήλωση προσβλητική για το Πολεμικό Ναυτικό; Και εάν την αποδέχεστε, γιατί εξοπλιζόμαστε; Γιατί δαπανούμε τόσα δισεκατομμύρια ευρώ για εξοπλισμούς;
Και ο Υπουργός μάς λέει κάθε φορά, σε κάθε εξοπλιστικό πρόγραμμα, ότι έτσι εγγυόμαστε τα κυριαρχικά μας δικαιώματα. Αν λέει ο κ. Συρίγος ότι δεν μπορούμε να τα υπερασπιστούμε, τότε γινόμαστε απλοί πελάτες ξένων βιομηχανιών όπλων και όχι υπερασπιστές των κυριαρχικών δικαιωμάτων της χώρας μας. 
Και αποδεχόμαστε τις δηλώσεις! Αλήθεια, αποδέχεστε τις δηλώσεις του Υπουργού Εξωτερικών κ. Γεραπετρίτη από εδώ, από αυτό το Βήμα, ότι η κόκκινη γραμμή της Ελλάδος είναι τα έξι ναυτικά μίλια; Να πώς έρχονται όλα. Αποδέχεστε τη δήλωσή του ότι δεν φοβάται αν τον πουν μειοδότη; Εσείς, αλήθεια, φοβάστε εάν σας πουν μειοδότη; Αν σας πουν μειοδότη, δεν φοβάστε; Δεν ντρέπεστε; Διότι ο ίδιος δήλωσε ότι δεν ντρέπεται. Και θα πω ότι όχι απλά δεν ντρέπεται, αλλά με αυτά που γίνονται, το επιδιώκει κιόλας. Ήδη υπάρχουν πρωτοσέλιδα σήμερα. Από τότε τα γνώριζε; Και το ίδιο ακριβώς μοτίβο ισχύει και σε όλα τα υπόλοιπα Υπουργεία, σε ό,τι έχει να κάνει με διεθνείς σχέσεις. 
Να πάρουμε το Υπουργείο Πολιτισμού, την κ. Μενδώνη και τη μυστική συμφωνία για τα σαράντα οχτώ κειμήλια που -απ’ ό,τι φαίνεται- μας δάνεισαν, μας παραχώρησαν για κάποια χρόνια. Και λέω «απ’ ό,τι φαίνεται», γιατί εκεί έχουμε μυστική διπλωματία. Ό,τι μαθαίνουμε, το μαθαίνουμε από όσα ψελλίζει στη Βουλγαρία, στα Μέσα Μαζικής Ενημέρωσης, η βουλγαρική πλευρά. Μάλιστα, ειπώθηκε ότι έχουμε υπογράψει ρήτρα μυστικότητας. Μα, γιατί τόσο μυστικοπάθεια, αφού υπερασπίζεστε τα εθνικά συμφέροντα; Έχουμε υπογράψει και ρήτρα. Και αυτό το επέβαλε το Υπουργείο Πολιτισμού της Ελλάδος. Να μην πω άλλα, γιατί μπορώ να μιλάω πάρα πολλή ώρα για αυτό το θέμα, για το πώς επέλεξαν αυτά τα σαράντα οχτώ κειμήλια και πώς δίχασαν τις Μητροπόλεις; Γιατί επέλεξαν από μία Μητρόπολη και όχι από κάποια άλλη Μητρόπολη; Πώς, αλήθεια, επιλέχθηκαν όλα αυτά τα κειμήλια; Μήπως, με αυτό τον τρόπο, διχάζουν και τους Μητροπολίτες μας; Έχουμε την πιο διχαστική Κυβέρνηση που έχει περάσει στην πιο κρίσιμη γεωπολιτική στιγμή. 
Και το ίδιο μοτίβο βλέπουμε στη Μονή Σινά. Ζητάτε από την Αδελφότητα να υπογράψει τι; Κάτι που δεν γνωρίζει. Και έχουμε και άλλη μυστική συμφωνία, άλλη μυστική διπλωματία. 
Θα ρωτήσω ευθέως: Έχουμε ηττηθεί σε κάποιον μυστικό πόλεμο; Έχουμε κάποια τέτοια ήττα; Γιατί, απ’ όσο γνωρίζω, πολεμικά δεν έχουμε ηττηθεί ούτε νιώθουμε ηττημένοι. Όμως, αυτό που διαφαίνεται είναι ότι η Κυβέρνηση Μητσοτάκη και μάλιστα το δίδυμο εξωτερικής πολιτικής κ. Μητσοτάκης και κ. Γεραπετρίτης έχει χάσει κάποιον πόλεμο που δεν γνωρίζουμε. Διότι όλο αυτό που ζούμε στην εξωτερική πολιτική, όλη αυτή η υποτέλεια, η ενδοτικότητα, η ανυποληψία, η αναξιοπρέπεια τελικά -γιατί είμαστε αξιοπρεπής λαός- είναι ξεκάθαρα σαν μια μυστική συνθηκολόγηση ενός μυστικού πολέμου. Ακριβώς αυτό. Και όποιος στηρίζει και αποδέχεται τέτοιες εθνικές ήττες είναι συνυπεύθυνος. 
Δεν ξέρω πώς το ανέχεστε. Εμείς δεν το ανεχόμαστε. Δεν θα μιλήσω για το Τουρκολιβυκό Σύμφωνο. Οπουδήποτε έχει απλώσει χέρι αυτή η μυστική διπλωματία, η μυστική συνθηκολόγηση, έχουμε χάσει και έχουμε χάσει το 20% σε σχέση με την Αίγυπτο και την ΑΟΖ. Και δεν είναι λίγο το 20%, είναι το 1/3 της ηπειρωτικής Ελλάδος. 
Άρα, με τον ίδιο τρόπο αντιμετωπίζουμε αυτό που λέτε «Προστασία του καταναλωτή» και «Ενσωμάτωση της ευρωπαϊκής Οδηγίας». Το 1/3 των άρθρων είναι. Κι όμως, μέσα σε αυτό το 1/3 φέρατε πολλά. 
Όμως, ακούει και ο πολίτης «Προστασία του καταναλωτή» και πιστεύει ότι θα έχει έναν φθηνότερο λογαριασμό όταν η μέση χονδρεμπορική τιμή τον Οκτώβριο έφτασε στα 197 ευρώ ανά μεγαβατώρα, αυξημένη κατά 26% σε έναν μήνα και σε αιχμές έφτασε και τα 312 ευρώ. Το πράσινο τιμολόγιο ξεπερνά κατά μέσο όρο τα 29,5 λεπτά ανά κιλοβατώρα, όταν τον Ιούνιο ήταν στα 16 λεπτά ανά κιλοβατώρα. Έχουμε αύξηση κατά 78% μέσα σε λίγους μήνες. Και μας έλεγε η Κυβέρνηση τον Σεπτέμβριο για μειώσεις. 
Σήμερα τα νοικοκυριά βλέπουν αυξήσεις με τον χειμώνα να μην έχει καν μπει για τα καλά και η Οικονομική και Κοινωνική Επιτροπή θυμίζει ότι το 18,1% των πολιτών δεν μπορεί να ζεστάνει επαρκώς το σπίτι του έναντι του 8,8% στην Ευρώπη και το 31,9% στην Ελλάδα καθυστερεί να πληρώσει λογαριασμούς κοινής ωφέλειας έναντι μόλις 7% στην υπόλοιπη Ευρώπη. 
Φαίνεται και από τη διαδικασία, από τον τρόπο που νομοθετείτε, ότι έχετε την ίδια νοοτροπία. Βγάλατε σε διαβούλευση νομοσχέδιο με 77 άρθρα και το καταθέσατε με 90. Οι δεκατρείς αυτές νέες διατάξεις έχουν βαρύ οικονομικό αποτύπωμα, όπως αυτό του άρθρου 42 που κανείς δεν είδε στη διαβούλευση. Η ακρόαση φορέων έγινε με ρυθμούς εξπρές, ενώ η Ολομέλεια συνεδρίαζε παράλληλα για άλλο πολύ σοβαρό νομοσχέδιο, για τα funds. 
Από σαράντα επτά φορείς κλήθηκαν οι δεκαεννέα και ούτε αυτοί μπόρεσαν να παραστούν όλοι. Η δικαιολογία της επίσπευσης ήταν για την προθεσμία της οδηγίας. Μα, η χώρα βρίσκεται ήδη σε διαδικασία παράβασης για ελλιπή μεταφορά. Ποιος καθυστέρησε, αλήθεια, κι έπρεπε να τρέξετε τόσο; 
Πάμε στην ουσία και ξεκινώ από τον καταναλωτή που τόσο επικαλείστε. Το άρθρο 6 παρουσιάζεται ως ασπίδα απέναντι στις αποσυνδέσεις. Ισχύει, όμως, όσο εκκρεμεί η διαφορά στον ενεργειακό διαμεσολαβητή και λήγει αυτοδικαίως μετά από ενενήντα μέρες. Τι φταίει ο πολίτης όταν η αρχή δεν προλάβει να εκδώσει πόρισμα; Η διοικητική ολιγωρία και η γραφειοκρατία θα γίνει τιμωρία του καταναλωτή; Η οδηγία που θέλετε να ενσωματώσετε ζητά ξεκάθαρα οι ευάλωτοι να προστατεύονται πλήρως, όχι με προστασία που έχει ημερομηνία λήξης. Αν στοχεύετε στους κακοπληρωτές, ορίστε με νόμο ποιοι είναι. Δεν γίνεται αλλιώς.
 Κι έρχομαι στη μείωση κατά 50% των χρεώσεων ΥΚΩ. Άλλο ένα επικοινωνιακό τέχνασμα που περίμενε ο πολίτης ότι θα βρει 50% μειώσεις σε λογαριασμούς. Και μιλάμε, για να μην κάνω όλη την ανάλυση, για 1 με 1,5 ευρώ. Αυτό ήταν το επικοινωνιακό τέχνασμα που βγήκατε να πείτε με φανφάρες. 
Και φτάνω στην πραγματική προτεραιότητα του νομοσχεδίου -γιατί εδώ είναι αυτά που λέγαμε στην αρχή κι αυτά που σας είπα στην αρχή, εδώ καταλήγουμε- για ποιους εργάζεστε, για ποιους νομοθετείτε, ποιων τα συμφέροντα εξυπηρετείτε. Φαίνεται να είναι τα κέντρα δεδομένων. Ο ΑΔΜΗΕ έχει αιτήσεις για πάνω από 10 γιγαβάτ, όταν η μέση κατανάλωσης της χώρας είναι 5,7 και το είπατε κι εσείς, κύριε Υφυπουργέ, είναι μιάμιση Ελλάδα. Απέναντι σε αυτό έχουμε 9 άρθρα, χωρίς χωροταξικό, χωρίς δεσμευτικά όρια για το νερό, χωρίς υποχρέωση αξιοποίησης της απορριπτόμενης θερμότητας και χωρίς όρια θορύβου. 
Το άρθρο 22 στην παράγραφο 8 δίνει απόλυτη προτεραιότητα εξέτασης και σύνδεσης σε κέντρα άνω των 200 μεγαβάτ, εφόσον καλύπτουν το 80% της ισχύος τους από κατανεμόμενη μονάδα ή αποθήκευση. Κατανεμόμενη μονάδα στην πράξη σημαίνει πρωτίστως φυσικό αέριο. Δεσμεύονται εκατοντάδες μεγαβάτ πολύτιμου ηλεκτρικού χώρου για ελάχιστους πολυεθνικούς ομίλους, την ώρα που ο αγρότης, ο βιοτέχνης και οι ενεργειακές κοινότητες «τρώνε πόρτα», όπως λέει ο λαός μας, με το επιχείρημα του κορεσμένου δικτύου. 
Όντως, είναι προκλητικά φωτογραφική η διάταξη για τη ραμμένη στα μέτρα επένδυση της Amazon στη Δυτική Μακεδονία, με την Πτολεμαΐδα 5 να μετατρέπεται σε μονάδα αερίου. Δείτε το πλαίσιο. Έχει υπογραφεί δεσμευτικό μνημόνιο ΔΕΗ - Amazon για κέντρο δεδομένων 300 μεγαβάτ στον Άγιο Δημήτριο Κοζάνης, με ορίζοντα επέκτασης έως 1 γιγαβάτ. Έκταση, κτίρια, υδροδότηση και ενεργειακές υποδομές παραδίδονται στην Amazon, που τα μισθώνει για δεκαπέντε χρόνια και τοποθετείτε τους servers. Και η προτεραιότητα του άρθρου 22 ισχύει σε όλη τη χώρα. Αυτό έχει και μια προϊστορία η οποία δείχνει ακριβώς για ποιον νομοθετείτε κομμάτι-κομμάτι το παζλ και ποια συμφέροντα εξυπηρετείτε. 
Στο νέο ειδικό χωροταξικό πλαίσιο για τις ΑΠΕ, του οποίου η διαβούλευση ολοκληρώθηκε τον Ιούνιο, όλες οι περιοχές της χώρας χαρακτηρίζονται κατ’ αρχήν κατάλληλες, χωρίς καμία επιστημονική βάση. Στο άρθρο 14 του ίδιου σχεδίου, τα πρώην λιγνιτικά πεδία ορίζονται ως περιοχές προτεραιότητας και επιτάχυνσης. Έτσι, η Δυτική Μακεδονία μετατρέπεται σε ενιαία ενεργειακή ζώνη για μεγάλες ενεργοβόρες χρήσεις, σε πλήρη αντίθεση με τις εγκεκριμένες περιβαλλοντικές μελέτες των ορυχείων Πτολεμαΐδας και Αμυνταίου -τα λέγαμε τότε- που προέβλεπαν υποχρεωτική αποκατάσταση επαναφοράς σε γεωργικές χρήσεις και απόδοση των εκτάσεων στην τοπική κοινωνία. 
Με τον ν.4685/2020 επιτράπηκαν φωτοβολταϊκά ακόμα και σε γη υψηλής παραγωγικότητας που είχε χαρακτηριστεί περιοχή εξόρυξης λιγνίτη και η ΔΕΗ απαλλάχθηκε από την αποκατάσταση. Με τον ν.5261/2025, στο άρθρο 67, παράγραφος 4, επιτρέψατε αγροφωτοβολταϊκά σε γεωργική γη υψηλής παραγωγικότητας παντού. Βήμα-βήμα η γη που έπρεπε να γυρίσει στους ανθρώπους του τόπου, πηγαίνει σε όποιον έχει το κεφάλαιο να τη νοικιάσει και να την εκμεταλλευτεί, εις βάρος ενδεχομένως και μιας επισιτιστικής κρίσης στο μέλλον.
 Όσον αφορά το νερό. Ένα κέντρο δεδομένων εκατοντάδων μεγαβάτ χρειάζεται για την ψύξη εκατομμύρια λίτρα την ημέρα, ποσότητα που συγκρίνεται με την κατανάλωση μιας πόλης. Κύριε Υφυπουργέ, μας είπατε ότι το κέντρο της Κοζάνης θα καταναλώνει λιγότερο από ό,τι ο λιγνίτης. Αυτό, όμως, δεν φαίνεται να είναι και όρος του νόμου. Βάλτε το ως όρο αυτό ότι θα είναι τόσο και θα είναι μέχρι τόσο. Είναι εκτίμηση της ΔΕΗ. Το ίδιο σας το Υπουργείο είχε κηρύξει και την Αττική σε κατάσταση έκτακτης ανάγκης λόγω λειψυδρίας και σήμερα το ίδιο Υπουργείο φέρνει νόμο για τους μεγαλύτερους καταναλωτές ρεύματος και νερού, χωρίς ούτε έναν δεσμευτικό όρο για το νερό. Δήμοι και φορείς πολιτών, όπως ο Δήμος Διονύσου και τα Σπάτα κατήγγειλαν ότι επιτρέπεται η υδρόψυξη ανοικτού κυκλώματος εν μέσω λειψυδρίας και ότι δεν υπάρχουν επαρκείς αποστάσεις από οικισμούς και σχολεία. 
Το άρθρο 27 ορίζει ότι το 60% της κατανάλωσης πρέπει να καλύπτεται από τις νέες ΑΠΕ. Ο υπολογισμός, όμως, γίνεται ετησίως και επιτρέπονται χρηματοοικονομικά συμβόλαια χωρίς φυσική παράδοση. Έτσι, ένα Κέντρο θα εμφανίζεται «πράσινο» στα χαρτιά, ενώ κατά τις νυχτερινές ώρες θα τραβά ρεύμα από το σύστημα μαζί με τα νοικοκυριά. Αυτό δεν το λέει η Αντιπολίτευση μόνο. Σας το είπε και η Ένωση Βιομηχανικών Καταναλωτών Ενέργειας. Η διάταξη μπορεί να εκτοξεύσει τις τιμές για όλους και κανείς δεν μας εξήγησε από ποια μελέτη προέκυψε και το 60%. 
Στην ανάλυση των συνεπειών δηλώνεται ότι δεν ελήφθη υπόψη καμία πρακτική άλλου κράτους-μέλους. Η ανταπόδοση στις τοπικές κοινωνίες είναι 15.000 ευρώ ανά μεγαβάτ τον χρόνο, ποσό που μπήκε βιαστικά μετά τη διαβούλευση. Θα μπορούσε να είναι το διπλάσιο από αυτό. 
Την ίδια ώρα, κύριε Υπουργέ, για να ολοκληρώσω και να πάω στο αρχικό που είπα, είναι πεντακάθαρο σε όλον τον κόσμο εκεί έξω, σε όλους τους πολίτες ότι λειτουργείτε μόνο για τα μεγάλα συμφέροντα. Όλες οι εξυπηρετήσεις, όλες οι αδειοδοτήσεις, όλα τα σχέδια -και γι’ αυτό διάβασα και το ιστορικό το πώς πηγαίνουμε μέχρι εδώ κομμάτι-κομμάτι- είναι ακριβώς για να εξυπηρετήσετε αυτούς και τον λογαριασμό πάντα στην πλάτη του μικρομεσαίου και του φτωχού Έλληνα. Γιατί σε αυτόν στηρίζεται και ο προϋπολογισμός με την ακρίβεια που έχετε κάνει ως πυλώνα ετούτη τη στιγμή να στηρίζεται ο προϋπολογισμός. Δεν είναι τίποτα μονομερές, δεν είναι τίποτα μόνο του. Όλα εξαρτώνται ακριβώς από αυτό που λέμε κάθε φορά. 
Σας ευχαριστώ πολύ, κύριε Πρόεδρε.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Τσιρώνη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Βραχατίου Κορινθίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο, αλλά σας καλωσορίζουν ιδιαίτερα η Βουλευτής και Υφυπουργός της περιοχής σας, του νομού σας, η κ. Σούκουλη και ο Βουλευτής του νομού σας, ο κ. Ψυχογιός.
Να καλέσω τώρα στο Βήμα την ειδική αγορήτρια της Πλεύσης Ελευθερίας, τη συνάδελφο κ. Γεωργία Κεφαλά και αμέσως μετά τον λόγο θα πάρει ο Πρόεδρος της Ελληνικής Λύσης, ο κ. Βελόπουλος. 
Κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ, κύριε Πρόεδρε. 
Να καλωσορίσουμε κι εμείς τα παιδιά. Πάντα χαιρόμαστε να βλέπουμε πολίτες μέσα στη Βουλή, κυρίως όμως παιδιά. 
Εγώ θα ήθελα να ξεκινήσω ακουμπώντας λίγο τις εξελίξεις και την επικαιρότητα όπως έχει σήμερα. Κι αν μπορούσα να το συνδυάσω με το σημερινό νομοσχέδιο, αυτό που θα έλεγα είναι ότι η Κυβέρνηση με έναν πολύ επικίνδυνο τρόπο, που δείχνει όμως την παντελή έλλειψη πολιτικής κατεύθυνσης που έχει, εξακολουθεί να παίζει με τις λέξεις. 
Μιλάω φυσικά για τις δηλώσεις του κ. Παπασταύρου, ο οποίος για τις σημερινές εξελίξεις και για την πόντιση του ηλεκτρικού καλωδίου που θα συνδέσει την Κύπρο με την Ελλάδα είπε ότι η ρηματική διακοίνωση που έγινε από τη Γαλλία δεν έγινε για να ζητήσει άδεια, αλλά για να κάνει μια έξτρα ενημέρωση. Ποιος εδώ πέρα μέσα πιστεύει ότι αυτό δεν είναι ένα παιχνίδι για να καλύψουμε αυτήν τη συγκεκριμένη τροπή -ή ντροπή, δεν ξέρω πώς να το πω- της κατάστασης; 
Μέσα στα άλλα που είπε ήταν ότι και η επίσημη αδειοδοτική διαδικασία διεξήχθη αποκλειστικά μέσω αρμόδιων ελληνικών και κυπριακών αρχών και συμφωνούμε απόλυτα μ’ αυτό. Σ’ αυτό που δεν συμφωνούμε είναι ότι χρειάζεται επίσημη και ανεπίσημη ενημέρωση; Και αν χρειάζεται, για ποιον λόγο χρειάζεται;
Μήπως οι επιλογές σας για συμμαχία με το Ισραήλ και την απόκτηση αμυντικών εξοπλισμών και την ενεργειακή συνεργασία που συζητάμε εδώ, αγριεύουν περισσότερο την Τουρκία; Μήπως θέλετε να τα έχετε καλά με όλους και δεν τα καταφέρνετε; Διότι κάτι τέτοιο βλέπουμε και ανησυχούμε φυσικά πάρα πολύ, γιατί δεν είναι μια απλή επιλογή η συμμαχία ή η συνεργασία με το Ισραήλ. Πάνω απ’ όλα μιλάμε για γενοκτόνους, για ένα γενοκτονικό κράτος τουλάχιστον, γιατί δεν συμπεριλαμβάνουμε όλους τους Ισραηλινούς πολίτες σ’ αυτήν την ντροπή. Θα έπρεπε κάθε φορά που λέτε ότι συνεργάζεστε, να αισθάνεστε και αυτό το βάρος της συνεργασίας με γενοκτόνους.
Συζητάμε, λοιπόν, για πόρους ύψους 2,3 δισεκατομμυρίων ευρώ από το Ταμείο Απανθρακοποίησης των νησιών, μιλάμε για δάνεια, για μόχλευση, για δημοσιονομικές ρήτρες διαφυγής, για επενδύσεις-«μαμούθ» στα κέντρα δεδομένων -για να πούμε ελληνικά τα data centers- και για την τύχη των δημόσιων και ιδιωτικών πόρων. 
Και όμως, ο θεσμικός συνομιλητής της Ευρωπαϊκής Τράπεζας Επενδύσεων, που είναι το Υπουργείο Οικονομικών, είναι αφανής. «Έτσι είθισται», είπε ο κ. Παπασταύρου, «να υπάρχουν πολλά Υπουργεία που υπογράφουν ένα νομοσχέδιο», αλλά εμείς θα θέλαμε να είναι ουσιαστική η υπογραφή τους και η στήριξή τους, αλλά και η κοινοβουλευτική διαβούλευση να είναι επίσης ουσιαστική.
Η απουσία, λοιπόν, αυτή αποκαλύπτει για εμάς τη γυμνή αλήθεια, διότι η Βουλή καλείται να υπογράψει κάτι που δεν γνωρίζει, χωρίς τον Υπουργό Οικονομικών παρόντα για να απολογηθεί για το ποιο είναι το ποσοστό των πόρων και των επιδοτήσεων που καταλήγει πραγματικά στις τοπικές κοινωνίες και στους μικρομεσαίους απ’ όλα αυτά τα χρήματα που ανέφερα προηγουμένως και πόσο κατευθύνεται απευθείας στους μεγάλους ενεργειακούς ομίλους και στις πολυεθνικές. 
Αντί για μόνιμη μείωση του Φόρου Προστιθέμενης Αξίας στα τιμολόγια ενέργειας ή για επιβολή πραγματικού πλαφόν στη χονδρεμπορική αγορά -όπως έχουμε σπουδαία παραδείγματα που έχουν συμβεί μέσα στην Ευρωπαϊκή Ένωση που έχει μπει αυτό το πλαφόν-, η Κυβέρνηση επιλέγει τα προσωρινά pass και την ανακύκλωση των υπερεσόδων από τη φορολογία των πολιτών. 
Μας μιλάτε, λοιπόν, για την «πράσινη» μετάβαση, όμως τα γεγονότα και οι πράξεις σας σάς διαψεύδουν παταγωδώς. Πίσω από τα καθησυχαστικά, σχεδόν ακαδημαϊκά -όπως είχαμε πει και στις Επιτροπές- λόγια των Υπουργών κρύβεται ουσιαστικά μια άλλη ατζέντα και αυτή είναι η μακροχρόνια και βίαιη δέσμευση της χώρας στην εξάρτηση από τα ορυκτά καύσιμα και το φυσικό αέριο, εξυπηρετώντας ευρύτερους γεωπολιτικούς σχεδιασμούς φυσικά -όπως είπαμε πριν- και εξυπηρετώντας πολυεθνικούς κολοσσούς, όπως είναι η Exxon Mobil. 
Αναρωτιόμαστε πώς μιλάτε για απολιγνιτοποίηση, όταν πηγαίνετε στις συναντήσεις με πολυεθνικούς κολοσσούς με ατζέντα συζήτησης την ενεργειακή μετάβαση της Ευρώπης. Τι ακριβώς συζητάτε, δηλαδή, εκεί; Πώς είναι δυνατό να μιλάτε για «πράσινη» μετάβαση, όταν ταυτόχρονα μετατρέπετε την Ελλάδα σε ενεργειακό κόμβο ορυκτού αερίου για ολόκληρη την Ευρώπη, όταν «κλειδώνετε» τη χώρα σε μια πορεία που κρατάει τη χονδρεμπορική τιμή του ρεύματος στα ύψη, ενώ χώρες -θα το επαναλάβω και θα πω και τον τρόπο που έχει συμβεί αυτό- όπως είναι η Ισπανία και η Πορτογαλία απέδειξαν ότι γίνεται η αποσύνδεση της τιμής του ρεύματος από την τιμή του φυσικού αερίου; Εσείς επιμένετε να κρατάτε το σύστημα προσκολλημένο φυσικά στα συμφέροντα που αναφέραμε πριν, κάνοντας το Χρηματιστήριο Ενέργειας μηχανισμό αφαίμαξης ουσιαστικά. Είπαμε ότι για το Χρηματιστήριο Ενέργειας ευθύνονται όλες οι κυβερνήσεις, γιατί ξέρουμε ότι θεσμοθετήθηκε το ‘18 και ενεργοποιήθηκε το ’20.
Την άνοιξη του ’22, με επέμβαση στην αγορά χονδρικής, η Ισπανία και η Πορτογαλία προχώρησαν σε πλαφόν στο αέριο παραγωγής του ρεύματος μ’ έναν μηχανισμό αποζημίωσης που γινόταν ως εξής: Όταν αναγκάζονταν να αγοράσουν καύσιμο από τη διεθνή αγορά σε υψηλότερες τιμές, χρησιμοποιούσαν τα έσοδα που απέφεραν οι εξαγωγές φθηνότερης ενέργειας προς τη Γαλλία. Μ’ αυτήν την τεχνητή μείωση ουσιαστικά του κόστους οδήγησαν την αγορά στην πτώση της συνολικής οριακής τιμής χονδρικής του ρεύματος προς όφελος του καταναλωτή. Έχουμε, λοιπόν, παραδείγματα που μπορεί να συμβεί κάτι τέτοιο, αλλά είναι εντελώς εκτός του δικού σας ορίζοντα αυτό. Εσείς επιμένετε να κρατάτε το σύστημα το χρηματιστηριακό.
Την ίδια στιγμή, τι γίνεται στα νησιά και στην περιφέρεια; Ουσιαστικά γίνεται μια επίθεση στα φράγματα, στους μικρούς παραγωγούς. Ακούμε με δέος τα κυβερνητικά σχέδια για τα νησιά και τα λεγόμενα φράγματα πολλαπλού σκοπού.
Ποια είναι η πραγματικότητα; Η Ελλάδα γνωρίζουμε όλοι ότι διψάει, τα νησιά μας στερούνται βασικών υδατικών πόρων, οι κάμποι ξεραίνονται και οι τοπικές κοινωνίες ξεσηκώνονται φυσικά, βλέποντας τα νερά τους να τα διαχειρίζονται κάποιοι με όρους αποξένωσης. 
Βαφτίζετε, λοιπόν, «πράσινη ανάπτυξη» έργα και φράγματα που αγνοούν τις τοπικές ανάγκες, που απειλούν τα υδατικά αποθέματα και ταυτόχρονα δίνουν το «πράσινο φως» σε μεγαθήρια όπως είναι τα κέντρα δεδομένων, τα οποία φυσικά καταναλώνουν τεράστιες ποσότητες ενέργειας νύχτα-μέρα και δεν υπάρχει καμία πρόληψη, γι’ αυτό, κανένας σχεδιασμός. 
Όταν μιλήσαμε εμείς για τον σχεδιασμό αυτό, μας είπε ο κ. Παπασταύρου ότι πρέπει όλοι μαζί να δούμε τον χωροτεχνικό σχεδιασμό. Πώς θα τον δούμε όλοι μαζί; Τι γινόταν επτά χρόνια τώρα; Δεν γνωρίζατε ότι αυτή η εξέλιξη θα έρθει; Γιατί δεν έχουμε ένα στρατηγικό σχέδιο τέτοιου τύπου και περιμένετε να το κάνουμε όλοι μαζί; Με ποιον τρόπο θα το κάνουμε όλοι μαζί; Απορούμε. 
Τα κέντρα δεδομένων, λοιπόν, θα τροφοδοτούνται νύχτα και μέρα χωρίς να φυσάει, χωρίς να έχει ήλιο, από το σύστημα του φυσικού αερίου, εκτοξεύοντας φυσικά τις τιμές στα ύψη για ολόκληρη την κοινωνία, ενώ οι πολίτες αγωνιούν για το πώς θα πληρώσουν τον επόμενο λογαριασμό. 
Παράλληλα, μέσα από τα άρθρα του νομοσχεδίου, όπως για παράδειγμα το άρθρο 42, ουσιαστικά έρχεται ένας «στραγγαλισμός» των οικονομικά μικρομεσαίων παραγωγών, των ΑΠΕ και των αγροτών, γιατί καταργείτε το 50/50 στο κόστος σύνδεσης και τους φορτώνετε όλο το βάρος, οδηγώντας τους σε οικονομική ασφυξία.
Ταυτόχρονα, αφήνετε τους μικροπαραγωγούς να υφίστανται απώλειες εσόδων που αγγίζουν το 38%, λόγω των αδιάκοπων περικοπών και της έλλειψης ουσιαστικού μηχανισμού αποζημίωσης.
Ασφυκτικές, λοιπόν, προθεσμίες και υπέρογκα κόστη πιστοποίησης μετρητών. Και σαν να μην έφταναν αυτά, το δίχτυ προστασίας που ευαγγελιζόμαστε για τις διακοπές ρεύματος, το άρθρο 6, που ευτυχώς μας είπε ο κύριος Υπουργός, ακόμα όμως, δεν μας έχει φέρει έναν τρόπο που θα ενσωματώσει τις διαμαρτυρίες… 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Θα έρθει.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Θα έρθουν, ωραία. Θα θέλαμε να τα δούμε, όμως, πριν φτάσουμε στο να ψηφίσουμε, κύριε Υπουργέ.
...σχετικά με τη διορία των ενενήντα ημερών σε ένα υποστελεχωμένο κράτος να ελέγξει τις καταγγελίες και τις αισχροκέρδειες των παρόχων. Τελικά καταλήγει ο πολίτης να μένει στο σκοτάδι, επειδή η γραφειοκρατία φυσικά λειτουργεί και είναι δυνατή. 
Αυτό το νομοσχέδιο, λοιπόν, δεν είναι ούτε κοινωνικό, ούτε ρεαλιστικό, ούτε πράσινο. Είναι μια πολιτική πλήρους υποταγής στα μεγάλα συμφέροντα και φυσικά, δεν άκουσε τις κραυγές αγωνίας των τοπικών κοινωνιών, ούτε των αγροτών, ούτε των μικρών επενδυτών, ούτε των καταναλωτών.
Εμείς θα θέλαμε την απόσυρση αυτών των αντικοινωνικών διατάξεων. Περιμένουμε να δούμε τι αλλαγές θα έχετε φέρει, γιατί πραγματικά δεν υπάρχουν άλλες αντοχές. Εγώ θέλω να σας θυμίσω ότι συνιστάται εδώ ένα περιβαλλοντικό έγκλημα, σε μια επιτροπή που πραγματικά δεν άκουσε δεκαεπτά φορείς, οι οποίοι φυσικά δεν καλέστηκαν στην επιτροπή. Όμως, η φωνή τους είναι πάρα πολύ δυνατή. Να θυμίσω, λοιπόν, στο Υπουργείο ότι λέγεται Υπουργείο Περιβάλλοντος και Ενέργειας, πάνω απ’ όλα Περιβάλλοντος. Χωρίς το περιβάλλον δεν έχουμε τίποτα.
Να πούμε, λοιπόν, ότι αυτές οι αντιδράσεις είναι μαζικές και έχουν έρθει από περιβαλλοντικές οργανώσεις, φορείς και τοπικές κοινωνίες, οι οποίοι καταγγέλλουν ότι το νομοσχέδιο προωθεί μια βιομηχανική και ενεργειακή πολιτική χωρίς ουσιαστικές περιβαλλοντικές δικλίδες -αυτά είναι τα λόγια τους-, απειλώντας τα οικοσυστήματα και τους υδατικούς πόρους της χώρας. Οι άνθρωποι, δηλαδή, που είναι ειδικοί στο να μελετούν αυτό το θέμα, μας λένε ότι υπάρχει τεράστιος κίνδυνος. Κορυφαίες περιβαλλοντικές οργανώσεις, όπως η Greenpeace, η WWF Ελλάς, η Ελληνική Ορνιθολογική Εταιρεία, η Καλλιστώ, η MedINA, συνολικά λοιπόν δεκαεπτά οργανώσεις έχουν πραγματοποιήσει συντονισμένες παρεμβάσεις και τα σημεία τριβής φυσικά είναι η απειλή για τα υδάτινα οικοσυστήματα και τη διαχείριση του νερού και η παράκαμψη της περιβαλλοντικής νομιμότητας και η έλλειψη της διαφάνειας. Καταγγέλλεται ότι οι χωροταξικές και περιβαλλοντικές διατάξεις του νομοσχεδίου εξυπηρετούν γρήγορες αδειοδοτήσεις, τα λεγόμενα fast track και τα κατεπείγοντα που έχει γεμίσει το Κοινοβούλιο από νομοσχέδια, κατεπείγοντα και διατάξεις, οι οποίες φυσικά παρακάμπτουν την ουσιαστική διαβούλευση, τις αυστηρές μελέτες περιβαλλοντικών επιπτώσεων και την προστασία των ευαίσθητων οικοσυστημάτων. 
Η πράσινη, λοιπόν, επίφαση έχει ένα πραγματικό κίνδυνο. Οι περιβαλλοντικοί φορείς τονίζουν ότι από το πρόσχημα της πράσινης μετάβασης και των επενδύσεων ΑΠΕ, το νομοσχέδιο ανοίγει τον δρόμο για την περαιτέρω ενίσχυση των ορυκτών καυσίμων και του φυσικού αερίου, φορτώνοντας το περιβαλλοντικό και κοινωνικό κόστος στις τοπικές κοινωνίες, χωρίς να λαμβάνεται υπόψη η φέρουσα ικανότητα της χώρας. 
Ανακύκλωση λοιπόν της ακρίβειας, αντί για μόνιμη μείωση του ΦΠΑ και των ειδικών φόρων. Η Κυβέρνηση επιλέγει τα προσωρινά επιδόματα, τα οποία χρηματοδοτούνται από τους ίδιους τους φόρους που πληρώνουν οι πολίτες, λόγω του πληθωρισμού. Μηχανισμός παραγωγής φτώχειας. Όσο η τιμή ρεύματος παραμένει δεμένη με την αστρονομική τιμή του φυσικού αερίου, οποιαδήποτε μείωση σε επιμέρους χρεώσεις, όπως το 50% στις ΥΚΩ, απορροφάται αμέσως από τις αυξήσεις στη βασική τιμή. 
Εγκατάλειψη, λοιπόν, των ευάλωτων σε αντίθεση φυσικά με την κοινοτική οδηγία. Το πλαίσιο προστασίας παραμένει διάτρητο με τις απειλές διακοπής ρεύματος να κρέμονται πάνω από χιλιάδες νοικοκυριά που αδυνατούν να ανταπεξέλθουν.
Τα στοιχεία της Eurostat, κυρίες και κύριοι Βουλευτές, είναι πολύ συγκεκριμένα. Τα είπαμε ξανά και ξανά. Δέκατη ακριβότερη στην Ευρωπαϊκή Ένωση η χώρα μας, στα ύψη οι τιμές για τα νοικοκυριά. Η τιμή του ηλεκτρικού ρεύματος, σύμφωνα με τα τελευταία επίσημα στοιχεία, πάλι φυσικά της Eurostat ,για το πρώτο εξάμηνο του 2026 είναι ότι πληρώνουν μέσο όρο 0,29 λεπτά ανά κιλοβατώρα, κατατάσσοντας την Ελλάδα στη δέκατη θέση. Να μην τα λέμε ξανά και ξανά αυτά. Η αγοραστική δύναμη των Ελλήνων πλέον είναι ελάχιστη και η ενεργειακή ασφυξία είναι προ των πυλών. Εκτόξευση της χονδρικής τιμής στα 350 ευρώ ανά μεγαβατώρα. Μόλις αυτές τις ημέρες, δηλαδή τον Νοέμβριο του 2026, η χονδρεμπορική τιμή ηλεκτρικού ρεύματος στην Ελλάδα κατέγραψε ρεκόρ έτους.
Είμαστε, λοιπόν, πρωταθλητές στην ακρίβεια της χονδρικής. Θα μπορούσαμε να πάρουμε ουσιαστικά μέτρα, αλλά δεν θα το κάνουμε ποτέ. Η Ελλάδα παραμένει ανάμεσα στις ακριβότερες αγορές της Ευρώπης, λόγω του μηχανισμού τιμολόγησης που καθηλώνει την τιμή ρεύματος στην οριακή τιμή του ορυκτού φυσικού αερίου, αποδεικνύοντας ότι ο σχηματισμός αυτός, ο σχεδιασμός του Χρηματιστηρίου Ενέργειας λειτουργεί ως μηχανισμός μεταφοράς πλούτου. Αυτό είναι η μόνη αλήθεια.
Όσον αφορά τη ΔΕΣΦΑ, φυσικά και εκεί μας είπατε ότι το ακούτε ως σημαντική σημείωση της Αντιπολίτευσης. γιατί η παραχώρηση και η διεύρυνση αρμοδιοτήτων σε ιδιωτικοποιημένους διαχειριστές υποδομών ενδέχεται να θέσει το δημόσιο συμφέρον και τις τιμές ενέργειας σε δεύτερη μοίρα σε σχέση με την κερδοφορία των μετοχών. Αυτή είναι η ανησυχία με λίγα λόγια και πραγματικά θέλουμε να δούμε τι θα μας πείτε πάνω σε αυτό. Νομίζω ότι αυτές είναι οι βασικές ανησυχίες.
Είμαστε σίγουροι ότι η Κυβέρνηση δεν ενδιαφέρεται ούτε να χαράξει μια πραγματική πολιτική για την ελάφρυνση των ασθενέστερων και όλων των Ελλήνων, αλλά ούτε ενδιαφέρεται να χαράξει οποιαδήποτε πολιτική συμμαχιών σωστών και μια ενεργειακή πολιτική που να υπάρχει στο μέλλον προς την προστασία των Ελλήνων.
Ευχαριστούμε πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τη συνάδελφο κ. Κεφαλά.
Να καλέσω τώρα στο Βήμα τον Πρόεδρο της Ελληνικής Λύσης κ. Κυριάκο Βελόπουλο.
Κύριε Πρόεδρε, έχετε τον λόγο.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ευχαριστώ πάρα πολύ, κύριε Πρόεδρε.
Κύριε Υπουργέ, θα σας στεναχωρήσω λίγο σήμερα, αλλά θεωρώ ότι το νομοσχέδιο δεν είναι αντάξιο των προσδοκιών που έχουμε από εσάς σε σχέση με την ενέργεια -αυτή είναι η κεντρική ιδέα-, γιατί θεωρώ και το ξαναλέω δημοσίως ότι γνωρίζετε το αντικείμενο καλύτερα από πολλούς εδώ μέσα. Και επειδή το γνωρίζετε, θα έπρεπε να ήταν καλύτερο το νομοσχέδιο και αυτό που φέρνετε εδώ.
Όμως θα ήθελα να πάω σε ένα πολύ σοβαρό θέμα που άπτεται της ίδιας της Δημοκρατίας και του Συντάγματος. Ξέρετε, για να επικαλείσαι τη Δημοκρατία και το Σύνταγμα, κύριε Υπουργέ και κύριοι συνάδελφοι, πρέπει να τηρείς το Σύνταγμα και τη Δημοκρατία. Πρέπει -βασική προϋπόθεση- η νομοθεσία, οι νόμοι να είναι επ’ ωφελεία του ελληνικού λαού και όχι των καρτέλ, των ολιγαρχών ή ακόμη και των κολλητών και φίλων.
Θεωρώ ότι αυτό που γίνεται τις τελευταίες τέσσερις μέρες, από την Παρασκευή, σε σχέση με τη μηνυτήρια αναφορά που κάναμε ως Ελληνική Λύση, για την περιώνυμη, περιβόητη δήλωση του Άδωνι Γεωργιάδη ότι τα παίρνει ή τα πήρε ο πρώην Πρωθυπουργός, άνευ αποδείξεων -πυροτεχνήματα στον αέρα-, ήταν το καλύτερο που μπορούσαμε να κάνουμε, για να ξεκαθαρίσει η κόπρος του Αυγείου. Δεν μπορεί να βγαίνει ένας Αντιπρόεδρος της Κυβέρνησης, κύριε Υπουργέ, και να λέει ότι ο πρώην Πρωθυπουργός τα πήρε και να μην του τραβάτε το αυτί ή να μην του ζητάτε εξηγήσεις με στοιχεία. 
Θα ήθελα να πω το εξής, ότι το 2020 ο ομιλών από Βήματος της Βουλής είχα καταγγείλει την αλλαγή των ποινικών κωδίκων και τι ακριβώς περιελάμβαναν αυτοί οι ποινικοί κώδικες. Είχα αναφερθεί σε έναν επιχειρηματία επώνυμο, πολύ μεγάλο επιχειρηματία της χώρας μας -τον αποκαλεί ο Πρωθυπουργός «αξιαγάπητο»-, φίλος του κ. Τσίπρα και φίλος του κ. Μητσοτάκη. Συμπτωματικά, ήταν φωτογραφική η αλλαγή των ποινικών κωδίκων, για να μπορέσει ο ολιγάρχης να ξεφύγει από τη μέγγενη της δωροδοκίας που είχε κάνει ο ίδιος σε έναν πρώην διευθυντή μιας δημόσιας υπηρεσίας.
Αναφέρθηκα εκ νέου το 2023, ξανά για τον ολιγάρχη. Το 2020. Το 2023. Σας λέω ημερομηνίες. Η μία ημερομηνία είναι 8 Οκτωβρίου του 2020. Η δεύτερη είναι 21-1-2023. Αναφέρομαι ξανά στις 16 Ιουλίου του 2026 και ξαναλέω ποιον βόλεψε, γιατί τον βόλεψε. Και αναφέρομαι στον παιδεραστή, στον παιδεραστή Βουλευτή, που, δυστυχώς, λόγω της μείωσης και λόγω της αλλαγή των ποινικών κωδίκων -φίλος του Πρωθυπουργού ο παιδεραστής, εκμεταλλευόμενος αυτό που έκανε ο Τσίπρας, Γιάννης κερνάει, Γιάννης πίνει, Αλέξης κερνάει, Κυριάκος πίνει, Μητσοτάκης όχι Βελόπουλος- αφέθηκε ελεύθερος και παραγράφηκε το αδίκημά του. Τα ξαναλέω στις 24 Ιουλίου. Και έρχομαι και αναρωτιέμαι το εξής. Σε ποιον άνθρωπο εδώ μέσα θα έλεγε ένας Αντιπρόεδρος Κυβέρνησης ότι τα πήρε και δεν θα του έκανε μήνυση; Πείτε μου έναν. Μια μήνυση, βρε παιδί μου, για τα προσχήματα! Αυτή είναι η αλήθεια, από την οποία ξεχειλίζει η μπόχα του βρόμικου πολιτικού συστήματος. 
(Χειροκροτήματα από την πτέρυγα της Ελληνικής Λύσης)
Πέρασαν έξι χρόνια από τότε και μόνο η Ελληνική Λύση μιλάει από το 2020, και κανένα άλλο κόμμα από αυτούς που δήθεν αγωνίζονται για τη δημοκρατία και το Σύνταγμα. Τριάντα υπογραφές χρειαζόμαστε. Τριάντα έντιμους και θαρραλέους συναδέλφους. Τριάντα! Τριάντα, όχι έναν και δύο. Τριάντα! Διότι το ΠΑΣΟΚ δεν κάνει προανακριτική. Η Νέα Δημοκρατία δεν κάνει προανακριτική. Ο ΣΥΡΙΖΑ δεν κάνει προανακριτική. Δεν θα βρεθούν τριάντα Βουλευτές; Και δεν μας ενδιαφέρει αν είναι η Ελληνική Λύση μπροστά. Ας την κάνει άλλο κόμμα. Θα τη συνυπογράψουμε από κάτω εμείς. Ας την καταθέσει την προανακριτική άλλο κόμμα. Θα τη συνυπογράψουμε. 
(Χειροκροτήματα από την πτέρυγα της Ελληνικής Λύσης)
Και ρωτώ το εξής. Το ΠΑΣΟΚ δεν βλέπει, δεν ακούει. Δεν μιλάει ο Ανδρουλάκης. Έκανε μήνυση όμως στον Άδωνι Γεωργιάδη που τον είπε «πολιτικό απατεώνα» πριν από μερικούς μήνες. Εδώ δεν θέλει να κάνει προανακριτική για να αποδειχθεί αν τα πήρε ή δεν τα πήρε ένας πρώην Πρωθυπουργός.
(Χειροκροτήματα από την πτέρυγα της Ελληνικής Λύσης)

Ομερτά, ο νόμος της σιωπής! Αυτά κάνουν οι μαφίες, είτε πολιτικές είτε οικονομικές. Εδώ θα ξεκαθαρίσει το πολιτικό σύστημα από οποιαδήποτε συμπεριφορά ομερτάς. Ήρθε η ώρα, η στιγμή να κοιτάξουμε ο ένας τον άλλο στα μάτια.
(Χειροκροτήματα από την πτέρυγα της Ελληνικής Λύσης)
Από την Παρασκευή υπάρχει ο φάκελος στη Βουλή. Τέσσερις ημέρες όλα τα κανάλια παίζουν. Όλοι αποφεύγουν να πουν ότι έγινε από εμάς η κίνηση. Καλούν όλους τους άλλους Βουλευτές πλην ημών. Για να καταλάβετε τι βρόμικο παιχνίδι παίζουν τα πανελλαδικά κανάλια!
Τα ψευτοπατριωτικά κόμματα, εντός ή εκτός Βουλής -δεν έχει σημασία, υπάρχουν και εκτός Βουλής- άχνα δεν έχουν βγάλει για το θέμα. Κανένας δεν μιλάει. Ψευτοπατριώτες. Γιατί οι παραφυάδες αυτών των δήθεν ψευτοπατριωτικών κομμάτων, που έγιναν από το Μαξίμου, είναι μέσα στο Μαξίμου και τους είπανε «ομερτά, μη μιλάτε».
(Χειροκροτήματα από την πτέρυγα της Ελληνικής Λύσης)
Ας το καταλάβουν, όμως, οι ψηφοφόροι - που είναι εκτός Βουλής τα κόμματα αυτά- ποιον εξυπηρετούν και γιατί εξυπηρετούνται και υπηρετούν. 
(Θόρυβος στην Αίθουσα)
Μην έχετε τη μύγα, είπα, εξωκοινοβουλευτικά. 
ΣΠΥΡΙΔΩΝ ΤΣΙΡΩΝΗΣ: Δεν είπα κάτι. Απλώς δεν άκουσα και ρώτησα για ποιο θέμα μιλάτε.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Δεν ξέρετε το θέμα; Να σας ενημερώσω λοιπόν. Κάντε εσείς την κίνηση. Ξεκινήστε με τον Πρόεδρό σας την προανακριτική. Να σας τη δώσουμε και έτοιμη. Πρώτοι εσείς, και ακολουθεί η Ελληνική Λύση, για να βρεθούν οι τριάντα. 
(Χειροκροτήματα από την πτέρυγα της Ελληνικής Λύσης)
Στον κοινό δρόμο της διαφάνειας και της πάταξης της διαφθοράς προσπαθούμε να βρούμε έντιμους πολιτικούς να συνυπογράψουν, τριάντα ανθρώπους. Εμείς πιστεύουμε ότι υπάρχουν πολύ περισσότεροι εδώ μέσα, η συντριπτική πλειοψηφία. Και στη Νέα Δημοκρατία υπάρχουν έντιμοι άνθρωποι. Και στο ΠΑΣΟΚ υπάρχουν έντιμοι άνθρωποι. Αλλά άλλο τι πιστεύουμε και άλλο τι θα αποδείξετε με την υπογραφή ή με τη μη υπογραφή σας.
(Χειροκροτήματα από την πτέρυγα της Ελληνικής Λύσης)
Έχω τον κ. Τσίπρα, κύριε Υπουργέ, να αποκαλεί τον Έλληνα Πρωθυπουργό «αρχιερέα της διαφθοράς» -το είπε χθες το βράδυ, και εμείς συμφωνούμε- αντιγράφοντας βέβαια τον Κωνσταντίνο Καραμανλή -τον Κώστα Καραμανλή- ο οποίος είχε μιλήσει για τον «αρχιερέα της διαπλοκής», τον Σημίτη.
Αυτός που καλύπτει, όμως, το δεξί χέρι του αρχιερέα και δεν κάνει μήνυση, πώς λέγεται; Για πείτε μου. Δεν κάνει μήνυση στο «εξαπτέρυγο» του αρχιερέα, στον Άδωνι Γεωργιάδη. Λέγεται «πρωθιέρειος»; Πώς λέγεται; 
ΘΕΟΦΙΛΟΣ ΞΑΝΘΟΠΟΥΛΟΣ: Πρωθιερέας.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Πρωθιερέας. Σωστά, με διορθώσατε. Γιατί είναι πρωθιέρεια! Ορθόν! Διορθώνουμε και τα ελληνικά μας, γιατί εμείς διορθωνόμαστε. Δεν είμαστε αδιόρθωτοι. Αυτό που έκανε, λοιπόν, ο Τσίπρας...
(Χειροκροτήματα από την πτέρυγα της Ελληνικής Λύσης)
ΘΕΟΦΙΛΟΣ ΞΑΝΘΟΠΟΥΛΟΣ: Όμως να λέμε…
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μπράβο. Μπράβο σας! Θα συνυπογράψετε την προανακριτική;
ΘΕΟΦΙΛΟΣ ΞΑΝΘΟΠΟΥΛΟΣ: Όχι.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Όχι! Ωραιότατος ο κύριος! Από ελληνικά πάτε καλά, αλλά από πρακτική εφαρμογή των ελληνικών δεν περνάτε, μένετε μετεξεταστέος. Ακούστε.
ΘΕΟΦΙΛΟΣ ΞΑΝΘΟΠΟΥΛΟΣ: Θα σας απαντήσω.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Δεν θα απαντήσετε τίποτα. 
Υπουργός δικός σας, ο Καλόγηρος, με τον Τσίπρα άλλαξε τους ποινικούς κώδικες. 
ΘΕΟΦΙΛΟΣ ΞΑΝΘΟΠΟΥΛΟΣ: Ήταν ο Καλογήρου. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Καλόγηρος! Καλογήρου! Δεν με ενδιαφέρει πώς λέγεται. 
ΘΕΟΦΙΛΟΣ ΞΑΝΘΟΠΟΥΛΟΣ: Όλο λάθη κάνετε, κύριε Βελόπουλε.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Λάθη κάνουμε; Κάνατε το έγκλημα επί ΣΥΡΙΖΑ, αφήσατε εκβιαστές, νονούς της νύχτας, συμμορίτες και όλους αυτούς ελεύθερους, και μιλάτε για λάθος; Εγκληματικές…
ΘΕΟΦΙΛΟΣ ΞΑΝΘΟΠΟΥΛΟΣ: Θα σας απαντήσω.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Δεν θα με διακόψετε ξανά. Δεν θα με διακόψετε ξανά! Το κάνετε καθ’ έξιν.
ΘΕΟΦΙΛΟΣ ΞΑΝΘΟΠΟΥΛΟΣ: Έχετε δίκιο. Θα σας απαντήσω μετά.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Τι έκανε λοιπόν με τον ποινικό κώδικα; Δεν θα τα πω εγώ. Εγκληματικές ομάδες, ληστές, έμποροι ναρκωτικών, έμποροι όπλων, σωματέμποροι, δουλέμποροι, ομαδικές απάτες και τρομοκρατικές οργανώσεις ευεργετήθηκαν. 
Με την αλλαγή των ποινικών κωδίκων ποιοι ευεργετήθηκαν και γιατί η ομερτά μεταξύ ΣΥΡΙΖΑ, ΠΑΣΟΚ και Νέας Δημοκρατίας; Ακούστε. Αθώοι όλοι οι κατηγορούμενοι της Siemens και του ΟΤΕ με την κομπίνα που κάνανε. 
Πώς βόλεψε ο Τσίπρας τη Νέα Δημοκρατία και το ΠΑΣΟΚ τώρα; Ακούστε. Απαλλάχθηκαν από τις ποινικές ευθύνες όλοι, τριακόσια ανώτερα στελέχη τραπεζών. Πώς απαλλάχθηκαν; Γιατί δεν δόθηκαν εγγυήσεις στα δάνεια των δύο κομμάτων, της Νέας Δημοκρατίας και του ΠΑΣΟΚ. Ήταν υπόδικοι. Με την αλλαγή των ποινικών κωδίκων, τα δάνειά τους, που τα πήραν χωρίς εγγυήσεις και, ενώ απαιτούν από τον Έλληνα να είναι καλοπληρωτής, δεν τα πληρώνουν οι μπαταχτσήδες. Και αντί να καταδικαστούν αυτοί οι κύριοι των τραπεζών, τους αθωώσατε!
(Χειροκροτήματα από την πτέρυγα της Ελληνικής Λύσης)
Πώς βόλεψε τον κ. Μητσοτάκη ο κ. Τσίπρας; Λίγο καιρό μετά την αλλαγή των ποινικών κωδίκων, ο Βουλευτής της Νέας Δημοκρατίας που εμπλεκόταν στην παιδεραστία αθωώνεται με τους ποινικούς κώδικες. Απαλλάχθηκε από τις κατηγορίες για παιδεραστία. Και βόλεψαν και τα δάνειά τους οι νεοδημοκράτες. 
Γιατί έγιναν όλα αυτά; Θα σας το πω τώρα. Γιατί ο «Τομ» Μητσοτάκης κυνηγώντας τον «Τζέρι» Τσίπρα δεν πρέπει να τον ακουμπήσει, να τον πιάσει, γιατί άμα τον πιάσει, δεν θα υπάρχει ούτε ο Τομ ούτε ο Τζέρι, τελειώνουν τα κινούμενα σχέδια. Αυτή είναι η αλήθεια.
Εξάλλου, το είπε και ένας Υπουργός της Νέας Δημοκρατίας. Τι είπε, ξέρετε; Είπε: «Δώρο για τον Μητσοτάκη ο Τσίπρας». Όταν βγαίνει και λέει Υπουργός της Νέας Δημοκρατίας «δώρο για τον Μητσοτάκη ο Τσίπρας», δεν χρειάζεται να πούμε κάτι άλλο εμείς. Γι’ αυτό του δίνει αντίδωρο ο Μητσοτάκης, που είναι η κάλυψη, και δεν του κάνει τίποτα για την προανακριτική. Να το ισοζύγιό τους!
(Χειροκροτήματα από την πτέρυγα της Ελληνικής Λύσης)
Και θα πω στον κ. Σπύρο Γεωργιάδη το εξής. Όλοι γνωρίζουμε ότι η βλακεία είναι ανίκητη. Το πιστεύω. Η πολιτική ανοησία όμως του Αντιπροέδρου της Νέας Δημοκρατίας δεν θεραπεύεται. Είναι αθεράπευτος, αν και Υπουργός Υγείας. Γιατί το λέω αυτό; Είναι και ψεύτης. Λέει ότι παραγράφηκε η δωροδοκία με τον νόμο περί ευθύνης Υπουργών. Τι παραγράφηκε, το μαύρο χρήμα που πήρε, όπως λέει ο ίδιος, ο Πρωθυπουργός; Μιλάμε για μαύρο χρήμα. Τα ίδια έλεγε και ο Τσοχατζόπουλος, ότι παραγράφηκε, αλλά λόγω του μαύρου χρήματος οδηγήθηκε στα δικαστήρια, καταδικάστηκε και βρέθηκε μαύρο χρήμα.
(Χειροκροτήματα από την πτέρυγα της Ελληνικής Λύσης)
Εδώ, λοιπόν, για τον υπουργό Υγείας που παριστάνει την πονηρή αλεπού καταγγέλλοντας, ισχύει η ρήση αυτή: Η αλεπού πάντα κρύβεται, αλλά το θήραμα που κρύβεται το αποκαλεί δειλό. Και δειλός είναι, και αλεπού δεν είναι, και κρύβεται ο ίδιος. 
(Χειροκροτήματα από την πτέρυγα της Ελληνικής Λύσης)
Να κάνει μήνυση ο Τσίπρας στον κ. Γεωργιάδη. Δεν θα πω για τη νομοθεσία ή ότι παραγράφηκαν τα αδικήματα. Είναι γνωστά άλλωστε αυτά. Έχει γίνει επί Τσοχατζόπουλου. Αυτό όμως που θέλω πραγματικά, και που μου προκαλεί κατάπληξη, είναι ότι βγαίνει ο Αντιπρόεδρος μιας Κυβέρνησης και λέει ότι «τα πήρε ο ένας» εδώ μέσα, και ο Εισαγγελέας, επειδή μιλάμε για μαύρο χρήμα, έπρεπε αυτεπάγγελτα ο ίδιος να ασκήσει διώξεις. Διότι ο κ. Τσίπρας, που φέρεται ότι τα πήρε, όπως λέει ο Άδωνις, είναι πολίτης πλέον, δεν είναι πολιτικός, και μιλάμε για μαύρο χρήμα. Άρα, λοιπόν, επειδή ο Εισαγγελέας δεν έκανε καλά τη δουλειά του, για τον Εισαγγελέα και τη δικαιοσύνη η Ελληνική Λύση έδωσε την απάντηση. Και αυτό πράξαμε.
(Χειροκροτήματα από την πτέρυγα της Ελληνικής Λύσης)
Θα σπάσουμε τους κώδικες σιωπής. Θα σπάσουμε την ομερτά μεταξύ Μητσοτάκη, Ανδρουλάκη και Τσίπρα. Η Ελληνική Λύση γι’ αυτό είναι εδώ. Δεν κάνουμε στα λόγια και στον αέρα αντιπολίτευση, αλλά με στοιχεία, με συγκεκριμένα στοιχεία. Και παρακαλώ πάρα πολύ τριάντα συναδέλφους. Ας το κάνουν κάποιοι άλλοι, ας το κάνει οποιοδήποτε κόμμα. Εμείς θα υπογράψουμε από κάτω ένας προς έναν για να οδηγηθεί στη Δικαιοσύνη αυτή η ιστορία, να μην αφήσουμε κηλίδες για τη Δημοκρατία και το Σύνταγμα ότι ο Πρωθυπουργός τα πήρε, ο όποιος Πρωθυπουργός. 
(Χειροκροτήματα από την πτέρυγα της Ελληνικής Λύσης)
Δεν πιστεύω ούτε το ΠΑΣΟΚ να κάνει προανακριτική, ούτε κανένας. Γι’ αυτό και λένε ότι είμαστε όλοι ίδιοι. Ε, δεν είμαστε όλοι ίδιοι. Υπάρχουν άνθρωποι εδώ μέσα που έχουν ευθιξία, που έχουν εντιμότητα και θα σταθούν στο ύψος των περιστάσεων. 
(Χειροκροτήματα από την πτέρυγα της Ελληνικής Λύσης)
Πάμε, κύριε Υπουργέ, και στην ατυχή σας δήλωση για το καλώδιο. Ακούστε.  Εγώ πάντως ζω ανεπανάληπτες στιγμές. Έτσι; Έχουμε κυβέρνηση - «αλαλούμ». Σε τηλεοπτικό πάνελ ο Υφυπουργός σας ταυτίζει τη ρηματική διακοίνωση της Γαλλίας προς την Τουρκία με την ενημέρωση της ΔΕΗ που κόβει το ρεύμα. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Πού τον βρήκατε αυτόν τον Υπουργό, τον Θεοχάρη; Αυτό είπε: «Όπως η ΔΕΗ όταν κόβει το ρεύμα…». Τι είναι αυτά; Φανταστείτε για πόσο αστείες καταστάσεις μιλάμε. Το είπε, ναι, χθες ο Θεοχάρης. Ενημέρωσε η Γαλλία την Τουρκία, όπως ενημερώνει η ΔΕΗ όταν κόβει το ρεύμα, λέει, δυο ώρες. Μα, είμαστε με τα καλά μας; Λέγονται αυτά τα πράγματα; Και θα σας πω και κάτι και θέλω να το παραδεχτεί ο Υπουργός. 
Γιατί, κύριε Υπουργέ μου, λέτε μισή αλήθεια ως κυβέρνηση και όλοι οι υπόλοιποι εδώ οι αδαείς -κοιμούνται και όρθιοι οι περισσότεροι- δεν ξέρουν τι γίνεται τώρα; Το σκάφος αυτό είναι πόντισης ή βυθομέτρησης; 
Πείτε μου, κύριε Υπουργέ, γιατί όλοι -θα σας πω εγώ- μιλούν για πόντιση. Δεν είναι πόντιση. Ούτε καν βυθομέτρηση δεν μπορεί να κάνει το σκάφος. Αυτό κάνει, βυθομέτρηση. Άλλο είναι η πόντιση καλωδίου. Όλοι λένε ότι θα κάνουμε πόντιση. Δεν είναι πόντιση. Θα μετρήσουμε τον βυθό. Ακριβώς αυτό σας λέω. Όμως, βγαίνει η Κυβέρνηση και μιλάει για πόντιση καλωδίου. Δεν είναι πόντιση, είναι βυθομέτρηση. Όταν τη βυθομέτρηση δεν μπορούμε να κάνουμε, πού να κάνουμε εξορύξεις, πού να κάνουμε πόντιση; 
(Χειροκροτήματα από την πτέρυγα της Ελληνικής Λύσης)
Αυτό σας λέω. Άλλο βυθομέτρηση, άλλο πόντιση. Και κάνετε και τις πάπιες κρυπτόμενοι πίσω από τους Γάλλους που δεν παίρνουν και θέση ξεκάθαρη. Είμαι βέβαιος ότι στο τέλος θα γίνετε λαγοί και θα κατηγορείτε τους άλλους πάλι, προδότες το ΠΑΣΟΚ, προδότες ο ΣΥΡΙΖΑ, προδότες η Ελληνική Λύση που καταγγέλλουν την Κυβέρνηση. 
Εξωτερική πολιτική διά αλληλογραφίας, κύριε Υπουργέ, δεν γίνεται με επιστολές. Αυτό το κάνουν μόνο οι ασόβαρες χώρες. Και διά αλληλογραφίας με μεσάζοντες ιδιώτες, όπως τους Γάλλους, κάνουν οι επικίνδυνες κυβερνήσεις. Είναι λάθη όλα αυτά. 
Να σας κάνω μια πρόταση. Έτσι; Τι μπορούμε να κάνουμε να πιέσουμε την Τουρκία; Χθες η Τουρκία ανακοίνωσε ότι θέλει αδασμολόγητα να στείλει εξακόσιες χιλιάδες τόνους ελαιόλαδου στην Ευρωπαϊκή Ένωση. Αφού κάνουν εξυπνάδες οι Τούρκοι, τώρα μπλοκάρετε αυτή την ιστορία, γιατί θα κάνουμε ζημιά και στην ελληνική γεωργία. Χθες έγινε αυτό. Κάντε το. Πρόταση συγκεκριμένη είναι.
(Χειροκροτήματα από την πτέρυγα της Ελληνικής Λύσης)
Ακούστε τώρα τα υπόλοιπα για την ΑΑΔΕ, τον κ. Πιτσιλή. Δεν θα πω ότι επτά χρόνια, οκτώ χρόνια περίπου, αφήνατε τα κυκλώματα -όχι εσείς, κύριε Υπουργέ, προς Θεού, αλλά κάποιοι άλλοι- να δρουν και κάνατε τους θεατές, κάνατε τους ταξιθέτες. Ούτε θα πω ότι όλα αυτά γίνονται λίγο πριν τις εκλογές, συμπτωματικά. Είναι σύμπτωση;
Να δεχτώ ότι υπάρχει και η καλή προαίρεση και η βούληση να πατάξετε αυτή την ιστορία. Θα πω, όμως, κάτι πολύ πιο επικίνδυνο. 
Θα πω, κύριε Υπουργέ, ότι η Αστυνομία δεν εμπιστεύτηκε την ΑΑΔΕ και πολλές από τις επιχειρήσεις που έγιναν μόνο από τον Χρυσοχοΐδη έγιναν και μπράβο του. Η ΑΑΔΕ ήταν εκτός κάδρου, γιατί φοβόταν η Αστυνομία την ΑΑΔΕ μην καρφώσει. Κάποιοι κάρφωσαν ήδη. Το λένε οι ίδιοι. Ενημέρωσαν αυτούς που είναι εμπλεκόμενοι. Και εδώ ερχόμαστε και λέμε: ΑΑΔΕ.
Στείλατε από το Υπουργείο Γεωργίας στην ΑΑΔΕ για τον ΟΠΕΚΕΠΕ που έκλεβαν πριν, να ελέγξει η ΑΑΔΕ που δεν εμπιστεύεται η Ελληνική Αστυνομία και δεν ενημερώνει την ΑΑΔΕ. Κάτι δεν πάει καλά σε αυτό το «βασίλειο». Σε αυτό το κράτος που λέγεται Ελλάδα κάτι δεν πάει καλά.
Η ΑΑΔΕ με ψηφιακά συστήματα, με pos, με τιμολόγια ηλεκτρονικά να μην μπορεί να ελέγξει, να μην μπορεί να εντοπίσει πεντακόσιες εταιρείες-φαντάσματα, φορολογικές παραβάσεις κατά συρροή, εμπλοκή και κάλυψη πολλών υψηλά ισταμένων προσώπων, αυτά όλα δείχνουν κάτι: Σήψη. Σας το λέω εντίμως ότι δείχνουν σήψη.
Δυστυχώς, κύριοι συνάδελφοι, σήψη είναι. Επαναλαμβάνω: Μπράβο στον Υπουργό από τον κ. Χρυσοχοΐδη και την Αστυνομία που δεν ενημέρωσε την ΑΑΔΕ. Εκεί φτάσαμε πλέον, να μην ενημερώνει την ανεξάρτητη αρχή γιατί φοβάται μη διαρρεύσει. 
Θέλετε αλήθειες; Οκτώ χρόνια κυβερνάτε. Ο κ. Πιτσιλής φέρει τεράστια ευθύνη. 
ΘΕΟΦΙΛΟΣ ΞΑΝΘΟΠΟΥΛΟΣ: Κύριε Πρόεδρε,  θα ήθελα μετά τον λόγο για μία παρέμβαση.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ποιος τον έβαλε τον Πιτσιλή; Αυτός που θα κάνει παρέμβαση τώρα. Ο Τσίπρας. Ο Τσίπρας έβαλε τον Πιτσιλή και ο Μητσοτάκης τον κρατάει. Αυτή είναι η αλήθεια. Ίδιοι είστε. Πόσο ίδιοι είστε! Μα, δεν μας εκπλήσσετε πλέον με τίποτα.
(Χειροκροτήματα από την πτέρυγα της Ελληνικής Λύσης)
Και να σας πω ποια είναι η μεγαλύτερη ευθύνη, κύριε Υπουργέ, της Κυβέρνησης; Επί οχτώ χρόνια η ΑΑΔΕ δεν έκανε ελέγχους. Χάσαμε δισεκατομμύρια ευρώ. Όταν μιλάμε για μερικούς μήνες 200 εκατομμύρια, φανταστείτε πόσα δισεκατομμύρια είναι σε οχτώ χρόνια. Ένα, δύο, τρεις; Κανείς δεν ξέρει. 
Φτιάξατε μια χώρα των θαυμάτων των καρτέλ, κύριε Υπουργέ. Ακούστε τώρα. Όταν το βαρέλι είχε 120 δολάρια, ο Έλληνας πλήρωνε 2,10.
Αυτό ήταν πριν λίγες μέρες, κύριε Παπασταύρου. Αυτή τη στιγμή το βαρέλι έχει πέσει στα 90 δολάρια. Ο Έλληνας, όμως, -ω του θαύματος!- εξακολουθεί να πληρώνει 2,10.
Θα σας πω και κάτι ακόμα. Έτσι αποδεικνύεται ότι τα καρτέλ στη χώρα μας αντιδρούν με ψυχραιμία. Είναι ψύχραιμα τα καρτέλ. Πότε όμως; Όταν πέφτει η τιμή στη βενζίνη. Όταν ανεβαίνει, τους πιάνει πανικός και ανεβάζουν και αυτοί ταυτόχρονα. 
Κύριε Παπασταύρου, τι να κάνω; Αυτή είναι η αλήθεια τώρα. Πρέπει να μπει φραγή, φραγή σε όλα αυτά που γίνονται, γιατί ταλαιπωρείται ο Έλληνας.
Η αντιπολίτευση που σας κάνουμε, κύριε Παπασταύρου, ειδικά σε εσάς γιατί σας θεωρώ τεχνοκράτη, είναι με συγκεκριμένα μέτρα και προτάσεις. Δεν σας κάνουμε αυτό που λέμε πυροτεχνήματα επικοινωνιακά ή αντιπολιτευτικά. Σας λέμε συγκεκριμένα πράγματα. Αύριο πείτε στον Πρωθυπουργό να πει «όχι» στο αδασμολόγητο ελαιόλαδο των Τούρκων. Το ζητάνε επιτακτικά. Έχουν στείλει αλληλογραφία, υπάρχουν φωνές διαμαρτυρίας. 
Να πω το εξής, κύριε Υπουργέ -και το ξέρετε και εσείς και οι υπόλοιποι της Νέας Δημοκρατίας- φτιάξαμε ένα κράτος που η πολιτική δεν έχει ηθική και αυτό αποδεικνύεται από την ιστορία αυτή που είπα με την προανακριτική. Αυτό πρέπει να το αλλάξουμε, διότι πρέπει να επιβάλουμε την ηθική στην πολιτική, διότι αν αφαιρέσεις την ηθική από την πολιτική, μένει ο πολιτικαντισμός, μένει η μπόχα, η δυσωδία και η διαφθορά. 
Εμείς θα κάνουμε το παν για να επιβάλουμε την ηθική στην πολιτική και θα δώσουμε τη λύση, γιατί είμαστε η λύση. Εσείς οι υπόλοιποι που τώρα αρχίζετε να δικαιολογείστε που δεν κάνετε προανακριτική να δικαιολογηθείτε στον ελληνικό λαό που λέει κλέφτη τον πρώην Αρχηγό σας και αυτός δεν κάνει μήνυση στον Αντιπρόεδρο που λαλεί πολύ. 
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο στον κ. Ξανθόπουλο, τον Κοινοβουλευτικό Εκπρόσωπο του ΣΥΡΙΖΑ, που ζήτησε να κάνει μία παρέμβαση και θα συνεχίσουμε με τον κατάλογο των ομιλητών. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Δυσκολεύτηκα να παρακολουθήσω το μπλέντερ με χειριστή τον κ. Βελόπουλο, διότι μπήκαν από παραγραφές, αθωώσεις, προανακριτικές, καλώδια, τα πάντα. Θα μείνω σε αυτό που με αφορά σαν νομικό. 
Βεβαίως, τα γλωσσικά ολισθήματα, κύριε Βελόπουλε, που αποχωρήσατε και κακώς αποχωρήσατε, τα lapsus linguae για τον πρωθιερέα και για τον Καλόγηρο αντί για Καλογήρου, είναι συγχωρητέα. Όλοι κάνουμε λάθη. Ίσως και να είναι τυχαίο ότι Καλόγηρος είναι ο ιδιοκτήτης του ΤV Βεργίνα, στο οποίο έχει μια προνομιακή παρουσία ο κ. Βελόπουλος και τον μπέρδεψε με τον Υπουργό Δικαιοσύνης, τον Μιχάλη Καλογήρου. 
Εν τάχει να πω, για να μην ξεφεύγει η συζήτηση, ότι οι ποινικοί κώδικες του 2019 ήταν αποτέλεσμα δεκαετούς νομοπαρασκευαστικής επιτροπής, την οποία κόσμησαν κορυφαίοι επιστήμονες του Ποινικού Δικαίου της χώρας. Κανείς δεν μπορεί να μέμψει ανθρώπους σαν τον Μανωλεδάκη, σαν τον Αργυρόπουλο ότι εκτέλεσαν εντολές πολιτικής ηγεσίας. 
Δεύτερον, οι ποινικοί κώδικες, θυμίζω, ψηφίστηκαν με επιπλέον πλειοψηφία. Ψήφισαν οι Βουλευτές του Ποταμιού. Ο κ. Μαυρωτάς, που είναι Γενικός Γραμματέας Αθλητισμού επί πάρα πολλά χρόνια, ψήφισε και αυτός τους ποινικούς κώδικες. 
Θυμίζω τη δήλωση του κ. Ευάγγελου Βενιζέλου, ο οποίος κάθε άλλο παρά μπορεί να θεωρηθεί προσκείμενος στις απόψεις του ΣΥΡΙΖΑ ή του Αλέξη Τσίπρα τότε, ότι πρέπει να ψηφιστεί άμεσα από την παρούσα Βουλή. 
Η Βουλή δεν έμεινε ανοιχτή για να ψηφίσει τους ποινικούς κώδικες. Ψήφισε και άλλους νόμους και άλλο νόμο. 
Θα πω ένα τελευταίο. Είναι προφανές ότι μεγάλες θεσμικές παρεμβάσεις οι οποίες δημιουργούν τομή στο ποινικό σύστημα θα έχουν και συνέπειες για κάποιες υποθέσεις οι οποίες είναι εν εξελίξει. Και η εξέλιξη, η ζωή, δεν σταματάει. Άλλο είναι αυτό και άλλο είναι η εύκολη κατηγορία που εξαπολύει ο κ. Βελόπουλος σε συνεργασία με τον κ. Γεωργιάδη για την εσκεμμένη νομοθετική ρύθμιση για να ωφεληθούν κάποιοι άνθρωποι. 
Τέλος, σε ό,τι αφορά -θα το διαβάσω από μέσα, γιατί έχει πάρα πολύ μεγάλο ενδιαφέρον και να διαλύσω τις οποιεσδήποτε παρεξηγήσεις-, αυτό που κατά κόρον λέγεται -ο κ. Βελόπουλος δεν είναι νομικός, αλλά όφειλε να συμβουλευτεί νομικούς- η εμπορία ανηλίκων, η μαστροπεία ανηλίκων, η κατάχρηση ανηλίκων με γενετήσιες πράξεις υπό τις ειδικές περιπτώσεις του άρθρου 342 του Ποινικού Κώδικα και ο βιασμός παρέμειναν κακουργήματα και το 2019. Κανενός είδους ελάφρυνση δεν υπήρξε. 
Για τους ανηλίκους που είχαν συμπληρώσει το δέκατο πέμπτο έτος η γενετήσια πράξη έναντι αμοιβής ήταν πλημμέλημα από το 2002 και παρέμεινε πλημμέλημα ακόμη και μετά τις τροποποιήσεις της Νέας Δημοκρατίας. Η ποινική δίωξη που ανέφερε ο κ. Βελόπουλος έπαυσε λόγω παραγραφής και δεν είχε καμία σχέση ούτε με αθώωση. 
Τέλος, η χώρα έχει πολύ σοβαρά προβλήματα. Πολύ σοβαρά προβλήματα! Η κοινωνία χειμάζεται. Και το να θυμούνται μερικοί μία κολοσσιαία μεταρρύθμιση που έγινε το 2019 με την επίνευση της αφρόκρεμας των ποινικών επιστημόνων συνιστά ολέθριο σφάλμα, γιατί διχάζει την κοινωνία για πράγματα που δεν έχουν σημασία και αφήνει αυτά που έχουν σημασία στο απυρόβλητο. 
Ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Πριν δώσω τον λόγο στον Κοινοβουλευτικό Εκπρόσωπο της Ελληνικής Λύσης, επιτρέψτε μου να κάνω μία ανακοίνωση για να υποδεχτούμε ένα σχολείο. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το Γυμνάσιο Ψαχνών Ευβοίας. 
Παιδιά, σας καλωσορίζουμε και ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Τον λόγο έχει για μία παρέμβαση ο Κοινοβουλευτικός Εκπρόσωπος από την Ελληνική Λύση, ο κ. Χήτας. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ πολύ. 
Εγώ μπερδεύτηκα. Εσείς τώρα με τον Τσίπρα είστε ή με τη Δούρου; Δεν κατάλαβα. Δεν κατάλαβα με ποιον είστε εσείς. 
ΘΕΟΦΙΛΟΣ ΞΑΝΘΟΠΟΥΛΟΣ: Με τους ποινικούς κώδικες. 
ΚΩΝΣΤΑΝΤΙΝΟΣ ΧΗΤΑΣ: Υπερασπιστήκατε τον κ. Τσίπρα, αυτόν που σας πέταξε στον εξώστη; Ή είστε με την κυρία Δούρου;
ΘΕΟΦΙΛΟΣ ΞΑΝΘΟΠΟΥΛΟΣ: Μπερδεμένος κι εσείς και ο Αρχηγός σας. Χαμπάρι δεν έχετε. 
ΚΩΝΣΤΑΝΤΙΝΟΣ ΧΗΤΑΣ: Δεν σας διέκοψα, δεν σας διέκοψα. 
ΠΡΟΕΔΡΕΥΩΝ (Γεώργιος Λαμπρούλης): Παρακαλώ! 
ΚΩΝΣΤΑΝΤΙΝΟΣ ΧΗΤΑΣ: Φροντίστε στην επόμενη παρέμβασή σας να στηρίξετε το κόμμα σας και την κ. Δούρου και αφήστε τον κ. Τσίπρα ήσυχο. 
Δεν φταίμε σε τίποτα εμείς, αγαπητέ κύριε συνάδελφε, αν έχετε εσείς πρόβλημα αντίληψης ή κατανόησης των όσων είπε πριν από λίγο ο Πρόεδρός μας, ο Κυριάκος Βελόπουλος, γιατί είναι πολύ απλά αυτά που είπε. 
Τι είπε; Είπε ότι βγαίνει ένας Υπουργός και κατηγορεί -πόσο εύκολο είναι να το αντιληφθεί κανείς αυτό, ρε παιδί μου! Τόσο δύσκολο είναι να το καταλάβετε; Τόσο δύσκολο είναι να αντιληφθείτε αυτό που είπε;- ότι ένας πρώην Πρωθυπουργός πήρε μαύρο χρήμα. Τι δεν καταλαβαίνετε απ’ αυτό; Υπάρχει κάτι δύσκολο σ’ αυτό που είπα; Τα πήρε, λέει. Ο Μαδούρο του έδωσε μαύρο χρήμα. Υπάρχει κάποιος Έλληνας που δεν κατάλαβε τι λέω εγώ τώρα αυτή τη στιγμή; 
Και αντί ο πρώην Αρχηγός σας να τον μηνύσει για να την πληρώσει ο ψεύτης -εάν είναι ψεύτης ο Γεωργιάδης- ή να έρθουμε εδώ να δούμε τι γίνεται, μήπως και είναι αλήθεια ότι τα πήρε…
Αν είναι αλήθεια, να πληρώσει το τίμημα. Αν δεν είναι αλήθεια, να πληρώσει το τίμημα ο ψεύτης. Κάποιος πρέπει να πληρώσει. 
[bookmark: _Hlk245216145]Δεν είναι δυνατόν να βγαίνετε και να λέτε ότι διχάζουμε και ασχολούμαστε με θέματα τα οποία δεν έχουν καμία σημασία. Αλήθεια τώρα, δεν έχει καμία σημασία; Πριν από λίγο, πριν μισή ώρα, βγήκε στο Open πάλι ο Αντιπρόεδρος της Νέας Δημοκρατίας και Υπουργός Υγείας και είπε ότι «επιμένω ότι ο Τσίπρας τα πήρε από τον Μαδούρο». Πριν από λίγο βγήκε στο Open. Θα το αφήσουμε κι αυτό να περάσει έτσι; Αλήθεια τώρα; 
Είπατε διάφορες νομικές σοφιστείες κ.λπ., αλλά δεν μας απαντήσατε. Εσείς, που δεν είστε με τον Τσίπρα τώρα, θα υπογράψετε να μάθουμε την αλήθεια ή διχάζουμε την Ελλάδα εμείς που θέλουμε να μάθουμε εάν τα πήρε ο Τσίπρας; 
ΘΕΟΦΙΛΟΣ ΞΑΝΘΟΠΟΥΛΟΣ: Σας απάντησα και σας είπα όχι. Αλλά, είστε αλλού, όπως και ο Αρχηγός σας. 
ΚΩΝΣΤΑΝΤΙΝΟΣ ΧΗΤΑΣ: Έχετε υπομονή. Υπομονή, υπομονή! Μην χάνετε την ψυχραιμία σας. Υπομονή. 
Θα υπογράψετε, κύριέ μου, εσείς που είστε κρυστάλλινος, πεντακάθαρος, νομικός στο επάγγελμα, εσείς που είστε τόσο καθαρός άνθρωπος, για να μάθουμε την αλήθεια; 
Η Νέα Δημοκρατία δεν υπογράφει, τον καλύπτει. Το ΠΑΣΟΚ ποιεί την πολιτική νήσσαν, δεν υπογράφει. Εσείς, που έχετε χωρίσει τα μπογαλάκια σας από τον Τσίπρα, δεν θέλετε να μάθετε την αλήθεια; Εμείς θέλουμε. Η Νίκη θα υπογράψει, κύριοι συνάδελφοι; Η Πλεύση Ελευθερίας, το Κομμουνιστικό Κόμμα Ελλάδας, οι Ανεξάρτητοι πολλοί Βουλευτές -σαράντα τον αριθμό- θα έρθετε να υπογράψετε -βάλτε πρώτα το όνομά σας και θα βάλουμε εμείς από κάτω- για να μάθουμε την αλήθεια; 
Σε ό, τι αφορά τους ποινικούς κώδικες, αν εξαιρέσουμε εσάς, καμιά δεκαριά δηλαδή εκεί στον ΣΥΡΙΖΑ, όλη η άλλη Ελλάδα ξέρει πάρα πολύ καλά τι κάνατε με τους ποινικούς κώδικες. Όλη η άλλη Ελλάδα! Ο κόσμος το ‘χει τούμπανο κι εσείς κρυφό καμάρι. 
Μείνετε με την ψευδαίσθηση ότι δεν κάνατε τίποτα, ότι ήταν πολύ έννομο και λογικό ότι μία επιτροπή νομοπαρασκευαστική δούλευε για δέκα χρόνια και δεν μπορούσε να περιμένει και είκοσι μέρες ακόμα μετά τις εκλογές, έπρεπε να γίνουν λίγο πριν τις εκλογές, μια ώρα πριν τις εκλογές. Ναι, εντάξει! Δεν πείθετε κανέναν, να ξέρετε. Δεν πείθετε κανέναν. 
Για τους ποινικούς κώδικες αφήστε τι λέμε εμείς. Εμείς μπορεί να είμαστε εμπαθείς, μπορεί να είμαστε χίλια δύο. Δεν ρωτάτε τον τότε δικό σας Υπουργό, τον κ. Κοντονή, να σας ενημερώσει; 
Επειδή τα λόγια είναι καλά, αλλά πρέπει να είναι και αληθινά, ιδού η Ρόδος, ιδού και το πήδημα. Ψηφίστε προανακριτική επιτροπή. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Ξεκινάμε με τον κατάλογο ομιλητών. 
Καλούμε στο Βήμα τον κ. Παναγή Καππάτο από τη Νέα Δημοκρατία. Θα ακολουθήσουν η κ. Καζάνη, ο κ. Κατσώτης, ο κ. Πολάκης, ο κ. Κοτίδης. 
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η ενεργειακή πολιτική αποτελεί σήμερα έναν από τους σημαντικότερους πυλώνες της οικονομικής ανάπτυξης, της κοινωνικής συνοχής και της εθνικής ασφάλειας. Η ενεργειακή κρίση των προηγούμενων ετών κατέδειξε με τον πλέον σαφή τρόπο πόσο ευάλωτες μπορούν να καταστούν οι ευρωπαϊκές οικονομίες στις διεθνείς διακυμάνσεις των τιμών και στις εξαρτήσεις από συμβατικές πηγές ενέργειας. 
Το νομοσχέδιο του Υπουργείου Περιβάλλοντος και Ενέργειας που συζητούμε σήμερα, ενσωματώνοντας την ευρωπαϊκή Οδηγία για τη βελτίωση του σχεδιασμού της αγοράς ηλεκτρικής ενέργειας, ανταποκρίνεται σε αυτές τις προκλήσεις. Δημιουργεί ένα σύγχρονο θεσμικό πλαίσιο, που ενισχύει την προστασία των καταναλωτών, επιταχύνει την ενεργειακή μετάβαση και διαμορφώνει ευνοϊκότερες συνθήκες για την ανάπτυξη νέων επενδύσεων. 
Πρώτη προτεραιότητα της Κυβέρνησης παραμένει η προστασία των νοικοκυριών και των επιχειρήσεων. Με τις προτεινόμενες διατάξεις ενισχύεται η δυνατότητα επιλογής συμβάσεων ηλεκτρικής ενέργειας με σταθερή τιμή διάρκειας τουλάχιστον ενός έτους. Προστατεύονται οι καταναλωτές από τον κίνδυνο διακοπής της ηλεκτροδότησης κατά τη διάρκεια εκκρεμών διαδικασιών εξωδικαστικής επίλυσης διαφορών υπό συγκεκριμένες προϋποθέσεις, ενώ διευρύνεται η προστασία που παρέχει ο προμηθευτής τελευταίου καταφυγίου. 
Παράλληλα, ενισχύεται η εποπτεία των προμηθευτών και καθιερώνονται αποτελεσματικότεροι μηχανισμοί διαχείρισης των κινδύνων που απορρέουν από τις διακυμάνσεις της χονδρεμπορικής αγοράς. 
Δημιουργούνται επίσης νέες δυνατότητες κοινής χρήσης ενέργειας, ώστε νοικοκυριά, μικρομεσαίες επιχειρήσεις και δημόσιοι φορείς να μπορούν να αξιοποιούν από κοινού την παραγωγή ηλεκτρικής ενέργειας από ανανεώσιμες πηγές.
Ιδιαίτερη σημασία έχει το άρθρο 57, με το οποίο από την 1η Ιανουαρίου 2027 μειώνεται κατά 50% η μοναδιαία χρέωση των υπηρεσιών κοινής ωφέλειας για την πρώτη κλίμακα οικιακής κατανάλωσης από 6,90 σε 3,45 ευρώ ανά μεγαβατώρα. Πρόκειται για μια συγκεκριμένη παρέμβαση περιορισμού του ενεργειακού κόστους, που καθίσταται εφικτή χάρη στην πρόοδο των ηλεκτρικών διασυνδέσεων των νησιών μας με το ηπειρωτικό σύστημα. 
Κυρίες και κύριοι συνάδελφοι, η ενεργειακή μετάβαση προϋποθέτει σύγχρονες και ανθεκτικές υποδομές. Με τις συμβάσεις σύνδεσης ευέλικτης ισχύος δίνεται η δυνατότητα αξιοποίησης των υφιστάμενων δικτύων για νέες συνδέσεις, ακόμη και σε περιοχές περιορισμένης δυναμικότητας, χωρίς να παρακωλύονται τα προγραμματισμένα έργα ενίσχυσής τους. 
Ταυτόχρονα, θεσπίζεται ένα οργανωμένο πλαίσιο για την ανάπτυξη των Κέντρων Δεδομένων, μιας δραστηριότητας με αυξανόμενη σημασία για την ελληνική οικονομία και τον ψηφιακό μετασχηματισμό της χώρας. Προβλέπονται αυστηρά κριτήρια επενδυτικής ωριμότητας, ανάληψη του κόστους σύνδεσης από τους επενδυτές και κάλυψη τουλάχιστον του 60% της ετήσιας κατανάλωσης τους από νέους σταθμούς ανανεώσιμων πηγών ενέργειας. Η Ελλάδα μπορεί να εξελιχθεί σε σημαντικό ενεργειακό και ψηφιακό κόμβο της ευρύτερης περιοχής, με όρους βιωσιμότητας και ασφάλειας εφοδιασμού. 
Ως Βουλευτής Κεφαλληνίας και Ιθάκης επιθυμώ να σταθώ ιδιαίτερα στο Μέρος Β του νομοσχεδίου και στη σύσταση του Ταμείου Απανθρακοποίησης Νησιών. Η παρέμβαση αυτή αποτελεί σημαντικό βήμα για την ενεργειακή αναβάθμιση της νησιωτικής Ελλάδας. Μέσω της συνεργασίας της Ελληνικής Δημοκρατίας, της Ευρωπαϊκής Επιτροπής και της Ευρωπαϊκής Τράπεζας Επενδύσεων δημιουργείται ένας ειδικός χρηματοδοτικός μηχανισμός που προβλέπει συνχρηματοδότηση έως και 60% της επενδυτικής δαπάνης επιλέξιμων έργων. Οι αναγκαίες επενδύσεις για την απανθρακοποίηση των νησιών εκτιμώνται σε 2,3 δισεκατομμύρια ευρώ. Οι ηλεκτρικές διασυνδέσεις, η αποθήκευση ενέργειας, η αναβάθμιση των δικτύων και η αξιοποίηση των ανανεώσιμων πηγών μπορούν να διαμορφώσουν ένα ασφαλέστερο και οικονομικά αποδοτικότερο ενεργειακό περιβάλλον. Για τα νησιά μας, η ενεργειακή ασφάλεια συνδέεται άμεσα με την ποιότητα ζωής των κατοίκων, την ανταγωνιστικότητα των επιχειρήσεων και τις προοπτικές του τουρισμού. Είναι επομένως σημαντικό η αξιοποίηση των πόρων του Ταμείου να λαμβάνει υπόψη τις ιδιαίτερες ανάγκες κάθε νησιωτικής κοινωνίας. 
Θέλω ακόμη να αναφερθώ στις διατάξεις που διευκολύνουν την υλοποίηση ενεργειακών έργων από τους Οργανισμούς Τοπικής Αυτοδιοίκησης. Η δυνατότητα των δήμων να προχωρούν σε τέτοιες επενδύσεις είναι καθοριστική για τον περιορισμό του λειτουργικού του κόστους και την απελευθέρωση πόρων προς όφελος των δημοτών του εκάστοτε δήμου. 
Σημαντικές είναι και οι ειδικότερες ρυθμίσεις για τη μετεγκατάσταση του πληγέντος οικισμού της Μεταμόρφωσης Καρδίτσας, την αναβάθμιση του Σταδίου «Γεώργιος Καραϊσκάκης» και την επιτάχυνση των διοικητικών διαδικασιών για τις εγκαταστάσεις των ελληνικών αμυντικών συστημάτων που υπηρετεί την ενίσχυση της εγχώριας αμυντικής παραγωγικής μας ικανότητας. 
Τέλος, με την κατατεθείσα τροπολογία παρατείνεται ως τις 31 Δεκεμβρίου 2027 η προθεσμία ολοκλήρωσης της θεσμοθέτησης των περιοχών οργανωμένης ανάπτυξης υδατοκαλλιεργειών. Η ανάπτυξη του κλάδου οφείλει να συμβαδίζει με την προστασία του θαλάσσιου περιβάλλοντος, τις ανάγκες των τοπικών κοινωνιών και τις υπόλοιπες οικονομικές δραστηριότητες των νησιών μας. 
Κυρίες και κύριοι συνάδελφοι, με το παρόν νομοσχέδιο, η Κυβέρνηση της Νέας Δημοκρατίας συνεχίζει μια συνεκτική πολιτική ενεργειακού εκσυγχρονισμού με επίκεντρο τον πολίτη, την παραγωγική οικονομία και τη βιώσιμη ανάπτυξη. Με συγκεκριμένες παρεμβάσεις ενισχύουμε την προστασία των καταναλωτών, επενδύουμε στις υποδομές της χώρας και δημιουργούμε τις προϋποθέσεις για μία Ελλάδα περισσότερο ενεργειακά ασφαλή, ανταγωνιστική και ανθεκτική. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Αικατερίνη Καζάνη από το ΠΑΣΟΚ. 
ΑΙΚΑΤΕΡΙΝΗ ΚΑΖΑΝΗ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι, το σημερινό νομοσχέδιο του Υπουργείου Περιβάλλοντος περιλαμβάνει ένα μεγάλο εύρος ρυθμίσεων. Έχουμε αγορά ενέργειας, ανανεώσιμες πηγές, Data Center, ρυθμίσεις για τη χωροταξία, διαφορετικά ζητήματα, που, όμως, συνδέονται μεταξύ τους. Και για άλλη μία φορά, βλέπουμε το ίδιο βασικό πρόβλημα της κυβερνητικής πολιτικής, την έλλειψη μιας συνολικής στρατηγικής. Δεν μπορεί να υπάρχει ενεργειακός σχεδιασμός χωρίς χωροταξικό σχεδιασμό. Δεν μπορούμε να μιλάμε για επενδύσεις χωρίς να εξετάζουμε την αντοχή κάθε περιοχής και τις επιπτώσεις στην τοπική κοινωνία, χωρίς να εξετάζουμε τελικά τι κερδίζουν οι πολίτες. 
Προωθείτε συνεχώς νέα έργα, αλλά το ρεύμα είναι πανάκριβο και αναμένεται να αυξηθεί κι άλλο. Τα νοικοκυριά δυσκολεύονται να πληρώσουν τους λογαριασμούς τους. Οι επιχειρήσεις επιβαρύνονται με ένα ενεργειακό κόστος που περιορίζει την ανταγωνιστικότητά τους. 
Με το σημερινό νομοσχέδιο, πάτε να προστατεύσετε τον καταναλωτή. Μόνο που η προστασία αυτή έχει ημερομηνία λήξης. Αν ένας καταναλωτής αμφισβητήσει τον λογαριασμό του και προσφύγει στον Ενεργειακό Διαμεσολαβητή, ο πάροχος δεν μπορεί να του κόψει το ρεύμα. Όμως, αυτή η προστασία ισχύει μόνο για ενενήντα μέρες. Αν μέσα σε αυτές τις ενενήντα μέρες δεν έχει λυθεί η διαφορά του, κινδυνεύει να μείνει χωρίς ρεύμα, ενώ ακόμη περιμένει να βρει το δίκιο του. Αυτό θεωρείτε εσείς προστασία του καταναλωτή, όταν νοικοκυριά και επιχειρήσεις παλεύουν κάθε μέρα να τα βγάλουν πέρα, όταν οι αγρότες και οι αλιείς έχουν γονατίσει από τις τιμές ενέργεια και καύσιμα; Μόλις τον περασμένο μήνα, οι αλιείς προχώρησαν σε κινητοποιήσεις και στην Εύβοια και σε όλη τη χώρα, διεκδικώντας λύσεις για να μπορέσουν να συνεχίσουν τη δουλειά τους. 
Εμείς προτείνουμε κάτι διαφορετικό, μια ολοκληρωμένη ενεργειακή πολιτική, αυτό που χρειάζεται η χώρα. Προτείνουμε να μεταβούν τα περισσότερα νοικοκυριά οργανωμένα σε σταθερό, για τουλάχιστον ένα χρόνο, τιμολόγιο, με οικονομικά κίνητρα και απλές διαδικασίες, χωρίς να χάνουν το δικαίωμα να επιλέξουν άλλο τιμολόγιο, να γνωρίζουν από πριν τι θα πληρώνουν για να μπορούν να προγραμματίζουν τα έξοδά τους.
Θέλω να σταθώ στις ρυθμίσεις για τα Data Centers, τα κέντρα αποθήκευσης και επεξεργασίας δεδομένων. Η ανάπτυξη της τεχνητής νοημοσύνης και της ψηφιακής οικονομίας αυξάνει συνεχώς τη ζήτηση για τέτοιες εγκαταστάσεις και δημιουργεί νέες επενδυτικές δυνατότητες. Όμως, μιλάμε για ιδιαίτερα ενεργοβόρες εγκαταστάσεις με σημαντικές ανάγκες σε ηλεκτρική ενέργεια και νερό. Γι’ αυτό στο ΠΑΣΟΚ έχουμε ζητήσει έναν ολοκληρωμένο εθνικό σχεδιασμό, που θα βάζει σαφείς κανόνες για τη χωροθέτησή τους, θα λαμβάνει υπόψη τις επιπτώσεις στα δίκτυα και στο περιβάλλον και θα εξασφαλίζει πραγματικά οφέλη για τις τοπικές κοινωνίες.
Σήμερα, το δίκτυο δεν μπορεί να απορροφήσει όλη την ενέργεια που παράγουν οι ΑΠΕ. Κι όμως, με το σημερινό νομοσχέδιο, ζητάτε από τα νέα Data Centers να καλύπτουν τουλάχιστον το 60% της ετήσιας κατανάλωσής τους από νέες ΑΠΕ. Και το ερώτημα είναι το εξής: Πού θα εγκατασταθούν αυτές οι νέες ΑΠΕ; 
Στην Εύβοια έχουμε πάνω από εξακόσιες ανεμογεννήτριες. Το νησί καταλαμβάνει λιγότερο από το 3% της χώρας, αλλά έχει συγκεντρώσει περισσότερο από το 20% των ανεμογεννητριών. Εσείς εξακολουθείτε να προωθείτε την εγκατάσταση και άλλων. Συνεχίζετε να αδειοδοτείτε νέες μονάδες. Σχεδιάζετε την εγκατάσταση υπεράκτιων αιολικών σε κεντρική και νότια Εύβοια. Δεν λαμβάνετε υπόψη την τεράστια επιβάρυνση που έχει υποστεί το νησί. Η Εύβοια σηκώνει περισσότερο βάρος από όσο της αναλογεί. Δεν γίνεται κάθε νέα ενεργειακή ανάγκη να σημαίνει και νέες ανεμογεννήτριες στην Εύβοια. Πρέπει επιτέλους να μπει ένα φρένο, να προστατευθεί το περιβάλλον, να μην είναι πάντα η Εύβοια η εύκολη λύση. Με την ίδια ταχύτητα που προωθείτε τις νέες ΑΠΕ, θα ήταν καλό να προχωρούν και τα έργα υποδομών, την οδική σύνδεση της Χαλκίδας με τη Νότια Εύβοια που είναι στα χαρτιά, τον βόρειο κεντρικό άξονα που πέντε χρόνια δεν έχει προχωρήσει τίποτα, το τμήμα Προκόπι-Μαντούδι που κάθε φορά που πλημμυρίζει ο Κηρέας κόβεται στα δύο. Μιλάμε για εθνική οδό, για τον βασικό δρόμο που συνδέει τη Βόρεια Εύβοια με τη Χαλκίδα. Σε όλα αυτά δεν βλέπουμε την ίδια βιασύνη. Καμία βιασύνη για κανένα έργο υποδομής. 
Χρόνια τώρα συζητάμε για το φράγμα στα Ψαχνά. Κι όμως, η χρηματοδότησή του δεν έχει ακόμη εξασφαλιστεί. Και μιλάμε για μια περιοχή που πλημμυρίζει ξανά και ξανά. Το άλλο φράγμα που περιμένουμε να δούμε να ολοκληρώνεται είναι το Σέτας-Μανικίων και η ένταξή του στο Ταμείο Απανθρακοποίησης. Σε πρόσφατη επικοινωνία μας, ο αρμόδιος Επίτροπος μας ενημέρωσε ότι το πρόγραμμα εγκρίθηκε και ότι τον Γενάρη θα ξεκινήσουν οι δημοπρατήσεις που θα χρηματοδοτήσουν το ταμείο. Το ταμείο, όμως, μπορεί να καλύψει έως το 60% του κόστους του φράγματος. Από πού θα βρεθεί το υπόλοιπο 40%; Από πού θα χρηματοδοτηθούν τα σύνοδά έργα, το διυλιστήριο, τα δίκτυα ύδρευσης; Χωρίς αυτά το φράγμα δεν μπορεί να αξιοποιηθεί. Και έχουμε και το υδραγωγείο Κύμης, απαραίτητο έργο, ειδικά για μια περιοχή με πρόβλημα λειψυδρίας. Έχει υποβληθεί πρόταση για την ένταξή του στο Πρόγραμμα «Περιβάλλον και Κλιματική Αλλαγή 2021-2027» και ακόμη περιμένουμε την αξιολόγησή της. 

Για όλα αυτά τα έργα χρειαζόμαστε συγκεκριμένες απαντήσεις και σαφή χρονοδιαγράμματα. Ακούμε συνεχώς την Κυβέρνηση να μιλάει για περιφερειακή ανάπτυξη. Καθημερινά, όμως, βλέπουμε συμπολίτες μας να εγκαταλείπουν μικρές πόλεις και χωριά, γιατί τους λείπουν τα βασικά, γιατί ζουν απομονωμένοι, γιατί πρέπει να κάνουν ολόκληρο ταξίδι για να πάνε σε μια δημόσια υπηρεσία ή στην τράπεζα, γιατί αν συμβεί κάτι σε αυτούς και τα παιδιά τους, το νοσοκομείο είναι ώρες μακριά. Και αντί η Κυβέρνηση να προσπαθήσει να αντιμετωπίσει αυτή τη δημογραφική κρίση, βάζει ακόμη περισσότερα εμπόδια σε όσους θέλουν να μείνουν στον τόπο τους. Γιατί πώς θα μείνει ένας νέος στον τόπο του, όταν δεν μπορεί να χτίσει ούτε στο δικό του οικόπεδο; Πόσες περιουσίες θα απαξιωθούν από το Προεδρικό Διάταγμα 129 τόσο στην Εύβοια όσο και σε όλη τη χώρα; Πόσα οικόπεδα οικοδομήσιμα θα βρεθούν εκτός οικισμού και θα μετατραπούν εν μία νυκτί σε χωράφια; Μιλάμε για περιουσίες στις οποίες μέχρι σήμερα οι άνθρωποι μπορούσαν να χτίσουν, ενώ τώρα κινδυνεύουν να χάσουν ένα μεγάλο μέρος της αξίας τους. Και η ευθύνη είναι δική σας. Εσείς δημιουργήσατε το πρόβλημα και δεν κάνετε τίποτα για να το λύσετε. 
Κυρίες και κύριοι, η χώρα χρειάζεται επενδύσεις, χρειάζεται σύγχρονες υποδομές και έργα που θα στηρίζουν την ανάπτυξη. Όμως, οι επενδύσεις δεν μπορεί να είναι αυτοσκοπός. Δεν αρκεί να παράγουμε περισσότερη ενέργεια, όταν τα νοικοκυριά δυσκολεύονται να πληρώσουν το ρεύμα. Δεν γίνεται να επιβαρύνονται συνεχώς οι ίδιες περιοχές και να ανακοινώνονται έργα, αλλά να μένουν στα χαρτιά. 
Αυτό που χρειάζεται η χώρα είναι ένα ολοκληρωμένο σχέδιο με σαφείς κανόνες, με σεβασμό στο περιβάλλον και στους πολίτες και κυρίως με αποτελέσματα, γιατί η ανάπτυξη δεν κρίνεται από τον αριθμό των έργων που ανακοινώνονται, αλλά από το αν βελτιώνεται πραγματικά η ζωή των ανθρώπων. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Ο λαός βρίσκεται μπροστά στη συνεχή εκτόξευση των τιμών της ενέργειας. Αυτό είναι το αποτέλεσμα της απελευθέρωσης και του χρηματιστηρίου ενέργειας, της μετατροπής της χώρας σε ενεργειακό κόμβο και των αμερικάνικων ενεργειακών μονοπωλίων, της εγκατάλειψης ενεργειακών πηγών, όπως του λιγνίτη, των συνεπειών του οικονομικού ενεργειακού πολέμου και της εμπλοκής της χώρας συνολικά στον ιμπεριαλιστικό πόλεμο. 
Μέσω του συστήματος της οριακής τιμολόγησης, η τιμή της ηλεκτρικής ενέργειας καθορίζεται από την ακριβότερη μονάδα παραγωγής, συνήθως από το φυσικό αέριο, γεγονός που επιτρέπει στους ιδιώτες παρόχους να αποκομίζουν τεράστια υπερκέρδη, ακόμα και όταν σημαντικό μέρος της παραγωγής προέρχεται από ανανεώσιμες πηγές ενέργειας χαμηλού κόστους.
Ενώ η παραγωγή από ανανεώσιμες πηγές πραγματοποιείται με ελάχιστο σχεδόν κόστος, τα νοικοκυριά καλούνται να πληρώνουν την ηλεκτρική ενέργεια σε δυσανάλογα υψηλές τιμές. Το χρηματιστήριο ενέργειας διασφαλίζει προκλητικά υπερκέρδη για τους ενεργειακούς ομίλους, μετατρέποντας τους λογαριασμούς ηλεκτρικής ενέργειας σε εργαλείο συστηματικής αφαίμαξης του λαϊκού εισοδήματος προς όφελος του μεγάλου κεφαλαίου. 
Θεσμοθετήσατε τα πολύχρωμα τιμολόγια και ρίξατε τον λαό στα δίχτυα των παρόχων, μετακυλίοντας την ευθύνη επιλογής στους ίδιους που πρέπει να παρακολουθούν καθημερινά την οριακή τιμολόγηση και να επιλέγουν κάθε φορά το χρώμα του τιμολογίου. Η ρύθμιση για την υποχρέωση του προμηθευτή να δώσει στον καταναλωτή μπλε τιμολόγιο δεν σημαίνει ότι η λαϊκή οικογένεια ελαφρύνεται από το δυσβάσταχτο βάρος που έφτασε να επιλέγει αν θα πεινάσει ή αν θα κρυώσει.
Η πράσινη ανάπτυξη δεν έφερε μείωση στα τιμολόγια. Αντίθετα, έφερε ενεργειακή φτώχεια σε όλο και μεγαλύτερο πληθυσμό. Χιλιάδες εργατικές λαϊκές οικογένειες ζουν τον εφιάλτη των λογαριασμών ρεύματος, ζουν τον εφιάλτη της ακρίβειας που κύριος παράγοντας είναι το ενεργειακό κόστος και το κόστος των καυσίμων. 
Η απολιγνιτοποίηση είναι έγκλημα και είστε όλοι συνένοχοι: η Νέα δημοκρατία, το ΠΑΣΟΚ και οι διάφορες συνιστώσες του κόμματος Τσίπρα. Υλοποιήθηκε από όλες τις κυβερνήσεις με κατάργηση της παραγωγής ηλεκτρικής ενέργειας από τον λιγνίτη που η χώρα μας διαθέτει σε επάρκεια και θα μπορούσε να έχει πολύ πιο φθηνή ενέργεια αν δεν εφαρμόζατε την πολιτική της πράσινης ανάπτυξης που ήθελαν οι επιχειρηματικοί όμιλοι της πράσινης ενέργειας.
Ο λιγνίτης αντικαταστάθηκε με το πιο ακριβό και εισαγόμενο φυσικό αέριο. Μετά το 2021 η λιγνιτική κιλοβατώρα ήταν συχνά φθηνότερη από αυτή τη φυσικού αερίου. Αυξήθηκε υπερβολικά λόγω της αποδοχής των δεσμεύσεων της Ευρωπαϊκής Ένωσης για το εμπόριο ρύπων, δηλαδή λόγω της πολιτικής επιλογής των κομμάτων του συστήματος να επιβαρύνουν με 80 ευρώ ανά τόνο τη λιγνιτική παραγωγή. 
Όλα τα κόμματα του συστήματος δεσμεύονται να ακολουθήσουν τον ίδιο δρόμο των κατευθύνσεων της Ευρωπαϊκής Ένωσης και της στρατηγικής του κεφαλαίου, ενώ αυτό υπηρετεί και η ενσωμάτωση της οδηγίας με το παρόν νομοσχέδιο. Δεσμεύεστε στις κατευθύνσεις της πράσινης μετάβασης της Ευρωπαϊκής Ένωσης, στη συμμετοχή στο εμπόριο ρύπων, στη διαμόρφωση των τιμών από το χρηματιστήριο ενέργειας και στην εισαγωγή του πανάκριβου αμερικάνικου LNG στο πλαίσιο του ενεργειακού πολέμου με τη Ρωσία. Ένα σύστημα που ανατινάζει λιγνιτικές υποδομές, που παράγει όλο και περισσότερα μέσα καταστροφής αντί παραγωγής, ένα σύστημα που οδηγεί σε έναν μεγάλο πόλεμο-σφαγείο για τους λαούς, ένα σύστημα που σαπίζει δεν μπορεί να δώσει τίποτα στον λαό. Ο λαός κανέναν συμβιβασμό δεν πρέπει να κάνει με τον σημερινό βάλτο της φτώχειας, της ανεργίας και της εκμετάλλευσης. 
Το ΚΚΕ για να θωρακίσει τη λαϊκή οικογένεια από τη νόμιμη ληστεία των ενεργειακών ομίλων, έχει καταθέσει σειρά τροπολογιών στη Βουλή, οι οποίες απορρίφθηκαν από τα κόμματα του κεφαλαίου. Μία τροπολογία αφορούσε την πλήρη κατάργηση του θεσμικού πλαισίου που μετατρέπει το ρεύμα σε χρηματιστηριακό προϊόν και σε τζόγο των ομίλων. Απορρίφθηκε, επίσης, η τροπολογία που αφορά την κατάργηση της ρήτρας αναπροσαρμογής του χρηματιστηρίου ενέργειας, του ειδικού τέλους για τη μείωση εκπομπών αερίων ρύπων, του ΕΤΜΕΑΡ, του ΦΠΑ και των ειδικών φόρων κατανάλωσης στην προμήθεια του ηλεκτρικού ρεύματος. 
Δίνουμε καθημερινά τη μάχη για φθηνό ρεύμα για τον λαό -η συντρόφισσα Κτενά κατέθεσε τις προτάσεις, τις οποίες καταθέτουμε και στα Πρακτικά για τον ιστορικό του μέλλοντος-, για την κατάργηση των ελαστικών εργασιακών σχέσεων, για συλλογικές συμβάσεις με ουσιαστικές αυξήσεις, για την προστασία της υγείας και της ασφάλειας των εργαζομένων, για την κατάργηση των έμμεσων φόρων στα καύσιμα, στο ρεύμα και στα βασικά είδη κατανάλωσης.
(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 
Η απεργία στις 25 του Νοέμβρη πρέπει να γίνει υπόθεση όλων των εργαζομένων και των αυτοαπασχολουμένων της πόλης και της υπαίθρου, γιατί έχει και αυτές τις διεκδικήσεις μέσα. Δίνουμε τη μάχη για να χάσει το κεφάλαιο και να κερδίσει ο λαός, γιατί δεν υπάρχουν μαγικές λύσεις που να μπορούν να τους ωφελούν όλους σε μια κοινωνία με αντίθετα ταξικά συμφέροντα. 
Ο λαός πρέπει να εναντιωθεί στα έργα μετατροπής της Ελλάδας σε ενεργειακό κόμβο. Δεν έχει τίποτα να κερδίσει από τον κάθετο διάδρομο, την ηλεκτρική διασύνδεση Ελλάδας-Ισραήλ. Αντίθετα, τα επικίνδυνα παζάρια που γίνονται βυθίζουν τον λαό και τα κυριαρχικά δικαιώματα στους ενεργειακούς ανταγωνισμούς. Η Κυβέρνηση και η βολική Αντιπολίτευση, όλοι μαζί, είστε με τις θυσίες του λαού για να θωρακίζονται τα επιχειρηματικά σχέδια μιας χούφτας ομίλων και τα κέρδη τους.
Το ΚΚΕ καλεί τον λαό να μην κάνει καμιά θυσία για τους πολέμους και τα κέρδη τους. Καλεί τον λαό σε αγώνα για την ανατροπή του συστήματος εκμετάλλευσης, της φτώχειας και των πολέμων. Καλεί τον λαό να κάνει δική του υπόθεση τον αγώνα για την εξουσία της εργατικής τάξης και των συμμάχων της, για να σχεδιάσουν κεντρικά την οικονομία για την ικανοποίηση του συνόλου των αναγκών του λαού και στην ενέργεια. 
Ο Σοσιαλισμός μπορεί να διασφαλίσει την ενιαία διεύθυνση της παραγωγής, της μεταφοράς και της διανομής της ενέργειας, την ενιαία πανεθνική κατανομή μέσων παραγωγής και επιστημονικού τεχνικού δυναμικού με γνώμονα τη λαϊκή ευημερία. Ο ενεργειακός σχεδιασμός στον Σοσιαλισμό μπορεί να αξιοποιήσει το σύνολο των εγχώριων ενεργειακών πηγών, να εξαλείψει την ενεργειακή φτώχεια και την ανεργία, να μειώσει την ενεργειακή εξάρτηση της χώρας από τις εισαγωγές, να προστατεύσει την ασφάλεια των εργαζομένων, του περιβάλλοντος και την υγεία των κατοίκων και να αξιοποιηθούν με νέες τεχνολογίες τα εγχώρια αποθέματα λιγνίτη, ώστε να μπορούν να αξιοποιηθούν ξανά για την ηλεκτροπαραγωγή με σύγχρονες μονάδες υψηλής απόδοσης, όπως η «Πτολεμαΐδα 5». 
Για να προχωρήσει η κατασκευή νέων μεγάλων υδροηλεκτρικών έργων απαλλαγμένων από τα δεσμά του ΝΑΤΟ και της Ευρωπαϊκής Ένωσης, η εργατική τάξη θα συνάψει αμοιβαία επωφελείς διεθνείς συμφωνίες για την έρευνα και την αξιοποίηση των εγχώριων κοιτασμάτων υδρογονανθράκων. Θα δοθεί έμφαση στην εξοικονόμηση ενέργειας και στην αναβάθμιση της εγχώριας παραγωγής υποδομών για την αξιοποίηση των ΑΠΕ με κατάλληλη χωροθέτηση που θα προστατεύει τη γη υψηλής παραγωγικότητας και τα δάση. Σε αυτό το πλαίσιο θα μειωθεί δραστικά η αξιοποίηση του φυσικού αερίου για ηλεκτροπαραγωγή. 

Πάνω από όλα ο σοσιαλισμός θα κατοχυρώσει ότι τα καύσιμα, το ηλεκτρικό ρεύμα, το νερό, τα τρόφιμα, η υγεία και η ίδια η εργατική δύναμη δεν θα αποτελούν πλέον εμπορεύματα. Η μόνη διέξοδος για τον λαό είναι ο σοσιαλισμός, που σιδερένιο νόμο έχει την ικανοποίηση των σύγχρονων αναγκών και όχι τα κέντρα των καπιταλιστών. 
ΠΡΟΕΔΡΕΥΩΝ (Γεώργιος Λαμπρούλης): Πριν δώσουμε τον λόγο στον επόμενο ομιλητή, επιτρέψτε μου να κάνω μία ανακοίνωση. 
Ο Βουλευτής κ. Ανδρέας Παναγιωτόπουλος με την από 10 Νοεμβρίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα.
(Η προαναφερθείσα επιστολή καταχωρίζεται στα Πρακτικά και έχει ως εξής:





ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Βασίλειος Κοτίδης από την Ελληνική Λύση. 
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε.
Κύριε Υπουργέ, κυρία Υφυπουργέ, κυρίες και κύριοι συνάδελφοι, δεν υπάρχει αμφιβολία ότι το ηλεκτρικό ρεύμα είναι ένα κοινωνικό αγαθό και μία από τις βασικότερες ανάγκες για την επιβίωση των νοικοκυριών και των επιχειρήσεων.
Το αντικείμενο του νομοσχεδίου, που συζητάμε σήμερα, αφορά την καθημερινότητα της ελληνικής οικογένειας, αλλά και των επαγγελματιών της χώρας μας. Αφορά τη δυνατότητα του αγρότη και του κτηνοτρόφου να λειτουργήσουν τις μονάδες τους χωρίς να συσσωρεύσουν χρέη προς τους παρόχους ενέργειας λόγω του αυξημένου κόστους, όπως και δεν μπορούσατε να ρυθμίσετε τότε τους κτηνοτρόφους που είχατε κλειστά τα μαντριά τους για πολλούς μήνες λόγω της ευλογιάς. 
Οι υψηλές τιμές του ηλεκτρικού ρεύματος έχουν δημιουργήσει σοβαρά κοινωνικά ζητήματα για τα οποία η Κυβέρνηση αδιαφορεί. Τώρα τον χειμώνα όλο και περισσότερες οικογένειες δυσκολεύονται να καλύψουν το κόστος της θέρμανσής τους. Μας μιλάτε για την προστασία των καταναλωτών, ενώ την ίδια στιγμή οι λογαριασμοί που στέλνουν οι πάροχοι στους πολίτες διαρκώς μεγαλώνουν. Καλά όλα αυτά που μας λέτε για ενεργειακές μεταβάσεις και για σχεδιασμούς, όμως ο καταναλωτής κοιτάζει το πορτοφόλι του και το διαπιστώνει αυτό όταν αδειάζει καθημερινά και αυτή είναι η ουσία. 
Οι παρεμβάσεις που σχεδιάζετε με το νομοσχέδιο και αφορούν την αγορά ηλεκτρικής ενέργειας, θα πρέπει να έχουν ως τελικό αποδέκτη το όφελος του καταναλωτή. Αυτός έχει την ανάγκη της κρατικής προστασίας και όχι τα επιχειρηματικά συμφέροντα, ώστε να αποκομίζουν όλο και μεγαλύτερα κέρδη. Γιατί στο τέλος τον λογαριασμό του ρεύματος τον πληρώνει πάλι ο Έλληνας απλός πολίτης.
Το νομοσχέδιο υπόσχεται στον Έλληνα τη δυνατότητα να παράγει, να αποθηκεύει, να καταναλώνει, αλλά και να πουλάει ενέργεια. Τώρα αυτό το «αποθηκεύει» θα το συζητήσουμε και αργότερα, γιατί δεν αποθηκεύετε εσείς την ενέργεια της πράσινης ενέργειας, κύριε Υπουργέ;
Ερώτημα: Θα μπορέσει ο απλός καταναλωτής με την περιορισμένη οικονομική δυνατότητα που έχει και με τα πενιχρά μέσα που διαθέτει να οργανώσει όλο αυτό το σύστημα παραγωγής και διάθεσης ενέργειας ή μήπως όλα αυτά γίνονται προς όφελος μόνο όσων έχουν τη δυνατότητα να επενδύουν μεγάλα κεφάλαια σε φωτοβολταϊκά συστήματα; 
Η ανάπτυξη των δικτύων και των υποδομών παρουσιάζει ακόμα και σήμερα αδυναμίες, εφόσον κανένας σοβαρός σχεδιασμός δεν έχει υλοποιηθεί όλα τα προηγούμενα χρόνια. Η εφαρμογή των ευρωπαϊκών οδηγιών δεν αρκεί από μόνη της, ώστε να ρυθμίσει τα προβλήματα της αγοράς ενέργειας στην Ελλάδα, αν δεν ληφθούν υπόψη οι ιδιαιτερότητες και η οικονομική δυσκολία ενός μεγάλου μέρους των Ελλήνων πολιτών. 
Το νομοσχέδιο δεν δίνει τις εγγυήσεις ότι όλοι οι Έλληνες πολίτες θα έχουν ισότιμη πρόσβαση στις νέες δυνατότητες που ανοίγουν στην αγορά της ενέργειας. 
Για εμάς είναι πολύ σημαντικό το όφελος που θα προκύψει από την ενεργειακή μετάβαση να κατανεμηθεί και στην κοινωνία και όχι μόνο στους επιχειρηματίες της ενέργειας. Συνεπώς, απαιτούμε από την Κυβέρνηση να πάρει όλες εκείνες τις πρωτοβουλίες που θα εξασφαλίσουν στους Έλληνες φθηνό ρεύμα και ταυτόχρονα τη διαφάνεια στη διαχείριση του συστήματος. 
Όσον αφορά στα κέντρα δεδομένων και τον γενικότερο σχεδιασμό του δικτύου, διαπιστώνουμε για μια ακόμα φορά ότι δεν παρέχονται οι εγγυήσεις ότι το κόστος των έργων που θα προγραμματίζονται δεν θα επιβαρύνει και άλλο τους λογαριασμούς των καταναλωτών. Οι πολίτες δεν έχουν την πολυτέλεια για ακόμα μεγαλύτερες επιβαρύνσεις στις δαπάνες τους για το ρεύμα. Δεν θέλουμε να φτάσουμε στο σημείο να επιλέγουν μεταξύ του αν θα έχουν χρήματα να φάνε ή να πληρώσουν τους λογαριασμούς τους. Τα περιθώρια έχουν στενέψει και έχουν φέρει τους καταναλωτές, τις επιχειρήσεις και τους παραγωγούς στα όριά τους.
Οι προτεραιότητες που θέτει το νομοσχέδιο για την επέκταση των Ανανεώσιμων Πηγών Ενέργειας δεν αντιμετωπίζουν σοβαρά τα προβλήματα του δικτύου και το υψηλό κόστος του ρεύματος. Εδώ θέλω να σταθώ σε ένα ζήτημα που θεωρώ μεγάλης σημασίας για τη χώρα μας. Η κατάληψη των δασών και των καλλιεργήσιμων εκτάσεων με την επέκταση της τοποθέτησης των ανεμογεννητριών και των φωτοβολταϊκών συστημάτων χωρίς κανένα περιορισμό, καθώς επίσης και η διάνοιξη των δρόμων πρόσβασης στα βουνά προκαλούν σοβαρή αλλοίωση της αισθητικής και της μορφολογίας του εδάφους. 
Επιπλέον, όμως, δημιουργήθηκε κίνδυνος για την πανίδα των περιοχών αυτών, αλλά και για το περιβάλλον. Όταν οι παλιές και οι εκτός λειτουργίας ανεμογεννήτριες δεν θα απομακρυνθούν από τα σημεία τοποθέτησης και δεν θα ανακυκλωθούν σωστά. 
Αναφορικά με το θέμα της απολιγνιτοποίησης, μας βρίσκετε εντελώς αντίθετους στους σχεδιασμούς σας. Υποστηρίζουμε τον οικονομικό πατριωτισμό, δηλαδή την εκμετάλλευση των ελληνικών κοιτασμάτων υδρογονανθράκων. Ζητάμε η χώρα να διαθέτει ενεργειακή αυτάρκεια και να μην διαμορφώνονται οι τιμές του ρεύματος από το Χρηματιστήριο Ενέργειας και από τα καρτέλ των παρόχων. Στην Ελλάδα απορρίπτεται ένα μεγάλο μέρος της πράσινης ενέργειας λόγω των υποχρεωτικών περικοπών, εφόσον η παραγωγή ξεπερνά τη ζήτηση και τις αντοχές του δικτύου. Επειδή η χώρα μας, όμως, καθυστερεί ακόμα σε συστήματα αποθήκευσης, όπως είπαμε και πριν, δηλαδή σε μπαταρίες να αποθηκεύουν το ρεύμα, η χοντρική τιμή πέφτει και το πλεόνασμα εξάγεται φθηνά στις γειτονικές χώρες. Μετά αγοράζουμε από τη Βουλγαρία ακριβότερα το ρεύμα.
Συνεπώς, ο Έλληνας καταναλωτής δεν μπορεί να εκμεταλλευτεί αυτές τις χαμηλές τιμές. Προτείνουμε να δοθούν κίνητρα και φορολογικές ελαφρύνσεις στους πολίτες που θα επιλέξουν την ενεργειακή αναβάθμιση των ακινήτων τους. Κανένας δεν αμφισβητεί ότι η ενεργειακή μετάβαση και η ενίσχυση των υποδομών είναι χρήσιμες. Το ερώτημα είναι το εξής: Ποιο είναι το κόστος; Ποιος τελικά θα το πληρώσει και ποιος ωφελείται πραγματικά; Έχετε κάποιο συγκεκριμένο σχέδιο ή μήπως προσπαθείτε πάλι με αποσπασματικές ρυθμίσεις να εξυπηρετήσετε επιχειρηματικά σχέδια; 
Το όφελος θα πρέπει να αφορά πρώτα την εθνική οικονομία και τον καταναλωτή και έπειτα τον οποιονδήποτε άλλο. Δεν θα δεχτούμε προνόμια στην αγορά της ενέργειας. Η ενεργειακή πολιτική του κράτους δεν θα πρέπει να χάνεται σε πολύπλοκες ρυθμίσεις και να αφορά μόνο διευκολύνσεις σε μεγαλοεπενδυτές, αλλά και να εξυπηρετεί τις ανάγκες της κοινωνίας. 
Συνοψίζοντας, θα πω ότι το ηλεκτρικό ρεύμα δεν είναι πολυτέλεια. Είναι ένα αγαθό για όλους τόσο για τις μεγάλες πόλεις όσο και για τις πιο απομακρυσμένες περιοχές της χώρας μας. Το να διατηρούνται οι τιμές της ενέργειας σε λογικά επίπεδα είναι εθνικό χρέος της Κυβέρνησης, η οποία όμως μας έχει αποδείξει ότι αδιαφορεί για τις πραγματικές ανάγκες του απλού καταναλωτή, ο οποίος κοντά σε όλες τις υπόλοιπες αυξήσεις των τιμών των προϊόντων έχει να αντιμετωπίσει και τους υπέρογκους λογαριασμούς του ρεύματος. 
Επιτέλους, κύριοι της Κυβέρνησης, σκεφτείτε και νομοθετήστε για την εξυπηρέτηση των αναγκών της κοινωνίας και του Έλληνα πολίτη. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Σωκράτης Φάμελλος, ανεξάρτητος Βουλευτής και θα ακολουθήσει ο κ. Θεοφάνης Παπάς. 
Ορίστε, κύριε Φάμελλε, έχετε τον λόγο.
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε. 
Κυρίες και κύριοι Βουλευτές, κύριε Υπουργέ, κυρία Υφυπουργέ, ξεκινώ από την αρνητική εξέλιξη στο καλώδιο διασύνδεσης με την Κύπρο. Η Κυβέρνησή σας, κύριε Παπασταύρου, εγκλωβισμένη στα λάθη τριών ετών, όταν υποχωρήσατε σταματώντας τις έρευνες πριν από τρία χρόνια, κατόπιν παράνομης τουρκικής απαίτησης, σήμερα φαίνεται να αποδέχεται, αν δεν έχει μεθοδεύσει κιόλας, μία λύση που υποχωρεί και από το διεθνές δίκαιο και από τα κυριαρχικά μας δικαιώματα. 
Τα ολέθρια λάθη σας δημιουργούν ένα αρνητικό ντόμινο. Παρά τα δισεκατομμύρια που εισφέρουμε στις αμυντικές συνεργασίες με ΗΠΑ και με Γαλλία τελικά φαίνεται ότι και οι δύο χώρες αυτές δεν αναγνωρίζουν κυριαρχικά δικαιώματα και μας καλούν να τα βρούμε, λες και είναι διμερές θέμα. Σας εφιστώ την προσοχή. Αυτή είναι μια επικίνδυνη εξέλιξη και υποχρεούστε να τηρήσετε τις εθνικές γραμμές. 
Αλλά και στα θέματα της ενεργειακής πολιτικής που συζητάμε σήμερα, η Κυβέρνηση Μητσοτάκη ασκεί μια μονοδιάστατη στρατηγική. Ποια είναι αυτή; Να μετατρέψει την ενεργειακή αγορά σε ένα πεδίο εξυπηρέτησης συμφερόντων μεγάλων ομίλων, μια επιλογή η οποία αμφισβητεί τη βιωσιμότητα και των ελληνικών επιχειρήσεων, είτε μικρομεσαίων είτε βιομηχανικών, αλλά και των ελληνικών νοικοκυριών. Αυτά τα συμφέροντα υπηρετούν τυφλά και ο κ. Παπασταύρου και ο κ. Τσάφος, φυσικά με εντολές Μητσοτάκη. 
Ποιο είναι το αποτέλεσμα; Η Ελλάδα να είναι πρωταθλήτρια στην ενεργειακή ανασφάλεια νοικοκυριών και επιχειρήσεων. Η βιομηχανία επίσημα δηλώνει ότι η Ελλάδα έχει το μεγαλύτερο ενεργειακό κόστος παραγωγής. Το 18% των πολιτών δηλώνουν ότι δεν μπορούν να ζεστάνουν το σπίτι τους. Είναι διπλάσιο από τον ευρωπαϊκό μέσο όρο. 
Τα στοιχεία της Ευρωπαϊκής Τράπεζας Επενδύσεων -που πιστεύω, κύριε Παπασταύρου, δεν θα τα αμφισβητήσετε- είναι γροθιά στο στομάχι: Ένας στους τρεις Έλληνες αναγκάστηκε να δανειστεί ή καθυστερεί την πληρωμή του ρεύματος. Υπερδιπλάσιο ποσοστό από τον ευρωπαϊκό μέσο όρο. Το 78% των Ελλήνων είδε να μειώνεται η αγοραστική του δύναμη από τις αυξήσεις της ενέργειας με την πολιτική του κ. Παπασταύρου. Το 52% των Ελλήνων περιόρισε τις δαπάνες υγείας και τροφίμων. 
Ορίστε, κύριε Πρόεδρε, οι δύο πίνακες της Ευρωπαϊκής Τράπεζας Επενδύσεων. Αυτή είναι η πραγματικότητα, πίσω από τα ψέματα αυτής της διεφθαρμένης Κυβέρνησης.
(Στο σημείο αυτό ο Βουλευτής κ. Σωκράτης Φάμελλος, καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Την πρώτη μέρα ηγεσίας του κ. Μητσοτάκη επέλεξαν να δεσμεύσουν τη χώρα στο φυσικό αέριο. Και ποια είναι τα αποτελέσματα; Το πανάκριβο εισαγόμενο φυσικό αέριο χθες είχε 61% συμμετοχή στο ενεργειακό μείγμα και σήμερα είναι περίπου στο 53%. Ποιο είναι το αποτέλεσμα, κύριοι της Νέας Δημοκρατίας; Η χώρα μας να είναι ενεργειακά ανασφαλής και να μην έχει συντελεστές ενεργειακής ασφάλειας. 
Πόσο ψεύτικο, τελικά, είναι αυτό το «πράσινο» προσωπείο Μητσοτάκη, όταν αποδεικνύεται ότι ακόμα και στους στόχους μείωσης των εκπομπών διοξειδίου του άνθρακα με το κλείσιμο του 2026 θα είμαστε 40% πάνω από τον στόχο. Ωραία τα πάτε! Άριστη η απόδοσή σας! 
Και όλα αυτά για ποιο λόγο; Γιατί εξυπηρετούν το καρτέλ του αερίου -και ιδιαίτερα ο κ. Παπασταύρου- το καρτέλ του αμερικάνικου LNG. Αυτό υπηρετεί με όλες του τις επιλογές μέχρι σήμερα. Για τον λόγο αυτό καταδίκασαν και τη δυτική Μακεδονία σε μια άδικη βίαιη μετάβαση. Για τον ίδιο λόγο, δήλωσε επίσημα ο Πρωθυπουργός, ότι όλα αυτά γίνονται για να ικανοποιηθούν τα συμφέροντα γερμανικών εταιρειών στην «Bild». Για τον ίδιο ακριβώς λόγο προχώρησαν την ιδιωτικοποίηση της ΔΕΗ, όπου τώρα κεντρικό ρόλο παίζει το CVC fund. Σας θυμίζει κάτι όλο αυτό; Ιδιωτικοποίησαν τη ΔΕΗ, με μόνη προτεραιότητα να αυξηθούν τα μερίσματα των ιδιωτών μετόχων και τώρα δίνουν υπερκέρδη, όχι μόνο στη ΔΕΗ, αλλά σχεδόν αφορολόγητα στο CVC fund.
Αυτόν τον στόχο υπηρετεί ο κ. Παπασταύρου. Όμως, με αυτόν τον τρόπο στερούν την ανάγκη από τη χώρα μας να έχει έναν δημόσιο πυλώνα ρύθμισης της αγοράς ενέργειας με υποδομές όπως στην αποθήκευση. Γι’ αυτό και επέλεξαν να χαθεί πολύτιμος χρόνος από την αποθήκευση ενέργειας. Ώθησαν την ανάπτυξη των ΑΠΕ με την υπερθέρμανση, του άλλου «αρίστου», του κυρίου Χατζηδάκη, χωρίς χωροταξικό σχεδιασμό, χωρίς δίκτυα, χωρίς αποθήκευση. Και τώρα έχουν επιλέξει οι «άριστοι» -πού να είχαμε και δέκα Παπασταύρου δηλαδή- να πετάμε τρεις τεραβατόρες φθηνής πράσινης ενέργειας στα σκουπίδια με κόστος για τη χώρα 1 δισεκατομμύριο ευρώ. 
Αυτός είναι ο λογαριασμός του Παπασταύρου: Κόστος 1 δισεκατομμύριο. Ρεύμα πάνω από οχτακόσιες χιλιάδες νοικοκυριά. Στα σκουπίδια. 
Και τελικά ποιο είναι το αποτέλεσμα που το παραδέχτηκε και ο Αντιπρόεδρος του ΑΔΜΗΕ; Να οδηγούνται σε χρεοκοπία οι μικρομεσαίες ΑΠΕ για να τις αγοράζουν τα κοράκια -γιατί 40% του ρεύματος δεν πληρώνεται- και να βγάζουν λεφτά τα καρτέλ του αερίου. Να που γυρίζουμε πάλι στα ίδια. 
Ποιοι βγάζουν λεφτά λοιπόν, με Παπασταύρου; Τα καρτέλ του φυσικού αερίου. Αυτούς υπηρετεί και ο κ. Παπασταύρου και ο κ. Τσάφος. 
Εξάλλου, για ποιο λόγο η ΔΕΗ έκλεισε το πρώτο εξάμηνο του 2026 με EBITDA 1,2 δισεκατομμύρια ευρώ; Για να τα παίρνουν τα funds. Ποιος είναι ο λόγος να έχει αύξηση κερδών 20% από πέρυσι η ΔΕΗ, τα οποία λείπουν από την αγορά; Λείπουν από τις βιομηχανίες, οι οποίες φωνάζουν ότι δεν υπάρχει ανταγωνιστικότητα και βιωσιμότητα της ελληνικής βιομηχανίας 
Υπάρχει ένα απλό ερώτημα: Γιατί η Ελλάδα αρνείται να φορολογήσει εκτάκτως τα υπερκέρδη του καρτέλ; Αναφέρομαι στο 1,2 δισ. ευρώ της ΔΕΗ το πρώτο εξάμηνο και στα 2 δισ. ευρώ των δύο διυλιστηρίων. Για ποιο λόγο; Η απάντηση είναι πολύ πιο απλή από το ερώτημα. Διότι ο κ. Παπασταύρου υπηρετεί τα καρτέλ. Λέει ψεύτικα λόγια για τον ανταγωνισμό, ενώ το μόνο που κάνει είναι μια ολιγοπωλιακή αγορά για να καλοπερνάνε λίγοι. Πόσοι; Έξι με δέκα οικογένειες. 
Όμως, κυρίες και κύριοι Βουλευτές, η ενέργεια δεν είναι μέσο κερδοσκοπίας. Η ενέργεια είναι ταυτόχρονα ένα κοινωνικό αγαθό για να υπάρχει αξιοπρεπής ζωή, αλλά είναι και ένα αναπτυξιακό αγαθό για να υπάρχει βιωσιμότητα στην ελληνική οικονομία. Και τα δύο δεν τα εξασφαλίζει αυτή η Κυβέρνηση. Γι’ αυτό απαιτείται μια ισχυρή προοδευτική δημοκρατική πολιτεία, η οποία να εξασφαλίζει τον έλεγχο και τη ρύθμιση της αγοράς -σήμερα δεν υπάρχει δημόσιος έλεγχος και ρύθμιση της αγοράς- καθώς και ενεργειακή δημοκρατία με έλεγχο των υπερκερδών και τη βιωσιμότητα νοικοκυριών και επιχειρήσεων. Γι’ αυτό τον λόγο είχαμε προχωρήσει και στη μεγάλη μεταρρύθμιση -πρωτοπόρα τότε για την Ευρώπη- των ενεργειακών κοινοτήτων που αφαίρεσε τα δικαιώματά τους με νόμο αυτή η Κυβέρνηση μόλις εκλέχθηκε ο κ. Μητσοτάκης. 
Όμως, ας έλθω λίγο και στις διατάξεις αυτού του νομοσχεδίου πιο συγκεκριμένα. Έρχονται και πανηγυρίζουν -σας άκουσα, κύριε εισηγητή της Νέας Δημοκρατίας- για το Ταμείο Απανθρακοποίησης. Μα, πρέπει να ντρέπεται η Κυβέρνηση για το Ταμείο Απανθρακοποίησης. Είναι επίτευγμα το ότι έρχεστε επτά χρόνια μετά να ενεργοποιήσετε κάτι, το οποίο είχε κατοχυρώσει η κυβέρνηση του ΣΥΡΙΖΑ με συμμετοχή δική μου προσωπική στο Συμβούλιο Υπουργών όταν συζητήθηκε η αντίστοιχη Οδηγία. Τότε εξασφαλίστηκε το δικαίωμα της χώρας στα είκοσι πέντε εκατομμύρια δικαιώματα εκπομπών. Εγώ ήμουν παρών στο Συμβούλιο Υπουργών. 
Και τι κάνετε εσείς τα τελευταία επτά χρόνια; Να σας πω τι κάνετε; Τίποτα. Κύριοι Υπουργοί, καταθέτω -και αν μπορείτε αμφισβητήστε το- την από τις 26 Οκτωβρίου του 2020 ερώτηση δική μου και Βουλευτών του ΣΥΡΙΖΑ που σας θυμίζουμε ότι δεν είχατε κάνει κάτι και η χώρα θα έχανε το δικαίωμα τον Δεκέμβρη του 2020 αν δεν ενεργοποιείτο τότε το Ταμείο. 
(Στο σημείο αυτό ο Βουλευτής κ. Σωκράτης Φάμελλος, καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Στη συνέχεια, επειδή δεν είχατε κάνει σχεδιασμό -τον οποίο φέρνετε να συζητήσουμε σήμερα και πανηγυρίζετε- σας καταθέτω άλλη ερώτηση, την από 16 Απριλίου 2021, γιατί δεν υπήρχαν προτεραιότητες και έργα που θα έμπαιναν στο Ταμείο Απανθρακοποίησης. 
(Στο σημείο αυτό ο Βουλευτής κ. Σωκράτης Φάμελλος, καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Αυτή είναι η «αριστεία» Μητσοτάκη. Χαμένα πέντε χρόνια τελικά, ως αποτέλεσμα, από τα νησιά μας, κύριε εισηγητή της Νέας Δημοκρατίας. Την ανεπάρκειά σας πληρώνουμε στην ενεργειακή απεξάρτηση. 
Και να πάμε και σε άλλα. Διαφημίζετε τη μείωση των ΥΚΩ. Μα η μείωση των ΥΚΩ ήταν υποχρέωσή σας, γιατί ολοκληρώθηκαν οι διασυνδέσεις με τα νησιά και έπρεπε να έχουν μειωθεί οι ΥΚΩ, τις οποίες δεν μειώσατε τότε για να κρατήσετε λίγους μήνες να πληρώνουν οι πολίτες, γιατί από τα λεφτά των ΥΚΩ δόθηκαν λεφτά σε επιδοτήσεις. Ναι ή όχι; Γι’ αυτό το κάνατε. 
Μήπως για τα data centers φέρνετε κάποια σοβαρή μεταρρύθμιση να συζητήσουμε σοβαρά; Το έβαλε και η ελληνική βιομηχανία. Για ποιο λόγο δεν ζητάτε να αναληφθούν και οι επενδύσεις αποθήκευσης και δικτύων, ώστε να είναι πραγματικά πράσινη ενέργεια; Διότι την ώρα αιχμής δικτύου οι εταιρείες αυτές θα τραβάνε από το δίκτυο μη πράσινη ενέργεια, ενώ εμείς θέλουμε να είναι πραγματικά πράσινες επενδύσεις. Δεν υπάρχει αυτό στο νομοσχέδιο. Άρα, λέτε κάτι για τα μάτια του κόσμου, αλλά δεν εφαρμόζεται στην πράξη. 
Το ερώτημα είναι θα πληρώσουν οι επενδυτές των data centers όλο το πρασίνισμα, δηλαδή πράσινη ενέργεια, δίκτυα και αποθήκευση για να είναι και σύγχρονη η χώρα μας; 
Άλλη απόδειξη ανεπάρκειας: Θερμαϊκός κόλπος. Νομοθετήθηκε επί ΣΥΡΙΖΑ, με δική μου εισήγηση, να είναι στον φορέα προστασίας του 2018. Τον αφαιρέσατε -και το λέω για τους Βουλευτές της Νέας Δημοκρατίας- το 2020 και τώρα έξι χρόνια μετά βάζετε μια ρύθμιση, η οποία δεν είναι ολοκληρωμένη. Για τα μάτια του κόσμου μπαίνει ο Θερμαϊκός στον ΟΦΥΠΕΚΑ. Τα ίδια στην Πολεοδομία, τα ίδια παντού. Ψιλά γράμματα θα μου πείτε για μια διεφθαρμένη επικίνδυνη Κυβέρνηση που πρέπει να φύγει. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης):  Τον λόγο έχει ο κ. Θεοφάνης Παπάς από τη Νέα Δημοκρατία και θα ακολουθήσει ο κ. Πολάκης. 
ΘΕΟΦΑΝΗΣ (ΦΑΝΗΣ) ΠΑΠΑΣ: Ευχαριστώ, κύριε Πρόεδρε. 
Αξιότιμε κύριε Υπουργέ, κυρία Υφυπουργέ, αγαπητές και αγαπητοί συνάδελφοι, ο τομέας ενέργειας σχετίζεται άμεσα με την παραγωγική ανάπτυξη της χώρας μας και την εθνική μας ανταγωνιστικότητα. Ταυτόχρονα, όμως, για τους πολίτες αποτελεί βασική προτεραιότητα ποιότητας ζωής, αλλά και κοινωνικής δικαιοσύνης, γιατί η ενέργεια έχει μια πολυεπίπεδη διάσταση. Είναι ο λογαριασμός που πληρώνει κάθε μήνα μία οικογένεια. Είναι το κόστος που πρέπει να αντιμετωπίσει και να διαχειριστεί ο αγρότης. Είναι η δυνατότητα της μικρομεσαίας επιχείρησης να παραμείνει ανταγωνιστική και είναι ταυτόχρονα, η δυνατότητα της πατρίδας μας να προσελκύει νέες επενδύσεις, να δημιουργεί νέες θέσεις εργασίας και να πρωταγωνιστεί στη νέα ενεργειακή εποχή. 
Αυτή ακριβώς είναι η ουσία της νομοθετικής πρωτοβουλίας του Υπουργείου Περιβάλλοντος και Ενέργειας που σήμερα συζητούμε: Η μετάβαση της χώρας και των πολιτών σε μια αγορά ενέργειας που προσφέρει σταθερότητα, προστασία και πραγματικές αναπτυξιακές ευκαιρίες. 
Και θέλω να συγχαρώ την πολιτική ηγεσία του Υπουργείου για αυτή τη μεθοδική και ουσιαστική προσπάθεια. 

Κυρίες και κύριοι συνάδελφοι, η ενεργειακή κρίση των τελευταίων ετών μάς διδάσκει κάτι πολύ σημαντικό. Δεν αρκεί μια χώρα να παράγει μόνο περισσότερη ενέργεια. Πρέπει να εξασφαλίζει ότι τα οφέλη αυτής της παραγωγής φτάνουν στον πολίτη. Με το παρόν νομοσχέδιο, λοιπόν, ενσωματώνουμε με την Ευρωπαϊκή Οδηγία 1711 του 2024 και ενισχύουμε την προστασία των καταναλωτών. Οι πάροχοι υποχρεώνονται να προσφέρουν συμβάσεις σταθερής τιμής, διάρκειας τουλάχιστον ενός έτους, χωρίς μονομερείς αλλαγές, προστατεύεται ο καταναλωτής από τη διακοπή ηλεκτροδότησης όσο βρίσκεται σε εξέλιξη η διαδικασία επίλυσης διαφοράς και μειώνεται κατά 50% η μοναδιαία χρέωση υπηρεσιών κοινής ωφέλειας στην πρώτη κλίμακα οικιακής κατανάλωσης. Αυτές δεν είναι θεωρητικές μεταρρυθμίσεις, είναι παρεμβάσεις με πραγματικό κοινωνικό αποτύπωμα. 
Θέλω, όμως, να σταθώ ιδιαίτερα σε τέσσερα επιμέρους ζητήματα του νομοσχεδίου που έχουν μεγάλη σημασία για την Κεντρική Μακεδονία και ειδικότερα για τη Θεσσαλονίκη. 
Πρώτον, η προστασία του Θερμαϊκού Κόλπου. Με τη συγκεκριμένη νομοθετική πρωτοβουλία ο θαλάσσιος χώρος του Θερμαϊκού, που βρίσκεται ανάμεσα σε προστατευόμενες περιοχές Natura, εντάσσεται στην αρμοδιότητα του Οργανισμού Φυσικού Περιβάλλοντος και Κλιματικής Αλλαγής. Πρόκειται για μια ιδιαίτερα σημαντική παρέμβαση, γιατί ο Θερμαϊκός δεν είναι απλώς η θάλασσα της Θεσσαλονίκης. Είναι ένας ζωντανός, παραγωγικός, περιβαλλοντικός και οικονομικός πνεύμονας ολόκληρης της Κεντρικής Μακεδονίας. Είναι οι εκβολές του Αξιού, του Λουδία και του Γαλλικού. Είναι η λιμνοθάλασσα της Επανομής. Είναι οι παράκτιες περιοχές του Δήμου Δέλτα, του Δήμου Πυλαίας-Χορτιάτη, του Δήμου Θέρμης και του Δήμου Θερμαϊκού. Είναι οι αλιείς της Μηχανιώνας. Είναι οι μυδοκαλλιεργητές της Χαλάστρας, οι επαγγελματίες του τουρισμού της Περαίας, των Νέων Επιβατών, της Αγίας Τριάδας και εκατοντάδες ακόμα οικογένειες που εξαρτάται το εισόδημά τους από τη θάλασσα. 
Για χρόνια αντιμετωπίζαμε αποσπασματικά, ως πολιτεία, τα προβλήματα ρύπανσης, θαλάσσιων απορριμμάτων και περιβαλλοντικής υποβάθμισης. Σήμερα δημιουργούμε τη θεσμική δυνατότητα για ενιαία διαχείριση αυτού του πολύτιμου οικοσυστήματος. Εδώ θέλω να επισημάνω ότι δεν αρκεί να ορίσουμε ποιος έχει την αρμοδιότητα. Πρέπει, Υπουργέ μου, να εξασφαλίσουμε και τα μέσα για να ασκείται αυτή αποτελεσματικά. Χρειαζόμαστε συστηματική παρακολούθηση της ποιότητας των υδάτων, έγκαιρη αντιμετώπιση της ρύπανσης και ουσιαστική συνεργασία με τους δήμους, την Περιφέρεια και τους παραγωγικούς φορείς. 
Δεύτερο σημαντικό ζήτημα στο οποίο θα ήθελα να σταθώ είναι τα φωτοβολταϊκά των αγροτών. Στο νομοσχέδιο περιλαμβάνεται μια ρύθμιση που μπορεί να φαίνεται τεχνική, αλλά έχει μια μεγάλη πρακτική σημασία. Δίνεται εκ νέου η δυνατότητα στους επαγγελματίες αγρότες που παράγουν ηλεκτρική ενέργεια να υποβάλλουν την προβλεπόμενη υπεύθυνη δήλωση για το έτος 2025 στον διαχειριστή ΑΠΕ, ώστε να διατηρήσουν το δικαίωμα της αυξημένης τιμής αποζημίωσης. Είναι μια δίκαιη και αναγκαία παρέμβαση. 
Στην ύπαιθρο της Θεσσαλονίκης για παράδειγμα, από τη Χαλκηδόνα και το Δήμο Δέλτα, μέχρι τον Λαγκαδά και τον Δήμο Βόλβης, υπάρχουν αγρότες που επένδυσαν δικά τους χρήματα, πολλές φορές με τραπεζικό δανεισμό, σε φωτοβολταϊκές εγκαταστάσεις. Δεν μπορούμε να επιτρέπουμε μία διοικητική παράλειψη ή μία χαμένη προθεσμία να ακυρώνει μία σοβαρή παραγωγική επένδυση. Ο αγρότης χρειάζεται ασφάλεια δικαίου, σταθερούς κανόνες και μία πολιτεία που αναγνωρίζει την προσπάθειά του. 
Θέλω, επίσης, να θέσω κι ένα ευρύτερο ζήτημα. Η αγροτική παραγωγή έχει ανάγκη από φθηνότερη ενέργεια. Τα αντλιοστάσια, οι γεωτρήσεις και οι κτηνοτροφικές μονάδες, ακόμα και οι μεταποιητικές επιχειρήσεις επιβαρύνονται σημαντικά από το ενεργειακό κόστος. Γι’ αυτό θεωρώ αναγκαίο να εξετάσουμε περαιτέρω διευκολύνσεις για τα αγροτικά φωτοβολταϊκά, την αυτοκατανάλωση και τη σύνδεση ώριμων έργων με το δίκτυο. Δεν μπορεί η ενεργειακή μετάβαση της χώρας να προχωρά χωρίς τον πρωτογενή τομέα. Ο αγρότης πρέπει να είναι πρωταγωνιστής και όχι θεατής αυτής της μετάβασης. 
Τρίτο ζήτημα στο οποίο θέλω να σταθώ είναι τα κέντρα δεδομένων, τα γνωστά data centers. Εδώ μιλάμε για μια μεγάλη αναπτυξιακή ευκαιρία. Η τεχνητή νοημοσύνη, οι ψηφιακές υπηρεσίες και οι νέες τεχνολογίες δημιουργούν αυξανόμενες ανάγκες για υποδομές αποθήκευσης και επεξεργασίας δεδομένων. Η Ελλάδα έχει τη δυνατότητα να αποκτήσει ισχυρή θέση σε αυτή τη νέα αγορά και η Θεσσαλονίκη με τα πανεπιστήμια, το ανθρώπινο δυναμικό, τη γεωγραφική της θέση και τις μεταφορικές υποδομές της, μπορεί όντως να διαδραματίσει ένα σημαντικό ρόλο. 
Το νομοσχέδιο θέτει συγκεκριμένους κανόνες. Οι επενδυτές αναλαμβάνουν το κόστος σύνδεσης της εγκατάστασής τους. Προβλέπεται, όπως προηγουμένως ακούστηκε, αλλά λάθος ακούστηκε, ότι πρέπει να έχουν την κάλυψη τουλάχιστον του 60% της ετήσιας ενεργειακής κατανάλωσης των νέων data centers από ανανεώσιμες πηγές ενέργειας και θεσπίζονται εγγυήσεις και κριτήρια επενδυτικής ωριμότητας ώστε να μη δεσμεύεται πολύτιμος ηλεκτρικός χώρος από σχέδια χωρίς πραγματική δυνατότητα υλοποίησης. Αυτό είναι μια υπεύθυνη αναπτυξιακή πολιτική. Θέλουμε τις μεγάλες επενδύσεις, αλλά με κανόνες. Θέλουμε την ψηφιακή ανάπτυξη, αλλά χωρίς να μεταφέρεται το κόστος στους καταναλωτές και κυρίως, θέλουμε επενδύσεις που δημιουργούν πραγματική προστιθέμενη αξία και ποιοτικές θέσεις εργασίας. 
Τέταρτο ζήτημα στο οποίο, τέλος, θέλω να αναφερθώ, είναι η αξιοποίηση των ενεργειακών δικτύων και δυνατοτήτων από την Αυτοδιοίκηση. Είναι ιδιαίτερα σημαντική η γενικότερη πρόβλεψη για ψηφιακή ενημέρωση των ενδιαφερομένων, η διαφάνεια στο διαθέσιμο ηλεκτρικό χώρο και οι ευέλικτες συνδέσεις που προβλέπει το νομοσχέδιο. Το ίδιο ισχύει και για τις διευκολύνσεις προς τους δήμους και τις περιφέρειες για την ανάπτυξη των έργων ΑΠΕ. Γιατί ένας δήμος που μειώνει το ενεργειακό του κόστος μπορεί να διαθέτει περισσότερους πόρους για κοινωνικές υπηρεσίες, σχολεία και υποδομές. 
Κυρίες και κύριοι συνάδελφοι, η Κυβέρνηση της Νέας Δημοκρατίας αποδεικνύει με την παρούσα νομοθετική πρωτοβουλία ότι η ενεργειακή μετάβαση μπορεί και πρέπει να συνδυάζει την περιβαλλοντική προστασία με την οικονομική ανάπτυξη, την προστασία του καταναλωτή ενέργειας και την κοινωνική συνοχή. Διότι δεν αντιμετωπίζουμε την ενεργειακή μετάβαση ως μία αφηρημένη ευρωπαϊκή υποχρέωση. Την αντιμετωπίζουμε ως ευκαιρία να κάνουμε την Ελλάδα πιο ισχυρή, πιο παραγωγική και πιο ανταγωνιστική. Προς αυτή την κατεύθυνση θα συνεχίζουμε να βαδίζουμε σταθερά ως πρωταγωνίστρια χώρα στη νέα ενεργειακή εποχή που ανοίγεται μπροστά μας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι τρεις μαθήτριες και μαθητές και δύο  συνοδοί εκπαιδευτικοί από το Γυμνάσιο Κουτσοποδίου Αργολίδας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο Πρόεδρος του ΠΑΣΟΚ, ο κ. Νικόλαος Ανδρουλάκης. 
ΠΑΥΛΟΣ ΠΟΛΑΚΗΣ: Με είχατε ανακοινώσει, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Ναι, αυτό είναι αλήθεια, αλλά όταν εισέρχεται στην αίθουσα Πρόεδρος, δίνουμε προτεραιότητα στον Πρόεδρο. Εξάλλου, σύντεκνοι είστε. Μπορούσατε να τα βρείτε εσείς.
Κύριε Πρόεδρε, έχετε τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ευχαριστώ, κύριε Πρόεδρε.
Κυρίες και κύριοι Βουλευτές, είμαι υποχρεωμένος σήμερα να αναφερθώ στις πολύ σοβαρές πρόσφατες εξελίξεις αναφορικά με το καλώδιο ηλεκτρικής διασύνδεσης Ελλάδας-Κύπρου. Είναι ένα έργο κοινού ευρωπαϊκού ενδιαφέροντος, με ιδιαίτερη γεωπολιτική σημασία για τη χώρα μας, για την ενεργειακή μας ασφάλεια,  ένα έργο που έχει κρίσιμο ρόλο και για την Ευρωπαϊκή Ένωση, το οποίο σχεδιάστηκε το 2011 από την τότε κυβέρνηση του ΠΑΣΟΚ με πρωθυπουργό τον Γιώργο Παπανδρέου.
 Όταν η Κυβέρνηση της Νέας Δημοκρατίας αποφάσισε ότι πρέπει να προχωρήσει στο έργο αυτό, βάλαμε κάποια θέματα και αποδείχτηκε διαχρονικά ότι επιβεβαιωθήκαμε. Ξεκινήσατε χωρίς σχέδιο και χωρίς εξασφαλισμένες εγγυήσεις υλοποίησης. Αυτό φάνηκε με τον πιο εμβληματικό τρόπο το 2024, όταν με δεδομένη τη Διακήρυξη των Αθηναίων, που συνεχώς μας προπαγανδίζατε για τη μεγάλη επιτυχία με τα «ήρεμα νερά», η Τουρκία έβγαλε τα πλοία ανοικτά της Κάσου, με αποτέλεσμα να βάλετε εσείς το έργο στον πάγο. 
Φτάνω, λοιπόν, στο σήμερα και στις πρόσφατες εξελίξεις και σας καλώ, κύριε Υπουργέ, να ενημερώσετε υπεύθυνα τον ελληνικό λαό, γιατί εμείς πιστεύουμε ότι αυτό το έργο αφορά αποκλειστικά την Ελλάδα. Δεν χρειάζεται καμία ενημέρωση της Τουρκίας, καμία ενημέρωση. 
Θέλουμε, λοιπόν, να μας απαντήσετε, κύριε Παπασταύρου, γιατί επελέγη η ενημέρωση της Τουρκίας -και μάλιστα με ρηματική διακοίνωση- από ένα τρίτο κράτος-μέλος της Ευρωπαϊκής Ένωσης, τη Γαλλία. Θέλουμε μία απάντηση.
Θέλω να σας θυμίσω ότι στις 26 Οκτωβρίου -πρόσφατα δηλαδή- ο Κυβερνητικός Εκπρόσωπος είπε -και καταθέτω στα Πρακτικά τις δηλώσεις του- ότι τυχόν ενημέρωση θα γινόταν μόνον από τις αναδόχους εταιρείες. Είναι έτσι ή δεν είναι; Τι άλλαξε από τις 26 Οκτωβρίου μέχρι προχθές; Γιατί αναβαθμίστηκε διπλωματικά με ρηματική διακοίνωση; Γνωρίζατε εκ των προτέρων; Γνώριζε η ελληνική Κυβέρνηση ότι θα γινόταν τέτοια διπλωματική κίνηση από την πλευρά της Γαλλίας; Είχατε εγκρίνει το περιεχόμενό της; Έγινε στο όνομά μας και για λογαριασμό μας; Οφείλετε να τοποθετηθείτε και όχι η Κυβέρνηση να αντιπολιτεύεται την Αντιπολίτευση. 
(Στο σημείο αυτό ο Πρόεδρος του ΠΑΣΟΚ-Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ούτε μπορώ να κάνω ανεκτό το να ακούμε τις τελευταίες ώρες δηλώσεις, φαιδρές δηλώσεις, επικίνδυνες για τα εθνικά μας συμφέροντα, ότι όλα έγιναν -λέει- για την ασφάλεια της ναυσιπλοΐας με το ηπιότερο μέσο. Δήλωση του Κυβερνητικού Εκπροσώπου κ. Μαρινάκη. Τότε η δική μας Νavtex τι ήταν, αν όλα αυτά έγιναν για την ασφάλεια της ναυσιπλοΐας; 
Μετά ήλθε η κ. Μπακογιάννη, πρώην Υπουργός Εξωτερικών, να μας πει ότι ήταν μια προφορική ενημέρωση. Προφορική ενημέρωση, κύριε Παπασταύρου; Η γραπτή και επίσημη επικοινωνία, όπως είναι η ρηματική διακοίνωση, είναι προφορική ενημέρωση από κράτος σε κράτος; Πρώην Υπουργός Εξωτερικών το είπε.
Και το ακόμη χειρότερο απ’ αυτούς που σήμερα διαχειρίζονται τις τύχες της εξωτερικής μας πολιτικής: Ο Υφυπουργός Εξωτερικών κ. Χάρης Θεοχάρης εξίσωσε τη ρηματική διακοίνωση με το χαρτάκι της ΔΕΗ, όταν έχουμε διακοπή στο ρεύμα. Έτερος Υφυπουργός Εξωτερικών, ο Τάσος Χατζηβασιλείου, είπε ότι η ρηματική διακοίνωση είναι όπως η ειδοποίηση της ΕΥΔΑΠ, όταν σκάβουν κάτω από το σπίτι σου. Κάτω από το σπίτι σου; Κάτω από το σπίτι της Τουρκίας σκάψαμε, κύριε Παπασταύρου; Αυτές οι δηλώσεις από τους δύο Υφυπουργούς του Υπουργείου Εξωτερικών είναι φαιδρές και επικίνδυνες και πρέπει να απολογηθείτε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Συμφωνείτε; Τι εννοούν σε μια τόσο κρίσιμη καμπή για ένα κορυφαίο ζήτημα που αφορά τα κυριαρχικά δικαιώματα της χώρας μας; 
Γι’ αυτό επιμένω. Θέλουμε να μάθουμε τι ακριβώς έχει συμβεί, τι χειρισμό επιλέξατε να κάνετε και εν τέλει ποιο είναι το περιεχόμενο της ρηματικής διακοίνωσης της Γαλλίας. Θέλουμε να μάθουμε το περιεχόμενο, γιατί ο κάθε πολίτης καταλαβαίνει ότι αυτό που ήθελε η Τουρκία στην Κάσο το ‘24 από την Ελλάδα βάλατε να το κάνει η Γαλλία εκ μέρους μας το 2026. 
Θέλουμε, λοιπόν, καθαρές απαντήσεις, διότι η εξωτερική πολιτική χρειάζεται να συζητάμε με ειλικρίνεια για να βρίσκουμε πάντα κοινό τόπο προς όφελος του εθνικού συμφέροντος και όχι παιχνίδια επικοινωνιακού χαρακτήρα που μπορεί να τα βρούμε μπροστά μας στο μέλλον. 
Η δική μας άποψη είναι σαφής. Το έργο πρέπει να ολοκληρωθεί, αλλά με απόλυτο σεβασμό στους κανόνες και τις διαδικασίες που προβλέπουν το ευρωπαϊκό κεκτημένο και το διεθνές δίκαιο της θάλασσας. Αυτή είναι η μόνη στρατηγική που υπερασπίζεται τα συμφέροντα της χώρας, τα συμφέροντα του ελληνισμού και τα συμφέροντα της ίδιας της Ευρωπαϊκής Ένωσης, γι’ αυτό περιμένω σήμερα καθαρές απαντήσεις στα ερωτήματα που έθεσα. 
Αγαπητοί συνάδελφοι, έρχομαι τώρα στο θέμα του νομοσχεδίου. Η ελληνική κοινωνία τα τελευταία χρόνια ζει πολλές κρίσεις, κρίση ακρίβειας, στεγαστική κρίση, ενεργειακή κρίση, κρίση στο ιδιωτικό χρέος και το «μάρμαρο» πάντα το πληρώνει ο πολίτης. Όλες αυτές οι κρίσεις έχουν ως κοινό παρονομαστή το πάρτι των καρτέλ, στο οποίο πολλές φορές έχω πει ότι είστε τροχονόμοι. 
Ειδικά στον τομέα της ενέργειας η πολιτική σας απέτυχε και αυτό φαίνεται στα στοιχεία. Σύμφωνα με την Eurostat, το 2025 η Ελλάδα κατέγραψε την υψηλότερη ενεργειακή φτώχεια στην Ευρωπαϊκή Ένωση, την υψηλότερη, με ποσοστό υπερδιπλάσιο του ευρωπαϊκού μέσου όρου και η Κυβέρνηση μάς έλεγε ότι η «πράσινη» μετάβαση και ο τρόπος που την έχει οργανώσει θα φέρει και «πράσινη» ενέργεια και φθηνότερη ενέργεια. 
Δεν βλέπουμε φθηνότερη ενέργεια. Βλέπουμε να διασφαλίζετε τα οφέλη για τους ολιγάρχες, αλλά για τους πολίτες διασφαλίζετε μόνο το κόστος. Αυτό είναι η «πράσινη» μετάβαση, όπως τη σχεδιάζετε και την υλοποιείτε. Ναρκοθετήσατε το ενεργειακό μέλλον της χώρας προς όφελος λίγων ισχυρών παικτών, γιατί νέμονται τον ενεργειακό χώρο, διότι αντί κατά προτεραιότητα οι Ανανεώσιμες Πηγές να γίνουν όπλο του παραγωγού, του νοικοκυριού, του δήμου, του συνεταιρισμού, όλους αυτούς τους θέσατε υπό ομηρία ισχυρών συμφερόντων.
Χάσατε και την ευκαιρία, την τεράστια ευκαιρία του Ταμείου Ανάκαμψης. Η χώρα έμεινε πολύ πίσω σε υποδομές που αφορούν τα δίκτυα και την αποθήκευση. Το αποτέλεσμα; Να πηγαίνει χαμένη η ενέργεια που παράγουν οι ΑΠΕ, γιατί πολύ απλά δεν μπορούμε να την αποθηκεύσουμε. 
Την ίδια ώρα που εμείς δεν μπορούμε να την αποθηκεύσουμε, την εξάγουμε στη Βουλγαρία σε φθηνή τιμή, φθηνό ρεύμα, όπου οι ΑΠΕ περισσεύουν και τελικά αυτοί μπορούν να αποθηκεύσουν, διότι έχουν μπαταρίες, άρα χαμηλότερο κόστος ενέργειας. 
Θέλετε και εδώ τα στοιχεία; Αυτό είναι το κόστος στην τσέπη του ελληνικού λαού. Το πρώτο εξάμηνο του ‘26 ο ευρωπαϊκός μέσος όρος τιμών μειώθηκε κατά 1,4%. Την ίδια περίοδο, σε σύγκριση με το αντίστοιχο εξάμηνο του ’25, στην Ελλάδα αυξήθηκε κατά 2,7%, δηλαδή από ‘25 σε ‘26 έπεσε στην Ευρώπη κατά 1,4% και σ’ εμάς αυξήθηκε κατά 2,7%. Τι έχετε να πείτε;  
Αλλά και ο συνολικός απολογισμός: Από το ’19 μέχρι σήμερα ο ευρωπαϊκός μέσος όρος, στο κόστος που πλήρωσε τιμολόγιο ο πολίτης, αυξήθηκε στην Ευρώπη κατά 31%, στην Ελλάδα κατά 54%. Σας φαίνεται μικρή η διαφορά τού 23%, κύριε Παπασταύρου; Τότε η Ελλάδα ήταν στη δέκατη έκτη θέση της κατάταξης. Σήμερα βρίσκεται στη δέκατη θέση των ακριβότερων χωρών. 
Αυτές είναι οι επιδόσεις σας, άρα αφήστε τα επικοινωνιακά παιχνίδια και τα στοιχεία a la carte. Οι ευθύνες σας είναι συντριπτικές και τις πληρώνει καθημερινά από την τσέπη του ο ελληνικός λαός. 
Θυμάστε, λοιπόν, τι λέγατε τον Ιανουάριο του ’24, όταν επιβάλατε το σύστημα των χρωματιστών τιμολογίων; Ο κ. Σκυλακάκης δήλωνε με περηφάνια ότι το «πράσινο» τιμολόγιο δημιουργήθηκε για να μπορεί ο πολίτης, χωρίς να ψάχνει, να βλέπει ποιος είναι ο φθηνότερος και να πηγαίνει εκεί και μετά αυτομάτως μεταφέρατε εκατομμύρια καταναλωτές σ’ αυτό το καθεστώς. 
Στη συνέχεια, όμως, που τα χρωματιστά τιμολόγια άρχισαν να ξεθωριάζουν, να ξεβάφουν, πρόωρα μάλιστα, αλλάξατε το τροπάριο. Δήλωνε ο Υπουργός Ενεργείας «Η αγορά ενέργειας αλλάζει. Η στροφή στα σταθερά τιμολόγια ρεύματος αποτελεί πλέον μια ορθολογική επιλογή για όσους επιζητούν ασφάλεια από τις διεθνείς αναταράξεις». Τέτοια συνέπεια, τέτοια σταθερότητα, τόσο μεγάλη επιτυχία στην ενεργειακή σας πολιτική.
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Ποιο είναι το αποτέλεσμα σήμερα; Τον Νοέμβρη του 2026 οι χρεώσεις στα πράσινα τιμολόγια να είναι έως και τριπλάσιες από εκείνες των μπλε σταθερών τιμολογίων. Οι χρεώσεις για τα υψηλότερα επίπεδα κατανάλωσης φθάνουν στα πράσινα έως και 40 λεπτά ανά κιλοβατώρα, ενώ στην αγορά υπάρχουν μπλε τιμολόγια κοντά στα 13 λεπτά, 40 με 13. Και το πιο αποκαλυπτικό; Πάνω από τους μισούς οικιακούς μετρητές παραμένουν στα πράσινα τιμολόγια, ενώ μόλις το 31% βρίσκεται στα σταθερά. Και τώρα βέβαια, αφού η Κυβέρνηση τα έκανε μαντάρα, διαφημίζει το μπλε ως καταφύγιο προστασίας. Αυτή είναι η ενεργειακή σας πολιτική. Καμία αξιοπιστία. 
Και η ΔΕΗ αντί να έχει παρεμβατικό ρόλο σε αυτή την κερδοσκοπία, συγκρατώντας τις τιμές, έχει γίνει πρωτοπόρος της κερδοσκοπίας και βέβαια, την ακολουθούν και οι υπόλοιποι ενεργειακοί παίκτες.
Εδώ λοιπόν τα πράγματα είναι απλά. Στα κέρδη μέσω των φόρων είστε μέτοχοι, στην ακρίβεια θεατές και πάλι το κόστος το πληρώνει ο ελληνικός λαός. Την ίδια ώρα που οι ανανεώσιμες πηγές ενέργειας αυξάνουν τη συμμετοχή τους στο ενεργειακό μείγμα, οι πολίτες αναρωτιόνται ποιο είναι το δικό τους όφελος στο τιμολόγιο, γιατί η ενεργειακή μετάβαση μεταφράζεται σε υψηλές αποδόσεις για τους μετόχους και όχι για προσιτό ρεύμα για την κοινωνία. Ποιος, λοιπόν, καρπώνεται το όφελος από τη φθηνότερη παραγωγή ενέργειας; Αυτά είναι τα ερωτήματα για τον πολίτη που πολλές φορές δαιμονοποιεί την πράσινη μετάβαση, βλέποντας το κόστος στο τιμολόγιό του.
Εμείς, λοιπόν, μπροστά σε αυτή την πραγματικότητα, παίρνουμε συγκεκριμένες πρωτοβουλίες, για να προστατεύσουμε τα νοικοκυριά και το εισόδημα του ελληνικού λαού. Καταθέτουμε σήμερα μία τροπολογία που προσφέρει άμεση προστασία σε εκατομμύρια νοικοκυριά. Το 2024 μεταφέρατε αυτομάτως εκατομμύρια καταναλωτές στα πράσινα τιμολόγια. Έτσι και σήμερα προτείνουμε να εφαρμοστεί ο ίδιος ακριβώς μηχανισμός, ώστε να μεταφερθούν αυτόματα στα φθηνότερα σταθερά τιμολόγια του ίδιου παρόχου, με βάση την πραγματική τους κατανάλωση, συνυπολογίζοντας την τιμή της κιλοβατώρας και το πάγιο. Εξασφαλίζουμε, δηλαδή, πρόσβαση σε οικονομικότερα τιμολόγια με πλήρη ενημέρωση και ελευθερία επιλογής. 
Για να το καταλάβουμε στην πράξη, ένα νοικοκυριό που καταναλώνει τετρακόσιες κιλοβατώρες τον μήνα, με τις χρεώσεις του Νοεμβρίου πληρώνει στο πράσινο τιμολόγιο της ΔΕΗ περίπου 118 ευρώ Με το φθηνότερο διαθέσιμο σταθερό τιμολόγιο της ίδιας εταιρείας θα πλήρωνε 64 ευρώ, δηλαδή 54 ευρώ λιγότερα το μήνα. Αυτή είναι μια ουσιαστική παρέμβαση που δεν έχετε κανένα λόγο να την αρνηθείτε. Δεν κοστίζει τίποτα στον προϋπολογισμό.
Η δεύτερη παρέμβαση: Προτείνουμε κάθε λογαριασμός κυμαινόμενου τιμολογίου να αναγράφει υποχρεωτικά στην πρώτη σελίδα πόσο θα πλήρωνε ο καταναλωτής για την ίδια κατανάλωση με το φθηνότερο διαθέσιμο τιμολόγιο από τον πάροχό του, σε σταθερές τιμές, σε σταθερό τιμολόγιο, για να μπορεί να ξέρει ο καταναλωτής ποιο είναι το συμφέρον του και πώς μπορεί να εξοικονομήσει περισσότερα χρήματα. 
Δύο, λοιπόν, παρεμβάσεις που δεν έχουν κανένα δημοσιονομικό κόστος, αλλά έχουν μία πολιτική κατεύθυνση: προστασία του ελληνικού λαού από την κερδοσκοπία των καρτέλ, προστασία του ελληνικού λαού και χαμηλότερο κόστος ζωής. Μία ακόμα παρέμβαση για χαμηλότερο κόστος ζωής. Όπως κάναμε για το ιδιωτικό χρέος, για τη στέγαση, για την υγεία, έτσι κάνουμε και για την ενέργεια, όπως κάνουμε και για τις τράπεζες, γιατί εμείς γνωρίζουμε πού είναι το πρόβλημα. Το πρόβλημα είναι ποιος θα συγκρουστεί με τα συμφέροντα. Ποιος έχει τη διάθεση αντί να κάνει τον τροχονόμο, να πάρει πρωτοβουλίες, νόμους, κανόνες σε μία ασύδοτη αγορά που πάντα κατά διαβολική σύμπτωση το μάρμαρο του κόστους το πληρώνει ο ελληνικός λαός. 
Εάν έχετε, λοιπόν, διάθεση ιδού δόξης πεδίου λαμπρό, να στηρίξετε δύο τροπολογίες που βελτιώνουν τη ζωή των πολιτών και ρίχνουν ραγδαία το κόστος ζωής στο τιμολόγιο. 
Και κάτι ακόμη. Εσείς δημιουργήσατε αυτόν τον μηχανισμό, τον μηχανισμό του εγκλωβισμού για εκατομμύρια καταναλωτές στα πράσινα τιμολόγια. Δεν νιώθετε την ανάγκη, σήμερα, να κάνετε μία άλλη επιλογή; Να τους απαλλάξετε από τις υψηλότερες χρεώσεις; Τι είναι αυτό που σας εμποδίζει; Θα κριθείτε. Και σήμερα θα κριθείτε, όπως κριθήκατε και για τις τράπεζες, όπως κριθήκατε και για τη στέγαση, τη golden visa, τη βραχυχρόνια μίσθωση, σε όλες αυτές τις επιλογές σας. 
Σήμερα, λοιπόν, κρίνεται τι κατεύθυνση θέλουμε να έχει η ενεργειακή πολιτική στη χώρα και πώς ο πολίτης, βλέποντας χαμηλό κόστος στο τιμολόγιο, θα βλέπει ότι η πράσινη μετάβαση δεν είναι πρόβλημα αλλά είναι λύση και χαμηλού κόστους ζωής και γεωπολιτικής ασφάλειας.
Εάν, λοιπόν, μας αρνηθείτε, θα έχει ο ελληνικός λαός ένα ακόμα επιχείρημα για να σας στείλει στο σπίτι σας στις επόμενες εθνικές εκλογές. Γιατί, τελικά, όλες σας οι επιλογές εκεί οδηγούν το βράδυ των εκλογών, στην ήττα σας και στην πολιτική αλλαγή για καλύτερες μέρες για όλους τους πολίτες.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Αρχηγό της Αξιωματικής Αντιπολίτευσης και Πρόεδρο του ΠΑΣΟΚ.
Έχει ζητήσει τον λόγο για μια πρώτη απάντηση ο Υπουργός Ενέργειας κ. Παπασταύρου. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Κύριε Ανδρουλάκη, η στρέβλωση της πραγματικότητας είναι εθνικά επιζήμια και πολιτικά όχι υπεύθυνη στάση. Το έργο της ηλεκτρικής διασύνδεσης Ελλάδας-Κύπρου είναι εθνικά σημαντικό και ευρωπαϊκά στρατηγικό και προχωράει. Είναι ένα έργο το οποίο τερματίζει την ενεργειακή απομόνωση της Κύπρου και διασυνδέει την Κύπρο με την Ευρώπη. Μάλιστα χρηματοδοτείται και με 657 εκατομμύρια, το μεγαλύτερο ποσό χρηματοδότησης για έργα κοινού ενδιαφέροντος.
Προχωράει με τη γαλλική εταιρεία να υποβάλλει αίτημα άδειας μόνο στην Ελλάδα για την περιοχή μας, όπως άλλωστε προβλέπεται από το διεθνές δίκαιο, αλλά όχι όπως ζητούσε η Τουρκία. Η Τουρκία ζητούσε να δώσει άδεια και άδεια δεν της ζητήθηκε από τη γαλλική εταιρεία και με την Ελλάδα να είναι η μόνη χώρα που εκδίδει Navtex. Αυτή είναι η πραγματικότητα. Το έργο προχωράει. Η Ελλάδα είναι η μόνη χώρα που έδωσε άδεια, η Ελλάδα είναι η μόνη χώρα που εξέδωσε Navtex.
Μάλιστα προχωράει με τη μέγιστη ευρωπαϊκή και διεθνή στήριξη και ευρωπαϊκή και αμερικανική. Στην Ευρώπη όπως εκφράστηκε με τη δημόσια δήλωση στήριξης του Νταν Γιόργκενσεν, του Ευρωπαίου Επιτρόπου για την Ενέργεια, μετά την τριμερή συνάντηση που είχαμε με τον ομόλογό μου, τον Μιχάλη Δημητρίου. Και όπως εκφράστηκε από την αλληλεγγύη των είκοσι πέντε ομολόγων μας, των Υπουργών Ενέργειας, στο Συμβούλιο Υπουργών πριν δέκα μέρες. Αλλά και στην Αμερική, όπως εκφράστηκε από τους έξι Βουλευτές τόσο του Δημοκρατικού όσο και του Ρεπουμπλικανικού Κόμματος, που έστειλαν με επικεφαλής τον Γκας Μπιλιράκη και τον Βουλευτή Σνάιντερ επιστολή στο Υπουργείο Εξωτερικών. Αυτή είναι η πραγματικότητα. Το έργο προχωράει. Δεν έχει ολοκληρωθεί. Προχωράει με τη μέγιστη δυνατή ευρωπαϊκή και διεθνή στήριξη.
Και ξέρετε κάτι; Αυτή η στήριξη θα έπρεπε να αντανακλάται και στο εσωτερικό με ένα αρραγές εθνικό μέτωπο. Αυτό θα έπρεπε να γίνεται. 
Και αντί αυτού, εσείς, κύριε Ανδρουλάκη, εγείρετε κάποια επιχειρήματα και κάποιες ερωτήσεις που -επιτρέψτε μου να σας πω- ούτε η άλλη πλευρά δεν έχει τολμήσει να αρθρώσει. Θέλει προσοχή!
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής): Ποια είναι η άλλη πλευρά;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Η Τουρκία!
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής): Γιατί την έχει τη ρηματική διακοίνωση! Μας κοροϊδεύετε;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Αναφέρετε επιχειρήματα για τα οποία χρειάζεται προσοχή. Είναι εθνική υπόθεση. Δεν μπορεί να επιχειρηματολογεί κανείς ότι η ανακοίνωση ισοδυναμεί με αίτηση άδειας ή με αναγνώριση δικαιοδοσίας. Οφείλουμε να είμαστε όλοι και προσεκτικοί και υπεύθυνοι. Μην πληθωρίζουμε! Η διακοίνωση έχει καθαρά ενημερωτικό χαρακτήρα. Άδεια ζητήθηκε μόνο από την Ελλάδα, NAVTEX εξέδωσε μόνο η Ελλάδα. Μην επιχειρούμε για μικροκομματική σκοπιμότητα να στρεβλώνουμε την πραγματικότητα. Το έργο προχωράει. Η NAVTEX βγήκε μόνο από την Ελλάδα. Το πλοίο θα αποπλεύσει.
Είπα πριν ότι το έργο προχωράει, αλλά δεν έχει ολοκληρωθεί. Και το λέω αυτό γιατί χρειάζεται να μην εφησυχάζουμε, να μην αναλωνόμαστε σε εσωτερικές αντιπαραθέσεις. Πιστεύω ότι μέχρι να ολοκληρωθεί το έργο η θέση όλων μας πρέπει να είναι μία: στο πλευρό του έργου, στην Εθνική Ελλάδος. Αυτά για το καλώδιο.
Τώρα, για το νομοσχέδιο είπατε πολλά, αλλά στην ουσία λίγα. Δεν κατάλαβα. Υπάρχουν μια σειρά ρυθμίσεων. Την προστασία του καταναλωτή θα τη στηρίξετε, που τώρα χρειάζεται να πάει στο δικαστήριο για να πάρει προστασία; Τη διαφάνεια στον ΑΔΜΗΕ και στον ΔΕΔΔΗΕ, που κάθε τρεις μήνες θα λέει τον ηλεκτρικό χώρο, θα τη στηρίξετε; Τη μείωση των ΥΚΩ -μικρή τη λέτε- θα τη στηρίξετε; Την προστασία του Θερμαϊκού που είπε ο κ. Παπάς θα τη στηρίξετε; Την αναβάθμιση του «Γεώργιος Καραϊσκάκης» θα τη στηρίξετε; Τις Καλύβες στον Έβρο θα τις στηρίξετε; Την Αρχιεπισκοπή που θέλει να κάνει ένα κοινωφελές έργο για τους ανθρώπους της τρίτης ηλικίας που έχουν άνοια θα τη στηρίξετε; Δεν μας είπατε τίποτα από αυτά. Θα έχετε την πολιτική τόλμη να στηρίξετε τις ρυθμίσεις που προστατεύουν την κοινωνία;
ΘΕΟΦΙΛΟΣ ΞΑΝΘΟΠΟΥΛΟΣ: Υπουργός Ενέργειας είστε!
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν χρειάζεται να τους στηρίζετε!
Τώρα, όσον αφορά τις τιμές που είπατε, κύριε Ανδρουλάκη, αναγκαστήκατε να συγκρίνετε το 2025, 2026, 2031 και τα λοιπά. Εγώ θα δώσω έναν απλό πίνακα της Eurostat, δεν την αμφισβητεί κανείς. Πρώτο εξάμηνο του 2026, τώρα δηλαδή, τιμές λιανικής: Η πατρίδα μας είναι 15% κάτω από τον μέσο όρο, δωδέκατη χαμηλότερη τιμή. Μας ικανοποιεί; Όχι, αλλά σίγουρα δεν δικαιολογεί τη ζοφερή εικόνα που παρουσιάσατε εσείς. Και για να είμαι απόλυτα δίκαιος, γιατί καταθέτω και την αγοραστική δύναμη, σε επίπεδο αγοραστικής δύναμης είμαστε ελάχιστα πάνω από τον μέσο όρο.
Σας ευχαριστώ.
(Στο σημείο αυτό ο Υπουργός Περιβάλλοντος και Ενέργειας κ. Σταύρος Παπασταύρου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ο κύριος Πρόεδρος του ΠΑΣΟΚ, ο κ. Ανδρουλάκης, έχει τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής): Κατ’ αρχάς, την αξία του έργου αυτού την ξέρουμε εμείς καλύτερα από εσάς, γιατί η Κυβέρνηση του ΠΑΣΟΚ το 2011 το σχεδίασε, οπότε μην προσπαθείτε να μας πείσετε για πράγματα που δεν κάνατε εσείς, αλλά κάναμε εμείς.
Πάμε τώρα σε αυτά που κάνατε εσείς. Το 2024 το έργο παγώνει. Το 2026 το έργο ξεπαγώνει. Μπορείτε να εξηγήσετε στον ελληνικό λαό τι άλλαξε; Εμείς, λοιπόν, δεν καταλαβαίνουμε και δεν κάνουμε καλή αντιπολίτευση. Μπορείτε να εξηγήσετε στον ελληνικό λαό τι άλλαξε; Είπατε ότι «αυτά που ρωτάτε δεν τα ρωτά ούτε και η Τουρκία». Δεν τα ρωτά, γιατί η Τουρκία έχει τις απαντήσεις που ζητάμε εμείς σήμερα. Τις έχει!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Η Τουρκία έχει τη ρηματική διακοίνωση, δεν την έχει το ΠΑΣΟΚ. Αν την είχαμε, δεν θα σας ρωτούσαμε. Έχουμε χρέος ως Αντιπολίτευση να σας ρωτήσουμε για να ενημερωθεί ο ελληνικός λαός. Και αφήστε τα παιχνιδάκια περί εθνικής προσπάθειας! Η αλήθεια δεν βλάπτει.
Η αλήθεια, κύριε Παπασταύρου, δεν βλάπτει! Και επειδή η καραμέλα περί εθνικής προσπάθειας έχει λιώσει, θέλω να σας πω ότι την ίδια επιχειρηματολογία την έχουμε ξαναδεχτεί στο πετσί μας. Ξέρετε πότε; Όταν, πριν έρθει η δικογραφία του ΟΠΕΚΕΠΕ, ρώτησα τότε τι συμβαίνει με τον ΟΠΕΚΕΠΕ, για το πάρτι της διαφθοράς της Νέας Δημοκρατίας, απάντησε το Υπουργείο επίσημα «δεν φοράτε τη φανέλα της Εθνικής Ελλάδας» και μετά από μερικούς μήνες φορτώσατε στον λαό μερικά δεκάδες εκατοντάδες εκατομμύρια ευρώ πρόστιμο στον ΟΠΕΚΕΠΕ.
Σας ξέρουμε, λοιπόν, πολύ καλά και ξέρουμε το παιχνίδι αυτό. Όποτε ακούτε την Αντιπολίτευση να ρωτά, ξαφνικά πάμε στην ενοχοποίηση. Η αλήθεια δεν είναι ένοχη. Το ψέμα, τα παιχνιδάκια είναι ένοχα και υπονομεύουν τα εθνικά μας συμφέροντα και τη λειτουργία του Κοινοβουλίου. Γι’ αυτό, λοιπόν, αφήστε τις ταμπέλες και τους απαράδεκτους χαρακτηρισμούς που σας τους επιστρέφω απόλυτα. Απόλυτα!
Και θέλουμε, λοιπόν, να απαντήσετε: Γνωρίζατε το περιεχόμενο της ρηματικής διακοίνωσης που έστειλε η Γαλλία στην Τουρκία; Το γνωρίζατε εκ των προτέρων; Το είχατε εγκρίνει; Συμφωνήσατε με αυτήν την κίνηση της Γαλλίας;
Και κάτι ακόμη: Όταν στις 26 Οκτωβρίου ο κ. Μαρινάκης -τα πιο επίσημα χείλη- είπε ότι αν τυχόν ζητηθεί ενημέρωση, θα γίνει μόνο από τις αναδόχους εταιρείες, τι άλλαξε μέσα σε λίγες ημέρες; Τα λέω αυτά γιατί καλό θα ήταν να γνωρίζετε κάτι ακόμη, ότι πριν από κάποια χρόνια τέτοια θέματα δεν υπήρχαν και πρέπει να σκεφτούμε πολύ καλά ως Κοινοβούλιο με τη διαχείριση που κάνετε σήμερα ποιο θα είναι το μέλλον μας σε ανάλογα έργα. Δηλαδή μετά από μερικά χρόνια σε ένα ανάλογο έργο πρέπει να βρούμε μια ανάλογη Γαλλία για να κάνει αυτό που έγινε σήμερα; Για εξηγήστε το! Θέλουμε να το ξέρουμε και θέλουμε να το ξέρουμε για να το ξέρει πάνω από όλα ο ελληνικός λαός και να αξιολογεί τις επιλογές σας και τη στρατηγική σας. Και όταν σας βάζουν τα ερωτήματα, να μάθετε να απαντάτε και όχι να ενοχοποιείτε, αφήνοντας απαράδεκτα υπονοούμενα.
Όσο δε αφορά την ενέργεια, την επιτυχία σας τη γνωρίζει στην τσέπη του ο ελληνικός λαός, τη γνωρίζει το νοικοκυριό, τη γνωρίζει ο μικρομεσαίος επιχειρηματίας, τη γνωρίζει ο δήμαρχος της ΚΕΔΕ που πρόσφατα φώναζαν για την κατάσταση στο κόστος ενέργειας στους δήμους, τη γνωρίζει η παραγωγική Ελλάδα, οι συνεταιρισμοί, οι βιομήχανοι, όλοι γνωρίζουν ότι έχετε αποτύχει. Γιατί το πληρώνουν! Και τι λέμε; Με τον ίδιο μηχανισμό που τους πήγατε στα «πράσινα» να πάνε στα «μπλε» και όσοι δεν θέλουν να μην πάνε. Γιατί δεν εφαρμόζετε τον ίδιο μηχανισμό που εφαρμόσατε τότε και τον διαφημίζατε ως μεγάλη επιτυχία; Γιατί; Ποιανών τα κέρδη υπερασπίζεστε; Σίγουρα όχι του πολίτη, διότι, όπως είπα, το μέσο νοικοκυριό θα κερδίσει 54 ευρώ τον μήνα και οι υπόλοιποι ακόμη περισσότερα. Ποιους, λοιπόν, υπερασπίζεστε;
Εμείς, λοιπόν, αυτό που λέμε σε δύο τροπολογίες είναι προστασία για τον Έλληνα, για το νοικοκυριό και για το εισόδημά του. Εσείς, η άρνησή σας ποιους προστατεύει; Τα λέω όλα αυτά, γιατί ξαναήρθατε σήμερα να βάλετε τα θέματα της συναίνεσης, «θα ψηφίσετε, θα κάνετε, τι θα κάνετε». Εμείς, λοιπόν, βάζουμε έναν απλό κανόνα: Αυτά που πάνε την κοινωνία μπροστά τα θεωρούμε θετικά. Εμείς, λοιπόν, προτείνουμε σήμερα κάτι που πάει μπροστά την κοινωνία και την προστατεύει και σας καλώ να το ψηφίσετε. Αν δεν το ψηφίσετε, προφανέστατα δεν δουλεύετε για την κοινωνία. Δουλεύετε για την ολιγαρχία, όπως και σε άλλες περιπτώσεις.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Πάρις Κουκουλόπουλος): Ο Κοινοβουλευτικός Εκπρόσωπος κ. Καιρίδης έχει τον λόγο.
Μια παρέμβαση θέλετε να κάνετε προφανώς, έτσι;
ΔΗΜΗΤΡΙΟΣ ΚΑΙΡΙΔΗΣ: Ναι.
Κύριε Πρόεδρε, κυρίες και κύριοι συνάδελφοι, η παρέμβαση του Αρχηγού της Αξιωματικής Αντιπολίτευσης και οι αναφορές του στα ευρύτερα θέματα της ενεργειακής αγοράς μάς αναγκάζει, αλλά μας δίνει και την ευκαιρία να αναφερθούμε στο τι παραλάβαμε το 2019 και πού βρισκόμαστε σήμερα, το 2026.
Θέλω, λοιπόν, να θυμίσω στην Εθνική Αντιπροσωπεία και σε ολόκληρο τον ελληνικό λαό ότι το 2019 το ηλεκτρικό σύστημα της χώρας τελούσε υπό κατάρρευση με μια χρεοκοπημένη ΔΕΗ, σύμφωνα με τους ορκωτούς λογιστές, μερικές βδομάδες πριν το αναγκαστικό της κλείσιμο και με την ακριβότερη τιμή ρεύματος τότε και στη χονδρεμπορική και στη λιανική στην Ευρώπη και βεβαίως, με πλήρως απαξιωμένο το δίκτυο διανομής, στο οποίο δεν είχαν γίνει επενδύσεις.
Πού βρισκόμαστε σήμερα, επτά χρόνια μετά; Η εγκατεστημένη ισχύς των ΑΠΕ έχει υπερδιπλασιαστεί από 6 τεραβατώρες στις 17. Οι περισσότερες των πρόσθετων συνδέσεων αφορούν μικροπαραγωγούς και όχι τους μεγάλους, όπως θέλετε να μας λέτε. Για πρώτη φορά η χώρα από το 2024 εξάγει ηλεκτρική ενέργεια και είναι θετικό το ισοζύγιο και με τη Βουλγαρία, πάνω από ένα δισεκατομμύριο οι εξαγωγές το 2025. Τα έργα αποθήκευσης προχωρούν τώρα που έχει φθηνύνει και η μπαταρία διεθνώς και μπορούν πολύ πιο εύκολα να γίνουν όλα αυτά. Και βεβαίως έχουμε στον μέσο όρο -και από τις χαμηλότερες ενίοτε- τιμή ρεύματος στην Ευρώπη και στη χονδρεμπορική και στη λιανική. Προφανώς η τιμή έχει αυξηθεί. Δεν φταίει ο Μητσοτάκης ούτε για τον πόλεμο της Ουκρανίας και τους βομβαρδισμούς των ρωσικών εγκαταστάσεων ούτε για τον πόλεμο στον Περσικό Κόλπο και όλα αυτά που βλέπουμε εκεί, αλλά σε σχέση με την υπόλοιπη Ευρώπη έχουν γίνει μεγάλα βήματα. 
Και σας λέω μόνο τούτο, γιατί λέτε για τον δικό σας σχεδιασμό στο καλώδιο το 2011. Πόσα χρόνια σχεδιάζαμε το καλώδιο στην Κρήτη; Σαράντα; Ποιος το ολοκλήρωσε για να μπορούμε σήμερα να χειροκροτούμε; Πήραμε επενδύσεις στα δίκτυα 400 εκατομμύρια και τις πήγαμε στο 1,6 δισ.. Σε ΑΔΜΗΕ και ΔΕΕΔΔΗΕ συνολικά δείτε την κατάσταση, πόσο απαξιωμένο ήταν το δίκτυο το 2019 και πού βρίσκεται σήμερα.
Και βέβαια μας προτείνατε τη μείωση του ειδικού φόρου κατανάλωσης, για παράδειγμα, στα καύσιμα για μερικούς μήνες τριακόσια εκατομμύρια, 6-7 λεπτά στην αντλία. Σας λέμε ότι δώσαμε 40 λεπτά στο πετρέλαιο θέρμανσης, 20 λεπτά στο ντίζελ, 10 λεπτά στη βενζίνη, συν 30% στο επίδομα θέρμανσης. Είμαστε η χώρα με τη μεγαλύτερη στήριξη, αναλογικά με το ΑΕΠ, στην Ευρώπη και στα ενεργειακά και συνολικά σ’ αυτήν τη μεγάλη κρίση. Προφανώς υπάρχουν ζητήματα και υπάρχουν προβλήματα. 
Έρχομαι τώρα στα εξωτερικά. Θα τα πούμε και στην κανονική μου παρέμβαση στη συνέχεια, κύριε Πρόεδρε. Τη γαλλική ρηματική διακοίνωση δεν την έχουμε εμείς. Είναι μεταξύ Γαλλίας και Τουρκίας. Εγώ σας λέω τούτο, ότι αν είχε το παραμικρό, υπό την πίεση που έχει ο Ταγίπ Ερντογάν, θα είχε ήδη διαρρεύσει. Δεν έχει το οτιδήποτε και το ξέρετε πάρα πολύ καλά, ότι αδειοδότηση έδωσε μόνο η χώρα μας και πετύχαμε και το καλώδιο να προχωρήσει και ένταση να μην έχουμε και τα κυριαρχικά μας δικαιώματα, τα δικαιώματα πέραν των συνόρων μας, πλήρως να υπερασπιζόμαστε. 
Και κάτι τελευταίο, στους πατριώτες, που είμαστε όλοι. Για πρώτη φορά η χώρα μας έχει πετύχει αεροπορική υπεροπλία με τα Rafale και τα αναβαθμισμένα F-16. Κάθε φορά που σηκώνεται ένα F-16 τουρκικό μη αναβαθμισμένο, κρύβεται όταν σηκώνεται το ελληνικό Rafale. Δεν τα λέω αυτά ούτε για να πανηγυρίσουμε, ούτε για να θριαμβολογούμε και δεν μου αρέσει αυτού του τύπου η συζήτηση, αλλά για να πω στον ελληνικό λαό ότι είναι απολύτως ασφαλής. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, απαντώ μόνο στον Κοινοβουλευτικό Εκπρόσωπο, διότι τα έωλα και αστήρικτα επιχειρήματα του Υπουργού απαντήθηκαν από τον Πρόεδρο του ΠΑΣΟΚ και Αρχηγό της Αξιωματικής Αντιπολίτευσης, αλλά προφανώς δεν πείστηκε ο Κοινοβουλευτικός Εκπρόσωπος της Πλειοψηφίας από όσα άκουσε και ήρθε να επανέλθει. 
Εγώ ρωτώ κάτι ευθέως. Τι μεσολάβησε από τις δηλώσεις του Κυβερνητικού Εκπροσώπου κ. Παύλου Μαρινάκη στις 26 Οκτωβρίου, που είπε ότι εάν υπάρξει ειδοποίηση, η οποία δεν χωρεί κατά το Διεθνές Δίκαιο της Θάλασσας και δεν απαιτείται -το σχόλιο είναι δικό μου-, εάν υπάρξει ειδοποίηση και ενημέρωση, θα υπάρξει από τις εταιρείες; Και τι άλλαξε και από την απάντηση του Υπουργού Γεραπετρίτη στις 7 Νοεμβρίου, όπου τον ρωτούν στη δημόσια τηλεόραση εάν θα υπάρξει ενημέρωση από την εταιρεία και αυτός αρκέστηκε να απαντήσει ότι δεν θα δοθεί άδεια και δεν θα ζητηθεί άδεια από την εταιρεία; Άρα, άφησε ανοικτό το ενδεχόμενο η εταιρεία να είναι αυτή η οποία θα ενημερώσει. Τι χρειάστηκε να συμβεί και γιατί υπάρχει αυτήν τη στιγμή αναβάθμιση της ενημέρωσης από την εταιρεία στη γαλλική κυβέρνηση; 
Εν τέλει, μπορείτε να μας απαντήσετε εσείς, που είστε γνώστης των θεμάτων, Κοινοβουλευτικός Εκπρόσωπος της Πλειοψηφίας, τι είναι η ρηματική διακοίνωση και αν είναι ένα ήπιο ή τελικά επίσημο θεσμικό γραπτό και ισχυρό μέσο επικοινωνίας μιας κυβέρνησης προς μία άλλη; Η ρηματική διακοίνωση γίνεται γι’ αυτό που μας είπε ο κ. Μαρινάκης προχθές, για την εξασφάλιση της ναυσιπλοΐας; Τότε τη NAVTEX, την οποία εμείς κατά τον ΙΜΟ, κατά το Διεθνές Δίκαιο της Θάλασσας, ορθώς και νομίμως εκδώσαμε την Παρασκευή, γιατί την εκδώσαμε; Γιατί χρειάστηκε η ρηματική διακοίνωση της Γαλλίας, που λέτε ότι δεν έχετε γνώση, αλλά αυτό πρέπει να μας το πει η Κυβέρνηση, αν έχετε γνώση ή όχι και αν έχετε εγκρίνει το περιεχόμενό της; Γιατί χρειάστηκε αυτή η ρηματική διακοίνωση; 
Και αν είναι μια ήπια τελικά μορφή επικοινωνίας, γιατί αυτές τις ρηματικές διακοινώσεις ως μορφή επικοινωνίας η Ελληνική Κυβέρνηση τις έχει χρησιμοποιήσει κατά κόρον όταν πρέπει να διαμαρτυρηθεί ή να θέσει προ των ευθυνών τους δύστροπους γείτονες, όπως την Τουρκία και τη Λιβύη; Ρηματική διακοίνωση έχει εκδώσει μεταξύ άλλων η χώρα μας στις 20 Φεβρουαρίου του 2024 για τουρκικές NAVTEX. Έχει εκδώσει και έχει επιδώσει στις 30 Ιουλίου του 2024, λίγες μόλις ημέρες μετά τα γεγονότα στην Κάσσο, διαμαρτυρόμενη στην Τουρκία για τα γεγονότα αυτά. Έχει εκδώσει τον Σεπτέμβριο του 2025, διαμαρτυρόμενη στη Λιβύη για το τουρκολιβυκό μνημόνιο. Και έχει επιδώσει και μόλις τον περασμένο Αύγουστο του 2026 για τις παράνομες αιτιάσεις της Τουρκίας για τα θαλάσσια πάρκα στο Αιγαίο.
Ήπια μέσα ήταν όλα αυτά; Απλές ενημερώσεις; Χάδια ήταν όλα αυτά προς την Τουρκία; Δεν ήταν αυτές οι ισχυρές αντιδράσεις που λέγατε ότι κάνατε ενώπιον της Τουρκίας και έναντι της τουρκικής προκλητικότητας και της λιβυκής προκλητικότητας τόσα χρόνια; Ή είναι τελικά ένας επίσημος θεσμικός γραπτός και καθ’ όλα ισχυρός τρόπος επικοινωνίας μίας κυβέρνησης προς μία άλλη Κυβέρνηση; Ή είναι απλώς, όπως το εμφανίζετε, μια ειδοποίηση για τη διακοπή ηλεκτροδότησης ή υδροδότησης και αυτά να τα λένε οι Υφυπουργοί που διαχειρίζονται τις εξωτερικές υποθέσεις της χώρας; Εν τέλει, πείτε μας τι ακριβώς είναι, αν έχει εγκριθεί από τη χώρα μας, αν είναι σε γνώση της χώρας μας το περιεχόμενό της, αν γνωρίζετε τις διατυπώσεις, αν γνωρίζετε τις δηλώσεις, αν έχετε αναλύσει τις συνέπειες στις ελληνοτουρκικές σχέσεις και πώς έχετε διασφαλίσει ότι δεν θα υπάρχουν αυτές και δεν θα είναι δυσμενείς και γιατί, εν τέλει, χρειάστηκε να υπάρξει αυτή η ρηματική διακοίνωση. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ο κ. Καιρίδης ζήτησε πάλι τον λόγο, ο Κοινοβουλευτικός Εκπρόσωπος της Νέας Δημοκρατίας, για μία δεύτερη παρέμβαση. 
ΔΗΜΗΤΡΙΟΣ ΚΑΙΡΙΔΗΣ: Νομίζω χρήζει απάντησης η παρέμβαση του κ. Μάντζου, του Κοινοβουλευτικού Εκπροσώπου. Να πούμε, λοιπόν, τα απλά. Ρηματικές διακοινώσεις εκδίδονται κατά εκατοντάδες ή χιλιάδες κάθε μέρα από τις διάφορες διπλωματίες των χωρών του κόσμου και η γαλλική φαντάζομαι ότι τις χρησιμοποιεί κατά κόρον. Είναι γραπτά κείμενα ανταλλαγής μεταξύ κυβερνήσεων. 
Εάν υπήρξε αναδίπλωση, αυτή είναι σίγουρα της Τουρκίας. Μιλούσε μέχρι χθες για άδεια, απειλούσε με κλιμάκωση. Βλέπετε ότι τίποτα από αυτά δεν γίνεται. Δεν γίνεται, διότι η διπλωματική μας προσπάθεια αποδίδει. Μην είστε τόσο δυστυχείς με αυτό. Λοιπόν, μας έλεγαν ότι θα αδειοδοτήσουν και μας είπε εν τέλει ο Φιντάν ότι «δεν ζητούμε άδεια». Περί αυτού πρόκειται. Αυτό γιατί δεν το σχολιάζετε; 
ΔΗΜΗΤΡΙΟΣ ΜΑΝΤΖΟΣ: Αφού μεσολάβησε…
ΔΗΜΗΤΡΙΟΣ ΚΑΙΡΙΔΗΣ: Προφανώς. Τη διπλωματία γι’ αυτό την έχουμε. Η διπλωματία είναι για να αποφεύγουμε τις αχρείαστες εντάσεις. Και αν πήγε ο Γάλλος Πρέσβης να δει στο Κάιρο τον Υπουργό Εξωτερικών ή στην Άγκυρα τον αντίστοιχο, γι’ αυτό τους έχουμε και τους πληρώνουμε. Τώρα, αν θέλει ο Ερντογάν ένα φύλλο συκής, διότι έχει και στο εσωτερικό του μια κοινή γνώμη να διαχειριστεί, προφανώς δεν αλλάζει η θέση της Τουρκίας και η στάση της Τουρκίας. Εμείς δεν είπαμε ότι η Τουρκία άλλαξε και ότι πήρε πίσω το τουρκολιβυκό και τη «Γαλάζια Πατρίδα». Δεν λέμε αυτό. Τις θέσεις της Τουρκίας τις ξέρουμε. 
Όμως, εμείς προχωράμε στον σχεδιασμό μας. Έχουμε την Ευρώπη, έχουμε μια Γαλλία η οποία, αν μη τι άλλο, είναι από τις χώρες που καταδίκασε το περισσότερο το τουρκολιβυκό, το περισσότερο τον τουρκικό αναθεωρητισμό, όχι μόνο στα λόγια, όχι μόνο με τη στρατηγική σχέση που υπέγραψε με την Ελλάδα, όχι μόνο με την αποστολή του «Σαρλ ντε Γκολ», όχι μόνο στην πρόσφατη κρίση που είχαμε στην Κύπρο με την αποστολή δικών της δυνάμεων και όλα τα υπόλοιπα. Αυτά δεν τα βλέπετε; 
Και σας λέω τούτο, δεν την έχουμε εμείς στη ρηματική διακοίνωση. Οι Τούρκοι την έχουν. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Άρα, δεν ξέρετε το περιεχόμενο; 
ΔΗΜΗΤΡΙΟΣ ΚΑΙΡΙΔΗΣ: Προφανώς δεν ξέρουμε το περιεχόμενο. Πού να ξέρουμε το περιεχόμενο; Εγώ, τουλάχιστον, δεν το ξέρω το περιεχόμενο. Εσείς αν το ξέρετε, να μας το πείτε. 
Πάντως σας λέω τούτο, ότι αν αυτή η διακοίνωση, για την οικονομία της συζήτησης, για να μπορέσουμε να συνεννοηθούμε …
(Θόρυβος από την πτέρυγα του ΠΑΣΟΚ – Κινήματος Αλλαγής)
Για να συνεννοηθούμε, λέω εγώ ότι αν υπήρχε το οτιδήποτε, ο Ερντογάν πιεζόμενος θα το είχε ήδη διαρρεύσει. Δεν υπάρχει αυτό. 

Δεν υπάρχει. Λοιπόν, εμείς από ένα σημείο και μετά δεν θέλουμε να βγούμε να πανηγυρίσουμε και να πούμε νικήσαμε. Εμείς θέλουμε τη δουλειά μας να κάνουμε, να προχωρήσει το έργο, να μην υπάρχουν εντάσεις, να κατοχυρώνονται τα κυριαρχικά μας δικαιώματα. Ούτε πρόκειται να το χρησιμοποιήσουμε, όπως εσείς, για προεκλογικό φέιγ βολάν και κλοτσοσκούφι. Και εν πάση περιπτώσει, σας το έχω πει κι άλλη φορά… 
ΔΗΜΗΤΡΙΟΣ ΜΑΝΤΖΟΣ: Ο Ερντογάν θα το χρησιμοποιήσει. 
ΔΗΜΗΤΡΙΟΣ ΚΑΙΡΙΔΗΣ: …θα βγείτε δεύτεροι. Μην έχετε άγχος. 
ΔΗΜΗΤΡΙΟΣ ΜΑΝΤΖΟΣ: Σας παρακαλώ πολύ, πάνω στα εθνικά θέματα; Δεν ντρέπεστε; 
ΔΗΜΗΤΡΙΟΣ ΚΑΙΡΙΔΗΣ: Είστε δευτεραθλητές.
ΔΗΜΗΤΡΙΟΣ ΜΑΝΤΖΟΣ: Πάνω στα εθνικά θέματα κάνετε δημοσκοπική ανάγνωση;
ΔΗΜΗΤΡΙΟΣ ΚΑΙΡΙΔΗΣ: Ο Αλέξης Τσίπρας έχει αποφασίσει να κάνει νέα κωλοτούμπα στην κωλοτούμπα. Τον είδατε τώρα. Μελανσόν. Έφαγε πόρτα από τον Μελανσόν. Πήγε στο Παρίσι. 
(Θόρυβος από την πτέρυγα του ΠΑΣΟΚ – Κινήματος Αλλαγής)
Ναι, αλλά θα μιλήσω και για την Αντιπολίτευση και την κατάσταση της Αντιπολίτευσης. Δεν μπορώ να κρατηθώ όταν βλέπω έναν άνθρωπο ο οποίος υπέγραψε τις μεγαλύτερες περικοπές στο συνταξιοδοτικό να πηγαίνει στον Μελανσόν και στη Γαλλία και να μιλάει για νεοφιλελευθερισμό ενάντια σε περικοπές που χρειάζονται οι Γάλλοι για τη βιωσιμότητα του ασφαλιστικού τους συστήματος και που δεν καταλαβαίνει τι σημαίνει μια Γαλλία με Λεπέν, διότι στη Λεπέν στρώνει τον δρόμο. 
Η εικόνα είναι συνολική και ο αγώνας είναι συνολικός.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ο κύριος Πρόεδρος του ΠΑΣΟΚ ζήτησε τον λόγο.
Παρακαλώ, κύριε Πρόεδρε, έχετε τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Προκύπτουν θέματα τα οποία είναι πολύ σημαντικά για την ενημέρωση του ελληνικού λαού. Πριν από λίγο ο κ. Καιρίδης είπε ότι δεν γνωρίζουμε το περιεχόμενο της ρηματικής διακοίνωσης, αλλά είναι ανώδυνο. Πώς αξιολογείτε ότι είναι ανώδυνο κάτι που δεν γνωρίζετε το περιεχόμενο; Πώς; 
ΔΗΜΗΤΡΙΟΣ ΚΑΙΡΙΔΗΣ: Σας είπα «πώς». Θα το ξέραμε αν ήταν…
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Δηλαδή, εσείς έρχεστε στη Βουλή των Ελλήνων και μιλάτε υποθετικά για ένα τόσο σοβαρό εθνικό ζήτημα; 
ΔΗΜΗΤΡΙΟΣ ΚΑΙΡΙΔΗΣ: Εσείς πώς μιλάτε; 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Εγώ ρωτάω, ρωτάω και θέλω ενημέρωση. 
ΔΗΜΗΤΡΙΟΣ ΚΑΙΡΙΔΗΣ: Εσείς δεν μιλάτε; 
ΔΗΜΗΤΡΙΟΣ ΜΑΝΤΖΟΣ: Όχι, ρωτάμε. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Εμείς ρωτάμε. Εσείς κυβερνάτε. Ρωτάμε. 
ΔΗΜΗΤΡΙΟΣ ΚΑΙΡΙΔΗΣ: Ρωτήστε την Τουρκία, λοιπόν, να σας το δώσει. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Εμείς είμαστε Αντιπολίτευση στην Ελλάδα, κύριε. 
(Θόρυβος στην Αίθουσα)
Είμαστε Αντιπολίτευση στην Ελλάδα και ζητάμε από την Ελληνική Κυβέρνηση να ενημερώσει τον ελληνικό λαό.
ΔΗΜΗΤΡΙΟΣ ΚΑΙΡΙΔΗΣ: Για κάτι που δεν έχει; 
ΔΗΜΗΤΡΙΟΣ ΜΑΝΤΖΟΣ: Πώς απαντάτε; 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Θέλουμε συγκεκριμένες απαντήσεις. Πρώτον, γνωρίζατε ότι η Γαλλία θα κάνει ρηματική διακοίνωση; Πρώτο ερώτημα. 
ΔΗΜΗΤΡΙΟΣ ΚΑΙΡΙΔΗΣ: Α, τώρα έχουμε κι αυτό.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Δεύτερο ερώτημα: Συμφωνήσατε με το περιεχόμενο της ρηματικής διακοίνωσης; Τρίτο ερώτημα: Τι λέει η ρηματική διακοίνωση και πώς, ξαφνικά, ένα έργο που το 2023 πάγωσε, ξεπαγώνει. Τι μεσολάβησε; Τα ερωτήματα αυτά έχουν μία αγωνία, το παρόν και το μέλλον. Γιατί αν νομίζετε ότι θα επιτρέψει το ΠΑΣΟΚ, όποτε η Ελλάδα θέλει να υλοποιήσει τέτοιο ενεργειακό έργο που αφορά τα κυριαρχικά της δικαιώματα, να βρίσκει μια άλλη Γαλλία για να κάνει αυτήν τη δουλειά, είστε γελασμένοι. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εμείς τέτοια ατζέντα δεν έχουμε. Γι’ αυτό θέλουμε απαντήσεις. Αυτά τα «ίσως γνωρίζουμε» ή «δεν γνωρίζουμε», «αλλά επειδή δεν γνωρίζουμε είναι ανώδυνο» είναι εθνικά επικίνδυνα έως εθνικά αστεία.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Πρόεδρο του ΠΑΣΟΚ.
Καλείται τώρα στο Βήμα ο Βουλευτής Χανίων της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, ο κ. Παύλος Πολάκης. 
ΠΑΥΛΟΣ ΠΟΛΑΚΗΣ: Ευχαριστώ πολύ, κύριε Πρόεδρε. 
Δεν μπορώ να μην ξεκινήσω και εγώ -μετά την προκλητική στάση του κ. Καιρίδη- από το θέμα της ρηματικής διακοίνωσης. Ακούστε, κύριε Καιρίδη, για να μην μας μας κουνάτε και το δάχτυλο. Αν ακολουθήσω τη λογική σας, η οποία λέει ότι η ρηματική διακοίνωση δεν είχε κάτι κακό για τη χώρα, γιατί αλλιώς θα έβγαινε ο Ερντογάν να πανηγυρίζει. Και αν η ρηματική διακοίνωση έχει κάτι πολύ κακό για τη χώρα και έχει πάρει αυτό που θέλει ο Ερντογάν, δηλαδή την αναγνώριση του τουρκολιβυκού μνημονίου, αλλά χωρίς να κάνει φασαρία…
ΔΗΜΗΤΡΙΟΣ ΚΑΙΡΙΔΗΣ: Από ποιον την πήρε;
ΠΑΥΛΟΣ ΠΟΛΑΚΗΣ: …χωρίς να κάνει φασαρία, αυτό τι είναι; Από πού και ως πού εκχωρεί άσκηση εθνικής κυριαρχίας το ελληνικό κράτος στο γαλλικό κράτος, δια μέσου εταιρείας ή όχι; Η κίνηση αυτή δείχνει ότι η Ελλάδα δεν μπορεί να εγγυηθεί την τοποθέτηση του καλωδίου ιδίοις δυνάμεις. Τζάμπα τα 20 δισ. των εξοπλισμών, δηλαδή; Τζάμπα οι Belharra, τζάμπα τα Rafale που μας κορδίζατε προηγουμένως;
Εγώ ούτε πολεμοκαπηλία κάνω ούτε πατριδοκαπηλία, άλλοι κάνανε πατριδοκαπηλία το 2018-2019 μετά αναμαζωχτήκανε στις τρύπες τους, και μιλάω για τη συμφωνία με τη Βόρεια Μακεδονία και τη στάση του κόμματός σας, κύριε Καιρίδη. Δώστε στη δημοσιότητα τη ρηματική διακοίνωση, για να δούμε αν πραγματικά εκχωρήσατε εθνική κυριαρχία, για να δούμε αν πραγματικά αναγνωρίσατε, έστω και εμμέσως πλην, όμως, σαφώς, το τουρκολιβυκό μνημόνιο. Εκεί είναι το ζήτημα και μη μου κορδίζετε ότι προχωράει το έργο, γιατί αν προχώραγε το έργο θα λέγατε «σφάξε με, αγά μου, να αγιάσω».
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Πάμε στα επόμενα τώρα. Κύριε Παπασταύρου και κύριε Τσάφο, λοιπόν, ακούστε, σήμερα λες και το είχαμε παραγγελιά, διότι εδώ είπε και κάποια πράγματα ο Αρχηγός του ΠΑΣΟΚ πριν αλλά ήταν λίγο μπερδεμένα, θα τα πούμε καθαρά. Σήμερα, 10 Νοεμβρίου, πόση ήταν η παραγωγή ηλεκτρικής ενέργειας στη χώρα; Η παραγωγή πόση ήταν; 9.415 μεγαβατώρες. Πόση ήταν η ζήτηση σήμερα; 6.806 μεγαβατώρες. 9,4 παραγάγαμε, 6,8 καταναλώναμε. Με τι ποσοστό ήταν η παραγωγή αυτή; Από ΑΠΕ, από ανανεώσιμες πηγές ενέργειας, ήταν το 70%, 6.629 μεγαβατώρες, από φυσικό αέριο ήταν 2.474, το 26,3% και τα υπόλοιπα. Πόσο είχε η τιμή χοντρικής της μεγαβατώρας σήμερα πρωί, μεσημέρι και βράδυ; Προσέξτε, με 70% συμμετοχή των ΑΠΕ που το κόστος δεν είναι πάνω από 15 με 20 ευρώ τη μεγαβατώρα, με όλα υπολογισμένα και καλοπληρωμένα. Πόσο ήταν η χοντρική τιμή το πρωί στις επτά η ώρα; 321 ευρώ, κύριε Καιρίδη μου. Σηκώστε λίγο ανάστημα. Το μεσημέρι δύο η ώρα πόσο ήταν, που φύσαγε κι αέρας κι είχαμε και ήλιο και δουλεύανε τα φωτοβολταϊκά κάργα. Πόσο ήτανε; 279 ευρώ. Το βράδυ οκτώ η ώρα πόσο προβλέπεται να είναι; 455 ευρώ. Αυτό είναι αυτό που έχετε καταφέρει, κύριε Παπασταύρου. Αυτή είναι η ληστεία του ελληνικού λαού που έχετε οργανώσει ως Μητσοτακικό παρακράτος, ως πρακτορίσκοι του αμερικανικού LNG, ο διπλανός σας ειδικά και εσείς, βέβαια. Και απορώ, είχα ρωτήσει και την άλλη φορά: Τώρα που έφυγε η Γκιλφόιλ, κύριε Τσάφο, τι κάνετε ακόμα εδώ; Τι κάνετε ακόμα εδώ, τώρα που έφυγε η Γκιλφόιλ;. Λοιπόν, το σχέδιο τελείωσε. Κάθετοι διάδρομοι, κολοκύθια τούμπανα και δεν συμμαζεύετε.
Αυτό είναι η ληστεία του ελληνικού λαού που έχετε καταφέρει με την πολιτική σας. Με την απολιγνιτοποίηση, με αυτό που κάνατε την καταστροφή και πάτε και καταστρέφετε, λες και είναι περιουσία του παππού σας, γιατί καταστρέψατε τους καδοφόρους εκσκαφείς στη Μεγαλόπολη; Γιατί; Γιατί καταστρέψατε τον μεγάλο στην Πτολεμαΐδα. Γιατί σήμερα είχατε μόνο στο 3% συμμετοχή στο μίγμα τη μονάδα Πτολεμαΐδα 5, την υπερσύγχρονη, της οποίας είναι φθηνότερο το ρεύμα και από το ρεύμα του φυσικού αερίου έτσι όπως έχει φτάσει τώρα το φυσικό αέριο. Για να μην πέσει κι άλλο η τιμή και να την κρατήσετε στα 455 ευρώ το βράδυ; Αυτό είναι που έχετε καταφέρει. Και μη μου κορδίζετε, κύριε Καιρίδη, τι παραλάβατε το 2015-2019, γιατί το 2019 εμείς βγάλαμε τη χώρα από τα μνημόνια. Και να σας θυμίσω, γιατί θυμάστε επιλεκτικά νούμερα, ότι 2015 παραλάβαμε δανεισμό ΔΕΗ 5 δισ. ευρώ και όταν φύγαμε από την κυβέρνηση ο δανεισμός ήταν στα 3,8 δισ..
Δεύτερον, τέσσερα χρόνια μέσα στην κακομοιριά, δεν αυξήθηκε ούτε 1 λεπτό του ευρώ η τιμή στο ρεύμα, ούτε 1 λεπτό! Ίσα ίσα που το τελευταίο εξάμηνο μειώθηκε μέσα από τη μείωση του ΦΠΑ και είχε 7 λεπτά η κιλοβατώρα. Πόσο έχει σήμερα; Από 13 μέχρι 23! Μη με κουρδίζετε με το «εμείς τι καταφέραμε», διότι με τη ληστεία του ελληνικού λαού και με το «φανάρι» στα καρτέλ της ενέργειας και των διυλιστηρίων, με αυτά έχετε καταφέρει τα κέρδη στη ΔΕΗ. Δηλαδή, δεν κατάλαβα γιατί πρέπει η ΔΕΗ να έχει; 
Να δω τα κέρδη λίγο, έτσι; Πέρυσι, προ τόκων, φόρων και αποσβέσεων είχε 2,04 δισεκατομμύρια κέρδη το 2025. Φέτος έχει 1,260 δισεκατομμύρια στο εξάμηνο. Η METLEN του Μυτιληναίου πέρυσι είχε 753 εκατομμύρια όλη τη χρονιά και τώρα στο εξάμηνο έχει 550. Αντίστοιχη είναι και των αλλονών -ΗΡΩΝ, ΤΕΡΝΑ, HELLENiQ ENERGY κτλ. 
Υπερηφανεύεστε επειδή έχετε ξεσκίσει στη ληστεία της τσέπης του τον Ελληνικό λαό μέσα από αυτήν τη διαδικασία τιμολογήσεων; Αυτή είναι η υπερηφάνεια σας; Όχι, δεν θα πάει έτσι. 
Πείτε μου για ποιο λόγο συνεχίζετε και βάζετε ανεμογεννήτριες και φωτοβολταϊκά σε όλη τη χώρα; Για ποιο λόγο συνεχίζετε και το κάνετε; Πόσα είναι τα εγκατεστημένα αυτήν τη στιγμή; Πόσα είναι σήμερα; Δηλαδή οι ανάγκες της χώρας είναι περίπου 9 γιγαβατώρες στο peak. Αυτήν τη στιγμή έχουν εγκατασταθεί 13,6 γιγαβάτ φωτοβολταϊκά και 6,2 γιγαβάτ ανεμογεννήτριες, δηλαδή σχεδόν 20. Για ποιο λόγο βάζετε κι άλλα; Για να αγοράζουμε ανεμογεννήτριες και πάνελ από τη Γερμανία μέσω και της  χρηματοδότησης του Ταμείου Ανάκαμψης; Γιατί έτσι τα αγοράζουμε και ξαναγυρνάνε τα λεφτά εκεί που τα δίνουμε. Αυτό κάνετε! Από τις μεγαλύτερες χρηματοδοτήσεις που έχουν δοθεί από το Ταμείο Ανάκαμψης είναι σε εταιρείες ενέργειας - στη ΔΕΗ, στη METLEN, στου Βαρδινογιάννη, στου Κοπελούζου και πολλούς άλλους- για να κάνουν αυτό το πράγμα. Έτσι είναι ο κατάλογος και μην με αναγκάσετε να τον φέρω εδώ. 
Για ποιο λόγο υπερηφανεύεστε; Λοιπόν, εγώ το λέω πολύ καθαρά. Δεν πρέπει να μπει ούτε μία από εδώ και πέρα, ούτε ανεμογεννήτρια, ούτε φωτοβολταϊκό. Φτάνουνε. 
Και μάλιστα ξέρετε και το άλλο; Λέω ότι πλέον για να δει ανακούφιση ο Ελληνικός λαός πραγματικά, πρέπει πάρα πολλές από τις εγκατεστημένες να περάσουνε στα χέρια αγροτικών συνεταιρισμών και δήμων για να μειώσουν το ρεύμα που καταναλώνουν σαν δήμοι ή σαν συνεταιρισμοί και να περάσει και στα μέρη τους. 
Παραξενεύεστε, κύριε Τσάφο; Σας φαίνεται πιο λογικό να αγοράζουμε LNG στην πενταπλάσια τιμή από το ρωσικό φυσικό αέριο που αγοράζαμε παλαιότερα -αυτό είναι λογικό, είναι αναπτυξιακό, μας βολεύει- από το να περάσουν σε ενεργειακές κοινότητες τα εγκατεστημένα φωτοβολταϊκά και να ανακουφιστούν οι άνθρωποι σε αυτήν τη χώρα. 
Εννοείται ότι πρέπει ο λιγνίτης να παραμείνει σαν μηχανισμός ασφαλείας για την ενεργειακή ασφάλεια της χώρας μέσα σε ένα τέτοιο γεωπολιτικό περιβάλλον. Αυτό είναι που έχετε καταφέρει και να μην περηφανεύεστε, κύριε Τσάφο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Πρόεδρε, τον λόγο.
ΠΡΟΕΔΡΕΥΩΝ (Γεώργιος Λαμπρούλης): Κύριε Τσάφο, μην το πάμε τώρα  όταν μιλάει ένας Βουλευτής να παρεμβαίνει ο Υπουργός, γιατί υπάρχει μεγάλη λίστα ομιλητών.
ΠΑΥΛΟΣ ΠΟΛΑΚΗΣ: Όχι, όχι, ο κ. Τσάφος είναι …
ΠΡΟΕΔΡΕΥΩΝ (Γεώργιος Λαμπρούλης): Αφήστε με να πω ό,τι θέλω να πω. Δεν του στερώ τον λόγο. 
ΠΑΥΛΟΣ ΠΟΛΑΚΗΣ: Δεν σου είπα να του τον δώσεις, μην αγχώνεσαι.
ΠΡΟΕΔΡΕΥΩΝ (Γεώργιος Λαμπρούλης): Λοιπόν, προειδοποιώ να κρατηθείτε οι Υπουργοί. Μαζέψτε ενδεχομένως όποιες απαντήσεις θέλετε να δώσετε, να τις δώσετε κάποια στιγμή που εσείς θα επιλέξετε. Αν είναι να απαντάτε σε κάθε Βουλευτή που τοποθετείται, με συγχωρείτε, είναι πενήντα Βουλευτές ακόμη να μιλήσουν. 
ΔΗΜΗΤΡΙΟΣ ΚΑΙΡΙΔΗΣ: Το αξίζει ο κ. Πολάκης.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, τον λόγο θα σας τον δώσω για τρία λεπτά. Ορίστε. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Μόνο στον κ. Πολάκη θέλω να απαντήσω.
Κύριε Πολάκη, επειδή πάντα διαλέγετε μια άσχετη ώρα και άσχετη μέρα, έπρεπε να βγάλω το κομπιούτερ μου για να δω, οπότε δεν τις έχω όλες τις ώρες. Όμως, είπατε για τις δύο η ώρα το μεσημέρι, σήμερα που έχουμε στα 279 και ότι αυτό είναι απάτη, καρτέλ, μπλα, μπλα, μπλα. 
Ξεκινάω: Την ίδια ώρα, Πολωνία 673, Λιθουανία 490, Σλοβακία 485 -δεν θα σας διαβάσω όλα τα νούμερα- Βουλγαρία, Ουγγαρία, Κροατία, Λετονία, Σλοβενία, Τσεχία, Αυστρία, Δανία, Ολλανδία, Γερμανία, Βέλγιο, Ιταλία, Γαλλία, Ελβετία, Εσθονία, Ιταλία και μετά φτάνουμε εμείς. Αυτήν τη λίστα που έχουμε είκοσι πέντε χώρες με πιο ακριβό ρεύμα εκείνη τη στιγμή, αυτό είναι που αποκαλεί ο ΣΥΡΙΖΑ «Ελληνικό καρτέλ». Δεν ξέρω τι να σας πω γι’ αυτό το πράγμα. 
Πάμε για το θέμα του LNG που το έχετε καραμέλα. Πόσο ανέβηκε η κατανάλωση φυσικού αερίου στην ηλεκτροπαραγωγή επί ΣΥΡΙΖΑ; Διπλασιάστηκε. Διπλασιάστηκε η κατανάλωση φυσικού αερίου επί ΣΥΡΙΖΑ και μειώθηκε ο λιγνίτης 50% επί ΣΥΡΙΖΑ. Ο λιγνίτης, το μαγικό καύσιμο που θα μας σώσει, 50% κάτω επί ΣΥΡΙΖΑ με διπλασιασμένο το φυσικό αέριο. Τι το έχετε για μεγάλο σας καμάρι;
ΠΑΥΛΟΣ ΠΟΛΑΚΗΣ: Ναι, γιατί τότε ήταν φθηνό το φυσικό αέριο και ο λιγνίτης είχε πολύ μεγάλους ρύπους. Μην κάνεις τον αμερικάνο!
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Το μεγάλο σας καμάρι ποιο είναι; Ότι κρατήσατε το τιμολόγιο της ΔΕΗ σταθερό. Βεβαίως, κρατήσατε το τιμολόγιο σταθερό της ΔΕΗ, χωρίς ενεργειακή κρίση και χρεοκοπώντας τη ΔΕΗ. Ναι, δεν είναι μεγάλο κατόρθωμα αυτό όταν παίρνω μια επιχείρηση και απλά την τρέχω και την οδηγώ στην χρεοκοπία επειδή εκείνη την περίοδο δεν ανέβασε τις τιμές, αυτό δεν είναι κάποιο κατόρθωμα. 
ΠΑΥΛΟΣ ΠΟΛΑΚΗΣ: Ενώ είναι κατόρθωμα να χρεοκοπήσουν οι πολίτες.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Οποιαδήποτε επιχείρηση μέχρι να χρεοκοπήσει μπορεί όντως να δίνει χαμηλές τιμές. 
Και να κλείσω με το σχόλιο που κάνατε για τις ΑΠΕ, το οποίο χαίρομαι που το είπατε και στην Ολομέλεια διότι είναι σημαντικό να ακούσει ο Ελληνικός λαός ότι η βασική θέση του ΣΥΡΙΖΑ είναι «τέλος φωτοβολταϊκά και ανεμογεννήτριες, να μην βάλουμε τίποτα άλλο στη χώρα».
Όμως και αυτό από πού προέρχεται; Αν είναι δυνατόν, λέτε ότι έχουμε 20 γιγαβάτ ΑΠΕ και ότι έχουμε κατανάλωση 9. Δεν έχουμε κατανάλωση 9, αλλά 5,7 μεσοσταθμικά και όταν έχει πάρα πολλή ζέστη έχουμε 10 ή 11. Δεν καταλαβαίνετε ότι τα 20 γιγαβάτ είναι για τα φωτοβολταϊκά όταν έχει ντάλα ήλιο το καλοκαίρι;
ΠΑΥΛΟΣ ΠΟΛΑΚΗΣ: Τριακόσιες μέρες τον χρόνο έχουμε ήλιο, αλλά εκεί στο «Αμέρικα» που ήσουν δεν το ξέρεις.
ΠΡΟΕΔΡΕΥΩΝ (Γεώργιος Λαμπρούλης): Ελάτε, ελάτε, παρακαλώ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Τριακόσιες εξήντα πέντε μέρες το χρόνο έχουμε ήλιο.
ΠΑΥΛΟΣ ΠΟΛΑΚΗΣ: Στη Νορβηγία έχουν, με δύο ώρες ήλιο!
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Πολάκη, δεν καταλαβαίνετε ότι ένα φωτοβολταϊκό παράγει πιο πολύ το μεσημέρι από ό,τι παράγει το πρωί και προφανώς δεν παράγει τίποτα το βράδυ; Δεν καταλαβαίνετε ότι σε μια ανεμογεννήτρια η ονομαστική της ισχύ παράγει μόνο όταν έχει φουλ άνεμο εκείνη τη στιγμή;  Δηλαδή, αυτά πρέπει να εξηγούμε στη Βουλή για να κάνουμε συζήτηση για το ενεργειακό μέλλον της χώρας και γιατί το γεγονός ότι έχουμε 20 γιγαβάτ εγκατεστημένη ισχύει δεν σημαίνει ότι δεν πρέπει να ξαναβάλουμε κανένα φωτοβολταϊκό και καμία ανεμογεννήτρια στη χώρα; Είναι δυνατόν να κάνουμε τέτοιο διάλογο ενεργειακό; 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, τον λόγο έχει ο κ. Δημήτριος Κούβελας από τη Νέα Δημοκρατία. Θα ακολουθήσει ο κ. Φερχάτ, ο κ. Ιωάννης Παππάς και ο κ. Πάνιας. 
Κύριε Κούβελα, ορίστε.
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι Βουλευτές, η ενέργεια είναι σήμερα το πιο χαρακτηριστικό πεδίο όπου η υψηλή γεωπολιτική στρατηγική συναντά την καθημερινότητα των πολιτών, συναντά τον λογαριασμό του νοικοκυριού, το κόστος λειτουργίας της μικρής και της μεγάλης επιχείρησης και φυσικά το κοινωνικό αγαθό, δηλαδή το ρεύμα, θα πρέπει να είναι αρκετό για τις ανάγκες, άμεσα διαθέσιμο και προσιτό οικονομικά σε όλους μας. 
Το ερώτημα είναι αν το νομοσχέδιο που συζητάμε βελτιώνει τη θέση του καταναλωτή και της χώρας τόσο στην καθημερινότητα, αλλά και στη διεθνή αγορά. Η απάντηση ακούστηκε ήδη προηγουμένως και με νούμερα που λέγανε την αλήθεια. 
Άλλωστε, για την Κυβέρνηση του Κυριάκου Μητσοτάκη η ενεργειακή θωράκιση της πατρίδας μας δεν είναι θεωρία στα χαρτιά, αλλά αποδεικνύεται στην πράξη με επιλογές που ενισχύουν τα κυριαρχικά μας δικαιώματα έναντι πάντων.
Αυτήν την ώρα, στα ανοιχτά της Μεσογείου προχωρά η υλοποίηση του εμβληματικού σχεδίου ηλεκτρικής διασύνδεσης μεταξύ Ελλάδος και Κύπρου. Με σταθερά βήματα, αποφασιστικότητα και χωρίς εκπτώσεις, η Ελλάδα αίρει την ενεργειακή απομόνωση της Κύπρου και τη συνδέει και στον τομέα αυτόν με την Ευρωπαϊκή Ένωση. 
Κυρίες και κύριοι Βουλευτές, η κρίση στη Μέση Ανατολή και ο πόλεμος στην Ουκρανία πιέζουν διαρκώς και σταθερά εδώ και πολύ καιρό, δυστυχώς, τις τιμές του αερίου και του πετρελαίου προς τα πάνω και μαζί τους και την τιμή του ηλεκτρικού ρεύματος σε ολόκληρη την Ευρώπη.
Καμιά χώρα δεν μπορεί να ξεφύγει από αυτήν την πραγματικότητα. Μπορεί όμως να θωρακιστεί όσο αυτό είναι δυνατόν. Η Ελλάδα έθεσε πρώτη θέμα μέτρων στήριξης. Είναι πρώτη, αναλογικά με το ΑΕΠ της, στα ποσά που διαθέτει για τη στήριξη των καταναλωτών, πρώτη πέτυχε ρήτρα διαφυγής για την ενέργεια. 
Σύμφωνα με τα στοιχεία της Eurostat -αναφέρθηκαν και προηγουμένως από τον Υπουργό-, σε αυτό το πρώτο εξάμηνο του 2026 η τιμή του ρεύματος στη χώρα μας είναι 15% περίπου κάτω από τον ευρωπαϊκό μέσο όρο. Λύσαμε το θέμα; Είναι η ενέργεια όσο φθηνή θα θέλαμε να είναι; Όχι βέβαια. Σημαίνει όμως ότι το ενεργειακό μίγμα με τις ανανεώσιμες πηγές ενέργειας λειτουργεί ως ανάχωμα και ότι η κατεύθυνση την οποία δίνουμε είναι πραγματικά σωστή.
Με το νομοσχέδιο έρχεται η ενσωμάτωση ευρωπαϊκής οδηγίας, η οποία εκπονήθηκε μετά την ενεργειακή κρίση. Είναι, λοιπόν, ευκαιρία να περάσουμε επιπλέον οφέλη στον καταναλωτή. Κερδισμένος ο καταναλωτής. Με τη νέα ρύθμιση οι πάροχοι υποχρεούνται να προσφέρουν συμβόλαια σταθερής τιμής διάρκειας τουλάχιστον ενός έτους, χωρίς δυνατότητα μονομερούς αλλαγής όρων και τιμής από τους παρόχους. Μέχρι σήμερα αυτό ήταν επιλογή των εταιρειών. Από εδώ και πέρα γίνεται δικαίωμα του πολίτη. 
Ακούστηκε έντονη κριτική για το άρθρο 6 στην επιτροπή. Για τα ευάλωτα νοικοκυριά, για τους ηλικιωμένους, για τα άτομα με αναπηρία, καθώς και για όσους βρίσκονται υπό μηχανική υποστήριξη, η προστασία από τις διακοπές ρεύματος παραμένει ακέραιη. 
Δεύτερο σημαντικό σημείο του νομοσχεδίου αφορά τα νησιά μας. Ενεργοποιείται το Ταμείο Απανθρακοποίησης Νησιών με επενδυτικό πρόγραμμα 2,3 δισεκατομμυρίων ευρώ για τη στήριξη έργων ΑΠΕ, αποθήκευσης και υποδομών και ενεργειακής διασύνδεσης με την ηπειρωτική Ελλάδα, βάζοντας οριστικό τέλος στην ενεργειακή απομόνωση και τις ρυπογόνες μονάδες πετρελαίου που λειτουργούν συστηματικά στα νησιά μας. 
Τρίτο σημείο αφορά τα Κέντρα Δεδομένων. Εδώ η κριτική ήταν ότι τα χαρίζουμε στους μεγάλους επενδυτές. Το νομοσχέδιο όμως προάγει το αντίθετο. Ο επενδυτής αναλαμβάνει πλήρως το κόστος της σύνδεσης, οφείλει να καλύπτει τουλάχιστον το 60% της κατανάλωσης ηλεκτρικού ρεύματος από ανανεώσιμες πηγές, ενώ υιοθετείται και το αίτημα των δήμων για σημαντική αύξηση του ανταποδοτικού τέλους, διασφαλίζοντας έτσι μεγαλύτερους πόρους απευθείας για τις τοπικές κοινωνίες. Και αυτό βέβαια, πέρα από τις επιβαλλόμενες και οφειλόμενες δράσεις εταιρικής ευθύνης, οι οποίες θα προκύψουν στην πορεία προς όφελος των πολιτών, των δήμων και των τοπικών κοινωνιών. 
Επίσης, κύριε Υπουργέ, θα ήταν σκόπιμο να εξεταστούν ρυθμίσεις για την κατανάλωση νερού από τις μονάδες των data centers, ώστε να μην αφήνουμε χώρο σε αβάσιμη κριτική σε βάρος αυτών των σημαντικών επενδύσεων. 
Ως Βουλευτής Θεσσαλονίκης, θέλω να αναφερθώ στη διάταξη του άρθρου 82 που λύνει χρόνιες εκκρεμότητες. Ο Θερμαϊκός Κόλπος περνάει επιτέλους στην αρμοδιότητα ενός φορέα, του Οργανισμού Φυσικού Περιβάλλοντος και Κλιματικής Αλλαγής. Πέρα από τον κόλπο βέβαια, μιλάμε και για τις εκβολές των ποταμών Λουδία, Αξιού, Γαλλικού και Αλιάκμονα. Μιλάμε για τις προηγούμενες περιοχές Natura, αλλά και την Αλυκή Κίτρους, καθώς και τη Λιμνοθάλασσα της Επανομής, που τα τελευταία χρόνια αντιμετωπίζουν διάφορα προβλήματα, στα οποία δίνονταν αποσπασματικές λύσεις. Και όταν λέω τα τελευταία χρόνια, αναφέρομαι στις τελευταίες δεκαετίες στην πραγματικότητα. 
Για τους Θεσσαλονικείς, ο Θερμαϊκός είναι η βιτρίνα της πόλης μας. Εκεί περπατάμε, εκεί συναντιόμαστε, εκεί παίρνουμε ανάσες αναψυχής και πολιτισμού, εκεί μεγαλώνουμε τα παιδιά μας. Για χρόνια η φροντίδα αυτού του πλούτου έμενε χωρίς σαφή υπεύθυνο. Γλιστρούσανε ανάμεσα σε δήμο, περιφέρεια, συναρμόδια υπουργεία οι ευθύνες και στην πράξη δεν ήτανε κανείς υπεύθυνος. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Έτσι, λοιπόν, από την αποσπασματική φροντίδα με τα γνωστά δυσάρεστα αποτελέσματα, ο Θερμαϊκός αντιμετωπίζεται πλέον ως ενιαία οικολογική και υδρολογική ενότητα, με έναν φορέα να έχει την ευθύνη. Έχει ήδη σχεδιαστεί μάλιστα δράση δεκαοχτώ μηνών για τον επιφανειακό καθαρισμό, αλλά και για την αντιμετώπιση του φαινομένου ευτροφισμού και της δυσάρεστης οσμής που προκαλεί αυτό κατά περιόδους. Είναι μια εξέλιξη που περιμέναμε στην πόλη μας, που ζει δίπλα στη θάλασσά της και δικαιούται να έχει καθαρή και προστατευμένη θάλασσα η Θεσσαλονίκη. 
Κυρίες και κύριοι συνάδελφοι της Αντιπολίτευσης, άκουσα ακόμη δύο ενστάσεις σχετικά με τις τιμές που ανεβαίνουν, τις τιμές της ενέργειας και αυτό είναι μια σκληρή αλήθεια, είναι μια πραγματικότητα, αλλά όλοι αντιλαμβανόμαστε πως κανένας νόμος δεν διατάζει την τιμή του αέριου και του ρεύματος να πέσει στην ελεύθερη αγορά. Αυτό που κάνουμε όμως σήμερα είναι σημαντικό, καθώς ενισχύουμε τη θέση του καταναλωτή. Σταθερές τιμές χωρίς φόβο αποκοπής, επιτέλους αποθήκευση, περισσότερα δίκτυα, κοινή χρήση ενέργειας, περισσότερες ανανεώσιμες πηγές ως ανάχωμα. Μόνο από φέτος τον Μάρτιο έχουν δοθεί 1,3 δισεκατομμύρια σε μέτρα στήριξης και αυτό θα συνεχιστεί και το επόμενο διάστημα με συνέπεια, με όσα δημοσιονομικά μέσα διαθέτουμε ως οικονομικό επιτελείο, με στόχο πάντα τη στήριξη ιδίως των πιο ευάλωτων συμπολιτών μας. 
Κλείνοντας, κυρίες και κύριοι Βουλευτές, σημειώνω ότι το νομοσχέδιο πετυχαίνει τρία πράγματα, εκπληρώνει ευρωπαϊκή υποχρέωση, έχει τον καταναλωτή πολίτη στο κέντρο της αγοράς ενέργειας και λύνει προβλήματα των ανθρώπων από τα νησιά μας μέχρι το Θερμαϊκό Κόλπο, μέχρι το Δέλτα του Έβρου. Σημαντικά προβλήματα, σημαντικές εκκρεμότητες παίρνουν οριστικά τον δρόμο της λύσης. 
Ζητώ από όλους εδώ στην Εθνική Αντιπροσωπεία να σταθούν…
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Οζγκιούρ Φερχάτ, ανεξάρτητος Βουλευτής. 
ΟΖΓΚΙΟΥΡ ΦΕΡΧΑΤ: Ευχαριστώ, κύριε Πρόεδρε.
Κύριε Υπουργέ, κύριε Υφυπουργέ, κυρίες και κύριοι συνάδελφοι, η συζήτηση του σημερινού νομοσχεδίου δεν αφορά απλώς τεχνικές ρυθμίσεις για τη λειτουργία της αγοράς ηλεκτρικής ενέργειας, αφορά ένα από τα πιο κρίσιμα ζητήματα για την κοινωνία και την οικονομία: Ποιος έχει πρόσβαση στην ενέργεια, με ποιους όρους, ποιος πληρώνει το κόστος και τελικά ποιος ωφελείται από τον ενεργειακό σχεδιασμό της χώρας. Διότι η ενέργεια δεν είναι ένα συνηθισμένο εμπόρευμα, είναι κοινωνικό αγαθό, προϋπόθεση αξιοπρεπούς διαβίωσης, βασικός όρος για την παραγωγή, τη λειτουργία των επιχειρήσεων, την αγροτική δραστηριότητα και την περιφερειακή ανάπτυξη. 
Το πρώτο ερώτημα που πρέπει να απαντήσει η Κυβέρνηση είναι εάν μια ενεργειακή πολιτική θεωρείται επιτυχημένη, όταν τα νοικοκυριά εξακολουθούν να δυσκολεύονται να πληρώσουν τους λογαριασμούς τους, όταν οι μικρές επιχειρήσεις πιέζονται από το ενεργειακό κόστος και όταν οι παραγωγοί αδυνατούν να προγραμματίσουν τη δραστηριότητά τους. 
Κύριε Υπουργέ, εδώ και μια επταετία ακούμε από το αρμόδιο Υπουργείο, από εσάς, από τα στελέχη σας και από την Κυβέρνηση, ότι έχουμε αναβαθμιστεί ενεργειακά, ότι είμαστε σε θέση να παράξουμε τόση πολλή ενέργεια που μπορούμε να την διοχετεύουμε και να την πουλάμε κιόλας, να κερδίζει η χώρα από αυτό. 
Τότε γιατί υπάρχει ενεργειακή φτώχεια; Γιατί δεν υπάρξει υπερδιπλάσια ενεργειακή παραγωγή; Γιατί ζορίζονται οι καταναλωτές να πληρώσουν τα τιμολόγια κάθε μήνα και τους έχετε μπερδέψει με τα χρώματα και τα αρώματα που υπάρχουν στα τιμολόγια της ενέργειας; Μια με το πράσινο ότι θα ήταν το σταθερό, μια με το μπλε, μια με το ροζ και δεν ξέρω πού θα καταντήσει αυτή η ιστορία κι έχει καταντήσει μια γελοία ιστορία, από την οποία οι μόνοι ζημιωμένοι είναι οι πολίτες που δεν μπορούν να πληρώσουν τους λογαριασμούς. 
Όμως, η πραγματική αξιολόγηση μιας πολιτικής δεν γίνεται από τις διακηρύξεις της, αλλά από το αποτέλεσμα που έχει στη ζωή των ανθρώπων. Και εδώ υπάρχουν σοβαρά ερωτήματα, όπως είναι η προστασία των καταναλωτών. 
Παρόλο που ισχυρίζεται πως το νομοσχέδιο και η κύρωση της σύμβασης της Ευρωπαϊκής Ένωσης προστατεύει τους καταναλωτές, αυτό δεν φαίνεται στην ουσία. Παρότι έχει γεμίσει όλη η χώρα με ΑΠΕ, με ανανεώσιμες πηγές ενέργειας, αυτό δεν αντικατοπτρίζεται στην κατανάλωση της ενεργείας και στα νοικοκυριά.
Μιλάτε για σταθερά τιμολόγια ενημέρωσης των καταναλωτών, δυνατότητα επιλογής προμηθευτή και προστασία κατά τη διάρκεια της επίλυσης των διαφορών. Όμως η ύπαρξη περισσότερων επιλογών δεν σημαίνει αυτομάτως και πραγματική δυνατότητα επιλογής. Και η διαφάνεια στους όρους ενός συμβολαίου δεν σημαίνει ότι ο καταναλωτής έχει τη δυνατότητα να ανταποκριθεί οικονομικά σε αυτό. Τα βλέπουμε και τα ζούμε κάθε μέρα. Δεν αυξάνετε το εισόδημα των πολιτών, δεν μειώνετε τα βάρη των πολιτών, δεν μειώνετε τη φορολογία των πολιτών. Αντ’ αυτού πολλές φορές έχετε αυξήσει τα τιμολόγια στην ενέργεια. Επιπλέον, απουσιάζει η ουσιαστική προστασία των καταναλωτών ιδιαίτερα των ευάλωτων νοικοκυριών και των μικρών επιχειρήσεων, η ειδική μέριμνα για κοινωνικές ομάδες που βρίσκονται σε δυσχερή θέση, όπως οι πολύτεκνοι, οι μονογονεϊκές οικογένειες και οι άνθρωποι με χρόνια νοσήματα. Και αυτό που λέτε ότι θα προστατευτούν με το σημερινό μένει να αποδειχθεί στην πράξη. Και ας μην είναι ευχολόγιο όπως σε πάρα πολλά νομοσχέδια. Γιατί το ζητούμενο δεν είναι απλώς να μπορεί ο καταναλωτής να αλλάξει πάροχο, είναι να μπορεί να πληρώνει το ρεύμα του χωρίς να στερείται βασικές ανάγκες. 
Ερωτήματα για την πρόσβαση στα ηλεκτρικά δίκτυα και στις ευέλικτες συνδέσεις. Ποιος θα έχει προτεραιότητα όταν το δίκτυο δεν επαρκεί; Ποιος θα μπορεί να εξασφαλίσει πρόσβαση και ποιος θα περιμένει; Πώς θα διασφαλιστεί ότι οι μεγάλοι επενδυτές δεν θα αποκτήσουν πλεονεκτική θέση έναντι μικρότερων παραγωγών ενεργειακών κοινοτήτων, αγροτών και τοπικών επιχειρήσεων; Αλλά όλα αυτά δεν είναι στη δικιά σας ατζέντα. Τους έχετε αφήσει εκτός και αυτή τη στιγμή η ενεργειακή φτώχεια δεν είναι μόνο στα νοικοκυριά, δεν είναι μόνο στα δημόσια κτίρια. Είναι στον αγροτικό κόσμο. Είναι στον κτηνοτρόφο, είναι στον απλό εργαζόμενο. Και εκεί δεν έχετε μεριμνήσει έτσι ώστε να παρθούν μέτρα. Όχι τώρα, όσο πλησιάζουμε στις εκλογές, έξι μήνες πριν. Εδώ και επτά χρόνια έπρεπε να προνοήσετε γι’ αυτό το ζήτημα. Και εδώ βρίσκεται ένα κρίσιμο ζήτημα ισότητας καθώς δεν αρκεί να θεσπίζουμε ευέλικτες συνδέσεις. Πρέπει να διασφαλίσουμε ότι η ευελιξία δεν θα μετατραπεί σε μηχανισμό μεταφοράς του επιχειρηματικού κινδύνου στους μικρότερους παραγωγούς. 
Δεν είμαστε απέναντι στην τεχνολογική εξέλιξη ούτε σε κάθε νέα επένδυση. Είμαστε απέναντι σε ένα σχεδιασμό που μπορεί να εξασφαλίζει τις υποδομές και τις διευκολύνσεις για τους μεγάλους επενδυτές χωρίς να αποδεικνύει με ποιο τρόπο ωφελείται η κοινωνία και η χώρα. Είχατε τις υποδομές και νομίζω ότι δωρίζοντας τις υποδομές της χώρας σε επενδυτικά προγράμματα, σε επενδυτές, σε παρόχους δεν αρκεί για να βγει η χώρα από την οικονομική κρίση την οποία με όλη την ταχύτητα την παρασέρνετε εσείς στον γκρεμό. Δεν αρκεί να μετράμε τα μεγέθη των επενδύσεων, πρέπει να μετράμε και το κοινωνικό τους αποτύπωμα. Γιατί ναι μεν η ενεργειακή μετάβαση είναι αναγκαία όμως δεν μπορεί να αντιμετωπίζει την ενέργεια αποκλειστικά ως πεδίο επενδυτικής δραστηριότητας. Οι Ανανεώσιμες Πηγές Ενέργειας δεν είναι μόνο τα μεγάλα, με μεγάλες εκτάσεις και μεγάλες επιχειρηματικές αποδόσεις. Πρέπει να σημαίνουν και φθηνότερη ενέργεια για τα νοικοκυριά, δυνατότητα αυτοπαραγωγής από τους αγρότες, στήριξη των μικρών επιχειρήσεων και ουσιαστική συμμετοχή των τοπικών κοινωνιών. Πάρτε παράδειγμα από τη Ροδόπη που όλος ο ορεινός όγκος της Ροδόπης έχει ανανεώσιμες πηγές ενέργειας. Έχουμε τα φωτοβολταϊκά. Παρ’ όλα αυτά η ενεργειακή φτώχεια θερίζει τον τόπο και αν πάτε ακόμα και στη βιομηχανική περιοχή να δείτε αν συμφωνούν όλοι οι άνθρωποι που δίνουν δουλειά σε εκατοντάδες κόσμου στην περιοχή μας, τότε θα πούμε ότι είστε εντάξει. Αλλά δυστυχώς δεν ισχύει αυτό και υπάρχει μεγάλη ενεργειακή φτώχεια η οποία δεν μπορεί να καταπολεμηθεί με αυτές τις δικές σας πολιτικές. Δεν μπορεί η ενεργειακή μετάβαση να ζητά διαρκώς θυσίες από τους πολλούς ενώ τα οφέλη συγκεντρώνονται στους λίγους. 
Υπάρχουν δύο γραμμές διασύνδεσης της δικιάς μας περιοχής. Παρόλο που είναι ενεργειακός κόμβος η Ροδόπη στη Θράκη, επειδή περνάει και ο αγωγός IGP της διασύνδεσης με τη Βουλγαρία αλλά είναι και οι δύο γραμμές μεταφοράς ηλεκτρικής ενέργειας από και προς τη Βουλγαρία, δεν έχετε μεριμνήσει να αξιοποιηθούν προς όφελος της τοπικής κοινωνίας. Και αν δεν λυθούν αυτά τα ζητήματα πώς θα λύσετε το δημογραφικό; Πώς θα λύσετε την ανεργία και πώς θα λύσετε την οικονομική μετανάστευση των νέων ηλικιών; Λέτε ότι δεν υπάρχει ανεργία στις ηλικίες 25-40. Μα, αυτοί οι άνθρωποι φεύγουν από τον τόπο τους, φεύγουν λόγω των λανθασμένων πολιτικών. Φεύγουν λόγω του ότι δεν μπορούν να ανταπεξέλθουν στην καθημερινότητα. Φεύγουν επειδή θέλουν αξιοπρέπεια. Θέλουν να βιώσουν τη ζωή τους σε σχετικές συνθήκες αξιοπρέπειας. 
Στον λιγοστό χρόνο που μας απομένει θα το ξανατονίσω. Πρέπει να γίνουν ενέργειες οι οποίες θα προστατεύουν τον καταναλωτή. Συμφωνούμε αλλά σε επενδυτικό αναπτυξιακό ορίζοντα πρέπει να προστατευθεί ο πρωτογενής τομέας. Πρέπει σε αυτούς τους ανθρώπους να δούμε πώς μπορούμε να τους δώσουμε την ενέργεια που χρειάζονται για να παράξουν και να μην τους φορτώνουμε και άλλα οικονομικά βάρη. Δεν αντέχει πλέον αυτός ο κλάδος με τα τόσα λίγα κέρδη και τα τόσα πολλά χρωστούμενα. Εδώ πρέπει να στηριχτεί αυτή τη στιγμή η περιφέρεια, η ύπαιθρος, ο ζωντανός κλάδος που κρατάει τη ραχοκοκαλιά της ελληνικής οικονομίας και οι αγρότες μας να μην αγχώνονται προτού βγούνε στα χωράφια για το πόσες χιλιάδες ευρώ θα έρθει ο λογαριασμός και για το αν θα μπορέσουν την επόμενη χρονιά να καλλιεργήσουν. 
Αυτά προς το παρόν. Δεν ζητάμε προνόμια. Ζητάμε όμως δικαιοσύνη. Και αυτή η δικαιοσύνη είναι σε πολλούς κλάδους. Είναι σε όλους τους κλάδους και σε όλες τις πτυχές της ζωής μας. Και γι’ αυτή τη δικαιοσύνη, αυτή τη δημοκρατία, από την ενέργεια μέχρι τα ανθρώπινα δικαιώματα, πρέπει να το καλοσκεφτείτε αν και πόσα σωστά έχετε πράξει. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Ιωάννης Παππάς από τη Νέα Δημοκρατία. 
ΙΩΑΝΝΗΣ ΠΑΠΠΑΣ: Ευχαριστώ πάρα πολύ, κύριε Πρόεδρε.
Κύριε Υπουργέ, κύριοι Υπουργοί, κυρίες και κύριοι Βουλευτές, η ενεργειακή ασφάλεια αποτελεί θεμέλιο της οικονομικής ισχύος, της κοινωνικής συνοχής και της εθνικής ανθεκτικότητας. Για την Ελλάδα με τη γεωγραφική της ιδιαιτερότητα και τα δεκάδες κατοικημένα νησιά η ενεργειακή πολιτική έχει ξεχωριστή εθνική βαρύτητα. Η ενεργειακή κρίση ανέδειξε πόσο ευάλωτα είναι τα νοικοκυριά και οι επιχειρήσεις στις διεθνείς αναταράξεις. Η Κυβέρνηση της  Νέας Δημοκρατίας προχώρησε μέτρα στήριξης και επιτάχυνε επενδύσεις στις ανανεώσιμες πηγές ενέργειας και στις ηλεκτρικές διασυνδέσεις. Μια τέτοια εξελίσσεται με την ηλεκτρική διασύνδεση Ελλάδας και Κύπρου και ας έχουν επιχειρήσει πολλοί καλοθελητές από την Αντιπολίτευση να μετατρέψουν ένα έργο εθνικής σημασίας σε καφενειακή κουβέντα για τη ρηματική διακοίνωση. Πάμε τώρα στο προκείμενο. 
Κυρίες και κύριοι συνάδελφοι, χρειαζόμαστε ανταγωνιστική αγορά, ισχυρά δίκτυα, σταθερούς κανόνες και ουσιαστική προστασία του καταναλωτή. Αυτή την κατεύθυνση υπηρετεί το νομοσχέδιο του Υπουργείου Περιβάλλοντος και Ενέργειας που ενσωματώνει την ευρωπαϊκή Οδηγία 2024/1711. Η Νέα Δημοκρατία πιστεύει σε μια οικονομία που δημιουργεί πλούτο και ευκαιρίες με κράτος που εγγυάται διαφάνεια, δικαιοσύνη και ισονομία. Η ελεύθερη αγορά χρειάζεται θεσμική εποπτεία για να λειτουργεί προς όφελος της κοινωνίας. 
Με το άρθρο 7 ενισχύεται το δικαίωμα επιλογής συμβάσεων σταθερής τιμής, διάρκειας τουλάχιστον ενός έτους με προστασία από μονομερείς αλλαγές των όρων. Με το άρθρο δε 6 προβλέπεται προστασία από τη διακοπή ηλεκτροδότησης κατά την εκκρεμή επίλυση συγκεκριμένων διαφορών υπό τις βέβαια νόμιμες προϋποθέσεις. Με το άρθρο 12 διευρύνεται η δυνατότητα νοικοκυριών, μικρομεσαίων επιχειρήσεων και δημόσιων φορέων να μοιράζονται ενέργεια από ανανεώσιμες πηγές. Οι ψηφιακές αιτήσεις, η δημοσιοποίηση της διαθέσιμης χωρητικότητας και οι ευέλικτες συνδέσεις διευκολύνουν τον σχεδιασμό νέων επενδύσεων. Η παραγωγή καθαρής ενέργειας όμως πρέπει να συμβαδίζει με την αποθήκευση και με την αναβάθμιση των δικτύων. 
Επιπλέον, οι προμηθευτές υποχρεώνονται να οργανώνουν τη διαχείριση των κινδύνων από τις διακυμάνσεις της χονδρικής αγοράς υπό την εποπτεία της ρυθμιστικής αρχής ενέργειας. Ο πολίτης πρέπει να γνωρίζει τι υπογράφει, πώς διαμορφώνεται η χρέωσή του και ποια δικαιώματα διαθέτει όταν προκύπτει διαφωνία. Αυτή είναι ουσιαστικά η προστασία στην πράξη. Το νέο πλαίσιο για τα κέντρα δεδομένων επιβάλλει στον επενδυτή το κόστος σύνδεσης. Θέτει κριτήρια ωριμότητας και προβλέπει κάλυψη τουλάχιστον του 60% της ετήσιας κατανάλωσης νέων κέντρων ΑΠΕ. Η τεχνολογική ανάπτυξη πρέπει να προχωρεί με κανόνες και χωρίς άδικη επιβάρυνση των καταναλωτών. Αυτά είναι παραδείγματα θεσμικής ρύθμισης. 
Κυρίες και κύριοι συνάδελφοι, για εμάς που εκπροσωπούμε τα Δωδεκάνησα, η σημαντική πολιτική διάσταση του νομοσχεδίου αφορά τη νησιωτικότητα. Το άρθρο 101 του Συντάγματος απαιτεί ειδική μέριμνα για τις νησιωτικές περιοχές. Αυτό πρέπει να μεταφράζεται σε υποδομές, υπηρεσίες και ισότιμες ευκαιρίες. 
Η ίδια η συνταγματική επιταγή πρέπει να λαμβάνεται υπ’ όψη και στον χωροταξικό και πολεοδομικό σχεδιασμό, ιδίως όταν εξετάζουμε το ζήτημα της αναγνώρισης του οδικού δικτύου στα νησιά. Σε πολλές νησιωτικές περιοχές και ιδιαίτερα στις εκτός σχεδίου περιοχές, δεν υπήρχε διαμορφωμένο οδικό δίκτυο πριν από το 1977. Η διάνοιξη και η κατασκευή δρόμων πραγματοποιήθηκε, κυρίως, τη δεκαετία του ’80 και τα επόμενα χρόνια, συχνά με πρωτοβουλία και μέριμνα των ίδιων των κρατικών υπηρεσιών -βλέπε, μεταξύ άλλων, και τη ΜΟΜΑ στο νησί της Καρπάθου το 1982. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Είναι επομένως εύλογο να εξεταστεί ειδική πρόβλεψη και για τις νησιωτικές περιοχές, ώστε πέρα από τις ήδη προβλεπόμενες περιπτώσεις αναγνώρισης οδών -όπως εκείνες που έχουν αναγνωριστεί ήδη με δικαστικές αποφάσεις- να καλύπτονται και δρόμοι που κατασκευάστηκαν από το ίδιο το κράτος κατά τη δεκαετία του 1980 και μετέπειτα. Δεν μπορεί να αντιμετωπίζονται με τον ίδιο τρόπο οι περιοχές με εντελώς διαφορετική αναπτυξιακή διαδρομή. Οι νησιώτες δεν είναι δυνατόν να υφίσταται τις συνέπειες της απουσίας ενός οδικού δικτύου, αλλά το οποίο το ίδιο το κράτος κατασκεύασε μεταγενέστερα για να εξυπηρετήσει τις ανάγκες των τοπικών κοινωνιών. 
Μια τέτοια ρύθμιση, που θέλουμε, αγαπητέ Υπουργέ να φέρετε, αποτελεί αναγκαία προσαρμογή της νομοθεσίας στην ιδιαιτερότητα των νησιών μας και σέβεται το άρθρο 101 του Συντάγματος για τη νησιωτικότητα. 
Κυρίες και κύριοι συνάδελφοι, η απόσταση, η γεωγραφική διασπορά και οι εποχικές αιχμές συζήτησης αυξάνουν το κόστος της ηλεκτροδότησης και περιορίζουν τις δυνατότητες ανάπτυξης. Στη Ρόδο και στην Κω οι ανάγκες του τουρισμού απαιτούν ισχυρά δίκτυα. Στην Κάλυμνο, στην Κάρπαθο, στη Λέρο και στην Πάτμο, η ενεργειακή επάρκεια στηρίζει την οικονομική ζωή. Στα μικρότερα νησιά μας, στην Κάσο, τη Χάλκη, την Τήλο, το Καστελόριζο, το Αγαθονήσι, η αξιόπιστη ηλεκτροδότηση είναι όρος για να παραμείνουν οι κοινωνίες μας ζωντανές.
Οι ενεργειακές ανάγκες δεν είναι ίδιες σε όλα τα νησιά. Άλλες υποδομές χρειάζονται τα μεγάλα μας νησιά με μεγάλο τουριστικό προορισμό και άλλες ένα μικρό απομονωμένο νησί που αντιμετωπίζει δυσκολίες τροφοδοσίας. Γι’ αυτό οι χρηματοδοτικές αποφάσεις οφείλουν να λαμβάνουν υπόψη την πραγματική τρωτότητα κάθε τοπικού συστήματος και τη σημασία του για τους κατοίκους. Αυτός είναι ο πυρήνας της σύγχρονης νησιωτικής πολιτικής. 
[bookmark: _Hlk245225729]Εδώ αποκτά ξεχωριστή σημασία, κυρίες και κύριοι Βουλευτές, το Ταμείο Απανθρακοποίησης Νησιών. Το επενδυτικό πρόγραμμα εκτιμώμενου ύψους 2,3 δισεκατομμυρίων ευρώ δημιουργεί δυνατότητες για έργα ΑΠΕ, αποθήκευσης, διασυνδέσεων και αναβάθμισης υποδομών με συγχρηματοδότηση ως 60% της επιλέξιμης δαπάνης. 
Ιδιαίτερο ενδιαφέρον έχει η χρηματοδότηση υποδομών ηλεκτροδότησης ελλιμενισμένων πλοίων με άμεση σχέση με την ακτοπλοΐα και τα λιμάνια μας. Η πρόβλεψη, όμως, για όλα βρίσκεται στην εφαρμογή. Ζητούμε συγκεκριμένο σχεδιασμό για τα νησιά μας, συνεργασία με την Περιφέρεια Νοτίου Αιγαίου και τους δήμους, χρονοδιαγράμματα και δίκαιη πρόσβαση των μικρών νησιών σε πόρους. Ένας μικρός δήμος, που αντιστοιχεί σε ένα μικρό νησί, δεν πρέπει να αποκλείεται επειδή διαθέτει περιορισμένες ή καθόλου τεχνικές υπηρεσίες. Η συμμετοχή της αυτοδιοίκησης πρέπει να είναι ουσιαστική ήδη από την επιλογή των προτεραιοτήτων. Χρειάζονται τεχνική υποστήριξη, καθαρές διαδικασίες και λογοδοσία για την πορεία των έργων, ώστε το ταμείο να παράγει αποτέλεσμα και στις πιο απομακρυσμένες και μικρές περιοχές. 
Σημαντική, κυρίες και κύριοι συνάδελφοι, είναι και η μείωση κατά 50% της μοναδιαίας χρέωσης Υπηρεσιών Κοινής Ωφέλειας στην πρώτη κλίμακα οικιακής κατανάλωσης από 1η Ιανουαρίου του 2027. Έτσι, μέρος του οφέλους από τις διασυνδέσεις επιστρέφει στα νοικοκυριά και στον πολίτη. 
Κυρίες και κύριοι Βουλευτές, η Νέα δημοκρατία έχει επιλέξει τον δρόμο της πολιτικής σταθερότητας, των επενδύσεων και της υπεύθυνης διακυβέρνησης. Το ενεργειακό κόστος εξακολουθεί να πιέζει τους πολίτες και απαιτεί συνεχή προσπάθεια. Η απάντηση βρίσκεται σε χρηματοδότηση, σε έργα, αξιόπιστους θεσμούς και μετρήσιμα αποτελέσματα, όχι σε ανέξοδες υποσχέσεις. Η ανάπτυξη της ακριτικής Ελλάδος αποτελεί εθνική ευθύνη. Η εθνική συνοχή αποδεικνύεται με την παρουσία της πολιτείας, με σύγχρονες υποδομές και πραγματικές ευκαιρίες για τους ανθρώπους που επιμένουν να ζουν και να δημιουργούν στα νησιά μας. 
Δεν δεχόμαστε, κυρίες και κύριοι συνάδελφοι, η απόσταση από το κέντρο να καθορίζει το μέλλον ενός τόπου. Από το Αγαθονήσι ως το Καστελόριζο, οι πολίτες δικαιούνται ασφάλεια, ανάπτυξη και προοπτική. Ισχυρή πατρίδα, σημαίνει ισχυρή οικονομία, ισχυρή κοινωνία και ισχυρά νησιά. 
Με αυτήν την πεποίθηση και με τη σταθερή προτεραιότητα των αναγκών της Δωδεκανήσου, υπερψηφίζω το παρόν σχέδιο νόμου και σας ευχαριστώ πολύ, κύριε Υπουργέ, για τη δουλειά που κάνετε. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παππά. 
Καλείται στο Βήμα ο κ. Αριστοτέλης Σπάνιας, Βουλευτής της Νέας Δημοκρατίας. 
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Σας ευχαριστώ κύριε Πρόεδρε.
 Κύριε Υπουργέ, κύριοι Υφυπουργοί, κυρίες και κύριοι συνάδελφοι, θα ήθελα να ξεκινήσω τη σημερινή μου τοποθέτηση από μια ιδιαίτερα σημαντική ρύθμιση του σχεδίου νόμου, η οποία αφορά άμεσα τον Νομό Καρδίτσας και συγκεκριμένα την μετεγκατάσταση της τοπικής κοινότητας Μεταμόρφωσης του Δήμου Παλαμά. Πρόκειται για μια παρέμβαση ιδιαίτερης κοινωνικής σημασίας, που αφορά την ασφάλεια και το μέλλον των κατοίκων της Μεταμόρφωσης, μιας κοινότητας που έχει πλημμυρίσει ολοκληρωτικά τρεις φορές στη σύγχρονη ιστορία, το 1953, το 1994, το 2023, ενώ δοκιμάστηκε και από τον Ιανό το 2020. Οι επανειλημμένες καταστροφές ανέδειξαν την ανάγκη μιας μόνιμης λύσης, καθώς η γεωγραφική θέση του οικισμού τον καθιστά ιδιαίτερα ευάλωτο σε πλημμυρικά φαινόμενα.
Με τη συγκεκριμένη ρύθμιση δρομολογείται η μετεγκατάσταση σε νέα δημοτική έκταση περίπου 200 στρεμμάτων νότια του Παλαμά και καθορίζεται το πολεοδομικό πλαίσιο για τη δημιουργία οργανωμένου οικισμού με κατοικίες, έργα υποδομής και κοινόχρηστους χώρους, οικόπεδα με ελάχιστο εμβαδό 450 τετραγωνικών μέτρων, συντελεστές δόμησης 0,4 και ποσοστό κάλυψης 40%. Για την προστασία από πλημμυρικά φαινόμενα προβλέπεται ανύψωση της στάθμης του ισογείου κατά 1,5 μέτρο και απαγόρευση κατασκευής υπογείων και πυλωτής. Η θέση βρίσκεται εντός του ιδίου δήμου, κοντά στις γεωργικές εκτάσεις και στις παραγωγικές δραστηριότητες των κατοίκων, επιτρέποντάς τους έτσι να διατηρήσουν τους επαγγελματικούς και κοινωνικούς τους δεσμούς. Η μετεγκατάσταση αποτελεί αποτέλεσμα συνεργασίας της Πολιτείας, του Δήμου Παλαμά και της ιδιωτικής πρωτοβουλίας, με σημαντική συμβολή της δωρεάς του Συνδέσμου Επιχειρήσεων και Βιομηχανιών.
Η ψήφιση της συγκεκριμένης ρύθμισης αποτελεί ένα ουσιαστικό βήμα για τη μετεγκατάσταση της Μεταμόρφωσης. Το ζητούμενο πλέον είναι η ταχεία ολοκλήρωση των διοικητικών διαδικασιών και η υλοποίηση των απαραίτητων έργων, με σαφές χρονοδιάγραμμα και συντονισμό όλων των εμπλεκομένων φορέων. 
Ως Βουλευτής Καρδίτσας γνωρίζω καλά την αγωνία και τις προσδοκίες των κατοίκων. Η δέσμευσή μας είναι να παρακολουθούμε στενά την πορεία υλοποίησης όλων των απαραίτητων έργων, μέχρι οι οικογένειες να αποκτήσουν τις νέες τους κατοικίες και να ξεκινήσουν τη ζωή τους σε ένα ασφαλές περιβάλλον.
Κυρίες και κύριοι συνάδελφοι, στο σχέδιο νόμου περιγράφεται και η ενσωμάτωση στην εθνική νομοθεσία της Ευρωπαϊκής Οδηγίας για τη βελτίωση του σχεδιασμού της αγοράς ηλεκτρικής ενέργειας, με βασικό στόχο τη μεγαλύτερη σταθερότητα των τιμών και την ενίσχυση της προστασίας των καταναλωτών. Στο πλαίσιο αυτό, οι μεγάλοι προμηθευτές υποχρεούνται να προσφέρουν συμβόλαια σταθερής τιμής, διάρκειας τουλάχιστον ενός έτους, ώστε τα νοικοκυριά να μπορούν να προγραμματίζουν καλύτερα τις ενεργειακές τους δαπάνες, ενώ συγχρόνως ενισχύεται και η προστασία των καταναλωτών σε περίπτωση διαφωνίας με τον προμηθευτή, όσο εξετάζεται η καταγγελία.
Ιδιαίτερη μέριμνα προβλέπεται για τους ευάλωτους καταναλωτές με πρόσθετες εγγυήσεις απέναντι στη διακοπή ηλεκτροδότησης. Σημαντικές είναι, επίσης, οι παρεμβάσεις που αφορούν τις μακροχρόνιες συμβάσεις αγοράς ηλεκτρικής ενέργειας και τους μηχανισμούς σταθεροποίησης των εσόδων από την παραγωγή. Τα εργαλεία αυτά μπορούν να περιορίσουν την έκθεση παραγωγών και καταναλωτών στις έντονες διακυμάνσεις της χονδρεμπορικής αγοράς, να ενισχύσουν την προβλεψιμότητα και να διευκολύνουν τις νέες επενδύσεις.
Ενισχύονται οι υποχρεώσεις διαχείρισης κινδύνων των εταιρειών προμήθειας και οι εποπτικοί μηχανισμοί, ώστε η αγορά να λειτουργεί με μεγαλύτερη ανθεκτικότητα απέναντι σε μελλοντικές ενεργειακές κρίσεις. Στην ίδια κατεύθυνση κινείται και η μείωση 50% της μοναδιαίας χρέωσης Υπηρεσιών Κοινής Ωφέλειας στην πρώτη κλίμακα οικιακής κατανάλωσης.
Ενισχύονται η αυτοκατανάλωση και η κοινή χρήση ηλεκτρικής ενέργειας από ανανεώσιμες πηγές, δίνοντας τη δυνατότητα συμμετοχής σε νοικοκυριά, μικρές επιχειρήσεις, αγροτικούς συνεταιρισμούς και καταναλωτές που δεν διαθέτουν χώρο για εγκατάσταση φωτοβολταϊκών. Προβλέπεται η προστασία των μικρών οικιακών φωτοβολταϊκών από τις αρνητικές τιμές της χονδρεμπορικής αγοράς.
Για τον Νομό Καρδίτσας με την έντονη αγροτική δραστηριότητα ιδιαίτερη σημασία έχει η δυνατότητα μείωσης του ενεργειακού κόστους μέσω της αυτοπαραγωγής και της αναβάθμισης των δικτύων, κυρίως για την άρδευση και τις παραγωγικές εγκαταστάσεις. 
Δίνεται επίσης νέα προθεσμία στους επαγγελματίες αγρότες που διαθέτουν φωτοβολταϊκά, ώστε να υποβάλλουν τη δήλωση για το 2025 και να διατηρήσουν την αυξημένη τιμή αποζημίωσης παραγόμενης ηλεκτρικής ενέργειας. 
Το σχέδιο νόμου επιχειρεί να αντιμετωπίσει ένα από τα σημαντικότερα εμπόδια στην ανάπτυξη νέων ενεργειακών επενδύσεων, την περιορισμένη διαθεσιμότητα ηλεκτρικού χώρου. Για την αντιμετώπιση της περιορισμένης χωρητικότητας των ηλεκτρικών δικτύων προβλέπεται τακτική δημοσιοποίηση της διαθέσιμης δυνατότητας σύνδεσης ανά περιοχή και ψηφιακή διεκπεραίωση των αιτήσεων. 
Παράλληλα εισάγονται ευέλικτες συνδέσεις με συγκεκριμένους λειτουργικούς περιορισμούς, ώστε να αξιοποιείται καλύτερα το υφιστάμενο δίκτυο και να διευκολύνεται η υλοποίηση νέων επενδύσεων, χωρίς να παραβλέπεται η ανάγκη ενίσχυσης των υποδομών. 
Στο ίδιο πλαίσιο, εντάσσονται οι ρυθμίσεις για την αποθήκευση της ηλεκτρικής ενέργειας, η οποία αποτελεί κρίσιμο παράγοντα για την αποτελεσματικότερη αξιοποίηση των ανανεώσιμων πηγών, τη σταθερότητα του ηλεκτρικού συστήματος και τον περιορισμό των περικοπών παραγόμενης ενέργειας. Με την απλοποίηση των διαδικασιών ανάπτυξης σταθμών αποθήκευσης δημιουργούνται καλύτερες προϋποθέσεις για την αξιοποίηση της εγχώριας ενέργειας. 
Ιδιαίτερη σημασία έχουν οι ρυθμίσεις για τους ΟΤΑ. Η απαλλαγή τους από συγκεκριμένα τέλη για την ανάπτυξη έργων ανανεώσιμων πηγών ενέργειας, καθώς και οι προβλεπόμενες παρατάσεις για έργα που βρίσκονται σε εξέλιξη δημιουργούν ευνοϊκότερες συνθήκες για την υλοποίηση τοπικών ενεργειακών πρωτοβουλιών. 
Οι δήμοι και οι περιφέρειες μπορούν να διαδραματίσουν ουσιαστικό ρόλο στην ενεργειακή μετάβαση, μειώνοντας το λειτουργικό κόστος των υπηρεσιών τους και αξιοποιώντας τους διαθέσιμους πόρους προς όφελος των δημοτών. 
Μια ακόμη ουσιαστική παρέμβαση αφορά το Ταμείο Απανθρακοποίησης Νησιών, έναν χρηματοδοτικό μηχανισμό που συνδέεται με επενδύσεις συνολικού ύψους περίπου 2,3 δισ. ευρώ. Στόχος είναι η μείωση της εξάρτησης των νησιών από τα παραδοσιακά καύσιμα μέσα από έργα ανανεώσιμων πηγών ενέργειας, αποθήκευσης, ηλεκτρικών διασυνδέσεων και αναβάθμισης υποδομών. 
Η παρέμβαση αυτή εκτός της περιβαλλοντικής σημασίας συνδέεται άμεσα και με την ενεργειακή ασφάλεια, τη στήριξη των τοπικών οικονομιών, την απασχόληση και την ισόρροπη περιφερειακή ανάπτυξη. Ακόμη, με τις ρυθμίσεις και τα κέντρα δεδομένων διαμορφώνεται σαφέστερο πλαίσιο ανάπτυξης σημαντικών ψηφιακών υποδομών, με υποχρεώσεις ως προς το κόστος σύνδεσης, την αξιοποίηση ενέργειας από ανανεώσιμες πηγές και την απόδοση ανταποδοτικού οφέλους στις τοπικές κοινωνίες. 
Η ψηφιακή οικονομία δημιουργεί νέες επενδυτικές ευκαιρίες αλλά και σημαντικές ενεργειακές απαιτήσεις. Με ισχυρότερες υποδομές, σαφέστερους κανόνες και μεγαλύτερη ενεργειακή ασφάλεια διαμορφώνει ένα πιο αξιόπιστο οικονομικό περιβάλλον που ενισχύει την παραγωγή, την επιχειρηματικότητα και τις επενδύσεις. Στόχος μας παραμένει μια ισχυρή οικονομία με ουσιαστικά οφέλη για τους πολίτες και την πραγματική βελτίωση της καθημερινότητας και της ποιότητας της ζωής τους. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σπάνια. 
Καλείται στο Βήμα ο κ. Στέφανος Παραστατίδης, Βουλευτής του ΠΑΣΟΚ. 
ΣΤΕΦΑΝΟΣ ΠΑΡΑΣΤΑΤΙΔΗΣ: Ευχαριστώ, κύριε Πρόεδρε.
Data centers, ποιος κερδίζει, ποιος πληρώνει, ποιος αποφασίζει. Κυρίες και κύριοι συνάδελφοι, ζούμε στην εποχή μιας νέας τεχνολογικής επανάστασης. Η τεχνητή νοημοσύνη μεταβάλλει την παραγωγή, την εργασία, την επιστήμη, την οικονομία. Δημιουργεί πρωτοφανείς δυνατότητες αύξησης της παραγωγικότητας και βελτίωσης της καθημερινότητας των πολιτών. 
Αλλά κάθε τεχνολογική επανάσταση συνοδεύεται από ένα θεμελιώδες πολιτικό ερώτημα: Ποιος θα ελέγχει τη νέα οικονομία και ποιος θα καρπώνεται τον πλούτο που δημιουργεί; Διότι η τεχνολογική πρόοδος δεν συνεπάγεται αυτομάτως κοινωνική πρόοδο. 
Η τεχνητή νοημοσύνη υπόσχεται μεγάλη, μεγαλύτερη παραγωγικότητα, αλλά απαιτεί τεράστιες ποσότητες ηλεκτρικής ενέργειας, νερού, γης και κεφαλαίων. Δημιουργείται ο κίνδυνος ενός διπλού οικονομικού συνωστισμού, στους φυσικούς πόρους και στις κεφαλαιαγορές. 
Οι τεχνολογικοί κολοσσοί ανταγωνίζονται για ενέργεια, δίκτυα, υποδομές και χρηματοδότηση. Παράλληλα, απορροφούν όλο ένα μεγαλύτερα επενδυτικά κεφάλαια από τις διεθνείς αγορές, με κίνδυνο να καταστήσουν ακριβότερη τη χρηματοδότηση της υπόλοιπης οικονομίας. 
Η Ευρωπαϊκή Κεντρική Τράπεζα επισημαίνει ότι οι αμερικανικοί κολοσσοί, οι τεχνολογικοί κολοσσοί, αντιπροσωπεύουν ήδη το 10% των νέων εταιρικών εκδόσεων ομολόγων σε ευρώ, από μη χρηματοπιστωτικές επιχειρήσεις. Προειδοποιεί μάλιστα ότι η συνέχιση αυτού του κύματος δανεισμού θα μπορούσε να περιορίσει την πρόσβαση άλλων επιχειρήσεων σε χρηματοδότηση και να προκαλέσει ανοδικές πιέσεις ακόμα και στο κόστος δανεισμού των κρατών. 
Ας δούμε όμως τι συμβαίνει διεθνώς. Στις Ηνωμένες Πολιτείες, στην περιοχή του ηλεκτρικού δικτύου PJM, ο ανεξάρτητος επόπτης της αγοράς έχει αναδείξει τη ζήτηση των data centers ως βασικό παράγοντα αύξησης του κόστους εξασφάλισης ηλεκτρικής ισχύος. 
Στην Ιρλανδία, ερχόμενοι στην Ευρώπη, το 2025 τα data centers κατανάλωσαν το 23% της μετρούμενης ηλεκτρικής ενέργειας της χώρας, σχεδόν 1 στις 4 κιλοβατώρες. Η Ιρλανδία θέσπισε αυστηρότερους όρους σύνδεσης, ενώ η Ευρωπαϊκή Επιτροπή προωθεί κανόνες ενεργειακής απόδοσης, διαφάνειας και προστασίας των υδατικών πόρων. 
Το συμπέρασμα είναι σαφές, κυρίες και κύριοι συνάδελφοι, η τεχνολογική ανάπτυξη χωρίς σχεδιασμό μπορεί να δημιουργήσει νέες ανισότητες και κοινωνικές επιβαρύνσεις. 
Ερχόμαστε στην Ελλάδα, στη χώρα μας. Η Κυβέρνηση σήμερα διευκολύνει την εγκατάσταση μεγάλων κέντρων δεδομένων χωρίς ολοκληρωμένη εθνική στρατηγική. Και ρωτώ: Έχουμε αξιολογήσει τις συνολικές ενεργειακές ανάγκες; Έχουμε μελετήσει τις σωρευτικές επιπτώσεις στους υδατικούς πόρους; Έχουμε προσδιορίσει τη φέρουσα ικανότητα κάθε περιοχής; Έχουμε διασφαλίσει ότι η δέσμευση ηλεκτρικού χώρου δεν θα στερήσει δυνατότητες από τη βιομηχανία, τους αγρότες, τις μικρομεσαίες επιχειρήσεις και τις ενεργειακές κοινότητες; 
Δυστυχώς η Κυβέρνηση προσαρμόζει τη χώρα στις ανάγκες των επενδύσεων, αντί να εντάσσει τις επενδύσεις στις ανάγκες της χώρας. Και εδώ προκύπτει ένα δεύτερο ζήτημα: Ποιος τελικά κερδίζει; 
Τα κέρδη μπορούν να κατευθύνονται σε μετόχους και εκτός Ελλάδας. Οι φυσικοί πόροι όμως καταναλώνονται μόνο εδώ. Οι περιβαλλοντικές επιβαρύνσεις παραμένουν μόνον εδώ. 
Τα ερωτήματα οφείλουν να απαντηθούν με σαφήνεια. Πόσες μόνιμες θέσεις εργασίας δημιουργούνται; Πόση εγχώρια προστιθέμενη αξία παράγεται; Πόση τεχνογνωσία μεταφέρεται στα ελληνικά πανεπιστήμια; Ποιος πληρώνει την αναβάθμιση των δικτύων; 
Αν δεν απαντήσουμε σε αυτά με επάρκεια, τότε θα οδηγηθούμε σε ένα μοντέλο ιδιωτικοποίησης των κερδών και κοινωνικοποίησης του κόστους, όπως είπε και ο εισηγητής μας. Αλλά υπάρχει και μια τρίτη διάσταση και ίσως η σημαντικότερη, η διάσταση της δημοκρατίας. Ποιος αποφασίζει πού θα εγκατασταθούν αυτές οι υποδομές, πόση ενέργεια και πόσο νερό θα δεσμεύσουν; Πόση επιβάρυνση μπορεί να αντέξει μία περιοχή; 
Πού βρίσκονται λοιπόν οι τοπικές κοινωνίες σε αυτή τη διαδικασία; Δεν μπορεί, κυρίες και κύριοι συνάδελφοι, να αποφασίζεται το μέλλον ενός τόπου χωρίς τους ανθρώπους του. Και δεν μπορεί η απάντηση σε αυτό το δημοκρατικό έλλειμμα να είναι ένα ανταποδοτικό τέλος 15.000 ευρώ ανά μεγαβατώρα ετησίως. Ακόμη και αν το ποσό ήταν μεγαλύτερο, το πρόβλημα θα παρέμενε. Η κοινωνική συναίνεση, κυρίες και κύριοι συνάδελφοι, δεν αγοράζεται. Οικοδομείται με ενημέρωση, διαφάνεια και πραγματική συμμετοχή στις αποφάσεις. 
Κυρίες και κύριοι συνάδελφοι, εμείς δεν είμαστε αντίθετοι στις επενδύσεις. Είναι το προφανές. Είμαστε όμως αντίθετοι στην ανάπτυξη χωρίς σχέδιο, κοινωνική ανταποδοτικότητα και δημοκρατική νομιμοποίηση. Σε αυτό είμαστε αντίθετοι. Γι’ αυτό προτείνουμε μια διαφορετική εθνική στρατηγική. 
Πρώτον, εθνικό σχεδιασμό ψηφιακών υποδομών. Να καταγραφούν οι ανάγκες της χώρας σε υπολογιστική ισχύ, από τα πανεπιστήμια και τα νοσοκομεία μέχρι τις επιχειρήσεις και τη δημόσια διοίκηση. Αυτό πρέπει να κάνουμε πρώτο. 
Δεύτερον, σαφείς κανόνες χωροθέτησης. Να γνωρίζουμε πόση ενέργεια, πόσο νερό και πόση περιβαλλοντική επιβάρυνση μπορεί να αντέξει κάθε περιοχή πριν εγκρίνουμε νέες εγκαταστάσεις. 
Τρίτον, δίκαιη κατανομή του κόστους. Οι επενδυτές να αναλαμβάνουν τις πρόσθετες επιβαρύνσεις που προκαλούν στα δίκτυα και στις υποδομές. 
Τέταρτον, ουσιαστικό κοινωνικό μέρισμα. Ουσιαστικό κοινωνικό μέρισμα. Για εγκαταστάσεις άνω των 200 μεγαβάτ προτείνουμε αξιοποίηση της απορριπτόμενης θερμότητας για τηλεθέρμανση, όπου είναι εφικτό, μειωμένο τιμολόγιο ρεύματος για τους κατοίκους, έκπτωση 50% στις υπηρεσίες cloud για τις τοπικές επιχειρήσεις και δωρεάν πρόσβαση για τα πανεπιστήμια αλλά και τα ερευνητικά κέντρα. 
Πέμπτον, διαφάνεια και δημοκρατικό έλεγχο. Δημόσια στοιχεία κατανάλωσης ενέργειας και νερού. Ουσιαστική συμμετοχή της αυτοδιοίκησης και διαβούλευση πριν από τις αποφάσεις. 
Τέλος, εθνική πολιτική ψηφιακής κυριαρχίας. Να μην φιλοξενούμε απλώς υποδομές τεχνητής νοημοσύνης, αλλά να αποκτούμε πρόσβαση στη γνώση, στην υπολογιστική ισχύ και στην τεχνολογία. Τι ακριβώς θέλουμε να πετύχουμε με την ανάπτυξη των data centers στην Ελλάδα; Θέλουμε απλώς να διαθέτουμε ηλεκτρική ενέργεια, νερό και γη σε μεγάλους διεθνείς τεχνολογικούς ομίλους ή θέλουμε να αποκτήσει η χώρα πραγματική υπολογιστική ισχύ, τεχνογνωσία, αλλά και δυνατότητα να αναπτύσσει τη δική της ψηφιακή οικονομία; Διότι είναι άλλο πράγμα να φιλοξενείς τις υποδομές της παγκόσμιας τεχνητής νοημοσύνης και άλλο να συμμετέχεις ουσιαστικά στην παραγωγή της γνώσης και του πλούτου που δημιουργεί.
Κυρίες και κύριοι συνάδελφοι, εδώ βρίσκεται και η διαφορά ανάμεσα σε δύο αντιλήψεις για την ανάπτυξη. Η μια θεωρεί ότι αρκεί να έρχονται επενδύσεις και η κοινωνία να προσαρμόζεται στις ανάγκες τους. Η άλλη, η δική μας, η σοσιαλδημοκρατική, θέλει επενδύσεις που εντάσσονται σε εθνικό σχεδιασμό, δημιουργούν εγχώριο πλούτο, επιστρέφουν οφέλη στην κοινωνία και υπόκεινται σε δημοκρατικό έλεγχο. Διότι δεν μπορεί τα κέρδη να συγκεντρώνονται, το κόστος να κοινωνικοποιείται και οι αποφάσεις να λαμβάνονται ερήμην των πολιτών.
Η πραγματική πρόοδος δεν κρίνεται μόνο από το πόσο αναπτύσσεται η οικονομία. Κρίνεται από το ποιος κερδίζει, ποιος πληρώνει και ποιος αποφασίζει. Εμείς θέλουμε μια ανάπτυξη που δημιουργεί πλούτο, τον κατανέμει δίκαια και αυτό αποφασίζεται δημοκρατικά.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Παραστατίδη.
Καλείται τώρα στο Βήμα ο κ. Αθανάσιος Χαλκιάς, ανεξάρτητος Βουλευτής. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχω να θέσω κάποια ερωτήματα πριν ξεκινήσω για το νομοσχέδιο. Έχω κάποιες απορίες. Πόσους ραγιαδισμούς, πόσες διακηρύξεις των Αθηνών και πόσες υποκλίσεις στον Ερντογάν;
Κυρίες και κύριοι, σύμφωνα με το Δίκαιο της Θάλασσας, άρθρο 79 παράγραφος 2 και 3, η γαλλική εταιρεία έπρεπε να ζητήσει άδεια μόνο από το παράκτιο κράτος, άδεια και ενημέρωση. Η Γαλλία και η γαλλική εταιρεία δεν γνωρίζει τον χάρτη χωροταξικού σχεδιασμού της Ευρωπαϊκής Ένωσης; Για ποιον λόγο ζήτησε από την Τουρκία η γαλλική εταιρεία;
Όμως, έχεις το ΕΛΙΑΜΕΠ να συμβουλεύει το Υπουργείο Εξωτερικών! Περιμένω απάντηση από το Υπουργείο Εξωτερικών στην καταγγελία και σε ένα άρθρο που γράφτηκε από το Ντοκουμέντο -και κατέθεσα ερώτηση- ότι κάποιοι από το ΕΛΙΑΜΕΠ τα παίρνουν από ξένες πρεσβείες για να εξυπηρετούν την πολιτική ξένων χωρών. Περιμένω την απάντηση του Υπουργείου Εξωτερικών αν αυτό είναι αληθές, το άρθρο του Documento. Έτσι εξηγούνται φυσικά κάποιες δηλώσεις φοβικές, υποχωρητικές, Βουλευτών σας. Έτσι εξηγούνται και οι δηλώσεις του κ. Φιντάν ότι όλα καλά. 
Εγώ αναρωτιέμαι: Τα στελέχη των Ενόπλων Δυνάμεων και ιδιαίτερα τα στελέχη του Πολεμικού Ναυτικού, τα ρωτήσατε εάν μπορούν να ανταποκριθούν; Μην διανοηθείτε να πάτε σε «Πρέσπες του Αιγαίου». Θα βρείτε όλο τον ελληνικό λαό απέναντί σας. 
Κάτι τελευταίο, μην κάνετε επέκταση μόνο στη Δυτική Κρήτη, για καθαρά επικοινωνιακούς λόγους ενόψει εκλογών. Επέκταση στα δώδεκα ναυτικά μίλια σε όλη την ελληνική επικράτεια!
Τώρα, επί του νομοσχεδίου και συγκεκριμένα στα άρθρα 19 έως 28, στρώνετε χαλί στους κολοσσούς των κέντρων δεδομένων, αγνοώντας επιδεικτικά τα διακόσια ογδόντα εννέα απορριφθέντα σχόλια της διαβούλευσης και κυρίως εθελοτυφλώντας απέναντι στη μεγαλύτερη χρηματοοικονομική φούσκα της σύγχρονης ιστορίας.
Κύριε Υπουργέ, κύριε Τσάφο, δεν σκεφτήκατε ούτε μια στιγμή να κάνετε μελέτες διαχείρισης κινδύνου πριν φέρετε το νομοσχέδιο για ψήφιση; Την ώρα που πανηγυρίζετε για επενδύσεις πέντε δισεκατομμυρίων ευρώ, μοιράζοντας προνομιακούς όρους δόμησης με συντελεστή 0,8 στο άρθρο 79 και διαδικασίες fast track στο άρθρο 22 για μεγαθήρια data centers άνω των 200MW, η παγκόσμια αγορά τεχνητής νοημοσύνης τρίζει συθέμελα. Αλήθεια, η Κυβέρνησή σας δεν διάβασε τις εκθέσεις καταπέλτες του Διεθνούς Νομισματικού Ταμείου και της Τράπεζας Διεθνών Διακανονισμών του Οκτωβρίου του 2026; Αγνοείτε το περιβόητο ερώτημα των 600 δισεκατομμυρίων δολαρίων, το οποίο προσεγγίζει πλέον το 1 τρισεκατομμύριο; Για να δικαιολογηθεί η τρέχουσα κλίμακα επενδύσεων σε υποδομές, σε συνδυασμό με το λειτουργικό κόστος και το περιθώριο κέρδους 50% που απαιτούν οι επενδυτές, οι εταιρείες startup και οι πάροχοι Neocloud, η βιομηχανία τεχνητής νοημοσύνης θα έπρεπε να παράγει τουλάχιστον 650 δισεκατομμύρια δολάρια σε ετήσια έσοδα.
Η πραγματικότητα, όμως, απέχει παρασάγγας. Τα συνολικά έσοδα όλων των μεγάλων εταιρειών τεχνητής νοημοσύνης, συνδυαστικά, υπολογίζονται σε μόλις 75 δισεκατομμύρια δολάρια. Για κάθε δολάριο που κερδίζουν, καίνε άλλα δέκα. Οι τιμές των γλωσσικών μοντέλων της τεχνητής νοημοσύνης έχουν κατακρημνιστεί έως 99%, μετατρέποντας την τεχνητή νοημοσύνη σε φθηνό εμπόρευμα. Πώς θα υπάρξουν τα επιδιωκόμενα κέρδη; Η εξειδικευμένη στην τεχνολογία συμβουλευτική εταιρεία Gartner κατέταξε την τεχνητή νοημοσύνη εντός του λεγόμενου «χάσματος της απογοήτευσης», προαναγγέλλοντας ακυρώσεις του 40% των εταιρικών έργων. Το μεγαλύτερο ρήγμα στο οικοδόμημα δεν βρίσκεται στην ίδια τεχνολογία, αλλά στον τρόπο με τον οποίο αυτή χρηματοδοτείται, επαληθεύοντας τον φόβο ότι τα δάνεια θα πνίξουν τους επενδυτές.
Όλο αυτό το σαθρό οικοδόμημα συντηρείται από μια σκιώδη τραπεζική με εταιρείες ειδικού σκοπού που δανείζουν με ληστρικά επιτόκια, βάζοντας ενέχυρο το τεχνολογικό υλικό των data centers, το οποίο όμως απαξιώνεται πλήρως σε τρία χρόνια και αυτήν τη στιγμή σαπίζει στις αποθήκες εν αναμονή της ηλεκτρικής σύνδεσης που δεν υπάρχει. Γιατί η τεράστια ζήτηση ενέργειας χρειάζεται υποδομές που απαιτούν χρόνια για να δημιουργηθούν.
Το Διεθνές Νομισματικό Ταμείο εκτιμά ότι μια απότομη απομόχλευση της αγοράς τεχνητής νοημοσύνης θα μπορούσε να διαταράξει τις αγορές κρατικών ομολόγων, καθώς ο εταιρικός δανεισμός ανταγωνίζεται ευθέως τα κρατικά χρεόγραφα και να συρρικνωθεί το παγκόσμιο ΑΕΠ λόγω καταστροφής πλούτου. Εσείς, με μνημειώδη αφέλεια, δένετε την ελληνική οικονομία στον τιτανικό, λίγο πριν προσκρούσει στο παγόβουνο.
Αν οι ξένοι όμιλοι παγώσουν τα σχέδιά τους ή χρεοκοπήσουν έργα, όπως της ΔΕΗ με την Amazon στη Δυτική Μακεδονία ή τα φαραωνικά πάρκα σε Βοιωτία και Αττική, θα τιναχτούν στον αέρα, αφήνοντας τη ΔΕΗ και τις ελληνικές τράπεζες με φέσια δισεκατομμυρίων.
Δεύτερον, εάν οι ξένοι κερδοσκόποι αποτύχουν το κολοσσιαίο κόστος των νέων κέντρων υπερυψηλής τάσης και των δικτύων κορμού, θα περάσει αναπόφευκτα στους απλούς καταναλωτές.
Τρίτον, θα έχετε στραγγίξει τα αποθέματα νερού της ήδη διψασμένης Ελλάδος για την υδρόψυξη των data centers, ενώ οι δήμοι θα μείνουν με μαύρες τρύπες στους προϋπολογισμούς τους, χάνοντας τα δήθεν ανταποδοτικά τέλη των 15.000 ευρώ ανά MW του άρθρου 27. Το παγκόσμιο σοκ ρευστότητας από την κατάρρευση της σκιώδους τραπεζικής θα εκτινάξει τα ελληνικά σπρεντς, στραγγαλίζοντας τις μικρομεσαίες επιχειρήσεις, ενώ θα εξαϋλώσει τις αποταμιεύσεις των Ελλήνων ασφαλισμένων, αφού πιθανότατα και δικά μας ταμεία είναι εκτεθειμένα σε αυτά τα τοξικά επενδυτικά σχήματα.
Αλλά η υποκρισία σας δεν σταματά στα κέντρα δεδομένων, αφού ολόκληρο το νομοσχέδιο αποτελεί μνημείο εξυπηρέτησης των ολιγοπωλίων εις βάρος της ελληνικής κοινωνίας. Στα άρθρα 3 έως 12 βαφτίζεται προστασία του καταναλωτή τα σταθερά τιμολόγια του άρθρου 7, λες και ο Έλληνας πολίτης τρώει κουτόχορτο. Σταθερή τιμή δεν σημαίνει φθηνή τιμή. Όταν κλειδώσετε τα επίπεδα τιμών σε δυσθεώρητα ύψη, δεν προστατεύετε την οικογένεια, αλλά εξασφαλίζετε τα υπερκέρδη των καρτέλ και των παρόχων.
Έχετε καταντήσει την Ελλάδα την ακριβότερη χώρα της Ευρωπαϊκής Ένωσης σε αγοραστική δύναμη, με το ρεύμα να καταπίνει το 38,4% της κατανάλωσης των νοικοκυριών και το 31,9% των πολιτών να πνίγεται στις ληξιπρόθεσμες οφειλές. Αντί να καταργήσετε την αισχροκέρδεια της βραχυχρόνιας αγοράς του χρηματιστηρίου ενέργειας επιβάλλοντας μακροχρόνια διμερή συμβόλαια και διευρύνοντας τα κοινωνικά τιμολόγια, πετάτε στους πολίτες ως ξεροκόμματο τη μείωση των τιμών Υπηρεσιών Κοινής Ωφέλειας, ΥΚΩ, στο άρθρο 57 από το 2027, δηλαδή μια σταγόνα στον οικιακό της ακρίβειας.
Κλείνοντας να πω το εξής. Με τον δε μηχανισμό αναδιανομής του άρθρου 33 κοινωνικοποιείτε τη ζημιά μεταξύ των θυμάτων. Παράλληλα, στο όνομα της πράσινης μετάβασης που καταστρέφει το πραγματικό πράσινο, σπέρνετε ανεμογεννήτριες και φωτοβολταϊκά σε δάση, περιοχές NATURA και εύφορη αγροτική γη, τινάζοντας στον αέρα την επισιτιστική μας ασφάλεια για να κάνετε την πατρίδα μας ηλεκτρογεννήτρια και χωρίς μπαταρίες των ξένων βιομηχανιών.
Και προς κύρωση των λεγόμενων, μου καταθέτω στα Πρακτικά τα εξής.
Ευχαριστώ πολύ.
(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαλκιά. 
Καλείται στο Βήμα ο κ. Γιώργος Μουλκιώτης, Βουλευτής του ΠΑΣΟΚ-Κινήματος Αλλαγής. Θα ακολουθήσει ο κ. Πέτσας, Βουλευτής της Νέας Δημοκρατίας.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, σύμφωνα με τη Eurostat, ο μέσος ετήσιος μισθός πλήρους απασχόλησης στη χώρα μας το 2025 ήταν 18.000 ευρώ, όταν ο ευρωπαϊκός μέσος όρος έφτασε τις 41.500 ευρώ. Είμαστε οι τελευταίοι στην Ευρώπη στις αποδοχές και πρώτοι στα κρύα σπίτια, αφού σχεδόν ένας στους πέντε πολίτες δεν μπορεί να ζεστάνει επαρκώς την κατοικία του, ποσοστό διπλάσιο του ευρωπαϊκού μέσου όρου, ενώ η αισχροκέρδεια στην ελληνική αγορά ενέργειας έχει ξεκάθαρη σφραγίδα προέλευσης, την Κυβέρνηση Μητσοτάκη.
Το σημερινό νομοσχέδιο, λοιπόν, παρουσιάζεται σαν δήθεν ασπίδα για τον καταναλωτή. Ωστόσο, τι κάνει αυτή η ασπίδα; Αποδεικνύεται τελείως χάρτινη. Και είναι χάρτινη, κύριε Πρόεδρε, διότι σε κάθε σημείο όπου ο καταναλωτής χρειάζεται πραγματική προστασία, το νομοσχέδιο του δίνει λιγότερη από αυτήν που θα δικαιούνταν. Ξεκινώντας από το πιο κρίσιμο για το νοικοκυριό που δυσκολεύεται, παραδείγματος χάριν, τη διακοπή της ηλεκτροδότησης.
Η ίδια η Ευρωπαϊκή Οδηγία που η Κυβέρνηση υποτίθεται πως ενσωματώνει, απαγορεύει στον προμηθευτή να διακόψει την ηλεκτροδότηση όσο εκκρεμεί η καταγγελία του πολίτη ή εξωδικαστική επίλυση διαφοράς χωρίς κανένα χρονικό όριο. Και η «πονηρή» αλλαγή που κάνει η Κυβέρνηση με το παρόν νομοσχέδιο ποιο είναι; Θεσμοθετείτε προθεσμία ενενήντα ημερών με την οποία η προστασία αίρεται αυτοδικαίως, ακόμα κι αν την καθυστέρηση την προκάλεσε ο ενεργειακός διαμεσολαβητής ή η Αρχή Προστασίας του Καταναλωτή.
Παρεμφερής λογική διατρέχει τις διατάξεις για τα χρωματιστά τιμολόγια, τα οποία άλλωστε είχαν γυρίσει μπούμερανγκ για τους καταναλωτές από την πρώτη κιόλας ημέρα εφαρμογής τους, πριν από κάποια χρόνια.
Το νομοσχέδιο περιορίζεται στο να υποχρεώσει τους προμηθευτές να προσφέρουν και συμβόλαια σταθερής τιμής διάρκειας τουλάχιστον ενός έτους, όπως άλλωστε επιβάλλει η Οδηγία, χωρίς ωστόσο να προβλέπει τίποτα για τα νοικοκυριά που ήδη πληρώνουν ακριβά πράσινα κυμαινόμενα τιμολόγια.
Και βέβαια σ’ αυτήν την περίπτωση επέλεξε η Κυβέρνηση τη βολική οδό της ατομικής ευθύνης, αντί της ουσιαστικής προστασίας τόσο σε πολίτες, όσο και σε καταναλωτές. Όχι τυχαία βέβαια. Το ΠΑΣΟΚ κατέθεσε ήδη από τον Ιούλιο του 2025 τροπολογία προκειμένου να περάσουν τα νοικοκυριά από τα ακριβά κυμαινόμενα πράσινα στα φθηνότερα μπλε σταθερά τιμολόγια. Πρόκειται για μια τροπολογία που επαναφέρουμε και σήμερα καλώντας την Κυβέρνηση να την κάνει αποδεκτή.
Τότε με ηχηρά σιωπή δεν είχε πει τίποτα απολύτως.
Απέναντι, λοιπόν, σ’ αυτά η Κυβέρνηση φέρνει ακόμα έναν «νομοθετικό φερετζέ». Και ποιος είναι αυτός ο «φερετζές»; Είναι η μείωση στο μισό των χρεώσεων Υπηρεσιών Κοινής Ωφέλειας, δηλαδή ένα μηδαμινό όφελος κάτω από τα δύο ευρώ ανά πεντακόσιες κιλοβατώρες κατανάλωσης.
Σε κάθε περίπτωση, ο λογαριασμός των αστοχιών στο μέτωπο της ενέργειας στέλνεται από την Κυβέρνηση στα νοικοκυριά. Κι αυτό, κυρίες και κύριοι συνάδελφοι, στην πολιτική λέγεται, γιατί έχει ένα όνομα, ιδιωτικοποίηση των κερδών και κοινωνικοποίηση των ζημιών. Μ’ αυτήν ακριβώς τη λογική και τις κυβερνητικές ευλογίες στήθηκε σαν καρτέλ η αγορά ενέργειας στη χώρα και στο ρεύμα και στο φυσικό αέριο και στα πετρελαιοειδή. Τι άλλο ακόμα θα στηθεί θα μου πείτε; Τι άλλο θα προλάβει αυτή η Κυβέρνηση να στήσει;
Όμως, τι συμβαίνει με τις ανανεώσιμες πηγές, αυτές δηλαδή που θα μπορούσαν να ρίξουν τον λογαριασμό προς όφελος των πολλών μέσω της ενεργειακής δημοκρατίας; Αυτές πέρασαν στα χέρια των λίγων και των μεγάλων, αντί να δοθούν στους δήμους, τους αγρότες και τους συνεταιρισμούς -μιλάμε τώρα για δήμους στη Νέα Δημοκρατία, τελείως άγνωστη λέξη και εχθρική μάλλον- μέσω των ενεργειακών κοινοτήτων, ενώ η αποθήκευση καθυστέρησε τόσο, ώστε σήμερα πετάμε φθηνή πράσινη ενέργεια, εισάγοντας την ίδια ώρα ακριβή από γειτονικές χώρες που επένδυσαν εγκαίρως.
Το παρόν νομοσχέδιο, αντί να διορθώσει αυτήν τη στρέβλωση, την παγιώνει, αφού βρίσκει ηλεκτρικό χώρο και τον ξαναμοιράζει στους ήδη ισχυρούς, ενώ στους δήμους δίνει απλώς μια παράταση των αδειών τους. Ακούσατε, τους δίνει παράταση των αδειών τους. Και στις ενεργειακές κοινότητες τι κάνει; Μια «ισότιμη τυπική μεταχείριση», χωρίς ωστόσο δεσμευμένο χώρο στο δίκτυο. Και τι λέει; Έχει κουμπώσει ο χώρος. Πού; Στους μεγάλους, στους ολιγάρχες. Όμως, αυτά δεν τα λέει. Ποιει την  νήσσαν η Κυβέρνηση; Αυτή είναι η Κυβέρνηση της Νέας Δημοκρατίας.
Το ίδιο όμως δίκτυο που δεν χωράει ούτε τους δήμους, ούτε τους συνεταιρισμούς, φαίνεται ότι χωράει άνετα τα κέντρα δεδομένων, τους data centers. Κι εδώ βέβαια βρίσκεται και η καρδιά του νομοσχεδίου.
Σύμφωνα με τα σχέδια του ίδιου του Υπουργείου, οι αιτήσεις σύνδεσης για data centers ξεπερνούν τα δέκα gigawatt, μιάμιση φορά πάνω από την κατανάλωση ολόκληρης της χώρας. Μπροστά λοιπόν σ’ ένα τέτοιο τσουνάμι θα περίμενε κανείς εθνικό χωροταξικό σχεδιασμό, χωρίς ωστόσο μια διόρθωση των πανοραμάτων -στο άρθρο 79 αναφέρομαι- επιτρέποντας πλέον τα data center σχεδόν παντού εκτός σχεδίου, ακόμα κι εκεί όπου παλιότερα διατάγματα το απαγόρευαν.
Αλήθεια, τι απαντάει η Κυβέρνηση σ’ αυτό; Τι απαντάει η Κυβέρνηση σ’ αυτό το ντροπιαστικό που κάνει για όλη την Ελλάδα και όλη την κοινωνία; Είναι για άλλη μια φορά η ίδια συνταγή της ιδιωτικοποίησης των κερδών και της κοινωνικοποίησης των ζημιών, στην οποία διαπρέπει ο κ. Μητσοτάκης, οι Υπουργοί του και η Κυβέρνηση καθ’ όλα. Τα κέρδη για τους πολυεθνικούς ομίλους, ενώ το κόστος του δικτύου, το νερό και η γη βαραίνουν την κοινωνία και, τελικά, βαραίνουν τον λογαριασμό του κάθε νοικοκυριού. Κι αν δεν είναι έτσι, ας μας απαντήσει η Κυβέρνηση τι είναι. 
Όλα αυτά, λοιπόν, για τα data centers η Κοινοβουλευτική Ομάδα του ΠΑΣΟΚ τα έθεσε με ερώτηση ήδη από τις 7 Οκτωβρίου. Τα μηνύματα; Καμία απάντηση. Βροντερή σιωπή από αυτή την πλευρά. Κι έτσι στην πράξη έρχονται πρώτα τα έργα και μετά ο σχεδιασμός, κάτι που και ο νομός μου, η Βοιωτία, τα γνωρίζει καλά. Γέμισε φωτοβολταϊκά, σχεδόν όλα σε γη υψηλής παραγωγικότητας πριν υπάρξει χωροταξικό, ενώ όταν αυτό ήρθε επιτέλους τον περασμένο Αύγουστο, ήρθαν τα μεγάλα έργα, όπως τα 400 MW στους Τσουκαλάδες και τη Χαιρώνεια, που κρίνονται με κανόνες του έτους 2008. Και τώρα, στο Kάστρο του Δήμου Ορχομενού σχεδιάζονται data centers 430 MW σε 342 στρέμματα, δίπλα στο Κωπαϊδικό Πεδίο, έναν από τους σημαντικότερους αρδευόμενους αγροτικούς πόρους της χώρας.
Κι εδώ προκύπτουν, κυρίες και κύριοι συνάδελφοι, αμείλικτα ερωτήματα: Από πού θα έρθει το νερό για την ψύξη του data center; Ποιος θα πληρώσει την ενίσχυση του δικτύου; Ποια θα είναι η προτεραιότητα της άρδευσης σε περιόδους λειψυδρίας; 
Έχω προσωπικά καταθέσει τρεις φορές ερώτημα για τα data center και απάντηση από το Υπουργείο δεν πήρα. Και ρωτώ: Γιατί δεν απαντάει το Υπουργείο; Γιατί αποφεύγετε τη λογοδοσία; Γιατί περιφρονείτε τη Βουλή; Απαντήστε μια φορά σταράτα και καθαρά, για να γνωρίζει ο ελληνικός λαός γιατί δεν απαντάτε στον κοινοβουλευτικό έλεγχο. Αυτά πρέπει να είναι ξεκάθαρα άπαξ διά παντός.
Επίσης, πρέπει να τονίσω ότι η αποκεντρωμένη διοίκηση έχει ήδη απορρίψει αυτό το έργο επειδή χωροθετείται σε γη υψηλής παραγωγικότητος. Και τι διαρρέετε; Η τοπική κοινωνία της Βοιωτίας, ενώ ανησυχεί για το data center, τρυπώνει από το παράθυρο των στρατηγικών επενδύσεων κάτι άλλο. Αυτό διαρρέετε. Θα πάει στο Υπουργείο ως στρατηγική επένδυση και θα γίνει. Αλήθεια; Αυτή είναι η δίκαιη λογική της ανάπτυξης πάση θυσία, δίνοντας στους πολίτες χαστούκι ή γυρίζοντας την πλάτη πάνω σε τέτοια σημαντικά θέματα;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Σε αυτήν, λοιπόν, την τόσο βολική για την Κυβέρνηση θεσμική ασάφεια, το ΠΑΣΟΚ ζητάει κανόνες. Θέλουμε επενδύσεις, αλλά με διαφάνεια και όφελος για τον τόπο.
Γι’ αυτό, με τη συγκεκριμένη τροπολογία προτείνουμε τέσσερα καίρια ζητήματα:
Πρώτον, κανένα μεγάλο κέντρο δεδομένων σε απόσταση μικρότερη του ενός χιλιομέτρου από οικισμούς και σχολεία.
Δεύτερον, πλήρης περιβαλλοντική αδειοδότηση με δημόσια διαβούλευση. 
Τρίτον, καμία γεώτρηση και κανένα λίτρο πόσιμου νερού για ψύξη. 
Και τέταρτον, προτεραιότητα στο δίκτυο για τα νοικοκυριά, τις μικρομεσαίες επιχειρήσεις και τις ενεργειακές κοινότητες. 
Ζητούμε, επίσης, οι τοπικές επιχειρήσεις να μπορούν να γίνουν μέτοχοι στο έργο και η απορριπτόμενη θερμότητα να πηγαίνει δωρεάν σε πολύ φθηνές τιμές, σε θερμοκήπια δίπλα στην εγκατάσταση, ώστε ο τόπος να καρπώνεται τα παράπλευρα οφέλη τέτοιων διαδικασιών. Η ενεργειακή μετάβαση αποτελεί τη μεγαλύτερη αναδιανομή πλούτου και ισχύος που ήδη ζει η χώρα μας και το ερώτημα είναι ποιος θα πληρώσει και ποιος θα καρπωθεί. Η δική μας απάντηση, κυρίες και κύριοι συνάδελφοι, είναι διαφορετική και δεν περιορίζεται σε διατυπώσεις, αφού την καταθέσαμε σήμερα με συγκεκριμένες διατάξεις που θεσμοθετούν φθηνότερη ενέργεια, κανόνες για τους μεγάλους επενδυτές, χώρο για δίκτυο στους δήμους και στις ενεργειακές κοινότητες και προστασία των νερών για τη γη και τοπικών κοινωνιών. 
Εμείς στο ΠΑΣΟΚ θα συνεχίσουμε να μιλάμε για τον πολίτη που μετρά με φόβο Θεού τις κιλοβατώρες, για τον αγρότη της Κωπαΐδος που φοβάται το νερό, για τον δήμο που θέλει να παράγει φθηνή ενέργεια και για τις κοινωνικές υποδομές και υπηρεσίες. Δεν μπορεί να καταθέτουμε για άλλους …
(Χειροκροτήματα από την πτέρυγα του ΠΑΣΟΚ – Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μουλκιώτη. 
Καλείται στο Βήμα ο κ. Στυλιανός Πέτσας, Βουλευτής της Νέας Δημοκρατίας. Θα ακολουθήσουν ο κ. Παπαηλιού και ο κ. Σταμάτης.
Κύριε Πέτσα, έχετε τον λόγο.
ΣΤΥΛΙΑΝΟΣ ΠΕΤΣΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, συζητούμε σήμερα ένα πολύ σημαντικό νομοσχέδιο, το οποίο έρχεται σε μια περίοδο πολύ μεγάλης ενεργειακής κρίσης, αλλά -επιτρέψτε μου- και γεωπολιτικής, αλλά και πολλαπλής με τις άλλες κρίσεις που μαστίζουν αυτήν την περίοδο την ανθρωπότητα αλλά και αυτήν τη γωνιά του πλανήτη που βρίσκεται η χώρα μας.
Δεν θα μπω αναλυτικά στο νομοσχέδιο, καθώς θα βασιστώ στην εμπεριστατωμένη εισήγηση του εισηγητή μας, του κ. Μάνου Κόνσολα, να μην επαναλάβω ζητήματα τα οποία τα θεωρώ πολύ σημαντικά και να αξιοποιήσω τον χρόνο μου για δύο βασικά θέματα, τα οποία εγώ θα ήθελα να αναδείξω. Το ένα αφορά το νομοσχέδιο και το άλλο αφορά τη συγκυρία, γιατί ακούσαμε πάρα πολλά για την πόντιση του καλωδίου ηλεκτρικής διασύνδεσης με την Κύπρο, που τη βγάζει από την απομόνωση, την ενώνει με την Ελλάδα και φυσικά με την Ευρώπη, όπως και το Ισραήλ. 
Κατ’ αρχάς επί προσωπικού, ακούστηκε το πρωί μια αναφορά του κ. Γιαννούλη, του ειδικού αγορητή από τον ΣΥΡΙΖΑ, για μια έντονη συζήτηση που είχαμε χθες στην τηλεόραση, φαντάζομαι σε αυτήν αναφέρεται, με τον κ. Φαραντούρη για το θέμα. 
Κατ’ αρχάς ο κ. Φαραντούρης, απ’ όσο γνωρίζω, είναι πλέον στο ΠΑΣΟΚ, εκπροσωπεί το ΠΑΣΟΚ στα τηλεοπτικά παράθυρα. Δεν είναι στην Κοινοβουλευτική Ομάδα του ΣΥΡΙΖΑ, όντας εκλεγμένος Ευρωβουλευτής με τον ΣΥΡΙΖΑ, και άκουσα να εκφράζει θέσεις οι οποίες νομίζω ότι δεν ακούστηκαν ούτε από το ΠΑΣΟΚ, αλλά ούτε και από τον ΣΥΡΙΖΑ, μάλλον προς τον κ. Τσίπρα. Η αφορμή της αντιπαράθεσης δεν ήταν το γεγονός αυτό που ακούμε μέχρι και σήμερα από πολλές πτέρυγες της Βουλής που εξισώνουν ή θέλουν να εξισώσουν για να κερδίσουν αντιπολιτευτικούς πόντους την ενημέρωση με αδειοδότηση. Μίλησε ο κ. Φαραντούρης για συνδιαχείριση. Με συγχωρείτε, αυτά δεν είναι λόγια να ακούγονται ούτε στα τηλεοπτικά παράθυρα ούτε στη Βουλή. Και φυσικά θα αντιδρούμε όταν ακούμε τέτοια πράγματα, τα οποία έρχονται αντίθετα με τα εθνικά συμφέροντα. 
Να το ξεκαθαρίσουμε λοιπόν. Η ενημέρωση της τουρκικής πλευράς ήταν το φύλλο συκής για τον κ. Ερντογάν, για να καταπιεί το γεγονός ότι το παράνομο και ανυπόστατο τουρκολιβυκό μνημόνιο έγινε κουρελόχαρτο στο πεδίο με την πόντιση του καλωδίου, αυτό είναι το πρώτο. Και δεύτερον, για να αναδιπλωθεί ο κ. Φιντάν όταν προμήνυε διάφορες επιθετικές ενέργειες που θα εμπόδιζαν την πόντιση του καλωδίου και να πει ότι όλα είναι καλά. Και αντί αυτό να το καταλάβουμε σε μια διπλωματική γλώσσα, έρχονται από εδώ διάφορες πολιτικές δυνάμεις και διάφορα εκδοτικά κέντρα και μέσα ενημέρωσης τις τελευταίες μέρες να θέλουν να βαφτίσουν αυτήν την ενημέρωση ως δήθεν ίση με την αδειοδότηση, την οποία ζήτησε η γαλλική εταιρεία και τελικά δόθηκε από την ελληνική πλευρά. Ε, όχι, αυτά θα έπρεπε να είναι ξεκάθαρα και πρέπει όλοι να στηρίζουμε αυτήν την εθνική προσπάθεια. Δεν λέω να μη ζητάει εξηγήσεις η Αντιπολίτευση -ό,τι θέλει μπορεί να ζητήσει- αλλά άλλο αυτό και άλλο να φτάνουμε να μιλάμε για εξίσωση ενημέρωσης και αδειοδότησης και συνδιαχείριση, όπως άκουσα εγώ, για παράδειγμα, από τον κ. Φαραντούρη. 
Είναι ξεκάθαρα τα πράγματα και επίσης να μην έχει κανείς καμία αμφιβολία για ένα τόσο σημαντικό θέμα. Πολύ σύντομα φαντάζομαι ότι θα δούμε και τη ρηματική διακοίνωση και θα δούμε τι περιλαμβάνει. Αλλά και εγώ είμαι από εκείνους που πιστεύουν ότι αν υπήρχε κάτι, το οποίο να δικαιολογούσε πανηγυρισμούς από την πλευρά της Τουρκίας, ήδη θα το είχαμε δει να δημοσιεύεται στα φιλοκυβερνητικά τουρκικά μέσα ενημέρωσης για να δικαιολογήσει κάποιους πανηγυρισμούς. Άρα, να βάλουμε μια τελεία εδώ και να περιμένουμε τη διενέργεια των επόμενων εργασιών, ώστε αυτό το πολύ σημαντικό στρατηγικό σχέδιο εθνικής σημασίας να πάρει σάρκα και οστά. 
Τώρα όσον αφορά το νομοσχέδιο, ένα βασικό θέμα θέλω να αναδείξω, γιατί ακούστηκαν και εδώ πάρα πολλά, πάλι από πολλές πτέρυγες της Βουλής, αναφορικά με τα κέντρα δεδομένων, τα data centers. Κατ’ αρχάς με το σχέδιο νόμου θεσπίζεται ένα ειδικό, συνεκτικό και λειτουργικό πλαίσιο για τη σύνδεση και την πρόσβαση στα δίκτυα ηλεκτρικής ενέργειας αυτών των κέντρων δεδομένων. Σε σχέση με αυτό χαιρετίζω ως πολύ σημαντική την πρόβλεψη ότι οι επενδυτές θα καλύπτουν το κόστος σύνδεσης και των αναγκαίων έργων ενίσχυσης του ηλεκτρικού συστήματος, θα δεσμεύουν ηλεκτρικό χώρο όταν διαθέτουν πραγματική οικονομική και επενδυτική ωριμότητα και θα καλύπτουν τουλάχιστον το 60% της ετήσιας κατανάλωσής τους από ανανεώσιμες πηγές ενέργειας. 
Απέναντι σε αυτό το πλαίσιο, ακούσαμε εδώ και από το ΠΑΣΟΚ και από άλλα κόμματα, μύδρους εναντίον των data centers, αλλά και μια, επιτρέψτε μου να πω, υποκριτική και διπρόσωπη στάση. Από τη μία κατηγορούμε τα data centers, άκουσα και τον προηγούμενο εισηγητή, άκουσα και τον γενικό εισηγητή της Μειοψηφίας και από την άλλη λέμε θέλουμε τις επενδύσεις. Πώς θέλουμε τις επενδύσεις, όταν συνεχώς τις κατακεραυνώνουμε και στρέφουμε τις τοπικές κοινωνίες εναντίον αυτών των επενδύσεων; Και να είστε σίγουροι ότι ο ελληνικός λαός στη συντριπτική του πλειοψηφία, αλλά ακόμη και ψηφοφόροι αυτών των κομμάτων, γυρίζουν την πλάτη απέναντι σε αυτούς που έχουν διπρόσωπη παρουσία και από τη μία πλευρά λένε θέλουμε την επένδυση και από την άλλη ζητούν στοιχεία, τα οποία θα καθιστούσαν αδύνατη αυτήν την επένδυση. 
Εγώ θα σταχυολογήσω δύο: Για παράδειγμα, στην τροπολογία που κατέθεσε το ΠΑΣΟΚ λέει πράγματα τα οποία είναι είτε ανεφάρμοστα είτε αδύνατα. Παράδειγμα ανεφάρμοστο: Ζητάει να υπολογιστεί η μέση ετήσια αύξηση θερμοκρασίας, αν δεν κάνω λάθος, σε μία από τις παραγράφους της τροπολογίας. Πώς θα απομονώσει την επίδραση ενός κέντρου δεδομένων σε σχέση με την υπόλοιπη μέση αύξηση θερμοκρασίας και ποιος θα το μετρήσει και ποιος θα το πιστοποιήσει ότι οφείλεται στο data center;
Δεύτερο στοιχείο, που εγώ το θεωρώ αδύνατο σε σχέση με το πώς μπορεί να βγαίνει μια επένδυση: Ζητάνε να υπάρχει διαφορετικό επίπεδο θορύβου, στην τροπολογία που κατέθεσε το ΠΑΣΟΚ, την ημέρα με τη νύχτα. Δεν ξέρω κατά πόσο αυτό είναι εφικτό. Δεν σχολιάζω το επίπεδο θορύβου, που λέει αν είναι χαμηλά ή αν είναι υψηλά, θα επανέλθω στη συνέχεια, αλλά αυτό το βλέπω ότι είναι κάτι το οποίο θα καθιστούσε μια τέτοια επένδυση αδύνατη, τουλάχιστον για την ενημέρωση που έχω εγώ. 
Απεναντίας, εγώ θέλω να τοποθετηθώ ξεκάθαρα. Είμαστε υπέρ των επενδύσεων, των επενδύσεων με κανόνες. Και ποιοι κανόνες είναι αυτοί και τουλάχιστον για μένα που προέρχομαι από μια περιοχή, την Ανατολική Αττική, που με τιμούν οι συμπολίτες μου με την ψήφο τους, που έχει ήδη ένα data center που λειτουργεί, της Digital Realty πρώην Lamda Hellix στο Κορωπί, που κατασκευάζονται δύο στα Σπάτα και που έρχονται και άλλα στο Κρυονέρι, στον Δήμο Διονύσου, όπου είμαι και δημότης. Οι κανόνες, κατά τη γνώμη μου, πρέπει να είναι τεσσάρων κατηγοριών. Θα τους πω εν τάχει, κύριε Πρόεδρε. 
Πρώτον, το νερό. Άκουσα εδώ διάφορα θέματα για τη λειψυδρία. Είναι ξεκάθαρο ότι οι νέες επενδύσεις αυτές πρέπει να έχουν κλειστό κύκλωμα. Για δε τις παλαιές πρέπει να υπάρχει μια μεταβατική περίοδος εκσυγχρονισμού, αν υπάρχουν τέτοιες, που δεν έχουν κλειστό κύκλωμα χρήσης νερού. 
Δεύτερον, το ρεύμα. Είναι πολύ θετικό το γεγονός ότι η πρόβλεψη, όπως είπα και πριν, ότι θα καλύπτουν από ΑΠΕ το 60% της ετήσιας κατανάλωσής τους αυτά τα κέντρα δεδομένων και φυσικά απ’ ότι αντιλαμβανόμαστε όλοι για τέτοιου είδους επενδύσεις, τουλάχιστον αυτές που περνούν από τις στρατηγικές επενδύσεις, μιλάμε για κατασκευή υποσταθμού ώστε να στηρίζουν τη λειτουργία τους. 
Όσον αφορά το ζήτημα που έχει να κάνει με την όχληση, ακούστηκαν πάρα πολλά για τον θόρυβο. Ποια είναι τα ανεκτά επίπεδα του θορύβου; Θα μπορούσε να επιχειρηματολογήσει κανείς ότι θα πρέπει να πάμε στα επίπεδα που έχει μια καφετέρια, ένα αυτοκίνητο, μια άλλη βιομηχανική εγκατάσταση στην περιοχή; Είμαστε σίγουροι ότι θα πρέπει να είναι χαμηλά, κύριε Υπουργέ, τα επίπεδα θορύβου. Και αυτά τα επίπεδα θορύβου είμαι βέβαιος ότι θα τηρούνται, αλλά το να λέμε εδώ ο καθένας ό,τι νομίζει ότι είναι ανεκτό και να αδιαφορεί για αυτό που συμβαίνει γύρω μας, νομίζω ότι στην ουσία υποκρύπτει την άρνησή του για την επένδυση. Φυσικά θα πρέπει αυτό να είναι καθαρό. 
Πώς, επίσης, θα προχωρήσουμε στην τοπική κοινωνία να αγκαλιάσει τέτοιου είδους επενδύσεις; Θα το κάνουμε με τα αντισταθμιστικά οφέλη. Και χαιρετίζω επίσης ότι υπάρχει στο άρθρο 27 παράγραφος 7, η διαμόρφωση αυτού του ειδικού τέλους που θα πηγαίνει στις τοπικές κοινωνίες ΟΤΑ α΄ βαθμού που φιλοξενούν τέτοιου είδους επενδύσεις. Είναι αρκετό; Κατά τη γνώμη μου δεν είναι αρκετό, αλλά είναι συμπληρωματικό σε αυτό που εμείς εννοούμε, ως μία φιλική επένδυση. Εννοούμε τις δράσεις εταιρικής κοινωνικής ευθύνης. Όταν μιλάμε για επενδύσεις εκατοντάδων εκατομμυρίων, εγώ δεν διανοούμαι ότι αυτές οι επενδύσεις, για παράδειγμα στο Κρυονέρι που είπατε ότι σχεδιάζονται, δεν θα έχουν πρόσθετα αντισταθμιστικά οφέλη πέραν από τον δήμο. Παράδειγμα, στο επίπεδο της τοπικής κοινωνίας, από παιδική χαρά μέχρι σχολικές δομές, μέχρι συλλόγους. Αυτό είναι μέσα στο πλαίσιο της αγκαλιάσματος και της συνεννόησης με την τοπική κοινωνία. Για να μπορέσει όμως -και να κλείσω, κύριε Πρόεδρε,- η τοπική κοινωνία να αγκαλιάσει όλες αυτές τις επενδύσεις, χρειάζεται ενημέρωση.

Και στην Επιτροπή έγινε μία πολύ σοβαρή συζήτηση με τον εκπρόσωπο της Ένωσης που εκπροσωπεί τα κέντρα δεδομένων.
Και από όσο αντιλαμβάνομαι, κύριε Υπουργέ, προγραμματίζεται σχετική συνέντευξη Τύπου για τα ζητήματα που αφορούν την επιστημονική τεκμηρίωση γύρω από αυτά. Είναι πολύ σημαντικό εκ των προτέρων να δίνονται απαντήσεις σε αυτά και όχι εκ των υστέρων να οχυρωνόμαστε όλοι και να ψάχνουμε να βρίσκουμε πραγματικά φαντάσματα εκεί όπου δεν υπάρχουν. Πρέπει να αγκαλιάζουμε τις επενδύσεις χωρίς αστερίσκους, βοηθούν την οικονομική ανάπτυξη, βοηθούν την κοινωνική συνοχή με περιβαλλοντική προστασία, φυσικά και με κανόνες σαν αυτούς που περιέγραψα και είμαι βέβαιος ότι θα εφαρμοστούν και στην πορεία της υλοποίησης όλων αυτών των επενδύσεων.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πέτσα.
Κύριε Καζαμία, έχετε ζητήσει μία παρέμβαση.
ΑΛΕΞΑΝΔΡΟΣ ΚΑΖΑΜΙΑΣ: Ναι, ευχαριστώ, κύριε Πρόεδρε.
Ακούσαμε πάλι, δυστυχώς, τον κ. Πέτσα να επαναλαμβάνει το αφήγημα της Κυβέρνησης τα τελευταία εικοσιτετράωρα σχετικά με το θέμα του καλωδίου GSI, το οποίο κατά την άποψή μας έχει, δυστυχώς, υποστεί τέτοιο χειρισμό από την Κυβέρνηση της Νέας Δημοκρατίας, ώστε έχει θέσει ένα κακό προηγούμενο. Ο κ. Πέτσας μάς επανέλαβε λίγο-πολύ τη θέση που ακούσαμε και από τον κ. Θεοχάρη περί δήθεν ενημέρωσης της Τουρκίας από τη Γαλλία, «όπως η ΔΕΗ», λέει, «κολλάει ένα χαρτί να ενημερώσει ότι την Παρασκευή το ρεύμα θα κοπεί για δύο ώρες». Ακόμη και να δεχτούμε αυτό το τραγικά αποτυχημένο παράδειγμα, όταν η ΔΕΗ κολλάει μία τέτοια ανακοίνωση, την κολλάει γιατί αφορά έναν πελάτη της ΔΕΗ ο οποίος έχει δικαιώματα ως πελάτης απέναντι στην επιχείρηση. Η Τουρκία δεν έχει δικαιώματα πάνω στην υφαλοκρηπίδα και την ΑΟΖ της χώρας μας.
Επομένως, κύριε Πέτσα, αντί να τα λέτε αυτά και αντί να λέτε, όπως και ο κ. Καιρίδης, ότι πρόκειται για απλή ενημέρωση, θα πρέπει να εξηγήσετε κατ’ αρχάς τι παρασκήνιο παίχτηκε και τι ρόλο είχε η Ελληνική Κυβέρνηση σε αυτό και επίσης, θα πρέπει να εξηγήσετε πώς την πάτησε η Ελληνική Κυβέρνηση -ένας Βουλευτής σας χρησιμοποίησε μια πιο χυδαία και παραστατική έκφραση για αυτό- με την κύρωση του τουρκολιβυκού μνημονίου από τη Βουλή των Αντιπροσώπων της Βεγγάζης στις 20 Οκτωβρίου. Αυτά είναι αλλεπάλληλες αποτυχίες της ελληνικής εξωτερικής πολιτικής και θα πρέπει να δώσετε σαφείς εξηγήσεις στον ελληνικό λαό.
Η θέση της Πλεύσης Ελευθερίας, κύριε Πρόεδρε, ως προς το θέμα αυτό είναι καθαρή και κρυστάλλινη. Είχαμε προειδοποιήσει και πριν από το γεγονός, επαναλαμβάνουμε και τώρα: Η ρηματική διακοίνωση της Γαλλίας προς την Τουρκία για το θέμα του καλωδίου GSI θέτει ένα πολύ κακό προηγούμενο. Η Κυβέρνηση Μητσοτάκη φέρει ακέραιη την ευθύνη για το γεγονός ότι ένα κράτος-σύμμαχος της Ελλάδας, όπως η Γαλλία, προβαίνει σε ενέργειες έμμεσης αναγνώρισης στην Τουρκία δικαιωμάτων που αυτή δεν έχει. Έχουμε υποβάλει επίκαιρη ερώτηση προς το Υπουργείο Εξωτερικών από τη Δευτέρα για το θέμα αυτό και αναμένουμε πλήρεις εξηγήσεις.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
ΣΤΥΛΙΑΝΟΣ ΠΕΤΣΑΣ: Θα ήθελα τον λόγο επί προσωπικού, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Δεν είπε κάτι προσωπικό, κύριε Πέτσα. Όχι, όχι, δεν είπε, για το καλώδιο είπε. Δεν είπε τίποτα για εσάς. Σας παρακαλώ, δεν υπάρχει προσωπικό.
ΣΤΥΛΙΑΝΟΣ ΠΕΤΣΑΣ: Πώς δεν υπάρχει προσωπικό;
ΠΡΟΕΔΡΕΥΩΝ (Βασίλειος Βιλιάρδος): Εξηγήστε μου τι είναι προσωπικό.
ΣΤΥΛΙΑΝΟΣ ΠΕΤΣΑΣ: Απηύθυνε προς εμένα ένα σωρό ερωτήσεις. Δεν είμαι Υπουργός, είμαι Βουλευτής. Δεν είμαι Κοινοβουλευτικός Εκπρόσωπος του κόμματος και αναφέρεται σε εμένα. Ένα λεπτό θα πάρει, κύριε Πρόεδρε.
ΑΛΕΞΑΝΔΡΟΣ ΚΑΖΑΜΙΑΣ: Δεν απηύθυνα σε εσάς, στην Κυβέρνηση απηύθυνα.
ΠΡΟΕΔΡΕΥΩΝ (Βασίλειος Βιλιάρδος): Όχι, όχι, δεν υπάρχει, δεν υπάρχει ένα λεπτό.
ΣΤΥΛΙΑΝΟΣ ΠΕΤΣΑΣ: Ένα λεπτό θα πάρει, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Όχι.
Αν μου επιτρέπετε, κύριε Καζαμία, ο ΔΕΔΔΗΕ…
ΣΤΥΛΙΑΝΟΣ ΠΕΤΣΑΣ: Με συγχωρείτε, εγώ θα συνεχίσω γιατί ο κ. Καζαμίας αναφέρθηκε σε εμένα. Η απάντηση είναι πολύ απλή: Όσοι έχουν…
ΠΡΟΕΔΡΕΥΩΝ (Βασίλειος Βιλιάρδος): Όχι, όχι, σας είπα ότι δεν έχετε τον λόγο. Το καταλαβαίνετε, κύριε Πέτσα; Το καταλαβαίνετε; Σας παρακαλώ, δεν έχετε τον λόγο. Τι θράσος είναι αυτό; Αυτό που κάνετε είναι θράσος.
Καλείται στο Βήμα ο κ. Γεώργιος Παπαηλιού, Βουλευτής του ΣΥΡΙΖΑ.
Κύριε Καζαμία, αν επιτρέπετε, ο ΔΕΔΔΗΕ σήμερα ανακοινώνει τις διακοπές, όχι η ΔΕΗ πια.
ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, θα πω μόνο δύο λόγια για την περίφημη πόντιση του καλωδίου. Οι ερωτήσεις που έχουν τεθεί και από τον ΣΥΡΙΖΑ-Προοδευτική Συμμαχία, αλλά και από τα άλλα κόμματα της Αντιπολίτευσης παραμένουν χωρίς απάντηση από την Κυβέρνηση. Και μην ξεχνάμε ότι στην προκειμένη περίπτωση με τη στάση της Ελληνικής Κυβέρνησης θα έλεγα ότι έχει εκχωρηθεί η άσκηση κυριαρχικών δικαιωμάτων της χώρας σε τρίτους, εν προκειμένω στη Γαλλία και στον γαλλικό κολοσσό, ο οποίος έχει αναλάβει τη συγκεκριμένη επένδυση.
Συνεπώς, περιμένουμε απαντήσεις, γιατί φοβάμαι ότι έτσι όπως εξελίσσονται τα πράγματα, στο μέλλον θα βρούμε μπροστά μας αυτήν την περίφημη ρηματική διακοίνωση την οποία λέτε ότι δεν ξέρετε, αλλά από την άλλη ισχυρίζεστε ότι είναι εντελώς ανώδυνη για την εθνική κυριαρχία και κυρίως για τα κυριαρχικά δικαιώματα της χώρας.
Τώρα, όσον αφορά το νομοσχέδιο, είναι γνωστό -το βλέπουμε εξάλλου- ότι ο τόπος έχει γεμίσει από ανεμογεννήτριες και φωτοβολταϊκά χωρίς κανέναν χωροταξικό σχεδιασμό. Το νομοσχέδιο παρουσιάζεται ως μία προσπάθεια σχεδιασμού της αγοράς ηλεκτρικής ενέργειας και προσαρμογής της στις τεχνολογικές ανάγκες, στις νέες τεχνολογικές ανάγκες. Τα κέντρα δεδομένων, δηλαδή τα περίφημα data centers, είναι υποδομές απαραίτητες για τις ψηφιακές υπηρεσίες, την αποθήκευση δεδομένων και την ανάπτυξη νέων εφαρμογών.
Το ερώτημα, όμως, που τίθεται δεν είναι αν χρειαζόμαστε την τεχνολογία. Το ερώτημα είναι ποιος αποφασίζει για την ανάπτυξή της, ποιος κερδίζει και ποιος πληρώνει το κόστος.
Αρνούμεθα, λοιπόν, να ταυτίσουμε την πρόοδο με τα συμφέροντα των ολίγων ισχυρών επιχειρηματικών ομίλων. Δεν αρκεί να χαρακτηρίζουμε μία επένδυση στρατηγική και να θεωρείται αυτομάτως κοινωνικά ωφέλιμη. Χρειάζεται να εξετάζουμε τι προσφέρει στην κοινωνία, στο περιβάλλον, στην εργασία και εν τέλει στη δημοκρατία.
Η προτεραιότητα πρόσβασης στο ηλεκτρικό δίκτυο για την εξέταση αιτημάτων για κέντρα δεδομένων με μέγιστη ισχύ κατανάλωσης άνω των 200 μεγαβάτ είναι μία πολιτική επιλογή. Σε μία χώρα όπου ο ηλεκτρικός χώρος δεν είναι απεριόριστος, όπου οι ανάγκες για σύνδεση παραγωγικών δραστηριοτήτων, τοπικών ενεργειακών κοινοτήτων και δημοσίων υποδομών είναι μεγάλες, εσείς επιλέγετε να προηγούνται αυτοί οι μεγάλοι δήθεν επενδυτές-καταναλωτές, οι μεγάλοι καταναλωτές. Είναι, λοιπόν, η νομοθετική σας προτεραιότητα μία πολιτική επιλογή που δεν την αιτιολογήσατε επαρκώς δημοσία. Πρέπει να γνωρίζουμε ποια είναι η διαθέσιμη ισχύς, ποιες άλλες ανάγκες εκκρεμούν και ποια κοινωνικά ανταλλάγματα για την κοινωνία δικαιολογούν αυτήν την προνομιακή μεταχείριση.
Η ηλεκτρική ενέργεια και το δίκτυό της δεν είναι απλώς ένα πεδίο ιδιωτικών συναλλαγών. Είναι κρίσιμη κοινωνική υποδομή. Ποιοι μπορούν πραγματικά να συμμετέχουν σε αυτήν την αγορά; Στο ίδιο άρθρο που προβλέπετε να προηγούνται τα μεγάλα κέντρα δεδομένων χρειάζεται επαρκής τεκμηρίωση που δεν δίδεται.
Ένα μέγεθος που δείχνει την κλίμακα των επενδύσεων γεννά ένα εύλογο ερώτημα: Μήπως η πολιτεία διαμορφώνει ένα πεδίο στο οποίο μπορούν να κινηθούν αποκλειστικά οι οικονομικά ισχυρότεροι; Η ψηφιακή οικονομία δεν πρέπει να καταλήξει σε έναν ακόμα χώρο υπερσυγκέντρωσης ισχύος, όπου λίγοι ελέγχουν τις υποδομές και βέβαια, από αυτές εξαρτώνται οι πολλοί.
Ένα τρίτο ζήτημα είναι το ενεργειακό αποτύπωμα. Τα data centers δεν είναι άυλες εγκαταστάσεις. Λειτουργούν αδιάκοπα, χρειάζονται ηλεκτρική ενέργεια για αυτούς που εξυπηρετούνται και για την ψύξη τους και μπορούν να δημιουργήσουν πολύ μεγάλες σταθερές απαιτήσεις από το σύστημα. Άλλο πράγμα είναι να ισοσκελίζεται λογιστικά η κατανάλωση μέσα σε έναν χρόνο και άλλο να εξασφαλίζεται ότι κάθε ώρα λειτουργίας καλύπτεται από καθαρή ενέργεια. Όταν δεν φυσάει ποιος θα καλύψει τη ζήτηση ή όταν δεν έχει ήλιο; Οι ανάγκες παραμένουν. Ποιος θα πληρώσει τις αναγκαίες ενισχύσεις του δικτύου, την αποθήκευση και την εφεδρεία και ποια θα είναι η επίπτωση στους υπόλοιπους καταναλωτές; 
Δεν πρέπει να μετατρέπουμε την πράσινη μετάβαση σε ένα σύστημα όπου τα ιδιωτικά οφέλη συγκεντρώνονται, ενώ το κόστος των υποδομών και των κινδύνων κοινωνικοποιείται. Αυτό το ερώτημα αποκτά ιδιαίτερη σημασία για τα νοικοκυριά, τους αγρότες και τις μικρές επιχειρήσεις που ήδη αντιμετωπίζουν την ενέργεια ως σοβαρό κόστος. Δεν μπορούμε να απαιτούμε διαρκώς θυσίες από την κοινωνία και την ίδια στιγμή να παρέχουμε ειδική μεταχείριση σε ενεργοβόρες επενδύσεις, χωρίς σαφή και μετρήσιμα κοινωνικά οφέλη. Η ενεργειακή πολιτική πρέπει να ξεκινά από την πρόσβαση όλων σε προσιτή ενέργεια και από την κάλυψη των πραγματικών κοινωνικών αναγκών. 
Νερό και περιβάλλον. Ανάλογα με την τεχνολογία ψύξης και τις τοπικές συνθήκες, ένα κέντρο δεδομένων μπορεί να έχει σημαντικές απαιτήσεις σε νερό. Σε περιοχές όπου δοκιμάζονται από την ξηρασία η χρήση νερού δεν είναι δευτερεύουσα λεπτομέρεια. Είναι θέμα δικαιοσύνης μεταξύ των κατοίκων, την αγροτική παραγωγή και τις μεγάλες επιχειρήσεις. Γι’ αυτό απαιτούνται πλήρεις μελέτες, πραγματικά δεδομένα κατανάλωσης και έλεγχος των σωρευτικών επιπτώσεων και η δυνατότητα της τοπικής κοινωνίας να γνωρίζει και να παρεμβαίνει πριν από τις αποφάσεις, όχι εκ των υστέρων.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Τοπική Αυτοδιοίκηση. Οι δήμοι δεν μπορεί να αντιμετωπίζονται ως απλοί θεατές ή ως υπηρεσίες που διευκολύνουν αδειοδοτήσεις. Οι τοπικές κοινωνίες επωμίζονται χωρικές, περιβαλλοντικές και ενδεχόμενες δικτυακές επιβαρύνσεις. Πρέπει, επομένως, να έχουν ουσιαστικό λόγο στον σχεδιασμό, στην πρόσβαση, στις μελέτες και στα στοιχεία λειτουργίας. Η κοινωνική συναίνεση δεν εξασφαλίζεται με γενικές υποσχέσεις. Χτίζεται με διαφάνεια, συμμετοχή και λογοδοσία, πράγμα που ελλείπει από το παρόν νομοσχέδιο. 
Ακούγεται συχνά ότι τέτοιες επενδύσεις θα δημιουργήσουν θέσεις εργασίας. Πόσες θέσεις εργασίας θα είναι μόνιμες μετά την κατασκευή τους ή μάλλον μετά τη μεταφορά τους; Με ποιες αμοιβές και με ποιες συλλογικές εγγυήσεις; Η ύπαρξη μιας μεγάλης επένδυσης δεν συνεπάγεται αυτόματα αντίστοιχη κοινωνική απασχόληση. Χρειαζόμαστε δεσμεύσεις για αξιοπρεπή εργασία, κατάρτιση και διασύνδεση με δημόσια πανεπιστήμια και ερευνητικούς φορείς, όχι μόνο επικοινωνιακούς αριθμούς για το ύψος των κεφαλαίων. 
Υπάρχει όμως και μία ακόμη διάσταση, η ψηφιακή κυριαρχία. Τα δεδομένα, οι υπολογιστικές δυνατότητες και οι υπηρεσίες νέφους αποτελούν κρίσιμες υποδομές για το κράτος, την οικονομία και την καθημερινότητα. Αν ο έλεγχος συγκεντρώνεται σε λίγες πολυεθνικές εταιρείες, δημιουργούνται σχέσεις εξάρτησης που δεν μετρώνται μόνο σε ευρώ. Το ζήτημα δεν είναι απλώς πού θα κτιστούν τα κτήρια, αλλά ποιος θα ελέγχει τις υπηρεσίες που θα στεγάζονται μέσα σε αυτά.
Χρειάζεται, λοιπόν, διαφανής και δημόσια αιτιολογημένη ιεράρχηση της πρόσβασης στο δίκτυο, χωρίς ανεξέλεγκτα προνόμια. Υποχρεωτική δημοσιοποίηση αξιόπιστων στοιχείων για κατανάλωση ενέργειας, νερού, εκπομπές και επιπτώσεις στα δίκτυα. Πραγματική πρόσθετη παραγωγή καθαρής ενέργειας με έλεγχο της ωριαίας επιβάρυνσης και δίκαιη κατανομή του κόστους. Επιπλέον, ουσιαστική συμμετοχή των δήμων και των κατοίκων…
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαηλιού.
Καλείται στο Βήμα ο κ. Γεώργιος Σταμάτης, Βουλευτής της Νέας Δημοκρατίας. Θα ακολουθήσουν ο κ. Παππάς, ο κ. Κόντης και μετά ο κ. Δελβερούδης.
Κύριε Σταμάτη, έχετε τον λόγο. 
ΓΕΩΡΓΙΟΣ ΣΤΑΜΑΤΗΣ: Ευχαριστώ κύριε Πρόεδρε.
Κύριε Υπουργέ, κυρία Υφυπουργέ, κυρίες και κύριοι συνάδελφοι, επιτρέψτε μου, πριν μπω στα του νομοσχεδίου, να παραθέσω λίγο το χρονικό της ημέρας, που έχει πολύ ενδιαφέρον. Σαν σήμερα γεννήθηκε ο Σάμιουελ Χάου -υπάρχει η οδός του στον Κολωνό- ένας Αμερικανός ιατρός, φιλέλληνας, υπέρμαχος της κατάργησης της δουλείας. Ήρθε το 1825 στην Ελλάδα. Περιέθαλψε τραυματίες, αρρώστους, τους Έλληνες πολεμιστές. Γυρνάει στην Αμερική, μαζεύει 60.000 δολάρια, τα δίνει για ένδυση, για τροφή στους λιμοκτονούντες Έλληνες. Ξανάρχεται το 1827 πάλι στην Ελλάδα και οργανώνει καταφύγια για τους πρόσφυγες της εποχής στην Αίγινα. Ένα από αυτά -επειδή είναι εδώ και ο Υφυπουργός από την Κόρινθο και εγώ έχω την καταγωγή από την Κόρινθο- στον Ισθμό το ονόμασε Ουασιγκτωνία. Το 1866 ξαναέρχεται στην Ελλάδα για να βοηθήσει τους Κρήτες. 
Το ενδιαφέρον με αυτόν τον άνθρωπο -τον οποίο προφανώς δεν τον τιμάει κανένας, κάποια στιγμή δόθηκε η οδός του- είναι ότι γυρνώντας στην Αμερική, περιθάλπει άτομα με οπτική αναπηρία στο σπίτι του και είναι αυτός ουσιαστικά ο οποίος ξεκινάει τη διαδικασία για να ιδρυθεί το Ινστιτούτο Πέρκινς της Βοστόνης, το οποίο ουσιαστικά ανέπτυξε όλες τις πολιτικές για τα άτομα με οπτική αναπηρία. Ελπίζω κάποια στιγμή η Βουλή όλους τους φιλέλληνες να τους τιμήσει, αλλά και οι φιλέλληνες να τιμώνται και στα σχολεία. Γιατί έχει δείξει η Ιστορία ότι ναι μεν οι Έλληνες πορεύονται και μάχονται μόνοι τους, αλλά σε πολύ σημαντικές περιόδους και ειδικά τις δύσκολες ο φιλελληνισμός, αυτό το ρομαντικό κίνημα, έδωσε μια άλλη διάσταση και στην Ελληνική τότε Επανάσταση, αλλά και στο ποιος είναι ο Έλληνας, το οποίο οδήγησε τον 20ο αιώνα Ευρωπαίους ηγέτες να δουν τελείως διαφορετικά τη χώρα μας. 
Από εκεί και πέρα, κυρίες και κύριοι συνάδελφοι, θα ξεκινήσω με την υποβολή τριών προσφορών που είχαμε σήμερα από τρεις διεθνείς εταιρείες για τη χορήγηση αδειών σεισμικών ερευνών δυτικά και νότια της Ελλάδος. Αν το δούμε λίγο από το 2019 μέχρι και σήμερα, θα δούμε ότι τελικά όλα αυτά δεν γίνονται γιατί η Ελλάδα ενδεχομένως έχει διαθέσιμο ορυκτό πλούτο. Είναι διότι η Ελλάδα έχει στρατηγική, έχει πολιτική, έχει ηγεσία, έχει διεθνείς συμμαχίες. Και όπως έχω πει κατ’ επανάληψη, στον σημερινό κόσμο -και στον παλαιότερο ενδεχομένως- καμία μεγάλη εταιρεία δεν επενδύει σε οποιαδήποτε χώρα, αν δεν ισχύουν τρία πράγματα. Η χώρα αυτή να είναι ισχυρή οικονομικά, να είναι σύμμαχος και να παίζει έναν γεωστρατηγικό ρόλο. Και το τέταρτο, ότι όλες αυτές οι εταιρείες έχουν την έγκριση των κυβερνήσεών τους. 
Άρα, όταν οι Ηνωμένες Πολιτείες επιχαίρουν, συνεισφέρουν, επί της ουσίας δίνουν το οκέι στη Chevron νότια της Κρήτης, τότε οι σύμμαχοι δεν είναι κακοί, είναι καλοί. Όταν οι σύμμαχοι κάνουν μία -αυτής της ήπιας μορφής- ρηματική διακοίνωση, η Ελλάδα εκχωρεί την κυριαρχία της. Έχει ακουστεί σήμερα στο Ελληνικό Κοινοβούλιο δεν ξέρω πόσες φορές -οι τηλεοράσεις είναι κάτι άλλο- ότι η Ελλάδα εκχώρησε κυριαρχία. Εγώ δεν είμαι τόσο παλιός όσο εσείς, αλλά υπήρξα νέος και έχω δει τι έχει συμβεί στη χώρα μας τα τελευταία τριάντα χρόνια και ποιες αποφάσεις δέσμευσαν τη χώρα. 
Όμως, να μην πάμε εκεί, να πάμε στο αύριο. Και νομίζω ότι τελικά αυτή είναι η διαφορά μας, ότι εμείς μιλάμε για το αύριο και εσείς με λίγο χθες, με λίγο λαϊκισμό του παρόντος, θέλετε επί της ουσίας και να παραπληροφορήσετε τον ελληνικό λαό, αλλά και να δημιουργήσετε τοπικά Υπουργεία Εξωτερικών μέσα στην Ελλάδα. Ευτυχώς για τη χώρα μας αυτήν τη στιγμή τα πράγματα είναι πολύ καλύτερα απ’ ό,τι ήταν το 2019, απ’ ό,τι ήταν το 2015, απ’ ό,τι ήταν το 2010 και αυτό έχει συμβεί με δύο τρόπους: με ισχυρή οικονομία, άρα αξιοποίηση των πόρων μέσω του Έλληνα φορολογούμενου και ταυτόχρονα το πώς μπορείς να βλέπεις την επόμενη μέρα και πώς δρομολογούνται. 
Το ότι η Τουρκία συνέχεια παρανομεί στο όνομα του Δικαίου της Θάλασσας, του Διεθνούς Δικαίου, όποιο δίκαιο θέλετε πάρτε, αυτό κάτι δείχνει. Και μην ξεχνάτε κάτι -γιατί προφανώς, μάλλον, το ξεχνάτε-, αυτό είναι ένα έργο το οποίο, πέραν της στρατηγικής και εθνικής συμμαχίας, χρηματοδοτείται από άλλες είκοσι επτά χώρες, αν θυμάμαι καλά, κύριε Υπουργέ, τόσες δεν είναι τα μέλη της Ευρωπαϊκής Ένωσης; Άρα, είναι ένα έργο της Ευρώπης. Εν κατακλείδι, εμείς θα συνεχίζουμε να προασπίζουμε τη χώρα μας και οικονομικά και στρατιωτικά και γεωπολιτικά και δεν θα ζητήσουμε ποτέ ούτε θα ενημερώσουμε ποτέ οποιονδήποτε θέλει να επιβουλευθεί τα κυριαρχικά μας δικαιώματα. 
Κλείνω με το νομοσχέδιο. Τρία πράγματα για εμένα είναι πολύ σημαντικά.
Πρώτον, καθορίζεται ο χώρος για την ανέγερση της μονάδας φροντίδας ηλικιωμένων στο Δήλεσι, στον Δήμο Τανάγρας. Το νέο στοίχημα που θα κληθεί να αντιμετωπίσει η επόμενη Βουλή, η επόμενη κυβέρνηση, η επόμενη γενιά, αν θέλετε, είναι η μακροχρόνια φροντίδα υγείας ατόμων τρίτης ηλικίας. Όσο πιο σύντομα να ξεκινήσουμε αυτόν τον διάλογο για να δούμε συγκεκριμένες λύσεις για τους συνταξιούχους όσον αφορά την ποιότητα ζωής. 
Δεύτερον, οι εκατόν εξήντα επτά καλύβες ψαράδων και κυνηγών στο Δέλτα του Έβρου, που πλέον ρυθμίζεται το νομικό τους καθεστώς, μεγάλης ύψιστης τοπικής και εθνικής σημασίας. 
Μόνο μία ένσταση έχω. Σταθερά συμβόλαια σταθερής τιμής, τουλάχιστον, ενός έτους. Κύριε Υπουργέ, θα έπρεπε να είναι τουλάχιστον δύο έτη. Και θα έπρεπε να είναι τουλάχιστον δύο έτη στη λογική της στεγαστικής κρίσης αυτής της στιγμής. Το κόστος της ενέργειας επιβαρύνει το κόστος της στέγασης και με βάση τον πληθωρισμό επιβαρύνεται και το κόστος ζωής. Στα επόμενα πέντε χρόνια και το  Wi-Fi θα είναι κοινό αγαθό. Θεωρούμε ότι το ρεύμα είναι. Νομίζω ότι μπορούμε να δούμε το θέμα κυρίως για ανθρώπους που θέλουν να «χτίσουν» μια οικογένεια, για ανθρώπους πιο ευάλωτους, ώστε στο τέλος της ημέρας το ενεργειακό ή αυτό που ονομάζουμε ενεργειακή φτώχεια να μην είναι τροχοπέδη σε οτιδήποτε άλλο. Και εκεί νομίζω ότι μπορούμε να δούμε και διάφορα άλλα μοντέλα που λειτουργούν και σε άλλες χώρες, ώστε τελικά η κατάκτηση του δυτικού πολιτισμού, που είναι το ρεύμα, να μην είναι τροχοπέδη στην ανάπτυξη και στην ποιότητα της ζωής. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σταμάτη.
Καλείτε στο Βήμα ο κ. Πέτρος Παππάς, Βουλευτής του ΠΑΣΟΚ. 
ΠΕΤΡΟΣ ΠΑΠΠΑΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, θέλω να ξεκινήσω με ένα παράδοξο. Ένα παράδοξο που αποτυπώνει με τον πιο χαρακτηριστικό τρόπο την αποτυχία της ενεργειακής πολιτικής της Κυβέρνησής σας. Η Ελλάδα παράγει πράσινη ενέργεια, αλλά δεν μπορεί να την αξιοποιήσει. Έχουμε ήλιο, έχουμε άνεμο, έχουμε επενδύσει δισεκατομμύρια σε ανανεώσιμες πηγές ενέργειας, αλλά ο Έλληνας πολίτης εξακολουθεί να πληρώνει πανάκριβα το ηλεκτρικό ρεύμα και την ίδια στιγμή, κύριε Υπουργέ, αναγκαζόμαστε να περιορίζουμε την παραγωγή από τα φωτοβολταϊκά, στην πραγματικότητα να πετάμε την ενέργεια την οποία παράγουμε γιατί δεν μπορούμε να την αποθηκεύσουμε. Δηλαδή τι συμβαίνει στη χώρα μας; Έχουμε ήλιο, έχουμε τεχνολογία, έχουμε παραγωγή, αλλά δεν έχουμε φροντίσει εγκαίρως να έχουμε τις απαραίτητες υποδομές. Παράγουμε ενέργεια που δεν μπορούμε να χρησιμοποιήσουμε και όταν τη χρειαζόμαστε, το βράδυ, καταφεύγουμε ξανά σε ακριβότερες μορφές ηλεκτροπαραγωγής ή σε εισαγωγές πανάκριβης ενέργειας, την οποία έχουμε στείλει σε γειτονικές χώρες, όπως η Βουλγαρία, για να την αποθηκεύσει. Αν αυτό δεν είναι αποτυχία ενεργειακού σχεδιασμού, τότε τι είναι, κύριοι της Κυβέρνησης; Και ξέρετε ποιο είναι το χειρότερο; Ότι αυτή την αποτυχία δεν την πληρώνει αυτός που πήρε τις αποφάσεις, η Κυβέρνηση δηλαδή. Την πληρώνει ο συνταξιούχος, την πληρώνει ο μισθωτός, την πληρώνει ο μικρομεσαίος επιχειρηματίας, την πληρώνει ο αγρότης, την πληρώνει ολόκληρη η ελληνική κοινωνία.
Κυρίες και κύριοι συνάδελφοι, το μεγαλύτερο πρόβλημα της ενεργειακής μας πολιτικής δεν είναι ότι δεν επενδύσαμε στις ανανεώσιμες πηγές ενέργειας, είναι ότι επενδύσαμε στην παραγωγή χωρίς να επενδύσουμε με την ίδια ταχύτητα στην αποθήκευση και στα δίκτυα. Και τώρα ανακαλύπτουμε ξαφνικά ότι χρειαζόμαστε μπαταρίες, αντλησιοταμίευση, έξυπνα δίκτυα και διαχείριση της ζήτησης. Μα, αυτά έπρεπε να έχουν σχεδιαστεί χρόνια πριν. Όλοι γνωρίζετε το παράδειγμα που θέλω να σας δώσω, αυτό της Βουλγαρίας, η οποία επένδυσε στην αποθήκευση ενέργειας, αγοράζει ηλεκτρική ενέργεια όταν οι συνθήκες αγοράς είναι ευνοϊκές, αξιοποιεί τις μπαταρίες της και μπορεί να διαθέτει την ενέργεια στις ώρες που υπάρχει μεγαλύτερη ζήτηση, σε πολύ ακριβότερες τιμές τις οποίες εμείς πληρώνουμε. Και είναι απλό το ερώτημα που σας θέτουμε όλοι: Γιατί να μην μπορούμε να αποθηκεύσουμε μεγαλύτερο μέρος της δικής μας φθηνής ενέργειας, ώστε να την αξιοποιούμε όταν τη χρειαζόμαστε; Η πράσινη ενέργεια που δεν φτάνει στον καταναλωτή, δεν αποτελεί ενεργειακή ολοκληρωμένη πολιτική, όπως θα ξέρετε. 
Εδώ θέλω να θέσω και ένα δεύτερο ζήτημα. Μιλήσαμε για την ενεργειακή δημοκρατία και μιλώ για τις ενεργειακές κοινότητες, για τη συμμετοχή των δήμων, των αγροτών, των συνεταιρισμών, των μικρομεσαίων επιχειρήσεων. Τι βλέπουμε, όμως, στην πράξη; Περιορισμένο διαθέσιμο ηλεκτρικό χώρο, δυσκολίες σύνδεσης, καθυστερήσεις, περικοπές παραγωγής, εμπόδια που αποθαρρύνουν τους μικρούς παραγωγούς και τις συλλογικές πρωτοβουλίες και, τελικά, κύριε Υπουργέ, ποιος έχει τη δυνατότητα να προχωρήσει; Εκείνος που διαθέτει τα μεγάλα κεφάλαια και την ισχυρότερη πρόσβαση στην αγορά. Αυτό, όμως, δεν είναι ενεργειακή δημοκρατία. Δεν μπορεί ο ήλιος της Ελλάδας να αποτελεί δημόσιο φυσικό πλεονέκτημα και τα οικονομικά οφέλη του να συγκεντρώνονται στα χέρια λίγων. 
Για το ΠΑΣΟΚ η ενεργειακή μετάβαση πρέπει να έχει κοινωνικό πρόσημο. Να δώσουμε πραγματική προτεραιότητα στις ενεργειακές κοινότητες, στους δήμους, στους αγρότες, στις μικρομεσαίες επιχειρήσεις, ότι έκαναν πολλές άλλες χώρες της Ευρωπαϊκής Ένωσης. Να μπορούν οι πολίτες να παράγουν τη δική τους ενέργεια και να μειώνουν τους λογαριασμούς τους. Αυτό σημαίνει δίκαιη πράσινη μετάβαση.
Ας μιλήσουμε και για κάτι άλλο σχετικό, για τη βίαιη απολιγνιτοποίηση, την οποία συζητάμε όλα τα τελευταία χρόνια. Είμαι απολύτως σαφής, το ΠΑΣΟΚ δεν αμφισβητεί την ανάγκη απανθρακοποίησης, δεν προτείνουμε την επιστροφή στο παρελθόν, προφανώς υπάρχει κλιματική κρίση και η ενεργειακή μετάβαση είναι αναγκαία, αλλά άλλο πράγμα είναι η σχεδιασμένη μετάβαση και άλλο η βιασύνη χωρίς επαρκή προετοιμασία. Είδαμε λιγνιτικές μονάδες να αποσύρονται, εξοπλισμό να αποξηλώνεται, εγκαταστάσεις να κατεδαφίζονται πριν αποκτήσει η χώρα έναν ολοκληρωμένο μηχανισμό αποθήκευσης και ευέλικτης παραγωγής και έτσι αντί να εξασφαλίσουμε, κύριε Υπουργέ, μία ισορροπημένη μετάβαση, ενισχύσαμε την εξάρτησή μας από το εισαγόμενο φυσικό αέριο. Είναι προφανές ότι δεν μπορείς να κλείνεις το χθες χωρίς να έχεις προετοιμάσει το αύριο. Και αυτή είναι η πολιτική, δυστυχώς, που ακολουθεί η Κυβέρνηση. Και τελικά ποιος πληρώνει τον λογαριασμό; Ο καταναλωτής. Αυτή είναι η λύση. Αντιμετωπίζουμε τις παρεμβάσεις αυτές χωρίς πραγματικό ανταγωνισμό, χωρίς εποπτεία της αγοράς, χωρίς υποδομές.
Έρχομαι στο νομοσχέδιο, κύριε Υπουργέ. Ενσωματώνετε την ευρωπαϊκή Οδηγία για την αγορά της ηλεκτρικής ενέργειας, προφανώς, υπάρχουν και θετικές προβλέψεις, δεν τις αρνούμαστε, αλλά η ενσωμάτωση μιας ευρωπαϊκής Οδηγίας δεν αποτελεί από μόνη της μια ολοκληρωμένη ενεργειακή πολιτική. Στο άρθρο 7, για τα σταθερά τιμολόγια -και ακούσατε και άλλους συναδέλφους να το λένε-, προβλέπεται η προσφορά συμβολαίων σταθερής τιμής, αυτό το οποίο προτείνει το ΠΑΣΟΚ, και σας καλούμε να υιοθετήσετε την τροπολογία του ΠΑΣΟΚ, είναι όλοι εκείνοι οι άνθρωποι τους οποίους το κράτος πέρασε από τα σταθερά στα κυμαινόμενα τιμολόγια, τα οποία δεν συμφέρουν -και δεν μπορούν οι άνθρωποι ή δεν ξέρουν, γιατί σε αυτό το χάος που επικρατεί δεν μπορούν να προσανατολιστούν τι πρέπει να κάνουν-, να περάσουν -όλοι αυτοί οι άνθρωποι που δεν πέρασαν με δική τους ευθύνη στο κυμαινόμενο τιμολόγιο- πίσω στο σταθερό φθηνότερο τιμολόγιο. Υιοθετήστε αυτή την τροπολογία του ΠΑΣΟΚ, τώρα που μπαίνει ο χειμώνας για να μην έχουμε πάλι έναν τόσο δύσκολο χειμώνα και να μην έρχονται τόσο υψηλοί οι λογαριασμοί, δυσβάσταχτοι για τα ελληνικά νοικοκυριά, κύριε Υπουργέ. 
Αυτό το οποίο, επίσης, λέμε είναι ότι η αγορά της ηλεκτρικής ενέργειας είναι υπερβολικά περίπλοκη και αυτή την περιπλοκότητα θα την λύσουμε, τουλάχιστον, αν έχουμε την υιοθέτηση της τροπολογίας. Έρχομαι στις διατάξεις για την αποθήκευση της ενέργειας. Θεσπίζετε διευκολύνσεις, προτεραιότητες, νέες διαδικασίες. Το ερώτημα, βέβαια ,παραμένει: Πού ήσασταν όλα αυτά τα χρόνια; Και ένα δεύτερο ερώτημα, κύριε Υπουργέ. Στο άρθρο 62 δημιουργούνται εύλογα ερωτήματα για την προτεραιότητα που μπορούν να αποκτήσουν οι κάτοχοι παλαιότερων αδειών θερμικών μονάδων. Θέλουμε αποθήκευση, τη χρειαζόμαστε επειγόντως, ναι, αλλά δεν θέλουμε η νέα αγορά αποθήκευσης να εξελιχθεί σε ένα ακόμα πεδίο συγκέντρωσης οικονομικής ισχύος.
Θέλουμε διαφάνεια, ισότιμη πρόσβαση και πραγματικό όφελος για τον καταναλωτή. 
Αντίστοιχα, για τις περικοπές παραγωγής από τις ανανεώσιμες πηγές, ζητούμε έναν δίκαιο και αποτελεσματικό μηχανισμό, συμβατό με το ευρωπαϊκό πλαίσιο. Δεν μπορεί η Κυβέρνηση να αντιμετωπίζει το πρόβλημα απλώς ανακατανέμοντας τις περικοπές μεταξύ των παραγωγών. Δεν αρκεί να μοιράζεται δικαιότερα η ζημιά, πρέπει να αντιμετωπίσουμε και την αιτία που τη δημιουργεί. 
Λίγα λόγια θέλω να πω και για τα data center. Ναι, πρέπει να συμμετέχουμε στην ψηφιακή οικονομία, ναι να προσελκύουμε επενδύσεις, ναι να δημιουργούμε θέσεις εργασίας και να αξιοποιούμε δυνατότητες της τεχνητής νοημοσύνης, αλλά τα κέντρα δεδομένων, όπως ξέρετε όλοι, καταναλώνουν τεράστιες ποσότητες ηλεκτρικής ενέργειας. Και εδώ τα ερωτήματα είναι απλά: Ποιος θα πληρώσει τις υποδομές που χρειάζονται; Ποιος θα επωμίζεται το κόστος εξισορρόπησης; Ποιος θα έχει προτεραιότητα στον περιορισμένο ηλεκτρικό χώρο; Δεν μπορεί να ιδιωτικοποιούνται τα οφέλη των μεγάλων επενδύσεων και να κοινωνικοποιείται το κόστος τους. Η ανάπτυξη πρέπει να έχει κανόνες και ανταποδοτικότητα για τις τοπικές οικονομίες. 
Για το Ταμείο Απανθρακοποίησης των Νησιών, υπάρχει μια ουσιαστική πρωτοβουλία και του ΠΑΣΟΚ και του Προέδρου του, του Νίκου Ανδρουλάκη, ήδη από τη θητεία του στο Ευρωπαϊκό Κοινοβούλιο. Αναφέρθηκαν οι συνάδελφοι, δεν θα καταναλώσω τον χρόνο σας σε αυτό.
Θέλω να ολοκληρώσω, κυρίες και κύριοι συνάδελφοι, με μια βασική διαπίστωση: Η Ελλάδα έχει τις προϋποθέσεις να αποτελέσει τον ενεργειακό πρωταγωνιστή στην Ευρώπη. Έχουμε τις ανανεώσιμες πηγές, τη γεωγραφική θέση, το ανθρώπινο δυναμικό, έχουμε την τεχνογνωσία. Αυτό που μας λείπει είναι ένας ολοκληρωμένος, μακροπρόθεσμος σχεδιασμός με επίκεντρο την κοινωνία.
Το ΠΑΣΟΚ προτείνει μία διαφορετική κατεύθυνση: Επιτάχυνση των επενδύσεων στην αποθήκευση και στα ηλεκτρικά δίκτυα, πραγματική στήριξη των ενεργειακών κοινοτήτων, δίκαιη πρόσβαση στη φθηνή ενέργεια, αποτελεσματικό έλεγχο της αγοράς, προστασία των ευάλωτων νοικοκυριών.  Και αυτό, κυρίες και κύριοι συνάδελφοι, κύριε Υπουργέ, κύριε Πρόεδρε, μετριέται στον λογαριασμό που φτάνει κάθε μήνα στο σπίτι του πολίτη. Χρειαζόμαστε φθηνότερη ενέργεια, δικαιότερα κατανεμημένη και πραγματικά αξιοποιήσιμη. 
Αυτή είναι η πρόταση του ΠΑΣΟΚ, μια διαφορετική πρόταση για μια δίκαιη ενεργειακή μετάβαση για όλη την κοινωνία. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παππά. 
Κύριε Υπουργέ, έχετε τον λόγο για την παρέμβαση που ζητήσατε. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): 
Θα ήθελα μια σύντομη παρέμβαση, κύριε Πρόεδρε. Ήθελα, σε συνέχεια όσων συζητήσαμε νωρίτερα με τον Αρχηγό της Αξιωματικής Αντιπολίτευσης, να ενημερώσω την Εθνική Αντιπροσωπεία ότι το «Abeille Marengo» μόλις απέπλευσε με άδεια NAVTEX από την Ελληνική Δημοκρατία, σύμφωνα με το Διεθνές Δίκαιο.
Είμαι σίγουρος ότι υπάρχει η μέγιστη εθνική συνεννόηση και ενότητα στην υλοποίηση ενός εθνικά σημαντικού έργου και ενός ευρωπαϊκά στρατηγικού έργου προκειμένου να τερματιστεί η ενεργειακή απομόνωση της Κυπριακής Δημοκρατίας και γιατί όχι να προχωρήσουμε μετά την ενεργειακή διασύνδεση με το Ισραήλ.
Άρα προχωρούμε με σχέδιο, με αυτοπεποίθηση, χωρίς ζητωκραυγές για την υλοποίηση ενός σημαντικά εθνικού έργου. 
Σας ευχαριστώ πάρα πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Καλείται στο Βήμα ο κ. Ιωάννης Κοντής, ανεξάρτητος Βουλευτής.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, το νομοσχέδιο είναι άλλη μία από τις πολλές ενεργειακές προωθήσεις της πράσινης Ευρωπαϊκής Ένωσης, η οποία όμως δεν μας έχει πείσει καθόλου ούτε για τις προθέσεις της, ούτε για την καλυτέρευση της ζωής των πολιτών, ούτε για τη μείωση του βάρους που πέφτει στους Ευρωπαίους πολίτες γενικά και συγκεκριμένα στους Έλληνες πολίτες. Έχουμε ένα σωρό επινοήσεις που τις έχουμε συζητήσει. Εγώ, όπως και άλλη φορά το έχω πει, σαν Ανεξάρτητοι δεν ψηφίζουμε, είμαι σχολιαστής εδώ και άρα δεν θα σταθώ πολύ στα άρθρα του νομοσχεδίου, έχουν σταθεί οι κύριοι συνάδελφοι οι οποίοι ψηφίζουν. 
Να πω για το θέμα της πόντισης του καλωδίου GSI, κύριε Υπουργέ, ότι για μένα προσωπικά είναι απαράδεκτη η πληροφόρηση από την πλευρά της γαλλικής εταιρείας προς την Τουρκία. Δεν είναι στα πλαίσια της αβρότητας, αλλά είναι μία πληροφορία που πηγάζει είτε από την απειλή των Τούρκων, είτε από την ανάγκη των Γάλλων να συντμήσουν τις ημερομηνίες για να μην φοβηθούν και τους μπλοκάρουν οι Τούρκοι σε κάτι στο οποίο δεν έχουν καμία δικαιοδοσία. Κακώς τους ενημέρωσαν και πιστεύω ότι θα πρέπει να τους το πείτε και όχι να συμφωνείτε με αυτό. 
Όμως, όταν τις πολιτικές μας, κύριε Υπουργέ, τις χειρίζεται το ΕΛΙΑΜΕΠ με τις συμβουλευτικές του παρεμβάσεις, λυπόμαστε πολύ, αλλά δεν θα οδηγήσουμε ποτέ με δικά μας βήματα και ορθοπεταλιές το ποδήλατό μας που θα πηγαίνει ανάλογα με παρεμβάσεις που έρχονται απ’ έξω και από τους ανθρώπους που ασκούν τις παρεμβάσεις αυτές και τους βλέπουμε μετά να μπαίνουν σε διάφορες θέσεις «φυτευτοί»- όπως λέμε- και όχι εκλεγμένοι από τον Ελληνικό λαό, με εντολές προφανώς κάποιων τρίτων απ’ έξω. Και ξέρετε για ποιους μιλάμε, έτσι; Για τους «ΕΛΙΑΜΕΠιους» και όλους αυτούς που είναι ένα ίδρυμα το οποίο ποτέ δεν έχει μιλήσει υπέρ των συμφερόντων της Ελλάδος. Ποτέ δεν έχω δει να μιλάει υπέρ των συμφερόντων της Ελλάδος! Υπέρ των τουρκικών συμφερόντων έχει μιλήσει, υπέρ των ενδιάμεσων συμφερόντων, υπέρ της καλής γειτονίας, υπέρ της καλής φιλίας, να επεξεργαστούμε μαζί το βυθό του Αιγαίου -όλα αυτά τα λέει. 
Εν πάση περιπτώσει, στο νομοσχέδιο τώρα με τα 90 άρθρα και τις 400 σελίδες, υπάρχουν κάποια σημεία τα οποία χρήζουν διευκρίνισης. 
Σίγουρα αυτό το θέμα της ψύξης των data centers είναι ένα σημαντικό θέμα και δεν ξέρω αν έχει διευκρινιστεί αν μιλάμε για πόσιμο νερό ή νερό άρδευσης ή νερό από αφαλάτωση στις περιοχές που υπάρχουν. Ειδικά εδώ Παιανία και Κορωπί που είναι ή σε άλλες περιοχές της Ελλάδος, ας πούμε στον βορρά στον Άγιο Δημήτριο, πάνω στην Κοζάνη που είναι ή και σε άλλα μέρη, δεν έχει αποσαφηνιστεί αυτή η αναγκαιότητα παροχής ύδατος, την οποία θα τη δείτε στην πράξη.  Μην κοιτάμε μόνο τα σχέδια, αλλά την πράξη.
Έχω δει σε άλλες χώρες που έχει συμβεί, πόσο δαπανηρή σε νερό είναι αυτή η ανάγκη. Δεν είναι μόνον η ψύξη των data centers, αλλά είναι η ψύξη και κάποιων άλλων συνεργαζόμενων μηχανημάτων, είναι η ενέργεια που εκλύεται στο περιβάλλον ειδικά το καλοκαίρι, η θέρμανση που προκαλείται και είναι αυτή η καθημερινή και συνεχής παροχή ύδατος που δημιουργεί μια τεράστια αναγκαιότητα στην Ελλάδα με το πρόβλημα που υπάρχει στο ύδωρ και δεν ξέρουμε πώς σκέφτονται πραγματικά να το κάνουν. Μακάρι να μην εκλείψει το πόσιμο νερό και να βρουν άλλους τρόπους με αρδεύσεις ή οτιδήποτε άλλο. 
Κύριε Υπουργέ, δεν ξέρω αν μας το βεβαιώνουν αυτό ότι θα είναι έτσι ή θα παίρνουν το νερό που χρησιμοποιούμε και πίνουμε, μαγειρεύουμε κτλ. για να πηγαίνει στην ψύξη αυτών των data centers. 
Το άρθρο 52 που δίνει τη δυνατότητα στο να μεταβιβαστούν μετοχές της ΔΕΣΦΑ σε άλλη εταιρεία υποτίθεται του δημοσίου - έχουμε δει στο παρελθόν εταιρείες του δημόσιου με διάφορους τρόπους να ιδιωτικοποιούνται ή να συμμετέχουν ιδιώτες-  είναι και αυτό ένα θέμα το οποίο χρήζει ιδιαίτερης προσοχής. Εγώ δεν θέλω να είμαι κακός και να πω ότι θα συμβεί κάτι από αυτό που φοβόμαστε, αλλά θέλει ιδιαίτερα μεγάλη προσοχή. 
Θυμάμαι, κύριε Υπουργέ, κάποτε με το Αεροδρόμιο «Ελευθέριος Βενιζέλος» λέγαμε αποκλείεται να δώσει το Δημόσιο το υπόλοιπο ποσοστό του και τον επόμενο χρόνο οι συνταξιούχοι του Καναδά απέκτησαν το υπολειπόμενο ποσοστό που είχε το Δημόσιο και το πήραν και μια χαρά περνάνε αυτοί και αποκομίζουν κέρδη κάθε χρόνο. 
Δεν θέλω να αναφερθώ και πάλι στα ίδια που λέμε για την Ευρωπαϊκή Ένωση, η οποία στα πλαίσια της κερδοφορίας κάποιων μεγάλων ομίλων, τεράστιων ομίλων που δεν είναι οι όμιλοι που φανταζόμαστε εδώ και συζητάμε και που είναι πίσω από όλα, κερδίζουν πολλά δισεκατομμύρια από όλη αυτή την Ιστορία που έχουν ξεκινήσει με την πράσινη ενέργεια. 
Και ξαναλέω ότι η πράσινη ενέργεια, κύριε Υπουργέ, αφορά μόνο το 2% της παγκόσμιας σφαίρας που είναι η Ευρώπη; Το 6,8% της χερσαίας έκτασης της γης είναι η Ευρώπη. Όλοι οι άλλοι παράγουν βρώμικα προϊόντα, δεν έχουν χτυπήσει τη αιθαλομίχλη, δεν έχουν κτυπήσει τους λιγνίτες - όλη η Ασία, η Αφρική. Είμαστε οι μόνοι οι οποίοι θα σώσουμε τον πλανήτη ή συζητάμε ότι θα φτιάξουμε ένα πέπλο προστασίας πάνω από την Ευρώπη; Δεν καταλαβαίνω.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ποια ήταν η ανάγκη της Ευρωπαϊκής Ένωσης να βγάλει όλους αυτούς τους νόμους, να μας ωθήσει να καταστρέψουμε τις λιγνιτικές παραγωγές, να σταματήσουμε τον λιγνίτη; Υδροηλεκτρικό έργο που είχαμε είκοσι χρόνια στη Μεσοχώρα δεν έχει λειτουργήσει ποτέ, με ένα κόστος, μια ζημία 20 εκατομμύρια ευρώ κάθε χρόνο. Τόσο δεν είναι; Έχουμε φτάσει 500 εκατομμύρια από το 2001 ή 2003 και έχουμε πληρώσει 500 εκατομμύρια για ένα έργο που θα μπορούσε να ηλεκτροφωτίσει το Μεσολόγγι κι όλες τις περιοχές από εκεί και δεν έχει γίνει τίποτα. Τώρα ακούω ότι με κάποιο τρόπο θα λειτουργήσει. 
Βλέπετε ότι όλα είναι αλληλένδετα, γιατί είχε γίνει προσφυγή, νομίζω, και από τους Γερμανούς για το θέμα αυτό. Γιατί; Γιατί δεν ήθελαν να έχουν εναλλακτικές μορφές, πραγματικές όμως, αλλά ήθελαν να επιβάλουν τις δικές τους μορφές παραγωγής ενέργειας και βλέπουμε ότι μονοπωλούν πλέον οι Γερμανοί στην Ελλάδα τις ανεμογεννήτριες, τα φωτοβολταϊκά.
Πραγματικά θέλω, επίσης, να βεβαιωθώ με τα ίδια μου τα μάτια, να το δω να λειτουργεί, ότι κάποτε θα συνδεθούν όλα αυτά. Και κύριε Υπουργέ, να δοθεί η δυνατότητα στους ανθρώπους, τους ιδιώτες, να έχουν αυτοί πραγματικά φωτοβολταϊκά σπίτι τους, σε φθηνή, δυνατή, προσεγγίσιμη τιμή να έχουν μπαταρία, όχι να χρειάζονται 20.000 ευρώ για μια μονοκατοικία σ’ ένα χωριό, αλλά να μπορέσουν πραγματικά. Το 64% των σπιτιών στη Γερμανία έχουν φωτοβολταϊκή ενέργεια, στην Ελλάδα είναι το 5%-6%. Λοιπόν, να το δούμε όντως να γίνει. 
Γιατί πιστεύω ότι με όλη αυτήν την άκρατη τεχνολογία, την ψηφιοποίηση κ.λπ. κάποια μέρα θα υπάρξει ένα μπλακ άουτ στον πλανήτη και θα δείτε τότε τι είναι ο άνθρωπος σαν ον. Άνθρωπος θα τρώει άνθρωπο τότε. Έχουν προβλέψει με έργα που έβγαλαν πρωτοπόροι του μέλλοντος. Φοβάμαι ότι θα τα δούμε και κάποτε στην πραγματικότητα. 
Ήδη τώρα είδατε ότι χάκερς ανέβασαν θερμοκρασίες σε ψυγεία στην Γαλλία και μπήκαν σε τράπεζες αίματος. Δεν είναι καλή όλη αυτή η τεχνολογία, όλη αυτή η εξέλιξη, όλη αυτή η ψηφιοποίηση. Μακάρι να είμαι λάθος και μακάρι να δω ότι αυτά που λέω είναι άκυρα κι έχετε εσείς δίκιο ή η Ευρωπαϊκή Ένωση. Αλλά πολύ φοβάμαι ότι η κ. Φον ντερ Λάιεν δεν ενδιαφέρεται για το καλό μας, ενδιαφέρεται για άλλα πράγματα. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Κόντη.
Επόμενος ομιλητής ο κ. Κομνηνός Δελβερούδης, Κοινοβουλευτικός Εκπρόσωπος της ΝΙΚΗΣ. Θα ακολουθήσουν η κ. Λινού, ο κ. Σαρακιώτης και μετά ο κ. Καιρίδης.
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριε Υπουργέ, ευχαριστούμε πολύ για τη θεσμική ενημέρωση για το γεγονός ότι το πλοίο τελικά που κινδυνεύει να γίνει πλοίο-φάντασμα έχει ξεκινήσει και είμαστε κι εμείς με αυτούς που λένε «Μακάρι να πάνε όλα καλά». 
Τελικά, όμως, δεν μας είπατε, συμφωνείτε με αυτά που είπε ο συνάδελφός σας, ο κ. Συρίγος, ότι κείται μακράν το σημείο όπου πιθανόν οι Τούρκοι θα αμφισβητήσουν τις εργασίες αυτές και πιθανόν να δημιουργήσουν θερμό επεισόδιο; Θα μπορέσουμε τελικά εμείς σε ένα σενάριο τέτοιο να ανταποκριθούμε; Συμφωνείτε με αυτά που είπε ο κ. Συρίγος; Και αν δεν συμφωνείτε, δεν άκουσα να πείτε τίποτα στον δημόσιο διάλογο γι’ αυτό.
Λοιπόν, η εξωτερική μας πολιτική πάει από το κακό στο χειρότερο. Με το φιάσκο, με τη δήθεν επιστροφή των εκκλησιαστικών κειμηλίων από τη Βουλγαρία, τα οποία περιλαμβάνουνε μέχρι και άδειες λειψανοθήκες, που στην ουσία σε εμάς τους Ορθόδοξους μας ενδιαφέρουν τα λείψανα των Ορθοδόξων Αγίων και όχι οι λειψανοθήκες, αλλά τέλος πάντων. Στην πραγματικότητα πρόκειται για μια παραχώρηση χρήσης για ένα συγκεκριμένο χρονικό διάστημα, μετά τις μυστικές και εκβιαστικές ενέργειες που έγιναν για τη Μονή του Σινά και τη συμφωνία που δεν μάθαμε τελικά ποτέ τι ακριβώς περιλαμβάνει. 
Έρχεται και η υποχώρησή μας απέναντι σε αυθαίρετες διεκδικήσεις των Τούρκων στο Αιγαίο, για να συμπληρώσει αυτό το παζλ του ενδοτισμού που ξεκίνησε από πού; Από τον μακαρίτη, τον ιδεολογικό πρόγονο της μητσοτακικής Νέας δημοκρατίας, τον κ. Σημίτη, ο οποίος ξεκίνησε με το γκριζάρισμα των Ιμίων, συνεχίστηκε με το ξεπούλημα της Μακεδονίας από τον κ. Τσίπρα, ο οποίος έρχεται ως καινούργιος διεκδικητής της εξουσίας, ενώ έχει πουλήσει τη Μακεδονία, και συνεχίζεται και φυσικά και με την υπουργεία του Γεραπετρίτη σε Αιγαίο και Σινά. 
Η Κυβέρνηση τώρα, όπως καταλαβαίνετε, θέλει να ρίξει τους τόνους, υποτιμώντας το θέμα, όμως δεν πρόκειται για κάτι απλό ούτε για ένα απλό τεχνικό ή ένα ενεργειακό έργο. Είναι ένα ζήτημα μείζονος εθνικής γεωπολιτικής σημασίας. Η Τουρκία επιχειρεί να μετατρέψει την παράνομη αμφισβήτηση των ελληνικών κυριαρχικών δικαιωμάτων σε δήθεν δικαίωμα συναπόφασης και μάλιστα, για έργα που αφορούν την Ελλάδα και την Κύπρο. 
Πώς ανεχόμαστε ένα έργο που αφορά τη διασύνδεση δύο κρατών μελών της Ευρωπαϊκής Ένωσης και μάλιστα, χρηματοδοτείται από την Ευρωπαϊκή Ένωση, να μετατρέπεται σε πεδίο τουρκικών εκβιασμών και αμφισβήτησης; Η Ελλάδα και η Κύπρος, αγαπητοί μου, είναι οι ακρίτες της Ευρωπαϊκής Ένωσης. Δεν μπορούμε να αφήνουμε αμέτοχους τους Ευρωπαίους εταίρους μας σε αυτήν την πρόκληση. 
Ουσιαστικά τι γίνεται; Αμφισβητούνται τα σύνορα της Ευρωπαϊκής Ένωσης και η Ευρώπη που έχει αναλάβει όλο το κόστος του πολέμου στην Ουκρανία και συντηρεί έναν αντιδημοφιλή και παραπέμποντα από τα σκάνδαλα ηγέτη, όπως είναι ο Ζελένσκι, στον οποίο γυρνάει την πλάτη και η Αμερική, αυτήν τη στιγμή δεν μπορεί να κωφεύει σ’ αυτήν την ευθεία πρόκληση απέναντι στην εθνική κυριαρχία δύο κρατών μελών της. 
Δεν ακούω στον δημόσιο διάλογο να γίνεται κουβέντα γι’ αυτό το θέμα. Ξεχάστηκαν οι φιλοπαπικοί λόγοι του κυρίου Πρωθυπουργού κατά της Ρωσίας; Δεν έχει να πει κάτι αντίστοιχο για την Τουρκία τώρα; Δεν μπορεί να απαιτήσει κυρώσεις για την Τουρκία, παρόμοιες με αυτές που έχουν επιβληθεί στη Ρωσία; Τι διαφορά έχει η υπόθεση; 
Αυτήν τη στιγμή, αν δεν μπορείτε να ασκήσετε διπλωματική πίεση, θα σας πούμε μια απλή ιδέα. Τριπλασιάστε τους δασμούς σε όλα τα τουρκικά προϊόντα που μπαίνουν στη χώρα. Οι νταλίκες κάνουν παρέλαση στην εθνική οδό, κύριε Υπουργέ, κι εμείς δεν μπορούμε να ασκήσουμε διπλωματική πίεση στον Τούρκο που μας πουλάει –ας το πω, δεν μου αρέσουν αυτές οι εκφράσεις- «μαγκιά» στο Αιγαίο; Θα σας πω εγώ αμέσως πώς θα πέσουν τα λόγια τους και τα γράμματά τους. 
Λοιπόν, εάν δεν μπορείτε να ασκήσετε την αναμενόμενη από τον λαό μας διεκδίκηση των κυριαρχικών μας δικαιωμάτων, κάντε στην άκρη να αναλάβουμε για να δείξουμε πώς κινούνται πραγματικά οι Έλληνες. Πάνω από μισό αιώνα κατέχουν οι Τούρκοι τη μισή Κύπρο παράνομα και δεν τους επιβλήθηκε καμία κύρωση γι’ αυτό το συνεχιζόμενο μέχρι τώρα έγκλημα. Εφιστούμε την προσοχή σας ότι ο ελληνικός λαός δεν θα ανεχτεί άλλη προδοσία, όσο ωραιοποιημένη και αν την παρουσιάσουν τα φιλικά μέσα μαζικής ενημέρωσης. 
Ας σχολιάσουμε τώρα το νομοσχέδιο. Ακούγοντας τον τίτλο του νομοσχεδίου περί βελτίωσης του σχεδιασμού της αγοράς ηλεκτρικής ενέργειας, θα περίμενε κανείς ένα και μόνο πράγμα. Ποιο είναι αυτό; Φθηνότερο ρεύμα και φυσικά ουσιαστική ασφάλεια απέναντι στην ενεργειακή ακρίβεια που γονατίζει κυριολεκτικά τα μεσαία και χαμηλά εισοδήματα. 
Αντ’ αυτού, φέρνετε στην Ολομέλεια ένα νομοσχέδιο το οποίο δεν μειώνει τις τιμές, αλλά τι κάνει; Αναδιανέμει το ρίσκο και το κόστος της ενεργειακής μετάβασης στις πλάτες των νοικοκυριών, των αγροτών και των μικρομεσαίων παραγωγών, την ώρα που στρώνει το κόκκινο χαλί στους λίγους και ισχυρούς της αγοράς. 
Θα ήθελα, επίσης, να αναφερθώ σε δύο μετρήσεις της Eurostat που αποτυπώνουν τη γενικευμένη έκταση της ενεργειακής φτώχειας. Η μία αφορά στην έρευνα για την αδυναμία διατήρησης του σπιτιού ζεστό -έτσι, με αυτήν την έκφραση έγινε η έρευνα- όπου η Ελλάδα έχει το πανευρωπαϊκό ρεκόρ 18,1%, ενώ ο μέσος όρος της Ευρώπης των 27 είναι στο 8,8%. Η δεύτερη μέτρηση αφορά τους απλήρωτους λογαριασμούς στη χώρα μας, με ελληνικό ρεκόρ στο 31,9%, με μέσο όρο στην Ευρωπαϊκή Ένωση στο 7% παρακαλώ. 
Οι αριθμοί φυσικά μιλάνε μόνοι τους και παρόλα αυτά η Κυβέρνηση, η οποία υποτίθεται ότι ενδιαφέρεται για την τσέπη του καταναλωτή, έρχεται μετά από καθυστέρηση και κατόπιν υπόδειξης των ευρωπαϊκών οργάνων να ενσωματώσει την εν λόγω ευρωπαϊκή οδηγία, η οποία αποσκοπεί στην αντιμετώπιση των συστημικών ανισορροπιών και στη βελτίωση του σχεδιασμού της εσωτερικής αγοράς ηλεκτρικής ενέργειας, χωρίς, δυστυχώς, όπως βλέπουμε, να το καταφέρνει με το παρόν νομοσχέδιο.
Ας μην ξεχνάμε και την αναίτια πρακτικά και εγκληματική οικονομικά και εθνικά παύση λειτουργίας των εργοστασίων λιγνίτη η οποία αύξησε κατά πολύ το κόστος της ενέργειας λόγω της χρήσης του πανάκριβου αμερικανικού LNG και μας κατέστησε μια άκρως εξαρτώμενη ενεργειακά χώρα χωρίς κανένα σχέδιο χωρίς μέριμνα για τους οικονομικά ασθενέστερους, χωρίς σύνεση και εξασφάλιση αξιόπιστων πηγών ενέργειας. 
Με την ενέργεια έχει να κάνει και ένα άλλο σοβαρό θέμα το οποίο δεν έχει θιχτεί όσο θα έπρεπε στον δημόσιο διάλογο και έγινε γνωστό περισσότερο με τον άδικο χαμό έξι συνανθρώπων μας στην Πλάκα από εγκληματικές ενέργειες που έχουν γίνει πλέον ατιμώρητη συνήθεια στην ελληνική πραγματικότητα. Εννοώ την κλοπή χαλκού και άλλων μετάλλων στην οποία πρωταγωνιστεί συγκεκριμένη κοινωνική ομάδα -ευάλωτη όπως την ονομάζουμε και την ονομάζουν κάποιοι- και για την οποία κοινωνική ομάδα που πρωταγωνιστεί στην ασυδοσία και στην παρανομία δεν τολμά κανένας να μιλήσει γιατί θα διωχθεί από τον αντιρατσιστικό νόμο του κ. Σαμαρά, ο οποίος εσχάτως διεκδικεί και τα πρωτεία της εθνικοφροσύνης. 
Τι να πούμε; Έχετε υπολογίσει, κύριοι, πόσο κοστίζει στο δημόσιο ταμείο και συνακόλουθα στα νοικοκυριά η κλοπή του χαλκού; Έχετε συνυπολογίσει ή μάλλον έχετε υπολογίσει πόση ζημία έχει η ΔΕΗ όχι μόνο από τον χαλκό και τους μετασχηματιστές που πλιατσικολογούνται αλλά και από τις συστηματικές ρευματοκλοπές που συμβαίνουν και μπροστά στις οποίες οι αρμόδιοι στρουθοκαμηλίζουν για να μη χαρακτηριστούν, λέει, ρατσιστές, την ίδια στιγμή που αν πειραχτεί ένα ρολόι της ΔΕΗ από έναν νομοταγή πολίτη πηγαίνει κατηγορούμενος ακόμα κι αν δεν έχει καμία ανάμειξη μόνο και μόνο επειδή το ρολόι είναι στο όνομά του. 
Βάσει των εκθέσεων της Ελληνικής Αστυνομίας για τις κλοπές του χαλκού και άλλων μετάλλων η συντριπτική πλειοψηφία των δραστών είναι Ρομά και αλλοδαποί. Όμως το κόστος καλείται να το πληρώσει ο Έλληνας νομοταγής πολίτης ο οποίος πληρώνει την εφορία του, πληρώνει το ρεύμα του, πληρώνει τα ταμεία του και φυσικά όλες τις υποχρεώσεις του και ο οποίος έμαθε να μη μιλάει γιατί θα του κουνήσουν το δάκτυλο οι τηλεδικαστές γιατί, λέει, είναι ρατσιστής. Τι να πούμε; Ένας μετασχηματιστής που αφαιρείται κοστίζει στον ΔΕΔΔΗΕ 5.000-6.000 ευρώ. Από το 2007 που υπάρχουν στοιχεία έχουν κλαπεί περίπου 30 χιλιάδες μετασχηματιστές. Το ακούσατε το νούμερο; Σύμφωνα με επίσημα στοιχεία αυτό. Με πρόχειρους υπολογισμούς η δραστηριότητα αυτή έχει κοστίσει περίπου 150 με 180 εκατομμύρια, αγαπητοί. 
Ωραίοι είναι οι λόγοι μας, τα ευχολόγια για πράσινη ανάπτυξη για την κλιματική προστασία αλλά μήπως πρέπει να δούμε και τον ελέφαντα μέσα στο δωμάτιο; Είναι δυνατόν να μιλάμε για ενεργειακή πολιτική και εθνικό σχεδιασμό για την ενέργεια όταν κάνουμε ότι δεν βλέπουμε αυτό το πρόβλημα για να μην θιγούν οι ιδεοληπτικοί φιλελεύθεροι; Αλήθεια τι έκανε η Νέα Δημοκρατία γι’ αυτό, για την πολιτευτή και πρώην Βουλευτή της που δωροδόκησε Ρομά για να την ψηφίσουν; Από την πρόσφατη εμπειρία με τους κυρίους «Φραπέδες» και «Ferrari» γνωρίζουμε ότι ξέρετε πολύ καλά να προστατεύετε τους δικούς σας ανθρώπους. Δυστυχώς για σας όμως έχουν καταλάβει και οι πολίτες ότι ακολουθείτε αυτή την τακτική. Λοιπόν, πρέπει να μιλήσουμε ανοιχτά γι’ αυτές τις πληγές της κοινωνίας, γι’ αυτή τη συγκεκριμένη πληγή διότι αλλιώς δεν θα τις αντιμετωπίσουμε ποτέ και οι έξι νεκροί στην Πλάκα θα ξεχαστούν μέχρι να έχουμε τους επόμενους νεκρούς. Η μόνη λύση είναι να σταματήσει το χάιδεμα συγκεκριμένων κοινωνικών ομάδων να υπάρξει αυστηρή επιτήρηση για την πραγματική εκπαίδευση των παιδιών των Ρομά και όχι να είναι εικονική αλλά και να υπάρξουν αυστηρότερες ποινές σε τέτοιου είδους κλοπές που συνοδεύονται με ζημίες σε ηλεκτροδοτικά και ενεργειακά δίκτυα που δεν προκαλούν μόνο οικονομική ζημιά αλλά μπορούν να προκαλέσουν ακόμα και θανάτους, όπως διαπιστώσαμε με τον πιο τραγικό τρόπο με το περιστατικό στην Πλάκα. 
Επανέρχομαι στο νομοσχέδιο, αν και δεν έχω πολύ χρόνο. Θέλω να σταθώ στο άρθρο 52 για τα ερωτηματικά που πλανώνται πάνω από αυτή τη διάταξη. Η διάταξη αυτή δίνει στο ελληνικό δημόσιο τη δυνατότητα να μεταφέρει το ποσοστό του 34% που κατέχει στον διαχειριστή του εθνικού συστήματος φυσικού αερίου, τον ΔΕΣΦΑ σε άλλη εταιρεία υπό την προϋπόθεση ότι αυτή ανήκει εξ ολοκλήρου στο κράτος. Η μεταβίβαση μπορεί να πραγματοποιηθεί μέσω εισφοράς των μετοχών, λέει, στο κεφάλαιο της εταιρείας που θα τις αποκτήσει με αντάλλαγμα τη χορήγηση μετοχών της στο δημόσιο. Ωστόσο απάντηση για το ποια είναι αυτή η εταιρεία δεν πήραμε κατά τη συζήτηση του νομοσχεδίου στις επιτροπές. Η μόνη απάντηση που έδωσε ο κύριος Υπουργός είναι ότι η πρόθεση της Κυβέρνησης είναι να ενισχύσει την παρουσία της στα δίκτυα. Και ρωτάμε, αφού είναι τόσο απλά τα πράγματα γιατί δεν μας αποκαλύπτετε ποια είναι εταιρεία; Η αγορά της ενέργειας εδώ και μέρες κάνει λόγο για μια διάταξη η οποία φωτογραφίζει τη ΔΕΠΑ Εμπορίας και μιλάει για προίκα στη ΔΕΠΑ. Η προοπτική να μεταβιβάσει το κερδοφόρο ποσοστό που έχει το δημόσιο στον ΔΕΣΦΑ προς μία ζημιογόνο εταιρεία, όπως φημολογείται ότι είναι η ΔΕΠΑ Εμπορίας, μας γεννά απορίες και σε όλους φυσικά για το κατά πόσο το δημόσιο θα συνεχίσει να έχει έσοδα και κατά πόσο η κίνηση αυτή αποτελεί μια μορφή οικονομικής ενίσχυσης της εταιρείας προκειμένου να καταστεί ελκυστική εν όψει μιας επικείμενης πιθανής ιδιωτικοποίησης. 
Επιπλέον, γεννάται και το ερώτημα κατά πόσο αυτή η ρύθμιση είναι σύμφωνη με τους ευρωπαϊκούς κανόνες οι οποίοι επιβάλλουν αυστηρούς περιορισμούς στην άσκηση ελέγχου και δικαιωμάτων επί διαχειριστών μεταφοράς από επιχειρήσεις που δραστηριοποιούνται στην παραγωγή ή στην προμήθεια ενέργειας προκειμένου να διασφαλίζονται η ανεξαρτησία των δικτύων και η ισότιμη πρόσβαση όλων των συμμετεχόντων στην αγορά. 
Κλείνοντας, θα ήθελα να τονίσω ότι ο Έλληνας πολίτης δεν είναι κακομοίρης, όπως ατυχώς τον χαρακτήρισε Υφυπουργό σας, αλλά είναι εκείνος τον οποίο ορκιστήκαμε εμείς όλοι εδώ μέσα να υπηρετούμε. Εκείνος πρέπει να είναι η προτεραιότητά μας. Επομένως, οποιαδήποτε ρύθμιση στα θέματα της ενέργειας πρέπει να κατευθύνεται προς όφελος του καταναλωτή. Είναι αδιαμφισβήτητο γεγονός ότι οι λογαριασμοί του ρεύματος είναι δυσανάλογοι με την αγοραστική δύναμη των ελληνικών νοικοκυριών. Αυτό είναι το μείζον πρόβλημα. Αυτό είναι το μείζον πρόβλημα και στον ενεργειακό τομέα και δυστυχώς το παρόν νομοσχέδιο δεν επιτυγχάνει την πολυπόθητη ελάφρυνση που θα συμπαρασύρει στην πτώση του κόστους και όλα τα υπόλοιπα αγαθά που είναι δυσπρόσιτα για τον Έλληνα πολίτη. Ως εκ τούτου θα έδινε αυτό μια ανάσα και στους πολίτες. 
Σας ευχαριστώ πολύ για την προσοχή σας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Δελβερούδη. 
Καλείται στο Βήμα η κ. Αθηνά Λινού, ανεξάρτητη Βουλευτής. 
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, μιλάμε απόψε για ένα νομοσχέδιο σχετικό με την αγορά ηλεκτρικής ενέργειας που περιέχει 90 άρθρα και αρκετά από αυτά βέβαια είναι άσχετα ή έμμεσα σχετιζόμενα με το θέμα της ηλεκτρικής ενέργειας. Για τον λόγο αυτό αναγκάστηκα θα επιλέξω μερικά για τα οποία θα μιλήσω. 
Επέλεξα να μιλήσω για το θέμα της μετεγκατάστασης της περιοχής Μεταμόρφωσης στον δήμο Παλαμά για λόγους συναισθηματικούς μιας και γεννήθηκα και μεγάλωσα στην Καρδίτσα και ήμουν ίσως από τους πρώτους αν όχι η πρώτη που επισκέφτηκα τον Παλαμά μετά την καταστροφή του «Daniel». Η εμπειρία ήταν τρομακτική θα έλεγα. Το δεύτερο θέμα για το οποίο επέλεξα να μιλήσω είναι σχετικό με τα data centers κι αυτό για λόγους επιστημονικής αρμοδιότητας, θα έλεγα.
Στον Παλαμά, τρία χρόνια μετά, αρχίζουν να δημιουργούνται ή τουλάχιστον έχει εγκριθεί χρηματοδότηση για τις υποδομές και δεν έχει μιλήσει κανένας ακόμα για την ψυχική και σωματική υγεία των ανθρώπων που εκτοπίστηκαν. Δεν έχουμε μιλήσει για το πότε θα είναι έτοιμα τα σπίτια αυτών των ανθρώπων, για το αν θα υπάρξει αποζημίωση για τη γη που χάνουν για τις επιχειρήσεις που πιθανόν κλείνουν, για τις δυνατότητες καλλιέργειας και αγροτικής ανάπτυξης. Λυπάμαι γι’ αυτό. Ελπίζω να λυθούν γρήγορα μιας και είστε και εσείς θεσσαλός, κύριε Υπουργέ, να λυθούν γρήγορα τα προβλήματα. 
Το δεύτερο θέμα, με το οποίο θα ασχοληθώ πολύ περισσότερο, είναι τα data centers. Δεν προσδιορίζει το νομοσχέδιο πόσα θα είναι αυτά που θα επιτρέψουμε να γίνουν στην Ελλάδα, πού θα τοποθετηθούν, γιατί θα πάνε εκεί που θα πάνε και γιατί αποφασίζουμε στην Ελλάδα να έχουμε data centers. 
Γιατί ανησυχώ γι’ αυτό; Ανησυχώ γιατί υπάρχει διεθνής συζήτηση για τις αρνητικές επιδράσεις που έχουν τα data centers στο περιβάλλον -και το Υπουργείο Περιβάλλοντος φέρνει αυτό το νομοσχέδιο- γιατί υπάρχει μεγάλη κατανάλωση -και ίσως κατασπατάληση, θα έλεγα εγώ- φυσικών πόρων, όπως είναι η γη και το νερό, γιατί υπάρχει μεγάλος κίνδυνος ρύπανσης στον αέρα και επιπλέον της καταστροφής των φυσικών πόρων, ακυρώνεται κάθε δυνατότητα παραγωγής στον πρωτογενή τομέα και έτσι θα έχουμε ακόμα λιγότερα από τα πράγματα που χρειαζόμαστε όταν οι τιμές των τροφίμων φτάνουν πάρα πολύ ψηλά. 
Άλλη παρενέργεια είναι η τεράστια κατανάλωση ενέργειας και μάλιστα το 40% θα είναι μη Ανανεώσιμες Πηγές Ενέργειας. Καταλαβαίνετε ότι το 40% σε μια τεράστια κατανάλωση είναι πολύ μεγάλο. Και επίσης θα αυξηθούν οι τιμές, αναγκαστικά, της ενέργειας, θα καταστραφούν οι κατοικίες στη γύρω περιοχή και θα αυξηθούν κατά συνέπεια και οι τιμές των σπιτιών. 
Θα περιοριστώ από εδώ και πέρα να μιλήσω για τις επιδράσεις στην υγεία. Υπάρχουν πάρα πολλές μελέτες που μιλάνε αρχικά για τον κίνδυνο από το θόρυβο, το φως, τη θερμότητα, τους ρύπους από χημικά απόβλητα και άλλα απόβλητα, με συνέπειες, τουλάχιστον εν μέρει, τις διαταραχές του ύπνου, τις διαταραχές στον κιρκάδιο ρυθμό, το στρες, την ανάπτυξη κακοηθειών, την ανάπτυξη αναπνευστικών προβλημάτων, καρδιαγγειακών προβλημάτων, για να μη μιλήσουμε για το ότι έχουν ενοχοποιηθεί οι πύργοι ψύξης, λόγω της ανεπαρκούς συντήρησής τους, για διάδοση της σημαντικής μεταδοτικής νόσου της Λεγεωναρίων, που νομίζαμε ότι δεν την έχουμε στην Ελλάδα. 
Θα καταθέσω βιβλιογραφία σχετικά με αυτό. Ήδη τον Οκτώβριο του ’26 σε μια ανασκόπηση τριάντα έξι μελετών αναφέρονται αυτά που είπα για τη σωματική υγεία. Το American Journal of Public Health, επίσης τον Οκτώβριο του 2026, περιγράφει όλους τους κινδύνους από όλες τις συνέπειες των data centers. Το Harvard ανακοίνωσε, πάλι τον Οκτώβριο, μια μελέτη η οποία θα καθορίζει πού πρέπει να τοποθετηθούν τα data centers, πού πρέπει να πάνε -αυτό ακριβώς λέει- τα data centers και το British Medical Journal περιγράφει το πόσο αδόκιμη είναι η συμπεριφορά των βιομηχάνων που ασχολούνται με data centers και των κυβερνήσεων οι οποίοι αδιαφορούν για τον κίνδυνο της υγείας. 
Επομένως, αυτό που λένε δηλαδή είναι ότι, οι εταιρείες θέτουν σε κίνδυνο την υγεία και το περιβάλλον, χωρίς να υπάρχει δρόμος για να τους εμποδίσουμε. Τα θέλουμε λοιπόν τα data centers στη χώρα μας; Η απάντηση είναι πως είναι μια πολύ καλή επένδυση. Δεν λαμβάνουμε, όμως, υπ’ όψη ότι καταναλώνονται πόροι για κάτι που είναι μη παραγωγικό. Δεν θα πουλήσει κάτι η Ελλάδα. Θα εισπράξει κάποια χρήματα, αλλά αυτό θα είναι μόνο. Δεν θα παράξουν κάτι τα data centers για την Ελλάδα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κλασικό παράδειγμα είναι η ανάπτυξη, από την Amazon, data center στην Κοζάνη. Είναι μια περιοχή η οποία έχει τεράστια επιβάρυνση, κυρίως σε καρκίνους. 
Αν δούμε τα στοιχεία της ΕΛΣΤΑΤ του ’23 για την κατανομή των θανάτων στη χώρα μας, στη Δυτική Μακεδονία -δεν έχουμε, δυστυχώς, μόνο για την Κοζάνη data- αλλά οι θάνατοι είναι κατά 50% περισσότεροι από ό,τι στα νησιά του Αιγαίου και στην Κρήτη. Εκεί είναι γνωστό ποιοι είναι οι κίνδυνοι. Εκτός από τον λιγνίτη, η περιοχή έχει και αμίαντο και εμείς επιλέγουμε σε αυτήν την περιοχή, η οποία έχει εξαιρετικά επιβαρυμένο περιβάλλον και γνωστούς κινδύνους υγείας -παρ’ ότι, ενώ ήθελα να το μελετήσω, δεν μου επιτράπηκε- να τοποθετήσουμε εκεί έναν άλλον κίνδυνο, τους ρύπους και την κατεστραμμένη γη.
Τι κάνουν άλλες χώρες; Θα έλεγε κανείς ότι το κέντρο για data centers είναι η Αμερική. Η μεγαλύτερη πολιτεία που έχει τα περισσότερα data centers είναι το Τέξας. Καταθέτω δημοσιεύσεις ότι το Τέξας πρόσφατα -με τον προηγούμενο κυβερνήτη, όχι με τον νυν τον Δημοκρατικό- αποφάσισε να απαγορεύσει για μια περίοδο αδειοδοτήσεις για νέα data center, μέχρι να μελετηθούν οι συνέπειες στην υγεία και το περιβάλλον των ήδη υπαρχόντων. 
Επίσης, καταθέτω ότι δεκατέσσερις ακόμα πολιτείες συζητούν σοβαρά την πλήρη απαγόρευση των data centers -και έχω τα ονόματα των πολιτειών- στο έδαφός τους. 
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μήπως κινδυνεύουμε, λοιπόν, να γίνουμε αποθήκη επικίνδυνων εταιρειών και των αποβλήτων τους και των σκουπιδιών τους, επιτρέποντας τόσο εύκολα data centers στη χώρα μας; Τουλάχιστον, πριν να αδειοδοτήσουμε, μήπως πρέπει να κάνουμε μια μελέτη αντίστοιχη με αυτή που θα δημοσιεύσει σύντομα το Χάρβαρντ, όπως θα γίνει σε όλη την Αμερική	; Αν …
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λινού.
Καλείται στο Βήμα ο κ. Ιωάννης Σαρακιώτης, ανεξάρτητος Βουλευτής.
ΙΩΑΝΝΗΣ ΣΑΡΑΚΙΩΤΗΣ: Ευχαριστώ, κύριε Πρόεδρε.
Κύριε Υπουργέ, νομοσχέδιο με αντικείμενο την ενεργειακή πολιτική της πατρίδας μας και δεν θα μπορούσε να μην ξεκινήσω αναφερόμενος αρχικά στο καλώδιο ηλεκτρικής διασύνδεσης Ελλάδας - Κύπρου. 
Η αποστολή λανθασμένων μηνυμάτων από την Κυβέρνηση είναι συνεχής, είναι διαρκής τα τελευταία επτά χρόνια και έχει αποθρασύνει την τουρκική επιθετικότητα, από την ανενόχλητη κρουαζιέρα του Ορούτς Ρέις επί ογδόντα δύο μέρες στο Αιγαίο το 2020, στη δήλωση του κ. Γεραπετρίτη ότι η κόκκινη γραμμή μας είναι τα έξι ναυτικά μίλια, εν συνεχεία επιβραβεύτηκε από τον κ. Μητσοτάκη και έλαβε τη θέση του Υπουργού Εξωτερικών, στα επεισόδια ανοικτά της Κάσου τον Ιούλιο και τον Αύγουστο του 2024, τον Απρίλιο και τον Μάιο του 2026, με τις εργασίες να σταματούν τότε. Και εν συνεχεία, ήρθαν οι Γάλλοι, ήρθε η εταιρεία Meridiam, όπως μας διαβεβαίωνε το Μέγαρο Μαξίμου, όχι όμως το γαλλικό κράτος. Και ποια ήταν η αρχική επικοινωνιακή τακτική της Κυβέρνησης; Δεν θα προχωρήσουμε σε κανενός είδους ενημέρωση στην πλευρά της Τουρκίας. Εν συνεχεία, θα ενημερώσει άτυπα η εταιρεία την Τουρκία. Και τελικά φτάσαμε στη ρηματική διακοίνωση της Γαλλικής Δημοκρατίας προς την Άγκυρα. Με άλλα λόγια, Γαλλία και Τουρκία συνεννοήθηκαν, ομονόησαν για το τι θα συντελεστεί στην Ελληνική ΑΟΖ. Πρωτοφανής και θλιβερή εκχώρηση κυριαρχικών δικαιωμάτων.
Μάλιστα, τώρα φτάνετε να υποστηρίζετε ότι η ρηματική διακοίνωση επιδόθηκε για λόγους ασφαλείας της ναυσιπλοΐας. Υπήρχαν, όμως, η ελλαδική και η κυπριακή NAVTEX γι’ αυτόν τον λόγο. Η συνολική πορεία της πόντισης του καλωδίου αποτελεί ιστορικό κατευνασμού και υποχωρητικότητας έναντι κάθε απαίτησης της τουρκικής πλευράς, κάτι που καμία άλλη ελληνική κυβέρνηση δεν διανοήθηκε να πράξει στο παρελθόν.
Και έρχομαι στα του νομοσχεδίου, να δούμε τι είναι αυτά τα θετικά για τα οποία πανηγυρίζουν σήμερα οι Υπουργοί και τα στελέχη της Νέας Δημοκρατίας. 
Στο άρθρο 6, διακοπή ηλεκτροδότησης σε καταναλωτές ακόμη και κατά τη διάρκεια εκκρεμούς διαμεσολάβησης. Ένα δώρο στις συγκεκριμένες εταιρείες, καθώς, όπου μπορείτε, περνάτε οτιδήποτε για συγκεκριμένες μεγάλες εταιρείες.
Εν συνεχεία, άρθρο 52: Έμμεση ιδιωτικοποίηση ΔΕΣΦΑ μέσω της μεταβίβασης μετοχών του Δημοσίου.
Συνεχίζετε όμως και εντοπίζουμε διπλή υποκρισία στις πολεοδομικές ρυθμίσεις της κατηγορίας 5, όπου το κράτος δίνει τη δυνατότητα τακτοποίησης σε δημόσια κτήρια αλλά και σε ακίνητα τα οποία κατέχουν οι τράπεζες, αφήνοντας όμως την ίδια στιγμή απλούς πολίτες εγκλωβισμένους εν μέσω στεγαστικής κρίσης, αντιμέτωπους με εξοντωτικά πρόστιμα. 
Εν συνεχεία, το ζήτημα με το οποίο έχουν ασχοληθεί σειρά συναδέλφων από το πρωί, τα data center. Ιδιωτικοποίηση των κερδών και των ωφελειών, μετάβαση του κόστους στην κοινωνία. Και αναρωτιέται κανείς ποιες είναι αυτές οι πρωτοβουλίες που έχετε λάβει για να προστατεύσετε το δημόσιο συμφέρον. 
Προ ολίγων ημερών είχα απευθύνει και στο Υπουργείο Περιβάλλοντος και Ενέργειας ερώτηση, γιατί τοποθετήθηκε στις 20 Οκτωβρίου ο επικεφαλής της Ειδικής Γραμματείας Μακροπρόθεσμου Σχεδιασμού της Κυβέρνησης ο κ. Μαστρογεωργίου και μίλησε για πιθανή ανάπτυξη έξι νέων data center στην Φθιώτιδα. Ερωτήθηκε αν η περιοχή δύναται να φιλοξενήσει αυτές τις έξι εγκαταστάσεις και η απάντησή του είναι ενδεικτική του πόσο ενδιαφέρεστε για το κοινωνικό σύνολο, για την ελληνική περιφέρεια, για τις τοπικές κοινωνίες. 
Τι απαντά ο Εκπρόσωπός σας; «Έχει να κάνει νομίζω με τη ΔΕΗ, έχει να κάνει με τους ίδιους τους εργολήπτες, τους εργολάβους και τις εταιρείες που θέλουν να προτείνουν εκεί.» Πουθενά οι τοπικές κοινωνίες, πουθενά η τοπική αυτοδιοίκηση, πουθενά οι άνθρωποι οι οποίοι έχουν αποφασίσει να ζήσουν σε αυτές τις περιοχές. 
Τι θα αποφασίσουν οι εργολάβοι, οι εργολήπτες, follow the money, τα συμφέροντα. Αυτό σας απασχολεί. Τίποτα άλλο. Ούτε τοπική κοινωνία, ούτε τοπική αυτοδιοίκηση. Τι θα πουν οι άνθρωποι οι οποίοι θα βγάλουν χρήματα, θα δώσουν χρήματα πάνω απ’ το τραπέζι, κάτω απ’ το τραπέζι. Μας έχετε συνηθίσει σε αυτά τα πάρε-δώσε. 
Ό,τι και να λένε όμως από το πρωί τα στελέχη της Νέας Δημοκρατίας είναι εμφανής η παντελής απουσία στρατηγικής στον τομέα της ενέργειας, καθώς η μόνη έγνοια σας είναι η προστασία των μεγάλων επιχειρηματικών συμφερόντων. 
Είναι χαρακτηριστικό παράδειγμα η Στερεά Ελλάδα. Κλείσατε πριν από τέσσερα χρόνια, η Κυβέρνηση της Νέας Δημοκρατίας, τη ΛΑΡΚΟ, τη μεγαλύτερη μεταλλευτική βιομηχανία της Ευρώπης. Χιλιάδες άνθρωποι πετάχτηκαν στον δρόμο, άλλοι εντάχθηκαν σε κάποια προγράμματα. Το αποτέλεσμα είναι ότι ερημοποιείται μια ολόκληρη περιοχή. 
Εσείς που είστε άριστοι και τεχνοκράτες και τα λοιπά, αφού κλείσατε την εταιρεία, ποιο είναι το σχέδιο το οποίο παρουσιάζετε στους τρεις νομούς όπου δραστηριοποιούνταν μέχρι πρότινος η ΛΑΡΚΟ; Τι έχετε σχεδιάσει; Τέσσερα χρόνια αφού την κλείσατε, έχετε να πείτε μισή κουβέντα; 
Εν συνεχεία, πώς είναι δυνατόν το 44% της αιολικής ενέργειας να παράγεται μόνο σε μια περιφέρεια, στην Περιφέρεια Στερεάς Ελλάδος; Η επόμενη που ακολουθεί είναι η Περιφέρεια Πελοποννήσου, που παράγεται το 14%. 44% η μία περιφέρεια, 14% η επόμενη. 
Πώς απαντάτε, κύριε Υπουργέ, στους κατοίκους αυτής της περιοχής, της Περιφέρειας Στερεάς Ελλάδος, που σηκώνουν το μισό, το 50% περίπου, της παραγόμενης αιολικής ενέργειας της πατρίδας μας; Και ποια είναι η απάντηση; Επτά νέα αιολικά πάρκα στην περιοχή της Λοκρίδας, στην Αταλάντη, χωρίς κοινωνική συναίνεση, με τον Δήμο να έχει προσφύγει στην δικαιοσύνη και πάλι αποφασίζετε, διατάζετε, προχωράτε σε αγαστή συνεργασία με τα συμφέροντα. 
Δεν φτάνει που έχει μετατραπεί μεγάλο μέρος γης υψηλής παραγωγικότητας στην ελληνική περιφέρεια σε φωτοβολταϊκά πάρκα. Οφείλω να τονίσω -καθώς χθες ήμουν στον Γοργοπόταμο, γιατί παρουσιάστηκε μια μελέτη για ένα νέο μουσείο στον ιστορικό αυτό τόπο- ότι προχωράει υδροηλεκτρικό έργο. Έχω καταθέσει ερώτηση. Δεν έχω ακούσει το Υπουργείο. Να τοποθετείτε υδροηλεκτρικό έργο μέχρι και στο Γοργοπόταμο; 
Από κει και πέρα, αποτέλεσμα της πολιτικής σας, η οποία βλάπτει το κοινωνικό σύνολο, αποτυπώνεται και στον τομέα της ενεργειακής φτώχειας. Πρωταθλήτρια η χώρα μας με ποσοστό 18%, όταν ο μέσος ευρωπαϊκός όρος είναι στο 8%. 
Διαβάζοντας και σήμερα δημοσιεύματα στον Τύπο για τις υπέρογκες αυξήσεις στη χονδρική αγορά ενέργειας, δεν μπορώ να μη θυμηθώ τις δηλώσεις του τότε Υπουργού Ενεργείας το 2019, του κ. Χατζηδάκη, ότι ούτε μία στο τρισεκατομμύριο δεν θα αυξηθεί το κόστος της ηλεκτρικής ενεργείας με τις πρωτοβουλίες που λαμβάνετε από το 2019. Ο άριστος αυτός τεχνοκράτης, όπως και οι υπόλοιποι άριστοι τεχνοκράτες που ακολούθησαν, πέσανε μέσα, καθώς βλέπουμε ότι μόνο 88% αύξηση στη χονδρική ενέργεια είχαμε σε σύγκριση με το 2019. 
Να μην μιλήσουμε για τα έργα της αποθήκευσης. Πραγματικά το τι συμβαίνει στη γειτονική Βουλγαρία, πόσο πανηγυρίζουν οι επιχειρήσεις στη Βουλγαρία, ο Υπουργός Ενέργειας -διάβαζα δηλώσεις του τις προάλλες- της Βουλγαρίας. Εξάγουμε σχεδόν δωρεάν στη γειτονική χώρα πράσινη ενέργεια των μεσημεριανών ροών, που δεν μπορούμε να καταναλώσουμε, και εν συνεχεία την επανεισάγουμε πανάκριβα. 
Είναι άλλη μια μεγάλη επιτυχία της Κυβέρνησης, για την οποία θα ανέμενα ο αρμόδιος Υπουργός Ενέργειας να τοποθετηθεί, προκειμένου να τον χειροκροτήσουν όλες οι πτέρυγες της Βουλής μαζί για το πώς καταφέρνει να στηρίζει με αυτόν τον φοβερό τρόπο τη βιομηχανία και τα νοικοκυριά της Βουλγαρίας, όχι της Ελλάδος. 
Ας δούμε όμως η ενεργειακή πολιτική σας τι συνέπειες έχει και στη βιομηχανική ανάπτυξη. Το 72% των ελληνικών επιχειρήσεων θεωρεί το ενεργειακό κόστος ως το σημαντικότερο εμπόδιο για τη δραστηριότητά του. Μόλις 37% είναι ο μέσος όρος της Ευρωπαϊκής Ένωσης. 
Κυρίες και κύριοι συνάδελφοι, η ενέργεια συνιστά στρατηγικό αγαθό, καθώς αγγίζει τον πυρήνα των εθνικών συμφερόντων της πατρίδας μας. Ακριβώς επειδή είναι εξαιρετικά σοβαρή υπόθεση, δεν μπορεί να αφήνεται στα ιδιοτελή συμφέροντα μεγάλων επιχειρηματικών ομίλων ούτε τα προβλήματα θα λυθούν από την αγορά. 
Απαιτείται ένα συντεταγμένο εθνικό σχέδιο ενίσχυσης της ενεργειακής ασφάλειας προς όφελος των πολιτών αλλά και της εθνικής οικονομίας. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σαρακιώτη.
Καλείται στο Βήμα η κ. Μυρτώ Κοροβέση, Βουλευτής του ΠΑΣΟΚ. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, εγώ πότε είμαι;
ΠΡΟΕΔΡΕΥΩΝ (Βασίλειος Βιλιάρδος): Κύριε Καιρίδη, αμέσως μετά την κ. Κοροβέση.
Κυρία συνάδελφε, έχετε τον λόγο.
ΜΥΡΤΩ ΚΟΡΟΒΕΣΗ: Ευχαριστώ πολύ, κύριε Πρόεδρε.
Κύριε Καιρίδη, δεν θα καθυστερήσω. 
Κύριε Υπουργέ, κυρίες και κύριοι συνάδελφοι, κανονικά θα ξεκινούσα τη σημερινή μου τοποθέτηση από την ηλεκτρική διασύνδεση Ελλάδας-Κύπρου, τα δημοσιεύματα για τη ρηματική διακοίνωση της γαλλικής πλευράς προς την Άγκυρα, τα εύλογα ερωτήματα τα οποία δημιουργούνται. Υπήρξε επικοινωνία; Ποιο ήταν το περιεχόμενο της επικοινωνίας; Ήταν ενήμερη και είχε εγκρίνει η Ελλάδα τις σχετικές ενέργειες; Βέβαια, τα ερωτήματα αυτά ετέθησαν προ ολίγου από τον Πρόεδρο του ΠΑΣΟΚ Νίκο Ανδρουλάκη και Αρχηγό της Αξιωματικής Αντιπολίτευσης. Δεν έλαβε επαρκείς απαντήσεις. 
Οπότε περνάω στο σημερινό νομοσχέδιο και στην ενέργεια. Και εδώ βρίσκεται μια από τις μεγαλύτερες αντιφάσεις της σημερινής οικονομικής πραγματικότητας. Η Κυβέρνηση μιλά για δήθεν ανάπτυξη, αύξηση των εισοδημάτων και βελτίωση της οικονομίας, την ίδια στιγμή ακριβώς, δυστυχώς, που η αγοραστική δύναμη του Έλληνα πολίτη παραμένει, μαζί με τη Βουλγαρία, στη χειρότερη θέση της Ευρωπαϊκής Ένωσης, την ίδια στιγμή ακριβώς που το ενεργειακό κόστος απορροφά δυσανάλογα μεγάλο μέρος του οικογενειακού προϋπολογισμού. 
Και ξέρετε, κάποτε λέγαμε ότι η ενεργειακή φτώχεια αφορούσε τα πιο ευάλωτα ελληνικά νοικοκυριά. Κάποτε το λέγαμε αυτό. Κάποτε αφορούσε τα ευάλωτα ελληνικά νοικοκυριά. Πλέον όμως δεν πρόκειται γι’ αυτό. Αφορά μια τεράστια μερίδα των κατοίκων της χώρας. 
Συγκεκριμένα, αφορά τον εργαζόμενο που αναγκάζεται να περιορίζει τη θέρμανση, τον συνταξιούχο που μετρά και ξαναμετρά, μέρα με τη μέρα, εναγωνίως τις κιλοβατώρες, τη νέα οικογένεια που καλείται να επιλέξει ποια θα είναι αυτή η ανάγκη που θα πρωτοκαλύψει. Τη στέγη, το ρεύμα, το σούπερ μάρκετ, τα φροντιστήρια των παιδιών; 
Και ας είμαστε σαφείς, όταν ο μισθός εξαντλείται προτού τελειώσει ο μήνας, όταν ο μισθός εξαντλείται στις 20 του μήνα, όταν η ενέργεια μετατρέπεται από βασικό κοινωνικό αγαθό σε οικονομικό βάρος, πώς -διερωτώμαι, πώς- έχετε το θράσος να μιλάτε για πραγματική ευημερία; Η ανάπτυξη, ξέρετε, κυρίες και κύριοι της Κυβέρνησης, δεν κρίνεται από τους οικονομικούς δείκτες. Κρίνεται από το τι απομένει πραγματικά στην τσέπη του Έλληνα πολίτη, αφού πληρώσει ρεύμα, ενοίκιο και σουπερ μάρκετ.
Η ενέργεια δεν είναι ένας τεχνικός όρος. Είναι ο λογαριασμός στο σπίτι, το κόστος που πιέζει μια επιχείρηση, η δυνατότητα ενός αγρότη να συνεχίσει την παραγωγή του, είναι μέρος της ακρίβειας και του κόστους ζωής. Το βασικό ερώτημα είναι ένα: Ο καταναλωτής θα πληρώνει λιγότερα ή θα συνεχίσει να σηκώνει το μεγαλύτερο βάρος;
Το νομοσχέδιο ενσωματώνει την Ευρωπαϊκή Οδηγία 2024/1711 και περιλαμβάνει συγκεκριμένες κατευθύνσεις που, όμως, ουδόλως επιλύουν την ενεργειακή ανασφάλεια που νιώθει σήμερα η Ελληνίδα και ο Έλληνας πολίτης. Οι ρυθμίσεις που φέρατε, δυστυχώς, ξαναλέω, δεν επαρκούν για να αντιμετωπίσουν την ακρίβεια.
Ξέρετε πώς αποτυπώνεται η καθημερινή εμπειρία του Έλληνα πολίτη; Στα ειδικά πράσινα τιμολόγια. Στο τέλος Αυγούστου πάνω από 3 εκατομμύρια οικιακές παροχές, δηλαδή ένα στα δύο ελληνικά νοικοκυριά, βρισκόταν σε πράσινο τιμολόγιο. Τον Νοέμβριο η μέση τιμή τους έφτασε περίπου τα 28 λεπτά ανά κιλοβατώρα, με αύξηση περίπου 33% σε έναν μόνο μήνα. Για σύγκριση, η μέση τιμή των σταθερών τιμολογίων της αγοράς ήταν περίπου 15 λεπτά. Δηλαδή, για να μιλήσουμε πρακτικά, σε ένα νοικοκυριό με κατανάλωση 400 κιλοβατώρες, οι ανταγωνιστικές χρεώσεις στα πράσινα τιμολόγια της ΔΕΗ ήταν 117,98 ευρώ, ενώ στο φθηνότερο σταθερό της ίδιας εταιρείας θα ήταν 64,19 ευρώ. Αυτή η διαφορά δεν είναι απλά νούμερα. Αυτή η διαφορά είναι περίπου 54 ευρώ τον μήνα μόνο στο ανταγωνιστικό σκέλος του λογαριασμού.
Πολλά νοικοκυριά βρέθηκαν εγκλωβισμένα στα πράσινα τιμολόγια, χωρίς καν να το επιλέξουν τα ίδια ενεργά. Τα πράσινα έχουν βασική τιμή και μηχανισμό διακύμανσης, συνεπώς η χρέωση μπορεί να αλλάζει κάθε μήνα. Τον Νοέμβριο οι αυξήσεις έφτασαν έως και 76%. Οι πολίτες συχνά βέβαια δεν αναγνωρίζουν ότι μπορεί να υπάρχει και φθηνότερη σταθερή επιλογή, ούτε έχουν εύκολη εικόνα της διαφοράς αυτής. Εδώ ήταν που θα μπορούσατε να έρθετε να ελαφρύνετε τα ελληνικά νοικοκυριά. Εδώ είναι που για ακόμη μια φορά τα ελληνικά νοικοκυριά τα αφήνετε αβοήθητα.
Γι’ αυτό, κυρίες και κύριοι, έχετε σήμερα μια εξαιρετική ευκαιρία. Έχετε σήμερα μια ευκαιρία να δείξετε ότι σας ενδιαφέρουν τα ελληνικά νοικοκυριά. Έχετε σήμερα μια ευκαιρία να δείξετε ότι σας ενδιαφέρει η τσέπη του Έλληνα πολίτη και πράττετε με τρόπο που θα ελαφρύνετε την καθημερινότητά του οικονομικά. Έχετε αυτήν την ευκαιρία με το να υπερψηφίσετε την τροπολογία που κατέθεσε το ΠΑΣΟΚ.
Η τροπολογία αναφέρει τα εξής: Τα νοικοκυριά που βρέθηκαν στο πράσινο τιμολόγιο χωρίς δική τους επιλογή, μεταφέρονται με πλήρη ενημέρωση, τουλάχιστον τριάντα ημέρες πριν, στο υφιστάμενο σταθερό τιμολόγιο του ίδιου προμηθευτή που έχει το χαμηλότερο ετήσιο κόστος, με βάση τη δική τους κατανάλωση. Κάθε νοικοκυριό φυσικά διατηρεί δικαίωμα αντίρρησης, το δικαίωμα αντίρρησης να μείνει στο πράσινο ή να επιλέξει άλλον πάροχο χωρίς επιβάρυνση.
Προφανώς, δεν επιβάλλουμε τιμές, ούτε δημιουργούμε νέα προϊόντα. Κάνουμε, όμως, αυτό που δεν κάνετε εσείς. Προστατεύουμε τα νοικοκυριά. Αλλάζουμε την προεπιλογή υπέρ του καταναλωτή και για όποιον επιλέξει να παραμείνει σε κυμαινόμενο τιμολόγιο, θέλουμε ο λογαριασμός, στην πρώτη κιόλας σελίδα, να δείχνει καθαρά πόσο θα πλήρωνε με το φθηνότερο σταθερό του ίδιου παρόχου.
Κυρίες και κύριοι, η ακρίβεια στο ρεύμα δεν είναι ένα φυσικό φαινόμενο. Όταν μια οικογένεια πληρώνει σχεδόν τα διπλάσια στην ανταγωνιστική χρέωση επειδή έμεινε σε τιμολόγια που δεν επέλεξε, η πολιτεία δεν μπορεί να μένει θεατής. Τα υπερβολικά περιθώρια κέρδους πρέπει να συμπιεστούν, ώστε να ωφεληθούν πραγματικά ο καταναλωτής, οι παραγωγοί και ο υγιής ανταγωνισμός.
Εμείς, στο ΠΑΣΟΚ, έχουμε και άποψη, αλλά έχουμε και συγκεκριμένο σχέδιο, το οποίο θα καταφέρουμε να κάνουμε πράξη με την εμπιστοσύνη του ελληνικού λαού.
Σύντομα θα πω για τη δεύτερη τροπολογία, η οποία αφορά τα data centers. Η ανάπτυξη δεν μπορεί να γίνεται εις βάρος των κατοίκων και των τοπικών επιχειρήσεων. Για τις μεγάλες εγκαταστάσεις άνω των 10 μεγαβατώρων προτείνουμε απόσταση τουλάχιστον ενός χιλιομέτρου από τα όρια των θεσμοθετημένων σχεδίων και από σχολεία, νοσοκομεία και άλλες ευαίσθητες υποδομές.
Θέλω, κλείνοντας, να αναφερθώ και στο Ταμείο Απανθρακοποίησης των νησιών. Είναι πρωτοβουλία του Νίκου Ανδρουλάκη από το 2017, όταν ήταν Ευρωβουλευτής και σημαντικό εργαλείο για την ενεργειακή αυτονομία των νησιών. Οι πόροι αυτοί πρέπει να αξιοποιηθούν, με διαφάνεια, επαρκή διοικητική δομή και όφελος που να φτάνει στους κατοίκους.
Κυρίες και κύριοι συνάδελφοι, σοβαρή ενεργειακή πολιτική σημαίνει συγκεκριμένη ανακούφιση για τους πολίτες, προστασία των τοπικών κοινωνιών και κανόνες που περιορίζουν την ασυδοσία της αγοράς. Αυτό υπηρετούν οι τροπολογίες του ΠΑΣΟΚ και αυτό είναι το μέτρο με το οποίο πρέπει να κρίνουμε το νομοσχέδιο.
Κλείνω με μια διαφοροποίηση, γιατί απέναντι στα καρτέλ και στα ολιγοπώλια της ενέργειας, εμείς επιλέγουμε τον δρόμο της ανθρώπινης αξιοπρέπειας και αυτός ο δρόμος είναι ο μοναδικός δρόμος τον οποίο αναγνωρίζουμε.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κοροβέση. 
Επόμενος ομιλητής ο κ. Δημήτριος Καιρίδης, Κοινοβουλευτικός Εκπρόσωπος της Νέας Δημοκρατίας.
Μέχρι να έρθει ο κ. Καιρίδης να σας ενημερώσει ότι ο κατάλογος θα ολοκληρωθεί σήμερα. Αύριο θα είναι όσοι Κοινοβουλευτικοί μείνουν και οι δευτερολογίες. Σήμερα θα εξαντληθεί ο κατάλογος και αύριο θα ξεκινήσουμε στις 10.00΄.
Κύριε Καιρίδη, έχετε τον λόγο.
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε.
Υπήρξε μια λογομαχία, μια αντιπαράθεση με τον Αρχηγό της Αξιωματικής Αντιπολίτευσης για το θέμα του καλωδίου, που προφανώς εμπλέκει και μείζονα εθνικά ζητήματα με την Τουρκία. Θεωρώ ότι είμαι υποχρεωμένος με την άνεση χρόνου που μου δίνει η βασική μου ομιλία, να απαντήσω εκ μέρους της κοινοβουλευτικής Πλειοψηφίας, σε συνέχεια όσων είπε ο Υπουργός, σε όσα ακούστηκαν και στις αιτιάσεις, γιατί διαβάζω και ανακοινώσεις από την μεριά του ΠΑΣΟΚ σχετικά. Θα ήθελα να το κάνω αυτό με ηρεμία, όπως συνάδει στη σοβαρότητα του θέματος, χωρίς λεκτικές κορώνες.
Ήδη, άλλωστε, όπως μας πληροφόρησε και ο Υπουργός, το πλοίο έχει αποπλεύσει και έχουν ξεκινήσει οι διαδικασίες που προβλέπονται στην αδειοδότησή του. Ελάτε λίγο τώρα να δούμε τι πραγματικά έγινε, γίνεται και πού βρισκόμαστε, αν μου επιτρέπετε, όχι απλώς ως Κυβερνητικός Εκπρόσωπος της Κυβερνητικής Πλειοψηφίας, αλλά με την αυξημένη αξιοπιστία που έχουμε όλοι εμείς, πολλοί, στο κυβερνητικό στρατόπεδο, που δεν διστάσαμε να χαρακτηρίσουμε την επικύρωση του τουρκολιβυκού ως αρνητική εξέλιξη. Όπως, λοιπόν, το χαρακτηρίσαμε ως «ανεπιθύμητη», «δυσάρεστη», «αρνητική», βάλτε όποιο επίθετο θέλετε, έτσι και τώρα με την ίδια ειλικρίνεια κοιτώντας τον ελληνικό λαό, θα πούμε ότι είναι μια θετική, μια καλοδεχούμενη και επιθυμητή εξέλιξη. Εξηγώ το γιατί.
Παρά τις προσπάθειες της Ελλάδας και ακόμα περισσότερο της Αιγύπτου, η οποία επένδυσε το περισσότερο στην Ανατολική Λιβύη, είδατε ότι υπήρξε η επικύρωση και είδατε την επιρροή της Τουρκίας, η οποία έχει επενδύσει πάρα πολλά στη δυστυχισμένη αυτή χώρα. Άρα, για την Τουρκία υπάρχει το -κατά για όλους τους υπόλοιπους εμάς- παράνομο τουρκολιβυκό και η οριοθέτηση η τουρκολιβυκή. Άρα, η Τουρκία θεωρεί εαυτόν ως τη μόνη χώρα που θα μπορούσε να αδειοδοτήσει ανατολικά και νότια της Κρήτης στην περιοχή του τουρκολιβυκού. Αυτά δεν υπέγραψε; Αυτά δεν επικύρωσε; Γι’ αυτά δεν πανηγύρισε ο τουρκικός τύπος και οι Τούρκοι αξιωματούχοι; «Είμαστε μόνον εμείς, η Τουρκία», λένε στην Άγκυρα.
Θα περίμενε, λοιπόν, κανείς όταν έχουμε πλοίο που κάνει αυτές τις έρευνες εντός αυτού που η Τουρκία θεωρεί δικό της, να έχουμε την Τουρκία να αδειοδοτεί ή τουλάχιστον να το διεκδικεί. Τι είδαμε; Τι είδαμε αυτές τις μέρες; Μια υποχώρηση, μια αναδίπλωση, μια αρνητική εξέλιξη για την Τουρκία. Εγώ δεν θα πανηγυρίσω, δεν θα θριαμβολογήσω, δεν θα χρησιμοποιήσω ποδοσφαιρική γλώσσα για να μιλήσω για ελληνική νίκη. Αλλά θα πω το αυτονόητο, ότι εκεί που μιλούσαν για αδειοδότηση, δεν έκαναν τίποτα. Η μόνη αίτηση της εταιρείας του πλοίου της κοινοπραξίας των ερευνών υποβλήθηκε στις ελληνικές και στις κυπριακές αρχές.
Η μόνη άδεια που εκδόθηκε είναι από την Ελλάδα και την Κύπρο. Εκδόθηκε όχι μόνο για την περιοχή που έχουμε οριοθετήσει με την Αίγυπτο, αλλά και για την περιοχή που δεν έχει οριοθετηθεί και την οποία εμείς λέμε ότι είναι δική μας, όπως και οι Κύπριοι λένε ότι είναι δική τους και είναι δική μας. Όχι μόνο για την οριοθετημένη και για την ανοριοθέτητη  περιοχή, ανατολικότερα του εικοστού ογδόου μεσημβρινού στη Ρόδο. Αυτά τα δέχονται όλοι. Και τα δέχεται κι ένας τρίτος, ο οποίος έχει κι αυτός αυξημένη αξιοπιστία. Δεν τα λέμε μόνο εμείς, δεν τα λένε μόνο οι Κύπριοι. Τα λέει και η Γαλλία. Καλό που ενεπλάκη; Πάρα πολύ καλό. Η μεγαλύτερη ίσως δύναμη στη Μεσόγειο, πυρηνική δύναμη, μόνιμο μέλος του Συμβουλίου Ασφαλείας, ηγέτιδα χώρα της Ευρωπαϊκής Ένωσης, που έχει κατ’ επανάληψη καταδικάσει την αμετροέπεια της Τουρκίας, την επιθετικότητα της Τουρκίας, το τουρκολιβυκό και αυτόνομα και μέσω της Ευρωπαϊκής Ένωσης, στη δήλωση που είχαμε πριν από μερικές μέρες, η Γαλλία έρχεται και λέει: «Μόνον η Ελλάδα και η Κύπρος». Και προχωράει σε μια ρηματική διακοίνωση που, απ’ ό, τι καταλαβαίνω, αφορά όλες τις όμορες χώρες στην περιοχή. 
Λέω, λοιπόν, τούτο, όπως είπα πριν: Εγώ προσωπικά δεν έχω δει τη ρηματική διακοίνωση. Κάνω, όμως, έναν λογικό συλλογισμό, όπως έκανε και ο αρχηγός της Αξιωματικής Αντιπολίτευσης. Στον βαθμό που είναι λογικός και δεν φάσκει και αντιφάσκει νομίζω ότι μπορεί να ειπωθεί. Εάν υπήρχε η παραμικρή υπόνοια ότι η Τουρκία κάτι κέρδισε από αυτήν τη γαλλική πρωτοβουλία, μην έχετε καμία αμφιβολία ότι και στην Τουρκία, όπου γίνεται ένας αντίστοιχος διάλογος γιατί έχουν και εκεί μια αντιπολίτευση η οποία περιμένει να επιτεθεί στην Κυβέρνηση, η οποία παριστάνει ότι έχει ένα τουρκολιβυκό και το κραδαίνει και το ανεμίζει και σου λέει η εκεί η Αντιπολίτευση: Πού είναι; Θα είχε ήδη, λοιπόν, διαρρεύσει.
Και κάνω μια πρόβλεψη και επιτρέψτε μου. Στις προβλέψεις, είδατε και στις αμερικανικές εκλογές, καλά τα πάμε. Λοιπόν, κάνω μια πρόβλεψη, εγώ, ο Δημήτρης Καιρίδης, σήμερα. Δεν πρόκειται να διαρρεύσει. Και στον βαθμό που δεν πρόκειται να διαρρεύσει, νομίζω ότι δικαιωνόμαστε. Μόνη χώρα που αδειοδοτεί η Ελλάδα, προχωράει το καλώδιο, δεν υπάρχει ένταση, έγιναν όλα όπως έπρεπε και ακόμα καλύτερα κι αντί να έρθουμε εδώ να το συμφωνήσουμε, προσπαθούμε να βρούμε διαρκώς σκιές και να πούμε τι καλά που τα έκαναν οι Τούρκοι.
Επαναλαμβάνω, για την Τουρκία το θέμα ανατολικά και νότια της Κρήτης είναι ληγμένο σύμφωνα με το τουρκολιβυκό, είναι η ίδια που θα έπρεπε να αδειοδοτήσει. Στον βαθμό που δεν αδειοδοτεί, αποτελεί έμπρακτη απόδειξη ότι δεν υφίσταται και δεν παράγει συνέπειες, όπως έχουμε πει κατ’ επανάληψη. Το αφήνω εδώ. Δεν θέλω να προχωρήσω περαιτέρω.
Όπως ξέρετε, ο Γεραπετρίτης δεν έχει αρνηθεί ποτέ την ενημέρωση της Εθνικής Αντιπροσωπείας. Το έκανε την περασμένη Τρίτη επί μακρόν. Είχατε την ευκαιρία -καλά, το ΠΑΣΟΚ δεν το συζητώ, το τερμάτισε και μπράβο σας, σύσσωμη σχεδόν η Κοινοβουλευτική σας Ομάδα - να ρωτήσετε όλοι σε μια εξάωρη-επτάωρη συνεδρίαση κεκλεισμένων των θυρών, στο ανώτατο επίπεδο θεσμικά, όχι φέιγ βολάν για τις κάμερες και τις εντυπώσεις, όπως έπρεπε. Κι επειδή μπορώ να σας διαβεβαιώσω ότι θα ξαναέρθει ο Γεραπετρίτης και θα ξαναενημερώσει, αλλά με τον σωστό τρόπο κλεισμένων εκ βαθέως την…
ΧΡΗΣΤΟΣ ΓΙΑΝΝΟΥΛΗΣ: Διέρρευσε κάτι;
ΔΗΜΗΤΡΙΟΣ ΚΑΙΡΙΔΗΣ: Αυτό λέω, όπως πρέπει. Όπως πρέπει έγινε και όπως πρέπει θα ξαναγίνει. Άρα, μην επικρίνετε ότι δεν υπάρχει ενημέρωση.
Νομίζω ότι είμαι σαφής και το θέμα το έχουμε λήξει και δεν χρειάζεται από ένα σημείο και μετά να δημιουργούμε μείζον… Αν θέλετε να το κάνετε, δικαίωμά σας. Εντάξει, το ΠΑΣΟΚ έχει τώρα ξεχάσει, να το πω, έχει πηδήξει και τον Ανδρέα Παπανδρέου της δεύτερης περιόδου και τον Κώστα Σημίτη και τον Γιώργο Παπανδρέου και θέλει να ξαναθυμηθεί τα «Βυθίσατε το Χόρα». Σας λέω ότι δεν χρειάζεται, διότι ο κύριος αντίπαλός σας, ο Αλέξης Τσίπρας, αυτοκτονεί έτσι κι αλλιώς. Περνάει μια μεγάλη κρίση πολιτικής ταυτότητας.
Χαίρεστε, κύριε Γιαννούλη. Το ξέρω, για εσάς τα λέω.
Το rebranding έχει γίνει reminding και η κωλοτούμπα του 2015 έγινε νέα κωλοτούμπα πίσω στον Μελανσόν το 2026. Αυτά είναι τα χάλια της Αντιπολίτευσης με την οποία δυστυχώς πρέπει να πορευθούμε.
Κι έρχομαι τώρα στα του ηλεκτρισμού, που έχουν κι αυτά τη δική τους μεγάλη σημασία. Τολμάτε και μιλάτε, οι του ΣΥΡΙΖΑ εν πάση περιπτώσει του 2019, για διαφθορά, αντί να απολογείστε για το γεγονός ότι χρεοκοπήσατε τη ΔΕΗ. Ο κ. Τσάφος δεν τα είπε όλα. Θέλω να το συμπληρώσω.
Όχι απλώς τη χρεοκόπησαν, κύριε Τσάφο, την παρέδωσαν αυτοί οι αναμάρτητοι βορρά στα ιδιωτικά συμφέροντα με τις απίθανες και απίστευτες τότε δημοπρασίες όπου η ΔΕΗ υποχρεώνονταν να πουλάει ηλεκτρική ενέργεια κάτω του κόστους στους ανταγωνιστές της. Να τα καρτέλ! Οι αδιάφθοροι! Και δεν θα μιλήσω για τους ποινικούς κώδικες, γιατί μας τα είπε πολύ ωραία ο κ. Ξανθόπουλος, είναι πάρα πολύ καλοί οι ποινικοί κώδικες, ωσάν να είθισται στην Ελλάδα να προκηρύσσει Πρωθυπουργός εκλογές και να μην εκδίδει Προεδρικό Διάταγμα. Το έκανε το βράδυ των ευρωεκλογών και κράτησε τη Βουλή ανοικτή για τις επόμενες δέκα μέρες. Αυτό είναι συνηθισμένο, είναι πολύ συχνό να προκηρύσσεις εκλογές, να θέτεις ένα νομοθέτημα, το οποίο μπορεί να έχει και τα σωστά του στοιχεία, σε διαπραγμάτευση με κάποιους! Αυτά τα λέει ο κ. Κοντονής.
ΧΡΗΣΤΟΣ ΓΙΑΝΝΟΥΛΗΣ: Το ψήφισαν και οι Βουλευτές σας.
ΔΗΜΗΤΡΙΟΣ ΚΑΙΡΙΔΗΣ: Ξέρετε ότι η σύσσωμη η Αντιπολίτευση αποχώρησε. Θα πάτε τώρα στο Ποτάμι και θα πνιγείτε στο ποτάμι, αλλά εγώ θα επιμείνω στη ΔΕΗ την οποία την κάνατε σκιά του εαυτού της, τον βασικό πυλώνα του ενεργειακού μας συστήματος, ένα βήμα πριν τη χρεοκοπία και το κλείσιμο το 2019. Ήταν δραματική η κατάσταση. Τη σώσαμε τελευταία στιγμή με ειδικά νομοθετήματα και φυσικά είμαστε περήφανοι για το γεγονός ότι η κεφαλαιακή της αξία από 200 εκατομμύρια έχει πάει σήμερα 4,5 δισεκατομμύρια, υπέρ του Έλληνα φορολογούμενου, του Έλληνα πολίτη που έχει τις μετοχές, που έχει και αυτός μετοχές, το Ελληνικό Δημόσιο. Έτσι δεν είναι; Και προφανώς από τα κέρδη πληρώνονται και φόροι.
Όπως ξέρετε, δεν έχει εφευρεθεί ακόμα φορολογία των ζημιών. Φορολογούνται μόνο τα κέρδη. Εμείς θέλουμε επιχειρήσεις που να έχουν κέρδη, για να έχουμε πολλούς φόρους, για να κάνουμε κοινωνική πολιτική, για να ενισχύουμε τον ευάλωτο. Μια οικονομία χρεοκοπημένη μόνο με ζημιές δεν μπορεί να κάνει τίποτα, είναι αλυσοδεμένη.
Είμαστε λοιπόν περήφανοι για τις επενδύσεις που έχουν γίνει και γίνονται. Είμαστε περήφανοι. Βρήκατε τώρα τη Βουλγαρία, ότι πουλάμε φθηνά και μπαίνουμε μέσα. Και πώς προκύπτει το θετικό ισοζύγιο ένα δισεκατομμύριο εξαγωγές αξία; Κάποιος τα πληρώνει αυτά, κάποιος Βούλγαρος, κάποιος Ρουμάνος, κάποιος Σέρβος, κάποιος, ρε παιδάκι μου.
Καλά, μη μιλήσω για την ακρίβεια Μητσοτάκη, είδατε τι έπαθε ο Τραμπ με την ακρίβεια Μητσοτάκη. Τον καταστρέψαμε και τον Τραμπ. Είναι η ακρίβεια. Μόνο στην Ελλάδα είναι η ακρίβεια. Είναι η ακρίβεια Μητσοτάκη που φέρνει τους Τούρκους και θεωρούν την Ελλάδα πιο φθηνή. Είναι η ακρίβεια Μητσοτάκη που φέρνει τους Αλβανούς σύμφωνα με τον Βουλευτή σας από τα Γιάννενα. 
Εν πάση περιπτώσει, πολλά μπορεί να πει κανείς. Η Κυβέρνηση είναι περήφανη για την επιτυχία της στο ενεργειακό σε μια πάρα πολύ δύσκολη συγκυρία. Προφανώς, Υπουργέ, το ξέρετε καλά, υπάρχει ζήτημα σήμερα με την κιλοβατώρα και στον καταναλωτή τον ιδιώτη, τα νοικοκυριά, και στον βιομηχανικό. Τα έχουμε συζητήσει και τα έχουμε ξανασυζητήσει, αλλά γι’ αυτό αξίζει να δείτε τους πίνακες για το τι συμβαίνει σε άλλες χώρες.
ΧΡΗΣΤΟΣ ΓΙΑΝΝΟΥΛΗΣ: Στη Λιθουανία;
ΔΗΜΗΤΡΙΟΣ ΚΑΙΡΙΔΗΣ: Όχι στη Λιθουανία, στη Γερμανία, σας είπε. Σας είπε για πολύ μεγάλες χώρες. Είπε και για τη Λιθουανία και την Εσθονία, αλλά εσείς προσπεράσατε τη Γερμανία. Θέλατε να μείνετε μόνο στη Λιθουανία, σας βολεύει στο αφήγημα. Και έτσι πρέπει να συνεχίσουμε με όλα αυτά τα μέτρα υπέρ του καταναλωτή. Εμείς ακούμε και τις προτάσεις εκεί που υπάρχει πεδίο και ο Υπουργός είναι έτοιμος να τα ενσωματώσει.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καιρίδη.
Μία παρέμβαση έχει ζητήσει ο κ. Καραθανασόπουλος και μετά εσείς, κύριε Δελβερούδη.
Κύριε Καραθανασόπουλε, έχετε τον λόγο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Κύριε Καιρίδη, είναι ιδιαίτερα αποκαλυπτικές οι εξελίξεις σχετικά με το καλώδιο. Εξελίξεις οι οποίες αναδεικνύουν τον κάλπικο και ψευδεπίγραφο χαρακτήρα του αφηγήματός σας. Ποιο είναι αυτό; Ότι οι εγγυητές των κυριαρχικών δικαιωμάτων της χώρας μας είναι οι ιμπεριαλιστικές λυκοσυμμαχίες, κύριε Καιρίδη.
Η ελληνική αστική τάξη -και τώρα και στο παρελθόν- δίνει γη και ύδωρ για να αναβαθμιστεί γεωστρατηγικά, δηλαδή οι επιχειρηματικοί όμιλοι να πάρουν μεγαλύτερο κομμάτι της πίττας, του πλιάτσικου. Και από αυτήν την άποψη, συμμετέχει ως σημαιοφόρος στους ιμπεριαλιστικούς σχεδιασμούς και στις πολεμικές επεμβάσεις με τα διάφορα γνωστά συστήματα και εμπλοκή στους ενεργειακούς ανταγωνισμούς και πολέμους, αλλά και στους εμπορικούς ανταγωνισμούς και πολέμους. 
Από αυτήν την άποψη είναι αποκαλυπτικός ο ρόλος της Γαλλίας. Γαλλία - Ελλάδα λέει συμμαχία, στρατηγική συμμαχία, παίρνουμε Rafale, Belharra. Θα προστατεύσει η Γαλλία τα κυριαρχικά μας δικαιώματα. Αλήθεια; Ποιο ήταν το αποτέλεσμα; Τη Γαλλία, τη γαλλική αστική τάξη, την ενδιαφέρει να κατοχυρώσει ένα μεγαλύτερο ρόλο στην Ανατολική Μεσόγειο και στο Αιγαίο και γι’ αυτό ακριβώς κάνει μπίζνες και με την Τουρκία και με την Ελλάδα. Η γαλλική πολυεθνική, που έχει πάρει για να ποντίσει το καλώδιο, μεγαλομέτοχος, έχει μπίζνες με την Τουρκία. Θα χαλάσει τις σχέσεις με την Τουρκία; Όχι βέβαια και γι’ αυτό ακριβώς και προχώρησε η γαλλική κυβέρνηση στη ρηματική διακοίνωση. Θα ενημερώσει, λέει, την Τουρκία. Μόνο που αυτή η ρηματική διακοίνωση, δίνει δυνατότητα στην Τουρκία για να διεκδικήσει δικαιοδοσία σε ελληνική υφαλοκρηπίδα, κύριοι Υπουργοί, και αυτό είναι το πρόβλημα. Αυτό αποδεικνύει ότι όλες αυτές οι διαπραγματεύσεις, όλο αυτό το παζάρι στο εσωτερικό των ιμπεριαλιστικών συμμαχιών, είναι σε βάρος των κυριαρχικών δικαιωμάτων της χώρας μας. 
Δεύτερο σημείο, μιλήσατε για εθνική υπόθεση, εθνικό καθήκον, εθνικό συμφέρον ο αγωγός. Αλήθεια, και ο κάθετος διάδρομος το ίδιο ήταν, εθνική υπόθεση. Ποιοι τον υπονόμευσαν; Οι αμερικάνικες πολυεθνικές ανταγωνιστικές, σε αυτές προς τον κάθετο διάδρομο και έκαναν συμφωνία με την Τουρκία, αυτές που είχαν ριχτεί από τον ελληνικό κάθετο διάδρομο, για να μπορούν να έχουν ένα πιο φθηνό ενεργειακό μείγμα με αμερικάνικο και ρώσικο αναμεμειγμένο πετρέλαιο σε σχέση με τον κάθετο διάδρομο. Φάνηκε τι εθνικός στόχος ήταν. 
Το ίδιο είναι και με το καλώδιο, που είναι καλώδιο Ισραήλ - Κύπρος – Ελλάδα – Ευρώπη, δηλαδή ενισχύει ακόμη περισσότερο την ενεργειακή εξάρτηση της χώρας μας. Από αυτήν την άποψη, αυτά είναι έργα που εξυπηρετούν επιχειρηματικά συμφέροντα σε βάρος των λαϊκών αναγκών. Εδώ, λοιπόν, βλέπουμε να συγκρούονται δύο Ελλάδες, η μία Ελλάδα των επιχειρηματικών ομίλων, που κερδίζει και η άλλη Ελλάδα των λαϊκών αναγκών, που υποβαθμίζεται και ζει σε ενεργειακή φτώχεια. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Έτσι, λοιπόν, για να μπορέσουν οι ενεργειακές ανάγκες του λαού να ικανοποιηθούν, πρέπει να αμφισβητηθούν οι αμερικάνικοι και οι ευρωενωσιακοί ενεργειακοί σχεδιασμοί, να αξιοποιηθεί το εγχώριο καύσιμο, ο λιγνίτης, με την κατάργηση των τελών ρύπων, να καταργηθούν ο ΦΠΑ και ο Ειδικός Φόρος Κατανάλωσης και βεβαίως και οι κυρώσεις απέναντι στη Ρωσία. Αυτό μπορεί να αποτελέσει μία διέξοδο που να υπηρετεί, με βάση τις σημερινές δυνατότητες, τις ανάγκες του λαού σε μια συνολικότερη πολιτική σύγκρουσης με αυτά τα συμφέροντα. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Καραθανασόπουλε. 
Τον λόγο έχει ο κ. Δελβερούδης, Κοινοβουλευτικός Εκπρόσωπος της Κοινοβουλευτικής Ομάδας της Νίκης, για μία παρέμβαση.
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε. 
Θα ήθελα να απευθύνω κάποιες ερωτήσεις στον κύριο Κοινοβουλευτικό Εκπρόσωπο της Πλειοψηφίας -τον άκουσα με μεγάλη προσοχή, αν και έχει αποχωρήσει, θα τα ακούσει πάλι ο κύριος Υπουργός- ο οποίος είπε σε κάποια αποστροφή του λόγου του ότι: «Ήταν γαλλική πρωτοβουλία». Ποιον ρώτησε ακριβώς η Γαλλία για να αναλάβει μια πρωτοβουλία που αφορά δύο κράτη, τα οποία κάνουν μία διασύνδεση μεταξύ τους με ηλεκτρικό καλώδιο και είναι τα μόνα αρμόδια για να αδειοδοτήσουν την υπόθεση αυτή και κανένα άλλο κράτος. Η NAVTEX που εξέδωσε το ελληνικό κράτος είναι αρκετή και πληροφορεί τους πάντες και τα πάντα για ό,τι θα συμβεί. Γιατί εμείς δηλαδή επιτρέπουμε στη Γαλλία να πάρει αυτήν την πρωτοβουλία; Ένα είναι αυτό.
Μας μίλησε για το περιεχόμενο της ρηματικής διακοίνωσης. Τον άκουγα με προσοχή, περίμενα ότι δεν θα μιλήσει για τη ρηματική διακοίνωση, γιατί αργούσε πάρα πολύ να το αναφέρει. Τελικά το ανέφερε, γιατί δεν μπορούσε να το παραλείψει. Λοιπόν, η ρηματική διακοίνωση μας είπε ότι δεν του είναι γνωστό -φυσικά δεν είναι σε κανέναν, τουλάχιστον από εμάς γνωστό- τι περιέχει. Μιλάμε δηλαδή για υποθέσεις μυστηρίου που κλείνονται, που είναι μέσα σε ένα πέπλο μυστηρίου και με υποθέσεις προσπαθούμε εμείς τώρα αυτήν τη στιγμή -και η Αντιπολίτευση αλλά και η Κυβέρνηση- να μαντέψουμε τι ακριβώς διαμείφθηκε ανάμεσα στη Γαλλία και στο τουρκικό κράτος, για να καταλάβουμε τελικά αν θίχτηκαν τα κυριαρχικά μας δικαιώματα. Επίσης, θα μπορεί η Τουρκία πλέον στο μέλλον να χρησιμοποιεί αυτά που ειπώθηκαν στη ρηματική διακοίνωση για να υπάρξει προηγούμενο, που θα δημιουργεί πλεονεκτήματα στην Τουρκία, τα οποία θα τα χρησιμοποιεί στη συνέχεια και στο μέλλον; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Λοιπόν, να μας πει ο κύριος εκπρόσωπος ή κάποιος άλλος επιτέλους, η Ευρωπαϊκή Ένωση γιατί δεν γίνεται χρήσιμη αυτήν τη στιγμή απέναντι σε τρία κράτη-μέλη, τα οποία έχουν μια εμπλοκή στην υπόθεση αυτήν; Διακυβεύονται τα συμφέροντα δύο κρατών-μελών και φυσικά και της Γαλλίας, ως μία χώρα που η εταιρεία αυτή έχει συμφέροντα γαλλικά. Μόνο στην Ουκρανία, δηλαδή, εξαντλείται το ενδιαφέρον της Ευρωπαϊκής Ένωσης ή μήπως εμείς δεν αποφασίζουμε να πιέσουμε την Ευρωπαϊκή Ένωση, να τους πούμε: «Ελάτε εδώ, βρε παιδιά, και εμείς «παιδιά» σας είμαστε, ας το πούμε σε εισαγωγικά, είμαστε μέλη σας». Θα μπορούσε να υπάρξει φυσικά και υποστήριξη σε μεγάλο βαθμό και να λύσει το πρόβλημα αυτό με την πίεση. 
Όσον αφορά τα άλλα που ακούσαμε εδώ, για το ότι ο ΣΥΡΙΖΑ έκανε αυτά που έκανε και πέρασε στο περιθώριο της ιστορίας για τα θέματα της ΔΕΗ και της ενέργειας κ.λπ., εσείς που αναλάβατε τα ηνία και τελικά… 
ΠΡΟΕΔΡΕΥΩΝ (Πάρις Κουκουλόπουλος): Ο Κοινοβουλευτικός Εκπρόσωπος του ΠΑΣΟΚ κ. Δημήτριος Μάντζος έχει τον λόγο για τη δική του παρέμβαση.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Θα μείνετε, κύριε Καιρίδη;
ΔΗΜΗΤΡΙΟΣ ΚΑΙΡΙΔΗΣ: Για εσάς θα μείνω.
ΔΗΜΗΤΡΙΟΣ ΜΑΝΤΖΟΣ: Μας κρατάτε σε αγωνία, μέσα, έξω, δεν ξέρω.
ΠΡΟΕΔΡΕΥΩΝ (Πάρις Κουκουλόπουλος): Θρίλερ Καιρίδη είναι!
ΔΗΜΗΤΡΙΟΣ ΜΑΝΤΖΟΣ: Ξέρετε, οι αξιότιμοι Κοινοβουλευτικοί Εκπρόσωποι που σας απευθύνθηκαν δεν είχαν τη χαρά να σας έχουν παρόντα.
Νομίζω ότι είχε την ευκαιρία ο κύριος Κοινοβουλευτικός Εκπρόσωπος της Πλειοψηφίας να βελτιώσει την πρώτη του παρέμβαση και απέτυχε. Φοβάμαι ότι την έκανε και χειρότερη σε αρκετά σημεία.
Θα τα διατρέξω, κύριε Πρόεδρε, γιατί ο χρόνος δεν είναι άπλετος.
Κατ’ αρχάς, για το τουρκολιβυκό μνημόνιο, κύριε συνάδελφε, δεν είμαι εγώ αυτός που χαρακτήρισε πολιτική ήττα για τη χώρα μας το τουρκολιβυκό μνημόνιο και την κύρωσή του. Είσαστε εσείς προσωπικά.
ΔΗΜΗΤΡΙΟΣ ΚΑΙΡΙΔΗΣ: Πόσο θα πέσεις;
ΔΗΜΗΤΡΙΟΣ ΜΑΝΤΖΟΣ: Πολιτική ήττα για τη χώρα μας.
ΔΗΜΗΤΡΙΟΣ ΚΑΙΡΙΔΗΣ: Πόσο χαμηλά;
ΔΗΜΗΤΡΙΟΣ ΜΑΝΤΖΟΣ: Μιλήσατε για αρνητική και ανεπιθύμητη εξέλιξη. Πράγματι, αυτό ήταν και κάτι παραπάνω, αλλά έχω ακούσει πάρα πολλούς συναδέλφους σας -και Υπουργούς- να μας λένε ότι ήταν κάτι αδιάφορο νομικώς και πολιτικό και σαν να μη συνέβη.
ΔΗΜΗΤΡΙΟΣ ΚΑΙΡΙΔΗΣ: Ο ίδιος ο Μαρινάκης...
ΔΗΜΗΤΡΙΟΣ ΜΑΝΤΖΟΣ: Αρνητική και ανεπιθύμητη εξέλιξη. Μα, τι άλλο έπρεπε να πείτε; Ότι είναι και θετική και να σας χειροκροτήσουμε που κυρώθηκε το τουρκολιβυκό μνημόνιο;
Δεύτερον, η αντι-NAVTEX. Αυτό το τουρκολιβυκό μνημόνιο ξέρετε πολύ καλά ότι έστω και εμμέσως αποτελεί το αντικείμενο επίκλησης της αντι-NAVTEX της περασμένης Παρασκευής, της παράνομης και αναθεωρητικής αντι-NAVTEX της Τουρκίας. Αυτό μνημονεύει η Τουρκία, αυτό το τουρκολιβυκό μνημόνιο.
ΔΗΜΗΤΡΙΟΣ ΚΑΙΡΙΔΗΣ: Με βάση ποια NAVTEX βγήκε;
ΔΗΜΗΤΡΙΟΣ ΜΑΝΤΖΟΣ: Με τη NAVTEX της Ελλάδος και την άδεια της Ελλάδος και τον σχεδιασμό της Ελλάδος, της κυβέρνησης Παπανδρέου, ΠΑΣΟΚ 2011, «στον δρόμο προς την Κάρπαθο».
ΔΗΜΗΤΡΙΟΣ ΚΑΙΡΙΔΗΣ: Ωραία, μπράβο σας!
ΔΗΜΗΤΡΙΟΣ ΜΑΝΤΖΟΣ: Αυτές είναι αναφορές ιστορίας, απλώς για να γνωρίζουμε τι κάνει το πλοίο και γιατί.
ΔΗΜΗΤΡΙΟΣ ΚΑΙΡΙΔΗΣ: Άρα, ποιο είναι το πρόβλημα;
ΔΗΜΗΤΡΙΟΣ ΜΑΝΤΖΟΣ: Επειδή αναφερθήκατε εδώ για τι θα κάνει το πλοίο και τι ενεργειακά και γεωπολιτικά σημαντικά έργα θα κάνει το πλοίο, η άδεια δόθηκε από την Ελλάδα. Αλίμονο! Από ποιον έπρεπε να δοθεί; Η άδεια δόθηκε από την Ελλάδα είπατε και όχι από κάποιο άλλο κράτος. Θα συζητούσαμε τώρα εδώ πραγματικά το ενδεχόμενο να δοθεί αυτή η άδεια από την Τουρκία, για παράδειγμα;
Επειδή εδώ με ελέγχετε πολλές φορές και εμένα προσωπικά και πολλούς από εμάς για αυτήν την πνευματική οκνηρία που δείχνουμε όταν επικαλούμαστε το Διεθνές Δίκαιο της Θάλασσας. Εσείς είστε και καθηγητής, ξέρετε πολύ καλά τι ορίζει το Διεθνές Δίκαιο της Θάλασσας. Λέει κάπου για άδεια, ή λέει κάπου για γνωστοποίηση ή ειδοποίηση άλλων παράκτιων κρατών;
Για να έρθω στη ρηματική διακοίνωση και να καταλήξω: Τελικά τη γνωρίζετε ή όχι; Εσείς όχι. Η Κυβέρνηση τη γνωρίζει; Άκουσα τον Πρωθυπουργό πριν από λίγο ώρα να μας λέει ότι γνωρίζει ότι ό,τι υπάρχει δεν είναι επιβλαβές για τη χώρα μας. Άκουσα χθες τον κυβερνητικό εκπρόσωπο να μας λέει ότι γνωρίζει. Εμείς πριν δεν ρωτήσαμε εσάς, την Κυβέρνηση ρωτήσαμε και εσείς μας απαντήσατε ότι δεν γνωρίζετε. Το ερώτημα είναι στην Κυβέρνηση τι γνωρίζει, αν συμφώνησε, αν ενέκρινε και αν τελικά γνωρίζει ό,τι γνωρίζει.
Και εμείς θέλουμε απαντήσεις, δεν θέλουμε διαρροές. Δεν θέλουμε διαρροές από την Κωνσταντινούπολη ή από την Άγκυρα. Θέλουμε απαντήσεις και τις απαντήσεις τις θέλουμε από την Κυβέρνηση αν γνωρίζει η Κυβέρνηση και αν ενέκρινε τη ρηματική διακοίνωση, γιατί ένα κράτος-μέλος της Ευρωπαϊκής Ένωσης, συμβαλλόμενο μέρος της UNCLOS, της Διεθνούς Συμβάσεως για το Δίκαιο της Θάλασσας, αισθάνθηκε την ανάγκη ή την υποχρέωση να κάνει αυτήν την κίνηση προς την Τουρκία. Είπατε ότι το έκανε και σε άλλες παράκτιες χώρες. Έχει επιδοθεί και αλλού η ρηματική διακοίνωση αυτή; Να μας το πείτε, να το γνωρίζουμε, αν εσείς το γνωρίζετε.
Και σε κάθε περίπτωση -τελευταία μου φράση- σας παρακαλούμε, επειδή λέτε εδώ για σοβαρότητα και νηφαλιότητα των στιγμών, κρισιμότητα των στιγμών και ότι πρέπει να είμαστε νηφάλιοι, πώς συνδέονται τα εθνικά ζητήματα και δη ένα κορυφαίας ενεργειακής και γεωπολιτικής αξίας έργο, όπως αυτό που συζητούμε, με τις δημοσκοπήσεις; Θα μου τη λύσετε αυτήν την απορία; Πώς συνδέεται αυτό που κάνατε και από εδώ και από εκεί σήμερα, με την απόπειρα δηλαδή να πείτε ότι η Αντιπολίτευση είναι χάλια; Η Κυβέρνηση της οποίας προεδρεύει ένας αυτάρεσκος άνθρωπος που μας είπε ότι αν φύγει, δεν θα έχει ποιος να σηκώσει στις 3.00΄ το τηλέφωνο και από τότε οι Υφυπουργοί των Εξωτερικών δεν ξέρουν τι τους συνέβη με τη ρηματική διακοίνωση, είναι καλά;
Ευχαριστώ πολύ.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Πάρις Κουκουλόπουλος): Κύριε Καιρίδη, μισό λεπτό. Η κοινοβουλευτική τάξη λέει ότι θα ακούσετε και τον κ. Καζαμία -έτσι δεν είναι;- και αμέσως μετά θα απαντήσετε, γιατί τον έχω ήδη ανακοινώσει. Εξάλλου, θέλει να μιλήσει πάνω στη δική σας τοποθέτηση και θα έχετε την ευκαιρία να απαντήσετε και στους τέσσερις Εκπροσώπους που προηγήθηκαν της τελευταίας σας παρέμβασης.
Ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας, έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Καιρίδη, πολλά από αυτά που είπατε είναι περίεργα και -θα μου επιτρέψετε να πω- όχι ιδιαιτέρως άξια σχολιασμού, αλλά ο λόγος για τον οποίο είμαστε υποχρεωμένοι να το κάνουμε είναι ότι είστε ο Κοινοβουλευτικός Εκπρόσωπος -πώς την είπατε;- της παράταξης της Νέας Δημοκρατίας. Και για τον λόγο αυτό θεωρούμε ότι μιλάτε στο όνομα της Πλειοψηφίας. Αυτό είναι, δυστυχώς, εκείνο που μας ωθεί να δώσουμε κάποια βαρύτητα στα λεγόμενά σας.
Άκουσα την ομιλία σας και αφιερώσατε κάποια λεπτά να μας λέτε πώς σκέφτεται η Τουρκία τη θέση της, όσον αφορά το τουρκολιβυκό μνημόνιο, το οποίο αναγνωρίσατε ξανά ότι ήταν αποτυχία -δεν είναι όλοι, ξέρετε, στην Κυβέρνησή σας που το αναγνωρίζουν αυτό, αλλά κάτι είναι και αυτό- και μας είπατε ότι η Τουρκία -προσέξτε συλλογισμό!- θεωρεί με βάση το τουρκολιβυκό μνημόνιο -τώρα με ερμηνευτή της τουρκικής θέσης τον κ. Καιρίδη- ότι είναι το μόνο κράτος που έχει δικαιοδοσία στις θαλάσσιες ζώνες που καλύπτει αυτό το παράνομο κατά τα άλλα τουρκολιβυκό μνημόνιο.
Και τι ήρθε και μας είπε μετά ο κ. Καιρίδης; «Με την ελληνική, όμως, προσέγγιση αυτή, αλλά και με τη ρηματική διακοίνωση της Γαλλίας τώρα δεν είναι μόνο η Τουρκία πάνω από αυτές τις θαλάσσιες ζώνες». Αυτό ήταν το επιχείρημα του κ. Καιρίδη. Με άλλα λόγια, κοιτάξτε, αν εμείς έχουμε ένα οικόπεδο και λέμε ότι είναι δικό μας και κάποιος άλλος έρχεται και λέει ότι είναι μόνο δικό του, κατά τον κ. Καιρίδη είναι επίτευγμα να πούμε ότι ο αντίπαλος δεν λέει πλέον ότι είναι μόνο δικό του, άρα, μοιραζόμαστε τη δικαιοδοσία πάνω σε αυτές τις θαλάσσιες ζώνες και αυτό κατά τον κ. Καιρίδη είναι επιτυχία. Είναι αίσχος αυτό, κύριε Καιρίδη! Αυτό είπατε.
Το πρόβλημα δεν είναι να πούμε και εμείς, το πρόβλημα είναι ότι τέθηκε ένα πάρα πολύ κακό προηγούμενο. Δεν θα έπρεπε η Τουρκία να έχει το παραμικρό δικαίωμα διεκδίκησης σε αυτήν τη συγκεκριμένη θαλάσσια ζώνη. Δεν της πέφτει λόγος. Είναι παράνομο το τουρκολιβυκό μνημόνιο και δεν μπορεί να έρχεστε εδώ στη Βουλή και να λέτε ότι είναι επιτυχία το γεγονός ότι αμφισβητείται τώρα αυτό. Θα έπρεπε η Τουρκία να μην μπορεί να το διεκδικεί καθόλου.
Δεύτερον, είπατε ότι έχετε έναν λογικό συλλογισμό. Όποτε σας ακούω να λέτε για λογικό συλλογισμό, αρχίζω και αμφιβάλλω για το κατά πόσο θα πρέπει να πιστεύουμε στους κανόνες της λογικής. Είπατε ότι το γεγονός ότι η Τουρκία δεν θριαμβολογεί είναι απόδειξη.
Να σας πω κάτι, κύριε Καιρίδη; Το ξέρετε ότι στις 21 Οκτωβρίου στη συνέντευξη που έδωσε ο Χακάν Φιντάν στα «Νέα» είπε ότι «το θέμα το συζητήσαμε με τον Μητσοτάκη και τον Μακρόν, ο Πρόεδρός μου το έθεσε στη διάρκεια της συνάντησής τους στη Νέα Υόρκη». Συναντήθηκε ο Πρωθυπουργός με τον Ερντογάν μυστικά στη Νέα Υόρκη, ή όχι; Η Κυβέρνηση δεν το έχει διαψεύσει αυτό.
Το «Βήμα» στις 24 Οκτωβρίου είπε ότι συνέβη. Από ό,τι φαίνεται, λοιπόν, υπήρξε χοντρό παρασκήνιο και θα πρέπει η Κυβέρνηση να εξηγήσει τι ακριβώς έκανε και πώς τελικά οδηγηθήκαμε σε αυτήν την κατάσταση.
Και κάτι τελευταίο: Τον Τραμπ τον μαύρισαν οι Αμερικάνοι με πληθωρισμό 4%. Εμείς έχουμε 5,7%. Θα σας μαυρίσουν και εσάς οι πολίτες.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία.
Ο κ. Καιρίδης έχει τον λόγο.
Είναι η τρίτη σας παρέμβαση νομίζω, κύριε συνάδελφε.
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε.
Πραγματικά έχω μία δυσκολία ακούγοντας τον Εκπρόσωπο της Αξιωματικής Αντιπολίτευσης, τον κ. Μάντζο, τον Κοινοβουλευτικό Εκπρόσωπο του ΠΑΣΟΚ, να καταλάβω σε τι διαφωνεί. Μας είπε ότι η Ελλάδα αδειοδότησε και η Τουρκία δεν αδειοδότησε. Άρα, ποιο είναι το επίδικο; Για ποιο γίνεται όλη αυτή η φασαρία, όλες αυτές οι ανακοινώσεις; Συμφωνεί, συμφωνούμε, πάμε παρακάτω και προχωρούμε κανονικά.
Κατ’ ελάχιστον, το γεγονός ότι εμείς αδειοδοτούμε και το πλοίο βγαίνει με τη δική μας NAVTEX αποδεικνύει ότι στην πράξη δεν ισχύει το τουρκολιβυκό. Κατ’ ελάχιστον, διότι για την Τουρκία είναι δικά της. Παράνομα; Άκυρα; Αλλά έλα ντε που τώρα, την ώρα που τέθηκαν τα ζητήματα, βλέπετε την αναδίπλωση. Μόνο εσείς δεν τη βλέπετε και δυσκολεύεστε τόσο πολύ. 
Εγώ εκκινώ από μία παραδοχή, ότι μπορούμε να είμαστε ειλικρινείς, τουλάχιστον στα εθνικά. Ο κ. Μάντζος έκανε μία αθλιότητα. Επιχείρησε να μας ξαναπεί την ήττα, το ένα, το άλλο, να μπουρδουκλωθούμε στα λόγια. Είτε το πεις αρνητικό, είτε το πεις κακό, είτε το πεις δυσάρεστο, είτε το πεις ανεπιθύμητο, δείχνει μια γενναιότητα από μέρους μας, η οποία δεν έχει προφανώς καμία μομφή για τους χειρισμούς της Κυβέρνησης, αλλά μπορεί να οδηγεί σε μια ουσιαστική συζήτηση απέναντι στην υπερκινητικότητα της Τουρκίας «μήπως πρέπει και εμείς;». Γι’ αυτό και όταν έρχονται τα Patriot στη Σαουδική Αραβία για ανανέωση, να τα ψηφίσουμε και να μην κατηγορούμε την Κυβέρνηση ότι δεν παίρνει πρωτοβουλίες και όταν παίρνει, γιατί παίρνει, υποκριτικά. Εγώ θεωρώ ότι μπορούμε να είμαστε ειλικρινείς και να μην ταμπουρωνόμαστε σε ένα κλωτσοσκούφι, όπου εσείς θα τα βρίσκετε όλα κακά και εμείς θα τα βρίσκουμε όλα καλά και στο τέλος τίποτα δεν θα γίνεται και θα μπερδεύεται ο ελληνικός λαός. 
Κατ’ αρχάς ο Κυβερνητικός Εκπρόσωπος χθες -κάθισα και είδα την συνέντευξή του στην ΕΡΤ- είπε ότι ο ίδιος δεν το γνωρίζει, ο ίδιος. Αυτό που σας είπα και εγώ πριν από λίγο. Εγώ δεν το έχω. Ο Πρωθυπουργός, όμως, απάντησε στα ερωτήματά σας. Άρα, προς τι αυτή όλη η παράσταση και στην ομιλία του Αρχηγού σας εδώ και στις ανακοινώσεις τις οποίες εκδώσατε; Ήδη σήμερα το πρωί σε μια διαδικτυακή συζήτηση που έγινε απάντησε και για τη ρηματική διακοίνωση, και για το ότι δεν περιέχει το οτιδήποτε αρνητικό. 
Εγώ που δεν έχω αυτήν την πληροφόρηση, επιτρέψτε μου, βάζω το μυαλό μου λίγο να δουλέψει και θεωρώ ότι από ένα σημείο και μετά πρέπει να φύγουμε και από τα πολιτικά και από τα νομικά, να κρατήσουμε το μυαλό και τη λογική, γιατί εδώ θα χάσουμε τον μπούσουλα. Και σας είπα το αυτονόητο, ότι αν υπήρχε το οτιδήποτε, ήδη θα το ξέραμε και ήδη θα πανηγύριζαν κάποιοι στην απέναντι μεριά. Δεν υπάρχει και δεν πρόκειται. 
Λοιπόν, εγώ δεν έχω κανένα πρόβλημα να πω μπράβο για την πρωτοβουλία του Γιάννη Μανιάτη το 2011. Εμείς το δεχόμαστε. Συνέχισε να είναι Υπουργός στην κυβέρνηση Σαμαρά, μια χαρά. Και αυτός και η Άννα Διαμαντόπουλου και μια σειρά από άλλα στελέχη σας, μια χαρά. Εκεί που έχουμε πρόβλημα είναι με την υποκρισία. Το ότι προσπερνάτε τον Κώστα Σημίτη, τον Γιώργο Παπανδρέου και τον ύστερο Ανδρέα Παπανδρέου και ξαναθυμάστε τα φυσεκλίκια εν έτει 2026 και γίνεστε ουρά τούτων δω των υπολοίπων που τους ακούτε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Καιρίδη.
Τώρα επανερχόμαστε στον κατάλογο. Καλείται στο Βήμα η Βουλευτή της Αχαΐας με τη Νέα Δημοκρατία, η κ. Χριστίνα Αλεξοπούλου. Θα διαβάσω τώρα αμέσως τον κατάλογο όπως έχει. Θα συνεχίσουμε με τον κ. Χριστοδουλάκη, τον κ. Κωνσταντινίδη, τον κ. Μεταξά, τον κ. Υψηλάντη. Αυτή είναι η σειρά.
Κυρία Αλεξοπούλου, έχετε τον λόγο.
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, η δυνατότητα μιας κυβέρνησης να στηρίζει τους πολίτες εξαρτάται πρωτίστως από την ισχύ της οικονομίας της. Η συνεχής μείωση των φόρων, η αύξηση της παραγωγής, οι επενδύσεις και η δημιουργία νέων θέσεων εργασίας διαμορφώνουν τις προϋποθέσεις για καλύτερους μισθούς και μεγαλύτερο διαθέσιμο εισόδημα. Παράλληλα, η δημοσιονομική σταθερότητα και η συνετή διαχείριση των δημόσιων οικονομικών επιτρέπουν τη χρηματοδότηση έκτακτων μέτρων στήριξης, όταν οι εξωγενείς κρίσεις, όπως αυτήν την περίοδο, προκαλούν πρόσθετες επιβαρύνσεις στα νοικοκυριά και στις επιχειρήσεις. Η οικονομική πολιτική της Κυβέρνησης του Κυριάκου Μητσοτάκη υπηρετεί ακριβώς αυτήν την κατεύθυνση. 
Στην ίδια προσπάθεια εντάσσεται και αυτό το νομοσχέδιο του Υπουργείου Περιβάλλοντος και Ενέργειας που συζητάμε σήμερα, έπειτα από την πολύ καλή δουλειά που έχει κάνει ο κύριος Υπουργός, ο κ. Παπασταύρου, με την πολιτική ηγεσία του Υπουργείου και τους ευχαριστούμε. Αφορά σε αυτήν την επιπλέον προστασία των καταναλωτών, στο ενεργειακό κόστος της παραγωγής και στην ανάπτυξη των υποδομών της χώρας, ζητήματα που συνδέονται άμεσα μεταξύ τους. 
Ας δούμε, όμως, λίγο τις συνθήκες μέσα στις οποίες καλούμαστε να λάβουμε αυτές τις αποφάσεις. Οι πόλεμοι και οι γεωπολιτικές αναταράξεις επηρεάζουν τις διεθνείς τιμές της ενέργειας, τις μεταφορές και την παραγωγική δραστηριότητα γενικώς. Οι επιπτώσεις μεταφέρονται στην αγορά και τελικά φτάνουν στο ράφι, στον οικογενειακό προϋπολογισμό. Η ακρίβεια εξακολουθεί να απασχολεί έντονα όλους τους πολίτες. Το κόστος των τροφίμων, της στέγασης και των καυσίμων περιορίζει την αγοραστική τους δύναμη. Το γνωρίζουμε αυτό προφανώς από την καθημερινή επαφή με την κοινωνία και βεβαίως δεν υποτιμούμε τις δυσκολίες που αντιμετωπίζουν πάρα πολλά νοικοκυριά. 
Γι’ αυτό, λοιπόν, έχει μεγάλη σημασία να θυμόμαστε τι έχει αλλάξει τα τελευταία χρόνια, ποια είναι τα αποτελέσματα της οικονομικής πολιτικής που εφαρμόζεται από το 2019 και με ποιους τρόπους μπορούν να ανακουφιστούν ακόμα περισσότερο οι Ελληνίδες και οι Έλληνες. Η ανεργία έχει μειωθεί σημαντικά και βρίσκεται σε επίπεδα που είχαν καταγραφεί πριν από περίπου είκοσι χρόνια. Οι επενδύσεις έχουν διευρυνθεί. Η Ελλάδα έχει ανακτήσει την επενδυτική βαθμίδα και η διεθνής της θέση έχει ενισχυθεί. Ο κατώτατος μισθός από τα 650 ευρώ έχει ανέλθει στα 920, ενώ οι φορολογικές ελαφρύνσεις αφήνουν περισσότερα χρήματα στους εργαζόμενους και στις οικογένειες. 
Ασφαλώς, οι εξελίξεις αυτές δεν σημαίνουν ότι έχουν καλυφθεί όλες οι ανάγκες, γι’ αυτό και δεν πανηγυρίζουμε, γιατί κανένα μέτρο δεν μπορεί εύκολα να δώσει οριστική λύση σε ένα ζήτημα που απασχολεί ολόκληρο τον πλανήτη. Δείχνουν, ωστόσο, ότι έχουν δημιουργηθεί οι βάσεις για μια μεγαλύτερη και ουσιαστικότερη στήριξη των ανθρώπων που αγωνίζονται καθημερινά να ανταποκριθούν στις απαιτήσεις της ζωής τους. 
Εξίσου σημαντική είναι η αντιμετώπιση της φοροδιαφυγής, η καταπολέμηση του οικονομικού εγκλήματος -τα παραδείγματα τα τελευταία τα βλέπουμε όλοι και τα παρακολουθούμε- και η μηδενική ανοχή σε φαινόμενα διαφθοράς και κακοδιαχείρισης. Η αποτελεσματικότητα σε αυτούς τους τομείς συμβάλλει στην αύξηση των δημόσιων εσόδων και στην εμπέδωση της εμπιστοσύνης στους θεσμούς. Αυτή η δυνατότητα οικονομικής παρέμβασης αποτυπώθηκε στην προηγούμενη ενεργειακή κρίση με την επιδότηση των λογαριασμών ηλεκτρικού ρεύματος, αλλά και στις σημερινές παρεμβάσεις για τα καύσιμα και το πετρέλαιο θέρμανσης. Άλλωστε, η ανάπτυξη δεν μετριέται μόνο με τους οικονομικούς δείκτες. Κρίνεται πρωτίστως από το κατά πόσο βελτιώνεται η καθημερινότητα.
Κυρίες και κύριοι συνάδελφοι, η ενέργεια επηρεάζει άμεσα την ανταγωνιστικότητα της οικονομίας. Όταν αυξάνεται η τιμή του ηλεκτρικού ρεύματος, επιβαρύνονται ο αγρότης, η βιομηχανία, η μικρομεσαία επιχείρηση. Το πρόσθετο κόστος καταλήγει συχνά στην τελική τιμή των προϊόντων. Η αντιμετώπιση, λοιπόν, αυτού του ζητήματος απαιτεί παρεμβάσεις τόσο στην Ελλάδα όσο και στην Ευρωπαϊκή Ένωση. Αυτό ακριβώς κάνουμε. Ο Πρωθυπουργός έχει πολλές φορές αναδείξει σε ευρωπαϊκό επίπεδο τις αποκλίσεις στις τιμές ηλεκτρικής ενέργειας μεταξύ των κρατών μελών, τις στρεβλώσεις της αγοράς και την ανάγκη ενίσχυσης των διασυνδέσεων. Η χώρα μας καταθέτει πλέον συγκεκριμένες προτάσεις και συμμετέχει στις ευρωπαϊκές αποφάσεις με ενισχυμένη αξιοπιστία. 
Με το νομοσχέδιο, λοιπόν, του Υπουργείου Περιβάλλοντος και Ενέργειας ενσωματώνεται στην ελληνική νομοθεσία η ευρωπαϊκή Οδηγία, με στόχο την καλύτερη λειτουργία της αγοράς ηλεκτρικής ενέργειας και την προστασία των καταναλωτών από τις έντονες διακυμάνσεις των τιμών. Προβλέπεται η προσφορά συμβάσεων σταθερής τιμής χωρίς μονομερή τροποποίηση των συμφωνημένων όρων. Ενισχύεται η προστασία από τη διακοπή ηλεκτροδότησης, ενώ μειώνεται κατά 50% η μοναδιαία χρέωση υπηρεσιών κοινής ωφέλειας. Επίσης, διευρύνονται οι δυνατότητες ενεργειακού διαμοιρασμού και αξιοποίησης ανανεώσιμων πηγών ενέργειας από νοικοκυριά, επιχειρήσεις και δημόσιους φορείς.
Ιδιαίτερη σημασία έχουν οι προβλέψεις για τους επαγγελματίες αγρότες, οι οποίοι μπορούν να αξιοποιήσουν την αυτοπαραγωγή ηλεκτρικής ενέργειας, μειώνοντας μέρος των λειτουργικών τους εξόδων. Για τους δήμους και τις περιφέρειες προβλέπονται διευκολύνσεις που μπορούν να συμβάλλουν στην κάλυψη των ενεργειακών τους αναγκών. Επιπλέον, το Ταμείο Απανθρακοποίησης Νησιών κινητοποιεί επενδύσεις 2,3 δισεκατομμυρίων ευρώ για έργα ανανεώσιμων πηγών, αποθήκευσης και ηλεκτρικών διασυνδέσεων. 
Πρόκειται για παρεμβάσεις με ουσιαστική οικονομική σημασία. Η μικρότερη εξάρτηση από εισαγόμενα καύσιμα και η καλύτερη αξιοποίηση των εγχώριων πόρων μπορούν να ενισχύσουν την ασφάλεια εφοδιασμού και να συγκρατήσουν τις τιμές σε βάθος χρόνου. Από εκεί και πέρα, η συζήτηση για την οικονομία δεν μπορεί να εξαντλείται σε έναν διαγωνισμό παροχών. Η Αντιπολίτευση συχνά καταθέτει προτάσεις για αυξήσεις δαπανών χωρίς να παρουσιάζει επαρκή κοστολόγηση. Το έχουμε πει πολλές φορές, και θα συνεχίσουμε να το λέμε, ότι δεν αρκεί να ανακοινώνεις ποσά, αλλά πρέπει να μας πεις πού θα τα βρεις για να τα δώσεις. Πρέπει να εξηγήσεις από πού προέρχονται αυτά τα χρήματα. Πρέπει να εξηγήσεις τι φόρους θα βάλεις την επόμενη μέρα. 
Η χώρα λειτουργεί μέσα σε συγκεκριμένους ευρωπαϊκούς δημοσιονομικούς κανόνες, η παραβίαση των οποίων μπορεί να προκαλέσει νέες πιέσεις, περιορισμούς και διαδικασίες αυξημένης εποπτείας. Η Ελλάδα έχει πληρώσει πολύ ακριβά τις συνέπειες της οικονομικής κρίσης. Οι περικοπές μισθών και συντάξεων, η ανεργία και η απώλεια εισοδημάτων δεν αποτελούν μακρινή ανάμνηση. Δεν θα οδηγήσουμε τη χώρα ξανά στα βράχια επειδή κάποιοι θεωρούν ότι μπορούν να μοιράζουν προεκλογικές υποσχέσεις, χωρίς να υπολογίζουν τα κόστη και τις συνέπειές τους. Η κοινωνική πολιτική απαιτεί πραγματικούς πόρους και δυνατότητα εφαρμογής και ευθύνη της Κυβέρνησης είναι να λαμβάνει αποφάσεις με συγκεκριμένο όφελος για την κοινωνία, χωρίς να θέτει σε κίνδυνο όσα έχουν επιτευχθεί. Να παράγεται περισσότερος πλούτος, να βελτιώνεται διαρκώς το βιοτικό επίπεδο και να διασφαλίζεται ότι η Ελλάδα θα μπορεί να ανταποκρίνεται στις ανάγκες του παρόντος και του μέλλοντος. 
Πάνω από όλα βρίσκεται το συμφέρον της Ελλάδας. Η συνετή οικονομική πολιτική και η διατήρηση της σταθερότητας αποτελούν, ακριβώς, αυτήν τη βάση για να συνεχίσει η χώρα τη συνεπή πορεία της, χωρίς να επιστρέψει σε συνθήκες αβεβαιότητας και οικονομικού χάους. Με αυτήν, λοιπόν, την πολιτική αντίληψη υπερψηφίζουμε το νομοσχέδιο και σας καλούμε να κάνετε και εσείς το ίδιο. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Αλεξοπούλου. 
Κυρίες και κύριοι συνάδελφοι, ο Βουλευτής Β΄ Πειραιώς κ. Γεώργιος Βρεττάκος ζητεί άδεια ολιγοήμερης απουσίας στο εξωτερικό, για να συμμετάσχει ως ομιλητής στο διεθνές συνέδριο «Slemani Strategic Forum 2026» το οποίο θα πραγματοποιηθεί στις 12 και 13 Νοεμβρίου 2026 στη Σουλεϊμανίγια, στην περιφέρεια του Ιρακινού Κουρδιστάν. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Πάρις Κουκουλόπουλος): Η Βουλή ενέκρινε τη ζητηθείσα άδεια. 
Τον λόγο έχει τώρα ο Βουλευτής Α΄ Ανατολικής Αττικής της Κοινοβουλευτικής Ομάδας του ΠΑΣΟΚ – Κινήματος Αλλαγής, ο κ. Εμμανουήλ Χριστοδουλάκης.
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κάθε νομοθετική παρέμβαση εδώ στη Βουλή αποκαλύπτει απόλυτα καθαρά το ποιες προτεραιότητες επιλέγει να ακολουθήσει η κάθε κυβέρνηση, η κάθε κυβερνητική πλειοψηφία. Και το νομοσχέδιο το οποίο συζητάμε σήμερα δείχνει, ακριβώς, ότι για την Κυβέρνηση της Νέας Δημοκρατίας ο τίτλος -εντός εισαγωγικών πάντα- «διευκόλυνση των επενδύσεων», πάντα, χωρίς καμία εξαίρεση, υπερβαίνει οποιαδήποτε ανάγκη ολοκληρωμένου σχεδιασμού, οποιαδήποτε ανάγκη σαφούς πλαισίου, οποιαδήποτε ανάγκη κανόνων που οφείλουν να υπάρχουν για να θωρακίζουν και να προστατεύουν τους ανθρώπους, τις τοπικές κοινωνίες και, προφανώς, την προστασία του περιβάλλοντος.
Στην πράξη, η στρατηγική αυτή οδηγεί σε έναν χωροταξικό σχεδιασμό ο οποίος τελικά ακολουθεί τις επενδύσεις, αντί να έρχεται εκ των προτέρων να βάζει το πλαίσιο, τους κανόνες και, τελικά, να τις ρυθμίζει σε μια αντίληψη που αντιμετωπίζει το περιβάλλον ως διαθέσιμο πόρο προς αξιοποίηση και, προφανώς, όχι ως δημόσιο αγαθό και τελικά σε ένα μοτίβο ανάπτυξης δύο ταχυτήτων. Με απλά λόγια, ειδικές διευκολύνσεις και προνομιακές εξαιρέσεις για τους μεγάλους επενδυτικούς ομίλους, την ώρα που οι απλοί πολίτες, οι μικροϊδιοκτήτες εξακολουθούν να βρίσκονται αντιμέτωποι με ένα καθεστώς αβεβαιότητας για την περιουσία που απέκτησαν με πολύ μεγάλο κόπο. Με έναν τίτλο και πολύ απλά, για ακόμα μία φορά, η Κυβέρνηση ιδιωτικοποιεί τα οφέλη και κοινωνικοποιεί το κόστος.
Θα εστιάσω ειδικά στο θέμα των data centers και ξεκινάω από τη δική μας θέση αρχής, για να μην υπάρχουν παρανοήσεις. Εμείς είμαστε αυτονόητα υπέρ της τεχνολογικής προόδου, είμαστε αυτονόητα υπέρ της γόνιμης αξιοποίησης της τεχνικής νοημοσύνης, είμαστε αυτονόητα υπέρ των επενδύσεων στην ψηφιακή οικονομία, είμαστε αυτονόητα υπέρ των επενδύσεων στις ψηφιακές υποδομές που θα καταστήσουν τη χώρα μας, τουλάχιστον, ισότιμη, αν όχι πρωτοπόρα και πρωταγωνιστή σε όλο το τρένο της τεχνολογικής εξέλιξης. Αλλά λέμε κάτι πάρα πολύ απλό. Όλα αυτά πρέπει να γίνονται με καθαρούς, συγκεκριμένους κανόνες, οι οποίοι, δυστυχώς, σήμερα απουσιάζουν. Με ολοκληρωμένο εθνικό χωροταξικό σχεδιασμό που σήμερα δεν υπάρχει, με σαφώς προσδιορισμένες παραμέτρους που αφορούν τη βιωσιμότητα της κάθε χωροθέτησης, παράδειγμα η ενεργειακή επάρκεια, παράδειγμα η υδατική επάρκεια που σήμερα δεν λαμβάνονται υπ’ όψιν.
Πρέπει να λαμβάνεται υπ’ όψιν η φέρουσα ικανότητα κάθε περιοχής και όχι μόνο κάθε χωροθέτησης μεμονωμένα, αλλά και με βάση τις σωρευτικές επιπτώσεις χωροθετήσεων οι οποίες βρίσκονται σε περιοχές που γειτνιάζουν, που σήμερα δεν λαμβάνονται υπ’ όψιν, παράδειγμα θερμική επιβάρυνση, παράδειγμα θόρυβος, παράδειγμα πρόσθετες ανάγκες δικτύων. Φυσικά, με σαφώς προσδιορισμένα τα ανταποδοτικά οφέλη για την κάθε τοπική κοινωνία ξεχωριστά, η οποία θα επωμιστεί το κόστος αυτών των χωροθετήσεων που σήμερα ακόμα εμείς λέμε ότι δεν έχουν προσδιοριστεί επαρκώς. Και γιατί λέω όχι επαρκώς; Γιατί η ετήσια αποζημίωση των 15.000 ευρώ ανά μεγαβάτ προς τους δήμους σίγουρα δεν υποκαθιστά τον χωροταξικό σχεδιασμό, σίγουρα δεν αποτελεί το αντίτιμο για την περιβαλλοντική και την κοινωνική επιβάρυνση μιας ολόκληρης περιοχής. 
Ως Βουλευτής Ανατολικής Αττικής σήμερα εδώ δεν μιλάω θεωρητικά απλώς. Σήμερα στα Σπάτα και στην Αρτέμιδα τρεις μεγάλες εγκαταστάσεις συνολικής ισχύος άνω των 117 MW συγκεντρώνονται σε μια πολύ μικρή γεωγραφική ακτίνα, δίπλα σε κατοικίες, δίπλα σε σπίτια, δίπλα σε σχολεία, δίπλα ακόμα και σε παιδικούς σταθμούς. Σήμερα στο Κρυονέρι του Δήμου Διονύσου έχουν εγκριθεί εγκαταστάσεις 20 και 12,5 MW, ενώ προωθείται μία ακόμα, ισχύος περίπου 40 MW. Η Ανατολική Αττική, με απλά λόγια, μετατρέπεται de facto σε άτυπη ζώνη βαριάς βιομηχανίας υψηλής τεχνολογίας. Δηλαδή, πολύ απλά, η γη υψηλής παραγωγικότητας αλλά και ο περιαστικός ιστός της δέχονται ασφυκτικές πιέσεις, ενώ η συγκέντρωση τέτοιων μονάδων δίπλα στις οικιστικές ζώνες δημιουργεί σοβαρά ζητήματα συμβατότητας των χρήσεων γης. Γι’ αυτό ακριβώς ζητάμε κανόνες. Ζητάμε κανόνες σαφώς προσδιορισμένους. Ζητάμε κανόνες εκ των προτέρων προσδιορισμένους. Δεν γίνεται πρώτα να εγκρίνετε τις εγκαταστάσεις αυτές και μετά να έρχεστε να βάλετε δήθεν κανόνες, δήθεν πλαίσιο και δήθεν όρους ρύθμισης. 
Γιατί, για να μην ξεχνιόμαστε, το ίδιο ακριβώς έκανε η Κυβέρνηση με το ειδικό χωροταξικό πλαίσιο για τις ΑΠΕ. Έχετε ήδη αδειοδοτήσει έργα κατά 500% παραπάνω από τον διαθέσιμο ηλεκτρικό χώρο στο διαθέσιμο ηλεκτρικό δίκτυο και ήρθατε δεκαοκτώ χρόνια μετά από το 2008 να επικαιροποιήσετε το ειδικό χωροταξικό πλαίσιο, ενώ τα έχετε όλα τελειώσει, για να βάλετε εκ των υστέρων «το κερασάκι» με τον πλασματικό κανόνα, το οποίο προφανώς δεν έχει καμία απολύτως ουσιαστική ισχύ. 
Το ΠΑΣΟΚ, λοιπόν, έχει αναδείξει επανειλημμένα, μέσα από κοινοβουλευτικές παρεμβάσεις, την ανάγκη εθνικών χωροταξικών σχεδιασμών για τα data centers και για τεκμηριωμένη αξιολόγηση των ενεργειακών και υδατικών τους αναγκών, για έλεγχο της συγκέντρωσής τους στην Αττική και για ουσιαστική συμμετοχή των τοπικών κοινωνιών στον τρόπο λήψης των αποφάσεων που τις αφορούν. Και επειδή εμείς -όπως κάνουμε πάντα- δεν αρκούμαστε απλώς στο να ασκούμε κριτική με όρους αντιδραστικότητας στα κυβερνητικά πεπραγμένα, αλλά καταθέτουμε πάντα τη δική μας αντιπρόταση διακυβέρνησης. Το ίδιο κάνουμε και σήμερα, καταθέτουμε συγκεκριμένη τροπολογία ως θεσμική συνέχεια ακριβώς αυτών των κοινοβουλευτικών μας παρεμβάσεων. Προτείνουμε συγκεκριμένους κανόνες. Απαγόρευση εγκατάστασης μονάδων άνω των 10 MW σε απόσταση μικρότερη του ενός χιλιομέτρου από προβλεπόμενες πολεοδομικές ζώνες και ευαίσθητους υποδοχείς. Υποχρεωτική σωρευτική μελέτη περιβαλλοντικών, ακουστικών και μικροκομματικών επιπτώσεων και αυστηρά όρια θορύβου. Θεσπίζουμε όριο αύξησης θερμοκρασίας κατά 0,5 βαθμούς Κελσίου και υποχρέωση ανάκτησης, τουλάχιστον, του 30% της απορριπτόμενης θερμότητας. Προτεραιοποιούμε τον ηλεκτρικό χώρο για τις ανάγκες των τοπικών κοινωνιών και επιχειρήσεων. Απαγορεύουμε τη χρήση πόσιμου νερού και την άντληση από τον υδροφόρο ορίζοντα για την ψύξη. Και τέλος, βάζουμε φραγμό στις πολεοδομικές παρεκκλίσεις, συνυπολογίζοντας και τον εξοπλισμό ψύξης στο επιτρεπόμενο όριο των εγκαταστάσεων. Αυτή, ακριβώς, είναι η διαφορά ανάμεσα στην άναρχη επενδυτολογία και σε μια πραγματικά βιώσιμη αναπτυξιακή πολιτική.
Θέλω πριν κλείσω να κάνω αναφορά σε δύο ακόμα σημεία: 
Το πρώτο αφορά στις πολεοδομικές μεταβολές και την εκτός σχεδίου δόμηση. Η αναγνώριση δημοτικών και κοινοτικών οδών μεταφέρεται σε προεδρικά διατάγματα με αναδρομική ισχύ, αλλά και εδώ ακόμα χωρίς σαφές χρονοδιάγραμμα. Χιλιάδες μικροϊδιοκτήτες εξακολουθούν να μη γνωρίζουν ακόμα πότε και με ποιους όρους θα μπορέσουν επιτέλους να αξιοποιήσουν τις περιουσίες τους. 
Το δεύτερο θέμα είναι ένα κρίσιμο ζήτημα το οποίο αφορά στη λειτουργία του ΟΦΥΠΕΚΑ, δηλαδή το ανθρώπινο δυναμικό του. Έχω ήδη αναδείξει κοινοβουλευτικά τον κίνδυνο απομάκρυνσης εργαζομένων με 15 ακόμα και 20 χρόνια εμπειρίας και γνώσης που αφορούν στις προστατευόμενες περιοχές, τις περιοχές NATURA 2000, τις ευαίσθητες περιοχές και τα οικοσυστήματα. Λέμε πολύ απλά ότι οι 340 θέσεις που προκηρύχθηκαν δεν καλύπτουν τις πραγματικές ανάγκες. 
Καταθέτουμε Τροπολογία με την οποία ζητάμε τη σύσταση προσωποπαγών θέσεων ΙΔΑΧ για το προσωπικό το οποίο εξακολουθεί να υπηρετεί, για να διασφαλίσουμε την επιχειρησιακή συνέχεια του Οργανισμού. Είναι μια λύση που υπηρετεί το Δημόσιο συμφέρον,  είναι μια λύση που υπηρετεί τη θεσμική μνήμη και σίγουρα όχι μια πελατειακή διευθέτηση. Ζητάμε από την Κυβέρνηση να την κάνει αποδεκτή. 
Κύριοι συνάδελφοι, κλείνω λέγοντας ότι εμείς έχουμε μια διαφορετική αντίληψη για το τι σημαίνει ανάπτυξη στη χώρα. Εμείς θέλουμε επενδύσεις, αλλά θέλουμε οι επενδύσεις αυτές να συνοδεύονται από κανόνες. Εμείς θέλουμε ψηφιακή μετάβαση, αλλά την θέλουμε με όρους περιβαλλοντικής και ενεργειακής ασφάλειας. Εμείς θέλουμε σύγχρονο χωροταξικό σχεδιασμό, αλλά με ισονομία και κοινωνική δικαιοσύνη. 
Η ανάπτυξη δεν μπορεί να είναι προνόμιο των ισχυρών και το κόστος τελικά υπόθεση των πολλών! 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χριστοδουλάκη. 
Καλείται στο Βήμα ο Βουλευτής Κοζάνης της Νέας Δημοκρατίας κ. Ευστάθιος Κωνσταντινίδης. Κύριε συνάδελφε, έχετε τον λόγο.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: ΠΕ Κοζάνης, κύριε συνάδελφε, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Λέγεται και νομού σε ό,τι αφορά τους Βουλευτές.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Και νομού, νομού είναι το ορθότερο.
Ευχαριστώ πολύ, κύριε Πρόεδρε.
Κύριε Υπουργέ, κυρία Υφυπουργέ, κυρίες και κύριοι συνάδελφοι, το συζητούμενο σχέδιο νόμου, με το οποίο ενσωματώνεται στην εθνική έννομη τάξη η Οδηγία 2024/1711, ρυθμίζει διάφορα πεδία του σύνθετου ενεργειακού τοπίου. 
Το πρώτο αφορά στη βελτίωση της αγοράς ηλεκτρικής ενέργειας. Χρειάζεται αλλαγές, κυρίες και κύριοι συνάδελφοι, η αγορά ενέργειας; Αναμφίβολα, ναι, τόσο η λιανική όσο και η χονδρική. Ας μην ξεχνάμε ότι η διασυνδεδεμένη και ενιαία ευρωπαϊκή αγορά ηλεκτρικής ενέργειας στόχευε να διαμορφώσει συνθήκες ευστάθειας και υγιούς ανταγωνισμού προς το συμφέρον των Ευρωπαίων πολιτών. Και πρέπει να αναγνωρίσουμε ότι, επί του παρόντος τουλάχιστον στο σκέλος της διαμόρφωσης των τιμών, έχουμε έναν δυσνόητο μηχανισμό που εμφανίζει χασματώδεις ταλαντώσεις ανάμεσα στα ακραία όρια στην ίδια χώρα, την ίδια ημέρα και μεγάλες διαφορές στις αγορές χονδρικής ανάμεσα σε ευρωπαϊκές χώρες ακόμα και γειτονικές και τεχνικές αυξομειώσεις στις αποζημιώσεις των ιδίων ενεργειακών προϊόντων, ανάλογα με το πόσες και ποιες πηγές ενέργειας εισάγονται στο ηλεκτρικό σύστημα. Είναι μια εικόνα που σήμερα κάθε πολίτης μπορεί να δει στον ευρωπαϊκό χάρτη τιμών στο κινητό του και που προκαλεί προβληματισμό. Την ίδια ώρα αποδεικνύεται ότι αυτό συμβαίνει παντού σε όλα τα κράτη της Ευρώπης. 
Επίσης, δεν υπάρχει αμφιβολία ότι η χρονική σύμπτωση της πράσινης μετάβασης, του πολέμου στην Ουκρανία, της συνακόλουθης απόφασης της Ευρώπης για αποδέσμευση από το ρωσικό φυσικό αέριο και φυσικά τα πολεμικά γεγονότα στον Κόλπο δεν έδωσαν τη δυνατότητα να αξιολογηθεί η αποτελεσματικότητα του μοντέλου αυτού υπό κανονικές συνθήκες. Από την άλλη, έδωσαν βήμα σε διάφορες αναπόδεικτες και ανέξοδες υποθέσεις ότι ο ενεργειακός πληθωρισμός θα μπορούσε να έχει πλήξει ολόκληρο τον κόσμο, την ίδια την Αμερική, αλλά όχι την Ελλάδα.
Ακούσαμε σήμερα στην Ολομέλεια, αλλά και τις προηγούμενες μέρες στην Επιτροπή, διάφορα αναθέματα και επικρίσεις για το Χρηματιστήριο Ενέργειας και την ενιαία αγορά ακόμα και από Βουλευτές κομμάτων που κυβέρνησαν τη χώρα και ξεχνούν ή σκοπίμως αποσιωπούν ότι τα τελευταία 30 χρόνια τα κόμματά τους πλήρως υιοθέτησαν και ενσωμάτωσαν στην εθνική έννομη τάξη τις ευρωπαϊκές Οδηγίες που ρυθμίζουν τους όρους για την απελευθέρωση της αγοράς, την ανάπτυξη των ανανεώσιμων πηγών και άλλων μορφών ενέργειας. 
Αν μπουν στον κόπο οι Βουλευτές του ΠΑΣΟΚ και του ΣΥΡΙΖΑ να διαβάσουν τις σελίδες 2 και 3 της Έκθεσης της Επιστημονικής Υπηρεσίας της Βουλής επί του νομοσχεδίου, θα θυμηθούν ότι τις περισσότερες και μείζονες αλλαγές στο ενεργειακό περιβάλλον τις έχουν θεσπίσει αυτοί. Οι Βουλευτές του ΠΑΣΟΚ έχουν θεσπίσει με το ν.2941/2001 την απλοποίηση των διαδικασιών ίδρυσης εταιρειών και αδειοδότησης ανανεώσιμων πηγών ενέργειας και με αυτόν τον τρόπο εκχώρησαν οριστικά και αμετάκλητα τα λιγνιτικά εδάφη στην ΔΕΗ, ανώνυμη εταιρεία τότε, αλλάζοντας τη σχετική διάταξη που προέβλεπε την επαναπόδοσή τους στο Δημόσιο μετά τη λιγνιτική εκμετάλλευση. Σήμερα, τολμούν να κατηγορήσουν την ίδια την εταιρεία λέγοντας ότι συμπεριφέρεται ως ιδιοκτήτρια αυτών των εδαφών, των εδαφών που αυτοί παραχώρησαν με τη σχετική νομοθετική πρόβλεψη.
Και ήταν ο ΣΥΡΙΖΑ από την άλλη που με τους νόμους 4425/2016 και 4512/2018 καθιέρωσε το ευρωπαϊκό μοντέλο αγοράς ενέργειας, το Target Model μόντεμ και ίδρυσε το Ελληνικό Χρηματιστήριο Ενέργειας κατά του οποίου σήμερα οι Βουλευτές του ξιφουλκούν. Γι’ αυτό ας αφήσουν τα κροκοδείλια δάκρυα. 
Όμως, επειδή το σημαντικό είναι το κόστος που καλείται να πληρώσει σήμερα ο Έλληνας πολίτης, είναι καταφανώς επωφελείς οι διατάξεις του νομοσχεδίου που διευρύνουν τις επιλογές και τις προστασίες των καταναλωτών και θέτουν σαφείς περιορισμούς στους παρόχους. Γι’ αυτό και ελπίζω να υπερψηφιστούν από όλα τα κόμματα. 
Ο δεύτερος άξονας του νομοσχεδίου, συναφής με τον πρώτο αφού και αυτός κατατείνει στην τιθάσευση του κόστους, αφορά στη διευκόλυνση της εγκατάστασης μικρών φωτοβολταϊκών της αυτοκατανάλωσης και της αποθήκευσης ενέργειας από ανανεώσιμες πηγές. 
Στο σημείο αυτό, κύριε Υπουργέ και κύριε Υφυπουργέ, θέλω να θίξω κάποια ζητήματα που αφορούν στον νομό Κοζάνης:
Το πρώτο είναι η γνωστή σε εσάς περίπτωση της Γαλατινής, όπου έχουν εκδηλωθεί οι προθέσεις για την εγκατάσταση πολλών φωτοβολταϊκών ισχύος περίπου 1 γίγα, ίσως και να το ξεπερνούν και βεβαίως αντιλαμβάνεται ο καθένας ότι όλο αυτό για ανθρώπους της ελληνικής επαρχίας, για ανθρώπους μικρών χωριών, είναι πολύ ενοχλητικό. Πρέπει τουλάχιστον να υπάρξει διαβούλευση με τις τοπικές κοινωνίες, με τις Τοπικές Αυτοδιοικήσεις και να μπουν περιορισμοί σε τέτοια σχέδια. Καταλαβαίνω ότι ενδεχομένως να μην υλοποιηθούν όλες αυτές οι επενδύσεις, αλλά και μόνο αυτό το ενδεχόμενο δημιουργεί μια εύλογη ανησυχία στους κατοίκους. 
Το δεύτερο είναι το αίτημα των ενεργειακών κοινοτήτων της Περιφερειακής Ενότητας Κοζάνης να τους δοθεί ενεργειακός χώρος. Η συμμετοχή των ενεργειακών κοινοτήτων της περιοχής ήταν ρητός και δίκαιος όρος της ενεργειακής και αναπτυξιακής μετάβασης και υπήρξαν πολιτικές δεσμεύσεις - όχι από την παρούσα πολιτική ηγεσία, για να είμαι δίκαιος- που δεν έχουν τηρηθεί. Όμως, η πολιτική έχει συνέχεια και γι’ αυτό επειδή πρόκειται για ένα δίκαιο και εύλογο αίτημα, νομίζω ότι πρέπει να το επανεξετάσουμε και να το ικανοποιήσουμε. 
Το τρίτο αφορά στη δυνατότητα για την εφαρμογή του net metering αντί του net billing στις ενεργειακές κοινότητες των ΟΤΑ της περιοχής. Εφαρμόστηκε στη Δυτική Ελλάδα, αλλά πρωτίστως πρέπει να εφαρμοστεί στη Δυτική Μακεδονία. Ακούσατε τις φωνές αγωνίας των εκπροσώπων της Τοπικής Αυτοδιοίκησης στην Καλαμάτα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Το τέταρτο ζήτημα αφορά στην τιτλοποίηση μέρους των επενδύσεων της ΔΕΗ σε ΑΠΕ και τη δυνατότητα συμμετοχής των πολιτών σε αυτές. Μια δική μου πρόταση, που υιοθετήθηκε από τον κύριο Πρωθυπουργό και εφαρμόστηκε από τη ΔΕΗ, αφορά μόνο σε ένα ποσό της τάξεως των 5 εκατομμυρίων ευρώ. Η αρχική σκέψη, πρόθεση, απόφαση ήταν να φτάσει το 5% των συνολικών επενδύσεων σε ΑΠΕ της ΔΕΗ στην περιοχή, δίνοντας έτσι τη δυνατότητα συμμετοχής σε αυτά τα επενδυτικά σχέδια στους κατοίκους της περιοχής και την απόληψη ωφελειών για τους ίδιους. Πιστεύω ότι η εφαρμογή του μοντέλου σε αυτό και σε άλλα αντίστοιχα σχέδια θα έλυνε πολλά προβλήματα με τις τοπικές κοινωνίες. 
Ένα άλλο κεφάλαιο του νομοσχεδίου αναφέρεται στην απανθρακοποίηση των νησιών, την απεξάρτησή τους δηλαδή από την πετρελαϊκή ηλεκτροπαραγωγή και το υψηλό κόστος που αυτή συνεπάγεται. Είναι ένα πρόγραμμα που ασφαλώς θα χρειαστεί τον δικό του μηχανισμό και πλαίσιο και δεν είναι καθόλου ευκαταφρόνητο το ποσό άνω των 2 δισεκατομμυρίων.
 Έχουμε ακόμα χωροταξικές, πολεοδομικές και περιβαλλοντικές διατάξεις ειδικότερης γεωγραφικής αναφοράς, ωφέλιμες ασφαλώς ρυθμίσεις για τις τοπικές κοινωνίες και την κάθε περιοχή.
Με άλλες ρυθμίσεις επιδιώκεται η οργανωμένη ανάπτυξη των κέντρων δεδομένων με σκοπό τη διαμόρφωση του ενεργειακού πλαισίου, ανάληψη κόστους σύνδεσης από τους επενδυτές και κάλυψη τουλάχιστον 60% της ετήσιας κατανάλωσης από ανανεώσιμες πηγές ενέργειας, αλλά και την εφαρμογή αυστηρών κριτηρίων ωριμότητας των επενδύσεων αυτών.

Όπως συνήθως, ακούσαμε κι εδώ διάφορες αιτιάσεις για τους κινδύνους από τα Data Centers με αδόκιμες συγκρίσεις, αν σκεφτεί κανείς ότι η Ελλάδα στη σχετική κατάταξη είναι -ακούστε λίγο, ακούστε κάτω από ποιες χώρες είναι η Ελλάδα στη σχετική κατάταξη- κάτω από τη Λιθουανία, το μικρό, ελάχιστο Λουξεμβούργο, τη Βουλγαρία, την Ουγγαρία, την Τουρκία, το Βιετνάμ, το Καζακστάν, την Κολομβία. Άρα, είναι εντελώς αδόκιμο να κάνουμε τέτοιες συγκρίσεις με χώρες όπως η Αμερική, όπου ενδεχομένως εκδηλώνονται οι όποιες αντιδράσεις. 
Μεγάλο το ενδιαφέρον για τα Data Centers στην περιοχή: κοινό σχέδιο ΔΕΗ-Amazon 300 μεγαβάτ. Σύμφωνα με το άρθρο 27 παράγραφος 7, κύριε Υπουργέ, προβλέπεται η παροχή στην τοπική κοινωνία, ΟΤΑ και καταναλωτές, ενός ποσοστού που θα φτάσει τα 4,5 εκατομμύρια ευρώ συνολικά για τα 300 μεγαβάτ. Νομίζω ότι μπορούμε και πρέπει να το αυξήσουμε και παράλληλα να δώσουμε κίνητρα για την εγκατάσταση ενός οικοσυστήματος στην περιοχή που θα αναβαθμίσει συνολικά την τοπική κοινωνία και θα δώσει ώθηση στις επιχειρηματικές…
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κωνσταντινίδη.
Καλείται στο Βήμα ο Βουλευτής Δωδεκανήσων με τη Νέα Δημοκρατία κ. Βασίλειος-Νικόλαος Υψηλάντης. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, να ευχαριστήσω, κατ’ αρχάς, τον συνάδελφο κ. Μεταξά που μου παραχώρησε τη θέση του και να συγχαρώ τον αγαπημένο μου συνάδελφο από τα Δωδεκάνησα, τον κ. Κονσόλα -κύριε Υπουργέ, μου το επιτρέπετε αυτό- σε αυτό το πολύ σημαντικό νομοσχέδιο που αφορά, μεταξύ άλλων, και ένα από τα πιο σημαντικά ζητήματα που αντιμετωπίζουν οι Έλληνες και οι επιχειρήσεις, αυτό του κόστους της ηλεκτρικής ενέργειας.
Γνωρίζουμε άλλωστε όλοι μας και συμπάσχουμε για το πόσο έχουν επιβαρυνθεί οι οικογενειακοί προϋπολογισμοί και πόσο πιέζονται οι επαγγελματίες από τις αυξημένες αυτές λειτουργικές δαπάνες που υπάρχουν. Η ενεργειακή κρίση ανέδειξε τις αδυναμίες και της ευρωπαϊκής αγοράς ηλεκτρικής ενέργειας και την ανάγκη για σταθερότητα, διαφάνεια και προστασία των καταναλωτών. 
Έτσι, το υπό συζήτηση αυτό νομοσχέδιο, με την ενσωμάτωση στην εθνική μας νομοθεσία της Οδηγίας 2024/1711, προχωρά σε συγκεκριμένες αλλαγές, καθιερώνοντας έτσι την υποχρέωση των προμηθευτών να προσφέρουν συμβάσεις σταθερής τιμής διάρκειας τουλάχιστον ενός έτους, χωρίς μονομερή τροποποίηση των συμφωνημένων όρων, να ενισχυθεί, επίσης, η προστασία των καταναλωτών από τη διακοπή ηλεκτροδότησης κατά την επίλυση διαφορών με τους προμηθευτές, ενώ θεσπίζονται αυστηρότερες υποχρεώσεις διαχείρισης κινδύνων και διαφάνειας στην αγορά. Παράλληλα, από 1/1/2027 μειώνεται κατά 50% η μοναδιαία χρέωση υπηρεσιών κοινής ωφέλειας στην πρώτη κλίμακα οικιακής κατανάλωσης. 
Πρόκειται ακριβώς για ουσιαστικές παρεμβάσεις σε αυτό το νομοσχέδιο που εισάγετε, κύριε Υπουργέ, με τους συνεργάτες σας και με τον κύριο Υφυπουργό, την κυρία Υφυπουργό, σε μια περίοδο κατά την οποία το ενεργειακό κόστος εξακολουθεί να αποτελεί μια σημαντική επιβάρυνση. 
Θέλω όμως να σταθώ ιδιαίτερα στη σημασία αυτού του νομοσχεδίου για τη δική μου περιοχή, τα Δωδεκάνησα. Η νησιωτικότητα δημιουργεί διαφορετικές ανάγκες. Η εξάρτηση πολλών νησιών από την ηλεκτροπαραγωγή με πετρέλαιο, η γεωγραφική τους απομόνωση και η μεγάλη αύξηση της ζήτησης τους θερινούς μήνες απαιτούν ιδιαίτερο σχεδιασμό. 
Από την ηλεκτρική ενέργεια εξαρτώνται όχι μόνο τα σπίτια και οι επιχειρήσεις, αλλά και τα νοσοκομεία, οι εγκαταστάσεις ύδρευσης και αφαλάτωσης, οι βασικές υποδομές των νησιών μας. Γι’ αυτό θεωρώ ιδιαίτερα σημαντική την ενεργοποίηση του Ταμείου Απανθρακοποίησης Νησιών με επενδυτικό σχεδιασμό ύψους 2,3 δισ. και δυνατότητας χρηματοδότησης έως και 60% στις επιλέξιμες επενδυτικές δαπάνες, καθώς διαμορφώνεται ένα πολύ ουσιαστικό χρηματοδοτικό εργαλείο για έργα ανανεώσιμων πηγών ενέργειας, αποθήκευσης, ηλεκτρικών διασυνδέσεων και αναβάθμισης των ενεργειακών υποδομών. 
Κύριε Υπουργέ, εκείνο που έχει βαρύνουσα σημασία είναι οι διαθέσιμοι πόροι να αξιοποιηθούν αποτελεσματικά με συγκεκριμένο σχεδιασμό και μετρήσιμο αποτέλεσμα για τις τοπικές κοινωνίες. Για τα Δωδεκάνησα, θεωρώ αναγκαίο να υπάρξει έγκαιρος προγραμματισμός των έργων που μπορούν να χρηματοδοτηθούν με σαφείς προτεραιότητες και ουσιαστική συνεργασία με την Περιφέρεια Νοτίου Αιγαίου και τους δήμους. 
Ιδιαίτερη μέριμνα χρειάζονται τα πιο μικρά και απομακρυσμένα νησιά, η Κάσος, η Τήλος, οι Λειψοί, το Αγαθονήσι, που δεν διαθέτουν τις ίδιες τεχνικές υπηρεσίες και δυνατότητες ωρίμανσης έργων με τους μεγαλύτερους νησιωτικούς δήμους. Δεν πρέπει αυτή η διαφορά να μετατραπεί σε αποκλεισμό από τις χρηματοδοτήσεις. Απαιτείται πρακτική υποστήριξη, ώστε οι ανάγκες των μικρών νησιών να αποτυπωθούν σε έργα που μπορούν πραγματικά να υλοποιηθούν. 
Στο σημείο αυτό θα ήθελα να αναφερθώ και στη χθεσινή σημαντική εξέλιξη για την ηλεκτρική διασύνδεση της Δωδεκανήσου με την ηπειρωτική χώρα, όπου υπεγράφη η σύμβαση μεταξύ του ΑΔΜΗΕ και των ελληνικών καλωδίων για την προμήθεια και εγκατάσταση υποθαλάσσιων καλωδίων στο πλαίσιο της διασύνδεσης Κορίνθου-Κω, έργο συνολικού προϋπολογισμού 1,48 δισεκατομμυρίων ευρώ. 
Πρόκειται για ένα σημαντικό βήμα στην προώθηση ενός έργου στρατηγικής σημασίας για τον τόπο μας. Ο σχεδιασμός περιλαμβάνει στη συνέχεια τη Ρόδο, την Κάρπαθο και μικρότερα νησιωτικά συστήματα, νησιά. Γι’ αυτό έχει σημασία να προχωρήσουν με συνέπεια οι μελέτες, οι αδειοδοτήσεις τα επόμενα χρόνια με ρεαλιστικό χρονοδιάγραμμα. Η διασύνδεση μπορεί να περιορίσει το υψηλό κόστος ηλεκτροπαραγωγής και να δημιουργήσει περισσότερες δυνατότητες αξιοποίησης της καθαρής ενέργειας στα νησιά μας. 
Το Ταμείο προβλέπει, επίσης, χρηματοδότηση υποδομών ηλεκτροδότησης ελλιμενισμένων πλοίων από την ξηρά. Είναι μια δυνατότητα που αξίζει να εξεταστεί ειδικά για τα λιμάνια στα νησιά μας, όπου η επιβατική και τουριστική κίνηση δημιουργεί αυξημένες ανάγκες. Τέτοια έργα μπορούν να εκσυγχρονίσουν τη λειτουργία των λιμανιών μας και να συμβάλλουν στην περιβαλλοντική αναβάθμισή τους. Σημαντικές είναι και οι ρυθμίσεις για την κοινή χρήση ενέργειας από νοικοκυριά, μικρομεσαίες επιχειρήσεις και δημόσιους φορείς, καθώς και οι διευκολύνσεις για την υλοποίηση έργων ανανεώσιμων πηγών ενέργειας από τους ΟΤΑ. 
Θέλω, τέλος, να αναφερθώ στο ζήτημα της αναγνώρισης των δημοτικών και κοινοτικών οδών στην εκτός σχεδίου δόμηση, το οποίο έχω ήδη αναδείξει κι εγώ, όπως και όλοι οι συνάδελφοί μου, ο κ. Κόνσολας, με κοινοβουλευτικές παρεμβάσεις. Γνωρίζουμε ότι είναι μια μακρά διαδικασία. Γνωρίζουμε ότι υπάρχουν ζητήματα και με το Συμβούλιο της Επικρατείας. Πρόκειται, όμως, για μια παρέμβαση που έχουν ανάγκη οι κοινωνίες μας και πρέπει να φανεί, πρέπει να προχωρήσει. 
Κυρίες και κύριοι συνάδελφοι, το νομοσχέδιο αυτό δημιουργεί πολύ σημαντικές δυνατότητες. Η ουσία βρίσκεται στην εφαρμογή τους, στο αν θα περιοριστούν οι επιβαρύνσεις των καταναλωτών, αν θα προχωρήσουν τα αναγκαία έργα και αν τα νησιά μας θα μπορέσουν να αξιοποιήσουν αυτά τα διαθέσιμα χρηματοδοτικά εργαλεία.
Για τα Δωδεκάνησα, αυτή είναι μια μεγάλη πρόκληση, οι νέες ρυθμίσεις να μεταφραστούν σε συγκεκριμένα έργα, ισότιμες ευκαιρίες και καλύτερες προοπτικές για τις τοπικές κοινωνίες. Νομίζω ότι εμείς εδώ μπορούμε να συμβάλλουμε, να υποστηρίξουμε, να προωθήσουμε, να φτιάξουμε και το κατάλληλο μαζί σας περιβάλλον, ώστε όλα αυτά να τρέξουν.
Με τις σκέψεις αυτές, υπερψηφίζω κι εγώ το νομοσχέδιο και σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Υψηλάντη.
Καλείται στο Βήμα ο Βουλευτής Μαγνησίας με το Κομμουνιστικό Κόμμα Ελλάδας, ο κ. Μεταξάς Κωνσταντίνος Βασίλειος. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Η αλήθεια είναι πως η φαντασία των υπερασπιστών της ενεργειακής φτώχειας του λαού για τα συμφέροντα και τα κέρδη των ενεργειακών ομίλων δεν έχει όρια. 
Τα όσα ακούμε τις τελευταίες ημέρες, με αφορμή το σημερινό νομοσχέδιο της Κυβέρνησης, πραγματικά αξίζουν βραβείο. Από τα τιμολόγια που λειτουργούν ως καταφύγιο για τους καταναλωτές μέχρι τα χαριτωμένα τύπου «Η ενεργειακή κρίση μάς δείχνει την κατεύθυνση της απεξάρτησης από το φυσικό αέριο», που ειπώθηκε από τον Υπουργό στις επιτροπές, την ίδια ώρα που η Κυβέρνηση με τη σύμφωνη γνώμη και της βολικής αντιπολίτευσης δένει χειροπόδαρα τη χώρα στο πανάκριβο αμερικάνικο LNG.
Βέβαια τα πράγματα κάθε άλλο από τις γνωστές σας λεκτικές ακροβασίες σηκώνουν όταν στο ενεργειακό μαζί με την εμπλοκή σε επικίνδυνους σχεδιασμούς, όπως βλέπουμε τις τελευταίες ημέρες, συντελείται στη χώρα μια άνευ προηγουμένου καταστροφή παραγωγικών δυνάμεων, καταστροφή του περιβάλλοντος. Ως προς το τελευταίο αναφέρω μια χαρακτηριστική περίπτωση. Τέτοιες υπάρχουν πάμπολλες σε όλη την Ελλάδα. 
Φωτοβολταϊκό πάρκο στα Αντιχάσια Τρικάλων το οποίο σχεδιάζεται να αποτελέσει ένα από τα μεγαλύτερα στη χώρα. Ένα μεγαθήριο που θα απλώνεται σε έκταση 15,5 χιλιάδων στρεμμάτων. Για να καταλάβουμε το μέγεθος μιλάμε για περιοχή ισοδύναμη με 2.170 γήπεδα ποδοσφαίρου, με την έκταση που καταλαμβάνουν οι δήμοι Πειραιά και Καλλιθέας από κοινού, με 121 χιλιόμετρα περίφραξη, 660.000 πάνελ μεταλλικές και γυάλινες επιφάνειες δηλαδή, που με βάση μελέτες θα οδηγήσουν σε αύξηση της θερμοκρασίας έως και 5 βαθμούς Κελσίου, αποψίλωση βλάστησης τουλάχιστον σε 6.000 στρέμματα και μετέπειτα συνεχή μέτρα για την αποτροπή της βλάστησης προφανώς με φτηνά μέσα για να μην ανεβαίνει το κόστος και με ό,τι αυτό συνεπάγεται για τον υδροφόρο ορίζοντα, τη γεωργία, την κτηνοτροφία, τη μελισσοκομία στην ευρύτερη περιοχή. 
Προχωράτε σε αυτή την καταστροφική επένδυση, όπως την ονομάζετε. Δεν σας κατηγορούμε που δίνετε αυτή την ονομασία. Έχει όλα τα χαρακτηριστικά μιας καπιταλιστικής επένδυσης. Προχωράτε, λοιπόν, σε αυτή την καταστροφική επένδυση που θα έχει ανεπανόρθωτες συνέπειες για μια ευρύτερη περιοχή στην Καλαμπάκα, στα Μετέωρα, στα Αντιχάσια. Μιλάμε για ένα τεράστιο κομμάτι του νομού Τρικάλων το οποίο στο τέλος-τέλος τι θα αποφέρει; Ισχύ όση το 10% του ΑΗΣ του Αγίου Δημητρίου. Το 1/10 της ισχύος μίας μόνο λιγνιτικής μονάδας. Όλη αυτή η καταστροφή μιας τεράστιας περιοχής για το 1/10 από αυτό που θα μπορούσε να παράξει μια λιγνιτική μονάδα. Ενώ τα γνωρίζετε όλα αυτά επιμένετε στον ίδιο καταστροφικό δρόμο αφού όπως είπε ο Υπουργός στην επιτροπή σε συνθήκες γεωπολιτικής έντασης αυτό που μπορείς να κάνεις είναι να έχεις στο ενεργειακό σου μίγμα περισσότερη συμμετοχή ηλεκτρικής ενέργειας από ανανεώσιμες πηγές ενέργειας. Αυτό είπε. Για ποιο λόγο; Για να ενισχυθεί ο λεγόμενος εξαγωγικός προσανατολισμός στην ενέργεια, η μετατροπή της χώρας σε κόμβο ώστε να στηρίζονται τα ιμπεριαλιστικά ενεργειακά σχέδια στην ευρύτερη περιοχή, στη Μέση Ανατολή, για να φωταγωγηθεί ο IMEC κτλ, έστω κι αν αυτά απαιτούν και παζάρια σε κυριαρχικά δικαιώματα. 
Αυτό σημαίνει ότι στο εσωτερικό θα συνεχίζετε να στηρίζετε τέτοιες καταστροφικές επενδύσεις, είτε πρόκειται για φωτοβολταϊκά, είτε για ανεμογεννήτριες, όπως για παράδειγμα οι σχεδιασμοί σας στο νότιο Πήλιο όπου όπως αποδειχτήκατε παντελώς ανίκανοι να προστατεύσετε τους κατοίκους από μια έντονη νεροποντή, τόσο αποδειχθήκατε ικανότατοι να προωθείτε κι εκεί τα συμφέροντα των πράσινων αρπακτικών παρά τις αντιδράσεις των κατοίκων και των φορέων τους. Σας το έχουμε καταθέσει και ως αναφορά. Καταθέτω στα Πρακτικά το ψήφισμα των φορέων του νοτίου Πηλίου για να μην σφυρίζετε αδιάφορα αφού ακόμα δεν μας έχετε απαντήσει από 16 Σεπτέμβρη που την έχουμε καταθέσει. Αλλά τι σας λέμε; Εδώ δεν έχει απαντήσει στην ερώτηση για τα Αντιχάσια που την καταθέσαμε τον Μάη του 2025.
[bookmark: _Hlk245238520](Στο σημείο αυτό ο Βουλευτής κ. Κωνσταντίνος Βασίλειος Μεταξάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Όσο δε τα περί ρυθμίσεων που βάζουν δήθεν φρένο στην ανεξέλεγκτη εξάπλωση των ΑΠΕ, έχουν καταντήσει το πιο σύντομο ανέκδοτο. Εδώ πράγματι μοιάζετε με τον μάγο εκείνο που δεν καταφέρνει πια να κυριαρχήσει πάνω στις καταχθόνιες δυνάμεις που ο ίδιος κάλεσε. Με διάφορα παραθυράκια γίνονται κουρελόχαρτο οι όποιοι δήθεν περιορισμοί, όπως καταγγέλλουν για παράδειγμα οι φορείς της περιοχής της Πύλης του νομού Τρικάλων με αφορμή επίσης επενδύσεις για ανεμογεννήτριες στη νότια Πίνδο. Αν και στο πρόσφατο νέο ειδικό χωροταξικό πλαίσιο για τις ΑΠΕ αυτές απαγορεύονται σε υψόμετρο άνω των 1200 μέτρων, στο ίδιο κείμενο εξαιρούνται όσες αιτήσεις επενδυτών υπάρχουν σε ωριμότητα και έχουν πλήρη φάκελο και βρίσκονται στο στάδιο ελέγχου για αδειοδότηση. Καταθέτω στα Πρακτικά την καταγγελία που μας έδωσαν οι φορείς της περιοχής. 
(Στο σημείο αυτό ο Βουλευτής κ. Κωνσταντίνος Βασίλειος Μεταξάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Βέβαια στο νέο χωροταξικό ούτως ή άλλως έχετε θεσπίσει ένα τεράστιο παράθυρο αφού προβλέπονται εξαιρέσεις και παρεκκλίσεις που επιτρέπουν στην ουσία την εγκατάσταση αιολικών σταθμών σε περιοχές αποκλεισμού κάτω από μια γενική διατύπωση εφόσον, λέει, αυτό τεκμηριώνεται στο πλαίσιο της περιβαλλοντικής εκτίμησης.  Νομοθετείτε τέτοια μαργαριτάρια επειδή ούτε θέλετε, ούτε μπορείτε να δείτε το ενεργειακό από τη σκοπιά των λαϊκών αναγκών παρά μόνο από τη σκοπιά των συμφερόντων των ομίλων, σε συνθήκες μάλιστα που αυτά τα συμφέροντα μπλέκονται με την πολεμική προετοιμασία, τον ανταγωνισμό με άλλες αστικές τάξεις για την εξασφάλιση ζωτικού χώρου, όλα όσα, δηλαδή, κάνουν πιο επιτακτική την ανάγκη οι αγώνες των κατοίκων, των φορέων, ενάντια στα πράσινα κοράκια που καταστρέφουν τους τόπους τους να ενωθούν με την πάλη ενάντια στους ιμπεριαλιστικούς ενεργειακούς σχεδιασμούς, την πολεμική οικονομία. 
Σε σχέση με το άρθρο 77 και την μετεγκατάσταση της Μεταμόρφωσης Καρδίτσας μετά τις πλημμύρες του 2023, παρά τις διακηρύξεις σας δεν λύνετε ένα πολύ σοβαρό θέμα που προέκυψε μάλιστα όχι από θέλημα Θεού ή φύσης, όπως μας λέγατε από την πρώτη στιγμή, αλλά από τις ανεπαρκείς υποδομές και την παντελή απουσία ουσιαστικών μέτρων αντιπλημμυρικής θωράκισης σε όλον τον θεσσαλικό κάμπο. Μάλιστα με το άρθρο που φέρνετε τελικά δημιουργείτε πάρα πολλά ερωτήματα που έχουν θέσει και οι κάτοικοι τα οποία δεν απαντάτε αλλά τα παραπέμπετε σε εξουσιοδοτικές διατάξεις κωδικοποιημένα. Έχετε αποκλείσει τους κατοίκους από τη στεγαστική συνδρομή τρία χρόνια τώρα και με τη σημερινή διάταξη την αντικαθιστάτε με τη μετεγκατάσταση. Τι θα γίνει με όσους κατοίκους έχουν επισκευάσει ήδη τα σπίτια τους, πολλοί από τους οποίους πήραν και δάνειο για να το κάνουν; Τι έπρεπε, δηλαδή, να κάνουν τρία χρόνια; Να μένουν στα χωράφια; Τι θα κάνουν τα επόμενα χρόνια μέχρι τουλάχιστον το 2030 που λέτε ότι θα ολοκληρωθούν τα έργα; Όλοι ξέρουμε πάρα πολύ καλά πόσο τηρούνται τα χρονοδιαγράμματα. 
Με ποια κριτήρια επιλέχθηκε η λύση της μετεγκατάστασης; Με τα γνωστά κριτήρια κόστους-οφέλους των ευρωπαϊκών οδηγιών που μετατρέπουν ολόκληρες περιοχές σε πλημμυρικές ζώνες γιατί αντιμετωπίζουν ως κόστος τα απαραίτητα έργα προστασίας, ζωής και περιουσίας; Τι μέτρα παίρνετε ώστε αγρότες και κτηνοτρόφοι που μετεγκαθίστανται να έχουν απρόσκοπτη πρόσβαση στη γη τους και στις παραγωγικές τους δραστηριότητες στον παλιό οικισμό; Σε αυτά τα ερωτήματα δεν απαντάτε. Περισσεύουν όμως οι αγιαστούρες σας προς τον Σύνδεσμο Βιομηχάνων που θα αναλάβει την κατασκευή των σπιτιών παρουσιάζοντας τους εκμεταλλευτές του λαού ως ευεργέτες την ίδια ώρα που τους μπουκώνετε με ζεστό χρήμα από τη φοροληστεία του λαού ενώ με τους νόμους που έχετε φτιάξει όλοι σας έχετε δημιουργήσει και άπειρες διαδρομές, ώστε να απαλλάσσονται με κάθε τρόπο νόμιμο και παράνομο από τη φορολογία. 
Για το ΚΚΕ στο ζήτημα αυτό η μετεγκατάσταση πρέπει να αποτελεί δικαίωμα των ίδιων των κατοίκων, να γίνεται με πλήρη κρατική ευθύνη και χρηματοδότηση και να μην χρησιμοποιείται ως πρόσχημα για την αποποίηση των ευθυνών του για τα αναγκαία μέτρα αντιπλημμυρικής θωράκισης. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε. 
Πριν προχωρήσουμε στον κατάλογο, έχει ζητήσει τον λόγο για την εννεάλεπτη αγόρευσή της η Υφυπουργός Ενέργειας, αρμόδια για θέματα πολεοδομίας και χωροταξίας, η κ. Μαρία-Ελένη Σούκουλη-Βιλιάλη. 
Αμέσως μετά θα μιλήσει ως Κοινοβουλευτικός Εκπρόσωπος ο κ. Χρηστίδης που έχει ζητήσει τον λόγο. Έγινε αντικατάσταση. Θα έχει μισό χρόνο γιατί έχει μιλήσει ο κ. Ανδρουλάκης. Συνεχίζουμε με τον κ. Στολτίδη, τον κ. Ψυχογιό, την κ. Μανωλάκου, την κ. Σπυριδάκη. Αυτή είναι η σειρά των Βουλευτών. 
Κυρία Υπουργέ, έχετε τον λόγο.  
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, αν κάτι κατέστη σαφές από τη σημερινή συζήτηση μέσα από τις τοποθετήσεις όλων των πτερύγων της Βουλής είναι η καθοριστική σημασία της ενέργειας για την οικονομική ανάπτυξη, την κοινωνική συνοχή και την ασφάλεια κάθε σύγχρονου κράτους. Οι διεθνείς εξελίξεις, οι γεωπολιτικές συγκρούσεις και η αναδιάταξη των ενεργειακών συσχετισμών έχουν αναδείξει ότι η ενεργειακή επάρκεια και η ασφάλεια εφοδιασμού δεν είναι αυτονόητες. Η ενεργειακή κρίση που βίωσε η Ευρώπη κατέδειξε πόσο ευάλωτες μπορούν να γίνουν οι οικονομίες όταν εξαρτώνται από ασταθείς αγορές και περιορισμένες πηγές προμήθειας. 
Ταυτόχρονα ανέδειξε ότι η ενεργειακή μετάβαση δεν μπορεί και δεν πρέπει να είναι αποκομμένη από την οικονομική και κοινωνική πραγματικότητα. Χρειάζεται σχέδιο, διαφοροποίηση πηγών, ισχυρές υποδομές, επενδύσεις, διασυνδέσεις και πάνω απ’ όλα προστασία του καταναλωτή. 
Σε αυτό το περιβάλλον, η Ελλάδα δεν παρακολουθεί απλώς τις εξελίξεις, διαμορφώνει τη δική της θέση στο νέο ενεργειακό χάρτη. Με σταθερό προσανατολισμό, υπό την πολιτική καθοδήγηση του Πρωθυπουργού Κυριάκου Μητσοτάκη, η χώρα μας έχει προχωρήσει σε μία ουσιαστική αναβάθμιση του ενεργειακού της ρόλου.
Ενισχύουμε τις Ανανεώσιμες Πηγές Ενέργειας, αναπτύσσουμε τις ηλεκτρικές διασυνδέσεις, επενδύουμε στις υποδομές φυσικού αερίου και ενισχύουμε τη θέση της Ελλάδας ως ενεργειακού κόμβου στην ευρύτερη περιοχή. 
Η ενεργειακή πολιτική, όμως, δεν κρίνεται μόνο από τις μεγάλες υποδομές και τους διεθνείς σχεδιασμούς. Κρίνεται και από το αν ο πολίτης μπορεί να έχει πρόσβαση σε προσιτή ενέργεια, αν μια επιχείρηση μπορεί να λειτουργήσει με προβλέψιμο κόστος και αν η οικονομία μπορεί να αναπτύσσεται με όρους ασφάλειας και ανταγωνιστικότητας. 
Αυτή είναι και η κατεύθυνση στην οποία κινείται η πολιτική ηγεσία του Υπουργείου μας με τον Υπουργό Σταύρο Παπασταύρου και τον αρμόδιο Υφυπουργό Ενέργειας Νίκο Τσάφο. Και εδώ ακριβώς βρίσκεται η αξία και του παρόντος νομοσχεδίου, με το οποίο προχωρούμε σε συγκεκριμένες παρεμβάσεις για την ενίσχυση της ενεργειακής ασφάλειας και την προστασία του καταναλωτή.
Με την ενσωμάτωση της Ευρωπαϊκής Οδηγίας 2024/1711 προχωρούμε σε παρεμβάσεις που ενισχύουν τη λειτουργία της αγοράς ηλεκτρικής ενέργειας και κυρίως, τη θέση του καταναλωτή μέσα σε αυτήν. Διευρύνουμε τις επιλογές των πολιτών, ενισχύουμε τη διαφάνεια και την προστασία τους και κατοχυρώνουμε τη δυνατότητα σύναψης συμβάσεων σταθερής τιμής, διάρκειας τουλάχιστον ενός έτους, ώστε τα νοικοκυριά να μπορούν να υπολογίζουν με μεγαλύτερη ασφάλεια τις δαπάνες τους. Παράλληλα, μειώνουμε κατά 50% τη μοναδιαία χρέωση Υπηρεσιών Κοινής Ωφέλειας, την πρώτη κλίμακα οικιακής κατανάλωσης. 
Πρόκειται για μια συγκεκριμένη παρέμβαση με άμεσο οικονομικό αποτύπωμα στα νοικοκυριά. Αυτή είναι η ουσία της ενεργειακής πολιτικής, να συνδέουμε τις στρατηγικές επιλογές της χώρας με μετρήσιμα οφέλη για την κοινωνία.
 Κυρίες και κύριοι συνάδελφοι, η ίδια αντίληψη διέπει και τις χωροταξικές, πολεοδομικές και περιβαλλοντικές διατάξεις. Η πολιτεία οφείλει να δίνει λύσεις σε υπαρκτά προβλήματα. Τα άρθρα που αφορούν αυτές τις διατάξεις ανέλυσε εξαιρετικά και ο εισηγητής μας, ο Μάνος Κόνσολας.
Η Μεταμόρφωση Καρδίτσας, στο άρθρο 77. Προτεραιότητα εκεί -όπως είπατε, κύριε συνάδελφε, πάρα πολύ χαρακτηριστικά- έχει η ασφάλεια των περίπου τριακοσίων εικοσιτεσσάρων κατοίκων και το άρθρο αυτό ανοίγει τον δρόμο για τη μετεγκατάσταση εκατόν ογδόντα ιδιοκτησιών σε 193,25 στρέμματα νότια του Παλαμά με τη συνδρομή του ΣΕΒ και του Πράσινου Ταμείου. Οι παλιές ιδιοκτησίες διατηρούνται, όχι όμως ως μόνιμες κατοικίες. Πρόκειται, πραγματικά, για μια ουσιαστική παρέμβαση προστασίας της ανθρώπινης ζωής και της ασφάλειας των κατοίκων απέναντι σε επαναλαμβανόμενους φυσικούς κινδύνους. Αξία, βεβαίως, έχει να πω ότι ήδη έχουν δεσμευθεί 15 εκατομμύρια ευρώ μέσω του Εθνικού Προγράμματος Ανάπτυξης για τα δημόσια έργα που πρέπει να προηγηθούν μετά από την ολοκλήρωση του τοπικού ρυμοτομικού σχεδίου που πρέπει να γίνει στην περιοχή, έτσι ώστε να ανοίξουν και να δημιουργηθούν οι κοινόχρηστοι χώροι, οι δρόμοι και τα έργα υποδομής.
Στο Δήλεσι, το άρθρο 78 επιτρέπει στη θέση Νταμάρι να δημιουργηθεί μονάδα φροντίδας ηλικιωμένων με καθορισμένους όρους δόμησης. Πρόκειται για μια ρύθμιση με σαφές κοινωνικό αποτύπωμα.
 Με το άρθρο 79 διορθώνουμε λάθη και παραλείψεις του Κώδικα Χωροταξίας. Και θέλω να πω, γιατί ακούστηκε πολλές φορές στην Επιτροπή, οι ρυθμίσεις δεν εισάγουν νέες πολιτικές επιλογές, αλλά αποσκοπούν στην αποκατάσταση νομοτεχνικών αστοχιών και στη διασφάλιση της νομικής ασφάλειας. Ειδικότερα, ως προς το θέμα των δρόμων, η διόρθωση αφορά μόνο το αρμόδιο όργανο, ως εφαρμόζεται σήμερα, με απόλυτη ευθυγράμμιση με τη νομολογία.
Και αντίστοιχα, η διάταξη που αφορά τα κτήρια των δήμων, που θεσμοθετήθηκε μέσα από τον κώδικα ΟΤΑ, έρχεται να ενταχθεί τώρα και στον Κώδικα Πολεοδομίας και Χωροταξίας «Νικόλαος Ταγαράς», χωρίς να μεταβάλλεται το ισχύον καθεστώς και χωρίς να εισάγονται νέες πολεοδομικές επιλογές. 
Με το άρθρο 80 διευκολύνουμε τη λειτουργική ενοποίηση γειτονικών διηρημένων ιδιοκτησιών με συναίνεση και στατική επάρκεια. 
Στο Δέλτα του Έβρου, το άρθρο 81 στόχο έχει να μπει τέλος σε μια εκκρεμότητα σχεδόν δύο δεκαετιών για εκατόν εξήντα οχτώ καλύβες ψαράδων και κυνηγών, με σεβασμό τόσο στις τοπικές δραστηριότητες όσο και στο καθεστώς προστασίας που υπάρχει στο Δέλτα. 
Στον Θερμαϊκό, το άρθρο 82, εντάσσει στον ΟΦΥΠΕΚΑ τον θαλάσσιο χώρο ανάμεσα στις περιοχές NATURA. Η ρύθμιση επιτρέπει πιο ολοκληρωμένη προστασία του Θερμαϊκού με παρεμβάσεις που λαμβάνουν υπόψη τη λειτουργία ολόκληρου του οικοσυστήματος και όχι μόνο μεμονωμένων προστατευόμενων περιοχών. 
Στα άρθρα 83 και 84 στόχος είναι η αναβάθμιση μιας σημαντικής αθλητικής εγκατάστασης, του γηπέδου «Γεώργιος Καραϊσκάκης», με σαφείς πολεοδομικούς όρους και προτεραιότητα στην αθλητική λειτουργία του. Προβλέπεται αύξηση της χωρητικότητας από 33.500 θέσεις, σε 52.000 θέσεις και θέσεις στάθμευσης από 1.100 σε περίπου 1.800, με διαμόρφωση νέων κερκίδων και κατασκευή νέου ελαφρού στεγάστρου. 
Όσον αφορά το ειδικό πολεοδομικό σχέδιο του νέου Φαλήρου -γιατί ακούστηκε και αυτό στην Επιτροπή- θέλω να ξέρετε ότι ο Δήμος Πειραιά είναι η αρχή σχεδιασμού. Άρα, αυτός εισηγείται προφανώς και την πρόβλεψη της αύξησης της χωρητικότητας ύψους και τα λοιπά, μέσα στο ειδικό πολεοδομικό σχέδιο, το οποίο είναι σε δημόσια διαβούλευση, η οποία ολοκληρώνεται σε τρεις μέρες. 
Δύο λόγια για την τροπολογία περί παράτασης προθεσμίας ολοκλήρωσης της διαδικασίας θεσμοθέτησης Περιοχών Οργανωμένης Ανάπτυξης Υδατοκαλλιεργειών -αυτό που όλοι λέμε ΠΟΑΥ- μέχρι τις 31/12/2027. Η ρύθμιση αποσκοπεί καθαρά στην ενίσχυση της προστασίας του περιβάλλοντος μέσω της οργανωμένης και ελεγχόμενης σε περιβαλλοντικό επίπεδο ανάπτυξης του κλάδου. Σκοπός αυτής της ρύθμισης είναι να δοθεί πρόσθετος χρόνος για την ολοκλήρωση των εκκρεμών διαδικασιών που προβλέπονται. Εκπόνηση μελετών, τεχνικών σχεδίων, δημόσια διαβούλευση, αξιολόγηση της στρατηγικής μελέτης περιβαλλοντικών επιπτώσεων, ανάλυση σχολείων, παρατηρήσεων από όλους τους εμπλεκόμενους φορείς, τους ΟΤΑ Α΄ και Β΄ βαθμού, των πολιτών, ακολουθεί και ΣΥΠΟΘΑ και τα λοιπά. Η παράταση, επί της ουσίας, δίνεται για να διευκολύνει την ολοκλήρωση όλων αυτών των σταδίων που σας περιέγραψα και αποσκοπεί στην προώθηση της οργανωμένης χωροθέτησης των υδατοκαλλιεργειών. 
Κυρίες και κύριοι συνάδελφοι, αν κάτι συνδέει όλες αυτές τις παρεμβάσεις, είναι μια κοινή πολιτική αντίληψη ότι: Η ανάπτυξη χρειάζεται σχέδιο, η ενεργειακή ασφάλεια χρειάζεται στρατηγική, η προστασία του περιβάλλοντος χρειάζεται θεσμούς και αποτελεσματική εφαρμογή. Ο πολίτης χρειάζεται μια πολιτεία που δεν περιορίζεται μόνο στο να διαπιστώνει προβλήματα, αλλά παρεμβαίνει για να τα αντιμετωπίσει. Από την ενίσχυση της θέσης της Ελλάδας στον διεθνή ενεργειακό χάρτη, μέχρι την ελάφρυνση του κάθε νοικοκυριού. Από την ασφάλεια μιας κατοικίας που απειλείται από φυσικές καταστροφές, μέχρι την προστασία ενός ευαίσθητου οικοσυστήματος, από τον εκσυγχρονισμό των υποδομών, μέχρι τη βελτίωση της λειτουργίας του χωροταξικού και πολεοδομικού πλαισίου.
Αυτό είναι το περιεχόμενο της πολιτικής μας. Να συνδυάζουμε την οικονομική ανάπτυξη με την κοινωνική συνοχή και την περιβαλλοντική προστασία. Να μετατρέπουμε τον σχεδιασμό σε συγκεκριμένες παρεμβάσεις και τις νομοθετικές πρωτοβουλίες σε αποτελέσματα. Γιατί η αξιοπιστία της πολιτείας δεν κρίνεται μόνον από τις αποφάσεις που λαμβάνει. Κρίνεται κυρίως από την ικανότητά της να τις εφαρμόζει και να βελτιώνει ουσιαστικά τις ζωές των πολιτών. 
Με αυτήν την ευθύνη προχωράμε. Με αυτήν την ευθύνη συνεχίζουμε. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Υπουργό.
Καλείται στο Βήμα ο Κοινοβουλευτικός Εκπρόσωπος του ΠΑΣΟΚ – Κινήματος Αλλαγής κ. Παύλος Χρηστίδης για τη βασική του αγόρευση.
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, συζητάμε σήμερα ένα ακόμα νομοσχέδιο, το οποίο αφορά ένα ζήτημα που ενδιαφέρει κάθε πολίτη που μας παρακολουθεί, όλους εκείνους που καλούνται κατά τη διάρκεια του μήνα να πληρώσουν πολύ υψηλούς λογαριασμούς. Και είναι προφανές το ερώτημα το οποίο καίει τους πολίτες: Πόσο πιο βαθιά πρέπει να βάλουν το χέρι στην τσέπη για να ανταποκριθούν σε μια πολύ δύσκολη κατάσταση, σε αυτό το οποίο όλοι έχουμε να αντιμετωπίσουμε και τα παράπονα τα οποία κάθε μέρα έρχονται σε όλους μας; 
Πρέπει να πω ότι οι πολίτες, κύριε Υπουργέ, έχουν κουραστεί να προσπαθούν να καταλάβουν και τι πληρώνουν κάθε μήνα. Πράσινα, μπλε, σταθερά, κυμαινόμενα τιμολόγια. Αλλάζουν οι ονομασίες, αλλάζει η χρέωση, αλλά ο λογαριασμός παραμένει ένας και κάθε μήνα πιο ακριβός. Όλο και μεγαλύτερη επιβάρυνση σε ανθρώπους οι οποίοι έχουν τεράστια προβλήματα.
Οφείλω να πω σε αυτό το σημείο ότι οι πολίτες σάς εμπιστεύθηκαν, οι πολίτες σάς άκουσαν, οι πολίτες ακολούθησαν τις οδηγίες και τις συμβουλές τις οποίες δίνατε με τα πιο επίσημα χείλη, για τα πράσινα και τα μπλε τιμολόγια, αλλά εσείς ήσασταν εκείνοι που τους διαψεύσατε με τον πιο τραγικό τρόπο. 
Έχω φέρει σήμερα εδώ μαζί μου τα άπαντα του Κωστή Χατζηδάκη ως Υπουργού Ενέργειας. Το 2019: Οι καταναλωτές δεν θα βάλουν το χέρι στην τσέπη για τη διάσωση της ΔΕΗ. Το 2020: Δεν θα αυξηθούν τα τιμολόγια ρεύματος για τους καταναλωτές. Το 2021: Μείωση του κόστους ενέργειας για νοικοκυριά και επιχειρήσεις με το target model. Χατζηδάκης προς ηλεκτροπαραγωγούς: Σταματήστε τα παιχνίδια με το Χρηματιστήριο Ενέργειας. Τους παρακαλούσε. Και φυσικά, τελευταία, το 2026: Στόχος η μείωση των τιμών του ρεύματος κατά 30% σε τρία χρόνια. 
Με πολύ πετυχημένο τρόπο, και ο Φραγκίσκος Παρασύρης, ο εισηγητής μας αλλά φυσικά και ο Πρόεδρος του ΠΑΣΟΚ, έδειξε ότι όχι μόνο αυτό δεν συνέβη, αλλά στην πραγματικότητα σήμερα πληρώνουμε πολύ πιο ακριβό το ρεύμα, πανάκριβα το ρεύμα. Και εδώ είναι κάτι το οποίο είναι πολύ σημαντικό, διότι υπήρχαν πολύ σοβαρές δυσλειτουργίες στην αγορά και κάποιοι εκμεταλλεύτηκαν τις τρύπες στους κανόνες για να ανεβάζουν τις τιμές. 
Όλα αυτά τα ζητήματα είναι ζητήματα τα οποία έχουν ένα καίριο ερώτημα, το ερώτημα της λογοδοσίας. Είναι το ερώτημα το οποίο λέει ότι εάν πιστέψατε, έστω και για μια στιγμή, ότι το target model ή το Χρηματιστήριο Ενέργειας σχεδιάστηκαν για να φέρουν φθηνότερο ρεύμα, πώς αξιολογείτε σήμερα την αποτελεσματικότητά τους και τι έχει αλλάξει από τότε που τα φέρατε; 
Προφανώς στη συζήτηση την οποία κάνουμε εδώ πρέπει να βάλουμε και την κουβέντα του χρονοδιαγράμματος. Πότε θα επιτευχθούν οι στόχοι; Με ποιον μηχανισμό θα ελέγχεται αυτή η πρόοδος; 
Εδώ νομίζω ότι είναι πολύ σημαντικό να αναφερθούμε και σε κάτι τρίτο, ότι αν ο ανταγωνισμός και το νέο μοντέλο αγοράς εξασφαλίζουν φθηνότερη ενέργεια, γιατί εξακολουθούν να χρειάζονται κρατικές επιδοτήσεις διαρκώς, ώστε να μπορούν οι πολίτες να πληρώνουν τον λογαριασμό τους; Οφείλετε να απαντήσετε σε όλα τα ερωτήματα τα οποία έχουμε βάλει και τα οποία δυστυχώς βασανίζουν τους Έλληνες, ειδικά σε μια περίοδο σαν αυτή του χειμώνα. 
Οφείλω να πω, κύριε Υπουργέ, ότι οι απαντήσεις που δώσατε και εσείς και ο Κοινοβουλευτικός Εκπρόσωπος δεν μας καλύπτουν και σε ένα ακόμα κρίσιμο ζήτημα, το οποίο έχει να κάνει με τη ρηματική διακοίνωση. Δεν έχετε απαντήσει εάν τη συμφωνήσατε με τη γαλλική κυβέρνηση, εάν γνωρίζατε και έχετε εγκρίνει το περιεχόμενό της, πότε αποφασίστηκε η συγκεκριμένη ενέργεια και αν γνωρίζατε το χρονικό σημείο το οποίο ελήφθη η απόφαση και προχώρησε η γαλλική κυβέρνηση σε κάτι τέτοιο. 
Είναι κρίσιμο να μάθουμε αυτές τις λεπτομέρειες. Διότι όπως σωστά ειπώθηκε προηγουμένως και από τους εκπροσώπους του ΠΑΣΟΚ, από όλους τους Βουλευτές οι οποίοι τοποθετήθηκαν, είναι αδιανόητο να γνωρίζει κάτι η τουρκική κυβέρνηση και εμείς να μην γνωρίζουμε. Με θεσμικό τρόπο ρωτάμε, με θεσμικό τρόπο περιμένουμε να λογοδοτήσετε για να μάθει ο ελληνικός λαός τι συμβαίνει. 
Θέλω να πω κλείνοντας αυτή τη σύντομη παρέμβασή μου, επειδή άκουσα και την αρμόδια Υφυπουργό να αναφέρεται σε κρίσιμα ζητήματα τα οποία έχουν να κάνουν με το άρθρο 83 του νομοσχεδίου, που αφορά τον εκσυγχρονισμό και την αναβάθμιση του «Γεώργιος Καραϊσκάκης», ότι αυτή ακριβώς η ρύθμιση αποτέλεσε και αποτελεί μια συνέχεια μιας επιλογής που έγινε σε πολύ δύσκολες εποχές, το 2001, από την τότε κυβέρνηση του ΠΑΣΟΚ και δόθηκε η δυνατότητα να κατασκευαστεί το νέο «Καραϊσκάκη» και παράλληλα επιλύθηκαν πολύ σημαντικά ζητήματα, μεταξύ άλλων και ιδιοκτησιακής φύσης, που αφορούσαν και τη σχέση του σταδίου με το Δημόσιο. 
Είναι σημαντικό ότι σε εκείνο το γήπεδο που έγιναν οι Ολυμπιακοί Αγώνες σήμερα ερχόμαστε να προχωρήσουμε στην επόμενη φάση. Αυτή η φάση της αναβάθμισης με την αύξηση της χωρητικότητας, με τη μείωση του συντελεστή δόμησης και με την προσαρμογή στις πολεοδομικές προβλέψεις, που προωθεί ο ίδιος ο Δήμος Πειραιά, έχει τη σημασία της, διότι υπάρχει η δημόσια διαβεβαίωση του Δήμου ότι η έκδοση της οικοδομικής άδειας θα γίνει με την τήρηση όλων των προβλεπόμενων προδιαγραφών. 
Είναι επίσης πολύ σημαντικό ότι αυτή η αναβάθμιση δεν θα επιβαρύνει τον ελληνικό λαό και η δέσμευση αυτή του Ολυμπιακού, ότι θα επενδύσει δικά του κεφάλαια για την αναβάθμιση του σταδίου, είναι κάτι το οποίο συνδέεται και με κάτι ακόμα, αυτό το οποίο δεν κάνει η Κυβέρνησή σας και έχει να κάνει με την καταβολή ενός πολύ μεγάλου ετήσιου μισθώματος στην Ελληνική Ολυμπιακή Επιτροπή, στην επένδυση στον αθλητισμό και στην αξιοποίηση της περιουσίας προς όφελος του αθλητικού κινήματος, κάτι το οποίο νομίζω ότι αποτελεί στόχο όλων όσων βρισκόμαστε εδώ και ξεπερνά οποιαδήποτε συζήτηση για κομματικά κριτήρια. 
Αυτή ακριβώς η διαδικασία με την οποία έρχονται έσοδα στην Ελληνική Ολυμπιακή Επιτροπή -και νομίζω ότι σε αυτό πρέπει να δώσουμε έμφαση, στο τι δεν έχετε κάνει και τι αναγκάζονται να κάνουν άλλοι- είναι κάτι το οποίο το κρατάμε, γιατί πάντοτε οι αθλητές έχουν και τη δυνατότητα της παρέμβασης και δεν πρέπει να τους θυμόμαστε μόνο όταν βραβεύονται. 
Έχουμε αποδείξει διαχρονικά ότι αντιμετωπίζουμε με την ίδια ακριβώς θεσμική συνέπεια όλες τις ομάδες και όλα τα αθλητικά σωματεία, όλες τις αθλητικές υποδομές και γι’ αυτόν ακριβώς τον λόγο στηρίξαμε και στηρίζουμε και τον εκσυγχρονισμό και την αναβάθμιση και όλων των γηπέδων όλων των υπολοίπων ομάδων, όπως κάναμε με τον Παναθηναϊκό, όπως κάναμε με την ΑΕΚ και τον ΠΑΟΚ. Αυτό είναι κάτι το οποίο θα βοηθήσει τις ομάδες, αλλά θα βοηθήσει με αθλητικές εγκαταστάσεις που έχουν διαφάνεια, σαφείς όρους και σεβασμό στο δημόσιο συμφέρον και το περιβάλλον. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χρηστίδη.
Επανερχόμαστε, όπως είπαμε, στον κατάλογο και καλείται στο Βήμα ο κ. Λεωνίδας Στολτίδης, Βουλευτής Β΄ Θεσσαλονίκης από το Κομμουνιστικό Κόμμα Ελλάδας. 
Κύριε συνάδελφε, έχετε τον λόγο. 
ΛΕΩΝΙΔΑΣ ΣΤΟΛΤΙΔΗΣ: Ευχαριστώ, κύριε Πρόεδρε. 
Ενσωμάτωση Ευρωπαϊκής Οδηγίας το λέτε, αλλά στην ουσία είναι προσπάθεια ενσωμάτωσης της λαϊκής οργής και αγανάκτησης στις νέες επιδιώξεις του μεγάλου κεφαλαίου. Και πάλι όσοι πουλήσατε στον λαό μας σωτηρία από την κλιματική αλλαγή, όσοι τον φλομώσατε στα ψέματα για φθηνότερη ενέργεια λόγω του ανταγωνισμού, έρχεστε τώρα πάνω στα αποκαΐδια να παριστάνετε όλοι σας τους ειδικούς με λύσεις, που δεν είναι τίποτα άλλο από την προσπάθεια απόσπασης αποδοχής από τον λαό των επόμενων σχεδιασμών μιας χούφτας επιχειρηματικών ομίλων, που είναι όμως ακόμα πιο επικίνδυνες για τη ζωή του. 
Για τα κέρδη της ΔΕΗ ΑΕ και των επιχειρηματικών ομίλων στην ενέργεια, ο λαός, ειδικά της περιοχής της Δυτικής Μακεδονίας, οδηγήθηκε πιο βαθιά στην ενεργειακή φτώχεια. Οι αυξήσεις του ηλεκτρικού ρεύματος συμπαρέσυραν συνολικά όλες τις μορφές θέρμανσης, ερήμωσε η περιοχή, έκλεισαν λιγνιτικές μονάδες και ορυχεία σπρώχνοντας στην ανεργία χιλιάδες, οδηγώντας στη μετανάστευση και την ερημοποίηση και την πλειοψηφία όσων απέμειναν να δουλεύουν με όρους γαλέρας. 
Καταργήθηκαν επίσης παραγωγικές δυνατότητες. Βαθαίνει επικίνδυνα η ενεργειακή εξάρτηση της χώρας μας. Προχώρησε άναρχα και ανεξέλεγκτα η εγκατάσταση ΑΠΕ σε βουνά και λαγκάδια, αλλοιώνοντας το περιβάλλον, που δήθεν ήθελε να προστατεύσει. 
Και όλα για να σκάσει από τα δις κέρδη η ΔΕΗ ΑΕ, που σπάει το ένα ρεκόρ μετά το άλλο, αλλά και οι υπόλοιποι επενδυτές-αρπακτικά της πράσινης ενέργειας, που μέσω των επιδοτήσεων καταλήστευσαν από τον λαό 30 και βάλε δις τα τελευταία δέκα χρόνια για φωτοβολταϊκά και ανεμογεννήτριες, παράγουν ρεύμα τσάμπα και αδειάζουν με το Χρηματιστήριο Ενέργειας του ΣΥΡΙΖΑ, ευαγγέλιο της Νέας Δημοκρατίας και του ΠΑΣΟΚ, τις τσέπες του λαού. Δεκάδες δις, με τα οποία θα γίνονταν καινούργια όλα τα σχολεία, τα νοσοκομεία, δεν θα έλειπε γιατρός δάσκαλος, θα γίνονταν όλα τα αντιπλημμυρικά έργα στη χώρα, ό,τι χρειάζεται η πολιτική προστασία, μισθούς και συντάξεις.
Για όλα αυτά ενημέρωνε τότε μόνο το ΚΚΕ και τα πάλεψε μαζί με τον λαό. Εσείς όλοι, Νέα Δημοκρατία, ΣΥΡΙΖΑ, ΠΑΣΟΚ, τι κάνατε; Συνδικαλιστικά οι δυνάμεις σας ήταν υπέρ του ξεπουλήματος της λαϊκής περιουσίας. Οι παρατάξεις σας στην τοπική αυτοδιοίκηση γνωμοδότησαν ό,τι χρειάζονταν οι εγκαταστάσεις ΑΠΕ. Ως πολιτικές δυνάμεις, συνολικά, κάνατε τα πάντα για να μην αγωνιστεί ο λαός. Καλέσατε τον κόσμο να ενταχθεί σε ενεργειακές κοινότητες. Τον φουντάρατε όλον αυτόν τον κόσμο σε δάνεια και χρέη, λόγω των αρνητικών τιμών. Προσπαθήσατε να υποταχθεί στο αίτημα για πιο αργό θάνατο, της λιγνιτοπαραγωγής. Ζητούσατε και ζητάτε ανταποδοτικό ψίχουλο από τους ομίλους που του έκλεψαν τα πάντα.
Και τώρα, πάλι οι ίδιοι, Νέα Δημοκρατία, ΣΥΡΙΖΑ, ΠΑΣΟΚ, με νέους χορηγούς όμως και κομπάρσους τα υπόλοιπα κόμματα, Λύση, Πλεύση, Νίκη -εσείς τα γράφετε-, φωνάζετε για λύσεις αυτά που θέλουν οι επιχειρηματικοί όμιλοι για τη συνέχεια: «Μπαταρίες αποθήκευσης για να μην χάνουν το ρεύμα που παράγουν και data center για να εκσυγχρονιστούμε», με λίγη ανησυχία βέβαια για τη διαχείριση των υδάτων, για να είμαστε δίκαιοι. Ατελείωτα δισεκατομμύρια θέλουν γι’ αυτά από τις τσέπες του λαού και να βάλουν στο χέρι όλη του την περιουσία. Και εσείς αυτόν τον λαό προσπαθείτε να τον κάνετε πάλι χειροκροτητή. Βάλατε βέβαια και λίγη κλάψα για την προστασία των καταναλωτών από τα τιμολόγια των αρπακτικών της ενέργειας, για ξεκάρφωμα. Μην μαστιγώνετε τόσο πολύ τη Νέα Δημοκρατία και το κεφάλαιο! Δείξτε λίγο έλεος!
Ενημερώνουμε, λοιπόν, εμείς, το ΚΚΕ, πάλι τον λαό μας, τι κρύβεται, τι σχεδιασμοί υπάρχουν για το μέλλον του. Να, λοιπόν, τι σημαίνει δίκαιη μετάβαση από εδώ και πέρα. Συμφωνία ΔΕΗ-Amazon για data center στη Δυτική Μακεδονία, στην Κοζάνη. Το κεφάλαιο, δηλαδή, παίρνει έτοιμο ό,τι έφτιαξε και πλήρωσε ο λαός της περιοχής επί δεκαετίες: Παραγωγή ενέργειας, ηλεκτρικό δίκτυο, τεράστιες εκτάσεις, τα πρώην ορυχεία, το νερό της Λίμνης Πολυφύτου με τις υποδομές ψύξης από τη λιγνιτική περίοδο, δίκτυο οπτικών ινών και γενναία, φυσικά, δημόσια χρηματοδότηση μέσα από τη δίκαια -για το κεφάλαιο- μετάβαση. Μακροχρόνια έσοδα για τη ΔΕΗ από το ενοίκιο και από το ρεύμα και η Amazon έτοιμη, φτηνή και εγγυημένη υποδομή.
Για τον λαό έρχεται νέα άνοδος της τιμής, γιατί αυτό συμβαίνει όπου παίρνουν τόσο μεγάλοι καταναλωτές. Το νερό νεράκι για τον λαό και τους αγρότες, όπως δείχνει η διεθνής πείρα και λίγες εκατοντάδες και μοιρασμένες σε εργολάβους ελαστικές σχέσεις εργασίας, μαζικές παρακολουθήσεις και καταστολή των αγώνων του λαού.
Το σοβαρότερο; Τα data center, που όλοι σας επιχαίρετε για τις επενδύσεις, είναι κομμάτι της πολεμικής μηχανής και η ελληνική αστική τάξη επιδιώκει να αναβαθμίσει τον γεωπολιτικό της ρόλο δίπλα στις αμερικανονατοϊκές βάσεις που έχουν απλωθεί σε όλη τη χώρα. Όποιος ελέγχει αυτές τις υποδομές, ελέγχει ένα κρίσιμο κομμάτι όχι μόνο της οικονομικής, αλλά και της στρατιωτικής ισχύος.
Η Amazon είναι από τους βασικούς παρόχους του Πενταγώνου. Τη χρησιμοποίησε ο ισραηλινός στρατός για την αποτελεσματική εξόντωση των Παλαιστινίων. Χρησιμοποιήθηκε για τον βομβαρδισμό στο Ιράν από τις ΗΠΑ. Τα data centers της χτυπήθηκαν από Ιρανικά drones σε Εμιράτα και Μπαχρέιν. Να γιατί χαίρεστε!
Η Δυτική Μακεδονία δένεται πιο άμεσα στους σχεδιασμούς των ΗΠΑ και του ΝΑΤΟ απέναντι σε Ρωσία και Κίνα. Γίνεται κρίκος της πολεμικής τους μηχανής, αλλά και πιθανός στόχος για κυβερνοεπιθέσεις μέχρι και στρατιωτικά πλήγματα. Αυτά εδώ είναι που μας πουλάτε ως ασφάλεια. Στην πραγματικότητα, αυτό κάνει τον τόπο μας, εκτός των άλλων, στόχο αντιποίνων. Τα κέρδη τους -που σήμερα πληρώνουμε με ακρίβεια και φτώχεια- σύντομα θα κληθούμε να τα πληρώσουμε και με αίμα.
Είναι, λοιπόν, ώρα να δυναμώσει ακόμα περισσότερο ο αγώνας του λαού για πλήρη επαναλειτουργία όλων των λιγνιτικών μονάδων, χωρίς δεσμεύσεις της Ευρωπαϊκής Ένωσης, κατάργηση του χρηματιστηρίου ενέργειας, μόνιμη και σταθερή εργασία, με συλλογικές συμβάσεις εργασίας, με ουσιαστικές αυξήσεις στους μισθούς, απόσυρση της χώρας από τις κυρώσεις της Ευρωπαϊκής Ένωσης προς τη Ρωσία που τελικά τις πληρώνει ο λαός, ενώ τμήματα του κεφαλαίου, όπως οι εφοπλιστές, θησαυρίζουν από τη μεταφορά του πανάκριβου αμερικανικού LNG, πλαφόν στις τιμές των καυσίμων της ενέργειας στη χονδρική αγορά και τους ενεργειακούς ομίλους.
Η υπολογιστική ισχύς και η τεχνητή νοημοσύνη σήμερα δίνουν τη δυνατότητα να καταγράφονται σε πραγματικό χρόνο οι κοινωνικές ανάγκες και οι παραγωγικές δυνατότητες, να σχεδιάζεται επιστημονικά η παραγωγή, να προλαμβάνονται καταστροφές, να μειώνεται ο χρόνος δουλειάς. Άρα, η απάντηση στο αν θέλουμε data center, αν θέλουμε τις νέες τεχνολογίες, είναι φυσικά «ναι», ;oχι, όμως, για τα κέρδη της Amazon ή οποιουδήποτε καπιταλιστή, ούτε για τους πολέμους τους. Αν σήμερα τα ίδια εργαλεία χρησιμοποιούνται για την εκμετάλλευση, την παρακολούθηση και τον πόλεμο, είναι ακριβώς γιατί τα μέσα παραγωγής ανήκουν σε λίγους. Και εδώ βρίσκεται η βασική αντίθεση της εποχής μας, η παραγωγή είναι βαθιά κοινωνική, ακριβώς λόγω της εξέλιξης της επιστήμης και της τεχνολογίας. Όμως, τα αποτελέσματά της με τη μορφή των κερδών συγκεντρώνονται σε όλο και λιγότερα χέρια.
Η καπιταλιστική ιδιοκτησία δεν ταιριάζει πια με το επίπεδο που έχουν φτάσει η επιστήμη, η τεχνολογία, η κοινωνική εργασία. Γι’ αυτό κάθε νέο τεχνολογικό άλμα δείχνει όλο και πιο καθαρά ότι ο καπιταλισμός είναι ιστορικά ξεπερασμένος, ότι ο σοσιαλισμός είναι αναγκαίος και επίκαιρος. Η νέα εποχή στην τεχνολογία απαιτεί και μια νέα εποχή στην κοινωνία.
Για τη δυτική Μακεδονία, λοιπόν, το δίλημμα -και για όλη τη χώρα μας- δεν είναι data center ή λιγνίτης, ούτε ερήμωση ή υποταγή στα σχέδια της ΔΕΗ και της Amazon. Το πραγματικό δίλημμα είναι ανάμεσα στον καπιταλιστικό δρόμο ανάπτυξης και στον δρόμο της σοσιαλιστικής οικοδόμησης. Και αυτόν τον δρόμο μπορεί να τον ανοίξει μόνο ο ίδιος ο λαός, μαζί με ένα πιο δυνατό ΚΚΕ. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Στολτίδη.
Καλείται στο Βήμα ο ανεξάρτητος Βουλευτής Κορινθίας, ο κ. Γεώργιος Ψυχογιός.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, κυρία και κύριοι Υπουργοί, ξεκινώ με ένα αίτημα που μας ήρθε πριν από λίγο από τους εργαζόμενους στον ΟΦΥΠΕΚΑ, διότι κάθε Υπουργείο έχει και κάποια πόδια και αν δεν έχει ισχυρά πόδια, τότε δεν μπορεί να κάνει τις βασικές του λειτουργίες.
Ο Πανελλαδικός Σύλλογος Εργαζομένων του ΟΦΥΠΕΚΑ, που όπως γνωρίζετε στελέχωσαν επί σειρά ετών τους πρώην φορείς διαχείρισης προστατευόμενων περιοχών και στη συνέχεια τον ΟΦΥΠΕΚΑ, καλύπτουν πάγιες και διαρκείς ανάγκες και σχετίζονται με τη διαχείριση περιοχών Natura 2000, την εφαρμογή περιβαλλοντικής νομοθεσίας, την παρακολούθηση ειδών και οικοτόπων, την υλοποίηση έργων, αλλά και τη λειτουργία μονάδων διαχείρισης. Και το γνωρίζουμε πολύ καλά αυτό και στην Κορινθία πρόσφατα παρευρέθηκα σε μια εκδήλωση στη Στυμφαλία, όπου και εκεί ο Πολιτιστικός Σύλλογος σε συνεργασία με τον ΟΦΥΠΕΚΑ κάνουν εξαιρετικές κινήσεις για τη στήριξη και την ενίσχυση της βιωσιμότητας της Λίμνης Στυμφαλίας. Επομένως, είναι θέμα εργασιακής αποκατάστασης και ασφάλειας, αλλά και για να μην χαθεί η εμπειρία και η τεχνογνωσία που έχουν οι άνθρωποι αυτοί στο πεδίο.
Το καταθέτω και στα Πρακτικά, όπως μας το έστειλαν και μας το ζήτησαν οι εργαζόμενοι.
(Στο σημείο αυτό ο Βουλευτής, κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κυρίες και κύριοι συνάδελφοι, επί επτά χρόνια η Κυβέρνηση λειτουργεί την αγορά ηλεκτρικής ενέργειας χωρίς μέριμνα στην ουσία για τον πολίτη. Η ενσωμάτωση οδηγιών έρχεται πολύ καθυστερημένα, με αποτέλεσμα την καρτελοποίηση και την εξουθένωση καταναλωτών, μικρών επενδυτών και ενεργοβόρων βιομηχανιών. Χαρακτηριστικό παράδειγμα -γιατί πρέπει από αυτό το Βήμα να μιλάμε και πρακτικά για να καταλαβαίνει και ο κόσμος και να βλέπει τις συνέπειες της μιας πολιτικής ή της άλλης- είναι ότι το τελευταίο διάστημα χίλιοι πεντακόσιοι φούρνοι κυρίως γειτονιάς έχουν κλείσει, με βασικό λόγο το ενεργειακό κόστος, κύριε Υπουργέ και γι’ αυτό δεν κάνατε απολύτως τίποτα. Δεν κάνατε τίποτα όταν γιγαντώνονταν επιχειρήσεις σαν το Χωριάτικο ή την Pizza Fan, χωρίς έλεγχο με τα υπερσύγχρονα συστήματα, τόσο για τις εικονικές εταιρείες του Χωριάτικου αλλά και για τα κεράσματα της Pizza Fan και στο μεσοδιάστημα έκλεισαν φούρνοι και μαγαζιά γειτονιάς, σαν και αυτά που ανέφερα. Άρα, λοιπόν, αυτό είναι κάτι το οποίο αποδεικνύει μια στρατηγική η οποία είναι αδιέξοδη και η οποία συγκεντρώνει στα χέρια λίγων την πίτα.
Το νομοσχέδιο έχει κάποιες ρυθμίσεις προστασίας, αλλά δεν αντιμετωπίζει το βασικό ζήτημα της οικονομικής προσιτότητας και την προστασία των νοικοκυριών από διακυμάνσεις των τιμών. Καμία ενεργειακή μετάβαση δεν μπορεί να γίνεται με μετακύληση του κόστους των δικτύων ΑΔΜΗΕ και ΔΕΔΔΗΕ και των μεγάλων ενεργοβόρων επενδύσεων στους λογαριασμούς των νοικοκυριών και στους μικρούς παραγωγούς ΑΠΕ.
Είναι κρίσιμο να επισημάνουμε ότι ακόμα και σ’ αυτήν την Οδηγία ενσωματώνετε μόνο την παράγραφο 2 του άρθρου 28Α της Οδηγίας 2019/944, με παράλειψη των παραγράφων 1 και 3 για την πλήρη προστασία των ευάλωτων. Τα συμβόλαια σταθερής τιμής -που τα έχουμε θέσει κι εμείς πολλές φορές- είναι θετικό βήμα, αλλά οι κρίσιμες ρυθμίσεις όπως η ενημέρωση, ο κίνδυνος τιμών, καταχρηστικές πρακτικές που απαιτούν ισχυρές δικλείδες, παραπέμπονται σε μελλοντικές κανονιστικές αποφάσεις. 
Δεν υπάρχουν, επίσης, όρια κατανάλωσης νερού, ούτε προστασία γης υψηλής παραγωγικότητας για τα data centers, κάτι πολύ κρίσιμο και πολύ σοβαρό, ενώ η πώληση του 34% του Δημοσίου στη ΔΕΠΑ Εμπορίας, στο άρθρο 52, βρίσκει αντίθετο τον σύλλογο εργαζομένων που φοβάται -και δικαιολογημένα θα πω εγώ, διότι υπάρχουν πολλά παραδείγματα και πολλά προηγούμενα- ιδιωτικοποιήσεις και πίεση στους μισθούς. Και γι’ αυτό θα πρέπει να αποτραπεί.
Επειδή ακριβώς είπα ότι πρέπει να μιλάμε με παραδείγματα και επειδή πάντα ξέρω ότι πρέπει να απευθυνόμαστε πολύ συγκεκριμένα και με τεκμηρίωση στους πολίτες από αυτό το Βήμα, αλλά κι επειδή βλέπω στα έδρανα την Υφυπουργό και συνάδελφό μου στην Κορινθία κ. Σούκουλη θέλω να κάνω μια επισήμανση και μια αναφορά σε κάποια ζητήματα που αφορούν τον Νομό και τα οποία σχετίζονται με τα ενεργειακά. Σίγουρα θα πρέπει να τα δούμε και να αλλάξουν κατεύθυνση, έτσι όπως έχουν τουλάχιστον παρουσιαστεί. 
Ξεκινάω με την ΕΥΔΑΠ και τις ΔΕΥΑ του Νομού. Πριν από κάποιο καιρό, κυρία Υπουργέ, απ’ αυτό εδώ το Βήμα, το καλοκαίρι, σε αντίστοιχο νομοσχέδιο, είχα πει, είχα προειδοποιήσει ότι υπάρχει πολύ μεγάλος κίνδυνος οι συγχωνεύσεις που γίνονται προς τα βόρεια και τα ανατολικά της χώρας να έρθουν και προς την Πελοπόννησο και την Κορινθία. Και δυστυχώς, απ’ ό,τι φαίνεται, το έγγραφο της ΕΥΔΑΠ για συγχώνευση των ΔΕΥΑ του Νομού έχει κυκλοφορήσει στους δήμους και είναι προ των πυλών.
Αφού, λοιπόν, η Κυβέρνησή σας με συγκεκριμένες επιλογές που ανέφερα πριν, έπνιξε τις ΔΕΥΑ με τα ενεργειακά κόστη, τα οποία ξεπέρασαν κάθε προηγούμενο και δεν καλύφθηκαν, αφού αποψίλωσε τις ΔΕΥΑ από προσωπικό και αποδυνάμωσε τους δήμους από εργαλεία, ενώ την περίοδο 2015-2019 είχαν λάβει πολύ σημαντικά έργα υποδομών και για τις τηλεμετρήσεις και σε προσωπικό και αφού έρχεστε με την ΕΥΔΑΠ να ζητήσετε τη συγχώνευσή τους, αυτό οδηγεί σε απαξίωση και σε έμμεση ιδιωτικοποίηση, είναι προφανές αυτό, σε αύξηση του κόστους των τιμολογίων που θα κληθούν να καλύψουν οι δημότες και βέβαια σε συνταγές οι οποίες απέτυχαν σε άλλες χώρες του εξωτερικού και επανήλθαν σύντομα υπό δημόσιο έλεγχο. 
Άρα, εμείς λέμε ότι το Υπουργείο θα πρέπει να πάρει θέση σ’ αυτό για το θέμα των συγχωνεύσεων των ΔΕΥΑ της Κορινθίας στην ΕΥΔΑΠ, που είμαστε αντίθετοι σε αυτήν την προοπτική, για όλους τους λόγους που ανέλυσα, αλλά και οι δήμοι να πάρουν ξεκάθαρη θέση όπως έκαναν πριν από δύο χρόνια απέναντι σ αυτό το ενδεχόμενο. Ζητάμε ενίσχυση των υπαρχουσών ΔΕΥΑ σε προσωπικό, σε υποδομές, σε μέσα και προφανώς κάλυψη του ενεργειακού κόστους που έχει εκτοξευτεί.
 Ένα ζήτημα επίσης έχει να κάνει με μια επένδυση η οποία δρομολογείται, και μας έχει έρθει και σχετική επιστολή από τους φορείς και τους συλλόγους της περιοχής των Αθικίων του Δήμου Κορινθίων, αλλά και από το Δημοτικό Συμβούλιο, το οποίο πήρε μια αρνητική ομόφωνη απόφαση για την αποθήκευση μπαταριών η οποία πρόκειται να γίνει στην περιοχή του Άσπρου Όρους στα Αθίκια. Δημιουργεί πάρα πολλά ζητήματα τόσο η προχειρότητα της μελέτης περιβαλλοντικών επιπτώσεων και τα λάθη που υπάρχουν σ’ αυτήν, όσο βέβαια και η απειλή την οποία συνιστά αν τη συνδυάσουμε με τις εγκαταστάσεις υπερύψηλης τάσης που υπάρχουν στην περιοχή για την υγεία, την ασφάλεια, την παραγωγή, το νερό και ό,τι έχει να κάνει με την καθημερινότητα και την ποιότητα ζωής της περιοχής.
Άρα, και σ’ αυτό θα πρέπει το Υπουργείο να πάρει θέση. Πρόκειται για μια επένδυση η οποία είναι στα χίλια μέτρα από τον οικιστικό ιστό, μια επένδυση η οποία εγκυμονεί τεράστιους κινδύνους σε γη υψηλής παραγωγικότητας και σε μια περιοχή η οποία κάηκε πριν από έξι χρόνια και είναι αναδασωτέα. Θα πρέπει να πάρετε θέση, νομίζω. Θα έρθω, βέβαια, και με κοινοβουλευτικό έλεγχο, αναλυτικά, όταν έρθουν και οι πλήρεις ανακοινώσεις των σωματείων και η απόφαση του δημοτικού συμβουλίου.
Κυρίες και κύριοι συνάδελφοι, έρχομαι τώρα σε μια αναφορά η οποία γίνεται πάντοτε όχι από τον εισηγητή, τον αγαπητό κ. Κόνσολα, αλλά από τον Κοινοβουλευτικό Εκπρόσωπο της Νέας Δημοκρατίας, που δεν είναι αυτήν τη στιγμή στην Αίθουσα, τον κ. Καιρίδη, σε σχέση με τη ΔΕΗ και τον ρόλο που είχε η ΔΕΗ και την κατάσταση που είχε η ΔΕΗ την περίοδο 2015-2019.
Επειδή ήμουν και τότε κυβερνητικός Βουλευτής, πρέπει να ενημερώσω και τον ελληνικό λαό και τους πολίτες από αυτό το Βήμα, αλλά και την Κυβέρνηση και την κυβερνητική Πλειοψηφία και τους Βουλευτές της, ότι την περίοδο 2015-2019, όταν η τότε τρόικα ζητούσε την εκποίηση και την ιδιωτικοποίηση, ζητούσε αίμα στη ΔΕΗ, τον ΑΔΜΗΕ και τον ΔΕΔΔΗΕ, δεν πωλήθηκε τίποτα από αυτά, δεν δόθηκε τίποτα από αυτά. Κι όχι μόνο αυτό, υπήρξαν χιλιάδες επανασυνδέσεις ρευμάτων σε ευάλωτους, υπήρξαν ρυθμίσεις, μέχρι και σαράντα οχτώ δόσεις προκειμένου να καλυφθούν οι οφειλές και υπήρχε και η σύνδεση με την Κρήτη και τα νησιά. Επομένως, αυτή είναι η ουσία, να κάνουμε πολιτικές οι οποίες θα έχουν κοινωνική δικαιοσύνη και ισότητα για τους πολίτες.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ψυχογιό.
Καλείται στο Βήμα η Βουλευτής Β΄ Πειραιώς του Κομμουνιστικού Κόμματος Ελλάδας κ. Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ: Η ενεργειακή φτώχεια στην Ευρωπαϊκή Ένωση τον 21ο αιώνα, το ράλι τιμών, η αβεβαιότητα και η ανασφάλεια έχουν αιτίες. Η πολυδιαφημισμένη πράσινη μετάβαση, που στηρίξατε όλες οι κυβερνήσεις, Νέα Δημοκρατία, ΠΑΣΟΚ, ΣΥΡΙΖΑ με τα παρακλάδια του, ανεξάρτητα του τι λέτε τώρα, είναι συνώνυμη της ενεργειακής φτώχειας, των μαύρων εργασιακών σχέσεων, των ιμπεριαλιστικών πολέμων, της καπιταλιστικής εκμετάλλευσης. Επιλέχτηκε για να λύσει το μεγάλο πρόβλημα της συσσώρευσης κεφαλαίου που δεν βρίσκει διεξόδους επένδυσης με ικανοποιητική κερδοφορία. Επιλέχτηκε, λοιπόν, η πράσινη μετάβαση, το περιβόητο πράσινο New Deal, η πράσινη κοινωνική συμφωνία. Ποιος ωφελήθηκε; Οι ενεργειακοί όμιλοι και όχι ο λαός που χρυσοπληρώνει την κιλοβατώρα. Δημιούργησε η πράσινη μετάβαση νέες ευκαιρίες για μεγάλες καπιταλιστικές επενδύσεις, μεγάλα αιολικά φωτοβολταϊκά πάρκα και ταυτόχρονα συνέβαλε στην ελεγχόμενη καταστροφή ενός μέρους του υπάρχοντος κεφαλαίου, κλείσιμο λιγνιτικών σταθμών και μάλιστα ολοσχερή καταστροφή σύγχρονων υποδομών, όπως την Πτολεμαΐδα. Βιώνουμε τις τραγικές συνέπειες της απολιγνιτοποίησης, κυρίως στη Δυτική Μακεδονία και την Πελοπόννησο, με αύξηση της ανεργίας, ερήμωση περιοχών κ.λπ. Τα είπε ο σύντροφος Στολτίδης.
Αντίστοιχα, ευεργετικά λειτουργεί για την καπιταλιστική κερδοφορία και ο ιμπεριαλιστικός πόλεμος. Τα μεγάλα κέρδη των πράσινων επενδυτών δεν πέφτουν βεβαίως από τον ουρανό, διασφαλίζονται με τις πολλαπλές θυσίες των λαών της Ευρωπαϊκής Ένωσης, γι’ αυτό υπάρχει υπερπαραγωγή σε ευρωοδηγίες που ενσωματώνονται στο εθνικό δίκαιο για να πληρώσει ξανά ο λαός τον λογαριασμό. 
Τα μεγάλα κέρδη διασφαλίζονται επίσης με το ξεζούμισμα εργαζομένων, αύξηση της ψαλίδας ανάμεσα στην αύξηση της παραγωγικότητας και τους πραγματικούς μισθούς, με την αύξηση των ελαστικών εργασιακών σχέσεων, το δεκατριάωρο κ.α., με αλυσίδα δηλαδή νομοθετικών ρυθμίσεων που διασφαλίζουν το πανάκριβο πράσινο ρεύμα στην Ελλάδα αλλά και στην Ευρώπη.
Σήμερα αποκαλύπτεται πιο καθαρά πόσο υποκριτική είναι η ανησυχία των αστικών πολιτικών δυνάμεων, ιδιαίτερα των Σοσιαλδημοκρατών και των Πρασίνων για την προστασία του περιβάλλοντος, και ποιοι είναι οι πραγματικοί στόχοι της στρατηγικής της Ευρωπαϊκής Ένωσης για την πράσινη μετάβαση.
Όμως, η ενσωμάτωση των ευρωπαϊκών Οδηγιών δεν εξασφαλίζει μείωση τιμών στην ενέργεια για τα εργατικά λαϊκά νοικοκυριά και τους μικροεπαγγελματίες. Εξασφαλίζει, όμως, νέα κέρδη στους ομίλους, γιατί το πνεύμα και το γράμμα της νομοθεσίας σας δεν είναι να αντιμετωπιστεί η ενεργειακή φτώχεια και η ακρίβεια στις σημερινές συνθήκες πολεμικών προϋπολογισμών και επιχειρήσεων, αλλά να συνεχιστεί η κερδοφορία των ενεργειακών ομίλων. 
Τι κάνετε λοιπόν; Φέρνετε ρυθμίσεις για την απελευθέρωση της λιανικής αγοράς ηλεκτρικής ενέργειας, καθιερώνετε μπλε τιμολόγιο, διευρύνετε την αγορά στη λιανική ηλεκτρικής ενέργειας ενσωματώνοντας τη σχετική Οδηγία, θεσπίζετε ελάχιστα -κάποια ελάχιστα- μέτρα, που προσφέρουν περιορισμό σε κινδύνους που εκτίθενται από την πολιτική σας οι καταναλωτές και κυρίως εισάγετε μέτρα προστασίας από κινδύνους στους προμηθευτές για την κερδοφορία τους. Υπάρχουν και άλλα που αναλυτικά παρουσίασε η εισηγήτριά μας, Αφροδίτη Κτενά, ωστόσο όλα αυτά δεν εμποδίζουν το ράλι της τιμής της ενέργειας. Κανείς δεν ξέρει τι του ξημερώνει και αν αύριο θα μπορεί να πληρώσει ή όχι. 
Στις περιοδείες που κάνουμε στους χώρους δουλειάς, οι κομμουνιστές Βουλευτές, στις συζητήσεις με τους εργαζόμενους, μας ρωτάνε εάν υπάρχει λύση για φθηνή ενέργεια. Λοιπόν, και από το Βήμα της Βουλής το έχουμε ξαναπεί και επαναλήφθηκε και το λέμε και τώρα, ότι λύση υπάρχει για φθηνότερη ενέργεια, για την παραγωγή και τα λαϊκά νοικοκυριά, συμβάλλοντας στον περιορισμό της ακρίβειας, αρκεί να χρησιμοποιήσουμε και να αξιοποιήσουμε τις εγχώριες πηγές ενέργειας που είναι άφθονες και το κάναμε και στο παρελθόν. 
Η χώρα μας έχει αφθονία λιγνιτικών πεδίων καλής ποιότητας και δεν επιτρέπεται η χρήση τους από Ευρωπαϊκή Ένωση, διαφορετικά μπαίνει πρόστιμο, υψηλό πρόστιμο, το γνωστό τέλος. Έτσι, τεχνητά, η εγχώρια λιγνιτική παραγωγή έγινε πιο ακριβή και οι αστικές κυβερνήσεις κάλυψαν με άφθονη προπαγάνδα την εγκληματική πολιτική της απολιγνιτοποίησης και το συνεχίζουν με άλλοθι την προστασία του περιβάλλοντος. Μεγάλη υποκρισία, γιατί δεν υπάρχει πιο εγκληματική παρέμβαση στο περιβάλλον από τη διεξαγωγή του πολέμου. Γι’ αυτό δεν λέτε τίποτα, τσιμουδιά. Τραγικές απώλειες σε ανθρώπινη ζωή με νεκρούς, τραυματίες, πρόσφυγες, καταστροφικές συνέπειες στο έδαφος, στη βλάστηση, το νερό, το κλίμα, δηλαδή το φυσικό περιβάλλον.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Συνεπώς, λύσεις παραγωγής φθηνής ενέργειας υπάρχουν αρκεί: Πρώτον, να απαλλαγούμε από τις δεσμεύσεις του εμπορίου ρύπων και γενικότερα της πράσινης μετάβασης της Ευρωπαϊκής Ένωσης που στηρίζετε όλοι σας. Έτσι, τα εγχώρια αποθέματα λιγνίτη θα μπορούν να αξιοποιηθούν ξανά για την ηλεκτροπαραγωγή με σύγχρονες μονάδες υψηλής απόδοσης που θα αξιοποιούν και τις νέες τεχνολογίες δέσμευσης και αποθήκευσης, διοξείδιο του άνθρακα. 
Δεύτερον, κατασκευή νέων μεγάλων υδροηλεκτρικών έργων, αυξάνοντας την ηλεκτροπαραγωγή και συμβάλλοντας στις ανάγκες άρδευσης στον τομέα της παραγωγής. Έτσι αυξάνεται και η παραγωγικότητα. Δεν θα εξαρτάται πλέον ο βαθμός συμμετοχής των υδροηλεκτρικών έργων από τον ανταγωνισμό των ομίλων και τα κερδοσκοπικά παιχνίδια του χρηματιστηρίου ενέργειας. 
Τρίτον, έμφαση στην εξοικονόμηση ενέργειας και στην αναβάθμιση της εγχώριας παραγωγής υποδομών για την αξιοποίηση των ανανεώσιμων πηγών ενέργειας από την κατασκευή ανεμογεννητριών μέχρι τον οικιακό εξοπλισμό, με προτεραιότητα στους ηλιακούς θερμοσίφωνες. Σε αυτό το πλαίσιο θα μειωθεί δραστικά η χρήση πανάκριβου φυσικού αερίου για ηλεκτροπαραγωγή.
Και τέταρτον, με γνώμονα το σύνολο των λαϊκών αναγκών θα προσδιοριστεί το μέγεθος, η ορθή κατανομή και η χωροθέτηση των αιολικών πάρκων για να αποφευχθεί ο κορεσμός συγκεκριμένων περιοχών, με τις γνωστές αρνητικές συνέπειες στα δάση και τον υδροφόρο ορίζοντα. Αντίστοιχα, θα προσδιορίζεται ο βαθμός αξιοποίησης της ηλιακής ενέργειας και της εγχώριας γεωθερμίας που έχει υψηλό συντελεστή απόδοσης. 
Φυσικά, αυτά μπορούν να υλοποιηθούν σε ένα σοσιαλιστικό σύστημα με κεντρικό επιστημονικό σχεδιασμό και αυτό είναι και μπορεί να εξασφαλίσει…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Μανωλάκου.
Συνεχίζουμε καλώντας το Βήμα τη Βουλευτή Λασιθίου της Κοινοβουλευτικής Ομάδας του ΠΑΣΟΚ - Κινήματος Αλλαγής, την κ. Κατερίνα Σπυριδάκη.
Κυρία Σπυριδάκη, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η Ελλάδα του 2026 φαίνεται να είναι μια Ελλάδα, δυστυχώς, δύο ταχυτήτων. Από τη μία πλευρά βλέπουμε την ταχύτητα αποκλειστικά για τις μεγάλες επενδύσεις που υπάρχουν ξεκάθαρες προτεραιότητες, ειδικές ρυθμίσεις, γρήγορες διαδικασίες, αμέτρητες διευκολύνσεις και από την άλλη υπάρχει η δεύτερη ταχύτητα, η σκληρή ταχύτητα, εκείνη που βιώνει η κοινωνία. Εκεί όπου ο πολίτης περιμένει απελπισμένα να μειωθεί ο λογαριασμός του, γιατί απλά έχει φτάσει στα όρια του και δεν αντέχει άλλο η αντοχή του, την έχει ξεπεράσει την αντοχή του, είναι ο αγρότης ο οποίος περιμένει να αποκτήσει επιτέλους πρόσβαση στην αυτοπαραγωγή, ο μικρός επιχειρηματίας που δεν αντέχει άλλο να σηκώνει το ενεργειακό κόστος, οι τοπικές κοινωνίες που περιμένουν ακόμα να μάθουν πού και με ποιους ακριβώς όρους θα γίνουν οι ενεργειακές επεμβάσεις. Και αυτή ακριβώς είναι η βαθιά πολιτική αντίφαση του νομοσχεδίου σας. 
Ένα νομοσχέδιο που αν παρατηρήσει κανείς τις διατάξεις, θα καταλάβει ότι κατακλύζονται από αποσπασματικότητα και, κυρία Υπουργέ, η αλήθεια είναι ότι η συμμόρφωση στις ευρωπαϊκές υποχρεώσεις δεν εξαντλεί την ευθύνη της εθνικής ενεργειακής πολιτικής. Δεν αμφισβητούμε την ανάγκη για επενδύσεις, αμφισβητούμε όμως ένα μοντέλο ανάπτυξης, στο οποίο οι επενδύσεις αποκτούν ασυδοσία και προτεραιότητα, ενώ η κοινωνία καλείται απλώς να σηκώσει τις συνέπειες των δράσεών σας και της δικής σας πολιτικής. 
Θέλω να ξεκινήσω από τον πολίτη, από τον άνθρωπο της διπλανής πόρτας, από τον γονιό που έξω από αυτήν την Αίθουσα προσπαθεί να κρατήσει όρθιο το νοικοκυριό του και να αντεπεξέλθει στις υποχρεώσεις του με τη μικρότερη αγοραστική δύναμη, αλλά με ένα πάρα πολύ υψηλό κόστος διαβίωσης και ένα πάρα πολύ μεγάλο κόστος ενέργειας, ο συνταξιούχος που μετράει ευρώ-ευρώ για να βγάλει τον μήνα, ο μικρός επιχειρηματίας που βλέπει τον λογαριασμό να του γίνεται θηλιά στο λαιμό. Αυτοί οι άνθρωποι δεν ενδιαφέρονται για το αν το τιμολόγιο τους θα είναι πράσινο, μπλε ή κίτρινο. Ενδιαφέρονται, όμως, να ξέρουν πόσα θα πληρώσουν στο τέλος του μήνα και αν μπορούν να αντεπεξέλθουν. Γιατί το ρεύμα ούτε είναι ούτε μπορεί να γίνει και πιο ξεκάθαρα ούτε θα σας αφήσουμε να γίνει είδος πολυτελείας, γιατί είναι κοινωνικό αγαθό. 
Η προστασία από τη διακοπή ηλεκτροδότησης όταν αμφισβητείται ένας λογαριασμός, προφανώς και είναι θετικό μέτρο, αλλά εγώ αναρωτιέμαι γιατί ο καταναλωτής πρέπει να μετατραπεί σε ειδικό ενέργειας για να αποφασίσει πού θα βρει ένα ανθρώπινο και οικονομικό τιμολόγιο. Γι’ αυτό, λοιπόν, καταθέτουμε σήμερα τροπολογία, για να προστατεύσουμε τον Έλληνα πολίτη, τον Έλληνα καταναλωτή. Μία τροπολογία για τη μετάπτωση των οικιακών τιμολογίων σε ένα διαθέσιμο σταθερό τιμολόγιο ίδιου παρόχου με το χαμηλότερο εκτιμώμενο ετήσιο κόστος.
Μόνο τον Αύγουστο του 2026 περισσότερα από τρία εκατομμύρια οικιακές παροχές ήταν εγκλωβισμένες στα πράσινα τιμολόγια, ενώ πολλοί καταναλωτές μεταφέρθηκαν αυτομάτως χωρίς καν να ερωτηθούν το 2024. Προτείνουμε λοιπόν πλήρη ενημέρωση, πραγματικό δικαίωμα αντίρρησης, υποχρεωτική σύγκριση απευθείας στο τιμολόγιο, διότι η προστασία του καταναλωτή δεν μπορεί να εξαρτάται από το πόσο ελεύθερο χρόνο έχει για να παρακολουθήσει την αγορά ενέργειας. Αντίστοιχα, η μείωση κατά 50% στις χρεώσεις υπηρεσιών κοινής ωφέλειας της πρώτης κλίμακας, δεν συμπίπτει με μείωση κατά 50% στον λογαριασμό και αυτό πρέπει να το πούμε. Ο πολίτης πληρώνει το σύνολο του λογαριασμού και θέλει να δει πραγματική μείωση και όχι επικοινωνιακές εντυπώσεις. 


Η ενεργειακή πολιτική δεν περιορίζεται μόνο, όμως, στο τι πληρώνουμε, που είναι εξαιρετικά σημαντικό ιδιαίτερα αυτήν την περίοδο. Αφορά εξίσου και το ποιος έχει πραγματικά πρόσβαση στους ενεργειακούς πόρους αυτού του τόπου και εδώ έρχονται τα data centers. Προβλέπονται ειδικές ρυθμίσεις για μεγάλες επενδύσεις και κάλυψη του 60% των αναγκών της ετήσιας κατανάλωσης από νέες ΑΠΕ. Ένα data center, όμως, λειτουργεί αδιάλειπτα κάθε ώρα της ημέρας. Οι συμβάσεις της αγοράς πράσινης ενέργειας δεν εγγυώνται σε μόνιμη βάση ότι η παραγωγή και η κατανάλωση θα συμπίπτουν.
Και εδώ προκύπτει ένα κρίσιμο ερώτημα: Όταν ο ηλεκτρικός χώρος είναι περιορισμένος, ποιος θα έχει προτεραιότητα; Μια μεγάλη υπερεπένδυση ή ο αγρότης που θέλει να καλύψει το κόστος για την άρδευσή του; Το data center ή η ενεργειακή κοινότητα που θέλει να μετατραπεί φθηνότερη ενέργεια για τα μέλη της;
Στο άρθρο 79 βρίσκετε τον τρόπο να προβλέψετε πολεοδομικές ρυθμίσεις για τα data centers, αλλά για τις σωρευτικές επιπτώσεις σε νερό, περιβάλλον, ευαίσθητες υποδομές για μία ακόμα φορά παραπέμπετε σε αόριστες μελλοντικές ρυθμίσεις.
Καταθέτουμε τροπολογία με συγκεκριμένους περιορισμούς και αυστηρές δικλείδες, γιατί μία επένδυση δεν μπορεί να απολαμβάνει τα οφέλη και η κοινωνία να έρχεται να πληρώσει μόνο περιβαλλοντικές και ενεργειακές συνέπειες.
Και δεν χρειάζεται να αναζητήσουμε μακριά τα παραδείγματα της αντιφατικής πολιτικής σας. Εγώ θα σας μεταφέρω απλά λίγο στο Λασίθι. Στο Επάνω Μιραμπέλλο, στα Λακώνια, στην Κριτσά, στη Σητεία, στη Χρυσοπηγή, στο Καρύδι, σε πάρα πολλές περιοχές και πάνω από όλα, κυρίως στη Θρυφτή έχουμε αντιδράσεις για τις σχεδιαζόμενες εγκαταστάσεις ΑΠΕ -για να το πω πιο σωστά- ΒΑΠΕ. Και είναι δίκαιες. Γιατί είναι δίκαιες; Γιατί έχετε ευτελίσει την έννοια της διαβούλευσης, δεν σας ενδιαφέρει η τοπική κοινωνία, έρχεστε και τοποθετείτε όπου θέλετε ό,τι θέλετε, ό,τι συμφέρει μάλλον τους επενδυτές, χωρίς να υπάρχει σχεδιασμός, χωρίς να υπάρχει αποθήκευση και πρωτίστως, χωρίς να υπάρχει δικαιοσύνη.
Την ίδια στιγμή βλέπουμε την ενεργειακή κοινότητα των ΤΟΕΒ της Κρήτης να μην μπορεί να υλοποιήσει το εγχείρημά της και να οδηγείται σε εκκαθάριση. Αυτή ακριβώς η εικόνα οφείλει να μας προβληματίσει όλους σε αυτήν την Αίθουσα πολύ βαθιά, γιατί είναι βαθιά προβληματική. Οι μεγάλες εγκαταστάσεις διεκδικούν αποκλειστικό χώρο και πρόσβαση στο δίκτυο, ενώ οι τοπικοί παραγωγοί παλεύουν να μπορέσουν να αξιολογήσουν ή και να αξιοποιήσουν την αυτοπαραγωγή, κάτι που εσείς δεν το επιτρέπετε.
Και η ερώτηση είναι: Κύριε Υπουργέ, κυρία Υπουργέ, αυτό ακριβώς εσείς το ονομάζετε δίκαιη μετάβαση; Έτσι ορίζεται για εσάς η έννοια της δικαιοσύνης;
Και μιας και μιλάμε για δίκαιη ενεργειακή μετάβαση, αυτό αναπόφευκτα μας μεταφέρει και στο Ταμείο Απανθρακοποίησης, σχετικά με το οποίο σας θυμίσαμε σήμερα και ο εισηγητής μας την πρωτοβουλία του Προέδρου μας Νίκου Ανδρουλάκη στο Ευρωπαϊκό Κοινοβούλιο το 2017. Υπάρχει, λοιπόν, μία συγκεκριμένη πολιτική και θεσμική διαδρομή πίσω από αυτούς τους πόρους.
Οι μικροί νησιωτικοί δήμοι χρειάζονται διοικητική υποστήριξη και δυνατότητα συμπληρωματικής χρηματοδότησης και η Κρήτη χρειάζεται συγκεκριμένο επενδυτικό σχεδιασμό. Ποια έργα προβλέπονται; Τι θα γίνει με τα προβλεπόμενα κονδύλια για φράγματα πολλαπλού σκοπού; Ποια χρηματοδότηση μπορεί να κατευθυνθεί σε έργα αποθήκευσης, αυτοκατανάλωσης και διαχείρισης υδάτων; Γιατί η μέχρι τώρα κυβερνητική εμπειρία έχει δείξει ότι στη δική μου περιφέρεια τα φράγματα έχουν απλά ένα εισιτήριο, πηγαίνουν από το ένα χρηματοδοτικό εργαλείο στο άλλο, από αυτό σε κάποιο άλλο, από αυτό σε κάποιο άλλο και τι έχουμε; Μόνο δεσμεύσεις. Έργα ακόμα δεν έχουμε, κύριε Κόνσολα.
Δεν αρκεί, λοιπόν, να διεκδικούμε απλούς πόρους, πρέπει να έχουμε και ένα συγκροτημένο σχέδιο για το πώς θα επιστρέψουν ουσιαστικά αυτοί οι πόροι στις νησιωτικές κοινωνίες και ειδικά στην Κρήτη η ενεργειακή μετάβαση είναι άμεσα συνδεδεμένη με την ασφάλεια ηλεκτροδότησης. Οι πρόσφατες δυσλειτουργίες την 7η Σεπτεμβρίου υπενθυμίζουν με δραματικό τρόπο την ανάγκη εφεδρείας, ιδιαίτερα τους τουριστικούς μήνες με αυξημένη ζήτηση.
Η διασύνδεση, λοιπόν, είναι ασφαλώς σημαντική, αλλά δεν μπορεί να αποκαταστήσει την ανάγκη συνεχούς επιχειρησιακής ετοιμότητας.
Η ίδια ακριβώς λογική βρίσκεται και στις διατάξεις χωροταξικού και πολεοδομικού πεδίου. Παράγραφος 10 του άρθρου 79: Η αναγνώριση δημοτικών και κοινοτικών οδών μεταφέρεται σε προεδρικό διάταγμα. Πόσα υπουργικά διατάγματα πάλι; Με ποιο χρονοδιάγραμμα και ποιες υποθέσεις; Στο Λασίθι έχουμε φέρει επανειλημμένως θέματα για τα δασικά, για τους αναγνωρισμένους δρόμους, για την εκτός σχεδίου δόμηση, όπου οι άνθρωποι είναι εγκλωβισμένοι ακόμα και σε σχολείο περιμένουμε να δούμε αν αναγνωρίζεται, αν είναι αναγνωρισμένος ο δρόμος, για να μπορέσει να γίνει το Μουσικό Σχολείο Καβουσίου.
Οι πολίτες δεν μπορούν να περιμένουν άλλο. Επτά χρόνια κυβερνάτε και εξακολουθούν οι μεγάλες επενδύσεις να έχουν διευκολύνσεις και οι απαντήσεις για την κοινωνία να μεταφέρονται στο μέλλον.
Για εμάς, κυρίες και κύριοι συνάδελφοι, δεν μπορεί να θεωρηθεί πρόοδος, εάν δεν υπηρετεί τον πολίτη, αν δεν αναβαθμίζει την καθημερινότητα του πολίτη, αν δεν δίνει ευκαιρίες και κυρίως δεν μπορούμε να μιλάμε για πρόοδο, όταν καθιστά τον πολίτη ευάλωτο απέναντι σε ένα κόστος στο οποίο δεν μπορεί να αντεπεξέλθει. Γι’ αυτό, λοιπόν, η ευθύνη μίας σοβαρής κυβέρνησης είναι να επενδύσει σε μία ανάπτυξη η οποία θα δίνει αποτελέσματα στον πολίτη, μία χώρα δηλαδή που θα μας χωρά όλους.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Σπυριδάκη.
Καλείται ο Κοινοβουλευτικός Εκπρόσωπος του Κομμουνιστικού Κόμματος Ελλάδας να λάβει τον λόγο.
Παρέμβαση θα κάνετε;
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Παρέμβαση, ναι, ναι, παρέμβαση.
ΠΡΟΕΔΡΕΥΩΝ (Πάρις Κουκουλόπουλος): Ορίστε, έχετε τον λόγο για μία παρέμβαση.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Υπουργέ, εδώ υπάρχουν αποκαλυπτικά δημοσιεύματα. Η Τουρκία, λέει, εξέδωσε NAVTEX για τις έρευνες του γαλλικού σκάφους. Και μάλιστα, στη NAVTEX αυτή λέει ότι οι έρευνες θα γίνουν σε τουρκική υφαλοκρηπίδα και τουρκικά θαλάσσια ύδατα. Η Κυβέρνηση θα πει κάτι για αυτό; Η Γαλλία τι ζήτησε από την Τουρκία; Να την αδειοδοτήσει; Η σύμμαχός σας Γαλλία, η οποία θα προάσπιζε τα κυριαρχικά δικαιώματα της Ελλάδας! Και τι βλέπουμε; Ότι αυτές οι λυκοσυμμαχίες με τους ιμπεριαλιστές υπονομεύουν τα κυριαρχικά μας δικαιώματα και το καλώδιο γίνεται αφορμή να οξυνθεί ακόμη περισσότερο η κατάσταση και να αμφισβητήσει άμεσα υφαλοκρηπίδα, όχι καν ΑΟΖ, υφαλοκρηπίδα ελληνική. Αυτό δεν αποτελεί πρόκληση; Θα πάρει θέση η Κυβέρνηση; Θα τοποθετηθεί απέναντι σε αυτήν την πρόκληση; Έχει ευθύνες για αυτό το παζάρι, το οποίο έγινε μέσα στους κόλπους της νατοϊκής συμμαχίας ανάμεσα σε Ελλάδα, Γαλλία, Τουρκία, Ηνωμένες Πολιτείες και το Ισραήλ φυσικά; Μην το βγάζουμε και αυτό απέξω.
Πρέπει, λοιπόν, να πάρετε θέση εδώ και τώρα απέναντι σε αυτά, για να δούμε πώς θα τοποθετηθούμε επίσημα. Βεβαίως, η επίσημη τοποθέτηση είναι φανερό ότι είναι καταδικαστέα, όλη αυτή η τακτική και έχει τεράστιες ευθύνες η Κυβέρνηση της Νέας Δημοκρατίας και οι σύμμαχοί της που μας πιπιλούσατε τόσο καιρό ότι θα μας προστατεύσουν. Ποια προστασία; Μπίζνες κάνουν και με την Ελλάδα και με την Τουρκία και αυτό είναι πρόκληση.
Και βεβαίως, πρέπει να βγάλει συμπεράσματα ο λαός και για τις ευθύνες των υπόλοιπων κομμάτων που καλλιεργούσαν αυταπάτες όλα αυτά τα χρόνια για τους συμμάχους και τις στρατηγικές μας συμμαχίες και τα χειροκροτήματα που έκαναν για τα διάφορα εξοπλιστικά προγράμματα και την υπερψήφιση που έκαναν σε όλα αυτά.
Εδώ και τώρα, λοιπόν, τοποθετηθείτε, κύριοι της Κυβέρνησης! Η κατάσταση είναι απαράδεκτη.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Κοινοβουλευτικό Εκπρόσωπο του ΚΚΕ.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Θα πει τίποτα ο Υπουργός που παρίσταται εδώ πέρα;
ΠΡΟΕΔΡΕΥΩΝ (Πάρις Κουκουλόπουλος): Κοίταξα προς τα εκεί δύο φορές, κύριε συνάδελφε.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ή έχει το δικαίωμα της σιωπής; Επικαλείται το δικαίωμα στη σιωπή, όπως κάνουν αυτοί οι οποίοι είναι ένοχοι ή θεωρούν τον εαυτό τους ένοχο; Θα πει κάτι; Τον προκαλέσαμε! Δηλαδή επικαλείται το δικαίωμα στη σιωπή; Εντάξει.
ΠΡΟΕΔΡΕΥΩΝ (Πάρις Κουκουλόπουλος): Κύριε συνάδελφε, κοίταξα ως όφειλα δύο φορές προς τα εκεί, για αυτό και σας ευχαρίστησα.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Σωστά, λέω, κύριε Πρόεδρε, ότι επικαλείται το δικαίωμα στη σιωπή.
ΠΡΟΕΔΡΕΥΩΝ (Πάρις Κουκουλόπουλος): Και καλώ στο Βήμα την ανεξάρτητη Βουλευτή Βοιωτίας κ. Παναγιού (Γιώτα) Πούλου.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε.
Επέστρεψε και ο Υπουργός, οπότε πιθανόν να μας απαντήσει για τις τελευταίες εξελίξεις.
Κυρίες και κύριοι συνάδελφοι, σήμερα ο Πρωθυπουργός δήλωσε ότι δεν υπάρχει κανένα πρόβλημα με τη ρηματική διακοίνωση της Γαλλίας στην Τουρκία για την έναρξη των εργασιών της ηλεκτρικής διασύνδεσης Ελλάδας-Κύπρου και κανένα περιθώριο να παρερμηνευθεί σαν αίτηση παροχής άδειας. Όλα είναι καλά, είπε.
Κυρίες και κύριοι συνάδελφοι, σήμερα ο Πρωθυπουργός δήλωσε ότι δεν υπάρχει κανένα πρόβλημα με τη ρηματική διακοίνωση της Γαλλίας στην Τουρκία, την έναρξη των εργασιών της ηλεκτρικής διασύνδεσης Ελλάδας-Κύπρου και κανένα περιθώριο να παρερμηνευθεί σαν αίτηση παροχής άδειας. Όλα είναι καλά, είπε. Χαιρόμαστε που ο Πρωθυπουργός είναι ήσυχος, αλλά μήπως πρέπει να εξηγήσει και τους λόγους; Γιατί εξίσου ικανοποιημένος δηλώνει και ο κ. Φιντάν. Επομένως, επιβάλλεται να ενημερώσει άμεσα τη Βουλή και τον ελληνικό λαό για το ακριβές περιεχόμενο αυτής της ρηματικής διακοίνωσης. Είναι απόρρητη; Τυπική ενημέρωση λέτε ότι είναι. Γιατί, λοιπόν, την κρατάτε κρυφή;
Και ήθελα, επίσης, να ζητήσω να μας ενημερώσετε εάν υπάρχει γραπτή απάντηση της Άγκυρας και τι ακριβώς αναφέρει. Αλλά οι εξελίξεις μας πρόλαβαν, σας πρόλαβαν κιόλας, γιατί μόλις η Τουρκία έβγαλε μία NAVTEX σχετική και μένει να δούμε τι ακριβώς λέει. Και τι απαντά η Κυβέρνηση τώρα; Ο Κοινοβουλευτικός  Εκπρόσωπος, ο κ. Καιρίδης, που μας κάνει και μαθήματα περί διπλωματίας, πρέπει να γνωρίζει όμως ότι στη διπλωματία κάθε λέξη μετράει. Και πρέπει ο ελληνικός λαός να κρίνει ο ίδιος τις εγγυήσεις που διασφαλίζουν στην πράξη τον στρατηγικό έλεγχο του έργου από τις μόνες αδειοδοτούσες χώρες, την Ελλάδα και την Κύπρο, αντί να βασίζεται απλά στις διαβεβαιώσεις του Πρωθυπουργού κ. Μητσοτάκη. 
Όταν στις 21 Αυγούστου καταθέσαμε πέντε Βουλευτές σχετική κοινοβουλευτική ερώτηση και ζητούσαμε συγκεκριμένα έγγραφα να μας κατατεθούν, είχαμε εκφράσει τις ανησυχίες μας και είχαμε θέσει έγκαιρα το ζήτημα της παραχώρησης του πλειοψηφικού ποσοστού στον ιδιωτικό όμιλο Meridian και τον περιορισμό του ΑΔΜΗΕ. Είχαμε τότε επισημάνει τον κίνδυνο να δημιουργηθούν τετελεσμένα σε βάρος των κυριαρχικών δικαιωμάτων Ελλάδας και Κύπρου στην ΑΟΖ και τη υφαλοκρηπίδα. Η ερώτηση φυσικά δεν απαντήθηκε ποτέ και οι εξελίξεις ενισχύουν τις ανησυχίες μας. Εν κατακλείδι λοιπόν, παρουσιάστε τη ρηματική διακοίνωση, αφού όλα είναι καλά. 
Έρχομαι στο νομοσχέδιο και πρέπει να παρατηρήσω ότι το κυβερνητικό επιτελείο έχει μπει ολοταχώς σε προεκλογική περίοδο. Λίγους μήνες πριν τις εκλογές και ενώ η χώρα ζει μια παρατεταμένη κρίση ακρίβειας και ενεργειακής φτώχειας, θέλετε να κλείσετε όσο το δυνατόν περισσότερες εκκρεμότητες. Το νομοσχέδιο που συζητάμε είναι ακριβώς σε αυτήν τη λογική. Υπόσχεται σταθερά τιμολόγια και προστασία, όμως η πρόβλεψη παροχής ετήσιων σταθερών συμβολαίων από τους μεγάλους προμηθευτές δεν συνοδεύεται από κανέναν έλεγχο ή ανώτατο όριο τιμών. Τα σταθερά τιμολόγια θα γίνουν απλώς ακριβά σταθερά τιμολόγια και αυτό δυστυχώς θα συμβεί. Τα ίδια ισχύουν για τη μείωση κατά 50% της χρέωσης των ΥΚΩ στην πρώτη κλίμακα, που ήταν βέβαια οφειλόμενη μετά την ηλεκτρική διασύνδεση των νησιών.
Όμως, τι να απαντήσουμε στους πολίτες, κύριε Υπουργέ, που για τετρακόσιες κιλοβατώρες επιβαρύνονται 17,35 ευρώ, αύξηση 43%, το τελευταίο δίμηνο για τα πράσινα τιμολόγια κατανάλωσης πάνω από 200 κιλοβατώρες, ενώ οι ΥΚΩ μειώνονται κατά 1,38 ευρώ; Και τι να απαντήσουμε στους πολίτες της Θήβας -γιατί πράγματι έχω δεχτεί πολλά τηλεφωνήματα σήμερα- και ίσως και άλλων περιοχών της χώρας που επειδή έκλεισε τα γραφεία ο ΔΕΔΔΗΕ στη Θήβα -όχι σε κάποιο χωριό ή κωμόπολη, στη Θήβα- αναγκάζονται να διεκπεραιώνουν τις συναλλαγές τους στον Κωτσόβολο και επειδή δεν δέχεται μετρητά, παραπέμπονται στα σούπερ μάρκετ και πληρώνουν χαράτσι 2 ευρώ; Δεν φτάνει καν η μείωση των ΥΚΩ που κάνετε για να εξοφλήσουν τον λογαριασμό τους. Καταλαβαίνετε, κύριε Υπουργέ, γιατί ενώ εσείς νομοθετείτε και πανηγυρίζετε για τη δήθεν προστασία των καταναλωτών, η ακρίβεια καλά κρατεί, τα νοικοκυριά υποφέρουν και φτωχοποιούνται και δεν σας εμπιστεύονται πια. 
Στο νομοσχέδιο σας ιδιαίτερη ανησυχία προκαλεί, επίσης, το άρθρο 52 για τη δυνατότητα μεταβίβασης των μετοχών του Ελληνικού Δημοσίου, του ΔΕΣΦΑ. Το Δημόσιο κατέχει σήμερα, όπως γνωρίζουμε όλοι, το 34% του διαχειριστή του Εθνικού Συστήματος Φυσικού Αερίου που έχει την ευθύνη του δικτύου υψηλής πίεσης και του τερματικού σταθμού LNG της Ρεβυθούσας.
Κύριε Υπουργέ, περιμένουμε να επιβεβαιώσετε ή να διαψεύσετε τις πληροφορίες ότι ο σχεδιασμός της Κυβέρνησης προβλέπει τη μεταφορά αυτού του ποσοστού στη ΔΕΠΑ Εμπορίας, εταιρεία που ελέγχεται πλήρως από το Υπερταμείο και αν μαζί με τις μετοχές -απαντήστε επιτέλους και σε αυτό- θα μεταφερθούν και τα ειδικά δικαιώματα επιρροής στη διοίκηση και τι θα γίνει εν τέλει και με τα εργασιακά δικαιωμάτων των περίπου εξακοσίων εργαζομένων του ΔΕΣΦΑ. 
Επιχειρείτε μάλλον μια έμμεση υποκρυπτόμενη ιδιωτικοποίηση με περαιτέρω αποδυνάμωση του δημόσιου ελέγχου σε μια στρατηγική υποδομή. Εξηγήστε μας γιατί το κάνετε. Μήπως επειδή έχετε επιβαρύνει τη ΔΕΠΑ με μακροχρόνιες δεσμεύσεις προμήθειας αμερικανικού LNG με ρήτρες «take or pay» που φτάνουν έως το 2050; Τόση εμπιστοσύνη έχετε στη σταθερότητα και την επάρκεια του αμερικάνικου υγροποιημένου φυσικού αερίου; Τι θα αν δεν πάει καλά ο κάθετος άξονας ή αν μέχρι τότε υπάρξουν και άλλες διαθέσιμες ενεργειακές πηγές; Και πώς μιλάτε τελικά για ενεργειακή κυριαρχία;
Θα αναφερθώ, επίσης, σε δύο θέματα που αφορούν άμεσα στη Βοιωτία. Μόλις χθες συζητήσαμε την μη επίκαιρη ερώτησή μου για ένα γιγάντιο data center στο Κάστρο Ορχομενού συνολικής ονομαστικής ισχύος 430 μεγαβάτ σε έκταση 342 στρεμμάτων γεωργικής γης υψηλής παραγωγικότητας με βιομηχανικά κτήρια επιφάνειας 110 περίπου στρεμμάτων. Η εκτιμώμενη ετήσια απαιτούμενη ενέργεια κυμαίνεται μεταξύ δύο και τριών εκατομμυρίων μεγαβατώρων, δηλαδή δύο έως τρεις τεραβατώρες. Δηλαδή, αντίστοιχη κατανάλωση με νομούς ολόκληρους.
Η προβλεπόμενη ημερήσια κατανάλωσης νερού ανέρχεται σε περίπου 77 κυβικά μέτρα, πάνω από 28.000 κυβικά μέτρα τον χρόνο. Η Αποκεντρωμένη Διοίκηση απέρριψε ήδη τη Μελέτη Περιβαλλοντικών Επιπτώσεων, επειδή η επένδυση χωροθετείται σε γεωργική γη υψηλής παραγωγικότητας. Παρά την απόρριψη, υπάρχει η διαδικασία -όλοι το γνωρίζουμε- που οδηγεί προς υπαγωγή σε καθεστώς στρατηγικής επένδυσης και χθες ο κ. Τσάφος με παρέπεμψε και μας παρέπεμψε όλους στο Υπουργείο Ανάπτυξης. 
Μήπως εσείς, κύριε Υπουργέ, γνωρίζετε να απαντήσουμε στους Βοιωτούς αν έχει γίνει το αίτημα υπαγωγής; Σήμερα στη βιασύνη σας να θεσπίσετε μεν κάποιους κανόνες για τα data centers, δεν περιμένετε καν την ευρωπαϊκή Οδηγία που είναι σε διαβούλευση, αλλά ούτε υιοθετείτε βέλτιστες πρακτικές άλλων ευρωπαϊκών χωρών. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κυρίες και κύριοι συνάδελφοι, διαπιστώνουμε για μία ακόμη φορά την έλλειψη χωροταξικού σχεδιασμού, τις καταστροφικές επιπτώσεις της οποίας βιώσαμε με την ανεξέλεγκτη χωροθέτηση των ΑΠΕ, θυσιάζοντας βουνοκορφές, γη υψηλής παραγωγικότητας, περιοχές Natura, αρχαιολογικούς χώρους και άλλα πολλά. Η Βοιωτία και η Περιφέρεια Στερεάς Ελλάδας πλήρωσε βαρύ τίμημα ως όμορη περιοχή της Αττικής και καλείται να ξαναπληρώσει με τα data centers. 
Με τον τρόπο αυτό η Κυβέρνηση οδηγεί ξανά τις τοπικές κοινωνίες σε αντιδράσεις και σε δαπανηρές χρονοβόρες προσφυγές στο Συμβούλιο της Επικρατείας, όπως ήδη έπραξαν οι κάτοικοι των Σπάτων. Έρχεται ξανά σε ρήξη με την τοπική αυτοδιοίκηση, που ενώ απαιτεί να συμμετέχει στο μέλλον και την ανάπτυξη του τόπου της, ενημερώνεται, όπως χαρακτηριστικά λέει και ο Δήμος Ορχομενού, από δημοσιεύματα εφημερίδων. Και βέβαια πλέον δεν ρωτιούνται καν για τη δυνατότητα κάλυψης των απαιτούμενων ποσοτήτων ύδατος, αφού μεριμνήσατε, κύριε Υπουργέ, την αναγκαστική συγχώνευση των υπηρεσιών ύδρευσης στην ΕΥΔΑΠ που θα είναι πιο βολική και συντεταγμένη στα σχέδιά σας στο να διαθέτει το δημόσιο αγαθό σε υδροβόρες επενδύσεις, εξαντλώντας τους τοπικούς πόρους. 
Στο νομοσχέδιο εισάγεται επίσης μια ειδική ρύθμιση, μεταξύ άλλων αντίστοιχων, άσχετων με το νομοσχέδιο ρυθμίσεων, για τη θέση Νταμάρι στο Δήλεσι Τανάγρας για την ανέγερση Μονάδας Φροντίδας Ηλικιωμένων στο Πλαίσιο Κοινωφελών Δράσεων της Ιεράς Αρχιεπισκοπής Αθηνών. Η ανάγκη σύγχρονων δομών πρόνοιας είναι υπαρκτή και αδιαμφισβήτητη. Περιμένουμε να επιδείξετε την ίδια ευαισθησία, όμως, για αντίστοιχες δημόσιες κοινωνικές δομές του νομού μας και της χώρας.
Κυρίες και κύριοι συνάδελφοι, το νομοσχέδιο συνολικά αποτυγχάνει…
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Πούλου. 
Έχει ζητήσει τον λόγο για μία παρέμβαση ο Κοινοβουλευτικός Εκπρόσωπος του ΠΑΣΟΚ κ. Παύλος Χριστίδης και στη συνέχεια ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.
Κύριε συνάδελφε, κύριε Χρηστίδη, έχετε τον λόγο.
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Πρώτα απ’ όλα, να πω ότι η διαρκής προκλητικότητα της Τουρκίας και η αναθεωρητική της λογική είναι κάτι που δυστυχώς δεν μας κάνει εντύπωση και γι’ αυτό ακριβώς τον λόγο έχουμε επισημάνει πάρα πολλές φορές, κύριε Πρόεδρε, ότι απέναντι σε αυτήν τη στρατηγική της Τουρκίας χρειάζεται η Ελλάδα να έχει αντανακλαστικά και φυσικά η Ευρώπη να πράξει όλα τα απαραίτητα. Αυτό είναι κάτι το οποίο πρέπει να έχουμε στο μυαλό μας διαρκώς στην κουβέντα που γίνεται και αυτή είναι μια θέση αρχής, πατριωτική, υπεύθυνη εκ μέρους του ΠΑΣΟΚ. 
Από εκεί και πέρα, όμως, κύριε Υπουργέ, με την έκδοση της NAVTEX εκ μέρους της Τουρκίας πριν από λίγο, έχετε εκτεθεί ανεπανόρθωτα. Γιατί από το πρωί ακούμε διαρκώς διαφορετικές απόψεις γύρω από ένα ζήτημα το οποίο είναι εξαιρετικά σημαντικό. Και επειδή εμείς δεν παίζουμε με τα εθνικά ζητήματα, αυτήν την αλλαγή στάσης την οποία παρατηρούμε από τον Κυβερνητικό Εκπρόσωπο στον Κοινοβουλευτικό Εκπρόσωπο, από τον έναν Υπουργό στον άλλο Υπουργό, φαίνεται ότι τη διαψεύδει πρώτα και περισσότερο απ’ όλα η πραγματικότητα. Η πραγματικότητα της έκδοσης αυτής της NAVTEX την οποία είδαμε πριν από λίγη ώρα. 
Επομένως, χρειάζεται εκ μέρους της Ελληνικής Κυβέρνησης καθαρή απάντηση γύρω από το τι ακριβώς συμβαίνει. Δεν μπορεί να παίζουμε εδώ με τα εθνικά μας θέματα. Δεν μπορεί κανένας να κρύβεται πίσω από το δάχτυλό του. Οφείλετε να δώσετε καθαρές απαντήσεις για ένα ζήτημα το οποίο μας απασχολεί σήμερα, μας απασχολεί τις τελευταίες μέρες και θα μας απασχολεί και όλο το επόμενο χρονικό διάστημα. Το Διεθνές Δίκαιο, οι κανόνες τους οποίους εμείς πιστεύουμε και υπηρετούμε είναι συγκεκριμένοι, αλλά όπως είπα και προηγουμένως, έχει εκτεθεί η Κυβέρνηση της Νέας Δημοκρατίας ανεπανόρθωτα και θέλουμε καθαρές απαντήσεις γύρω από το τι ακριβώς συμβαίνει. 
Σας έχουμε ρωτήσει πολλές φορές, εδώ και πολλές ώρες σχετικά με τη ρηματική διακοίνωση. Το πότε έγινε, τι έχετε συμφωνήσει, τι περιλαμβάνει; Ο κ. Καιρίδης δεν ξέρει. Ο κ. Μητσοτάκης γνωρίζει τι ξέρει. Έχουμε την έκδοση της NAVTEX. Τελικά, αυτό το οποίο αποδεικνύεται είναι ότι η παρέμβαση του Νίκου Ανδρουλάκη είναι απολύτως σωστή. Διότι ό,τι είπε και στην κύρια τοποθέτησή του και στην παρέμβασή του απέναντι σε εσάς, είναι κάτι το οποίο αναδεικνύει την ανάγκη της αλήθειας, την οποία εσείς κρύβετε. Επομένως, δώστε μας καθαρές απαντήσεις, δώστε καθαρές απαντήσεις στον ελληνικό λαό για να ξέρουμε τι ακριβώς συμβαίνει. 
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χρηστίδη.
Τον λόγο έχει για τη δική του παρέμβαση ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ πολύ, κύριε Πρόεδρε. 
Από το πρωί γίνεται μία αντιπαράθεση με βάση τις εξελίξεις στο ζήτημα της πόντισης του καλωδίου και του περιεχομένου της ρηματικής διακοίνωσης του γαλλικού κράτους προς την Τουρκική Δημοκρατία. Η αγωνία όλων μας ήταν για το περιεχόμενο της ρηματικής διακοίνωσης. Για το αν υπάρχει απάντηση και τι σημαίνει αυτή η πράξη της Γαλλίας, αν ήταν σε γνώση της Ελληνικής Κυβέρνησης, αν συναίνεσε κ.λπ.. 
Πεισματικά τα κυβερνητικά στελέχη και οι παρόντες Υπουργοί, αλλά και άλλοι Βουλευτές, ήμουν προηγουμένως σε μία συνέντευξη, σε μία τηλεοπτική εκπομπή με Βουλευτή της Νέας δημοκρατίας και ο ίδιος ο Κοινοβουλευτικός Εκπρόσωπος, ο κ. Καιρίδης, μολονότι αγνοούσαν το περιεχόμενο της ρηματικής διακοίνωσης, μας έλεγαν ότι δεν υπάρχει λόγος ανησυχίας, διότι αν ήταν κάτι διαφορετικό από αυτό που υποθέτουμε, θα έβγαινε ο Πρόεδρος Ερντογάν να το καταγγείλει και να δημιουργήσει θέμα. Διαβάζω, λοιπόν, τώρα και πληροφορούμαστε όλοι ότι η Τουρκία εξέδωσε NAVTEX. Η Τουρκία εξέδωσε NAVTEX και, μάλιστα, για το συγκεκριμένο πλοίο και λέει: «Θα πραγματοποιηθούν δραστηριότητες θαλάσσιας επιστημονικής έρευνας κατά μήκος διαδρομών που έχουν συντονιστεί με τις αρμόδιες τουρκικές Αρχές και για τις οποίες έχει εξασφαλιστεί η συγκατάθεση των τουρκικών Αρχών». Red flag, που λένε οι νέοι, κάτι σημαίνει αυτό. Δεν ξέρω αν ισχύει, αλλά αυτή η πεισματική άρνησή σας να αντιληφθείτε τη σημασία της αντίδρασης της Τουρκίας, μας προβληματίζει. Συνεχίζει: «Οι δραστηριότητες αυτές θα διεξαχθούν εντός της περιοχής ευθύνης της τουρκικής υπηρεσίας NAVTEX και στην τουρκική υφαλοκρηπίδα στην ανατολική Μεσόγειο, τα εξωτερικά όρια της οποίας έχουν γνωστοποιηθεί στα Ηνωμένα Έθνη με επιστολή της 18ης Μαρτίου 2020, με αναφορά με αριθμό αναφοράς Α74757. Οι εν λόγω ερευνητικές δραστηριότητες για την εγκατάσταση υποβρυχίου καλωδίου από το πλοίο «Abeille Marengo» κατά το χρονικό διάστημα από 10 Νοεμβρίου 2026 έως 19 Μαρτίου 2027, θα πραγματοποιηθούν κατά μήκος δύο διαδρομών που συνδέουν τις γεωγραφικές συντεταγμένες, οι οποίες παρατίθενται στην ανακοίνωση. Διαδρομή 1 δεκαοκτώ σημεία γεωγραφικών συντεταγμένων, διαδρομή 2 είκοσι ένα σημεία γεωγραφικών συντεταγμένων, ζητείται από τα υπόλοιπα πλοία να διατηρούν απόσταση ασφαλείας δύο ναυτικών ομιλιών.» 
Τα γεγονότα, αγαπητοί μου, τα γεγονότα. Έρχεται η τουρκική κυβέρνηση και με τον πλέον επίσημο τρόπο λέει ότι υπήρξε συναίνεσή μας και ορίζει συντεταγμένες για τη διενέργεια αυτών των πράξεων. Βεβαίως, για να συνεννοούμαστε και να μη δημιουργούμε ψευδείς εντυπώσεις, η NAVTEX είναι μία μονομερής δήλωση του κάθε κράτους προς το άλλο, αλλά σημαίνει κάτι. Και ενώ σας έχουμε ζητήσει επανειλημμένα από το πρωί να πάρετε θέση για το μείζον ζήτημα της ρηματικής διακοίνωσης, εσείς δεν είπατε κουβέντα και έρχεται η Τουρκία και μας δημιουργεί τώρα το πρόβλημα. 
ΠΡΟΕΔΡΕΥΩΝ (Πάρις Κουκουλόπουλος): Τελείωσε ο χρόνος, κύριε συνάδελφε. 
Συνεχίζουμε με την παρέμβαση του Κοινοβουλευτικού Εκπροσώπου της Πλεύσης Ελευθερίας, του κ. Αλέξανδρου Καζαμία. 
Κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Περίμενα την αντίδραση του κ. Παπασταύρου και της Κυβέρνησης όταν τέθηκε το θέμα αυτό, πριν παρέμβει η προηγούμενη ομιλήτρια, αλλά ο κ. Παπασταύρου δεν δήλωσε ότι θέλει να μιλήσει. Ελπίζω να απαντήσει…
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Να μη σας ακούσω;
ΑΛΕΞΑΝΔΡΟΣ ΚΑΖΑΜΙΑΣ: Ελπίζω να απαντήσετε τώρα, γιατί είστε πάρα πολύ εκτεθειμένοι, κύριε Παπασταύρου. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Καθόλου εκτεθειμένοι.
ΑΛΕΞΑΝΔΡΟΣ ΚΑΖΑΜΙΑΣ: Μη με διακόπτετε. Είστε πάρα πολύ εκτεθειμένοι. Αυτό που συνέβη, κύριε Πρόεδρε, τώρα, είναι ένας πλήρης εξευτελισμός και της ίδιας της Κυβέρνησης και όσων ισχυρίζεται από το πρωί σχετικά με τις έρευνες για την πόντιση του καλωδίου. 
Πριν από λίγα λεπτά η Τουρκία, πράγματι, εξέδωσε NAVTEX, η οποία λέει δύο σημαντικά πράγματα μεταξύ άλλων. Πρώτον, λέει στα αγγλικά «η συγκατάθεση της τουρκικής κυβέρνησης έχει αποκτηθεί». Ποιος ζήτησε τη συγκατάθεση, κύριε Παπασταύρου, της τουρκικής κυβέρνησης; 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Κανείς.
ΑΛΕΞΑΝΔΡΟΣ ΚΑΖΑΜΙΑΣ: «Κανείς», μου λέτε. Διαβάζω τα χείλη σας.  Ελπίζω να μην προσπαθείτε να εξαπατήσετε τη Βουλή και να λέτε την αλήθεια. Πάντως πρέπει να φανεί ποιος ζήτησε τη συγκατάθεση. 
Δεύτερον, η Τουρκία στη NAVTEX καθορίζει αυτό που γνωρίζουμε όλοι ότι αποτελεί το παράνομο τουρκολιβυκό μνημόνιο, αναφέρεται στην ημερομηνία με την οποία το κοινοποίησε στον ΟΗΕ και αναφέρει τις συντεταγμένες του. Επομένως, εγείρει θέμα τουρκολιβυκού μνημονίου και η Ελληνική Κυβέρνηση μέχρι τώρα είχε την εξής στάση, ότι η Γαλλία ενημέρωσε -έλεγε- την τουρκική πλευρά, την τουρκική κυβέρνηση για τις έρευνες αυτές. Τώρα εδώ έχουμε την Τουρκία, πρώτον, αφού εξέδωσε αντί-NAVTEX στην ελληνική NAVTEX, τώρα να δηλώνει ότι της ζητήθηκε συγκατάθεση και να εκδίδει δική της NAVTEX. Κύριε Παπασταύρου, φαίνεται πως υπήρξε πάρα πολύ μεγάλο παρασκήνιο. 
Ο κ. Χακάν Φιντάν στη συνέντευξή του στις 21 Οκτωβρίου στα «Νέα», αναφορικά με το θέμα, είπε ότι συζητήθηκε αυτό ανάμεσα στον Πρόεδρό του, τον κ. Ερντογάν, στον Πρόεδρο της Γαλλίας, Μακρόν και στον κ. Μητσοτάκη στη Νέα Υόρκη. Σας ρωτήσαμε και πριν, υπήρξε μυστική συνάντηση Ερντογάν-Μητσοτάκη στη Νέα Υόρκη ή όχι; Συζητήθηκε αυτό το θέμα στη Νέα Υόρκη ή όχι; Διαψεύδετε τη δήλωση του Χακάν Φιντάν ή όχι; Και δεύτερο, από ότι φαίνεται, αφού κάνετε συνεννοήσεις να φαίνεται ότι η Γαλλία πήρε την πρωτοβουλία, ενώ -καθώς εμφανίζεται από τις δηλώσεις του κ. Φιντάν-, η Ελλάδα συμμετείχε σε αυτό το παρασκήνιο, το οποίο θέτει ένα πολύ κακό προηγούμενο για τα ελληνικά δίκαια στο Αιγαίο, αφού συμμετείχατε εκεί, δεν έφτανε αυτό, σας παρέσυρε η Τουρκία, σας παγίδεψε και αφού κάνατε αυτό που ζήτησε, τώρα σας φέρνει και εμπόδια και σας εκθέτει, δυστυχώς, με έναν τρόπο ο οποίος δεν μπορεί πλέον να καλυφθεί ούτε να συγκαλυφθεί. 
Λοιπόν, κύριε Παπασταύρου, πείτε μας τι ακριβώς συνέβη με το θέμα του καλωδίου, τι μυστικές συνομιλίες έγιναν παρασκηνιακά και τι πρόκειται να κάνετε με αυτήν τη νέα NAVTEX της Τουρκίας, η οποία δείχνει πως τελικά τα πράγματα δεν βαίνουν καθόλου ομαλά, όπως ισχυρίζεστε από το πρωί! 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ο Υπουργός Ενέργειας, ο κ. Παπασταύρου, για την δική του απάντηση. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):
Κύριε Χρηστίδη, κύριε Ξανθόπουλε, κύριε Καραθανασόπουλε, κύριε Καζαμία, μην πέφτετε στην παγίδα, μην πέφτετε στην παγίδα! Η Τουρκία έβγαλε μια NAVTEX, έδωσε μια συγκατάθεση χωρίς αυτό να της ζητηθεί από την εταιρεία. Δείτε αυτό το κείμενο που αναφέρετε. Δεν αναφέρει πουθενά ότι της ζητήθηκε άδεια από την εταιρεία. Ξέρετε γιατί; Γιατί δεν της ζητήθηκε! Γιατί η γαλλική εταιρεία έκανε αίτημα για άδεια εργασιών μόνο στην Ελλάδα και την Κύπρο.
Και το πλοίο, πριν από λίγες ώρες -και νομίζω υπήρχε εθνική ενότητα- βγήκε για την πόντιση, για να κάνει τις βυθομετρήσεις, βάσει μόνον της Ελληνικής NAVTEX, γιατί εκεί δημοσιοποιούνται οι συντεταγμένες. Η πορεία του πλοίου κατέστη δημόσια βάσει της Ελληνικής NAVTEX. 
Και έρχεται η Τουρκία, χωρίς να υπάρχει τέτοιο αίτημα, να δίνει μια συγκατάθεση, χωρίς να υπάρχει οποιαδήποτε όχληση από τη Γαλλική εταιρεία. Να είναι ξεκάθαρο, δεν υπήρξε αίτημα από τη Γαλλική εταιρεία. Το πλοίο βγήκε στη βάση μίας NAVTEX από την Ελλάδα και μόνον. Καμία άλλη NAVTEX δεν έχει εκδοθεί βάσει αιτήματος γαλλικής εταιρείας. Να είμαστε ξεκάθαροι. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Και, κύριε Πρόεδρε, μετά όταν τελειώσουμε τη συζήτηση, θα ήθελα να καταθέσω και τις νομοτεχνικές που ζητήθηκαν. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Πρόεδρε, τον λόγο.
ΠΡΟΕΔΡΕΥΩΝ (Γεώργιος Γεωργαντάς): Λοιπόν, ο κ. Καραθανασόπουλος για μία παρέμβαση ακόμα. Ένα λεπτό, θα δω τι παρεμβάσεις δικαιούται ο καθένας. Έχει ο κ. Καραθανασόπουλος μια παρέμβαση τρίλεπτη.
Παρακαλώ, κύριε Καραθανασόπουλε, έχετε τον λόγο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Υπουργέ, γιατί να έχουμε εμπιστοσύνη σε αυτά τα οποία λέτε; Κάθε φορά μας εκπλήσσετε με διαφορετικές τοποθετήσεις. Άρα, γιατί να σας πιστέψουμε; Δεν μπορούμε να έχουμε καμία εμπιστοσύνη, λέω. Δεν μπορούμε να έχουμε καμία εμπιστοσύνη, γιατί τα λόγια δεν δείχνουνε στοιχεία. 
Και το λέμε αυτό, γιατί η Τουρκία τι λέει; Ότι δίνει τη συγκατάθεση. Ποιος της την ζήτησε; Κανείς; Ο αέρας;
Υπάρχει μια ρηματική διακοίνωση. Σας το έχουμε ζητήσει από την πρώτη στιγμή να δοθεί αυτή η ρηματική διακοίνωση της Γαλλίας -όχι της εταιρείας, αλλά της Γαλλίας! Γιατί εσείς μου απαντήσατε μόνο για την εταιρεία. Της Γαλλίας την ρηματική διακοίνωση που λέει τι; Γνωστοποιεί, λέει, ότι θα γίνουν έρευνες, ενημερώνει την Τουρκία. Δώστε την στη δημοσιότητα. Δώστε στη δημοσιότητα αυτήν τη ρηματική διακοίνωση να δούμε τι περιλαμβάνει. Γιατί δεν τη δίνετε; 
Είναι πολύ απλό για να πούμε ότι αυτά τα οποία λέτε έχουν βάση. Διαφορετικά, αν υπάρχουν άλλα ζητήματα στη ρηματική διακοίνωση, αν η Γαλλία ζητάει τη συγκατάθεση της Τουρκίας στο να γίνουν αυτές οι έρευνες, τότε μιλάμε για άλλο ζήτημα. Μιλάμε για ένα τεράστιο παζάρι μέσα στα πλαίσια της συμμαχίας μας. «Ελλάς-Γαλλία-Συμμαχία», ε; Τεράστια συμμαχία που η Γαλλία, βεβαίως, για να ισχυροποιήσει τον κυρίαρχό της ρόλο στην Ανατολική Μεσόγειο και στο Αιγαίο, παίζει παιχνίδια και με τις δύο χώρες και έτσι με αυτόν τον τρόπο υπονομεύει τα κυριαρχικά μας δικαιώματα. 
Και η απάντηση της Ελλάδας στην επίκληση της Τουρκίας ότι αυτές οι συντεταγμένες περιλαμβάνονται στο παράνομο τουρκολιβυκό μνημόνιο, ποια είναι; Έβγαλε μια ανακοίνωση η Τουρκία και δεν τρέχει τίποτα; Έτσι καλά της ήρθε να βγάλει μία NAVTEX που περιλαμβάνει το τουρκολιβυκό μνημόνιο, το παράνομο και η Ελλάδα σφυρίζει αδιάφορα, νομιμοποιώντας με τη μέχρι στιγμής σιωπή της αυτήν τη στάση; 
ΠΡΟΕΔΡΕΥΩΝ (Γεώργιος Γεωργαντάς):  Θα δώσω τον λόγο στον κ. Ξανθόπουλο για να κάνει την τελευταία τρίλεπτη παρέμβαση που δικαιούται και ο  ΣΥΡΙΖΑ. 
Παρακαλώ, κύριε Ξανθόπουλο, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Κύριε Υπουργέ, ανησυχώ περισσότερο από την απάντησή σας απ’ ό,τι πριν την απάντηση αυτή. 
Επαναλαμβάνω, όπως διαβάζω την τουρκική NAVTEX: «Θα πραγματοποιηθούν δραστηριότητες θαλάσσιας επιστημονικής έρευνας κατά μήκος διαδρομών που έχουν συντονιστεί με τις αρμόδιες τουρκικές αρχές και για τις οποίες έχει εξασφαλιστεί η συγκατάθεση των τουρκικών αρχών». 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Λέει έκδοση άδειας;
ΘΕΟΦΙΛΟΣ ΞΑΝΘΟΠΟΥΛΟΣ: Δεν λέει.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δεν λέει έκδοση άδειας;
ΘΕΟΦΙΛΟΣ ΞΑΝΘΟΠΟΥΛΟΣ: Δεν λέει, κύριε Υπουργέ. Σας λέω ότι λέει πως έχει εξασφαλιστεί η συγκατάθεση των τουρκικών αρχών. Δεν ξέρω και γι’ αυτό ανησυχώ γιατί σας βλέπω πάρα πολύ χαλαρούς και ασφαλείς και σκέφτομαι την ανάλογη ζημία που πάθαμε ως χώρα με το τουρκολιβυκό μνημόνιο. Και εκεί ήσασταν ασφαλείς και σίγουροι ότι είναι καταφανώς παράνομο πέρα και έξω από κάθε τμήμα του Διεθνούς Δικαίου και ήρθε την περασμένη εβδομάδα το άλλο κομμάτι της Λιβύης και ξαφνικά «τον ήπιαμε», που είπε και ο συνάδελφος Καλογερόπουλος, ο Βουλευτής από το Αιγάλεω. 
Που σημαίνει, καλά είναι τα κομματικά διαπιστευτήρια και η προστασία των κομματικών συμφερόντων, αλλά αυτό το πράγμα ξεπερνάει τους πολιτικαντισμούς και είναι ένα ζήτημα εθνικής κυριαρχίας. Με αυτήν την έννοια, λοιπόν, έχει πολύ μεγάλη σημασία, κατά την άποψή μας, να δείτε το ουσιαστικό περιεχόμενο, να πληροφορηθείτε τη ρηματική διακοίνωση και το περιεχόμενό της και από εκεί και μετά να ενημερώσετε τη Βουλή για το τι ακριβώς διαμείβεται, τι διακυβεύεται και αν υπάρχουν αρνητικές συνέπειες, με ποιον τρόπο μπορεί να αποφευχθούν.
Το πρόβλημα που εγώ εισπράττω είναι ένας εφησυχασμός και μία αυτοεπιβεβαίωση της Κυβέρνησης ότι «δεν συμβαίνει τίποτα, δεν το ζήτησε κανείς, από μόνοι τους το κάνουν και άρα όλα καλώς καμωμένα». Δεν είναι καλώς καμωμένα και μπορεί να βρούμε ζητήματα στην εξέλιξη αυτής της υπόθεσης.
Σας ζητάμε η Αντιπολίτευση, από το πρωί, το περιεχόμενο της ρηματικής διακοίνωσης και βεβαίως ενημέρωση για το τι πρόκειται να κάνετε. 
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ και αν είναι και έχετε και τις νομοτεχνικές μαζί. Ωραία, σας δίνω τον λόγο. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Κύριε Ξανθόπουλε, μια και τη διαβάσατε, σας ξαναλέω εγώ, χωρίς να πηγαίνω στους χαρακτηρισμούς που κάνατε εσείς, μην πέφτουμε στην παγίδα. 
ΑΛΕΞΑΝΔΡΟΣ ΚΑΖΑΜΙΑΣ: Εσείς πέφτετε στην παγίδα.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Η NAVTEX αυτή δεν αναφέρει πουθενά τη λέξη «έκδοση άδειας». Λέει «δίνω τη συγκατάθεση», αλλά σε ποιον; Ποια εταιρεία το ζήτησε; Δεν αναφέρει τίποτα γι’ αυτό. 
ΑΛΕΞΑΝΔΡΟΣ ΚΑΖΑΜΙΑΣ: Αναφέρει το πλοίο.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ποιος της ζήτησε την συγκατάθεση; Γιατί δεν λέει έκδοση άδειας; Ξέρετε γιατί; Γιατί μας λυπήθηκε; Γιατί δεν υπάρχει αίτημα! Έκδοση άδειας έγινε μόνο από την Ελλάδα και την Κύπρο. Γιατί εμείς πέφτουμε σε αυτήν την παγίδα; Να πάμε εμείς για τους εσωτερικούς συσχετισμούς τους, να δώσουμε μεγαλύτερη βαρύτητα;
(Θόρυβος στην Αίθουσα)
 ΠΡΟΕΔΡΕΥΩΝ (Γεώργιος Γεωργαντάς): Παρακαλώ, ακουστήκατε όλοι.
ΑΛΕΞΑΝΔΡΟΣ ΚΑΖΑΜΙΑΣ: Ζητήστε την από την Γαλλία.

ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Μη με διακόπτετε τώρα εσείς, κύριε Καζαμία, παρακαλώ. Ούτε να σας διακόπτω, ούτε να με διακόπτετε.
 Άρα ξαναλέω, η τουρκική NAVTEX δίνει μια συγκατάθεση χωρίς αυτή να της ζητηθεί από την εταιρεία και δεν αναφέρει έκδοση άδειας. 
Ένα αίτημα προς την Ελλάδα και την Κύπρο, μία άδεια εργασιών από την Ελλάδα και την Κύπρο. Αυτή είναι η πραγματικότητα. Μην πέφτουμε στην παγίδα.
Πάμε τώρα στις νομοτεχνικές. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Για τη ρηματική διακοίνωση; Θα μας την δώσετε;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Τη ρηματική διακοίνωση δεν την έχω εγώ, κύριε Καραθανασόπουλε, την έχει η Γαλλία.
ΑΛΕΞΑΝΔΡΟΣ ΚΑΖΑΜΙΑΣ: Να την ζητήσετε από την Γαλλία.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Μισό λεπτό, μισό λεπτό, γίνεται μια συζήτηση για μια τουρκική NAVTEX. Το γεγονός ότι δεν λέει μέσα «έκδοση άδειας», δεν σας προβληματίζει;. Το γεγονός ότι δεν ονομάζει ποιος έκανε το αίτημα για την συγκατάθεση, δεν σας προβληματίζει; Είσαστε έτοιμοι να δεχτείτε και να πέσετε στην παγίδα την τουρκική; Γιατί;
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Όταν λέτε «δεν σας προβληματίζει»;
ΠΡΟΕΔΡΕΥΩΝ (Γεώργιος Γεωργαντάς): Κύριε Καραθανασόπουλε, ακουστήκατε χωρίς διακοπή, ας ακουστεί και ο Υπουργός, παρακαλώ. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Να ακουστεί και ο Υπουργός, έχει δίκιο ο Προεδρεύων.
Πάμε, λοιπόν, στις νομοτεχνικές. 
Η συζήτηση είναι σημαντική για το θέμα της ηλεκτρικής διασύνδεσης Ελλάδας-Κύπρου-Ισραήλ, γιατί είναι ένα εθνικά σημαντικό έργο, ευρωπαϊκό στρατηγικό έργο, όμως και η συζήτηση που έγινε από την προηγούμενη εβδομάδα είναι σημαντική και οι Βουλευτές οι οποίοι συμμετείχαν κατέθεσαν ουσιαστικές προτάσεις.
Θέλω να καταθέσω τις νομοτεχνικές που προσπάθησαν σε έναν μεγάλο βαθμό να καλύψουν τις παρατηρήσεις που έγιναν. 
Το σύνολο, νομίζω, των πολιτικών παρεμβάσεων ήρθαν να  εστιάσουν στο άρθρο 6 για την προστασία του καταναλωτή. Κι ενώ αρχικά δεν έγινε κατανοητό ότι αυτή είναι μια επιπρόσθετη προστασία, γιατί μέχρι τώρα όχι ο ευάλωτος καταναλωτής, αλλά ο μέσος καταναλωτής, αν έπρεπε για οποιαδήποτε διαφωνία να σταματήσει τη διακοπή, θα έπρεπε να πάει σε δικαστική προστασία, τώρα υπάρχει ένα άρθρο, το άρθρο 6, το οποίο τον προστατεύει για 90 μέρες. 
Εντοπίστηκε, όμως, από τα περισσότερα κόμματα τι θα γίνει σε περίπτωση που αυτές οι 90 μέρες παρέλθουν χωρίς να έχει ευθύνη ο καταναλωτής, αλλά γιατί ο Ενεργειακός Διαμεσολαβητής ή ο Συνήγορος του Καταναλωτή ή οποιαδήποτε άλλη αρχή δεν μεριμνήσει και άρα, χωρίς να φταίει ο ίδιος, αυτό το 90ήμερο εκπνεύσει και ζητήθηκε να υπάρχει γι’ αυτές τις περιπτώσεις παράταση. 
Η νομοτεχνική έρχεται και ακούει αυτήν την παρέμβαση και προβλέπει την παράταση σε περίπτωση που ο αρμόδιος φορέας εξωδικαστικής επίλυσης διαφορών χρειάζεται περισσότερο χρόνο για να εξετάσει…
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, σας δίνω ένα λεπτό, πάγωσα τον χρόνο, γιατί έχει ενδιαφέρον να ακουστούν οι νομοτεχνικές, για να μπορέσουν…
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ωραία, πολύ γρήγορα, για τα ανταποδοτικά τέλη. 
Είχε έρθει η ΚΕΔΕ, ο Πρόεδρος της Επιτροπής…
ΑΛΕΞΑΝΔΡΟΣ ΚΑΖΑΜΙΑΣ: Από πού προκύπτει τώρα αυτό, κύριε Πρόεδρε;
ΠΡΟΕΔΡΕΥΩΝ (Γεώργιος Γεωργαντάς): Είναι νομοτεχνικές που μετά θα απαντηθούν στις δευτερολογίες. Δηλαδή, ωραία, δεν τον παγώνω τον χρόνο, θα του δώσω άλλα δύο λεπτά. Οι νομοτεχνικές πρέπει να αναλύονται για το καλό της συζήτησης, για να μπορεί μετά να απαντηθεί στις δευτερολογίες αύριο. 
ΑΛΕΞΑΝΔΡΟΣ ΚΑΖΑΜΙΑΣ: Πολλά πρέπει να γίνονται για το καλό της συζήτησης.
ΠΡΟΕΔΡΕΥΩΝ (Γεώργιος Γεωργαντάς): Οι νομοτεχνικές βεβαίως είναι για την πρόοδο της συζήτησης.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ο κ. Καζαμίας δεν έχει έρθει ούτε για ένα λεπτό αυτήν τη βδομάδα στο νομοσχέδιο αυτό, αλλά, παρόλα αυτά, δεν θέλει να ακουστούν οι νομοτεχνικές που είναι απόρροια των παρεμβάσεων και της κ. Κεφάλα που είναι δίπλα σας. Να μην ακουστούν, να μην ακουστούν. 
ΑΛΕΞΑΝΔΡΟΣ ΚΑΖΑΜΙΑΣ: Λάστιχο ο Κανονισμός.
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ, αναλύστε τις νομοτεχνικές.
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):  Πολύ γρήγορα.
Ήρθε η ΚΕΔΕ, ο Πρόεδρος της Επιτροπής Ενέργειας, ο Δήμαρχος Καρύστου, ο κ. Ραβιόλος, και ζήτησε τα ανταποδοτικά τέλη να αυξηθούν για τους δήμους, για τα data centers. Αυξάνουμε το τέλος από 15.000 ανά μεγαβάτ σε 20.000 ανά μεγαβάτ, μια σημαντική αύξηση. Και ακούγοντας την ανησυχία της ΚΕΔΕ, επιμερίζουμε το έσοδο αυτό κατά 75% στους ΟΤΑ και 25% στους καταναλωτές, εισακούγοντας το αίτημα της ΚΕΔΕ. 
Όσον αφορά τις ανανεώσιμες πηγές ενέργειας, αφουγκραζόμαστε το αίτημα που έκανε και η ΕΒΙΚΕΝ και στο άρθρο 27 του νομοσχεδίου αφαιρέθηκε η δυνατότητα εκπλήρωσης της υποχρέωσης κάλυψης του 60% της ετήσιας  κατανάλωσης για τα Κέντρα Δεδομένων κι αυτά μέσω διμερών συμβάσεων και προστίθεται τώρα «με φυσική παράδοση ηλεκτρικής ενέργειας». 
Συγχρόνως, ο ΠΟΣΠΗΕΦ, που είχε έρθει και συμμετείχε στις εργασίες της επιτροπής, ζήτησε να υπάρχει παράταση για τη συμμόρφωση στο άρθρο 12 μέχρι τέλη Μαΐου. Δίνουμε μέχρι τέλη Απριλίου.
 Επίσης, στο άρθρο 42, ένα άρθρο που επίσης έγινε αντικείμενο συζήτησης, είναι για το κίνητρο που υπήρχε με το 50-50 μεταξύ χρηματοδότησης του κράτους και του επενδυτή, που ζητήθηκε ότι είναι σχετικά αιφνίδιο να γίνει μόνο για όσους έχουν υπογράψει όρους σύνδεσης, τώρα πάμε και πιο πίσω σ’ αυτούς που έχουν αποδεχθεί την οριστική προσφορά σύνδεσης. Τραβάμε, δηλαδή, τη γραμμή λίγο νωρίτερα και προστατεύουμε σταθμούς που έχουν ήδη αποδεχθεί οριστική προσφορά σύνδεσης, πάλι ικανοποιώντας τα σχόλια τα οποία έγιναν. 
Σας ευχαριστώ πάρα πολύ και θα ήθελα να καταθέσω τις νομοτεχνικές.
(Στο σημείο αυτό ο Υπουργός Περιβάλλοντος και Ενέργειας κ. Σταύρος Παπασταύρου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 

















ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Συνεχίζουμε από τον κατάλογο των ομιλητών. Τον λόγο έχει η κ. Τζάκρη, ανεξάρτητη Βουλευτής. 
Παρακαλώ, κυρία Τζάκρη, έχετε τον λόγο. 
ΘΕΟΔΩΡΑ ΤΖΑΚΡΗ: Κύριε Πρόεδρε, κυρίες και κύριοι συνάδελφοι, πριν περάσω στην ομιλία μου, θεωρώ υποχρέωσή μου να αναφερθώ στο εθνικής σημασίας ζήτημα του καλωδίου της ηλεκτρικής διασύνδεσης Ελλάδας-Κύπρου και στο τέλμα, δυστυχώς, κύριε Υπουργέ, στο οποίο έχει υποπέσει η ελληνική διπλωματία. 
Εκδόθηκαν οι NAVTEX από την Ελλάδα και την Κύπρο και το ανησυχητικό είναι ότι η Ελλάδα μέσω της Γαλλίας ενημέρωσε γραπτώς την Τουρκία, μια τέτοια ενημέρωση δεν προβλέπεται από καμία διάταξη του Διεθνούς Δικαίου και η Κυβέρνηση βεβαίως πριν από λίγους μήνες άνοιξε αυτό το παράθυρο της ενημέρωσης, διαβεβαιώνοντάς μας ότι δεν πρόκειται για αίτημα διαδικασίας αδειοδότησης. 
Είναι, λοιπόν, προφανές ότι οι διαβουλεύσεις μεταξύ Γαλλίας και Τουρκίας συνεχίζονταν κι εφόσον το ερευνητικό πλοίο απέπλευσε πριν από λίγο, εικάζουμε ότι ικανοποιήθηκε η τουρκική πλευρά. Και αυτό που εικάζαμε, κύριε Υπουργέ, επιβεβαιώθηκε πριν από λίγο με την έκδοση της τουρκικής NAVTEX, η οποία αναφέρει ρητά «Δώσαμε συγκατάθεση». Συνεπώς, καθίσταται επιτακτικό να δούμε το κείμενο της ρηματικής διακοίνωσης και να δούμε ποια ακριβώς ενημέρωση έδωσε η Γαλλία στην Τουρκία. 
Υπό αυτό το πρίσμα, λοιπόν, η φημολογούμενη διατύπωση στη γαλλική ρηματική διακοίνωση ότι η Γαλλία δεν εμπλέκεται στις διαφορές που υφίστανται στις θαλάσσιες ζώνες δεν είναι ουδέτερη. Ενισχύει το επιχείρημα εκείνου που τελεί εν αδίκω και όχι της ελληνικής πλευράς, γιατί η Ελλάδα, σύμφωνα με το Διεθνές Δίκαιο της Θάλασσας, έχει νησιά στην περιοχή και τα νησιά έχουν πλήρη δικαιώματα σε υφαλοκρηπίδα και ΑΟΖ, δικαιώματα βεβαίως που η Τουρκία αρνείται να αναγνωρίσει. 
Όταν λοιπόν μια τρίτη μεγάλη χώρα έρχεται και δηλώνει «Δεν εμπλέκομαι σε διαφορές», στην πραγματικότητα αναγνωρίζει την ύπαρξη διαφοράς και προφανώς, ευνοεί τις αυθαιρεσίες της Τουρκίας και αναγνωρίζει και τη διαφορά η οποία έχει ήδη λυθεί από το Διεθνές Δίκαιο. Αυτό κατάφερε η Κυβέρνηση Μητσοτάκη. Ανάθεση εξωτερικής πολιτικής γιατί η ίδια δεν μπορεί να την ασκήσει και διαρκή οπισθοχώρηση στα θέματα γεωπολιτικής, τα οποία δεν μπορεί να υπερασπιστεί και στρίβει αλά γαλλικά. 
Κυρίες και κύριοι συνάδελφοι, είναι πλέον σαφές ότι η χώρα έχει εκχωρήσει την εξωτερική της πολιτική σε ένα κρίσιμο ζήτημα στις θαλάσσιες ζώνες, που είναι ζωτικής σημασίας για την ύπαρξή της, αντί να λύσει η ίδια το πρόβλημα, το παραδίδει σε έναν τρίτο, ο οποίος προφανώς δεν πρόκειται να έρθει σε σύγκρουση με την Τουρκία για την Ελλάδα. 
Και θέτω ευθέως το ερώτημα, κύριε Υπουργέ. Γνωρίζετε το περιεχόμενο της ρηματικής διακοίνωσης της Γαλλίας; Δεν είναι δυνατόν να μην το γνωρίζετε. Μήπως έχετε φτάσει σ’ αυτό το σημείο ακόμη; Αν όμως το γνωρίζετε -και οφείλετε να το γνωρίζετε-, γιατί δεν το καταθέτετε εδώ στη Βουλή να ενημερωθεί ο ελληνικός λαός, να δούμε επιτέλους τι ακριβώς ενημέρωσε η Γαλλία την Τουρκία; 
Σε κάθε περίπτωση, λοιπόν, η Ελλάδα χάνει από τη ρηματική διακοίνωση προς την Τουρκία και χάνει γιατί αναγνωρίζεται στην Τουρκία δικαιοδοσία εκεί που η Ελλάδα έχει ήδη οριοθετήσει ΑΟΖ με την Αίγυπτο και εκεί όπου εκτείνεται η ελληνική υφαλοκρηπίδα. Η αναγνώριση αυτής της γεωδαισίας, με όποια διατύπωση και αν γίνει, αποτελεί νίκη της Τουρκίας. 
Χάνει, επίσης, διότι ο διεθνής παράγοντας λαμβάνει το μήνυμα ότι η χώρα μας δεν μπορεί να ποντίσει ένα καλώδιο, δεν έχει το διπλωματικό βάρος να επιβάλει την πρόβλεψη του Διεθνούς Δικαίου για ένα έργο απλό κατά τα άλλα, καθώς πλήθος καλωδίων έχουν ποντιστεί σε ολόκληρο τον κόσμο χωρίς να σηκώνεται όλη αυτή η σκόνη και η απώλεια διπλωματικού κεφαλαίου. 
Η Τουρκία είναι προφανώς αδιάφορη για το τεχνικό έργο του καλωδίου. Την ενδιαφέρει μόνο η γεωπολιτική του διάσταση και αυτήν την κερδίζει. Το αποτέλεσμα είναι το εξής. Το καλώδιο ως τεχνικό έργο μπορεί να γίνει, όμως στη γεωπολιτική του διάσταση η Ελλάδα θα έχει χάσει για άλλη μια φορά σημαντικό έδαφος στο ζήτημα των θαλασσίων ζωνών. 
Κύριε Υπουργέ, έρχομαι τώρα στην ομιλία μου. Και μόνο το γεγονός ότι έρχεστε δύο χρόνια αργότερα από την ψήφισή της να ενσωματώσετε την Ευρωπαϊκή Οδηγία 2024/1711 σε μια αγορά ηλεκτρικής ενέργειας που μεταβάλλεται με την ημέρα, δείχνει ότι η τιμή της ενέργειας δεν σας απασχολεί ιδιαιτέρως, παρά το γεγονός ότι αυτή η τιμή της ενέργειας από το 2019 και μετά αποτελεί έναν από τους τέσσερις πυλώνες της κερδοσκοπικής αρχιτεκτονικής σας σε συνεργασία με τα καρτέλ. 
Η Ελλάδα τα τελευταία οκτώ χρόνια βρίσκεται σταθερά στις τρεις ακριβότερες χώρες της Ευρωπαϊκής Ένωσης στην τιμή της ενέργειας και σταθερά στις δύο τελευταίες θέσεις αναφορικά με το μέσο ονομαστικό μισθό και σταθερά στην τελευταία πλέον θέση σε ό,τι αφορά την αγοραστική δύναμη, κάτι που τεκμαίρεται και από το γεγονός ότι μόλις σηκώθηκαν οι μπάρες στα τελωνεία, λόγω ένταξης της Βουλγαρίας στη Συνθήκη Σένγκεν, η γειτονική αυτή χώρα πλημμυρίζει από Έλληνες, προκειμένου να βρουν φθηνό σουπερμάρκετ και φθηνό καύσιμο. Και έτσι, λοιπόν, το παλαιότερο απαξιωτικό μότο «Μισθοί Βουλγαρίας» έχει αντικατασταθεί από το «Αγοραστική δύναμη της Ελλάδας».
Κυρίες και κύριοι συνάδελφοι, σε μια χώρα που το 60% του ρεύματος παράγεται από ΑΠΕ, τον ρυθμό των τιμών το δίνει το πανάκριβο αμερικάνικο LNG και η απολιγνιτοποίηση μέσω της μετατροπής της Πτολεμαΐδα 5 σε μονάδα φυσικού αερίου θα έλεγε κανείς ότι αφορά τη διατήρηση του φυσικού αερίου ως ρυθμιστή του μίγματος τιμής και την εξαγωγή των τεράστιων ελληνικών λιγνιτικών αποθεμάτων λίγο βορειότερα, πιο πέρα, στη Βόρεια Μακεδονία όπου λειτουργούν πεπαλαιωμένα ατμοηλεκτρικά εργοστάσια προφανώς υπό την παραδοχή σας ότι θα φυσάει πάντα νοτιάς και η ρύπανση δεν θα εισάγεται στην Ελλάδα παρά μόνο από το ρεύμα της Βόρειας Μακεδονίας με πανάκριβες τιμές. Την ίδια στιγμή τους πλεονασματικούς ανοιξιάτικους καλοκαιρινούς και φθινοπωρινούς μήνες η Ελλάδα γίνεται και εξαγωγική χώρα ρεύματος προς τη Βουλγαρία το μεσημέρι όταν πουλάει πάμφθηνα το πλεόνασμα το οποίο επανεισάγει πανάκριβα το βράδυ. Αυτό το μείγμα αισχροκέρδειας δεν θα μπορούσε να σταθεί πουθενά στον κόσμο. 
Νομίζω ότι είμαστε επίσημα η μόνη χώρα του πολιτισμένου κόσμου που την κατέχουν και την κυβερνούν τέσσερα καρτέλ: της ενέργειας, του καυσίμου, των σούπερ μάρκετ και των τραπεζών. Έχουν πέσει πια και τα προσχήματα διότι ότι κι αν συμβεί εκτός Ελλάδας δεν διαφοροποιεί την κερδοσκοπική πολιτική της Κυβέρνησης εντός της Ελλάδας. Είμαστε η χώρα του «μόνο ακριβαίνει».  Έχουμε ειρήνη στον πλανήτη; Το γιορτάζουμε με ακρίβεια. Έχουμε πολέμους στον πλανήτη; Έχουμε ακρίβεια. Έχουμε άνοδο στην τιμή του brent; Ακριβαίνουν τα καύσιμα. Έχουμε κάθοδο στην τιμή του brent; Ακριβαίνουν τα καύσιμα. Έχουμε άνοδο ονομαστικών μισθών; Και πάλι ακριβαίνουν τα πάντα ή εν πάση περιπτώσει ακριβαίνουν οι φόροι. Έχουμε υπερπλεονάσματα; Και πάλι ακριβαίνουν τα πάντα. Αυξάνουν τα εκατομμύρια των φτωχών; Και ακριβαίνουν τα πάντα. 
Το ερώτημα, κύριε Υπουργέ, είναι τι νόημα έχουν οι ενσωματώσεις κοινοτικών οδηγιών σε μια χώρα η οποία εν τοις πράγμασι έχει πάψει να είναι ευρωπαϊκή. Γιατί δεν έχουμε εισαγόμενη ακρίβεια. Το μόνο που έχουμε είναι εισαγόμενες οδηγίες των διεθνών κερδοσκοπικών κεφαλαίων που μεταφράζονται σε εγχώριες κυβερνητικές πρακτικές. Αυτό συμβαίνει εδώ. Το γεγονός ότι κάθε χρόνο υπόσχεστε ότι θα μειωθεί η ακρίβεια δεν σημαίνει τίποτα διότι αυτό είναι για να σπρώχνετε το τενεκεδάκι της ελπίδας λίγο παρακάτω και να πανηγυρίζετε βεβαίως στα μέσα ενημέρωσης που είναι πνιγμένα από διαφημίσεις των τεσσάρων καρτέλ. Όλες οι διαφημίσεις είναι ενέργεια, καύσιμα, τράπεζες, σούπερ μάρκετ και τζόγος. Γιατί και αυτός είναι μια βιομηχανία που ανθεί όταν προελαύνουν η φτώχεια και η διαφθορά. Γιατί σε κάθε κερδοσκοπική αποικιοκρατία πρέπει να υπάρχουν και τα κανάλια του ξεπλύματος. Όταν γέμισε ο τζόγος άρχισαν οι φούρνοι, άρχισαν οι πιτσαρίες, άρχισαν τα μπαρ και τα εστιατόρια τα οποία είναι πλυντήρια και ως διά μαγείας ούτε τα είδε ούτε τα έμαθε η ΑΑΔΕ. Οι όποιες συλλήψεις έγιναν από την αστυνομία με εντολή του οικονομικού εισαγγελέα. 
Κύριε Υπουργέ, δεν μιλάμε πια για κράτος. Μιλάμε για πεδίο βολής του κάθε κερδοσκόπου και του κάθε καιροσκόπου. Αντί να φέρνετε, λοιπόν, ευρωπαϊκές οδηγίες και να τις ενσωματώνετε θα ήταν καλύτερα να πάτε σε άλλες χώρες της Ευρωπαϊκής Ένωσης και να δείτε πώς κυβερνούν εκεί οι άνθρωποι. Γιατί τότε -και το λέω αυτό ως καλοπροαίρετη τοποθέτηση- όλα αυτά που κάνετε οφείλονται σε παροιμιώδη άγνοια. Γιατί αν δεχτούμε ότι δεν είναι άγνοια τότε πρέπει να δεχτούμε ότι υπάρχει δόλος. Είστε όχι μόνο μια κυβέρνηση-fund αλλά και μια κυβέρνηση-καζίνο με την οποία οφείλει να ασχοληθεί η Ευρωπαϊκή Ένωση με ειδική οδηγία που σας απαγορεύει να κάνετε όσα κάνατε. 
Καταντήσατε την Ευρωπαϊκή Ένωση λογότυπο μόνο σε διαφημίσεις και σφραγίδες σε διαβατήρια. Μετά από οκτώ χρόνια είστε η Κυβέρνηση του ρουσφετιού, των επιδομάτων, της εργοδοτικής αυθαιρεσίας και της ακρίβειας που αποδομεί την κοινωνία. Εδώ μιλάμε για βασικό μισθό 886 ευρώ και στις υπόλοιπες χώρες της Ευρωπαϊκής Ένωσης οι άνθρωποι πληρώνουν φτηνότερη ενέργεια, φτηνότερο σούπερ μάρκετ και φθηνότερο καύσιμο. Ο βασικός μισθός κυμαίνεται από 1.400 ως 2.600 ευρώ. Εδώ μιλάμε για τη χώρα που το ενοίκιο ανά τετραγωνικό μέτρο στα αστικά κέντρα έχει αυξηθεί 100% από το 2019 και το απόθεμα κοινωνικής κατοικίας είναι ένα άλλο στρογγυλό 0, όταν ο μέσος όρος της Ευρωπαϊκής Ένωσης είναι 7,5% επί του συνόλου του αποθέματος κατοικίας. Εδώ μιλάμε για τη χώρα όπου η Κυβέρνηση δίνει δήθεν επιδότηση στο πετρέλαιο θέρμανσης και στα καύσιμα κίνησης αλλά αυτά συμπτωματικά παραμένουν στις τρεις ακριβότερες θέσεις της Ευρωπαϊκής Ένωσης. Και αυτές τις επιδοτήσεις η κρατική κερδοσκοπία της τρώει σαν τερμίτης μέσω της αύξησης της τιμής του ρεύματος που εσείς δεν κόπτεστε να μειώσετε. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο έχει τώρα ο Αντιπρόεδρος της Βουλής κ. Κουκουλόπουλος από το ΠΑΣΟΚ-Κίνημα Αλλαγής.
Παρακαλώ, κύριε συνάδελφε.
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Κυρίες και κύριοι συνάδελφοι, κύριε Υπουργέ, είχαμε μείζονα εξέλιξη προφανώς με την ανάδειξη της Τουρκίας. Νομίζω ότι τα ερωτήματα που έθεσε πριν λίγες ώρες ο Αρχηγός της Αξιωματικής Αντιπολίτευσης, ο Νίκος Ανδρουλάκης, περιμένουν απάντηση. Ελπίζω να δοθεί στο κλείσιμο της συνεδρίασης η απάντηση αυτή από τον κύριο Υπουργό. Δεν οφείλετε σε εμάς την απάντηση, κύριε Υπουργέ. Την οφείλετε στον ελληνικό λαό. 
Έρχομαι ευθύς αμέσως στη μεγαλύτερη πρόκληση που έχει να αντιμετωπίσει η δυτική Μακεδονία, αυτή της συμφωνίας της ΔΕΗ με την Amazon για το mega data center του ενός giga, η οποία πιστεύω βαθιά ότι είναι η μεγαλύτερη πρόκληση στην οποία έχει βρεθεί μεταπολεμικά η περιοχή μας σε συνδυασμό βέβαια και με την βίαιη απολιγνιτοποίηση. Κόλαση ή παράδεισος θα είναι. Μέση οδός δεν υπάρχει. Το έχω πει δημόσια. Το επαναλαμβάνω και εδώ από το πλέον επίσημο βήμα που διαθέτει η χώρα, το Βήμα της Βουλής. 
Είναι ανάγκη, λοιπόν, κυρίες και κύριοι συνάδελφοι, κύριε Υπουργέ, να θέσουμε από την πλευρά μας ένα πλαίσιο και να είναι σαφείς κάποιες θέσεις γύρω από τις οποίες πρέπει να υπάρξει κυβερνητική τοποθέτηση. Όλα όσα εξελίσσονται το τελευταίο διάστημα στον τόπο μου, τη δυτική Μακεδονία, θέτουν πρώτα από όλα ζήτημα δημοκρατίας. Take it or leave it μας είπε η ΔΕΗ για το data center. Στα ελληνικά; Δεν έχετε κανένα περιθώριο διαπραγμάτευσης. Αυτό σημαίνει ο εγγλέζικος νεολογισμός. Φυσική συνέχεια είναι αυτή η φράση του ωμού εκβιασμού με τον οποίο επιβλήθηκε μια λεόντειος συμφωνία για την τηλεθέρμανση η οποία μέχρι τώρα -σημειώστε το- έχει ξεπεράσει σε κόστος το μισό δισεκατομμύριο ευρώ. Τόσο έχει κοστίσει μέχρι τώρα στον κρατικό προϋπολογισμό και τη ΔΕΗ. Ο απολογισμός είναι επίσης ζήτημα δημοκρατίας. Και πρέπει να υπάρξει απολογισμός εδώ. 
Τέλος, ζήτημα δημοκρατίας τίθεται από τη μυστικοπάθεια που έχει δείξει μέχρι τώρα η ΔΕΗ που κράτησε στο σκοτάδι τους πολίτες και ήρθε να μας ενημερώσει αφού υπέγραψε μνημόνιο MoU με την Amazon. Οι πολίτες έχουν απόλυτο δικαίωμα στις μέρες μας -πάντα ίσχυε αυτό αλλά πολύ περισσότερο στις μέρες μας- να γνωρίζουν πώς και γιατί λήφθηκαν οι σοβαρές αποφάσεις που θα επηρεάσουν τη ζωή τους. Και αυτή η απόφαση θα επηρεάσει κατά μείζονα λόγο τους δυτικομακεδόνες. Μάλιστα όταν τέθηκε θέμα τιμολογίου της Amazon στην πρόσφατη συνεδρίαση του περιφερειακού συμβουλίου μας είπε «δεν μπορούμε να το συζητήσουμε γιατί έχουμε υπογράψει το MoU». Μιλάω, λοιπόν, επί συγκεκριμένων, κύριε Υπουργέ και όχι γενικά και αόριστα. Η ΔΕΗ με δυο λόγια μας ζητάει να δώσουμε κυριολεκτικά γη και ύδωρ, όπως ζητούσαν κάποτε οι Πέρσες αυτοκράτορες στην αρχαιότητα από την αρχαία Ελλάδα. 
Κλείνοντας το κεφάλαιο δημοκρατία θέλω να πω με σαφήνεια ότι η ΔΕΗ δεν είναι ιδιοκτησία της περιοχής και ότι τα δικαιώματά της στις απαλλοτριωθείσες εκτάσεις δεν είναι όπως ακριβώς τα φαντάζεται. Θα επανέλθω σε αυτό το ζήτημα αργότερα, όχι σήμερα. 
Δεύτερο ζήτημα επί του πλαισίου. Δεν υπάρχει μόνο ζήτημα δημοκρατίας υπάρχει και ζήτημα ψηφιακής κυριαρχίας. Η Ευρωπαϊκή Ένωση, κύριε Υπουργέ, το ξέρετε καλά και εσείς όπως και όλοι οι συνάδελφοι στην Αίθουσα, έχει μείνει δυστυχώς πολύ πίσω στην υπόθεση της τεχνητής νοημοσύνης και γενικότερα των νέων τεχνολογιών και αντιμετωπίζει ορατό κίνδυνο να καταστεί φόρου υποτελής τα επόμενα χρόνια αφενός μεν των μεγάλων τεχνολογικών κολοσσών των Ηνωμένων Πολιτειών και αφετέρου της Κίνας. Για να το πω με απλά λόγια, θα αντιμετώπιζα τουλάχιστον εγώ και θέλω να πιστεύω πάρα πολλοί εκτός από μένα, πολύ διαφορετικά αυτή την επένδυση αν ήταν ευρωπαϊκών συμφερόντων και αν δεν ήταν υπό δημόσιο έλεγχο, υπό ένα καθεστώς δημοσίων κανόνων ευρωπαϊκού τύπου. Δεν είναι δεκτή, λοιπόν, μια αβάσταχτη ελαφρότητα με την οποία αντιμετωπίζουν κάποιοι που ετοιμάζονται να πανηγυρίσουν γι’ αυτή την υπόθεση. Δεν μπορούμε να συμμετέχουμε σε μια τέτοια λογική. 
Το τρίτο ζήτημα, επί του πλαισίου που θέλω να θέσω, αφορά τον λιγνίτη. Ο λιγνίτης, κύριε Υπουργέ, δεν έχει πει την τελευταία του λέξη. Δεν θα πω τίποτα άλλο. Θα σημειώσω μόνο σήμερα ότι η ΕΛΣΤΑΤ μας ενημέρωσε ότι είναι 5,7% ο πληθωρισμός. Θα πω περισσότερα την Πέμπτη ως εισηγητής στα οικονομικά μέτρα ΔΕΘ, γιατί το ζήτημα πλέον δεν είναι ενεργειακό, αλλά είναι δημοσιονομικό και σχετίζεται ευθέως με το κεντρικό πρόβλημα που αντιμετωπίζουν οι Έλληνες πολίτες. Σας τα είχα πει εδώ τον Ιούλιο μήνα. Δεν έχω να προσθέσω κάτι άλλο.
Κυρίες και κύριοι συνάδελφοι, έρχομαι στο θέμα. Προφανώς, από την πλευρά μας, δεν είμαστε Λουδίτες και ούτε σκοπεύουμε να γίνουμε. Η τεχνητή νοημοσύνη ήρθε για να μείνει. Για να το θέσω διαφορετικά: Η τεχνολογία δεν έχασε ποτέ στην ιστορία της ανθρωπότητας. Το ζήτημα είναι πώς θα τη συνδυάσουμε με καλυτέρευση της ζωής του ανθρώπου και όχι το αντίθετο. Πώς θα γίνουμε υπόδουλοί της; Αυτό είναι το μεγάλο ζήτημα. 
Δεν είμαστε, λοιπόν, Λουδίτες, αλλά είμαστε πατριώτες, δημοκράτες και άνθρωποι που διεκδικούμε την αξιοπρέπειά μας. Θέλω να πιστεύω όλοι μας, όχι μόνον εμείς. Με αυτήν τη λογική, λοιπόν, θέτουμε συγκεκριμένες προϋποθέσεις: 
Η πρώτη είναι κατανοητή με την τροπολογία που καταθέσαμε. Αφορά ένα συνολικό πλαίσιο κανονιστικό, περιβαλλοντικό -και όχι μόνο- που αφορά και το κρίσιμο δημόσιο αγαθό του ηλεκτρικού χώρου και όχι μόνο το περιβάλλον και δεν χρειάζεται να διαθέσω περισσότερο χρόνο για να μιλήσω γι’ αυτό. Είναι μία προϋπόθεση που ισχύει κατά μείζονα λόγο στη Δυτική Μακεδονία λόγω του μεγέθους του data center, που είναι 1GW. Επ’ αυτού, πρέπει να σας πω ότι υπάρχει ήδη ομόφωνη απόφαση, κύριε Υπουργέ, του Περιφερειακού Συμβουλίου, που ζητάει από τη ΔΕΗ να καταθέσει τη μελέτη περιβαλλοντικών επιπτώσεων για το 1GW, όχι για τα 300MW. Για να ξέρουμε συνολικά να τοποθετηθούμε και όχι αποσπασματικά και βήμα, βήμα σαν τον κάβουρα να μας ξεφύγει. 
Και πάω ευθέως στα ανταποδοτικά. Δεν μιλάω για τα αυτονόητα, απασχόληση, κατασκευή και μετά τις όποιες θέσεις εργασίας προκύψουν, ούτε βέβαια για τη μία έδρα που μας είπε ότι θα χορηγήσει η Amazon. Τρεις έδρες χορηγούμενης είχε η ΔΕΗ στο Πανεπιστήμιο Δυτικής Μακεδονίας, τις οποίες κατήργησε η διοίκηση Παναγιωτάκη, κύριε Υπουργέ -αν δεν το θυμάστε. Μαζί ήμασταν όταν είχαν μπει αυτές οι χορηγούμενες έδρες. Δεν είναι αυτά τα ανταποδοτικά. Είναι δύο συγκεκριμένα: 
Το ένα αφορά το τιμολόγιο ΑΜΑΖΟΝ. Μας είπαν «όχι», λέει, γιατί στο MoU δεν προβλέπεται. Είμαστε το 3‰ του παγκόσμιου πληθυσμού. Δεν είναι εύκολο η Amazon να μας δώσει 50% και δωρεάν στο Πανεπιστήμιο για τους ερευνητές; Το έχει πει και ο εισηγητής μας και ο Πρόεδρός μας σήμερα και λοιπά. Τέλος. Είναι εφικτό, λοιπόν, να γίνει. Και δεν το λέμε τυχαία, γιατί η Amazon χρεώνει 15% παραπάνω στη Γερμανία από αντίστοιχο Κέντρο για τις εκεί υπηρεσίες της. 
Και το δεύτερο ανταποδοτικό, κύριε Υπουργέ, είναι τιμές Amazon για το ρεύμα. Και έχω και την πρόταση: Η ΔΕΗ να μας κατασκευάσει 500 MW, τα οποία να αναλάβει να λειτουργεί η περιφέρεια με τους δήμους, με έναν καινοτόμο φορέα και να γίνουμε η πρώτη ενεργειακά αυτόνομη περιφέρεια στην Ελλάδα. Αυτό. Δεν χρειαζόμαστε καμιά νομοθετική ρύθμιση. Πολιτική βούληση χρειαζόμαστε. 
Ξέρετε πόσο κάνει αυτό που προτείνω; 300 εκατομμύρια ευρώ. Ούτε το μισό από αυτά που έχει ξοδέψει μέχρι τώρα ο κ. Στάσσης για τον εκβιασμό του.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. Η συζήτηση ολοκληρώνεται με την ομιλία του Βουλευτή της Νέας Δημοκρατίας κ. Φόρτωμα. 
Παρακαλώ, κύριε συνάδελφε. 
ΦΙΛΙΠΠΟΣ ΦΟΡΤΩΜΑΣ: Ευχαριστώ πάρα πολύ, κύριε Πρόεδρε. 
Προτού, όμως, μπω στο σώμα του παρόντος νομοσχεδίου, θα ήθελα να κάνω δυο-τρεις παρατηρήσεις μιας και ακούσαμε διάφορα. 
Ειλικρινά, το ΠΑΣΟΚ επιδίδεται σε μια διγλωσσία, μιας και πάρα πολλοί συνάδελφοι παλαιότερα σε πολλά πάνελ υπερθεμάτιζαν κατά του λιγνίτη ενώ βλέπουμε τώρα μια τελείως διαφορετική στάση. Πραγματικά είναι άξιο απορίας. Απορώ για τα δικά μας, κυρίως, ενεργειακά θέματα, μιας και απορώ πραγματικά αν η Αντιπολίτευση συνολικά αποδέχεται ως αληθές ό,τι λέει η Τουρκία. 
Κυρίες και κύριοι συνάδελφοι της Αντιπολίτευσης, μην τσιμπάτε στο επικοινωνιακό αυτό παιχνίδι της γείτονος χώρας. Η χώρα μας προφανώς ασκεί τα δικά μας κυριαρχικά δικαιώματα με εθνική πυξίδα και η δική μας εθνική κυριαρχία είναι και δεδομένη, αλλά κυρίως αταλάντευτη. 
Τώρα, θα κάνω και ένα μικρό σχόλιο για τη ΔΕΗ, μιας και ακούσαμε από τους συναδέλφους, κυρίως του ΣΥΡΙΖΑ…
ΠΡΟΕΔΡΕΥΩΝ (Γεώργιος Γεωργαντάς): Κύριε Φόρτωμα, επιτρέψτε μου λίγο. 
ΦΙΛΙΠΠΟΣ ΦΟΡΤΩΜΑΣ: Παρακαλώ. 
ΠΡΟΕΔΡΕΥΩΝ (Γεώργιος Γεωργαντάς): Θα μιλήσει και ο Υπουργός μετά. Το αναφέρω για να μην υπάρχει εσφαλμένη ενημέρωση. Συγχωρήστε με.
ΦΙΛΙΠΠΟΣ ΦΟΡΤΩΜΑΣ: Ναι, ναι. Γι’ αυτό το είπα και εγώ, κύριε Πρόεδρε. 
Θέλω να κάνω ένα τελευταίο σχόλιο για τη ΔΕΗ. Η ΔΕΗ που στις αρχές του 2019 είχε βρεθεί στο χείλος της -θα πω- χρεοκοπίας, έχει μετατραπεί σε έναν ενεργειακό πρωταθλητή και αυτό είναι πραγματικότητα. Η δική μας σύγχρονη ενεργειακή πολιτική υπηρετεί και τη ΔΕΗ, αλλά κυρίως τους καταναλωτές. 
Τώρα, κύριε Πρόεδρε, κύριε Υπουργέ, κυρία Υφυπουργέ, κυρίες και κύριοι συνάδελφοι, το παρόν νομοσχέδιο αποτελεί μια καθαρή ουσιαστική παρέμβαση στον συνολικό ενεργειακό, κυρίως, σχεδιασμό της χώρας, με σαφές κοινωνικό, αναπτυξιακό, αλλά κυρίως αποτύπωμα περιβαλλοντικό. Φυσικά, δεν περιορίζεται μόνο στην ενσωμάτωση μιας ευρωπαϊκής Οδηγίας -όπως μαρτυρά τόσο από την έκταση όσο και από τη δομή του- αλλά διαμορφώνει ένα πιο σύγχρονο, ένα πιο λειτουργικό πλαίσιο για την αγορά ηλεκτρικής ενέργειας, κυρίως ενισχύοντας και την προστασία του καταναλωτή, αλλά κυρίως δημιουργώντας νέες δυνατότητες για την αξιοποίηση των ΑΠΕ. 
Ωστόσο, ως Βουλευτής Κυκλάδων, κύριε Υπουργέ, θα ήθελα να σταθώ ιδιαίτερα σε κάποιες σημαντικές πτυχές του παρόντος νομοσχεδίου, το οποίο θεωρώ ότι θα ευνοήσει και τον τόπο μου, τις Κυκλάδες. 
Η πρώτη, αφορά κυρίως τη δημιουργία αλλά και την ενεργοποίηση του Ταμείου Απανθρακοποίησης Νησιών, η οποία προβλέπει επενδυτικούς πόρους ύψους 2,3 δισεκατομμυρίων ευρώ. Πρόκειται για μια ιδιαίτερα σημαντική πρωτοβουλία με πολύ μεγάλη σημασία, ξεχωριστή, για τις νησιωτικές περιοχές και για τον Νομό Κυκλάδων.
Τα νησιά μας αντιμετωπίζουν διαχρονικά αυξημένο ενεργειακό κόστος, καθώς μεγάλο μέρος ενεργειακών αναγκών εξακολουθεί να καλύπτεται από μονάδες ηλεκτροπαραγωγής, κυρίως μέσα από πετρέλαιο. Αυτή η συνολική πραγματικότητα επιβαρύνεται τόσο από το ενεργειακό κυρίως σύστημα, όσο και από την καθημερινότητα των κατοίκων και των πολιτών, αλλά και τη λειτουργία των επιχειρήσεων. 
Με το ταμείο, λοιπόν, αυτό κάνουμε ένα αποφασιστικό βήμα για να αλλάξουμε αυτήν την κατάσταση. Κύριος στόχος μας είναι η ενεργειακή ασφάλεια, αλλά και η αυτονομία των δικών μας νησιών. Η δε σταδιακή απεξάρτησή τους από το πετρέλαιο είναι πάρα πολύ σημαντική, αλλά και η παραγωγή καθαρότερης και οικονομικότερης ενέργειας.
Θυμίζω ότι τέτοιες ημέρες στις 21 Νοεμβρίου του 2024 υπεγράφη στη Νάξο, σε ειδική εκδήλωση, μια τριμερής σύμβαση μεταξύ του Υπουργείου Περιβάλλοντος και Ενέργειας, της Ευρωπαϊκής Επιτροπής και της Ευρωπαϊκής Τράπεζας Επενδύσεων για το Ταμείο Απανθρακοποίησης Νησιών, παρουσία και του Πρωθυπουργού Κυριάκου Μητσοτάκη. Η επιλογή ενός νησιού των Κυκλάδων για την υπογραφή αυτή, φυσικά, δεν ήταν τυχαία. Ακριβώς γιατί το ταμείο θα αναδειχθεί ανεκτίμητης αξίας μεταρρύθμιση για τα νησιά μας.
Ιδιαίτερη σημασία, λοιπόν, έχει ότι το Ταμείο αυτό δεν περιορίζεται μόνο σε μια κατηγορία επενδύσεων, αλλά μπορεί κυρίως να χρηματοδοτεί έργα Ανανεώσιμων Πηγών Ενέργειας και αποθήκευσης -είναι πολύ σημαντικό- ηλεκτρικές διασυνδέσεις, αλλά κυρίως σταθμούς φόρτισης ηλεκτρικών οχημάτων και φράγματα πολλαπλού σκοπού, κάτι που έχουν ανάγκη τα νησιά μας.
Δεν θα αναπτύξω και δεν θα δώσω περισσότερη σημασία σε αυτά και θα σταθώ στο τι σημαίνει αυτό. Η ενεργειακή μετάβαση θα μεταφραστεί σε πραγματικά οφέλη για τους νησιώτες και τις τοπικές κοινωνίες. Σημαίνει καλύτερες υποδομές, κυρίες και κύριοι συνάδελφοι, μικρότερη εξάρτηση από τα ορυκτά καύσιμα, νέες επενδύσεις, ενίσχυση της συνολικής ανταγωνιστικότητας και των επιχειρήσεων. Και βεβαίως, ιδιαίτερα σημαντικό είναι ότι οι πόροι αυτοί προέρχονται από τη δημοπράτηση έως εικοσιπέντε εκατομμυρίων δικαιωμάτων εκπομπών αερίου του θερμοκηπίου, τα οποία έχουν αποδοθεί στη χώρα μας. Τι σημαίνει, λοιπόν; Ότι αξιοποιούμε ένα ευρωπαϊκό εργαλείο για να ενισχύσουμε την ελληνική περιφέρεια και ειδικότερα και την νησιωτικότητα. 

Η δεύτερη παρέμβαση, στην οποία οφείλω να αναφερθώ και έχει γίνει πολύς λόγος και έκανε αναφορά και ο -θα πω- εξαιρετικός εισηγητής μας επί του παρόντος νομοσχεδίου κ. Μάνος Κόνσολας, ο οποίος υπερασπίστηκε πολύ ορθά και πολύ τεκμηριωμένα και το παρόν νομοσχέδιο, αφορά την αναγνώριση των δημοτικών κοινοτικών οδών. Είναι μια ρύθμιση με ιδιαίτερα πρακτική σημασία για χιλιάδες ιδιοκτήτες ακινήτων, κυρίως στην περιφέρεια και στις περιοχές εκτός σχεδίου. 
Μέχρι σήμερα η συνολική αναγνώριση της διαδικασίας οδών δημιουργούσε σημαντικές καθυστερήσεις, αλλά προφανώς και συνολική αβεβαιότητα, με αποτέλεσμα να παραμένουν σε εκκρεμότητα υποθέσεις, οι οποίες επηρεάζουν ακόμα άμεσα και τη δυνατότητα έκδοσης αδειών, τις αγοροπωλησίες αλλά και τη μεταβίβαση ακινήτων. 
Η μεταφορά λοιπόν αυτή σε διαδικασία έκδοσης Προεδρικού Διατάγματος αποτελεί μια θεσμικά σημαντική εξέλιξη, θετική. Δημιουργεί προϋποθέσεις για συνολική ενιαία αντιμετώπιση του παρόντος ζητήματος, μεγαλύτερη ασφάλεια δικαίου αλλά και ουσιαστική προστασία περιουσίας των πολιτών. 
Εδώ θα σταθώ σε κάποιες συζητήσεις που έχουν γίνει και θα ήθελα να καταθέσω ότι οφείλει και πρέπει να δει και το Υπουργείο ζητήματα ερμηνείας και εφαρμογής του νέου Κώδικα Χωροταξίας και Πολεοδομίας για την αναζήτηση ρεαλιστικότερων λύσεων στις νησιωτικές περιοχές που τους ταλανίζουν και ταλανίζουν και τους συμπατριώτες μου. Δεν μπορούμε να αφήνουμε περιουσίες οι οποίες απαξιώνονται και πολίτες οι οποίοι βρίσκονται συνολικά σε ένα καθεστώς διαρκούς αβεβαιότητας εξαιτίας χρόνιων διοικητικών εκκρεμοτήτων. Το δε ζητούμενο πλέον είναι να προχωρήσουμε γρήγορα, σύντομα, στις αναγκαίες διαδικασίες, ώστε η ρύθμιση αυτή να αποκτήσει πραγματικό αντίκρισμα στη δική μας καθημερινότητα. 
Κυρίες και κύριοι συνάδελφοι, πραγματικά το παρόν νομοσχέδιο αποδεικνύει ότι και η ενεργειακή μετάβαση αλλά και η περιφερειακή ανάπτυξη αλλά και η αντιμετώπιση χρόνιων προβλημάτων μπορεί και πρέπει να προχωρούν μαζί. Γιατί μια αποτελεσματικότερη ενεργειακή πολιτική δεν αφορά μόνο αριθμούς, δεν αφορά μόνο τις επενδύσεις. Αφορά τον πολίτη, την επιχείρηση, το κάθε νησί, τον κάθε τόπο, το κάθε χωριό, την περιφέρεια συνολικά και την αξιοποίηση της περιουσίας κάθε Έλληνα και κάθε νησιώτη και κάθε νησιώτισσας. 
Για τους παραπάνω λόγους λοιπόν, θεωρώ ότι το παρόν νομοσχέδιο κινείται προς τη σωστή κατεύθυνση και προφανώς αξίζει και τη δική μας στήριξη. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Ολοκληρώνεται η συνεδρίαση με την ομιλία του Υπουργού Περιβάλλοντος και Ενέργειας κ. Παπασταύρου. 
Παρακαλώ κύριε Υπουργέ, έχετε τον λόγο. Φαντάζομαι επειδή κάνατε και αρκετές παραβάσεις, ο λόγος σας θα είναι λιτός.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Θα είναι. Ευχαριστώ, κύριε Πρόεδρε. 
Θα ήθελα να ευχαριστήσω τους Βουλευτές που παραμένουν στην Αίθουσα και οι περισσότεροι εκ των οποίων συμμετείχαν από την προηγούμενη Τρίτη, μια βδομάδα πια, στις συνεδριάσεις της Επιτροπής. 
Θα ήθελα, κυρίες και κύριοι Βουλευτές, να ξεκινήσω με μια σημαντική είδηση από το εξωτερικό, στην οποία δεν έχει δοθεί σημασία σήμερα. Το Ευρωπαϊκό Δικαστήριο Δικαιωμάτων του Ανθρώπου σήμερα καταδίκασε την Αλβανία και δικαίωσε τον Φρέντι Μπελέρη. 
Θυμίζω ότι στις 14 Μαΐου του 2023 οι πολίτες της Χειμάρρας εξέλεξαν τον Φρέντι Μπελέρη ως δήμαρχο. Δύο μέρες νωρίτερα το αλβανικό κράτος τον είχε φυλακίσει με έωλες κατηγορίες. 
Σήμερα, Τρίτη 10 Νοεμβρίου, το Ευρωπαϊκό Δικαστήριο Δικαιωμάτων δικαίωσε την προσφυγή του και καταδίκασε την Αλβανία. Συγκεκριμένα, το Ευρωπαϊκό Δικαστήριο διαπίστωσε παραβίαση των δικαιωμάτων του σε σχέση με την παρατεταμένη κράτησή του, επιδίκασε αποζημίωση για ηθική βλάβη και δικαστικές δαπάνες. 
Τετρακόσιες εβδομήντα έξι ημέρες φυλακή. Η φυλάκιση του Φρέντι Μπελέρη στέρησαν από τους πολίτες το δικαίωμα να έχουν τον δήμαρχο που οι ίδιοι επέλεξαν, σαφή παραβίαση του δικαιώματος του εκλέγειν και του εκλέγεσθαι. 
Είχα προσωπικά -και είχαμε σαν παράταξη- σταθεί από την πρώτη στιγμή δίπλα στον Φρέντι Μπελέρη, επισημαίνοντας ότι αυτές οι μεθοδεύσεις σε βάρος του δεν ήταν προσωπικές, αλλά είχαν σαν στόχο την καταπάτηση των μειονοτικών δικαιωμάτων των μελών της ελληνικής εθνικής μειονότητας στην Αλβανία και γι’ αυτό 240.000 συμπολίτες μας τον εξέλεξαν στην Ευρωβουλή. 
Νομίζω ότι η σημερινή καταδίκη στέλνει ένα μήνυμα για όλους μας, ότι ακόμα μπροστά και στην πιο κατάφωρη αδικία δεν πρέπει να το βάζουμε κάτω. Πρέπει να πολεμάμε για το εθνικά ορθό, μην υπολογίζοντας το προσωπικό κόστος. Και νομίζω είναι σημαντικό να αναδείξουμε αυτή την καταδίκη. 
Επίσης, κύριε Πρόεδρε, θα ήθελα να ζητήσω συγγνώμη από την Ολομέλεια που δεν θα είμαι αύριο στην Αίθουσα, καθώς θα έχω την τιμή να εκπροσωπήσω τη χώρα μας στην Παγκόσμια Διάσκεψη για το κλίμα του ΟΗΕ, η οποία διεξάγεται στην Τουρκία, μια διάσκεψη, να θυμίσω, από την οποία η Τουρκία επιχείρησε ανεπιτυχώς να αποκλείσει τον Κύπριο Πρόεδρο Νίκο Χριστοδουλίδη. Και η χώρα μας, μαζί με τον Ευρωπαίο Επίτροπο και τα άλλα κράτη μέλη της Ευρωπαϊκής Ένωσης, σταματήσαμε αυτή τη μεθόδευση, διατυπώνοντας τη θέση ότι θα πρέπει να εκπροσωπηθούμε όλοι ισότιμα, διαφορετικά κανείς. 
Είμαι βέβαια σίγουρος ότι παρά την απουσία μου, τόσο ο Νίκος Τσάφος όσο και η Μαριλένα Σούκουλη, θα εκπροσωπήσουν το Υπουργείο επάξια. 
Κυρίες και κύριοι, βρισκόμαστε μέσα σε μια ενεργειακή καταιγίδα. Ο Διεθνής Οργανισμός Ενέργειας την αξιολογεί ως τη μεγαλύτερη ενεργειακή κρίση των τελευταίων δεκαετιών. Ήμασταν η πρώτη χώρα που αμέσως μετά την έναρξη της κρίσης ζήτησε δημόσια στο Συμβούλιο Υπουργών Ενέργειας ευρωπαϊκά μέτρα στήριξης. Τότε αρκετά κράτη μέλη διατύπωσαν τη σκέψη ότι η κρίση θα κρατούσε λίγες εβδομάδες. 
Επτά μήνες μετά, δυστυχώς, οι προβλέψεις τους δεν έχουν επαληθευθεί. Η Ελλάδα ήταν η πρώτη χώρα που ζήτησε την ενεργοποίηση της ρήτρας διαφυγής για την ενέργεια και είναι η πρώτη χώρα και η μόνη χώρα μέχρι σήμερα για την οποία έχει εγκριθεί η ρήτρα διαφυγής για την ενέργεια. 
Τώρα ζητάμε την ευελιξία, ώστε να μπορέσουμε να διαθέσουμε μέρος των πόρων της ρήτρας διαφυγής για την ενέργεια σε μέτρα προσωρινά και στοχευμένα σε νοικοκυριά και επιχειρήσεις. Και στο Ευρωπαϊκό Συμβούλιο της 16ης Οκτωβρίου ο Πρωθυπουργός Κυριάκος Μητσοτάκης πέτυχε να καταγραφεί ότι η κατάσταση απαιτεί σε ευρωπαϊκό επίπεδο επειγόντως συντονισμένη ευρωπαϊκή απάντηση. Σε εθνικό επίπεδο τα μέτρα για το ενεργειακό κόστος ξεπερνούν από τον Μάρτιο το 1,4 δις. 
Παράλληλα -κατέθεσα και τον σχετικό πίνακα- σύμφωνα με τα στοιχεία της Eurostat το πρώτο εξάμηνο του 2026 η τιμή του ρεύματος στην Ελλάδα ήταν 15% κάτω από τον ευρωπαϊκό μέσο όρο και με όρους αγοραστικής δύναμης είμαστε περίπου στον μέσο όρο. 
Αρκούν όλα αυτά; Προφανώς όχι. Αποδεικνύουν όμως ότι το ενεργειακό μείγμα που έχει η χώρα μας λειτουργεί ως ένα ανάχωμα στην κατακόρυφη αύξηση των τιμών. Ασφαλώς και τα μέτρα που ανακοίνωσε η Κυβέρνηση δεν θεραπεύουν ούτε εξαφανίζουν τα βάρη στους πολίτες και στα νοικοκυριά. Είναι όμως μια σημαντική βοήθεια. Χρησιμεύουν στην απορρόφηση ενός τμήματος των συνεπειών μέχρι την αποκλιμάκωση της κρίσης. 
Κάναμε σήμερα μια μεγάλη συζήτηση για την έναρξη της υλοποίησης της ενεργειακής διασύνδεσης Ελλάδας-Κύπρου με την απόπλου του Abeille Morengo. 
Θέλω να θυμίσω άλλες δύο εξελίξεις χθες και σήμερα. Το πρώτο είναι ότι υπεγράφη η σύμβαση για τη διασύνδεση Κορίνθου-Κω, που θα φέρει επιτέλους τα Δωδεκάνησα στο εθνικό σύστημα. Θα πάψει η ενεργειακή απομόνωση των Δωδεκανήσων. Ως το 2030 η ηλεκτρική διασύνδεση της χώρας θα έχει ολοκληρωθεί, με τη Ρόδο, την Κω, την Κάρπαθο να μπορούν να έχουν ηλεκτρικό ρεύμα χωρίς να χρειάζεται να καίνε πετρέλαιο. Οι νησιώτες μας δεν είναι πολίτες δεύτερης κατηγορίας. Δικαιούνται ό,τι όλοι μας. 
Και μια δεύτερη είδηση: Σήμερα το πρωί ανακοινώσαμε ότι χθες που έληξε η προθεσμία είχαμε την υποβολή προσφορών τριών διεθνών εταιρειών εγνωσμένου κύρους για τις σεισμικές έρευνες σε θαλάσσιες περιοχές της Δυτικής και Νότιας Ελλάδας, μια ξεκάθαρη ψήφος εμπιστοσύνης στην αξιοπιστία και τις προοπτικές της χώρας μας. 
Άρα μέσα σε δύο μέρες ανακοινώθηκε η υπογραφή της σύμβασης για τη διασύνδεση της Κω, τρεις μεγάλες εταιρείες υπέβαλαν αίτηση για σεισμικές έρευνες στην Ελλάδα και η κοινή διαδικασία για το καλώδιο GSI. Αυτή είναι η ενεργειακή μας πολιτική στο πεδίο.
Σε αυτό το πλαίσιο συζητούμε το παρόν νομοσχέδιο και επιτρέψτε μου να ταξινομήσω τις ρυθμίσεις του νομοσχεδίου σε τέσσερις κατηγορίες. Στην ενσωμάτωση της Οδηγίας για την αγορά ενέργειας και την προστασία του καταναλωτή, στο Ταμείο Απανθρακοποίησης των νησιών μας, στα κέντρα δεδομένων και σε λύσεις δεκαετιών σε χωροταξικές, περιβαλλοντικές και κοινωνικές εκκρεμότητες.
Θέλω ειλικρινά να ευχαριστήσω τους Βουλευτές που συμμετείχατε στον εποικοδομητικό μας διάλογο. Η συζήτηση είναι ουσιαστική και όπως είδατε, ακούσαμε, σε έναν βαθμό ενσωματώσαμε και βελτιώσαμε κάποιες από τις παρατηρήσεις τις οποίες κάνατε.
Για το άρθρο 6 ακούστηκε ότι αφαιρεί προστασία. Το ξεκαθαρίσαμε και εγώ και οι Υφυπουργοί. Ισχύει το αντίθετο. Το καθεστώς για τα ευάλωτα νοικοκυριά, τους δικαιούχους ΚΟΤ, τους ηλικιωμένους, τα άτομα με αναπηρία, τους ανθρώπους με μηχανική υποστήριξη, μένει ακέραιο. Για όλους τους υπόλοιπους σήμερα, όποιος αμφισβητεί τον λογαριασμό του και θέλει να αποφύγει την διακοπή, πρέπει να πάει στο δικαστήριο. Αυτό αλλάζει.
Μέχρι σήμερα, για να μην σου κόψουν το ρεύμα ενώ αμφισβητείς έναν λογαριασμό, χρειαζόσουν να πας στο δικαστήριο. Στο εξής, σε προστατεύει ο νόμος. Πράγματι, το επισημάνατε, οι ενενήντα αυτές μέρες μπορεί να εκπνεύσουν λόγω καθυστέρησης της διοίκησης, χωρίς να έχει ευθύνη ο πολίτης και γι’ αυτό προβλέπουμε πλέον ότι η προθεσμία αυτή μπορεί να παραταθεί. Η αργοπορία της διοίκησης δεν θα τιμωρεί τον πολίτη. Σε συνέχεια της συζήτησης που κάναμε, κατατέθηκε η σχετική νομοτεχνική.
Με το άρθρο 7, το σταθερό τιμολόγιο ενός έτους γίνεται πια νομική υποχρέωση των προμηθευτών. Οι τελευταίοι μήνες έδειξαν ότι το σταθερό τιμολόγιο λειτούργησε ως καταφύγιο απέναντι στη μεταβλητότητα. Τώρα, αυτό το καταφύγιο γίνεται νομική υποχρέωση των προμηθευτών.
Με το άρθρο 8, οι προμηθευτές υποχρεούνται σε αντιστάθμιση κινδύνου, ώστε η κακή διαχείριση να μην μετακυλίεται στον καταναλωτή. Ναι, έχετε δίκιο στις παρατηρήσεις που κάνατε. Πολλές φορές οι παράγοντες της αγοράς, αν δεν ρυθμίζονται, μετακυλούν τις δικές τους ζημίες στους καταναλωτές. Αυτό το σταματάμε με την υποχρέωση να υπάρχει αντιστάθμιση κινδύνου.
Η σημαντική μείωση του 50% στη χρέωση ΥΚΩ στην πρώτη κλίμακα για όλα τα νοικοκυριά, είναι μια υλοποίηση της δέσμευσης του Πρωθυπουργού στη ΔΕΘ, μια υλοποίηση η οποία είναι απότοκος της διασύνδεσης με την Κρήτη. Δεν δόθηκε πολύ μεγάλη σημασία, αλλά να επισημάνουμε ότι τα οικιακά φωτοβολταϊκά έως 10,8 κιλοβάτ, όταν η τιμή στην χονδρική γίνεται αρνητική, θα λογίζεται μηδενική.
Ο ΑΔΜΗΕ και ο ΔΕΔΔΗΕ θα δημοσιεύουν κάθε τρίμηνο πού υπάρχει ηλεκτρικός φόρος. Είναι ένα θέμα διαφάνειας, το οποίο έχει επισημανθεί. Οι αιτήσεις σύνδεσης γίνονται ψηφιακά και θεσπίζονται οι ευέλικτες συνδέσεις. Οι δήμοι απαλλάσσονται από τέλη για έργα ΑΠΕ και οι κατ’ επάγγελμα αγρότες μπορούν να υποβάλλουν τη δήλωση του 2025 έως το τέλος του έτους. Το ότι οι δήμοι απαλλάσσονται από τέλη για έργα ΑΠΕ είναι κάτι που ζήτησαν δήμοι από όλη την Ελλάδα και ότι οι κατ’ επάγγελμα αγρότες μπορούν να υποβάλλουν τη δήλωση 2025 είναι κάτι ουσιαστικό και σημαντικό.
Στο άρθρο 14 του νομοσχεδίου, κατόπιν παρατηρήσεων του ΠΟΣΠΗΕΦ, προβλέφθηκε προθεσμία συμμόρφωσης τεσσάρων μηνών από την αναστολή χορήγησης λειτουργικής ενίσχυσης από το ΔΑΠΕΕΠ, πριν την επιβολή των κυρώσεων και ως τον Απρίλιο του 2027 για τους σταθμούς που βρίσκονται ήδη σε αναστολή. Είναι κάτι που μας ζητήθηκε.
Για το άρθρο 42 και το λεγόμενο «50-50», έγινε μεγάλη συζήτηση στην Επιτροπή. Μέρος του κόστους σύνδεσης ιδιωτικών επενδύσεων το πλήρωνε μέσα από τους λογαριασμούς κάθε καταναλωτής. Σε περίοδο ακρίβειας αυτό δυσχεραίνει την κατάσταση. Ακούσαμε τους παραγωγούς και τους φορείς τους. Με τη νομοτεχνική βελτίωση που φέρνουμε, όποιος έχει ήδη αποδεχθεί οριστική προσφορά σύνδεσης, άρα είναι σε ένα σημείο ωριμότητας, διατηρεί το προηγούμενο καθεστώς. Κανείς που έχει σχεδιάσει την επένδυσή του και έχει αποδεχθεί οριστική προσφορά σύνδεσης δεν αιφνιδιάζεται.
Για τα ιδιωτικά δίκτυα, αυστηροποιούμε τους κανόνες, με τεχνικές εκθέσεις, δειγματοληπτικούς ελέγχους, μεθοδολογία που εγκρίνει η ΡΑΑΕΥ, κυρώσεις και εναέρια όδευση μόνο όταν η υπόγεια είναι τεχνικά αδύνατη. Αυτό ήταν ένα παράθυρο, το οποίο έχει αποτελέσει αντικείμενο κατάχρησης. Εναέριο όδευση μόνο όταν πραγματικά η υπόγεια είναι τεχνικά αδύνατη.
Και βέβαια ανοίγουμε τον δρόμο στους σταθμούς αυτοκατανάλωσης βιοαερίου χωρίς ενίσχυση, όπως αυτός της ΔΕΥΑΜΒ Βόλου, για να εκσυγχρονιστούν. Είναι ρυθμίσεις που έρχονται να απαντήσουν σε αιτήματα της τοπικής κοινωνίας από τη Φυλή, τον Βόλο, τον Παλαμά, τις Καλύβες του Έβρου, την νησιωτική μας Ελλάδα, από όλη την Ελλάδα.
Ακούσαμε την κριτική ότι όλα αυτά τα μέτρα δεν λύνουν το ενεργειακό κόστος. Συμφωνώ. Κανένα μέτρο από μόνο του δεν μπορεί να λύσει το ενεργειακό κόστος. Είναι, όμως, ένα μωσαϊκό παρεμβάσεων και κάθε ψηφίδα μετράει για τον πολίτη, για τον αγρότη, για τον νησιώτη.
Δεύτερη κατηγορία, τα δίκτυα στα νησιά. Το Ταμείο Απανθρακοποίησης Νήσων ύψους 2,3 δισεκατομμυρίων ευρώ χρηματοδοτεί μια σειρά πολύ σημαντικών έργων. Είναι ένα Ταμείο απαραίτητο για την πατρίδα μας. Αναφέρθηκε ο κ. Παρασύρης για τη συμβολή του κ. Ανδρουλάκη. Καλοδεχούμενη. Αναφέρθηκε ο ΣΥΡΙΖΑ για τη συμβολή του ΣΥΡΙΖΑ ο κ. Φάμελλος. Καλοδεχούμενη. Το θέμα είναι να ενισχύσουμε τα νησιά μας, όχι να αντιδικούμε ποιος είχε τη μεγαλύτερη συμμετοχή. Το θέμα είναι με διαφάνεια, με τεχνοκρατική επάρκεια να ενισχύσουμε τους νησιώτες μας. Τι πιο ωραίο να είναι ένα ταμείο απόρροια συμμετοχής διαφόρων παρατάξεων στον κοινό σκοπό. Αυτό σημαίνει εθνικός στόχος. Δεν μπορούμε να μαλώνουμε και γι’ αυτό. Και είναι πολύ σημαντικό για μένα ότι πιάνει όλους τους νησιώτες, ακόμη και τις νησιωτικές περιοχές που γεωγραφικά κατατάσσονται σε ηπειρωτικούς νομούς, άρα πιάνει και την Εύβοια, πιάνει και τη Θάσο, όλα τα νησιά.
Όσον αφορά την αποθήκευση, είναι κάτι πάρα πολύ σημαντικό. Θα ανακοινώσουμε αύριο ή μεθαύριο και την υπουργική απόφαση για τις μπαταρίες. Είναι ένα σημείο στο οποίο ενώ στις ανανεώσιμες πηγές ενέργειας έχουμε τριπλασιάσει την ηλεκτρική ενέργεια, στην αποθήκευση δεν έχουμε πάει το ίδιο καλά και εκεί το γνωρίζουμε και τρέχουμε και τώρα που το κόστος έχει μειωθεί, είναι κάτι που οφείλουμε να το κάνουμε.
Για το ΔΕΣΦΑ, το είπαμε στην Επιτροπή, το είπαμε χθες νομίζω, να είναι σαφές ότι δεν υπάρχει κατηγορηματικά ουδεμία πρόθεση ιδιωτικοποίησης. Είχαμε χθες, μετά το τέλος της Επιτροπής, με τον Υφυπουργό και τη Γενική μια σαρανταπεντάλεπτη συνάντηση με αντιπροσωπευτική εκπροσώπηση των εργαζομένων του ΔΕΣΦΑ, όπου καθίσαμε και τους επισημάναμε ότι δεν υπάρχει καμία πρόθεση ιδιωτικοποίησης -αυτή είναι μια πολιτική δέσμευση-, ότι δεν πρόκειται να αλλάξει το εργασιακό καθεστώς τους, ότι η φύση του ΔΕΣΦΑ ως ανεξάρτητου διαχειριστή από μόνη της τους προστατεύει, ότι υπάρχει το ενωσιακό δίκαιο και επίσης ότι τελικά η ΡΑΑΕΥ είναι αυτή η οποία θα εγκρίνει οποιαδήποτε μεταβολή. Άρα, δεν υπάρχει καμία πρόθεση ιδιωτικοποίησης, καμία αλλαγή στο καθεστώς των εργαζομένων, καμία αλλαγή στη φυσιογνωμία του ανεξάρτητου διαχειριστή.
Τώρα, για τα κέντρα δεδομένων μιλήσαμε αναλυτικά. Επισημάναμε ότι αυτό που δεν έκανε η Ιρλανδία, αυτό που δεν έκανε η Βιρτζίνια, δηλαδή δεν βάλανε κανόνες και αναπτύχθηκαν δυσανάλογα, όπως ενδεχομένως έγινε σε εμάς με τις ΑΠΕ -για να είμαστε ειλικρινείς-, εμείς το αποφεύγουμε. Βάζουμε αυστηρά κριτήρια -και γι’ αυτό δεχτήκαμε κριτική-, πολύ υψηλή εγγυητική επιστολή, 200.000 ευρώ ανά μεγαβάτ, κάλυψη τουλάχιστον το 60% της ετήσιας κατανάλωσης από νέους σταθμούς ΑΠΕ, τεχνική έκθεση για την ενεργειακή απόδοση και την ψύξη, δημόσια λίστα των κορεσμένων σημείων του δικτύου, κανόνες αυστηροί.
Θέλω, όμως, να πω γιατί αποτέλεσε αντικείμενο συζήτησης στην Επιτροπή, ότι αυτή είναι η ενεργειακή διάσταση. Στην ίδια κατεύθυνση, την κατεύθυνση της αυστηροποίησης της ενεργειακής διάστασης των κέντρων δεδομένων, θα προχωρήσουμε και στην περιβαλλοντική διάσταση. Άρα, ακούμε τις ανησυχίες που και εσείς διατυπώσατε και στην ίδια κατεύθυνση θα κινηθούμε.
Τώρα, όσον αφορά την πρόταση της ΚΕΔΕ, αναφέρθηκα ήδη. Κάνουμε δεκτή την αύξηση του ειδικού τέλους και ουσιαστικά αυξάνουμε -σημαντικά νομίζω- το τέλος από 15.000 σε 20.000. Οι μεταβατικές διατάξεις αυτές θα βοηθήσουν όσους έχουν ήδη προχωρήσει σε συγκεκριμένα σχέδια να μην αιφνιδιαστούν.
Και τέλος, θα ήθελα να αναφερθώ στις διατάξεις που έχουν να κάνουν με εκκρεμότητες δεκαετιών και που είναι πάρα πολύ σημαντικές:
Η Μεταμόρφωση του Παλαμά που χτυπήθηκε από τον «Ιανό» και τον «Daniel» αποκτά νέα ασφαλή θέση μέσα στον ίδιο δήμο. Ο Δήμαρχος ήρθε στην επιτροπή και ζήτησε από όλους τους Βουλευτές όλων των κομμάτων να ψηφιστεί το συντομότερο δυνατό αυτή η διάταξη.
Σχετικά με τον Θερμαϊκό Κόλπο μίλησαν οι Βουλευτές από τη Βόρεια Ελλάδα και είπαν πόσο σημαντικό είναι ότι αντιμετωπίζεται ως μια ενιαία οικολογική ενότητα με υπεύθυνο φορέα τον ΟΦΥΠΕΚΑ.
Για τις εκατόν εξήντα οχτώ καλύβες ψαράδων και κυνηγών στο Δέλτα του Έβρου τελειώνουν οι ετήσιες παρατάσεις δύο δεκαετιών. Είκοσι χρόνια δίνουμε ετήσιες παρατάσεις. Προχωρούμε σε μια οριστική λύση με Προεδρικό Διάταγμα.
Στην Τανάγρα δημιουργείται με πρωτοβουλία της Αρχιεπισκοπής μια πολύ σημαντική σύγχρονη μονάδα φροντίδας για ηλικιωμένους, για οικογένειες που σήμερα έχουν ανάγκη τη στήριξη, για ανθρώπους της τρίτης ηλικίας που είναι στο φάσμα της άνοιας. Είναι μια πολύ σημαντική πρωτοβουλία την οποία όλοι πρέπει να στηρίξουμε.
Το γήπεδο Καραϊσκάκη εκσυγχρονίζεται με μειωμένο συντελεστή δόμησης, με ιδιωτική χρηματοδότηση, μέσω σχεδιασμού και πάντα σύμφωνα με τη γνώμη του Δήμου Πειραιά.
Και οι διορθώσεις στον Κώδικα Χωροταξίας και Πολεοδομίας Νίκος Ταγαράς είναι αμιγώς πανοράματα, χωρίς καμία αλλαγή σε ρύθμιση.
Κυρίες και κύριοι Βουλευτές, ο ενεργειακός ρεαλισμός σημαίνει ότι δεν πιστεύουμε σε μια βιώσιμη μετάβαση με οποιοδήποτε κόστος. Πιστεύουμε σε μια μετάβαση με ταχύτητα τέτοια που επιτρέπει στην κοινωνία να προχωρήσει μαζί και στην ανταγωνιστικότητα της χώρας να παραμείνει άθικτη.
Αυτό το νομοσχέδιο προστατεύει τον καταναλωτή, ενώνει τα νησιά μας με την ηπειρωτική χώρα, βάζει κανόνες πριν από τις επενδύσεις και λύνει προβλήματα που οι τοπικές κοινωνίες κουβαλούν εδώ και χρόνια.
Θα ήθελα να ευχαριστήσω τους Υφυπουργούς και τους Γενικούς και όλους τους συνεργάτες γι’ αυτό το συνεκτικό κείμενο. Σας καλώ όλους να το υπερψηφίσετε.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κύριε Υπουργέ.
Για αύριο απομένουν οι δευτερολογίες, καθώς και οι Κοινοβουλευτικοί Εκπρόσωποι οι οποίοι δεν έχουν μιλήσει.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 23.02΄ λύεται η συνεδρίαση για αύριο, ημέρα Τετάρτη 11 Νοεμβρίου 2026 και ώρα 9.30΄, με αντικείμενο εργασιών του Σώματος: α) κοινοβουλευτικός έλεγχος, συζήτηση επικαίρων ερωτήσεων και β) νομοθετική εργασία, συνέχιση της συζήτησης και ψήφισης επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις».

Ο ΠΡΟΕΔΡΟΣ                                                                        ΟΙ ΓΡΑΜΜΑΤΕΙΣ


